
Apie tautišką idėją 


Liūtas 


„Šviesa“, 1888, Tilžė, Nr. 6, 7, 8, 
p. 161-179. 
Straipsnis nebaigtas. 


abar, kada mes, lietuviai, pradedame kilti iš miego, pradedame rū- 
pintis apie savo reikalus ir ateitį, mums reikia išsiaiškinti savo padė- 
jimą ir reikalus, nes be to negalėsime naudingai dėl savęs elgtis. Čia aš 
noriu pratarti kelis žodžius apie tai: jei ir nieko nepaaiškinsiu, tai nors 
iškelsiu klausimą ir tokiu būdu šiek tiek palengvinsiu darbą kitiems, kurie 
norės spręsti tuos dalykus. 

Per ilgus laikus apie lietuvius beveik nieko nebuvo girdėti: Lietuvos di- 
džiūnai ir kunigai išvirto į lenkus, o prasti žmonės nešė baudžiavos jungą, 





turėjo susiaurintas tiesas ir negalėjo rūpintis apie kitus savo reikalus, kaip 
tik apie kasdieninį duonos kąsnį. Prisižiūrėdami savo vadovų — kunigų ir 
bajorų, — prasti žmonės, kai tik šiek tiek pramokdavo, tuojau mesdavo savo 
kalbą, o griebdavosi lenkiškos ir visiškai pamėgdžiodavo ponus, tokiu bū- 
du išvirsdavo į lenkus; pakraščiais gi Lietuvos, kur svetimtaučių įtekmė 
buvo didesnė, ir visai nemokyti lietuviai susilenkino arba susivokiečiavo. 
Dabar lietuviškos kalbos rubežiai yra kur kas siauresni negu seniau, taigi 
lietuvių nepadaugėjo, bet sumažėjo. Dabar kyla klausimas: ar nesibaigia 
tik su visam lietuviai; ar nesuskaičiuotos tik jų dienos? Gal netrukus jau 
mūsų nė vieno nebus? O jeigu taip, tai kam dar mums pūsti prieš vėją, 
kam dar mums laikytis savo kalbos ir rūpintis savo reikalais? Šitas klausi- 
mas ne tuščias, neseniai dar buvo tokių galvočių, kurie kalbėjo, kad kiek- 
vienai tautai esą lemta ant šio svieto atlikti kokį vieną darbą, išpildyti kokį 
vieną dalyką ir paskui išmirti. Buvo vėl tokių galvočių, kurie mokino, kad 
tauta, kaip ir kiekvienas žmogus, turi savo kūdikystę, jaunystę, suaugusį 

laiką, senatvę ir galiausiai mirtį. Kadangi tie mokytojai buvo tikrai geros 
galvos ir didelio proto, tai jų daugelis klausė ir tikėjo, ir dabar tiki. Ir 
dabartinėje mūsų publicistikoje randasi tokių balsų, kuriuos išgirdus kyla 
toksai klausimas. Basanavičius, Vytautas ir kiti išvedžioja, kad mūsų tauta 
ir jos kultūra labai senos; Šernas gi „Lietuvos balse“ kalba, kad tauta, kaip 
ir atskiras žmogus, esti maža, jauna, suaugusi, paskui nugęsta ir numiršta. 
O ką, gal lietuvių tauta jau nuseno ir netrukus išmirs? Tiesa, Šernas tuojau 
priduria, kad mūsų kultūra esanti dar jauna ir kad nesą ko bijoti mirties. Su 
šiuo tvirtinimu man sunku sutikti: kultūra lietuvių sena, t. y. perbuvusi 
ilgus laikus, bet pas mus dar žemas jos laipsnis. Tačiau žinome, kad tauta, 
būdama žemo kultūros laipsnio, išmiršta; pavyzdį šito turime prieš akis, 
juk žinome, kad raudonieji Amerikos gyventojai baigiasi. Aišku, kad tas 
klausimas turi savo pamatą. Kad atsakytume į jį tinkamai ir teisingai, reikia 
ištirti, kokios žmonių genties išmirimo priežastys. Čia pirmiausia reikia 
atskirti išmirimą žmonių genties, t. y. išnykimą iš šio pasaulio, nuo tautos 
mirties. Žinome, kad labai seniai, sykiu su mamutais, gyveno žmonės, bet 
dabar nei mamutų, nei tų žmonių jau nėra — jie išmirė. Išmiršta gentis, t. y. 
ten nuolat mažiau gimsta, daugiau numiršta žmonių ir metai po metų ji 
visai išnyksta; priežastys čia fiziologinės ir fizinės: kada gamtos sąlygos esti 
tokios, kad koks gyvulys negali būti, tada jis turi išnykti, o jo vietoje atsi- 
randa kitas, kuriam gamtos sąlygos tinka, prie kurių jis taurėja. Kas kita yra 
mirtis tautos arba viešpatystės: tai yra išnykimas žmonių, kalbančių viena 
kalba, turinčių vienokius papročius ir reikalus, ir jei tai viešpatystė turin- 
čių savo valdžią, tokiu atveju žmonės neišnyksta iš šio pasaulio, bet tiktai 
pavirsta svetimtaučiais, arba papuola po kita valdžia. Šitos mirties priežas- 
tys — draugijinės (socialinės), t. y. tokios, kurios priklauso nuo pačių žmo- 
nių: nuo jų įstatymų, įrėdnių, papročių ir t. t. 

Žmonės, gyvendami sykiu, turi vienas kitam dvasinę įtekmę: vienas ki- 
tam prijaučia, nori gero, nes ir patys nuo kito patiria sau gero, vienas kitą 
pamokina, taip atsiranda tarp jų žmogiškos pajautos, pasidaro vienokie no- 
rai, siekiai ir reikalai. Ką žmogus patiria, išmoksta, žodžiu gali suteikti 
kitam: tėvai perduoda vaikams ir taip atsiranda tradicija. Paskesnės kartos, 
turėdamos šiek tiek tėvų patyrimo, lengviau pasigamina sau maistą ir gali 
užsiimti kitais darbais; vienokie reikalai padaro sądarbystę; tokiu būdu ma- 

žinasi kova už būvį, eina geryn žmogaus pajautos, auga mokslas: pasivedi- 
mo rėdyklės ir draugiškos įrėdnės taip pat pamažu eina geryn. Tradicija tą 
viską perduoda paskesnei kartai, kuri vėl papildo ir pataiso; išsilankstymą 
proto ir pajautos valdo organiškai. Tokiu būdu eina geryn draugija ir jos 
kultūra, kuri draugijai turi įrekmę, ir jei ji geresnė, tai ir žmonės tampa 
geresniais. Taip antai baudžiavų išnaikinimas ar mažai žmonių padarė ge- 
resnius? Daugelis ponų laikė prastus žmones kur kas žemesniais už save, 
patys žmonės taip pat galvojo; iš to išeidavo daug neteisybių. Tas vienas 
sprendimas išnaikino daug negerų darbų, atvėrė žmonėms akis ir parodė, 
kad žmogus su žmogum taip elgdamasis neteisingai daro. Kitas pavyzdys; 
įstatymas, kuris duoda teisę išpažinti tikėjimą, kokį kas nori, ir platinti jį 
žodžiu, bet nepriverstinai, išnaikina žmonėse daug žvėriškų pajautų. Ir iš 
tiesų, kaip galiu spausti ir persekioti žmogų už tai, kad jis ne taip tiki kaip 
aš, arba nesutinka su tuo, ką aš jam kalbu. Jam atrodo, kad jis teisingas, 
man atrodo, kad aš teisingas; tai kuris kurį turime priversti pakeisti nuo- 
monę? Už tokius dalykus negali pykti, gali tik gailėtis, kad jis nenori su- 
prasti ir išpažinti tikro tikėjimo. 

Apskritai kalbant, tiktai tas įstatymas, įrėdnė ar paprotys yra geras ir rodo 
žengimą pirmyn, kuris geras ir naudingas dėl žmogaus kaip žmogaus. Bet 
kartu su gerais draugijiniais atsitikimais esti ir negerų, pavojingų Žmonių 
gyvenimui. Taigi draugija eina pirmyn, progresuoja, kada joje yra daugiau 
gerų atsitikimų, negu negerų; tada draugija gyvuoja ir neprivalo bijoti 
mirties. Bet kada regreso atsitikimai gauna viršyti progreso atsitikimus, 
tada ji nyksta ir, jei nepataiso savo būvio, negali išsigelbėti nuo prapulties. 
Pažiūrėkime, kaip gyveno senos gadynės civilizuoti žmonės, tarkime, ro- 
mėnai, ir pamatysime, kad tai teisybė, ką kalbėjome. Civilizacija ten buvo 
įsikerėjusi tiktai mažoje dalyje gyventojų ir nebuvo taip apginta nuo nuož- 
mių tautų kaip dabar: laukiniai žmonės dabar negali užkariauti Europos, 
kaip tai atsitiko penktame amžiuje; tai viena priežastis romėnų pražūties. 
Romėnų civilizacija — tai civilizacija mažumos žmonių, dauguma gi gyve- 
no tamsoje, vergystėje ir neturte; mažuma turėjo visas tiesas ir spaudė 
daugumos prakaitą. Šitic, „paudžiami didžiūnų, neturėdami jokių tiesų ir 
turto, neturėjo niė meilės tėvynei, Iidžiūnai gi, valdydami žmones, turė- 
dami viską pagarninta, išlepo, pradėjo nieko neveikti ir tiktai rūpinosi dau- 

giau ir gardžiau suvalgyti ir išgerti. Ciesoriai iš pradžių dar rūpinosi pagerinti 
žemesniųjų luomų būvį, bet ilgainiui ir jie kartu su didžiūnais kirpo aveles. 
Iš vienos pusės nieko neveikimas ir prispaudimas, iš kitos vargai ir kentėji- 
mas. Žodžiu, ten nebuvo tarp žmonių vienybės, kuri būtinai reikalinga drau- 
gijos progresui. Suprantama, kad užpuolus priešui ten jau nebuvo kam ginti 
tėvynę. Taigi romėnai išmirė, t. y. žmonės neišnyko iš šio pasaulio, bet pra- 
puolė kaip tauta ir viešpatystė, ir įėjo į skaičių kitų viešpatysčių. 

Pažiūrėkime, kas dedasi su mumis, ar mes jau nykstame iš šio pasaulio, t. 
y. mūsų mažiau gimsta nei miršta, ar mes tik nykstame kaip tauta, t. y. 
virstame į kitos tautos žmones. Skaičiai, išduoti maskolių vyriausybės, ro- 
do, kad lietuvių padaugėjo nuo 1870-1881 m. 25 proc. (viena ketvirtąja); 
o ponas Šernas sako, kad imant vyrus į kariuomenę lietuviai pagal sveikatą 
užima trečią vietą. Aišku, kad gamtos sąlygos mums nepavojingos, fiziolo- 
ginės ir fizinės priežastys nekenkia mums gyventi. Lietuvių sumažėjo ir 
lietuviškos kalbos rubežiai susiaurėjo dėl draugijinių priežasčių, kūrių iš- 
naikinimas priklauso nuo mūsų. Štai tos priežastys: Lietuvos didžiūnai ir 
apšviestūnai niekino viską savo, metė papročius ir kalbą ir pavirto svetim- 
taučiais, prasti žmonės, būdami neapšviesti ir nešdami baudžiavos jungą, 
negalėjo rūpintis lietuviškais reikalais. Dabar jau baudžiavų nėra, jau pa- 
prastų žmonių sūnūs gali eiti į mokslus, bet dar liko kitos priežastys ir 
atsirado naujos, varančios tautą į prapultį. Vaistas nuo tų ligų, artinančių 
tautos mirtį, yra tautiška idėja. 

Apskritai reikia prisiminti, kad tarp žmonių viešpatauja teisybė ir teisin- 
gumas ir draugija eina pirmyn, kada joje viešpatauja laisvė ir lygybė. Žmo- 
gus turi pripažinti kitam, kas teisinga, bet ir savo teisingų reikalavimų turi 
neapleisti, kad nebūtų nuskriaustas. Paimkime berną ir šeimininką, kurie 
labai gerai tarp savęs gyvena; bernas nuolaidus, tylus ir klausantis šeimi- 
ninko; pareina bernas vakare iš lauko, labai nusidirbęs; šeimininkas, visai 
nenorėdamas berno kankinti, gražiuoju prašo: paklok gyvuliams, parnešk 
žolės ir t. t. Šeimininkui atrodo, kad jis nieko bloga nedaro, o bernas, 
jausdamas sunkumą, visai teisingai padarytų, jei pasakytų: šeimininke, aš 
nusidirbęs, kojas man skauda, nusiųsk ką kitą, arba pats pavaduok mane. 
Juo labiau reikia nenusileisti tam, kuris nori didžiuotis ir ant tavo sprando 
joti, kaip dedasi tarp atskirų žmonių, taip pat ir tarp tautų ir viešpatysčių. 

Tautiška idėja — tai pripažinimas kiekvienai tautai visų Žmogaus teisių. 
Jeigu viena tauta esti valdžioje kitos, tai jai turi būti pripažintos visos tei- 
sės, išskyrus vyriausybės valdžią, kuri priklauso ne jai, bet viešpataujančiai 
tautai: jai turi būti pripažinta tikėjimo laisvė, suprantant šitai plačiai, turi 
būti leistas švietimas savo kalba, žodžio ir spaudos laisvė, urėdystės vietos 
turi būti duodamos žmonėms, pareinantiems iš tų pačių, mokesčiai, deda- 
mi ant vietinių reikalų, turi būti apversti ant tų reikalų pagal nusprendimą 
pačių žmonių ir t. t., apskritai rūpinimasis savo vietiniais reikalais turi būti 
atiduotas patiems žmonėms; vyriausybė gi turi duoti pagalbą tada, kada be 
jos negali būti aprūpintas koks svarbus reikalas. Jeigu dalykai kitaip stovi, 
tai pati tauta turi rūpintis savo būvio pagerinimu, nes kiti už ją nedirbs ir 
nesirūpins. Žinoma, toksai žmonių išmanymas ir darbavimasis turi atnešti 
gausingą vaisių. Tautiška idėja kilo pradžioje šio šimtmečio ir iki šiol jos 
vaisius jau gausingas; apie tai pakalbėsime vėliau. 

Lietuvoje tautiška idėja kilo dar neseniai; atskirų vyrų. mylinčių savo 
tėvynę, buvo ir seniau, bet plačiau ta idėja pradėjo plisti tik prieš kelerius 
metus. Dabar tautiška idėja jau šiek tiek prasiplatinusi ir mažas vaisius jau 
yra: iš aukštesnių mokslinyčių išeina daug tikrai gerų lietuvių, taip pat iš 
mažesnių ir vidutinių; išeina laikraščiai, išeina knygelių, atsiranda drau- 
gystės („Birutė“, Amerikos dr.). Žinoma, per taip trumpą laiką ir dėl sun- 
kaus padėjimo ne ką galėjome padaryti, užtai mes dar neužsidirbome var- 
do „tauta“. Tauta vadinasi žmonės, kurie turi vieną tradiciją, vienokius 
papročius, vienokius dabar reikalus ir kurie dažnai turi vieną kalbą ir su- 
pranta savo reikalus ir skirtingumą su kitu. Iš lietuvių retas dar žino, kas jis 
toks ir kokie jo reikalai ir padėjimas. Lietuviai tai tik prasti žmonės, di- 
džiūnai susilenkinę. Todėl kiekvienas, kuris nori būti tikras lietuvis, turi 
žinoti, kad be solidarumo su prasčiokais pas mus nieko negali būti. O jeigu 
taip, tai pirmiausias mūsų reikalas — apšvietimas žmonių, pakėlimas jų 
tautiškos dvasios. Visų mūsų reikalų nesiimu išrodyti: mes neapšviesti, mes 
neturtingi: neprekiaujame, neužsiimame amatais, neturime fabrikų, ne- 
mokame apdirbti lauko; mūsų šalis neištirta nei ekonomiškai, nei istoriškai 
ir t. t. Jeigu tokia mūsų padėtis, tai ir reikalų begalė. Kadangi jų visų. 
negalime sutvarkyti, tai aš nurodysiu tik tuos, kurie, mano nuomone, pir- 
miausi. Reikia užlaikyti žmonėms gerą laikraštį, išleisti kuo daugiau kny- 

gelių pasiskaitymui, knygelių mokymuisi; būtų gerai turėti atskirą laikraštį 
apsišvietusiems lietuviams. Reikia, kad vyrai, pabaigę mokslus, grįžtų į 
savo šalį, o nę ieškotų didelių uždarbių svetimuose kraštuose. 

Aukščiau aš parodžiau, kad skaičius lietuvių, kaip žmonių, nemažėja, jie 
neišmiršta iš šio pasaulio, bet skaičius jų kaip lietuvių, t. y. skaičius lietu- 
viškos tautos mažinasi, kadangi daugelis iš mūsų pavirsta į lenkus, vokie- 
čius, kai kas ir į gudus; priežastys šito atsitikimo socialinės, o jų išnaikini- 
mas priklauso nuo mūsų pačių; toliau aš ten kalbėjau apie tautišką idėją, 
taip sakant, teoretiškai: atitrauktu samprotavimu aš parodžiau, kad tautiška 
idėja — tai progreso idėja, kad ji turi kilti pas žmones, kuriems lemta ne 
išmirti, bet eiti pirmyn, ir kad ji yra naikintoja daugelio pavojingų žmonių 
gyvenimui priežasčių. Dabar aš tą patį noriu patvirtinti pavyzdžiais iš kai 
kurių tautų gyvenimo. Žinoma, pati idėja neatneš gero, jeigu žmonės ne- 
sistengs jos įgyvendinti; be to, visada atsiranda nemažai naujos idėjos prie- 
šų, kurie rūpinasi ją išnaikinti, bet to negali padaryti, nes idėjos, kaip kalba 
p. Brande'as, nei kulka neperšausi, nei kalaviju neperdursi ir, kilus kokiai 
idėjai vienoje šalyje, jei valdžia kitos ir apstatytų rubežius kareiviais, visgi 
toji idėja lyg oru perlėks į tą šalį ir išsiplatins. Idėjos priešai gali sutrukdyti 
jos įsigyvenimą, todėl, kad greičiau apturėtum gerą vaisių, reikia padėti 
daug darbo ir aukų, reikia nuolat kovoti. Bet pažiūrėkime faktus, kurie 
mums patvirtins ir išaiškins visa tai, kas aukščiau buvo kalbėta. Čekai mū- 
šyje ant Baltojo kalno 1612 m. buvo pergalėti ciesoriaus Ferdinando II, 
kuris už pakeltą maištą atėmė iš jų visas teises ir laisvę; nuo to laiko čekai 
beveik per du šimtus metų gyveno apačioje ir niekuo nerodė savo gyvybės. 
Gale XVIII amžiaus jų priešai rengėsi jiems užgiedoti amžiną atilsį. Bet 
štai Prancūzijoje kilo didysis sumišimas (1789 m.), kuris visam pasauliui 
apskelbė laisvę, lygybę ir brolybę tarp žmonių; gražių idėjų gaivinantis 
vėjelis papūtė iš ten į visą Europą ir tautos viena po kitos pradėjo blaivytis 
ir kilti iš miego. Tada prasidėjo ir čekų krutėjimas. Su kokiu įrankiu čekai 
vedė kovą, norėdami išreikalauti savo teises ir pagerinti savo būvį? Jų įran- 
kis buvo apšvaista; bet iki 1830 m. čekų rašliava buvo dar visai menka, tik 
ką dar užgimusi. Tiesa, ir tada jau buvo atskiri žinomi vyrai, kaip Kollaras, 
Dobrovskis, Jungmanas ir kiti, bet jie nesirūpino platinti apšvaistą tarp 
žmonių ir nelaikė šito darbo reikalingu, o kas mėgino šituo užsiimti, tą 

visuomenė išjuokdavo, kai kurie gi iš tų vyrų, kaip antai Dobrovskis, net 
manė, kad čekanis lemta išmirti. Tuo tarpu atrado kai kuriuos senus raštus, 
kaip rankraštį „Kraledvorska“; šitas atsitikimas vedė prie tautiškos dvasios 
pakėlimo, nes tie raštai priminė čekams jų gražią praeitį. Guvesnė srovė jų 
rašliavoje atsirado tik po 1830 m..: tų metų vasario sumišimas davė smagumo 
ir energijos kitoms tautoms, iš naujo pakėlė tas idėjas ir viltis, kurias buvo 
priėmę dar nedaugelis žmonių ir kurios gyveno atmosferoje nuo 1789 m. 
Nuo to laiko čekai galutinai išsirinko savo siekį; jų siekis buvo išsilaisvinimas 
iš galybės priešų; kad dėl šito jie išsirinko savo ilgą, bet vienintelį tikrą kelią: 
parengti tautą ateinančioms politinėms permainoms, platinant tarp žmonių 
apšvaistą. Ant šitos dirvos visi apšviestūnai dirbo išvien ir kiekvienas stengėsi 
savo kasdieniniame gyvenime būti tikrai geru pavyzdžiu. Visus vienijo viena 
idėja, viena meilė tėvynei, dėl kurios niekas nesigailėjo aukų. Tačiau darbi- 
ninkų dar nebuvo per daug, nes mažai buvo apšviestų tikrų čekų; daugiausia 
darbininkų tada buvo tarp kunigų, jie kalbino žmones prie mokslo, dalino 
už dyką atsakančio turinio knygeles, rūpinosi pakelti tautiškus jausmus, o kai 
kurie iš jų, kaip kunigas Šmidingeris, atidavė visą savo turtą mokslinyčioms. 
Po katalikiško tikėjimo priedanga kunigai „Laikraštyje dėl kunigijos“ išve- 
džiojo, kaip nenaudinga apleistą čekišką kalbą ir net tikėjimo mokslą išgul- 
dinėti mokslinyčiose vokiškai. Tikrai gali sakyti, kad jei ne kunigai, tai tau- 
tiška idėja nebūtų taip greitai išplitusi tarp čekų. Sykiu su kunigais dirbo 
mokytojai, ypač kaimo mokslinyčia; šitie taip pat nesigailėjo turto ir ilgą 
laiką užlaikė laikraštį „Jaunumės draugas“. 

1831 metais čekai uždėjo -„Maticą“, kuri spausdino pusėtinas knygeles, 
tarp kitų atspausdino ir tokį svarbų raštą kaip Jungmano žodynas, kuriam 
turėjo išleisti nemažai pinigų; ji turėjo savo laikraštį, kuris vadinosi „Laikraš- 
tis čekų muziejaus“. Buvo ir daugiau laikraščių, kurių rėdytojai buvo gerai 
pažinę laiko dvasią ir savo pareigas; žinomiausi iš tų laikraščių tai „Bitė“ ir 
„Kvietkos“; rėdytojas pirmojo, Čelakovskis, labiausiai rūpinosi išdirbti kal- 
bą, o antrasis laikraštis, mokėdamas šiek tiek už originalius raštus (nors tiek, 
kad užtekdavo popieriui ir rašalui, kaip tada sakė) tuomet paragindavo rašy- 
tojus užsiimti tokiais darbais. Atsirado ir šiaip daug beletristinių raštų, kaip 
antai Celakovskio, Tilaus ir kitų, taip pat ir mokslinių, ypač kalbos dalykuo- 
se: Jungmano, Dobrovskio ir kitų. Kalbos tyrinėjimai buvo labai reikalingi, 

nes čekų kalba buvo visai neapdirbta ir tik ačiū tiems darbininkams. Čekai 
1842 m. galėjo susitaikyti įvesti vienokį [valstybės raštą]. Sykiu su laikraš- 
čiais nemažą įtaką viduriniam luomui darė visokios draugystės, kaip antai 
„Draugystė amatininkų“, kurios nariai susieidami pasikalbėdavo ne tiktai 
apie savo amatininkų reikalus, bet ir apie kitokius; arba „Miesčionių bese- 
da“, kurios šūkis buvo „lygybė ir vienybė“. Prie platinimo apšvietimo ir 
tautiškos idėjos labai daug prisidėjo studentai, kurie ir mokydamiesi, ir su- 
grįžę namo iš mokslų rūpinosi uždegti širdyse gentainių meilę tėvynei, ko- 
kia ir patys dega. 1846 metais čekai pradėjo mąstyti net apie sukūrimą savo 
teatro, bet politiniai atsitikimai atitraukė jų mintis ir spėkas prie kitų darbų, 
taigi teatrą jie įstengė pasistatyti tik kur kas vėliau. 

Toks švietėjų darbštumas visuomenėje praplatino apšvaistą, parengė če- 
kus permainoms, ir kada 1848 m. kilo visos tautos, gyvenančios po Aust- 
rijos valdžia, sumišimas, pakėlė balsą, reikalaudamos savo teisių, čekai dir- 
bo jau išmintingai ir suprantančiai savo reikalus. Sumišimo laiku viešpata- 
vo laisvė ir čekai, naudodamiesi tuo, kad cenzūra išnaikinta ir galima lais- 
viau gvildenti tą klausimą, aiškino žmonėms tuometinius reikalus apskritai 
kiekvienos tautos, ypač savo. Šioje srityje daugiausia padarė laikraštis „Tau- 
tiškos naujienos“, kurio rėdytojas buvo Karolis Havličekas, taip pat laikraš- 
čiai: „Naujienos slovėnų liepos“, išleidžiamas draugystės to paties vardo, 
„Vakarinis laikraštis“ ir kiti. Čekai tada reikalavo savo vyriausybės pripaži- 
. nimo, lygių teisių čekiškai kalbai su vokiška, savo seimo, spaudos laisvės, 
baudžiavos išnaikinimo, žmonių būvio pagerinimo ir t. t. Maišto metu 
ciesorius davė konstituciją, bet politiniuose dalykuose greitai stojo atmai- 
na. Maištas su maskolių pagalba buvo nutildytas, vyriausybė atėmė konsti- 
tuciją ir visas teises, kokias buvo davusi tautoms; negalėjo tik atimti to, kas 
buvo duota ūkininkams, kurie privertė vyriausybę išnaikinti baudžiavą ir 
duoti jiems žemės; į šias teises valdžia nesikėsino kelti rankos, nes jautė, 
kad jų gynybai pasitelktų didelė minia. Taigi stojo centralizacija ir visokie 
prispaudimai; tuo metu išmirė ir žinomi čekų darbininkai: Kollaras, Čela- 
kovskis ir kun. Šmidingeris 1852 m., Havličekas 1855 m., tuojau kai tik 
išleido iš kalėjimo, kur jis ilgai sėdėjo už savo darbštumą dėl tautos gero. 
Tilus 1856 m. Tačiau tauta jau taip buvo sustiprėjusi, kad tie blogi ir nelai- 
mingi atsitikimai nors sutrukdė jos žengimą pirmyn, bet nesustabdė. 

Austrijos padonai, spaudžiami valdžios, nekentė jos, ir nors mokėjo mo- 
kesčius ir ėjo į kariuomenę, bet ne taip elgėsi, kaip tai priklauso tikriems 
valstijos sąnariams. Todėl Austrija, kariaudama 1859 m. su prancūzais Ita- 
lijoje. pralaimėjo ir neteko vienos provincijos. Šitai nušvietė akis vyriausy- 
bei ir ji suprato, kad tokiais neteisingais apsiėjimais nieko gero sau nepada- 
rys. Kitais metais (1860) ciesorius davė konstituciją, pagal kurią visa Aust- 
rija padalinta į dvi dalis, Transleitaniją ir Cisleitaniją, ir čekai sujungti su 
vokiečiais; pagal konstituciją buvo įvesti vietiniai seimai ir valstijos seimas. 
Čekams, žinoma, nepatiko tas jų sujungimas su vokiečiais, nes balsuojant 
seime vokiečiai, kurių partija buvo stipresnė, visada galėjo gauti viršų; kai 
kurie kalbino nesiųsti pasiuntinių į valstijos seimą ir tuo būdu išreikšti savo 
protestą, bet daugumas nesutiko su tuo, ir teisingai; jeigu jie būtų nesiun- 
tę, tai už juos būtų atlikę vokiečiai arba čekų šlėkta, kuri visai neprisidėjo 
prie tautos kilimo. Bet čekų pasiuntiniams sunku buvo vesti kovą seime: 
priešsėdis dažnai neleisdavo jiems kalbėti, tuo tarpu vokiečiai galėjo kal- 
bėti ką norėjo. Savo vietiniame seime jiems taip pat buvo sunku kariauti su 
vokiečiais, kurių buvo daugiau, ir tik 1863 m. jie išreikalavo savo kalbai 
lygias teises su vokiška. Tuo pačiu laiku jie, baisiai įpykę dėl neteisingo 
apsiėjimo valstijos seime, susitarė nesiųsti daugiau pasiuntinių į tą seimą. 

Kaip žinote, 1866 metais Austrija vedė kovą su Rusija; Austrijos priešai, 
užėmę Prahą, davė proklamaciją, kurioje žadėjo čekams visokias gėrybes ir 
visokių teisių pripažinimą, jeigu tik eis prieš Austriją. Bet čekai buvo jau 
politiškai gana suaugusi tauta, jie gerai žinojo savo padėtį ir reikalus, su- 
prato priešų norus ir nepasidavė toms vilionėms. Jie nusiuntė deputatus 
pas savo ciesorių, išreikšdami jam savo pasigailėjimą ir tikrą padonystę. 
Ciesorius išsiuntė pas juos manifestą, užkviesdamas juos į valstijos seimą. 
Čekai, atsakydami į tą ciesoriaus manifestą, išsakė jam savo reikalavimus ir 
sakėsi negalį sutikti užimti vietas seime, jeigu tie jų reikalavimai nebus 
įgyvendinti. Toks atsakymas nepatiko ciesoriui, jis liepė rinkti kitą vietinį 
seimą ir pasirūpino, kad naujame seime būtų dauguma vokiečių. Dėl to 
čekai keliolika metų neturėjo savo pasiuntinių valstijos seime; 1871 m. 
valdžia dar sykį net papirkimais mėgino juos pritraukti, bet čekai nepasi- 
davė tam bjauriam darbui ir iš vieno šaukdami ne dajme se laikėsi iš tolo 
nuo tų geradarių. Tiktai nuo 1879 m., kada ministeriu vidinių dalykų 

stojo E. Gr. Taaffe'is, kuris prisilaiko politikos, vienijančios visas Austrijos 
tautas, čekai turi savo pasiuntinius valstijos seime ir jų partija gana stipri. 
Politinis jų vadovas yra dr. Riegeris. Dabar, kada čekai patys gali rūpintis 
savo politine padėtimi, negalime abejoti geresne jų ateitimi, ypač kadangi 
jie aiškiai supranta, kad tik švietimas kartu su vidutinio būvio pagerinimu 
gali jiems leisti pasiekti tą iškilmingą tikslą. Jų rašliava yra viena iš turtin- 
giausių populiariaisiais raštais. 

Tai vienas pavyzdys, o tokių pavyzdžių nemažai. Latviai sukilo iš miego 
prieš maždaug 25 metus, o dabar, kaip rodo skaičiai einančių į kariuomenę 
ir kaip ne sykį atsišaukė maskoliški laikraščiai, beveik visi moka rašyti ir 
skaityti. Jie turi septynis laikraščius, kurie daugiausia išsiplatinę tarp prastų 
žmonių; iš tų laikraščių „Baltijos Vestnesis“ ir „Deenas Lapa“ išeina kas 
dieną, vienas išeina kartą per mėnesį („„Austrums“); kiti jų laikraščiai vadi- 
nasi: „Bals“, geriausias laikraštis iš savaitinių, „Latweets“, „Mshjas weesis“ 
ir „Latweeschu Awises“. Estai, kaip buvo rašyta „Šviesoje“, turi 15 laikraš- 
čių, kurie taip pat išsiplatins tarp prastų žmonių; kartu su laikraščiais, žino- 
ma, ir pas juos, ir pas latvius kas metai išeina šiaip daug knygelių. Pagal tai 
gali maždaug spręsti ir apie jų tikslų ir medžiagišką būvį, nes žmogus, 
kuris geriau nueina į karčemą nekaip skaito knygelę, nė nepirks jos; ir kad 
nusipirkti laikraštį arba knygelę reikia turėti atliekamą skatiką. Airiai, nuo 
seniai spaudžiami ir eksploatuojami anglų, tiktai baisia kova išreikalavo 
savo teisių, o ir dabar kovoja už pavaldystę; pradžioje šio šimtmečio tik kai 
kurie kalbėjo savo kalba, visuomenė buvo priėmusi anglišką kalbą, dabar 
gi jau šimtais tūkstančių skaičiuoja tuos, kurie kalba saviškai. Ar seniai 
pakilo slovėniškos tautos, gyvenančios Balkanų pusiasalyje, o dabar kai 
kurios iš jų jau atskiros viešpatystės. Ne tiktai Europoje, bet ir kitose pa- 
saulio dalyse tautiška idėja daro savo; taip antai Suvienytos Amerikos Vals- 
tijos, rodos, kosmopolitiška viešpatystė, bet iš tiesų kitaip dedasi. pavyz- 
džiui, gyventojai angliškos rasės, kurių ten daugiausia, norėjo įvesti įstaty- 
mus, susiaurinančius teises kitų tautų (neleidžiančius užimti urėdiškas vie- 
tas ir t. t.), bet jiems pasipriešino vokiečiai, kurių skaičius mažesnis už 
anglų, bet didesnis už skaičių kiekvienos kitos tautos, taip pat ir kiti, ir tik 
tas stiprus pasipriešinimas neleido įvesti tų neteisingų įstatymų ir dabar 
įstatymuose ten viešpatauja lygybė. 

Parodyti pavyzdžiai nereikalauja paaiškinimų. Man laimingas ir geras žmo- 
nių būvis yra brangiausias ir svarbiausias dalykas; jeigu aš žinočiau, kad tą 
siekį lietuviai galės greičiau pasiekti, pavirtę į lenkus, maskolius ar vokie- 
čius, negu likę lietuviais, tai nė piršto nekelčiau sulaikyti lietuvius kaip 
tautą, bet stengčiausi padėti jiems pavirsti į lenkus ar į ką kitą; tačiau isto- 
rija rodo visai ką kita: stipresnė tauta per šimtus metų stengiasi išnaikinti 
silpnesnę ir prispaudimais, ir papirkimais, ir gerumu, bet nieko negali pa- 
daryti; rezultatas gi tokio žmonių gyvenimo tai tamsybė, vergystė, vargin- 
gas gyvenimas, doros nupuolimas, žvėriški instinktai ir t. t.; priešingai, kai 
tik tauta pakyla, pradeda nepasiduoti savo vargintojams, pradeda rūpintis 
savo teisėmis ir reikalais, žiūrėk, per kokius 25 metus padaro žymų žingsnį 
pirmyn. Turint tokius faktus prieš akis, nesunku nuspręsti, kaip reikia elg- 
tis. Aš neabejoju, kad kiekvienas lietuvis, kuriam rūpi ne vien tik savo 
delmonas, rūpinsis lietuviškais reikalais, nes kitos tautos pačios savo reika- 
lais rūpinasi ir todėl turi savo darbininkų; kosmopolitams gi, kurie norėtų 
šį tą gero daryti dėl žmonijos, nėra dar dabar vietos, nes volapiukas dar 
nepriimtas ir apie jį gali šnekėti tik juokaudamas, ir nėra nė dviejų tautų, 
kurių visi reikalai būtų vienodi! 

Negana to, kitų tautų kilimo istorija pamoko mus dar ir kitų dalykų. 
Tautos, pakilusios vėliau ir iš paskos kitų einančios lavinimosi keliu, turi 
geresnę padėtį nei pirmiau einančios, iš tos pusės, kad gali naudotis tuo, 
kas gero padaryta pirmesnių ir gali išvengti tų nelaimingų nutikimų, ko- 
kius turėjo iškęsti pirmesnės tik dėl to, kad neturėjo pavyzdžių ir pamoky- 
mų ir pačios turėjo viską išrasti ir padaryti. Tautų lavinimo įstatai yra visur 
vienodi, todėl tautos vadovai turi susipažinti ir sulyginti kultūros istoriją ir 
negali ignoruoti to, kokiu būdu lavinosi kitos tautos, kurios stovi ant kur 
kas aukštesnio laipto už mus. Didelę klaidą padarytume, jeigu mes, pavyz- 
džiui, sulyginę dabartinę Anglijos padėtį su Lietuvos padėtimi, užsimany- 
tume įvesti pas mus viską, kas yra bent geresnio, arba dar, nepasitenkinę 
tuo, norėtume įvesti kai kurias permainas, kokias duoda kai kurios teori- 
jos. Mes, turėdami prieš akis išmintus kelius ir matydami, kokias klaidas ir 
apsirikimus darė už mus pirmesni, galime išvengti to ir sutrumpinti lavini- 
mosi laiką, bet nuo žemiausio laipto iššokti iškart ant aukščiausio neiš- 
moksime: jei atskiri vyrai supranta ir turi savo galvoje aukščiausias savo 


24 


APIE TAUTIŠKĄ IDĖJĄ 


laiko idėjas, tai dar nerodo, kad jų būdas būtų taip išsilavinęs, kad jie galėtų 
gyvenime visados elgtis pagal tas aukštas pažiūras, o ką jau šnekėti apie visą 
tautą. Geistina būtų turėti geriausius užvedimus, kokie yra kitose tautose, 
bet ilgai reikia dirbti ir laukti, iki galėsi tą patirti; daugybė viešpatysčių įtaisė 
pas save parlamentą, bet retai kur jis taip, kaip priklauso, funkcionuoja; iki 
tauta politiškai neužaugusi, tūlas ministeris norėdamas prisirenka į parla- 
mentą sau patinkančius žmones. (Tiktai, skaitytojau, nemanyk, kad šitokį 
rėdą aš laikau blogesniu už tą, koks pirma buvo.) Geistina būtų, kad kuo 
daugiau žmonių būtų medžiagiškai gerai aprūpinti ir kad nebūtų proletaria- 
to; čia daug gali padėti valdymas žemės ir kitų darbo įrankių draugystėmis; 
žemesniuose kultūros lygmenyse taip visur buvo, bet vėliau tokio valdymo 
vietą užėmė individualistiškas valdymas. Valdymas draugystėmis dar yra tū- 
lose Maskolijos vietose ir, kaip tyrinėjimai parodo, jis nekenkia progresy- 
viam žemės apdirbimui; užtat ten, kur jis yra, nesunku jį užlaikyti, išlei- 
džiant atsakančius įstatymus. Bet kur individualistiškas valdymas jau įsikerė- 
jęs, kaip pas mus, kur žmonės atprato nuo valdymo draugystėmis, ten ne- 
greitai galės jis sugrįžti. Daug yra tokių geistinų ir reikalingų dalykų, kokių 
pas mus dar nėra, bet ne visi jie pas mus išpildomi, už tai reikia saugotis 
nemėtyti dykai jėgų tiems neišpildomiems darbams, nes užsiėmę tokiais dar- 
bais, mes dalį savo jėgų, ir taip silpnų, atitrauksime nuo to, ką galėtume 
padaryti dirbdami visi sykiu. Tokiu būdu ir to nepadarysime kaip reikia. 
Negana to, apsirikimų niekas negali visai išvengti ir mes taip pat ne sykį 
apsiriksime ir ne vieną klaidą padarysime, bet turime saugotis daryti bent, 
taip sakant, matomas klaidas ir apsirikimus, t. y. tokias, kurių nepadarytume, 
jei gerai nuspręstume savo reikalus ir jėgas. Dabar dar tik pradžia mūsų dar- 
bo, todėl mažai tarp mūsų tokių, kurie turėtų tikrą siekį ir tvirtą kelią, bet 
meilė tėvynei, ta pati idėja ir vienodi reikalai vienija mus. Negali abejoti, 
kad, jeigu mes nemiegosime, bet rūpinsimės apie save, aiškinsime vieni ki- 
tiems savo pažiūras, tai veikiai išsiaiškinsime savo reikalus, o juos išsiaiškinę 
susitarsime ir apie tai, kaip nutildyti tą ar kitą reikalą. 


Įrėdnė — nuostata 
Įtekmė — įtaka 
Sądarbystė — bendras darbas 


Pasivedimo rėdyklė — elgesio taisyklė 

Gadynė — laikai 

Ciesorius — valdovas 

Maskoliai — rusai, Maskolija — Rusija 

Rubežiai — sienos, ribos 

Urėdystė — valstybinės pareigos 

Mokslinyčia — mokslo įstaiga 

Padėjimas — padėtis 

Atitrauktas — abstraktus 

Apšvaista — švietimas 

Išguldinėti — dėstyti 

Rėdytojas — steigėjas, redaktorius 

Spėkos — jėgos 

Padonai — valdiniai 

Priešsėdis — pirmininkaujantis asmuo 

Ne dajme se — čekiškai „nepasiduosim“ 

Medžiagiškas — materialinis 

Volapiukas — 1880 m. J. Šlėgerio (Vokietija) sukurta kalba, kuri 
remiasi dirbtiniais žodžiais (esperanto, ido, interlingva pagrįstos 
natūralių kalbų leksika). 


Prisiekusiųjų teismas 


Liūtas 


„Ūkininkas“, 1891, 
Nr. 8, p. 362-368, 
Nr. 9, p. 412-416. 


1883 metais beveik visoje maskoliškoje Lietuvoje, išskyrus Suvalkų 
rėdybą, įtaisė prisiekusiųjų teismą. Kaip veikia šitas teismas Lietu- 
voje, gerai ar blogai, aš nežinau ir apie tai nekalbėsiu; bet mums pridera 





gerai susipažinti su šiuo teismu: kas tai per teismas, ar geresnis jis už kito- 
kius teismus, jei geresnis, tai kodėl ir t. t. Prisiekusiųjų teismas, kaip visoje 
Europoje, išskyrus Angliją, taip ir pas mus teisia tik didesnius žmonių 
nusidėjimus, mažesnius gi nusidėjimus ir bylas (provas) apie turtus teisia 
paprasti teismai, kurie susideda iš teisėjų, vyriausybės paskirtų toms vie- 
toms“ ir nuolat užsiimančių tik tuo darbu; Anglijoje ir civilines bylas spren- 
džia prisiekusieji. Aš iš pradžių aprašysiu prisiekusiųjų teismą, koks yra 
Maskolijoje ir Lietuvoje. 

Prisiekusiųjų teismas susideda iš mokytų teisėjų (teisdarių), kuriuos paski- 
ria toms vietoms vyriausybė, ir iš teisėjų — prisiekusiųjų; tikrųjų teisėjų bylai 
turi būti ne mažiau kaip trys, tarp jų vienas priešsėdis (prezesas), o prisieku- 
siųjų turi būti dvylika, ne mažiau ir ne daugiau. Kas per teisėjai tie prisiek- 
dintieji? Prisiekdintuosius renka iš paprastų gyventojų, mokančių maskoliš- 
kai ir atitinkančių kitus įstatų reikalavimus, kaip antai: nenubaustų per teis- 
mą, turinčių tiek ir tiek turto ir t. t.; neilgindamas savo rašto, aš čia plačiai 


* Toliau bylas apie nusikaltimus aš vadinsiu iš lotyniško kriminalinėmis, tokį 
teismą — kriminaliniu ir įstatus apie bausmes ir nusikaltimus — kriminaliniais; o 
bylas, taip pat įstatus ir teismą apie turtus vadinsiu iš loryniško civiliniais; tie 
žodžiai priimti moksle ir lietuviškoje kalboje tinka. 

nekalbėsiu, kokie žmonės gali būti prisiekdintieji ir kas juos renka; tam yra 
tam tikri įstatai. Pasakysiu tik, kad kiekviename paviete yra tam tikra komisi- 
ja iš urėdninkų, kuri surašo visus pavieto gyventojus, turinčius teisę būti 
prisiekdintaisiais, paskiria po kelias dešimtis kiekvieną mėnesį, kurį paskir- 
tieji turės stoti teisman provoti; be to, šešis dar paskiria iš to miesto (pilies), 
kuriame teismas provoja, kad būtų iš ko papildyti prisiekdintųjų skaičių, jei- 
gu pasirodytų, kad anųjų neužtenka. Tokius du sąrašus, t. y. visų, galinčių 
būti prisiekdintaisiais, ir kiekvienam mėnesiui, komisija daro kasmet. Tris 
savaites (nedėlias) prieš tai, kai bus teismas, teismo prezesas siunčia trisde- 
šimčiai iš tų, kuriems išpuola tą mėnesį stoti į teismą, pašaukimus ir taip pat 
trims iš to miesto, reikalingiems dėl papildymo; prieš sesiją peržiūri, ar visi 
stojo ir ar visi gali sėsti į sesiją; jeigu pasirodo, kad yra kokios priežastys, 
neleidžiančios kuriam būti tą kartą prisiekdintuoju, pavyzdžiui, giminystė su 
teisiamuoju, tai tuos paleidžia namo; jeigu iš 30 pasilieka mažiau kaip 24, tai 
papildo; paskui prokuratorius ir teisiamasis, arba jo gynėjas, turi teisę, neaiš- 
kindami priežasčių, pašalinti po tris žmones; jeigu teisiamųjų daug, tai jie visi 
sykiu gali pašalinti tik tris. Iš likusiųjų 18 prezesas liosais išrenka 14, iš kurių 
12 pirmųjų turi sudaryti provą, o du turi sėdėti teisme ir klausyti provą, kad 
būtų iš ko papildyti prisiekusiųjų skaičių, jeigu kuris iš tų dvylikos provos 
laiku staiga apsirgtų arba numirtų. Po to galutinai išrinktus dėl nusprendimo 
bylos prisaikdina ir jie sėda į suolą klausyti bylos; iš savo tarpo išrenka dar 
vyresnįjį, kuris veda tarp jų parėdą, kada jie nueina į atskirą kambarį tartis. 
Kaipgi pasidalina darbas tarp tikrųjų teisėjų ir prisiekdintųjų? Tikrieji 
teisėjai, ypač priešsėdis, veda visą parėdą ir tyrinėja bylą; klausinėja liudi- 
ninkus, skaito reikalingus protokolus ir t. t.; tyrinėti provą jiems padeda 
prokuratorius ir gynėjas; tyrinėti gali ir prisiekdintieji, bet jie mažai prie to 
prisideda, pirma, dėl to, kad jie nežino, kas yra popieriuose, t. y. nežino tos 
bylos, antra, dėl to, kad anie pirmiau jų išnagrinėja bylą; galiausiai priešsė- 
dis duoda jiems tam tikrus nurodymus, kas per nusidėjimas, kuriuo kaltina 
teisiamąjį, t. y. iš ko susideda tas nusidėjimas pagal kriminalinį įstatą; taip 
antai: yra paprasta vagystė; yra vagystė trečią, ketvirtą kartą, yra vagystė 
nakčia, yra vagystė su išplėšimu iš po užrakto ir t. t.; kiekviena iš jų skiriasi 
nuo kitų ir už kiekvieną kitokia bausmė; prisiekdintieji turi aiškiai žinoti, 
ką turi padaryti pagal įstatą žmogus, kad jis galėtų būti apkaltintas ta ar kita 

vagyste; šitai jiems turi prezesas išaiškinti, kad jie peržiūrėję tai, ką padarė 
teisiamasis, matytų, ar toks jo darbas, kokiu jį kaltina prokuratorius; priešsė- 
dis jiems paaiškina, kaip galima žiūrėti į tą ar kitą išrodymą: pavyzdžiui, 
teisiamasis aiškiai meluoja, bet aiškių įrodymų prieš jį nėra; priešsėdis turi 
priminti prisiekdintiesiems, kad žmogus, ir tikrai nekaltas, papuolęs netyčia 
į bėdą, dažnai nežino, kaip jam geriau teisintis ir pradeda meluoti, ir t. t. 
Išklausę bylą prisiekdintieji eina į atskirą kambarį, kur pasitarę išneša nuosp- 
rendį; jų reikalas — tik atsakyti į klausimą, kaltas ar nekaltas teisiamasis tuo 
nusidėjimu, kuriuo jį kaltina. Jeigu jie atsako „nekaltas“, tai tuo byla ir pasi- 
baigia, o jeigu atsako „kaltas“, tai tada tikrieji teisėjai paskiria bausmę pagal 
kodeksą: bet jeigu, pagal nuomonę tikrųjų teisėjų, prisiekdintieji pripažino 
kaltu žmogų visai nekaltą, tai jie nusprendžia dar kartą jį teisti su kitais pri- 
siekdintaisiais. Prisiekdintieji neaiškina, dėl ko taip ar kitaip nusprendžia, 
nes sunku reikalauti iš nemokytų žmonių, kokie dažniausiai esti prisiekdin- 
tieji, kad jie galėtų gerai išaiškinti savo apsisprendimo priežastis; jie spren- 
džia pagal savo sąžinę, pasiremdami tik tais įrodymais, kuriuos girdėjo teis- 
me; prisiekdintieji, pripažindami žmogų kaltu, gali pripažinti jį vertu pa- 
lengvinimo, ir tada teismas turi mažiausiai vienu laipsniu pamažinti bausmę; 
jeigu pusė prisiekdintųjų sako „kaltas“ ir pusė „nekaltas“, tai jie turi pripa- 
žinti žmogų nekaltu. Prisiekdintiesiems uždrausta pasakoti, kas iš jų kokį 
balsą davė, t. y. kas balsavo už teisiamąjį ir kas prieš, dėl to, kad jie nesibijotų 
atkeršijimo iš teisiamojo ir jo giminių ir spręstų pagal teisybę ir sąžinę; už 
peržengimą šito uždraudimo padėta striuopa nuo 10 iki 100 rublių. 

Toks tai, trumpai kalbant, prisiekusiųjų teismas. 

Kai kurie žmonės ir rašytojai išranda, kad prisiekusiųjų teismas negeras ir 
neteisingas; svarbiausias jų išvedžiojimas prieš šitą teismą yra tai, kad čia 
teisia nemokyti žmonės, kurie ir atsakymo jokio niekam neduoda už tai, kaip 
teisia. Iš pirmo žvilgsnio atrodo, kad tie užpuldinėjimai teisingi; rodosi, kad 
mokyti žmonės, kokie yra tikrieji teisėjai, gali geriau suprasti provą ir teisin- 
giau ją spręsti negu nemokyti prisiekdintieji; kai kurių provų, atrodo, šitie 
suvis negali suprasti ir spręsti, kaip antai-esti provos apie pasisavinimus turto 
per bankininkus, kasininkus ir t. t. arba apie išmislias žmogžudystes ir t. t. 

Tačiau iš tiesų dalykas stovi visai ne taip, kaip rodosi. Bylose (provose) apie 
nusikaltimus teismo darbas dvejopas: pirma, reikia surinkti nusikaltimo įro- 

dymus, antra, pagal surinktus įrodymus nuspręsti, kaltas ar ne teisiamasis. 
Pirmas darbas, t. y. įrodymų surinkimas, yra labai sunkus ir reikalauja daug 
mokslo, išminties ir supratimo; jo negali tinkamai atlikti kiekvienas sveiko 
proto žmogus, turintis tam tikrą mokslą; sakykime, rado lauke negyvėlį; kaip 
ištirti, ar jis numirė, ar tapo nužudytas, ar jis pats nusižudė, ar jį kas kitas 
nužudė, ir kaip rasti ir įrodyti, kas jį nužudė; tai sunkus ir reikalaujantis išma- 
nymo darbas. Todėl pas mus teisėjais-tyrinėtojais (sliedovateliais) skiria mo- 
kytus žmones. Bet teisėjai-tyrinėtojai tik surenka medžiagą, surenka įrody- 
mus, pagal kuriuos žmogų patraukia teisman kaip kaltinamąjį; tais įrodymais 
visiškai negalima tikėti, nes jie surinkti vieno žmogaus ir be didelio atsargu- 
mo, koks yra prisiega liudininkams; kaip žinote, tyrinėtojas klausia liudinin- 
kus be prisiegos; surinktus tyrinėtojo įrodymus, pristatytą jo medžiagą reikia 
dar peržiūrėti, perkratyti iš naujo, ar ji tinka, ar ne. Pažinti, kokie įrodymai 
geri, kokie ne, kaip juos išmėginti, kad gerai pažintų, kaip paskui juos rinkti 
ir t. t. — tai vis darbas, reikalaujantis išmanymo. Dėl paaiškinimo aš čia duosiu 
tokį palyginimą; sakykime, reikia statyti didelius puikius rūmus, su visokiais 
papuošimais, su aukštais bokštais, su dideliais, visaip išgražintais kambariais ir 
t. t; sakykime, visokia medžiaga jau pristatyta, reikia tik pertikrinti, ar ji gera 
ir reikia padaryti ruožą (parisavoti), kokios formos turi būti rūmai, ir prižiūrė- 
ti, kad darbininkai taip darytų, kaip jiems rodysi, patį gi statymo darbą atlieka 
prasti darbininkai; aišku, kad pirmąjį darbą gali padaryti tiktai inžinierius, o 
antrąjį geriau už jį padarys darbininkai. Bylą galima lyginti su dideliais rū- 
mais, nes žmogaus dvasios darbai ir nusikaltimai supainioti ir sunkūs suprasti; 
kad surinktų gerą medžiagą ir t. t., reikia mokytų teisėjų, o kada medžiaga 
surinkta, tai kiekvienas sveiko proto žmogus gali nuspręsti; tegul, sakykime, 
išaiškinta, kad negyvėlis užmuštas kuolu, kuris rastas palei jį, kad teisiamasis 
turėjo jam piktumą, kad jisai užmušimo dieną nebuvo namie, o parėjęs plovė 
drapanas, kad jisai parėjo nuo ten, kur rastas negyvėlis, kad pas jį rado kitą 
galą šakos, nuo kurios buvo nukirstas kuolas, kuriuo užmuštas žmogus, ir kad 
jisai savo išsiteisinimui nurodė vietą, kur tą dieną buvo, bet nė vienas iš paro- 
dytų liudininkų nepatvirtino, kad jis ten būtų buvęs; kada yra tokie įrodymai, 
tai kiekvienas sveiko proto žmogus gali spręsti, kaltas ar nekaltas teisiamasis, 
taigi šitą antrąjį teismo darbą ir atlieka prisiekdintieji; pirmasis gi, t. y. klausi- 
nėti liudininkus, pagauti juos meluojant, pilnai rinkti įrodymus — tai darbas 

tikrųjų teisėjų. Tokiu būdu matote, kad šitame teisme žmonės dirba pasida- 
linę darbą ir kiekvienas paėmęs sau atitinkantį; užtai dabar jau mes galime 
pasakyti, kad turbūt šitas geresnis už kitus. Ir iš tiesų, prisiekusiųjų teismas 
yra geriausias iš visų kriminalinių teismų, kokius žmonės iki šio laiko sugal- 
vojo. Kuo gi jis geresnis už tuos teismus, kur teisia vien tik mokyti vyriausy- 
bės paskirti teisėjai? 

1) Pirmiausia jis geresnis tuo, kad daug žmonių sykiu daro sprendimą, o 
kur daugiau žmonių sprendžia, ten, apskritai kalbant, teisingiau nuspren- 
džia; užtat visur žmonės labiau tiki teisingumu prisiekusiųjų teismo, nei 
vyriausybės teisėjų. 

2) Teisiamasis lyg pats sau išsirenka teisėjus, nes jis turi teisę kai kuriuos 
pašalinti nuo teisimo; todėl jis labiau pasitiki savo teisėjų-prisiekusiųjų 
teisingumu. 

3) Dar svarbesnis dalykas, kuris visai atskiria prisiekusiųjų teismą nuo vy- 
riausybės teismo, tai toks: prisiekdintieji sprendžia tik pagal tuos parodymus, 
kuriuos išgirsta teisme, nes jie kaip žmonės tik trumpam pašaukti teisti ir šiaip 
nepriklausantys teismui, nėra kanceliarijoje ir neskaito popierių; todėl jie 
visai nežino, kas yra tyrinėtojo popieriuose, kokius parodymus jisai surin- 
ko; tuo tarpu tikrieji teisėjai dar prieš teismą perskaito ir turi perskaityti 
tyrinėtojo popierius ir, žinoma, pagal jo surinktus parodymus savo galvoje 
šiaip ar taip nusprendžia apie teisiamąjį; sunku žmogui, beveik negalima 
atsisakyti tokio nusprendimo. O reikia žinoti, kad žmogui sunkiau pakeisti 
nuomonę, nei visai naują susidaryti; be to, teisėjai, iš raštų sudarę sau nuo- 
mones, jei teisia vieni, be prisiekdintųjų, ne taip įdėmiai klauso, ką pasa- 
koja liudininkai ir t. t., mažiau įdėmiai klauso jie bylos dar ir dėl to, kad 
pripratę prie nuolatinio provojimo. Tokiu būdu išeina, kad tikrieji teisėjai, 
jeigu jie teisia be prisiekdintųjų, dažnai teisia pagal tyrinėtojo parodymus. 
Ar tai negerai? Tai labai negerai. Tyrinėtojo parodymais negalima visiškai 
tikėti, nes jis dirba vienas ir liudininkus klausia be prisiegos. Tyrinėtojas 
tik surenka medžiagą ir parodo kelią, kaip tyrinėti bylą; tačiau išdirbti tą 
kelią, išrinkti tą medžiagą, sudėti ją į krūvą ir pastatyti iš jos rūmus reikia 
pačiam teismui. Tai štai koks didelis skirtumas tarp prisiekusiųjų ir šiaip 
teisdarių teismo. Prisiekdintieji nežino bylos, kai sėda į suolą, teisimas 
jiems naujiena, be to, jie ką tik prisiekę, kad teis teisingai pagal protą ir 

sąžinę, užtat jie gerai klauso bylos, su kuria susipažįsta tik teisme; prie jų ir 
tikrieji teisėjai turi klausyti gerai, nes jie turi vesti bylą, turi tyrinėti, kad 
išaiškintų ją prisiekdintiesiems. Kas buvo teisme, kada teisia prisiekdintieji 
ir kada vieni tikrieji teisėjai, ras aiškiai matė šitą skirtumą. 

4) Tarp tikrųjų teisėjų jauni, arba mažiau išmanantieji, greitai pasiduoda 
nuomonei senesnių arba įtakai priešsėdžio, dėl ko išeina, kad bylą nu- 
sprendžia vienas arba du žmonės; tuo tarpu prisiekdintųjų daug, jie visi 
lygūs ir susirinkę tik trumpam, vienas nuo kito nepriklauso, todėl greičiau 
galima tikėtis, kad kiekvienas iš jų spręs pagal savo nuomonę ir sąžinę. 

5) Tikrieji teisėjai daugiausia gyvena ir dirba kanceliarijoje tarp krūvų 
popierių; prisiekdintieji gi paimti iš žmonių ir geriau už anuos pažįsta žmo- 
nių gyvenimą ir pažiūras; tikrieji teisėjai, gerai žinodami kriminalinius įsta- 
tus, į nusikaltimą žiūri įstato akimis; tuo tarpu pasitaiko, kad darbas, kuris 
buvo nusikaltimu, dabar pagal žmonių supratimą ne nusikaltimas, arba kad 
žmonės šiek tiek kitaip supranta nusikaltimą nei įstatas; o juk galima bausti 
tik už tai, ką žmogus padarė negera žinodamas, kad tai negera; taigi prisiek- 
dintieji, pažindami žmones, jų pažiūras ir gyvenimą geriau nei tikrieji tei- 
sėjai, gali padaryti teisingesnį sprendimą; taip Maskolijoje prisiekdintieji 
labai dažnai pripažįsta nekaltu teisiamąjį už policiantų pažeidimą. Iš kitos 
pusės, žmogus su savo kūnu ir dūšia yra neišsemiamas šaltinis visokių atsi- 
tikimų ir jausmų, kurių visų įstatai negali įžiūrėti, o kai kurie turi didelę 
įtaką žmogaus elgesiui ir sumažina jo kaltę; prisiekdintieji, turėdami teisę 
pripažinti žmogų vertu pasigailėjimo, gali visada sumažinti jam bausmę. 

6) Ten, kur prisiekdintieji teisia ir politinius nusikaltimus, t. y. nusikalti- 
mus prieš vyriausybę, ten jų teismas daro daug teisybės ir gero, nes tikrieji 
teisėjai, kaipo vyriausybės paskiriami į vietas, iš kurių gali būti pašalinti ir 
netekti duonos, teisia šitas bylas sutinkamai su vyriausybės norais, prisiek- 
dintieji gi nepriklauso nuo vyriausybės, todėl gali teisingiau teisti. Pati 
vyriausybė, kuri yra teisinga ir nori, kad gyventojai tikėtų teismais, paveda 
politines bylas prisiekusiųjų teismui; bet vyriausybė, kuri laiko gyventojus 
prispaudimu ir kuri bijo mažiausio pasipriešinimo ir mažiausio išaiškinimo 
savo darbų, neduoda šitų bylų prisiekusiųjų teismui. Taip dabar yra Mas- 
kolijoje ir pas mus Lietuvoje; todėl dalyke prisiekusiųjų teismas pas mus 
nedaro jokios naudos. 

7) Vyriausybė niekada nespėja pakeisti įstatų sykiu su tuo, kaip keičiasi 
žmonių pažiūros; o dabar Maskolijoje kriminaliniai įstatai jau nuo seniai 
tie patys; seniau visi žmonės galvojo, kad išsigelbėti nuo nusikaltėlių gali- 
ma tik tada, jeigu kriminaliniai įstatai bus aštrūs, jei jie skirs dideles baus- 
mes; dabar gi dauguma žmonių supranta, kad bausmių aštrumas niekuo 
nepadeda, kad nuo nusikaltėlių galima išsigelbėti pataisius, pirma, žmonių 
būvį, antra, pačius nusikaltėlius, o tam nereikia aštrių įstatų; trumpai kal- 
bant, dabar žmonėms nepatinka aštrios bausmės; taigi prisiekusiųjų teis- 
mas, jeigu mato, kad bausmė per didelė ir neatitinka kaltinamojo kaltės, 
matydamas, kad jisai žmogus neblogas ir kad tik nelaimė įstūmė jį į nusi- 
kaltimą, sakykime, į vagystę, tai pripažįsta jį nekaltu; tokiu būdu nuosp- 
rendis esti teisingesnis, nekaip už menką nieką aštriai nubausti žmogų. 

8) Galiausiai prisiekusiųjų teismas naudingas ir tuo, kad platina tarp 
žmonių tiesos ir savo pareigų suvokimą; prisiekdintieji, sėdėdami teisme, 
daug išgirsta naudingų ir pamokančių dalykų, o parėję namo ir kitiems 
papasakoja. 

Dabar, man rodos, aišku, kad prisiekusiųjų teismas teisingesnis ir geresnis 
už teismą, kuriame teisia tik vyriausybės paskirti teisėjai; o ten, kur jis teisia 
už politinius nusikaltimus, jisai yra gynėjas žmonių sąžinės ir laisvės. 


Rėdyba — apskritis 

Prezesas — pirmininkaujantis asmuo 
Urėdninkas — valdininkas 

Prova — byla; provoti — teisti 
Liosas — balsavimas, burtas 
Prokuratorius — prokuroras 
Parėdas — tvarka, procesas 
Striuopa — bauda 

Išmisli (žmogžudystė) — sudėtinga 
Prisiega — priesaika 

Ruožas — brėžinys 

Parisavoti — nubraižyti 
Policiantai — policininkai 


Apie bausmes 


Liūtas 


„Ūkininkas“, 1891, 
Nr. 5, p. 216-221. 


ilioje senovėje, — prieš kelis šimtus metų, — kada mūsų tėvų tėvai, 
kaip ir kiti Europos gyventojai, buvo dar be jokio apšvietimo ir 
mokslo, jie galvojo, kaip dabar galvoja dar tūlos šalies laukiniai gyvento- 
jai, kad žmogaus nusidėjimas yra tik kaltė prieš tą žmogų, kuriam jis 
negera padarė, ir kad tik šitas, arba jo giminės, turi už tai atmokėti nusi- 
dėjėliui; sakykime, jeigu Petras užmušė Joną, tai tik Jono giminės turėjo 
atmokėti, atkeršyti Petrui; jokia vyriausybė į tai nesikišo. Ilgus laikus 
žmonės turėjo tokį supratimą ir pagal jį elgėsi: bet prie tokios tvarkos, 
žinoma, buvo nuolatiniai karai ir užmušimai: nuskriaustojo giminės, at- 
keršydami skriaudikui ir jo giminėms, per daug užgaudavo šiuos, dėl to 
jie turėdavo vėl atmokėti aniems; tokiu būdu šeimynos naikindavo vie- 
nos kitas. Dėl tokio pavojaus žmonės susiprato, kad tokia tvarka per daug 
negera, nes labai mažina svietą. Kada kilo tokia mintis, išsidirbo kitas 
paprotys, kurio greitai pradėjo laikytis visi: nusidėjimą vis dar laikė kalte 
tik prieš nuskriaustąjį; bet vietoje keršto reikalavo tik, kad kaltininkas ir 
jo giminės užmokėtų už nuskriaudimą; taigi jeigu Petras užmuša Joną, 
tai jis arba jo giminės turėjo tiek ir tiek užmokėti Jono giminėms ir 
daugiau neturėjo jokio atsakymo. 

Žmonės, gyvendami sviete, nemiega, jų protas vis dirba; ką sugalvoja vie- 
ni, suteikia kitiems, tėvai perduoda savo žinias vaikams, šitie savo vaikams ir 
taip toliau; tokiu būdu žmonių išmanymas didinasi ir tobulinasi. Taip pat ir 
apie šitą dalyką, apie kurį aš čia rašau, ilgainiui žmonių išmanymas persimai- 
nė. Svietas sugalvojo, kad nusidėjimas yra kaltė ne tik prieš nuskriaustąjį, bet 

ir prieš visus žmones, prieš visą draugiją, kad nusidėjėlis, pavyzdžiui, užmu- 
šikas, yra pavojingas ne tik tam, kurį jis jau užmušė, bet ir visiems, visai 
draugijai, nes gali tikėtis, kad jis ir kitą sykį tą pat padarys, nes jis yra pagedęs 
žmogus; todėl draugija turi apsirūpinti nuo tokių jų pasielgimų. 

Tuo laiku, kada išsidirbo tokios žmonių pažiūros, valstijos tvarka pasida- 
rė gana gera, valstija pasidarė stipri, galinga ir turėjo daug spėkų ir val- 
džios, ko anksčiau nebuvo, taigi galėjo paimti į savo rankas nusidėjėlių 
baudimo darbą; nuo to laiko, jeigu žmogus padaro kokį nusidėjimą, tai 
valstija savo teismuose teisia jį ir uždeda jam bausmę, kurią pati paskui ir 
išpildo. Ir dabar pas mus, kaip ir visur Europoje, tokia pati tvarka, bet 
žmonių supratimas apie tai, kas yra bausmė ir koks jos siekis, nuo to laiko, 
kada stojo tokia tvarka, iki šio laiko labai persimainė. Ilgus laikus į nusidė- 
jėlį visi žiūrėjo kaip į blogiausią žmogų, suvis pavojingą kitiems jo sugy- 
ventojams, kurio pagedęs būdas ir sąžinė bei pikta valia — tai didžiausios 
priežastys jo nusidėjimo, tai yra kad jis padarė tą ar kitą nusidėjimą tiktai 
per savo piktumą; be to, dar galvojo, kad tas nusidėjėlis negali niekuomet 
pasitaisyti ir pasidaryti vėl geru žmogum. Jeigu, pagal žmonių supratimą, 
nusidėjėlis negali pasitaisyti, tai išsigelbėti nuo jo ateity yra tik vienas ke- 
lias: reikia jį išskirti visados iš draugijos, t. y. arba nužudyti, arba pasodinti 
visam gyvenimui į kalėjimą; taip pat vienas tik tas pat kelias yra ir išsigel- 
bėti nuo to, kad kiti nedarytų jokių nusidėjimų, ir dėl šito siekio reikia 
skirti dideles ir aštrias bausmes, kad kiti bijotų taip pat daryti; aišku, kad 
tiek kodeksuose, tiek ir teismuose turėjo viešpatauti aštrios ir sunkios baus- 
mės: mirtis buvo skiriama už tūlą ir nedidelį nusidėjimą. 

Vienąkart su tokia pažiūra į nusidėjėlį ir bausmių siekiu žmonės ilgai 
suvis kitaip žiūrėjo į nusidėjimo priežastį, negu mes: galvojo, kad tas kal- 
tas, kas matomai, iš pirmo žvilgsnio, padarė tokį ir tokį nusidėjimą; lygiai 
taip galvojo, kaip dabar pas mus vaikai; kiekvienas turėjote matyti, kaip 
vaikas, nusimušęs, sakykime, rankutę į stalą, arba pats muša stalą, arba 
prašo ko didesnio pamušti, nubausti stalą, tą kaltininką jo skaudėjimo; taip 
seniau galvojo visi žmonės ir istorija duoda mums daug pavyzdžių teismo 
ir nubaudimo akmenų, gyvulių ir kitų daiktų už nusidėjimus. 

Prie to turiu pridėti, kad tuomet į bausmių kodeksus buvo įtraukta daug 
nusidėjimų, kurių dabar nėra: bausdavo už raganystes, susinešimus su vel- 

niu, peržengimus tikėjimo ir bažnyčios prisakymų, ir už tuos nusidėjimus 
skirdavo dideles bausmes, dažniausiai mirtį: tik su laiku žmonės suprato, 
kad tikėjimo dalykai — tai sąžinės dalykai, kurie kitiems nėra pavojingi, tik 
pačiam kaltininkui; jis ir turi žinotis vienas ar su Dievu ir kunigu, o ne su 
teisdariais ir Bausmių kodeksu. Reikia pabrėžti, kad Maskolijoje viešpa- 
tauja dar senos nuomonės. 

Ilgainiui pažiūros į nusidėjėlius taip pat persimainė ir dabar mes, bent 
apšviesti teisdariai, į nusidėjėlį žiūrime ne kaip į visai pagedusį žmogų, 
kuris niekados negali tapti geru žmogumi ir kurio piktas būdas ir valia yra 
nusidėjimo priežastys; ne, dabar mes suprantame, kad nusidėjėlis — tai 
nelaimingas žmogus, kad išlygos jo gyvenimo ir kiti žmonės įstumia jį į 
nusidėjimą, tai yra arba negeras auginimas ir mokinimas, arba bloga drau- 
gystė, arba kokia nelaimė, arba neturtas, arba visos priežastys sykiu padarė 
žmogų nusidėjėlį; norint išaiškinti šitos pažiūros teisingumą reikėtų ilgai 
kalbėti, ko aš negaliu dabar čia padaryti; nurodysiu tik dėl aiškesnio supra- 
timo tokį paveikslą: imkime vagį, kuris gimė tėvams, neturintiems jokio 
turto, užaugo be jokios priežiūros, be jokio mokslo, kaip valkata; augda- 
mas matė vis blogus, nedorus pavyzdžius, dažniausiai sėbravo su vagimis, 
niekas jo nemokino jokio darbo, bet nuo mažų dienų jis maitinosi ubagau- 
damas arba šį tą pasivogdamas. Klausiu skaitytojų, ar mesite į tokį žmogų 
akmenį, ar sakysite, kad jis pats kaltas, kad yra vagis. 

Mes taip pat suprantame, kad nėra žmogaus, kuris negalėtų pasitaisyti; 
taip mus mokina pirmiausia mūsų krikščioniškas tikėjimas. Turėdami to- 
kius supratimus, mes dabar rūpinamės ne tiek tuo, kaip nubausti nusidėjė- 
lį, kiek, pirma, jį pataisyti, ir antra, pataisyti jo gyvenimą. Dabar tiek vy- 
riausybės, tiek ir patys gyventojai vienkart rūpinasi labiausiai tuo, kaip 
pataisyti, padaryti geru žmogumi nusidėjėlį, o tuo, kaip pataisyti jo būvį, 
kad jis galėtų turėti žmogišką butą ir valgį, šiltą drapaną, tiek valstija, tiek 
ir draugija beveik visai nesirūpina, nekalbant, žinoma, apie laiką, kada 
nusidėjėlis sėdi kalėjime. Kad patirtų pirmą siekį, tai yra kad pataisytų 
nusidėjusį žmogų, vyriausybė ir draugija visose Europos ir Amerikos šaly- 
se štai ką daro: 1) kalėjimą randa geriausia bausme dėl nusidėjėlių pataisy- 
mo, tiktai kalėjimas turi būti prigulinčiai įtaisytas, kad kalinys rastų ten 
gerą užlaikymą ir būtų atskirtas nuo blogos kompanijos; sykiu su tuo jis 

turi rasti ten gerą pamokinimą, nuolatinį darbą; jei nemokėjo dirbti, tai čia 
turi išmokti ir taip toliau; tokie gerai įtaisyti kalėjimai yra visose Europos 
šalyse, išskyrus Maskoliją, kuri neturi dar turto įtaisyti tokius kalėjimus, taip 
ir pas mus kalėjimai — tai ne mokslinyčia, kuri pataiso savo gyventojus ir 
duoda jiems gerą mokslą, bet mokslinyčia visokių negerų darbų, iš kurios ir 
geras žmogus išeina jau pagedęs; 2) vaikams yra įtaisyti tam tikri kalėjimai, 
skyrium nuo suaugusių nusidėjėlių kalėjimų; jiems yra įtaisytos arba ūkinin- 
kiškos kolonijos, arba amatų mokslinyčios, kuriose tokie vaikai atlieka baus- 
mę ir sykiu išmoksta tą ar kitą darbą: 3) draugija dabar negera akimi žiūri į 
kiekvieną, kuris sėdėjo kalėjime, ir beveik niekas nenori priimti tokio žmo- 
gaus pas save į darbą arba į tarnystę; žmogus, išėjęs iš kalėjimo, neturėdamas 
jokio turto ir negaudamas darbo, yra priverstas vėl vogti, arba kitaip negeru 
keliu save maitinti. Kad išgelbėtų nusidėjėlius, atlikusius bausmę, iš tokio 
padėjimo, visose šalyse, ypač dideliuose miestuose, yra dabar draugijos, ku- 
rios rūpinasi palaikyti tokius žmones medžiagiškai, duoti jiems pašalpą, su- 
ieškoti jiems darbą ir t. t.; 4) norėdami pažadinti kalinius pataisyti savo pasi- 
elgimą ir mesti blogus darbus, kalėjimuose prižada jiems anksčiau paleisti ir, 
kada jie iš tikrųjų parodo savo pasitaisymą, tai juos paleidžia, nors jie dar 
neatbuvo visos bausmės, paskirtos jiems teismo, tik paleisdami įsako, kad 
jeigu paleistasis tuojau vėl įpuls į nusidėjimą, tai jį vėl paims į kalėjimą ir 
laikys dar ilgiau, ką ir išpildo, jeigu tasai nepaklauso; 5) galiausiai keliais 
paskutiniais metais kai kurios šalyse (Belgija, Prancūzija) įvedė tokį įstaty- 
mą, pagal kurį nusidėjėlį, kuriuo pasirodo žmogus nelabai pagedęs, teismas 
nuteisia, paskiria jam bausmę, bet jos nepildo ir kaltininko nesodina į kalė- 
jimą, bet paleidžia, įsakydami jam, kad kaltė jam bus dovanota, jei jis per 
tiek ir tiek metų (sakykime, per penkerius metus) nepadarys kokio nusidėji- 
mo, o jeigu padarys, tai turės atlikti bausmę ir už aną kaltę. 

Taigi, kartoju, siekis bausmių dabar — tai pataisymas nusidėjėlio; patirti 
tą siekį, iš vienos pusės, rūpinasi įtaisyti tam tikrus kalėjimus ir kitus užve- 
dimus, iš kitos pusės, suminkštino kodeksuose bausmes: dabar retai už ką 
skiria mirtį, o kai kur mirtis išbraukta iš kodekso. Tiktai Maskolijos baus- 
mių kodeksas dar labai aštrus, nes jisai dar užsilikęs nuo senų gadynių, 
kada bausmėmis bailino žmones nuo nusidėjimų. 

Maskolijoje ir Lietuvoje (išskyrus Suvalkų rėdybą) yra vadinamasis „pri- 

siekdintųjų teismas“, kuris teisia didesnius nusidėjimus, kaip antai užmu- 
šimą, išplėšimą turto ir t. t.; tame teisme esti dvylika išrinktųjų iš vietinių 
gyventojų, kurie vadinasi prisiekdintaisiais ir kurie, išklausę bylą (provą), 
nusprendžia, kaltas ar nekaltas žmogus tuo nusidėjimu, už kurį jį skundžia; 
jeigu pasako „kaltas“, tai tikrieji teisėjai iš kodekso paskiria jam bausmę, o 
jei pasako „nekaltas“, tai tuo byla ir pasibaigia; tam 12-os vyrų nusprendi- 
mui nėra apeliacijos; jiems nereikia išguldyti ant popieriaus, dėl ko jie taip 
ar kitaip nusprendė; užtat dažnai pasitaiko, kad nors teisiamojo kaltė išaiškin- 
ta kaip ant delno, tačiau jeigu mato, kad žmogus gana geras, o bausmė jam 
bus labai didelė, jeigu pripažins jį kaltu, tai ir nusprendžia, kad nekaltas. 
Atsimenu vieną tokį atsitikimą: teisė sūnų už užmušimą tėvo; buvo išaiš- 
kinta, kad tėvas buvo tikras visos šeimynos tironas, kad jis nuolat mušdavo 
visus šeimynykščius ir tą skundžiamąjį, visokiais būdais kankindavo; bet 
sūnus vis kentė, tik kartą tokiu savo žvėrišku apsiėjimu tėvas taip užgavo, 
kad sūnus neišlaikė, turėjo gintis ir įširdęs taip sudavė tėvui, kad tas vietoje 
liko negyvas. Prisiekdintųjų teismas pripažino sūnų nekaltu. 


Prigulinčiai — tinkamai 
Pasielgimas — elgesys 
Užvedimas — įstaiga 
Bailinti — atgrasinti 


Apie bendrą žemės valdymą 


Liūtas 


„Ūkininkas“, 1891, 
Nr. 6, p. 266-270, 
Nr. 7, p. 311-321. 


storija rodo mums, kad labai senoje gadynėje kiekviena iš dabartinių 
El Europos tautų gyveno bendrijomis, tai yra kuopomis, kurios išvien 
valdė turtą ir išvien dirbo; žemė, padargai, gyvuliai ir kiti daiktai, žodžiu, 
viskas buvo turtas visos bendrijos, t. y. Jono, Petro, Juozo, Raulo ir t. t., visų 
sykiu, o ne taip, kad tie ir tie Petro ir taip toliau; atkartoju, kiekvienas sky- 
rium savo daiktų neturėjo, bet visi daiktai ir kiekvienas priklausė visai ben- 
drijai, taigi Jonas, Petras, Juozas ir t. t. turėjo teisę į kiekvieną daiktą, bet 
kartu su kitais bendrijos nariais. Dirbo visa bendrija išvien ir paskui dalinosi 
savo darbo vaisiais; dirbo, kiek kas galėjo, o naudojosi vaisiais, kiek kam 
reikėjo. Kiekvieną tokią bendriją valdė (rėdė) jos viršininkas. Iš pradžių ben- 
drija buvo tai „giminė“, kurios kiekvienas narys pareina nuo to paties prose- 
nio; tokią bendriją-giminę valdė vyriausiasis (seniausiasis) giminaitis. Ilgai- 
niui giminė labai padidėjo, išplatėjo; giminaičiai užmiršo, kad jie kilę iš 
vieno prosenio ir kad jie giminaičiai; tuomet bendrija susideda jau ne iš 
giminaičių, bet iš žmonių, arti vienas kito gyvenančių, kaip antai kaimas 
(sodžius); tokią bendriją valdo arba seniausiasis, arba tas, kurį visi tam paski- 
ria. (Apie priežastis, dėl ko žmonės gyvena bendrijomis, aš čia nekalbėsiu.) 
Vėliau, praėjus šimtams metų, žmonės pradeda dalintis turtą; šitai praside- 
da tada, kada žmonės sugalvoja pasidaryti kokį geresnį daiktą, dėl to jisai yra 
brangesnis už kitus daiktus; taip, pavyzdžiui, iki tol žuvininkystės arba me- 
džioklės įrankiai visai paprasti ir vienodi, kiekvienas bendras neskiria savo 
įrankių; bet kada vienas iš bendrų sugalvoja pasidaryti geresnį įrankį, į kurį 
įdeda daug darbo, tada jau jam negeistina, kad tas įrankis tektų kitam, ir dėl to 

jis rūpinasi jį atsiskirti; tokiu būdu tas įrankis darosi jo įrankiu, jis jį laiko 
savuoju įrankiu. Taip dedasi ir su kitais daiktais; imkime žemę — kol žmogui 
nereikia daug dirbti, kad gautų užtektinai vaisių savo išlaikymui, kol gana 
tiktai įmesti grūdą į žemę, ir jis atneša gerą derlių, tuomet nėra jokio skirtu- 
mo tarp vieno ir kito žemės ploto; čia ar ten sėsi, vis tiek darbo reikia ir tiek 
pat naudos turėsi. Bet kuomet žemės našumas, kokį jį iš prigimties turėjo, 
susimažina, kuomet ji pasidaro liesa, tuomet dėl to, kad javai gerai užderėtų, 
reikia ją gerai apdirbti, gerai įmėžti; be to, ne visur žemė vienodai apdirbta: 
vienur ji lieka našesnė, riebesnė, kitur pasidaro liesesnė; tokiu būdu atsiranda 
jau nevienodi žemės plotai: vieni ar tai iš prigimties, ar per žmogaus prižiūrė- 
jimą geresni už kitus; vertė žemės gabalo, gerai prižiūrėto, labai skiriasi nuo 
vertės lieso žemės gabalo. Atsiradus tokiam skirtumui, bendrijos narys, kuris 
turi gerai prižiūrėtą žemės plotą, nenori, kad jis tektų kitiems, o jam liesas 
plotas. Pirmiausia tokiu geresniu, brangesniu žemės gabalu pasidarė tas, ant 
kurio stovėjo trobos; paskui daržai, galiausiai ir dirbama žemė laukuose; kada 
atsirado skirtumas tarp vieno ir kito žemės ploto per tai, kad žmogui prisiėjo 
daugiau darbo įdėti priežiūrai, tada tuos brangesnius gabalus bendrijos pra- 
dėjo dalintis ir kiekvienas narys gautą žemės gabalą visada sau turėjo tą patį; 
šitas dalinimas taip ėjo: pirmiausia žemė po trobomis (sodybos), paskui dar- 
žai, toliau dirbama žemė ir t. t. Bet šitą paskutinę, t. y. dirbamą žemę laukuose 
iš pradžių ne visam laikui pasidalino, bet dalinosi tik keleriems ar keliolikai 
metų; praėjus keleriems, vėl dalinosi iš naujo. Kodėl taip darė? Todėl, kad 
žmonės laikė visą žemę visos bendrijos turtu, o ne kiekvieno atskirai; praėjus 
keleriems metams, bendrijoje žmonių arba prisidėdavo, arba sumažėdavo, 
tada reikėjo padaryti naujas dalybas, duoti žemės priaugusiems, arba išdalinti 
tarp visų likusią žemę iš tų, kurie išmirė bevaikiai arba išėjo iš bendrijos. Bet 
ir toks valdymo būdas su laiku pasidarė negeras, žmonių padaugėjo ir, pasida- 
linus žemę šniūrais, kiekvienas gaudavo siaurus šniūrus, kurių negali gerai 
apdirbti, nes labai naudingas arimas skersai šniūrą čia negalimas dėl šniūro 
siaurumo; negana to, žmogus, sykiu su kitais gyvendamas ir turėdamas siau- 
rus šniūrus tarp kitų šniūrų, negali kaip nori vesti ūkio, bet turi taip vesti, 
kaip kiti; galiausiai laike naujų dalinimų žmogus gali netekti savo senojo gerai 
įžiūrėto šniūro, o gauti kitą liesą; šitie visi negerumai privertė galų gale žmo- 
nes pasidalinti žemę visam laikui, taip, kad kiekvienas valdytų savo gabalą iš 

kartos į kartą. Padalinus dirbamą žemę, dar liko nepadalintos girios, krūmynai 
ir ganyklos, kurios dar ir po šiai dienai kai kur nepadalintos. Tokiu būdu mes 
matome, kad pirmiausia žmonės pradėjo turėti kiekvienas atskirai savo drapa- 
ną, šarvus, paskui darbo įrankius, toliau trobas, žemę po trobomis (sodybas), 
toliau daržus ir t. t. Dar vėliau jau nė vieno tėvo vaikai nesugyvena kartu, 
kartais užaugęs sūnus dar prie tėvo atsidalina, mirus gi tėvui, vaikai beveik 
visada išsidalina turtą. Vėlesniais laikais, išskyrus anksčiau minėtas priežastis, 
žmones spyrė dalintis dar valdžia ir įstatymai, nes tie, kurie darė įstatymus, 
galvojo, kad žmonėms turi būti geriausia gyventi tada, kada jie kiekvienas 
atskirai valdo žemę, ir todėl išdavė tam tikrus įstatymus. 

Dabar Vakarų Europoje, t. y. Vokietijoje, Austrijoje, Prancūzijoje, Anglijoje 
ir kitose valstybėse, taip pat pas mus kiekvienas žemvaldys, kiekvienas ūkinin- 
kas turi atskirai nuo kitų kaimynų savo lauką; nuo senų laikų, kada mūsų 
proseniai gyveno bendrijomis, yra dar šiokios liekanos: kai kurie kaimai, net ir 
miesteliai (Naumiestis), turi bendrijines ganyklas, žemės plotą, kuris priklauso 
visam kaimui ir kuriame visi kaimynai kartu gano savo gyvulius: be to, ten, 
kur žmonės gyvena kaime (sodžiuje), ne kolonijose viensėdžiais, visi kaimynai 
kartu gano pūdyme ir nuėmus javus, kituose laukuose. Kiekvienas ūkininkas 
savo žemę turi visiškoje nuosavybėje: jis gali ją parduoti, užstatyti ir t. t. 

Bendrijos yra dar užsilikusios kai kuriose Maskolijos vietose (pas didžia- 
rusius); jos viešpatauja Azijoje, Indijoje (tai į pietryčių šalį nuo mūsų, dar 
už Kaukazo labai toli) ir Afrikoje (tiesiog į pietus, dar už Romos). Toliau 
šitame raštelyje aš noriu aprašyti, kaip valdo žemę maskolių bendrijos, ir 
pakalbėti, naudingas ar ne toks žemės valdymo būdas. 

Per ilgus laikus bendrijinis žemės valdymas pereina šias formas: 

1) žemė priklauso bendrijai ir apdirba ją kartu visi bendrijos nariai, kurie 
paskui dalinasi gautais vaisiais, t. y. visi iš vieno užaria, išakėja, pasėja, 
nupjauna ir t. t., o galiausiai dalinasi javais; čia bendrijai priklauso tiek 
žemės valdymas, tiek ir naudojimas. Toks bendrijinis žemės valdymas yra 
dabar Azijoje, Indijoje; 

2) žemė priklauso bendrijai, bet naudojasi ja ne visa bendrija kartu, tik- 
tai kiekvienas narys atskiru gabalu, t. y. bendrija pasidalina žemę, kiekvie- 
nas jos narys gauna žemės gabalą, kurį apdirba ir iš kurio jisai visą naudą 
sau ima; žemę bendrija dalinasi iš naujo kas metai, kas dveji, kas keli arba 

kas keliolika metų, kaip koks kur paprotys. Šitoks bendrijinio žemės val- 
dymo būdas yra dabar Maskolijoje, apie jį aš ir pakalbėsiu. 

Kad mums būtų aiškiau suprasti, paimkime kokį vieną kaimą. kuriame, 
sakykime, yra dvidešimt ūkininkų ir kuriame yra bendrijinis žemės valdy- 
mas, ir pažiūrėkime, kokia ten tvarka. 

Kaimas tai bendrija; kaimo žemė — tai bendrijos turtas, t. y. turtas visų dvide- 
šimties kaimynų ir kiekvieno iš jų, bet, jeigu imsime vieną kokį kaimyną, 
Petrą, tai apie jį mes negalime pasakyti, kad toks ir toks žemės plotas yra jo 
žemė, jo nuosavybė, nes jisai ir kiekvienas iš tų devyniolikos kaimynų turi teisę 
į kiekvieną pėdą viso kaimo žemės, vienas gi iš jų skyrium nuo kitų neturi nė 
piršto pridėti. Tiktai bendrija, t. y. visi 20 ūkininkų, susitarę gali parduoti dalį 
savo žemės, arba visą ją, vienas gi bendrijos narys nė mažiausio kraštelio negali 
nei parduoti, nei užstatyti ir t. t., nes tai ne jo vieno, bet kartu ir kitų žemė. 
Bendrija valdo ir naudojasi savo žeme pagal savitarpio sutartį. Kaip anksčiau 
minėjau, maskoliškos bendrijos naudojasi žeme pasidalinusios ją; sakykime, 
atėjo laikas daryti naujas dalybas; susirenka visa bendrija, visi tie 20 kaimynų ir 
nutaria, į kiek šniūrų reikia padalyti laukus, kiek katras turi gauti šniūrų ir t. t., 
ir paskui tą nutarimą pildo; galiausiai traukia liosus, katram katras šniūras turi 
tekti. Reikia pasakyti, kad maskoliškose bendrijose yra įsigyvenęs ypatingas 
paprotys: bendrija nusprendžia kiekvieną klausimą ne dauguma balsų, bet vi- 
suotiniu sutikimu, t. y. klausimas lieka neišspręstas tol, kol visi vienodai nenu- 
sprendžia; jeigu bus nors vienas, kuris kitaip kalbės, tai visi stengsis jį perkalbė- 
ti, bet jei jiems tai nepasiseks, tada klausimas ir lieka neišspręstas; žinoma, 
dažniausiai taip esti, kad mažuma nusileidžia ir susitaiko su dauguma. 

Trumpai kalbant, maskolių bendrijose dabar dėl žemės yra tokia tvarka: 

1) sodybos, t. y. žemė po trobomis ir kiemai visuomet yra rankose to 
paties ūkininko; nuo jo pereina jo vaikams ir jos neina į dalybas. Nors 
ūkininkas visada valdo tą pačią sodybą, kurią ir vaikams perduoda, bet 
visgi ji ne jo turtas, ne jo nuosavybė, bet bendrijos; jeigu ūkininkas nu- 
miršta "bevaikis arba išsikelia iš bendrijos, tai jo sodyba tenka bendrijai, 
kuri ją atiduoda kam kitam; pats ūkininkas negali nei parduoti, nei užsta- 
tyti sodybos; tiktai trobos yra jo nuosavybė; 

2) daržai ir sodai taip pat nuolat to paties ūkininko rankose, bet retkar- 
čiais jie eina į dalybas, tiktai ilgesniam laikui, nei dirbama žemė laukuose; 

bet ir dalybose daržai ir sodai visada tenka tam pačiam ūkininkui, tiktai jei 
reikia duoti priaugusiam ūkininkui, tai iš krašto atrėžia; 

3) dirbamą žemę valdo pasidalinę; dalybas gi daro taip: padalina žemę į 
tris laukus, nes visur trilaukė gaspadorystė; kiekvieną lauką padalina į ke- 
lias dalis pagal žemės gerumą, o kiekvieną dalį padalina į tiek šniūrų, kiek 
yra vyriškų asabų bendrijoje, nes kiekviena vyriška asaba turi teisę gauti 
dalį; paskui traukia liosus, kam koks šniūras turi tekti; dalybas daro įvairiais 
terminais: vienur kas keli metai, kitur kas 10 metų, kas 15 ir net kas 20 
metų; bet ilgiau kaip 20 metų nelaukia, nes per tiek metų priauga nauji 
bendrijos nariai, kuriems reikia duoti žemę; 

4) krūmynus valdo ir naudojasi visa bendrija kartu, o gerą girią arba visa 
bendrija prižiūri kartu, arba pasidalina; 

3) lankas dalinasi kasmet prieš šienapjūtę; 

6) ganykloms visur bendrija iš vieno naudojasi ir kiekvienas ūkininkas, 
bendrijos narys, turi teisę ganyti tiek gyvulių, kiek jis turi. 

Aukščiau aš trumpai užsiminiau, kokios priežastys privertė žmones kitur 
galutinai išsiskirstyti iš bendrijų ir visam laikui pasidalinti žemę; visos tos 
priežastys spaudžia dabar ir maskoliškas bendrijas, kurių dabar tikrai bloga 
padėtis; ūkiai reikalauja daugiau darbo ir kapitalo, o tuo tarpu ūkininkai 
nenori pridėti jų, nes bijosi, kad dalybų laiku jų darbas ir kapitalas neatitektų 
kitiems; žmonių daug priauga, o žemės mažai, todėl kiekvienas turi siaurus 
šniūrus, kuriuose negali išmintingo ūkio vesti. Tačiau maskoliškų bendrijų 
ūkininkai nerodo noro išsidalinti žemę visam laikui ir išnaikinti bendrinį 
žemės valdymą; „tik duokite mums laisvę parduoti žemę, — kalba patys ūki- 
ninkai, — ir tuomet dauguma iš mūsų ims kone dykai pardavinėti ją“. 

Pažiūrėkime gi arčiau, kokie yra negerumai šiandieniniame bendrinia- 
me žemės valdyme Maskolijoje ir ar negalima jų pašalinti. 

Pirmas didelis negerumas yra tai, kad ūkininkai negali gerai prižiūrėti lau- 
ko, nes naudojasi tuo pačiu gabalu tik per žinomą laiką, ir bijodami, kad jų 
darbas teks kitam, nesirūpina gerai apdirbti lauką ir pagerinti jį. Bet nuo šito 
negerumo galima išsigelbėti. Pirmiausia reikia atskirti du žemės pagerinimo 
būdus: vienus pagerinimus gali padaryti ir vienas ūkininkas, kaip antai už- 
mėžti, išarti, kitus gi gali padaryti tik daugelis žmonių, susitarę ir susidėję į 
sądarbystę, pavyzdžiui: išdžiovinimas didelių balų ir raistų, apsausinimas laukų 

iškasant grabių, drėkinimas, vandens vedimas, upių ištaisymas ir t. t.; šitie 
darbai turi būti padaryti dideliam žemės plotui, turi užgriebti laukus kaimy- 
nų, be kurių santaikos ir bendradarbiavimo negali būti padaryti; dėl atlikimo 
šitų darbų bendrinis žemės valdymas labai atsakantis, nes bendrijos nariai 
pripratę prie visokių sutarimų ir bendradarbiavimo; taigi dideli ir brangūs 
„žemės pagerinimai bendrijose gali būti greičiau padaryti nei ten, kur ūki- 
ninkai žemę valdo atskirai. Kur nėra bendrijų, ten tokius pagerinimus darė ir 
daro tiktai per įsikišimą valdžios, kuri priverčia visus gyventojus, kuriems 
naudingas tas pagerinimas, prisidėti prie tokio darbo; taip, sakykime, darėsi 
ir darosi Vokietijoje ir Anglijoje. O ką apie tuos pagerinimus, kuriuos gali 
padaryti sau pats kiekvienas ūkininkas, tai žemės valdymas kurį tik laiką, iki 
dalybų, teisybė, sulaiko ūkininkus nuo tokių pagerinimų, nes kiekvienas 
nori iš savo darbo ištraukti visą naudą, atėjus gi dalyboms, prižiūrėtas šniūras 
gali tekti kitam ir ūkininko darbas pasiliks jam be naudos; kad sumažintų šitą 
negerumą, pailgino dalybų terminą, bet ir tada prieš dalybas likus kokiems 
trejiems metams nustoja mėžti ir gerai dirbti lauką. Kad visai pašalintų šitą 
bėdą, reikia įvesti paprotį, o geriau įtaisymą, kad už lauko pagerinimą ūki- 
ninkas gauna užmokestį iš to, kuriam per naujas dalybas jis tenka; tada nė 
vienas ūkininkas nebijos mėžti ir prižiūrėti lauką kuo geriausiai, žinodamas, 
kad jeigu jis neištrauks visos naudos iš savo darbo ir jo prižiūrėta žemė teks 
kitam, tai jam bus užmokėta. Kad tai kuo geriausias išsigelbėjimas nuo šitos 
bėdos, rodo mums Anglijos ūkininkystė; ten žemė priklauso dideliems dvar- 
poniams, kurie ją persamdo žemdirbiams; samdo, žinoma, tiek ir tiek metų, 
tačiau ūkis ten laikosi kuo geriausiai ir žemė apdirbta kuo puikiausiai. Kodėl 
taip? Todėl, kad išeinant kolonijos arendatoriui, dvarponis, kurio tai laukas, 
užmoka jam už visus pagerinimus, iš kurių jis neištraukė visos naudos. 

Tuo tarpu bendrijoje kur kas lengviau pasitaisyti vienam ūkininkui su 
kitu, nes čia kur kas mažiau darbo reikia apmokėti: nereikia mokėti už 
pagerinimus, kuriuos padarė visa bendrija, nes iš to visi turi naudą, nerei- 
kia mokėti už gyvulius ir įrankius, kaip tai yra Anglijoje. 

Antras negerumas — tai priverstinis žemės apdirbimo būdas; ūkininkas turi 
taip pat apdirbti žemę, kaip ir jo kaimynai, pirma, dėl to, kad trečia dalis eina 
pūdymui, o nuėmus javus visuose laukuose visi gano taip, kad kiekvienas turi 
sėti tokius javus, kurie kartu prieina su kitų javais, antra, todėl, kad žemė 

padalinta į siaurus šniūrus, kuriuos dirbant pareina užeiti ant kaimyno šniūro. 
Apie šitą negerą bendrinio valdymo ypatybę reikia pasakyti, kad ir ji pašalina- 
ma ir kad ji yra ne tik bendrijose, bet ir ten, kur ūkininkai turi kiekvienas savo 
žemę, tiktai gyvena kaime, kaip tai dažnai yra pas mus, Lietuvoje; taigi šitas 
negerumas priklauso ne nuo bendrinio žemės valdymo, nes taip pat blogai 
veda ūkį ir ūkininkai-savininkai, t. y. tie, kurie turi kiekvienas savo žemę. 
Bendrijos gali išsigelbėti nuo tos bėdos, sakykime, susitarus laikyti gyvulius 
namie ir vesti geresnį žemės apdirbimo būdą; bendrijos labai pripratusios prie 
visokių susitarimų, taigi joms nesunku ir apie šitai susitarti; teisybė, sunkiau 
išsigelbėti nuo siaurų šniūrų, bet ir tai galimas dalykas; bendrija gali išvien 
apdirbti visą lauką ir paskui dalintis vaisiais, arba gali nuspręsti, kad žemę 
reikia dalinti ne daugiau, kaip į tiek ir tiek dalių, nes, žmonių padaugėjus, 
jeigu išdalinsi į labai mažas daleles, tai visai jose negalėsi vesti ūkio. 

Kai kurie nurodo dar kelis mažus negerumus; taip, sako, negerai, kad 
bendrijos gyvena dideliuose kaimuose, nes daug laiko išeina nueiti į vi- 
durį ar į galą lauko, per tai negali gerai užmėžti ir apdirbti; dėl šito reikia 
užtėmyti, kad mažai bendrijų gyvena dideliais kaimais, o jei kur ir yra 
tokie kaimai, tai ne dėlei bendrinio žemės valdymo, bet dėlei kitų prie- 
žasčių; dėl paaiškinimo duosiu tokį pavyzdį: Suvalkų rėdyboje lietuviai 
arčiau Paprūsės jau seniai gyvena viensėdžiais, kolonijose, tačiau Pajevo- 
nio parapijoje žinau kaimą (Šakiai 8 varstai nuo Paprūsės), kur ir po šiai 
dienai gyvena kaime dėl to, kad tas kaimas turi dideles durpynes, vieną 
dalį gero lauko, kitą smiltynių; bandyk gi čia išsirėžyti ir išsikelti į kolo- 
nijas; žmonės turi gyventi kaime, nors į galus laukų pareina eiti 2 ar 3 
varstus. Iš kitos pusės reikia užtėmyti, kad gyvenimas kaime turi gerą 
pusę: žmonės, gyvendami krūvoje, kaime, dažnai susieina, pasišneka apie 
savo reikalus; vieno reikalai apeina kitus, vienas kitam greičiau gera pa- 
daro, greičiau reikale pašalpą gauna; susieidami, atlikę nuo darbo, gražiai 
pasilinksmina ir t. t.; žodžiu, drauge gyvendami, žmonės pripranta prie 
draugijinio gyvenimo, darosi vis žmogiškesni. Pažiūrėkime pas mus į 
tuos kaimus, kur gyvena kaime, ir į tuos, kur gyvena viensėdžiais; vie- 
nuose vaikai nuo mažens pripranta prie vienas kito: jie sykiu gano, drau- 
ge žaidžia; paaugę nuolat susieina dirbdami lauke arba linksmindamiesi 
šventą dieną; visai priešingai dedasi antruose. 

Toliau nurodo tai, kad daug žemės eina ežioms ir kad nuo ežių platinasi į 
dirvas varputis ir kitos žolės; bet tai visai lengva išnaikinti, gana tiktai vietoje 
ežios išarti gilesnę vagą. Galiausiai nurodo tą negerumą, kad bendrijoje visi 
už kiekvieną ir kiekvienas už visus turi atsakyti, dedant mokestį už žemę, t. 
y. jeigu kuris bendrijos narys negali pats užmokėti mokesčio už žemę, tai už 
jį turi užmokėti bendrija; bet šitoks įstatymas turi būti visada bendrijoje, nes 
žemė priklauso bendrijai, o ne atskiram ūkininkui. Toks įstatymas nieko 
bloga savyje neturi; teisybė, dabar dažnai tenka bendrijai mokėti už savo 
narį, bet tai todėl, kad mokestis labai didelis, viršija gaunamą iš žemės pelną; 
todėl ir pačios bendrijos dažnai negali išsimokėti. Kada mokesčiai bus tokie, 
kaip priklauso, kada jie neatims viso pelno, tada tas atsakymas jokio blogio 
nedarys: jeigu ūkininkas neužmoka mokesčio dėl to, kad tinginiauja ir ne- 
apdirba žemės, tai bendrija pati gali apdirbti ir užmokėti, nes pelno tam 
užteks. Peržiūrėję visus negerumus, mes matome, kad nuo jų bendrija gali 
išsigelbėti. Dabar pažiūrėkime, ar geistina, kad bendrijos ir toliau liktų, t. y. 
ar naudingos jos žmonėms? Jos yra labai naudingos žmonėms; naudingiau- 
sias dalykas — tai, kad bendrijos neduoda ūkininkams netekti žemės, pasida- 
ryti bežemiais; kaip sakiau, žemė priklauso bendrijai, kiekvienas ūkininkas 
negali nei parduoti, nei užstatyti savo gabalo ir kiekvienas bendrijos narys 
turi teisę gauti žemės; taigi ūkininkai negali vienas kitam parduoti, arba 
parduoti visai pašaliniam žmogui: žydui, ponui ar kam kitam; žemė visada 
lieka bendrijos turtu ir ji negali būti supirkta į vienas rankas. Jeigu žemė 
priklauso žmogui, kuris ją valdo, yra jo nuosavybė, kaip tai yra pas mus ir 
Vakarų Europoje, tai maži neturtingi ūkiai greitai nyksta, juos superka tur- 
tingesni; tokiu būdu vieni žmonės lieka be žemės, darosi bernais, o kiti vis 
daugina ir daugina savo laukus! Šitokius atsitikimus gal kiekvienas žinote 
savo kampe; pas mus dabar labai daug žmonių bežemių, kurie neturi kur 
savo galvos priglausti ir kurie dirba tik dėl kitų gero; kada buvo išnaikintos 
baudžiavos, daugelis žmonių negavo žemės, o nuo to laiko ir iš gavusių dau- 
gelis neteko jos, nes ji pateko į turtingesnių rankas; dėlei daugybės bernų ir 
liosininkų pas mus jų uždarbis labai mažas. Vakarų Europoje, kur yra daug 
fabrikų ir visokių dirbtuvių, ten daugelis bežemių randa darbą tose dirbtu- 
vėse; pas mus gi to nėra, ir mes nieko daugiau nesugalvojome, kaip tik arba 
neturte gyventi namie, arba eiti į Ameriką. 

Dėl šitos priežasties, t. y. kad neduoda žemei rinktis į dideles kolonijas ir 
dvarus, bendras žemės valdymas yra neišpasakytai naudingas. Aukščiau 
mes matėme, kad negerumus, kurie dabar yra dėl bendro žemės valdymo, 
galima pašalinti: įvedus įstatymą apie užmokėjimą už pagerinimus ar įve- 
dus bendrą žemės apdirbimą ir t. t. Jau ir dabar Maskolijoje yra atsitikimų, 
kad bendrijos apdirba žemę išvien ir paskui dalinasi javus; tokie atsitikimai 
pirmiausiai pasirodė Penzos, paskui Kursko rėd.; taip apdirbdama žemę, 
bendrija gali vesti kokį nori ūkį: šešlaukį ar kokį. Aišku, kad bendras že- 
mės valdymas gali visam laikui likti, ir geistina, kad jis liktų; dabar Masko- 
lijoje yra tokie įstatymai, kurie leidžia bendrijoms visam laikui išsidalinti 
žemę arba vienam nariui išsipirkti savo gabalą ir atsiskirti nuo bendrijos; 
tais įstatymais kai kur naudojasi karčemininkai, kurie silpną žmogų įtrau- 
kia į savo kilpas, prikalba išsipirkti, duoda tam pinigų, o anam išsipirkus 
paima sau lauką; tokiu būdu jie prisiperka sau daug lauko, o daugelis žmo- 
nių eina iš savo namų ir tampa bernais. Geistina, kad valdžia atmainytų 
tuos įstatymus, o įvestų tokį įstatymą, kad bendrijų žemė negalėtų patekti 
į atskirų žmonių rankas. 


Šniūras — rėžis (žemės) 

Liosas — burtas (iš lenkų k. lios); liosininkas — išvengęs karinės tar- 
nybos. Suvalkijoj caro laikais vyrai traukdavo burtus — liosus, ku- 
riam eiti į kariuomenę, nes vieną palikdavo ūkyje, o ištraukusiam 
liosą — baltą bilietą — į kariuomenę eiti nereikėdavo. 

Asaba — asmuo 

Grabė — griovys 

Arendatorius — nuomininkas 

Užtėmyti — pastebėti 


Apie kraitį (dėl lietuvių 
Suvalkų rėdybos) 


Liūtas 


„Ūkininkas“, 1891, 
Nr. 7, p. 329-324. 


es Suvalkų rėdyboje, kaip ir visoje lenkų karalystėje, teisę apie tur- 
tus turime Napoleono kodekse, kai kuriose dalyse perdirbtame. Į 
Napoleono kodeksą daug įstatymų pateko iš senovės Romos teisės; tarp 
kitų iš šitos paskutinės paimtas supratimas apie „kraitį“. Romos teisėje 
kraičiu vadinosi turtas, kurį mergina, eidama už vyro, įneša į vyro namus 
dėl pagerinimo ir vedimo sykiu su vyru ūkio; toks pagal teisę supratimas 
apie ūkį ir pas mus, t. y. taip apie jį kalba mūsų įstatymai. Seniau lietuviai 
visą tekančios už vyro merginos turtą, įnešamą į jo namus, taip pat vadino 
kraičiu, nes seniau nebuvo to papročio duoti pinigais, kaip dabar, bet duo- 
davo tik daiktais, kuriuos turėdavo iki jos tekėjimo surinkti, „sukrauti“. 
Dabar kalboje pas mus skiria du dalykus ir kalba apie kraitį ir dalį; kraičiu 
vadina tik tai, ką duoda daiktais, ypač drabužiais, o dalia — tai, ką duoda 
pinigais. Tačiau tuodu dalykus reikia kitaip suprasti: dalia išpuola vadinti 
tai, kiek pripuola merginai iš tėvo ar motinos turto, kada dalinasi su kitais; 
sakykime, jeigu broliai ir seserys dalinasi palaikais, arba brolis išmoka pri- 
gulinčią seseriai dalį, tai bus tikra dalis, bet kada, leidžiant už vyro, tėvai 
arba giminės duoda merginai turtą dėl to, kad ji teka už vyro ir reikalauja 
šį tą turėti dėl ūkio vedimo su savo vyru, tai bus kraitis, kuris, žinoma, gali 
būti didesnis arba mažesnis už jos dalį, taip, kad paskui ji gali negauti 
daugiau dalies. Taigi kraičiu aš vadinu viską, ką mergina gauna tekėdama 
už vyro, pinigais ir daiktais. Apie kraitį pas mus yra ypatingi įstatymai, 
kuriuos priklausytų visiems žinoti, tuo tarpu ūkininkai jų visai nežino, dėl 
to tarp jų kyla daug bylų, kurios pasibaigia tik nauda advokatams. Daž- 

niausiai tėvai, leisdami dukterį už vyro ir duodami jai kraitį, arba visai 
jokio rašto nepadaro su jos vyru, arba padaro tik pas rejentą. Paskui vyras 
pridaro skolų, jos turtą išparduoda ir pačios kraitis prapuola; tuo tarpu jis 
neprapultų, jei būtų padaryti tam tikri dokumentai, kurių reikalauja teisė, 
nes tada pačios kraitis turėtų privilegiją, tai yra ji atsiimtų jį iš vyro turto 
pilnai pirmiausia už visus skolintojus, kurie paskolino jos vyrui po įnešimo 
kraičio, o skolintojai pasidalins, kas nuo jos liks. Dėl to, kad kraitis turėtų 
tokią privilegiją. reikia prieš šliūbą padaryti su vyru aktą pas rejentą apie 
tai, kad tokį kraitį įneša, o vyras priima; paskui tą aktą reikia įtraukti į 
šliūbo metrikus pas kunigą; jeigu į šliūbo metrikus neįtrauksi, tai privile- 
gijos neturėsi. Kodėl taip? Todėl, kad teisė, duodama kraičiui privilegiją, 
rūpinasi ir skolintojais, kurie pas kunigą metrikuose gali sužinoti, koks 
kraitis, ir pagal tai skolinti arba neskolinti vyrui, o pas rejentą jie aktų 
negaus, nes teisė neleidžia. Jeigu padarysite rejentališką aktą, bet į šliūbo 
metrikus neįtrauksite, tai, dalinant vyro turtą, kraitis eis lygiai su skolomis; 
o jeigu rejentališką aktą padarysite jau po šliūbo, tai iš pradžių atsiims 
skolas, kurios anksčiau padarytos nei aktas apie kraitį, nes tada laikoma, 
kad vyras su pačia padarė aktą be pinigų, idant apgautų skolintojus. 


Palaikai — palikimas 
Rejentas — notaras 

Šliūbas — bažnytinė santuoka 
Rejentališkas — notarinis 


Apžvalga kai kurių Didžiosios 
prancūzų revoliucijos priežasčių 
(pagal Tokvilį ir Teną) 


Liūtas 

iekvienas žinome, kad XVIII amžiuje visose Vakarų Europos vals- 
tybėse, išskyrus Angliją, kuri gana anksti įstengė numalšinti abso- 
liutinius karalių pageidimus, viešpatavo absoliutizmas; Prancūzija šitame 
dalyke perėjo visas kitas šalis; čia absoliutizmas buvo begalinis ir sykiu su 
juo viešpatavo administratiška centralizacija. Karalius turėjo neaprubežiuotas 
teises; palei jį stovėjo karališka Roda, kuriai prigulėjo didžiausia sūdo val- 
džia, nes ji turėjo teisę nepripažinti sūdo nusprendimų; jos rankose buvo ir 
aukščiausia administracijos valdžia, nes ji buvo taipgi paskutinė instancija 
administratiškų sūdų ir šiaip valdymo dalykuose; galų gale, kaipo karaliaus 
Roda, ji turėjo ir teisdarystės valdžią. Šita Roda buvo sudėta daugiausia iš 
trečio luomo žmonių, intendantų ir kitų. Visus vidinius valstijos dalykus 
žiūrėjo vadinamasis generalkontrolierius; jis buvo ministeris ir finansų, ir 
vidinių dalykų, ir prekystos, ir t. t., apskritai visa administracija vidinių 
piniginių dalykų buvo jo rankose. 

Kaip centrinė valdžia vieno rankose, taip ir provincijoje valdymas visų — 
kone prigulėjo vienam žmogui, vadinamajam intendantui, skiriamam iš 
narių Karališkos Rodos, iš vidutinio luomo žmonių. Provincijoje jis, kaip 
pirma instancija, žiūri viską, ką žiūri Karališka Roda ir generalkontrolie- 
rius, — tai vienintelis vyriausybės agentas. Jo pagalbininkas — subdelegatas; 
savo apylinkėje jis turi tokią pat visą valdžią kaip intendantas; jis, žinoma, 
klauso intendanto. Visas mokestis, išskyrus tas, kurias Karališka Roda kam 
nors parduodavo, rinko šitie urėdninkai: Roda kasmet paskirdavo tam tikrą 
sumą visai valstijai ir kiekvienai provincijai; kadangi ji skirdavo kasmet, tai 

niekas, šiemet užmokėjęs, nežinojo, kiek jam reikės mokėti kitąmet; su- 
mą, paskirtą provincijai, intendantas dalino tarp apylinkių ir skyrė, kiek 
turi mokėti kiekviena iš jų; apylinkėje subdelegatas dalino tarp kaimo drau- 
gijų: galų gale šičia buvo mokesčių rinkikas (collecteur), kuris turėjo visą 
teisę pagal savo norą išdalinti tarp gyventojų ir paskirti, kiek katras iš jų 
turi mokėti. Nors mokesčių rinkiką skyrė patys gyventojai, bet jis buvo 
tikras įrankis aukštesnių urėdninkų, intendanto ir subdelegato, ir prigulėjo 
nuo jų: net subdelegatas galėjo jį striopuoti ir sodinti į kalėjimą. Mokesčių 
rinkikas — tai nelaimingas žmogus; dėlei mokesčių didumo ir žmonių ne- 
turtingumo jam sunku buvo jas išrinkti; jis nuolat turėjo bėgioti iš namų į 
namus, versdamas žmones mokėti. Jeigu jis nesurinkdavo visos sumos, tai 
pats turėdavo primokėti. Anot Tiurgo, „šita urėdystė beveik visada įvaro į 
neturtą tą, kuris ją pildo“; rinkikas gi, žinoma, skirdavo turtingesnius gy- 
ventojus. Užtat kiekvienas šiek tiek pralobęs kaimo žmogus skubinosi per- 
sikelti į miestą. Nežiūrint tokio savo atsakymo, rinkikas, turėdamas visą 
teisę dalinti mokestis tarp gyventojų, bijodamas savo ponų ir galingųjų, ir 
prijausdamas savo giminėms ir draugams, labai neteisingai elgėsi: vieniems 
jis turėjo palengvinti mokestis, kitiems savo noru lengvindavo. Rinkikai 
buvo gyventojų kankintojai. Lygiai kaip finansų dalykus, taip pat aprūpin- 
davo ir kitus reikalus. Į kariuomenę skyrė žmones taip, kaip rinko pinigus. 
Karališka Roda skyrė tam tikrą skaičių ir skaičių kiekvienai provincijai; 
intendantas dalino tarp apylinkių, subdelegatas žiūrėjo liosų traukimą; jis 
sprendė, kas turi eiti į kariuomenę, o kas lieka namie, jį galima buvo skųsti 
intendantui ir Karališkai Rodai. Nėra ką aiškinti, kad turtingiems nesunku 
buvo išsisukti nuo kariuomenės; į jų vietą eidavo neturtėliai, kad ir ligoti. 

Draugijiniai darbai, kaip darymas kelių, statymas tiltų ir draugijinių na- 
mų (ligonbučių ir kt.) ir t. t. buvo rankose vyriausybės urėdninkų. 

Dėl laikymosi tylumo .ir vidinės tvarkos kiekvienoje provincijoje buvo 
vietinės komandos po intendantų valdžia. Su šitais, o prireikus ir su armi- 
ja, intendantas pribūdavo visur, kur kildavo koks maištas; jis sodino į kalė- 
jimą valkatas, persekiodavo ubagus ir malšino sumišimus, kurie būdavo 
labai dažnai dėlei duonos brangumo. Ubagais ir neturtėliais seniau rūpino- 
si bažnyčia ir ponai; ilgainiui ir šitą reikalą vyriausybė paėmė į savo rankas. 
Karališka Roda kasmet skyrė sumą kiekvienai provincijai pašalpoms netur- 

tėliams, o intendantas dalino parapijoms; kiekvienas reikalaujantis turėjo 
jo prašyti; jis badmečiu liepdavo dalinti žmonėms duoną. Karališka Roda 
[nurodė] įtaisyti vietose, jo paskirtose, prieglobos namus (ateliers de cha- 
ritė), kur neturtėliai galėjo dirbti už kuo mažiausią užmokestį. 

Negana to; valdžia rūpinosi pagerinti žemdirbystę, užmiršdama apie tai, 
kad neturtėlis negali to padaryti, o apie palengvinimą jo padėjimo ir apie 
sulyginimą mokesčių mes nerandame jokio užmanymo. 

Valdžios žiūrėjimas visų gyvenimo dalių buvo toks platus, kad apėmė net 
mažmožius, jai rūpėjo net visokios smulkmenos: Karališka Roda išduoda- 
vo, sakykime, net tokius paliepimus: nesodinti ten ir ten vynmedžių, o 
pasodintus žemėje, kuri jai rodėsi netinkanti, perkelti į kitą ir t. t. 

Taip buvo tose provincijose, kurios suvis neturėjo patvaldystės (pays 
d' election); tokios gi užėmė 3/4 Prancūzijos. Kitose buvo dar šiokia tokia 
patvaldystė (pays d'ėtat); bet maždaug laisva patvaldystė buvo tiktai Breta- 
nėje ir Langedoke. Bet ir čia laisvė buvo labai maža. Langedoke vietinis 
seimas galėjo rinktis tik tada, kada paliepdavo karalius; seimas išsiskirsty- 
davo taip pat karaliui prisakius. Seime visuomet būdavo valdžios pasiunti- 
nys, kuris visiškai valdė seimą. Šitoje provincijoje buvo tos pačios urėdys- 
tės ir beveik toks pat jų pildymas, kaip ir provincijose be patvaldystės: 
intendantas buvo čia taipgi galingas ponas. Bet seimas turėjo kai kurias, 
nors mažas, bet svarbias teises: 1) daugumą draugijinių darbų, kuriuos 
atlikdavo už provincijos pinigus, aprūpindavo patys gyventojai, reikėjo tik, 
kad karalius užtvirtintų seimo nusprendimą; 2) dalį karališkų mokesčių ir 
visas išeinančias vietiniams reikalams rinkdavo patys gyventojai, paskirda- 
mi tam savo urėdninkus, kurie buvo seimo priežiūroje. Koks svarbus šitas 
dalykas, matyti iš to, kad 1780 metais draugijiniams darbams buvo išduota 
Langedoke 2.000.000 livrų; Artūras Jungas rašo apie šitą provinciją: „Lan- 
gedoko žemė turi savo seimą, gerus kelius, padarytus be didelio apsunki- 
nimo, priverstu darbu“. 

Miestuose buvo toks pats valdymas kaip provincijose. Pradedant nuo Liud- 
viko XIV, vyriausybė skečia savo nagus į miestų patvaldystę. Karalius, kuriam 
visada reikėjo pinigų, parduodavo valdymo teisę miestui; pirkti tą teisę galėjo 
tik labai turtingi; tokiu būdu mieste pasidarė oligarchija. Karalius, sykį parda- 
vęs tą teisę, prireikus jam pinigų, atimdavo ją ir vėl iš naujo parduodavo. 

„Reikia stebėtis, — rašo vienas intendantas generalkontrolieriui 1764 m., — 
kas per didumas sumos, padėtos urėdysčių išpirkimui; ta suma, apversta nau- 
dingiems užmanymams, būtų atnešusi daug naudos miestui, kuris, priešin- 
gai, jautė tik sunkenybę valdžios ir privilegijas šitų urėdninkų“. Taigi miesto 
valdymas buvo rankose kelių turtingųjų, visi gyventojai buvo jų pavaldiniai; 
kad išnaikintų šitą pikta, intendantai nuolat prašo vyriausybės padidinti jų 
valdžią miestui; vyriausybė noriai klauso tų prašymų, ir XVIII a. miestai buvo 
jau po tokia pat vyriausybės ir jos agentų priežiūra, kaip ir kaimai. 

Apskritai galinga vyriausybės ranka visur kišosi, o gyventojams nereikė- 
jo apie save rūpintis. Miestas, be Karališkos Rodos leidimo, kurį išprašyda- 
vo intendantas, negalėjo nei uždėti mokesčių savo reikalams, nei rinkti 
mokesčių. nei parduoti, nei užstatyti, nei samdyti savo žemes ir t. t. 

Intendanto globa gyventojams buvo tokia didelė, kad jis išduodavo palie- 
pimus net apie tokius dalykus: kada gyventojai turi linksmintis, kada daryti 
iliuminaciją ir t. t; vienas intendantas uždėjo po 20 livrų striopos kiekvie- 
nam Miesto Rodos nariui už tai, kad jie nepribuvo į Te Deum laudamus. Tas 
pats, sakiau, buvo ir kaimuose. Kiekvienas reikalas, kuriam reikėjo padėti 
nors mažą sumą, negalėjo būti aprūpintas be leidimo Karališkos Rodos 
arba paties karaliaus. Jeigu, sakykime, vėjas nulaužė bažnyčios stogą, tai 
norint jį pataisyti reikėjo prašyti Karališkos Rodos leidimo, kurį gaudavo, 
žinoma, negreitai. Markizas d'Aržansonas, kuris rašė XVIII a. viduryje, 
pasakoja savo memuaruose, kad žinomas Lo kalbėjęs jam: „Niekados, gir- 
di, aš nebūčiau tikėjęs tuo, ką pamačiau būdamas finansų kontrolierium. 
Žinokite, kad Prancūziją valdo 30 intendantų. Pas juos nėra nei parlamen- 
to, nei seimų, nei valdytojų. Tie 30 provincialių skundikų — tai tie, nuo 
kurių priguli laimė ir nelaimė provincijų, jų turtingumas ir neturtas“. Čia 
dar reikia pridėti, kad prasikaltusius urėdninkus teisė ne šiaip sūdas, bet 
administratiškas sūdas, iš tokių pat urėdninkų. 

Žmonės, gyvendami po tokia globa, priprato laukti visko iš vyriausybės, 
patys gi, negalėdami savo reikalais rūpintis, negalvojo apie draugijinius 
reikalus, užtai politiškai buvo visai neišsilavinę. Viskuo rūpinosi vyriausy- 
bė, kuri sėdėjo Paryžiuje. Užtat nėra stebėtina, kad Paryžius pasidarė Pran- 
cūzijos valdytoju, kuris paskui vienas sau darė revoliucijas. Kada Artūras 
Jungas, važinėdamas po Prancūziją, klausė tūlų miesto gyventojų, ką jie 

mislija daryti, šitie atsakė: „Mes tik provincialus miestas; reikia žiūrėti, ką 
darys Paryžiuje“. „Šitie žmonės, — prideda Jungas, — negali drįsti turėti 
savo nuomonę, iki nesužinos, ką mislija Paryžiuje.“ Toks pripratimas prie 
centralizacijos baisiai nenaudingas politiniam ir draugijiniam gyvenimui. 
„Valdytojas puolė, — sako Tokvilis, — bet jo darbas liko; jo valdymas numi- 
rė, bet administracija toliau gyveno ir nuo to laiko kiekvieną sykį, kada 
norėjo išnaikinti neaprubežiuotą valdžią, užsiganėdindavo pristatę tik lais- 
vės galvą prie vergiško kūno.“ 

Dabar pažiūrėkime, kaip naudojosi karalius savo absoliutine valdžia. Kaip 
turtingiausias ir galingiausias ponas, jis turėjo daug visokių tarnų, draugų ir 
draugių, kuriems dosniai, pilna sauja, dalino savo dovanas ir geradarystes. 
Gana bus kelių pavyzdžių, kad aiškiai suprastume jo pasielgimą. Liudvikas 
XV vien Pompadur išleido apie 36 milijonus (šiandienos pinigais — 72 mln.); 
markizas d'Aržansonas tvirtina, kad tik vien karaliui 1751 m. išėjo 68 mln., 
t. y. 1/4 viso viešpatystės pelno. Liudvikas XVI grovienei de Polinjak davė 
400.000 frankų užmokėti jos skolas, 800.000 — į kraitį jos dukteriai, ir dvarą, 
kuris davė kasmet 35.000 livrų pelno. Kad pagelbėtų bankrutavusiai šeimy- 
nai Gemene, jis nupirko jos už 12 su puse mln. livrų 3 dvarus, kuriuos ta 
šeimyna neseniai buvo nusipirkusi už 4 mln., ir dar apmainė juos su dvaru, 
duodančiu 33.788 livrus, į kunigaikštystę, duodančią 70.000. Geriau vedė 
finansus Tiurgo ir Nekkeris, bet juodu ilgai negalėjo išsilaikyti savo soste; jų 
vietą užėmė Kolonnas, kurio uždava, rodosi, buvo tik pilna sauja barstyti 
valstijos pinigus ir dosniai dalinti dovanas savo ir karaliaus artimiems. Val- 
džios centras buvo centras viso pikta. Karalius linksminosi; jį sekė visi tur- 
tingi bajorai; visa Prancūzija buvo lyg didelis salonas, visur matei tik lyg 
salonų svečius (Tenas). Suprantamas daiktas, kad to, ką gaudavo iš mokesčių, 
nebuvo gana; prie Liudviko XVI Nekkeris paskolino 530 mln., Kolonnas — 
800 min., Joli de Fleri — 300 mln.; iš viso 1630 mln. per 10 metų. Procentų 
už valstijos skolą reikėjo mokėti: 1755 m. — 95 mln., 1776 m. — 106 mln., 
1789 m. — 206 mln. 

Deficitas 1770 m. buvo 70 mln., o 1783 m. — 80 mln. Mokestys duodavo 
ne per daug pinigų, — dėl ko, tuoj sužinosite, — o pinigų reikėjo daug. 
Reikia kaip nors kitaip surasti pinigų: karalius parduoda savo dvarus, o 
turėdamas galybę, vėl atima ir vėl parduoda; negana to, jis kur tik gali 

skolinasi, o apie atidavimą skolų nelabai rūpinasi: Liudvikas XIV bankru- 
tavo su 2 milijardais; tokie atsitikimai buvo ir paskui, nuo Henriko IV, iki 
ministeriui de Lomeni vyriausybė 56 sykius neišpildė kontraktų. Prie Liud- 
viko XVI karališko dvaro kasa buvo kalta vyno pardavėjui 792.620 fr., žu- 
vies ir mėsos pardavėjui 3.467.980 fr., ministeris de Lomeni 1788 m. net 
paėmė ir išleido kapitalą, atskirų žmonių sudėtą draugijiniam ligonbučiui. 
Negana to visko; kad išgriebtų daugiau pinigų, valdžia išmislydavo naujas 
urėdystes ir parduodavo; urėdysčių priviso labai daug; Tokvilis vienam vi- 
dutiniam mieste 1750 m. priskaitė 100 sūdo urėdysčių, 126 pildytojus 
sūdo sprendimų. Anot Tokvilio, neišpildyti kontraktai (sutarmės), nepri- 
pažintos teisės valstybės skolintojų, draugija apgaunama — tai nuolatiniai 
atsitikimai. „Nėra žmogaus, — sako jis, — kuris nebūtų sūdo persekiojamas, 
jeigu taip apsieitų su savo turtu, kaip didis karalius visoje savo garbėje darė 
su draugijos turtu.“ 

Karaliaus, šito pirmojo bajoro, pavyzdį sekė ir visa bajorija. Pagal Teną, 
prieš revoliuciją bajorų Prancūzijoje buvo 140.000, dvasininkų, kurie, kaip 
žinoma, turėjo tokias pat privilegijas, buvo 130.000; jiems visiems sykiu 
prigulėjo 2/3 karalystės, o jeigu atskirtum draugijines žemes, tai 1/2 kara- 
lystės buvo jų savuma. Dvasininkų turtas siekė 4 milijardus, pelno duodavo 
50-100 milijonų, dešimtinės gi gaudavo 123 mln.; apie bajorų turtingumą 
reikia pasakyti tą patį. Turėdami tiek turto ir gausiai apdovanojami karalių, 
bajorija ir kunigija beveik visai nemokėjo mokesčių. Nuo mokesčio už že- 
mę, su kuriuo buvo surišta daug kitų mokesčių, jie visai buvo laisvi ir mokė- 
jo tik pagalvę. Kada buvo įvesta pagalvė, kunigija atsiprašė nuo jos ir prisiža- 
dėjo, kaipo dovaną, mokėti metams ne daugiau kaip 3 milijonus; 1788 m. ji 
mokėjo tik 1.800.000;: kad užmokėtų šitą sumą, ji pasiskolino, paskui kara- 
lius jai davė 2.500.000 skoloms užmokėti; tokiu būdu išėjo, kad kunigija tais 
metais ne tik nemokėjo, bet dar iš karaliaus gavo. 

Bajorai taipgi baigė numesti nuo savęs tą sunkenybę, ko nesunku buvo 
jiems tada pasiekti. Kaip žinome, mokesties paskirstymas tarp gyventojų 
priklausė nuo intendanto ir kitų urėdninkų; galingiems bajorams, kara- 
liaus prilaikomiems, lengva buvo sumažinti savo mokestį; žinoma, dėl savo 
naudos pareina jiems atsisakyti savo „unaro“ ir prašyti intendanto, kad 
pasigailėtų. „Jūsų jautri širdis, — rašo vienas bajoras intendantui, — nieka- 

dos neleis, kad tėvas mano padėjimo būtų apsunkintas tokia pat sunkia 
mokesčia, kaip ir tėvas iš prastų.“ Sakykime, koks grovas, turintis 40.000 
pelno, turėjo mokėti pagalvės pagal tarifą 1695 m. 1700-2500 livrų, o 
mokėjo tik 400; žmogus gi ne bajoras nuo 6000 pelno turėjo mokėti 78 
livrus, o mokėjo 720. 

Kaip sakiau, nuo daugumos mokesčių bajorija ir kunigija buvo laisvos, o 
tos, kurias mokėjo, buvo jiems labai sumažintos, tuo tarpu turtų ir visokių 
kitų privilegijų turėjo labai daug. 

Seniau bajorų privilegijos buvo šiaip taip pateisinamos, nes jie turėjo daug 
draugijinių pareigų; pildė administracijos ir sūdo funkcijas, — ilgainiui vy- 
riausybė atėmė tas funkcijas, o privilegijas ne tik paliko, bet dar platino ir 
didino. Vyriausybė atėmė bajorų feodalines sūdo ir administracijos teises, 
tačiau paliko kitas feodalines teises — imti nuo žmonių visokias mokestis. Bet 
gražiai gyvendami ir linksmindamiesi, jie nelobo; priešingai, jie nuolat darė- 
si mažiau turtingi; dar didžiūnai, kurių buvo nedaug (pagal Teną, apie 1000 
bajorų ir 1000 dvasininkų), šiaip taip laikėsi, o mažesni buvo labai neturtin- 
gi; apie juos dažnai su ironija šneka intendantai, kaip jie į bažnyčią važiuoja 
su menkomis kumelėmis arba pėsti eina ir t. t. 

Pagal turtingumą jų vietą užėmė trečiasis luomas. XVIII a. Prancūzijos 
išdirbystė didinosi ir buržuazijos turtai augo. Apie šitai mes galime spręsti 
iš šių žinių. Prancūzai pardavė į kitas šalis daiktų: 

1720 metais — už 106 mln., 
1735 metais — už 124 mln,, 
1748 metais — už 192 mln., 
1755 metais — už 257 mln., 
1776 metais — už 309 mln.,, 
1788 metais — už 351 mln. 

„Aš laikau miestą Bordo, — rašo Art. Jungas, — turtingesniu ir prekinges- 
niu negu koks Anglijos miestas, išskyrus Londoną; pastaruoju laiku Pran- 
cūzijos marių prekystė ėjo platyn kur kas didesniais žingsniais, negu pačios 
Anglijos.“ 

Tą patį liudija žinomas Nekkeris. Jau anksčiau sakiau, kad kiekvienas 
kaimo gyventojas, maždaug pralobęs, skubinosi persikelti į miestą, nes 
kaime, be pikta, nieko gera jam nebuvo: administracijos ir bajorų galybė 

slogino ir kankino ten žmones. Susitelkusi į miestus, buržuazija gavo tūks- 
tančius kelių sumažinti nuolatinių mokesčių sunkenybę, o dažnai ir suvis 
numesti ją nuo savęs. 

Taip jie stengėsi papulti į urėdninkus. Urėdysčių, kaip žinome, buvo daug, 
o kadangi jas daugiausia parduodavo, tai turtingiems nesunku buvo stoti 
urėdninkais. Urėdninkai gi arba mažesnius mokėjo mokesčius, arba visai 
buvo laisvi nuo jų: ypač tai reikia pasakyti apie urėdystes, duodančias bajo- 
rystę; širų paskutinių Nekkeris priskaitė per 4000. Negana to; turtingai bur- 
žuazijai nesunku buvo perdėti dalį savo mokesčių ant žemesnio luomo pečių. 

Karalius turėjo daug skolų; pasiskolinti jis gaudavo pas buržuaziją; žino- 
me, kaip jis apsieidavo su tomis skolomis. 

Toks pasielgimas su svetimu turtu privertė buržuaziją užsiimti politika, 
kritikuoti karaliaus darbus ir žiūrėti finansus. XVIII a. — tai švietimo am- 
žius; turtinga buržuazija galėjo apsišviesti ir iš tikrųjų buvo apšviesta. Ji 
šiaip niekuo nesiskyrė nuo privilegijuotųjų; skirtumas buvo tik tas, kad ji 
neturėjo teisių, o tie turėjo daug privilegijų; negana to, privilegijuoti kiek- 
vienoje vietoje stengėsi ją nužeminti ir paniekinti. Aišku, kokia neapykan- 
ta turėjo kilti jos narių širdyse. Švietimas davė jau tikrą supratimą jos ir 
kitų padėjimo; ji matė, kad neteisybė ir neteisingumas viešpatauja. 

Tuo tarpu atsirado ir mokslas, atsakantis to laiko norams, ypač Ruso moks- 
las. Apie šitai aš čia nekalbėsiu; pasakysiu tik tiek: pamatinės mintys Ruso 
mokslo — tai prigimta (natūrali) teisė, nepripažinimas istorinių tiesų, žmo- 
nių lygybė, aukščiausia valdžia tautos rankose; šitas mintis nesunku su- 
prasti kiekvienam žmogui; jos, visai priešingos tos dienos padėjimui, rodė- 
si tada paskutiniu teisybės žodžiu. Užtat jos greitai išsiplatino tarp visų 
luomų. Kritika draugijinės sąstatos ir privilegijų neteisingumo buvo kiek- 
vieno žmogaus lūpose. Pradžioje Liudviko XVI karaliavimo vienas keliau- 
ninkas, kuris ne sykį buvo važinėjęs po savo šalį, užklaustas, ką naujo matė, 
atsakė: „Iš tikrųjų nieko ypatingo, tik tai, kad dalykus, kuriuos pirmiau 
kalbėjo tik salonuose, dabar atkartoja ant ulyčių“; tie dalykai — tai Ruso 
idėjos. Štai pavyzdys to, kaip žiūrėjo į teisingumo privilegijas: „Labiausiai 
godotinas prancūzų bajorų nuopelnas, — rašo Šamfor, — tai ta, kad jie par- 
eina nuo kokių 3 tūkstančių žmonių, kurie, sėdėdami ant didelių arklių, 
apkaltų geležim, mindžiojo 8—10 milijonų nuogų, bešarvių žmonių, da- 


60 


APŽVALGA KAI KURIŲ DIDŽIOSIOS PRANCŪZŲ 
REVOLIUCIJOS PRIEŽASČIŲ 


bartinės prancūzų tautos prosenių. Ar ne teisybė, koks tvirtas pamatas jų 
tiesos ant pagodnės nuo savo vientaučių, šita bajorija nuolat naujinasi ir 
pasipildo, priimdama į savo eilę žmones, pralobusius aplupimu bakūžėlių 
neturtingųjų, negalinčių išmokėti uždėtų jiems mokesčių“. 

Dabar pažiūrėkime, kaip gyveno paskutinis luomas — ūkininkai, mies- 
čionys ir kiti neturtėliai. Ant jų pečių gulėjo visa mokesčių sunkenybė. 
Du, trys pavyzdžiai parodys mums, kokią sunkią naštą nešė šitie nelaimin- 
gi žmonės. Mokestis už žemę (taille), kurį mokėjo vieni ūkininkai, ir pa- 
galvė (capitation), kurios didesnė dalis gulėjo ant neturtėlių, augo labai 
greitai; anot Tokvilio, nuo to laiko, kai buvo įvesta nuolatinė mokestis, iki 
Liudviko XVI laiko ji pasididino 10 sykių; mat 1715 m. jos mokėjo 66 mln., 
1759 m. — 93 mln., 1789 m. — 110 mln. Tenas išskaitė, kad provincijose be 
patvaldystės (pays d'election) karališkos mokestys atimdavo nuo mokančių- 
jų prieš revoliuciją didesnę pusę jų pelno: iš 100 frankų — 53. Nė vienas 
neturtėlis nebuvo laisvas nuo mokesčių; net skudurininkas, kuris mieste 
renka skudurus nuo mėšlynų ir prekiauja jais, turėjo mokėti pagalvę. Be 
karališkų mokesčių, ūkininkai dar daug turėjo mokėti žemvaldžiams-bajo- 
rams ir dvasininkams. Šitų mokesčių buvo labai daug: kad turėtume šiokį 
tokį supratimą apie jas, aš priminsiu čia kai kurias: 1) mokestis už žemę, 
vadinama le cens, 2) mokestis ponui, parduodant arba perkant žemę (lods 
et ventes), 3) terrage, arba champart agrier — mokestis duona, nuo vyndir- 
bių toks pats mokestis vynu, 4) kai kuriose vietose buvo dar priverstas 
darbas (corvees), 5) mokestis už malūną, nes ūkininkas priverstinai turėjo 
malti pono malūne; toks pat mokestis už spaustuvą vynui daryti, 6) mo- 
kestis už važiavimą keliu; bajorai vieni tik galėjo laikyti karvelius ir kra- 
likus, ir t. t.; apskritai, anot Tokvilio, „skačius jų (feodalinių tiesų) neap- 
imamas, įvairumas stebėtinas“. Viešpatystei ūkininkai taipgi turėjo atlik- 
ti daug priversto darbo: nuo 1737 m. kelius darė priverstu darbu, o kiek 
žmonėms pareidavo dirbti, galime spręsti iš šito pavyzdžio; iš seimo skai- 
čių Berri provincijoje matyti, kad vertė priversto darbo, padėto kelių 
darymui, siekė 1779 metais 700.000 livrų; nuo 1719 m. priverstu darbu 
statė taipgi kazarmes. Tuo tarpu visi žmonės jau buvo laisvi ir ūkininkai 
turėjo žemę savo savastyje. Už ką gi jie mokėjo ponams? Čia nerasime 
jokios tiesos; užtat juo skaudesnis buvo tas aplupimas. 

Tokios buvo priežastys, turėjusios įtekmę žmonių padėjimui. DAaI Cd9: 
siu kelis liudijimus apie patį padėjimą. Anot Teno, medžiagiškas žemdirbio 
būvis. taipgi ir kitų darbininkų, nuo to laiko iki jo laiko pasigerino 99 pračys 
Art. Jungas rašo, kad turtingumas žmonių, besimaitinančių žemdirbyste, — 
o tai daugumas gyventojų, — 78 proc. buvo mažesnis už turtingumą ORŲ 
pat žmonių Anglijoje. Tiesa, prie Liudviko XVI vyriausybė buvo ne toki 
aštri kaip seniau: intendantai buvo žmoniškesni, administracija šiek HER 
geresnė, mokesčiai šiek tiek lygesni — apskritai ubagystė ir neturtas mažinosi. 
Tačiau tie maži palengvinimai mažai ką gera padarė ir žmonių padėjimas 
buvo baisus. Iš administracijos raštų buvo matyti, kad gyvastis ūkininkų, 
prastų darbininkų ir amatininkų buvo visai neaprūpinta. Vienoje vietoje 
žmonės minta beveik vienais tik grikiais, kitoje, kur auga net vynuogės, 
daugumas vyndarių dalį metų turi ubagauti. 

Čia darbininkai turi išparduoti rakandus ir drapanas, kad nusipirktų duo- 
nos, užtai daugelis iš jų miršta nuo šalčio, o menkas valgis, kurio turi taipgi 
per mažai, gimdo ligas; kitur vėl ūkininkai ima nuo lauko žalius javus ir 
džiovina pečiuje, nes neturi kuo misti. Tik dviejose apylinkėse vienas inten- 
dantas priskaičiavo 35.000 ubagų. Intendantas Puatjė rašo: „Kai tik uždeda 
naują labdaringą dirbtuvę, tuoj į ją puola daugybė neturtėlių, nors ir rūpi- 
niesi. kaip galėdamas, sumažinti užmokestį už darbą ir leisti prie to darbo tik 
labiausiai reikalaujančius“. Kitas intendantas rašo, kad šeimynos kenčia po 
dvi dienas nevalgiusios ir kad daugelyje parapijų alkstantieji guli lovose di- 
desnę dalį dienos, kad lengviau būtų kęsti bado kankinimus, ir t. t. Tas pats 
buvo ir miestuose, ką liudija, sakykime, d'Aržansonas; jis praneša, kad kartą 
važiuodamas per miestą su pačia dofinas sutiko apie 2000 moteriškių, kurios 
rėkė: „Duokite mums duonos, arba mes numirsime iš bado“. 

Nors Liudviko XVI administracija buvo šiek tiek žmoniškesnė, tačiau mo- 
kestūs nuo neturtėlių ėmė dažnai be mielaširdystės; vienas intendantas rašo 
1784 m: „Kaimuose žiūrėtojai su pasibaisėjimu matė, kaip rinkikas norėjo 
atimti iš šeimynų tėvų skatikus, kuriuos jie gavo pardavę šiokius tokius na- 
minius rakandus dėl to, kad pertrauktų alkstančių savo vaikų riksmus“. 

Tenas taip išreiškia įtalpą visų skundų, kuriuos ūkininkai nusiuntė į sei- 
mą: „Aš neturtingas ir nelaimingas dėl to, kad nuo manęs per daug ima. 
Ima gi nuo manęs per daug dėl to, kad mažai ima nuo privilegijuotų. 

Privilegijuoti ne tik priverčia mane mokėti už juos, bet dar patys ima nuo 
manęs bažnytinius ir feodalinius mokesčius. Kada iš 100 fr. mano pelno aš 
jau atidaviau 53 arba daugiau karališkų mokesčių rinkikui, aš turiu iš jo dar 
daugiau nei 14 fr. dešimtinės; galų gale iš tų 18 arba 19 fr., kurie man liko, 
aš turiu dar užganėdinti ir „kamaros žiurkes“ (Ie rat de eave — vyno prižiū- 
rėtojas) ir „druskos kurtą“ (gabelon — druskos žiūrėtojas). Aš, neturtingas 
žmogus, vienas apmoku dvi vyriausybes: vieną — senąją, vietinę, kuri da- 
bar nuolat gyvena kitur ir gali skaitytis suvis nenaudinga, spaudžiančia ir 
užgaunančia mano žmogystą, kuri parodo save vienais tik prispaudimais, 
išsiskyrimais ir lupimais savo naudos; kitą — naują, centrinę, visur esančią, 
kuri, apėmusi visas draugijines urėdystes, reikalauja daugybės turto ir puola 
visu savo dideliu sunkumu ant mano liesų pečių“. 

Dėlei aukščiau minėtų priežasčių ūkininkai nuolat kėlė maištus kasmet | 
keliose provincijose — tai vienose, tai kitose, dažnai ir toje pačioje. Vien 
Normandijoje maištai buvo 1725, 1737, 1739, 1752, 1764, 1765, 1766, 
1767, 1768 metais ir vis dėl duonos stokos; 1788 ir 1789 metais maištai 
buvo Paryžiuje ir visoje Prancūzijoje. 

Jau pats padėjimas nuolat badė širdis, kėlė kerštą ir vertė rūpintis savo 
būvio ir draugijinės sąstatos pagerinimu; tuo tarpu mokslas apie žmonių 
lygybę, laisvę ir vienodas teises labai išsiplatino, nes daug buvo jį platinan- 
čių. Iš pradžių, kai tik atsirado tas mokslas, juo užsiėmė ir apie jį kalbėjo 
net pati vyriausybė ir jos agentai, net ir privilegijuoti luomai; bet jie kalbė- 
jo tik dėl apšviestos tautos dalies, idant parodytų, kad reikia palengvinti 
žmonių kentėjimus. Apie žmones jie galvojo, kad tie nesupranta to moks- 
lo. „Ir reikia pasakyti, — sako Tokvilis, — kad tuose geruose noruose buvo 
daug paniekinimo tų nelaimingų, kurių kentėjimus taip širdingai norėjo 
palengvinti; šitai šiek tiek primena jausmus ponios Dinšatlė, kuri nesidro- 
vėjo, kaip pasakoja Voltero sekretorius, išsirėdyti prie tarnų, nelaikydama 
už pritinkantį sau dalyką galvoti, kad tarnai gali būti žmonės.“ Bet žmonės 
suprato tas šnekas ir tą mokslą. 

Baigiu savo raštelį. Neaprubežiuotas absoliutizmas, administracija, tu- 
rinti visą valdžią be jokios kontrolės, nes apie jos darbus neleista buvo 
nieko rašyti, o sūdas dėl jos atskyrus — kokie rezultatai iš to išeina, gerai 
žinome, nėra ką čia iliustruoti, — begalinės privilegijos bajorų ir dvasinin- 

kų, suvis susiaurintos buržuazijos teisės, daugumas žmonių paskendę var- 
guose, kenčiantys badą ir šaltį ir neturintys jokių teisių, nesuprantama, 
anomališka finansų sistema, suvis priešinga viskam šitam piliozopija, išsi- 
platinusi tarp daugelio žmonių — taip, pagal mane, gali keliais žodžiais 
išreikšti Prancūzijos padėjimą prieš revoliuciją. 

1889 m. prancūzai šventė Didžiosios revoliucijos 100 metų jubiliejų; 
vienas pulkelis lietuvių taipgi padarė apie tai atminimą; keli iš to pulkelio 
perskaitė referatus, iš kurių vieną aš čia aukščiau padaviau; geistina būtų, 
kad ir kiti skaitę tada paduotų į spaudą savo referatus. Prieš skaitymą refe- 
ratų vienas iš susirinkusių, Liūtas, pasakė kelis tam tikros įtalpos žodžius, 
kuriuos ne iš kelio bus čia paduoti. Štai jie: 

„Šiandien mes čia susirinkome [minėti| šimtmetinį jubiliejų Didžiosios 
prancūzų revoliucijos. Gal to savo užmanymo neišpildysime atsakančiai 
savo spėkoms ir didumui to atsitikimo, bet stoka laiko ir galėjimo išteisina 
mus; darėm, ką galėjome, o faciant meliora potentes. Suvis gi neapvaikščioti 
tos šventės mes negalime, nes ją pridera švęsti kiekvienam žmogui, pro- 
greso šalininkui, žmonijos draugui. Prancūzų tauta — tai vienas iš didžiau- 
sių žmonijos vadų ant kelio progreso, kuris nesigaili darbo, kad patirtų 
gerų siekių; pavyzdį to matome Didžiojoje revoliucijoje. Prancūzų revo- 
liucija — tai toks istorinis atsitikimas, kuris atnešė daug gero visam civili- 
zuotam svietui; pagal savo svarbą ir rezultatus tai pasaulinė revoliucija, o 
ne vietinė; ją gali lyginti tiktai su tikėjimo revoliucijomis, bet tos mažiau 
gero padarė ir suprantama dėl ko: Prancūzų revoliucija, taip sakant, rėmėsi 
ant jų pečių; nuo anų atsitikimų iki šiol praėjo keli šimtai metų, per ku- 
riuos žmonės nesnaudė. Ką buvo galima padaryti XVIII a., to negalėjo 
būti XVI a. arba anksčiau. 

Susipažinimas su Prancūzų revoliucija labai naudingas žmogui; jis kelia 
iš miego protą, duoda jam daug minčių, gaivina gerus žmoniškus jausmus 
ir norus. Negana to, jis ir labai pamokinantis iš šios pusės: čia aiškiai gali 
pasitikrinti, kad žmonija eina pirmyn, didina savo laimę. Čia taipgi matai, 
kad tas didinimas laimės, pasiekimas kokio nors vieno gero rezultato labai 
sunkus ir surištas su daugybe darbų, vargų ir kentėjimų. 

Iš tikrųjų per Prancūzų revoliuciją kiek darbo padaryta, kiek laužyta galvos, 
kiek visokių aukų, net kraujingų, padėta ant aukuro tėvynės ir žmonijos! 

Nebijodamas apsirikti, gali sakyti, kad iki šio laiko žmonija daugiau valandų 
gyveno pavojingam padėjime dėl savo laimės, daugiau praleido reakcinių mo- 
mentų, negu progresiškų. Tik tiek gerai, kad mažiausias žingsnis ant progreso 
kelio paskui niekados neprapuola, trumpiausias progreso laikas atneša tiek 
tvirtų, gerų rezultatų, kad paskui ir ilga reakcija jau neturi vieko jų išnaikinti. 
Prancūzų revoliucija kuo aiškiausiai visa tai patvirtina; ji rodo, kad darbštu- 
mas visų naudai nenueina niekais ir kad mažiausias grūdas, įdėtas į visuotinį 
aruodą su tikru noru, atneša draugijai, o ne atskiriems žmonėms arba jų 
grupėms, gausingą vaisių. Ir Revoliucijos darbininkai nesigailėjo darbo ir au- 
kų, tvirtai pasitikėdami savo protu ir jėgomis; toks pasitikėjimas atvedė ir 
atveda apsirikimų, bet dėl tautos laisvės jis būtinai reikalingas“. 


Neaprubežiuotas — neribotas 
Roda — Taryba 

Sūdas — teismas 

Urėdystė — tarnyba 
Striopuoti — uždėti baudą 
Mislyti — manyti 

Grovienė (grovas) — grafienė 
Pagalvė — mokesčių rūšis 
Unaras — garbė 

Išdirbystė — pramonė 
Sąstata — santvarka 

Ulyčia — gatvė 

Pagodnė — nuosavybė, geras 
Kralikas — triušis 

Kazarmė — kareivinės 
Dofinas — sosto įpėdinis 
Įtalpa — turinys 

Piliozopija — filosofija 
Faciant meliora potentes (Iot.) — galintys tegul padaro geriau 
Viekas — jėgos 


Sindikatai arba karteliai 


Liūtas 


„Varpas“, 1894, 
Nr. 7, p. 108-111, 
Nr. 8, p. 120-121 


iomis dienomis telegrafas atnešė tokią žinią iš Paryžiaus: „New 
York Herald praneša, kad derybos tarp naftos fabrikantų pasibaigė 
Paryžiuje. Draugystė Standard Oil Company ir susivienijimas Rusijos 
naftos savininkų dalyke gaminimo naftos taip pasidalino tarp savęs visą 
pasaulį: Standard ima sau Ameriką, Britaniją, Prancūziją ir Vakarų Euro- 
pa; rusai — Rytų Europą, Aziją ir Indiją; kiekviena pusė pasižada neplėto- 
ti prekybos šalyje, pavestoje kitai pusei“. Kiekvienas manąs, bet nežinąs 
paslapčių šiandieninės ūkių organizacijos ir ekonomiško būvio skaityto- 
jas užduos sau klausimą: kas tai per atsitikimas, apie kurį kalba viršuj 
paduotoji telegrama? Kas tai per viešpačiai atsirado su nepritinkančiais 
karaliams vardais, kurie elgiasi tačiau kaip galingiausieji karaliai, dalin- 
dami tarp savęs visą pasaulį? Iki šiol mes tesame girdėję tik apie tokius 
viešpačius, kurie turi savo valdžioje kariuomenę, ir apie tokius šalių už- 
kariavimus, kuriuos atlieka tiktai su kariuomenės pagalba; šitą kartą mes 
matome visai ką kita: užkariavo ir pasidalino tarp savęs visą pasaulį būre- 
lis naftos fabrikantų! Toks atsitikimas yra tai ypatybė šios dienos ekono- 
minės sudėties. 

Šiuo laiku nafta būtinai reikalinga kiekvienam žmogui: ji apšviečia ne 
tiktai iš sidabrinio žiburio puikius rūmus turtingųjų, bet ir iš skardos 
indelio arba iš tam tyčia pritaisytos rašalinės — dūminę neturtėlio bakū- 
žėlę; ji išvarė iš lietuvio gryčios balanas ir pasidarė drauge tiek lietuvės, 
ilgais žiemos vakarais verpiančios šeimynai marškinius arba rengiančios 
dukterims kraitį, tiek ir lietuvio, rytmečiais gaminančio kluone duoną 

arba skatiką sloginantiems jį ir atimantiems nuo jo beveik visą kruvinai 
uždirbtą pelną mokesčiams. Ypatybė paduoto pradžioj šito raštelio fakto 
ir naudingumas naftos, o per tai ir reikalingumas jos pigumo ragina ma- 
ne pakalbėti apie tą keistą atsitikimą ir, kaip galint, paaiškinti jį. 
Draugystėje žmogus stipresnis, jo darbas lengvesnis ir gausesnis: unitis 
viribus res parvae crescunt — labai seniai pasakyta, o dar seniau suprastas tas 
principas ir pagal jį elgtasi; juk ir gyvuliai seka tą teisybę. Įvairios esti 
žmonių darbo drauge (draugdirbystės) formos; šiokia ar kitokia darbo drauge 
organizacija priguli pirmiausia nuo ypatybių tų reikalų, kurių aprūpinimui 
pasidaro tas darbas drauge, o paskui nuo laipsnio kultūros, nuo laipsnio 
žmonių išsilavinimo. Pas laukinius žmones, kurių protas mažai teišlavėjęs, 
o reikalai nepainūs — medžioti, gintis nuo žvėrių, užpuldinėti kaimynus ir 
grobti jų turtą, — darbas drauge esti, taip sakant, spontaniškas, retkarčiais ir 
trumpam laikui (nekalbu apie šeimynos darbą drauge). Bėgant laikui, lavi- 
nasi ir stembsta žmonių protas, dauginasi reikalai ir darosi jie įkyresni, nes 
ir žmonės dauginasi; žmonių lavinimasis ir reikalai - šie du dalykai turi 
vienas kitam tokią įrekmę, kad žmonių prasilavinimas gimdo naujus ir 
daro įkyresnius senus reikalus, o šitieji paskutiniai spiria žmones mąstyti ir 
dirbti. Naujiems ir svarbiems reikalams aprūpinti stipresnis ir daugiau pra- 
siplėtojęs protas išranda ir naujas darbo drauge formas; ilgainiui žmonės 
organizuojasi į tokią patobulintą darbo drauge formą, kokią mes matome 
politiškoje viešpatystėje. Dalyke parūpinimo -daiktų fiziškiems žmogaus 
reikalams užganėdinti, t. y. ekonomiškoje gyvenimo pusėje mes randame 
taip pat visokeriopas bendradarbiavimo formas. Bėgyje žmonijos progreso 
pirmutinė tvirčiau organizuota nuolatinė draugdirbystės forma buvo ver- 
gystė; kada žmonės maitinosi tiktai gamtos parengtais daiktais, patys gi 
neperdirbdavo jų pavidalo, t. y. kada jie maitinosi uogomis, augalų šakni- 
mis, žvėrių mėsa ir pan. daiktais, tuomet, neabejotina, nebuvo vergystės; 
kuopos sąnariai buvo lygus, o iš kulšių apveiktų priešų turėdavo skanų 
kepsnį; jų dievams, kaipo poniškesniems, mažiau, bet skaniau valgantiems, 
tekdavo priešų vadas; trumpiau kalbant, apveiktus priešus išmušdavo. Pas- 
kiau dėlei daugelio priežasčių kilo reikalas dirbti žemę; seniau laikyti prie- 
šus gyvus buvo nenaudinga, nes juos reikia prižiūrėti ir dar šerti, t. y. 
mažinti savo ir taip mažą maistą; kada gi pradėjo žemę arti ir javus sėti, o 

paskui daryti duoną, verpti ir austi audeklus ir t. t., tada prireikė darbinin- 
kų; gera save išvaduoti nuo tokio sunkaus darbo, o dar geriau turėti daug 
darbininkų, kurie ne tiktai tave užvaduoja nuo darbo, bet dar uždirba tau 
daug pelno, kurį rinkdamas tu lobsti ir lobsti; užtat apveiktų priešų jau 
nežudė, bet vedė juos pas save ir vertė juos į savo vergus; taigi atsirado 
vergystė; kiekvienas gyventojas turėjo vergus, kurie priklausė jam taip, 
kaip ir kiekvienas kitas gyvas ar negyvas daiktas; skirtumas tarp vergo ir 
kokio kito daikto buvo toksai, kad vergas — tai daiktas su protu; jo išlaiky- 
mas nieko iš savininko nereikalauja, o naudos jis daug daro; vergai atlikda- 
vo visus darbus, patys gi gyveno kaip gyvuliai, o kartais dar blogiau. Vi- 
suomet taip esti, kad atsiradę tarp žmonių atsitikimai, socialiniai faktai su 
laiku gauna dorišką ir juridišką sankciją; taip buvo ir su vergyste: tikėjimas 
mokino, kad dievų lemta vieniems vergais būti, kitiems laisvais, dora pri- 
skaičiavo tuos atsitikimus prie teisingų, o tiesa, remdamasi dviem pirmo- 
siomis, davė savininkams spėką ginti savo valdžią nuo peržengimų. Šiaip ar 
taip mes žiūrėsime į vergystę, bet vis turime pripažinti, kad tas institutas 
bėgyje žmonijos progreso buvo žingsnis pirmyn; likę gyvi ir paversti į 
vergus žmonės dauginosi; laisvi gyventojai, turėdami atliekamo laiko (nes 
fiziškus jų reikalus aprūpindavo vergai), galėjo užsiimti kitu kuo, sakyki- 
me, tyrinėjimu, mąstymu, apskritai — mokslu. Kiti tarp tokių proto gud- 
rintojų, turintieji stipresnį ir miklesnį protą bei jautresnę širdį, sugalvojo, 
kad Dievas sutvėrė visus žmones lygius; tokia jų šneka iš pradžių pasirodė 
kvailiojimu bepročio, bet jie nesiliovė šnekėję; paskui pradėjo jų klausyti, 
atsirado ir tokių, kuriems toji šneka išrodė teisinga. Iš kitos pusės vergai, 
kurių buvo labai daug, pajuto savo stiprumą ir galingumą; jų protas taip pat 
nemiegojo, o tūlas jų, tarnaudamas namuose, girdėjo galvočių kalbą apie 
visų žmonių lygumą; žodžiai kiekvienam suprantami, ypač tam, kuriam jie 
pranašauja geresnį gyvenimą. Galų gale vergai, rasdami savo padėjimą ne- 
teisingu, turbūt pradėjo nesparčiai, blogai dirbti, o kartais murmėti ir dargi 
priešintis savininkams, nors reikia pasakyti, kad tie jų pasipriešinimai buvo 
labai nedrąsus ir silpni; žmonės papratę buvo tarnauti, jų visa būtis buvo 
vergiškos dvasios perimta; lengviausia jiems buvo parodyti pasipriešinimą — 
tai blogai dirbti. Vergystė pasirodė nenaudinga, nes reikalai dauginosi, o 
esančioji ūkio forma negalėjo jų tinkamai [aprūpinti]. Pasirodė, kad bus 

naudingiausia, jeigu vergai atiduos savininkui tiktai dalį savo darbo ir pel- 
no, o dalį sunaudos patys; vergystė persimainė į baudžiavą; teisybę pasa- 
kius, mūsų pažiūra, tarp vergystės ir baudžiavos nedidelis skirtumas, ypač 
ten, kur baudžiavos buvo sunkios; bet skirtumas yra ir jisai didelės svarbos 
dalyke — žmogystos išsilavinimo; vergas tai daiktas, gyvūnas, lygiai toks, 
kaip ir kiti gyvūnai, o baudžiauninku buvo pripažinta žmogysta, su kuria 
savininkas daro lyg kad kokią sutartį: už gaunamą žemę ir kitus daiktus jis 
turi pristatyti savininkui tokią ir tokią dalį gaunamų vaisių; nebuvo tai 
tikra sutartis, nes baudžiauninko niekas nesiklausė, ar jam tinka, ar netinka 
tos sąlygos. Iš visų kitų pusių tuodu institutai vienodi; kaip pirma vergai, 
taip paskui baudžiauninkai viską pristatydavo savo viešpačiui; retą daiktą 
tereikėdavo jam pirkti, nes jo žmonės pagamindavo visokius daiktus; o jei 
kokį daiktą reikėdavo nusipirkti, tai tam užtekdavo jam to pelno, kurį gau- 
davo nuo savo žmonių; kadangi kiekvienas turėjo visus namuose pagamin- 
tus daiktus, tai pirklystė buvo labai menka. 

Persimainius socialinėms sąlygoms, žmonių pažiūros apie tikėjimą, dorą 
ir tiesą pasikeitė; kaip pirma apie vergystę, taip paskui apie baudžiavas 
tikėjimas mokino, kad Dievo leista būti vieniems baudžiauninkais, kitiems 
ponais, dora tvirtino, kad toks padėjimas teisingas, kad kitaip nė negali 
būti, o teisė gynė savininkų interesus ir valdžią nuo baudžiauninkų, piktos 
dvasios ir blogo pasielgimo. Bet laikas bėgo, žmonijos gyvenimas ėjo paa- 
kiui, mokslas augo, išmintis brendo, mainėsi pažiūros ir reikalai. Įžymus 
momentas persimainymo senųjų ir atsiradimo naujųjų reikalų europie- 
čiams — tai laikas atradimo naujos žemės, Amerikos, ir vandens kelio į 
Azijos Indiją; iš Amerikos europiečiai gavo daug aukso ir sidabro; turtin- 
gesni žmonės nori geriau gyventi, gražiau apsirėdyti, puikiau įsitaisyti savo 
rūmus; taigi pralobus žmonėms, jų reikalai pasidaugino; antra vertus, nau- 
jų šalių žmonėms reikėjo taip pat pristatyti kitus daiktus, už kuriuos gali- 
ma buvo gauti didelį užmokestį ir pelną. Tokiu būdu atsirado daug reika- 
lų; sakykime, reikėjo padaryti labai daug visokių, tarp tų ir labai brangių 
audeklų ir gelumbių drabužiams siūti. Pirma kaimuose ir dvaruose bau- 
džiauninkai, o miestuose amatininkai viską parūpindavo; kiekvienas ama- 
tininkas turėjo savo pagalbininkus ir mokinius; amatininkai vienokio ama- 
to priklausė prie vienos draugystės, turėjo savo įstatus, kuriuose buvo nu- 

spręstas su smulkmenomis visas daiktų išdirbimas; kiekviena amatininkų 
draugystė dirbo tik savo miestui, užtat žinojo, kiek reikia daiktų, žinojo 
savo užsakytojus; kad kuris narys per daug nepralobtų ir neskriaustų savo 
draugų, buvo nuspręsta, kiek mokinių galima laikyti; taigi tos draugystėlės 
buvo nedidelės; jos negalėjo aprūpinti užgimusių naujų didelių reikalų. 
Reikia pridurti, kad apie tą laiką, kada buvo atrasta Amerika, t. y. apie galą 
XV šimtmečio, senovės pavyzdinga tų draugystėlių tvarka buvo suirusi; 
seniau kiekvienas amatininko mokinys galėdavo stoti ir stodavo su laiku 
amatininku, paskui tas dalykas tapo sunkesnis, pasidarė jau skirtumas tarp 
amato narių: vieni savininkai, o kiti darbininkai. Tokiu būdu atsiradę nauji 
reikalai rado atliekamą sau žmonių minią; prie to prisidėjo dar kiti: žem- 
valdžiai, pajutę geresnį pelną, pradėjo atiminėti savo baudžiauninkų žemę 
ir varyti juos šalin; iš ištuštintų vietų padarė avių ganyklas; avių vilnų par- 
davimas siūlė jiems kur kas didesnį pelną už tą, kurį jie gaudavo nuo žmo- 
nių; dalykai kits kitam atėjo į pagalbą: reikalas daugelio drabužių reikalavo 
ir gavo daug darbininkų (žinomi vadinamieji laukų aptvėrimai Anglijoje). 
Naujiems reikalams aprūpinti pasidarė nauja draugdirbystės forma, vadi- 
nama rankdirbystė (manufaktūra). Manufaktūra — tai darbo įtaisymas, ku- 
riame dirba daug darbininkų po savininko valdžia; ji dėl daugelio priežas- 
čių yra kur kas naudingesnė ir galingesnė už amatą; čia išdavimai išdirbi- 
mui, suprantant, kiek jų atsieina kiekvienam padarytam daiktui, mažesni, 
nes daugelis žmonių dirba po vienu stogu, su ta pačia šviesa ir šiluma, ir 
reikalinga medžiaga, perkant jos daug, atsieina pigiau; čia darbas kur kas 
spartesnis ir geresnis, čia daugelis žmonių, darydami vienokius daiktus, 
pasidalina tarp savęs darbą ir kiekvienam, darant tiktai dalį viso darbo, 
sekasi kur kas geriau atlikti savo darbą; žinomas Adomo Smito pavyzdys 
apie adatos darymą, kur darbas padalintas į kelias dešimtis darbelių ir kiek- 
vieną iš jų atlieka kitas žmogus. Darbo specializacija ir išdavimų ekonomi- 
ja pigina padarytus daiktus, o savininkui duoda didelį pelną, nes jo daiktus 
dėl jų pigumo visi perka; tomis savo ypatybėmis manufaktūra lengvai ap- 
veikia amatininkus lenktynėse: daugelis amatininkų buvo priversti mesti 
savo amatus ir stoti į darbininkų eilę. Manufaktūra, ir šiaip galinga, greitai 
gavo milžinišką pagalbą; tą pagalbą davė garinių mašinų išradimas; rank- 
dirbystė persimainė į mašinų išdirbystę, arba kitaip fabrikų išdirbystę. Ga- 

rinė mašina niekad nenutyla, jeigu tik nuolat gauna peno; maža to, jai dar 
sveikiau dirbant; be darbo ji tuojau rūdija ir genda; prie jos ir žmogus 
negreitai ilsta, nes jam išpuola mažą ir lengvą darbą atlikti. Geros rankdir- 
bystės ypatybės čia šimteriopai pasidaugina. Tačiau kad rankdirbystė, o 
paskui fabrikų išdirbystė turėtų pasisekimą, reikia, kad jų darbo niekas 
nekliudytų; tiesdavystė pasiskubino ištaisyti joms lygų taką; atsiradus ma- 
nufaktūrai, metai po metų nyko buvusios visokios juridiškos painios, ku- 
rios seniau turėjo tobulinti išdirbystę; gale praėjusio šimtmečio įsiviešpa- 
tavo laisva konkurencija — ekonomiškas principas, kurio ilgai laikėsi visos 
valdžios ir pagal kurį ekonomiškas žmonių būvis esąs geriausias tada, kada 
žmonės gali elgtis pagal savo intereso reikalavimą, visai nekliudomi valdžios: 
egoizmas — geriausias reguliatorius ekonomiško žmonių elgimosi. Savas- 
ties teisė buvo pripažinta pilna ir neaprubežiuota: su tais daiktais, kuriuos 
turi, ar tai būtų žemė, ar koks kitas daiktas, žmogus gali daryti ką nori, gali 
jais naudotis kaip jam patinka. Kiekvienas žmogus nori geriau gyventi, ir 
dėl to geidžia turėti daugiau turto ir pelno. Išdirbystės įtaisų savininkai, 
tiktai savo intereso vedami, stojo į lenktynes; kiekvienas rūpinasi kuo dau- 
giausia pelnyti, o dėl to kuo daugiausia daiktų padaryti; daugiau parduoda 
"tas, kurio daiktai geri, bet pigūs; papiginti produktus gali tos dirbtuvės, 
kurios gali naudoti daugiau visų gerų draugdirbystės ypatybių; manufak- 
tūra naikino amatininkus, fabrikai toliau tą patį darė; didesnieji fabrikai 
naikina mažesniuosius; mažosios dirbtuvės nyksta ir prapuola didžiųjų nas- 
ruose. Nekalbant apie kitas sąlygas, didieji fabrikai apveikia mažuosius dar 
dėl to, kad jie gali naudotis visais naujais technikos išradimais; fabrikas 
perka mašiną tada, kada už ją reikia mokėti mažiau, negu užmoka tiems 
darbininkams, kuriuos mašina užvaduoja; mašina tokiu būdu sumažina iš- 
dirbystės išlaidas; bet ne kiekviena dirbtuvė gali prasimanyti visokias ma- 
šinas, tai gali padaryti tiktai turtingi, dideli fabrikai. Įtaisymui dar dides- 
nių, dar naudingesnių dirbtuvių fabrikantai pradėjo telktis į draugystes. 
Tiesdavystė pasiskubino su savo pagalba ir davė sankciją naujoms ypatin- 
goms draugystėms, vadinamoms akcionierių kompanijoms, kurios gali su- 
rinkti kuo didžiausias, reikalingas kapitalo sumas ir kurios niekam skyrium 
nepriklauso, bet yra lyg kokios nežemiškos dvasios, neturinčios kūno; jos 
duoda progą kiekvienam žmogui, turinčiam nedaug pinigų ir nieko neiš- 

manančiam tame darbe, kuriam atlikti įsteigta kompanija, būti iš dalies tos 
išdirbystės savininku; gana man tik nusipirkti akciją kokio geležinkelio, ir 
aš jau savininkas tos dalies, kokią dalį visos geležinkelio vertės daro mano 
akcijos vertė; veda gi darbą išmanantieji, tam tyčia pasamdyti, nors jie 
būtų visai neturtingi; taigi akcionierių kompanija iki paskutinio laiko bu- 
vo geriausia privatinio ūkio organizacijos forma, kurioje kooperacija žmo- 
gaus fiziškų ir dvasiškų spėkų, taip pat ir kapitalo buvo geriausiai sutaikyta 
ir davė svietui gausingų vaisių. Yra tokių reikalų, kurių negalima buvo 
aprūpinti be šitų kompanijų; sakykime, geležinkeliai: jiems pastatyti reikia 
tiek daug pinigų, kad negalima rasti tiek turtingų žmonių, kurie sudėtų 
pagal sutartį reikalingus pinigus; kompanija akcijomis surenka juos; kuopa 
žmonių išleidžia daugelį akcijų, kurias perka milijonai žmonių visose šaly- 
se, ir tokiu būdu surenka reikalingą sumą. Lenktynėse, kovoje už būvį, 
šitos turtingos kompanijos naikina mažesniąsias darbavietes ir tas procesas 
nuolat eina pirmyn; silpnesniosios akcionierių kompanijos taipgi pagaliau 
nyksta ir susilieja su stipresniosiomis, kurių skaičius mažėja, o jos pačios 
auga didyn. Kol fabrikų, darančių vienokius daiktus, yra daug, tarp jų 
vyksta konkurencija ir jie ieško didesnio sau pelno naudingu pirkėjams 
keliu, papigindami produktus, o dėl to technikos patobulinimo keliu ma- 
žindami išdirbystės išlaidas (nekalbu čia apie visokias falsifikacijas, kurios 
yra anormalus atsitikimas, aš kalbu tik apie normalius atsitikimus); bet 
kada vienokius daiktus daro mažas fabrikų skaičius, kelios akcionierių kom- 
panijos, tada lengva joms sueiti į santaiką ir ieškoti sau pelno lengvesniu 
keliu už anąjį, uždedant ant produktų prekes, kokias nori; tai vienas daly- 
kas; antras gi dalykas toks: atskiri žmonės suėjo į draugystę, į kompaniją, — 
ar negali ir akcionierių kelios kompanijos susilieti į vieną draugystę, ne 
tiktai retkarčiais susitarti apie prekes? Gali, ir tokia nauja draugysčių forma 
jau yra; toji nauja privatinio ūkio organizacija yra tolesnis žingsnis ta pačia 
ekonomiško žmonių gyvenimo lavinimosi linkme; jos vardu pavadintas 
šitas straipsnis; angliškai ji vadinasi Trust; pirmiausia ji atsirado turbūt Ame- 
rikoje, o dabar jau yra visose šalyse, 

Apipasakosiu organizaciją vieno tokio „trusto“ Amerikoje; iš to galėsite 
suprasti, kas tai per draugystės tie sindikatai (vadinsime juos prancūzišku 
vardu). Senovės anglų teisėje buvo toks įstatas, kad moteriškė, gavusi tur- 

tą, negalėjo pati valdyti savo turto; jį valdė trečias asmuo savininkės išdavi- 
mais ir nauda; tas trečias asmuo vadinosi frusfee; tai yra žmogus, kuriam 
paveda laikyti ir valdyti turtą, prigulintį trečiai ypatai; šituo juridišku prin- 
cipu pasinaudojo žmonės, kad sutaisytų naują draugystę iš akcionieriškų 
kompanijų. Kad tokia draugystė butų tvirta, reikalinga: 1) kad jos narius 
vienytų vienoki reikalai, 2) kad būtų valdžia, kurios visi klausytų ir 3) kad 
nė vienas narys negalėtų atsisakyti priimtų sau pareigų ir atsitraukti iš drau- 
gystės. Pirmiausia tokią organizaciją sugalvojo ir įgyvendino amerikietis 
Rockfelleris. Nuo 1857 m. Pensilvanijos ir Ohajo valstijose atsirado daug 
akcionieriškų kompanijų naftai eksploatuoti; kitos vėl kompanijos įtaisė 
nuo vietos naftos šaltinių iki geležinkelių tam tikrus ilgus lovius naftai 
nuleisti; palei geležinkelius buvo įtaisyti baseinai, į kuriuos subėgdavo naf- 
ta, o iš baseinų pildavo į vagonus ir veždavo į tolimesnes šalis. Rockfelleris 
buvo akcionierius vienos tokios kompanijos; 1872 metais jis įkūrė savo 
draugystę, vardu South Improvement Company, kurios vadovas buvo jis 
pats; savo verslumu ir gudrumu jis mokėjo apsukti geležinkelių kompani- 
jas ir išsiderėjo iš jų tokį dalyką: visi geležinkeliai sutiko vežti Rockfellerio 
kompanijos naftą už pigesnį mokestį, negu kitų kompanijų naftą; negana 
to, geležinkeliai sutiko vežti kaip pigesnę prekę ir kitų kompanijų naftą, 
jeigu ji buvo siunčiama per Rockfellerio kompanijos rankas. 

Turėdamas visus fabrikus savo rankoje, gali numanyti, kiek reikia iš viso 
daiktų, o tai žinodamas gali reguliuoti išdirbystę, nedaryti per daug daiktų 
ir tokiu būdu neleisti krizių. 

Bet šiame pasaulyje nėra tokio daikto, kuris turėtų tiktai geras ypatybes; 
kiekvienas drauge su geromis turi ir blogų ypatybių. Privatinė ūkių orga- 
nizacija pasirodė naudinga tiktai daiktų išdirbystės srityje, o daiktų padali- 
nimas jos labai negeras. Privatiniai ūkiai, naudodamiesi visokiais techniškais 
išradimais, varomi ir rėdomi vieno tik privatinio intereso ir laisvos konku- 
rencijos, rūpinasi tik tuo, kad didesnį pelną turėtų, o dėl to daugiau daiktų 
padarytų ir parduotų; o kad parduotum daugiau daiktų, reikia juos pigiau 
pardavinėti, o dėl to reikia, kad ir pačiam fabrikantui jie pigiau atsieitų; 
šitam paskutiniam siekiui pasiekti fabrikantai naudojasi techniniais išradi- 
mais, kurie užvaduoja žmonių darbą, dalį darbininkų daro visai nereika- 
lingą ir tokiu būdu per konkurenciją tarp darbininkų mažina jiems užmo- 

kestį. Mes kalbėjome, kaip manufaktūra priverčia amatininkus mesti savo 
amatus ir stoti į darbininkų-samdinių eilę; bėgant laikui darbininkai vis 
dauginasi, nes didesnės išdirbystės įstaigos prapuldo mažąsias ir užima jų 
vietą; dalis darbininkų suvis atlieka nuo darbo, nes jų vietą užstoja maši- 
nos; šitos palengvina žmogaus darbą, kurį gali tuomet atlikti moterys ir 
vaikai, turintieji mažas spėkas; tokiu būdu darbininkų skaičius dauginasi, 
konkurencija tarp jų didėja; juk žmogui kasdien reikia pavalgyti, save gi 
maitinti jis gali tik rankų darbu, o jo sunku gauti; už kits kito, kaip galint 
pigiau, jie veržiasi į fabriką prie darbo; fabrikantas, turėdamas daug turto, 
kelia darbininkams tokias sąlygas, kokias jis nori; jie mažai apmokami turi 
labai ilgai dirbti kuo bjauriausiomis sąlygomis fabrike. Kiekvienas darbi- 
ninkas duoda fabrikantui pelną; fabrikantas nuolat lobsta. Nykstant ma- 
žesnėms įstaigoms, skaičius turtingųjų mažinasi, bet jų turtai auga, o dar- 
bininkų skaičius dauginasi; tą procesą mes matome sindikatuose, kurie 
susideda iš nedaugelio savininkų, o valdo daugybes fabrikų ir žmonių mi- 
nias. Ir dabartinis ekonomikos sąstatas turi užtarėjus; dora mokina, kad 
sutartys tarp kapitalistų ir darbininkų paremtos teisingu pamatu, tikėjimo 
mokytojai, užmiršę ar nesupratę tikrojo Kristaus mokslo apie žmonių ly- 
gybę, skelbia, kad esą Dievo leista vieniems dirbti ir vargti neturte ir var- 
guose, o kitiems — nieko neveikti ir turėti visko, ko tik nori; tiesdavystė ir 
apskritai valdžia fiziškoms spėkoms gina kapitalą nuo darbo pretenzijų. 
Bet žmogaus protas, kaip pirmiau, taip ir visados, nemiega; atsiminęs, kad 
visų žmonių tėvams, t. y. ir visiems žmonėms buvo pasakyta, kad savo 
prakaite valgys duoną, jis suprato, kad esantį pelną žmogus gali turėti tik iš 
savo darbo, kad tik tas turi teisę pelnyti, kas dirba; žmogaus protas begal- 
vodamas suprato tą paslaptį, dėl ko vieni žmonės vis dirba ir vis pliki, o kiti 
ir nieko neveikia, o vis lobsta; jis suprato, kad tai dėl to, jog žmogui darbi- 
ninkui neužmoka už visą jo darbą, bet dalį jo darbo neapmokėjęs sunau- 
doja kapitalistas ir dėl to jis gali nuolat lobti; šitą savo supratimą galvočiai 
suteikė ir patiems darbininkams, kuriems, nežiūrint autoritetų, lengva bu- 
vo jį suprasti; tada darbininkai pradėjo rūpintis, kad jiems reiktų mažiau 
valandų dirbti; juo mažiau duos kapitalistui savo darbo, už kurį jis jiems 
neužmoka, juo mažiau kapitalistas juos nuskriaus. Manantieji žmonės, su- 
sipažinę arčiau su atsitikimais praėjusių laikų, rado, kad iš pat pradžių tur- 

tai buvo užgriebti į rankas gyventojų dalies taip pat neteisingu keliu, arba 
bent be jokio iš užgriebikų pusės ekvivalento, be jokių nuopelnų; atradus 
tą teisybę, ir savasties tiesos istorija neteko savo pamato. Ant pamato to 
tikro socialinio mokslo stovi reikalavimas, kad žemė ir kiti visokie išdir- 
bystės įrankiai priklausytų visiems dirbantiems, kurie tuokart dalintųsi tarp 
savęs pelną pagal acliktą kiekvieno darbą. Tasai mokslas ir toks reikalavi- 
mas nepatinka ir pykina tuos, kuriems naudingas šiandieninis padėjimas, 
arba tuos, kurie šios dienos padėjimą laiko teisingiausiu ir Dievo leistu; 
žmogus turi širdį ir dvasią; jis, šiaip ir taip elgdamasis, negali prie savo 
darbo nepridėti savo širdies ir jausmų ir, kas jam nepatinka, ant to pyksta, 
ir adverniai. Bet stovint ant moksliško pamato ir laikantis šalyje nuo parti- 
jų, galima objektyviai pakalbėti. Žmogui Dievo leista lavintis ir gerinti 
savo būvį; jis tai ir daro; kiekviena epocha turi savo teisybes, bet žmogaus 
protas beveikdamas randa, kad tos teisybės — neteisybės, ir ilgainiui visi 
žmonės permaino savo pažiūras. Tokį procesą mes matėme lavinimesi eko- 
nomiško žmonių būvio; kas gi gali tvirtinti, kad šiandieninis sąstatas yra 
paskutinis laipsnis to lavinimosi; istorija tokios tiesos mums neduoda; ypač 
mes negalime to tvirtinti. nes jau parodytas neteisingumas šiandieninės 
kapitalistinės sudėties, kuri gimdo tokias milžiniškas draugystes, kaip sin- 
dikatai. Šitie paskutiniai daro dar didesnę bedugnę tarp kapitalistų ir dar- 
bininkų. Maža to, sindikatai neturi tų gerų ypatybių, kurias turi apskritai 
privatiniai ūkiai ir kurios galėjo dar pateisinti privatinių ūkių būtį: pasida- 
rius sindikatams, išnyksta konkurencija, o stoja monopolija; sindikatas, vie- 
nas tik parduodamas tokius ir tokius daiktus, uždeda ant jų kokią nori 
prekę; jeigu koks fabrikas, dirbantis tuos pačius daiktus, nenori prisidėti 
prie sindikato, tai šitas, turėdamas didelius turtus, paleidžia daiktus visai 
pigiai ir apveikia tą fabriką, priverčia jį susilieti su savim. Tokiu būdu sin- 
dikatai iš visų pusių visiems žmonėms pavojingi. Ne naudingiau jie darbi- 
ninkams, bet keistas daiktas! Darbininkai su džiaugsmu sutiko sindikatų 
atsiradimą, ir štai dėl ko. Po viso to, kas aukščiau kalbėta, galime suprasti, 
kodėl Amerikos sindikatas Standard Oil Company ir maskoliškų naftos 
fabrikantų sindikatas galėjo padaryt tarp savęs tokią sutaiką, apie kokią 
pranešė mums pradžioje rašto paduotoji telegrama; naftos šaltiniai yra Ame- 
rikoje ir Maskolijoje Kaukaze; kada Amerikos šaltiniai pateko į rankas vie- 

no tik sindikato, o Maskolijos šaltiniai — į rankas kito sindikato, tai labai 
lengva jiems dviem susitarti, pasidalinti visą pasaulį, o paskui parduoti už 
tokią prekę, kokia sindikatui patinka. Jeigu vienas sindikatas gali pristatyti 
gana produkto ne tiktai vienoje šalyje, bet beveik visam pasauliui, ir vienas 
vesti visą darbą, tai kyla klausimas, kodėl negali to darbo atlikti, sakykime, 
darbininkų komitetas arba viešpatystės valdžia, kurie galėtų apversti pelną 
visų naudai? Sindikatai parodo, kad draugijos reikalavimas ūkių organiza- 
cijų yra išpildomas, kokia forma jis įsigyvendins šiame pasaulyje, tai paro- 
dys ateitis. Skaitytojų žiniai pridursiu: Rockfelleris tebegyvuoja ir yra Stan- 
dard Oil Company komiteto perdėtinis; jo iniciatyva buvo padarytas kontr- 
aktas tarp maskolių ir jo sindikatų; mažuma naftos fabrikų Amerikoje ne- 
priklauso Standard Oil Company, nuo jų perėjo naftos turtingas Manhei- 
mo miesto (Vokietijoje) pirklys Philippas Pottas, kuris yra priešininkas to 
sutarimo; minėtasis kontraktas pradės veikti nuo šių metų liepos mėnesio, 
iki kada Rocktelleris tikisi įveiksiąs Pottą. 


Unitis viribus res parvae crescunt (lot.) — bendromis jėgomis iš ma- 
žo didelis padaromas 

Stembsta (protas) — vystosi 

Išdavimai — išlaidos, sąnaudos 

Tiesdavystė — įstatymų leidyba 

Adverniai — atvirkščiai 

Trust (angl.) — pasitikėjimas, trestas; trustee — patikėtinis 

Rėdyti — tvarkyti 

Perdėtinis — įgaliotinis 


Teisė ir dora" 


Petras Leonas 


alonios Pilietės ir malonūs Piliečiai! Mes jau pakilome iš tautiško 
miego. Mes norime ir mėginame patys savo kultūrą kelti ir tobulinti, 
ketiname apmąstytu darbu prisidėti prie mūsų pirmyn eigos, t. y. prie viso- 
kių gyvenimo galių pagerinimo. Svarbiausioji mūsų gyvenimo dalis — tai 
savitarpiniai vienų su kitais santykiai ir kiekvieno iš mūsų santykiai su žmo- 
nių draugijoms ir su didžiausiu iš tų draugijų, — valstybe. Tuos santykius 
tvarko dora ir teisė. Jiedvi rodo mums mūsų pareigas ir teisėtus reikalavimus, 
mokina mus, kas leista ir kas uždrausta ir t. t. Įvairūs žmonių santykiai, įvai- 
rus teisės ir doros turinys. Idant mes galėtume tuos santykius savo protu ir 
darbu gerinti, mums reikia juos suprasti. Pirmiausia gi reikia suprasti, kas tai 
yra teisė ir dora, kurios tvarko mūsų santykius ir pasielgimą. 

Užtat aš ir paėmiau savo paskaitos dalyku apskritai teisę ir dorą. Iš karto 
reikia apie abidvi pakalbėti, dėl to, kad jos labai artimos tarp savęs. Dora reika- 
lauja iš mūsų: neužmušk, nevok; teisė graso: už užmušimą, už vogimą tokia ir 
tokia bausmė. Jeigu ir viena, ir kita to paties iš mūsų reikalauja, tai gal jiedvi vis 
vienas dalykas? Gal mes tik dvejopai vadiname tą patį dalyką? Įsižiūrėkime, 
kaip ir iš kur dora ir teisė atsiranda, kas tai yra dora ir teisė, kame jų panašumas 
ir kame skirtumas; ar visuomet dora ir teisė buvo ir tebėra vienokios ir, jeigu 
jos ne visuomet vienokios, tai nuo ko priguli jų gerumo didinimas? 


“ Spausdinama iš Leonas B Teisė ir dora: Antrosios Marijampolės paskaitos. — 
V., 1910, p. 61-75. 

1$. Paimkime žmogų, kuris vienų vienas gyvena kokioje nors saloje, kaip 
kad Robinzonas Kruzas. Jisai ką nori veikia, kur nori nueina; ką tik jis pajė- 
gia ir nori pasiimti sau, ar iš augalų, ar iš paukščių, ar gyvulių, pasiima; savo 
maistui paukštį ar gyvulį užmuša. Taip vienam žmogui begyvenant, negali 
nė kilti mintis, kad kas nors jam uždrausta. Ko savo kūno ir proto viekais 
negali padaryti, to jisai nedaro, bet ne dėl to, kad tai jam būtų uždrausta 
daryti, o dėl to, kad jis to ar kito darbo nepajėgia padaryti. Tegul dabar toje 
pačioje saloje atsiras kitas žmogus, kuris dar nebuvo matęs sau panašaus pa- 
daro (sutvėrimo) ir gyveno taip, kaip anasai Robinzonas. Štai juodu, beieš- 
kodami sau maisto, susitinka. Čia reikia pabrėžti, jog laukiniam žmogui, 
neturinčiam beveik jokių įrankių palengvinti maisto pasitiekimo darbą, tasai 
maisto pasitiekimas labai sunkus darbas. Užtat jisai pasitiektą maistą brangi- 
na kaip savo gyvybę, nes be maisto negalėtų būti gyvas, jausmas gi užlaikyti 
gyvybę kiekvienam prigimtas. Iš susitikimo dviejų asmenų gali būti tokios 
pasekmės: arba vienas stipresnis užmuš antrą ir atims iš jo pasitiektą maistą, 
arba net jį suės. Istorija rodo, kad laukiniai žmonės taip darydavo su savo 
priešais. Arba tvirtesnis, apveikęs silpnesnį, lieps jam savo naudai dirbti ir 
jam duos tik tiek maisto, kiek reikia, idant jis būtų gyvas ir galėtų dirbti, 
tiekti maistą ir kitus reikalingus daiktus. Tvirtesnis, apveikęs silpnesnį, laikys 
jį taip, kaip naudingą sau gyvulį, - sakysime, ožką, kuri duoda pieno. Isto- 
rija rodo, jog taip buvo daroma su apgalėtais priešais, kuomet žmonės jau 
išmanė, kaip išnaudoti kito žmogaus viekus. Tokiu būdu atsirado vergija. 
Vergas — tai tik toks pat gyvas daiktas, kaip arklys ar kitas naudingas gyvu- 
lys. Ir užmušant priešą dėl sunaudojimo jo pasitiekto maisto, ir darant jį 
vergu žmogaus santykis su jam panašiu neturi nė pėdsako teisės ar doros. 
Čion jis veikia tik savo kūno reikalavimų spiriamas. Bet dviejų žmonių 
susitikimas gali turėti ir tokią pasekmę. Juodu vienas kito neapveikė: mė- 
ginusiam atimti maistą anasai nepasidavė, gynėsi ir atsigynė; bet ir jis ne- 
apveikė priešo: besigindamas pailso ir jautė, kad vis dėlto pavojus tebėra. 
Po to susirėmimo juodu atsiskyrė, jausdamiesi lygūs. Tasai, kuris mėgino 
atimti iš savo priešo maistą, suprato, jog kitą kartą anas ant jo gali užpulti 
tuo pačiu tikslu, ir atvirkščiai. Juodu pamatė, jog geriau bus, jeigu vienas 
kito neužkabinės, arba jeigu net pagelbės vienas kitam; jeigu, sakysime, 
pasidalins salą pusiau ir kiekvienas tik savo pusėje ieškos maisto, arba jeigu 

abudu ieškos maisto po visą salą, bet vienas kito maisto nelies, neims. Tarp 
tokių žmonių atsiranda doros ir teisės reikalavimai vienas kitam. 

Iš pasakyto aiškiai matome, jog dora ir teisė atsiranda tik žmonių draugi- 
jose ir tik laisvų, lygių tarp savęs žmonių draugijoje. Tarp vergo ir bau- 
džiauninko iš vienos pusės ir jų viešpačio iš kitos pusės nėra doros ir teisės 
tvarkomų santykių: šitasai turi ir valdo anuodu taip, kaip ir kitus savasties 
daiktus; jisai nesupranta ir neatjaučia vergo kentėjimų, lygiai kaip niekuo- 
met nerūpi jam gyvulio kentėjimai. Vergas neturi jokių teisių, jis tik veikia 
ir minta taip, kaip jam liepia veikti ir duoda maitintis jo viešpats. Tačiau 
žmogus — tai draugijinis asmuo. Be draugijos jis niekuomet negyvena. 
Pirmiausioji jo draugija — tai šeimyna. Užtat žmonės niekuomet ir negy- 
veno taip, kaip mes aukščiau kalbėjome — po vieną. Bet tasai pavyzdys 
mums labai aiškiai parodė, kokiu būdu atsiranda tarp žmonių doros ir tei- 
sės reikalavimai: laisvas draugijos narys veikia, savo reikalus aprūpinda- 
mas; tame veikime jo laisvė susiduria su tokia pat kito laisve. Jeigu kiek- 
vienas veiktų visiškai laisvai, tai jo laisvė kenktų kitam, o kito laisvė kenk- 
tų jam. Pasirodo laisvės apribojimo reikalingumas. Tas ribas, tas sienas 
laisvei stato dora ir teisė. 

Kiekviename veikime žmogus labiausiai naudos tikslo vedamas. Ir laisvę 
žmonės apriboja tik dėl to, kad tame randa sau daugiau naudos, kad iš tikrų- 
jų laisvė be ribų — tai netikra laisvė, tai toks padėjimas, kuriame žmogaus 
laimė priguli nuo pasisekimo; kuomet gi laisvė apribota, suprantamas daik- 
tas, visų laisvė lygiai apribota, tuomet veikimo nauda žmogui patikrinta. Aš 
pasakiau, jog Žmogus savo veikime labiausiai naudos tikslo vedamas. Ir iš 
tikrųjų. Buvo, pavyzdžiui, laikas, kuomet gimusieji silpni kūdikiai ir netekę 
spėkų seneliai buvo žudomi dėl to, kad jie buvo nenaudingi visuomenei: 
palikus juos gyventi, reiktų juos sveikiems ir stipriems maitinti; tokiu būdu 
jie būtų tik sunkenybė visuomenei, kuriai ir be to sunku buvo aprūpinti savo 
būvį. Visa, kas atneša visuomenei naudą, gerina jos gyvenimą ir daro jį lai- 
mingesnį, — visa tai pripažįstama geru. Bet naudos vedami žmonės turi ir 
kitus jausmus, pirmiausia vaikų, tėvų ir artimų žmonių meilę. Gyvenimas 
draugijoje išauklėja supratimą ir jausmą, kad kiekvieno labas priguli nuo 
visų labo (solidarumas). Dėl tų visų priežasčių įtekmės žmoguje išsiauklėja 
ir paskiau darosi lyg prigimtas labo jausmas, gero ir pikto supratimas. 

Dora ir teisė ragina daryti, kas gera, o draudžia nuo to, kas pikta. Kadangi 
dora ir teisė reikalauja, idant žmogus elgtųsi teisingai, tai kyla mintis, ar 
neištirpsta, taip sakant, teisė doroje, ar nenyksta joje? Juk užmušti, pavogti — 
tai lygiai nuodėmė ir įstatų peržengimas. Ne, teisė nenyksta doroje, ji skiriasi 
nuo doros, nors ir tebėra jos tikra giminė. Kuo gi teisė skiriasi nuo doros? 


28. a) Teisė draudžia tik skriaudą daryti kitam (neminem laedere), o dora 
liepia kiekvienam atiduoti, kas jo (suum cuigue tribuere) ir jam, kiek galint, 
padėti (omnes guantum potes juva). Teisė liepia atiduoti skolą ir duoda sko- 
lintojui įrankį, kaip tą skolą priverstinai atimti; dora gi ne tik liepia skoli- 
ninkui be teismo atlyginti skolą, bet ji dar liepia sušelpti neturtėlį, o jeigu 
skolininkas per nelaimes tapo toks neturtingas, kad jam sunku skolą už- 
mokėti, skolintojas gi žmogus turtingas, tai dora ragina šitąjį arba dovanoti 
skolą, arba sumažinti ją, arba nors palaukti mokėjimo, kuomet skolininkas 
medžiagiškai sustiprės, ir neardyti galutinai jo ūkio. Teisė gi duoda skolin- 
tojui galią tuojau pilnai atsiimti visą skolą, nors tai būtų paskutinis skoli- 
ninko grašis. Nors Čia teisė gana skiriasi nuo doros, bet iš tikrųjų jų turinys 
vienokios rūšies. Ir dora liepia mokėti skolas. Kad žmonės nemokėtų sko- 
lų, tai būtų daugiau skriaudos, negu esti tuomet, kuomet skola gali būti 

" išreikalauta ir iš suvargusio skolininko. 

Kitas pavyzdys. Štai kaimynas, savo bute užsirakinęs, girtuokliauja taip, 
kad gali apsirgti arba galą gauti. Gailestingi jo pažįstami laužia spyną ir 
įsiveržia į girtuoklio butą, neduoti jam gerti. Dora giria tokį jų darbą, o 
teisė nubaus juos, jeigu girtuoklis pasiskųs teisėjui. Dėl ko toks skirtu- 
mas? Asmens laisvę ir buto nepaliečiamybę, kuri reikalinga laisvės patik- 
rinimui, mes taip branginame, kad jas apsergstime tam tikrais įstatais, 
kurie skiria bausmę už jų įžeidimą. Jeigu atskirame atsitikime išeina ki- 
taip, tai juk teisė ir įstatai yra sutvarkymui daugumos atsitikimų, o ne 
kiekvieno skyrium. 

Dar vienas pavyzdys. Šio krašto piliečiai turite teises valsčių savivaldoje. 
Teisė iš kiekvieno piliečio, turinčio valsčiaus sueigoje balsą, reikalauja, 
kad jis ateitų sueigon ir, renkant viršaitį arba teisėją. paduotų savo balsą 
už ką nori iš tų, kas turi teisę būti išrinktas. Paskui jau vienas išrinktasis 
atsako prieš teisę už savo darbus. Jeigu jisai ims kyšius ir skriaus žmones, 

tai teisė tik jį baus už įstatų peržengimą. Dora gi reikalauja, kad kiekvie- 
nas rinktų kuo geriausią ir kuo teisingiausią žmogų. Čia kiek nukrypsiu į 
šalį. Mūsų visuomenės gana žemi doros reikalavimai dėl valdininkų prasi- 
žengimų. Mano nuomone, šiaip valdininkas arba teisėjas, kuris už kyšius 
neteisingai veikia, arba advokatas, kuris parsiduoda priešininkui, blogesni 
už vagis ir užpuolikus ant kelio: nuo vagies ir užpuoliko aš galiu pasiser- 
gėt: užraktu, sargyba, ginklais, o nuo tokių piktadarių negalima apsiser- 
gėti. nes jie skriaudą daro ir įstatus peržengia su pačių įstatų pagalba. 
Nors visi žino bjaurius tokio valdininko darbus, bet iki neatsiranda lai- 
mingas drąsuolis, kuriam pasiseka išaiškinti to nusidėjėlio veiksmą, jis 
valdininkauja ir visi jį gerbia. Jeigu visuomenės doriška pažiūra būtų aukš- 
tesnė, tokie skriaudikai netarptų. Vis dėlto ir tiems žemiems doros reika- 
lavimams tebesant, padavęs balsą už žmogų, kurį balsuotojas žino kaip 
nedorą girtuoklį, kyšius imantį, visuomet jaučia save doriškai nusidėjėliu, 
jaučia, kad ir jis prisideda prie skriaudimo našlaičių, neturtingų ir t. t. 
Sąžinė nuolat jam priekaištauja: kad nebūtumei padavęs balso už tą krau- 
jagerį, nebūtų galėjęs jis piktadariauti. 

Iš tų pavyzdžių mes matome, jog teisė — tai yra doros minimum — mažiau- 
sias žiupsnis, kurio vykinimas draugijos gyveniman yra priverstinis, nes be 
jo draugija negalėtų gyventi. 

b) Teisė skiriasi nuo doros dar tuo. Teisė tvarko žmogaus tam tikrus 
veiksmus, o dora rodo, kaip apskritai žmogus turi elgtis, palikdama jam 
pačiam išsirinkti įvykinimo gyveniman būdą. Teisė liepia skolininkui už- 
mokėti skolą, ir jeigu jis neužmokės, tai duoda skolintojui įrankį, kaip tą 
skolą priverstinai atimti. Užmokėjus skolą, teisės pareiga pasibaigia. Dora 
ragina daryti kitiems gera ir juos šelpti. Vieną kartą sušelpus, toji doriška 
pareiga pasilieka tokia pat, kaip buvusi; be to, nuo manęs paties priguli, 
kuo ir kaip aš kitą sušelpsiu. 

c) Galų gale teisė tvarko tik veiksmą santykiuose su kitais, nepaliesdama 
jo širdies, nelįsdama į jo dvasios gilumą. Dora gi rūpinasi žmogaus sąžinės 
tobulumu. Teisei užtenka, jeigu žmonės vieni kitų nežudo, neapvagia, bet 
jai vis tiek, ar jie taip elgiasi per savo gerumą, ar iš baimės būti aštriai 
nubaustais. Jeigu tasai asmuo nevagia tik dėl to, kad bijo kalėjimo, o šiaip 
dvasioje nori apvogti kitus ir nesibjauri to darbo, tai jis — doriškas niekšas. 

Priešingai, tasai neturtingas, kuris pavogė daiktą tik dėl to, kad juo galėtų 
sušelpti alkstantį, randa doriškų mūsų pažiūrų daug pateisinimo. Niekas 
negali reikalauti, kad žmogus, matydamas skęstantį smarkiose gilios upės 
bangose, pultų jo gelbėti, pats savo gyvasties nesigailėdamas. Bet dora aukštai 
iškeltų tokio drąsuolio karštą artimo meilę. 


3$. Mes kalbėjome apie tai. kaip doros ir teisės reikalavimai atsiranda. Jas 
gimdo laisvų žmonių, gyvenančių draugijoje, reikalų susidūrimas. Nuspręs- 
ti, kaip reikia išrišti reikalų susidūrimą, t. y. ginčus, žmonėms reikia nemažai 
palaužyti galvas. Ginčą išrišti dažniausiai paveda seneliams arba protingumu 
ir kitomis geromis ypatybėmis pasižymėjusiems vyrams. Retkarčiais gal pa- 
sisekdavo netyčia, bet gerai ginčą išrišti. Vieno ginčo išrišimas tapdavo pa- 
vyzdžiu kitiems panašiems atsitikimams. Tokiu būdu darėsi papročiai, kurie, 
dar nesant rašytų įstatų, buvo vieninteliai teisės išreiškimai. Kuomet žmonių 
draugija įgijo vyriausiąją valdžią, ypač kuomet išrastas buvo raštas, nuo to 
laiko teisės įstatai daromi ir išduodami tam tikros valdžios. Dabar, dirbant 
valstybės Dūmai, aiškiai matote, kaip daroma teisė. 

Čia turiu pažymėti, jog teisė turi dvejopą prasmę: 1. Kiekvieno žmogaus 
žvilgsniu, teisė — tai jo interesas (reikalas), priverstinai apdraustas. Aš turiu 
gyvastį, sveikatą ir nuosavybę, ir aš turiu į juos teisę. 2. Bet teise vadinasi ir 
tie visi įstatai, kurie apdraudžia žmogaus reikalus. 

Nors teisė ir dora turi labo tikslą, bet kadangi jos žmonių tveriamos ir 
kadangi žmonių supratimas apie tai, kas gera, ne visuomet vienoks ir tobu- 
linasi vienkart su žmonijos istorijos bėgiu, užtat ir jų (doros ir teisės) turi- 
nys įvairiais laikais nevienodas. . 

Kaip viskas žmogaus gyvenime evoliucijos taisyklei priguli, taip ir dora, 
ir teisė laikui bėgant tobulinasi. Mozės laikais didžiausia doros taisyklė 
buvo „akis už akį, dantis už dantį“; pirmiausioje europiečių rašytos teisės 
liekanoje, romiečių Dvylikoje lentelių, tarp kitko, buvo įstatas, pagal kurį 
skolintojai turėjo teisę supjaustyti ir pasidalyti tą skolininką, kuris negalėjo 
užmokėti skolų. Krikščioniškoji dora pastatė prieš žmonijos akis aukščiau- 
siąjį idealą — patį save. Jeigu artimas mes į tave akmenį, tu mesk į jį duoną, 
t. y. už piktą užmokėk geru. Nors tūkstančiai metų praėjo, o žmonija vis 
toli nuo pasiekimo to idealo. Tiek tarp stabmeldžių, tiek ir tarp krikščio- 

nių ilgus laikus buvo vergija, o paskiau jos suminkštinta forma — baudžia- 
va. Joms esant, ne tik pavergtieji, bet dar labiau laisvieji vergų ir baudžiau- 
ninkų valdytojai negalėjo būti aukštos doros ir nors pusėtino teisingumo 
žmonės: juk jie kasdien skriaudė tuos, kurie, anot krikščioniškos doros, 
turėjo būti jų broliai. Vergijos ir baudžiavos panaikinimas iš karto padarė 
visus tos ar kitos valstybės žmones teisingesnius ir doresnius per tai, kad 
atėmė vienų galią skriausti kitus, o šitiems davė galią pašalinti nuo savęs 
daugelį skriaudų. Nekalbėsiu apie smulkesnius pavyzdžius; gana bus ap- 
vis geryn. Ir dabar žmonės dar toli atsilikę nuo doros idealo. Bet mes ne- 
privalome nusiminti, nes pasižiūrėję į praėjusius laikus, randame tvirtą 
pamatą geresnės ateities vilčiai. 


4$. Jeigu žmonės taip ilgai laikosi blogos teisės ir žemos doros, nors geri 
idealai jiems aiškiai parodyti, tai nuo ko labiausiai priguli teisės ir doros 
permainos geron pusėn? 

Štai kaimynas, baigdamas arti savo dirvą, priarė žemės juostą iš kito ko- 
lonijos. Tasai, kurio žemės juostą užgriebė kaimynas, mato tą ano blogą 
darbą, bet tyli; jis labiau brangina ramumą, nei savo žemės kąsnį. Kaimy- 
nas, matydamas tokį jo nuolaidumą, kitąmet vėl priaria kelias vagas. Tasai 
vis tyli. Tokiame atsitikime blogas darbas dar giliau gadina jo veikėją; nu- 
skriaustasis, nors kenčia, bet dvasioje vis pyksta ir pyksta ant kaimyno skriau- 
diko. Paimkime kitokį atsitikimą. Tegul tasai, nuo kurio užgriebta žemės 
juosta, netylėtų, tegul jis stačiai pasakytų savo kaimynui: bičiuli, tu mano 
žemės sau priarei, atiduok atgal. Juodu permatuotų, įsitikintų, kad šitojo 
teisybė, anas sugrąžintų priartą žemę ir, matydamas kaimyną nesiduodant 
nuskriausti, daugiau nė nemėgintų tokio negero darbo. Ir skriaudos nie- 
kam nebėra, ir doriškai abudu geresni. Galų gale, jeigu skriaudikas ne 
gerumu sugrąžintų užgriebtą žemės juostą, bet būtų teismo priverstas, vis 
dėlto ir skriauda išnyktų, ir toliau abudu doresni būtų: vienas nemėgintų 
skriausti, o antras neturėtų toliau už ką pykti. Paimkime kitą pavyzdį. Tamsta 
ateini sueigon rinkti viršaičio arba teisėjo. Tamsta žinai tokį ir tokį, kaipo 
išmanantį ir teisingą žmogų. Sueigoje Tamsta niekais nenudedi to klausi- 
mo, kas bus išrinktas, bet kalbini kitus, aiškini jiems, kad tą ir tą todėl ir 

todėl rinktų, kad nebalsuotų už degtinę ir pinigus ir t. t. Tamstos veiksmas 
nenueina niekais, ir sueiga išrenka Tamstos peršamą tikrai gerą Žmogų. 
Išrinktasis paskui sąžiningai atlieka savo pareigas: negirtuokliauja, kyšių 
neima, netvirkina tų, kurių reikalų aprūpinimas nuo jo priguli, bet visiems 
daro gerą įtekmę ir t. t. Kas gi tuose atsitikimuose padarė tokias geras 
pasekmes? Tai kova už teisę ir dorą. Čia nereikia suprasti kovą kaipo gin- 
kluotą susirėmimą priešo su priešu. Kova įvairiais būdais atliekama, o kova 
už teisę daugiausia veiksmu, žodžiu atliekama, kartais pakviečiant teismą į 
pagalbą. Teisės ir įstatų permainos tokiu pat keliu įvykinamos. Vergija žlu- 
go tuomet, kuomet vergai, pajutę jos sunkumą ir neteisingumą, šiokiu ar 
tokiu būdu pradėjo prieš ją kovą. Kol vergas kaip daiktas ar gyvulys tyli ir 
duoda save visiškai valdyti, jokių teisių jis neturi. Tiktai vergams pasiprie- 
šinus, jų valdytojams prisieina su jais tartis, o iš tarybų gimsta ir teisės. 
Anot garsaus juristo vokiečio Iheringo, teisės tikslas — santaika, jos kelias — 
kova. Nuo senų laikų teisingumo deivė išreiškiama ne tik su svarstyklėmis, 
bet ir su kardu rankoje. Ginti savo teises — kiekvieno pareiga. Tą pareigą 
mes turime patiems sau, nes apleisdami savo teises, mes leidžiame žeminti 
savo asmenį. Tą pareigą mes turime ir visuomenės akyse, nes visuomenei 
svarbu, idant kiekvienas pilietis auklėtų savyje teisingumo jausmą; o kas 
savo teisių negerbia, tasai negerbia ir svetimų teisių; progai atsitikus, toksai 
pažeis artimo teises. Suvis priešingą pavyzdį aukščiau apsakytiems mes gau- 
name iš anglų. Turtingas anglas, bekeliaudamas po Europą, kuomet, saky- 
sime, viešbučio savininkas pamėgina iš jo per daug pasipelnyti, už kelis 
skatikus ilgai ginčijasi, net pasilieka ilgėliau viešbutyje, praleidžia daugiau 
pinigų nei tie, kuriuos iš jo norėtų neteisėtai paimti, kad tik apgintų savo 
teisę ir nesiduotų nuskriausti. Anglai dažnai išleidžia daug pinigų bylai 
vesti dėlei menko daikto ir taip jie daro ne bjauraus palinkimo bylinėtis 
vedami, bet teisingumo jausmo spiriami. Užtat mes žinome anglus kaip 
tautą, kuri labiausiai gerbia teisę ir kurioje teisiškumas labiausiai viešpa- 
tauja. Reikia pabrėžti, jog kiekvienas privalo ginti tikras savo teises, o ne 
stengtis įžeisti svetimas teises. Negaliu čia nutylėti to, ką gyvenimas liudi- 
ja. Teises begindami, mes per daug užmirštame doros reikalavimus ir labai 
dažnai prie apgynimo savo teisėto reikalo būtinai prisegam mėginimą lai- 
mėti šį tą su kitos pusės skriauda. 

Matydamas daug visokių skriaudų, garsus visame pasaulyje rusų rašyto- 
jas moralistas Levas Tolstojus nepripažįsta teisės naudos ir šaukia žmones 
elgtis pagal aukščiausios doros principą: nesipriešink piktam; jeigu tau su- 
duos į vieną žandą, atkreipk jam antrą; jeigu į tave mes akmenį, tu jam 
duok duonos. Puikus tai idealas, bet šaukimas prie jo mažiau atneša nau- 
dos nekaip gero įstato išdavimas, dar mažiau nekaip geros tvarkos įtaisy- 
mas. Kol žmonės tebėra tokie kaip dabar, toli nešventi, toksai aukšto ide- 
alo skelbimas neapgina nuo skriaudų, nes jo įvykinti negali ir patsai skel- 
bėjas net pats, o ką jau besakyti apie kitus. Neapleisdamas savo teisių, 
apdraustų tebesančios kad ir ne kažin kokios tvarkos, ir rūpindamasis ge- 
resnės tvarkos įvykdymu, žmogus daugiau gero pasiekia, nei apleisdamas 
savo teises. Pabaigsiu žinomo galvočiaus Kanto žodžiais: „Kas virsta kir- 
mėle, tasai tegul nesiskundžia, jeigu jį kojomis sumindžios“. 


Labas — gerovė 
Išrišti (ginčą) — išspręsti 


Lietuvių papročių teisė“ 


„Lietuvių tauta“, 1913, Vilnius, 
p. 197-201 


I dalis 
P Leonas 


18. Jei mes duotume kam nors iš mūsų, čia susirinkusių, atsakyti 
kokį teisės klausimą, kilusį iš kasdienių žmonių santykių, tai, nors 
paklaustasis būtų nemažo proto, vis dėlto jam prireiktų palaužyti galvą ir 
padėti tam tikrą dvasios jėgų sumą, kad galėtų išrišti klausimą. O iš politi- 
kos ekonomijos žinome pamatinę žmogaus veiksmo taisyklę: mažiausio- 
mis jėgų išlaidomis pagaminti kuo daugiausia gerų vaisių. Prie to reikia 
atsiminti, jog neapšviestam žmogui sunkiau mąstyti negu apsišvietusiam, 
ir jog senovėje žmonės apskritai buvo mažiau prasilavinę ir jiems buvo 
sunkiau mąstyti, negu vėlesniojo meto kartoms. Užtat ginčo išrišimo bū- 
das, vienąkart išgalvotas, tikdavo tokio pat arba panašaus ginčo klausimui 
išrišti kitais kartais. Dar reikia pridurti, jog teisės ginčą išrišti žmonės vi- 
suomet paveda ir pavesdavo iš savo tarpo išmintingesniesiems, senesnie- 
siems, daugiau prityrusiems, trumpai kalbant, autoriteto asmenims. Tokių 
prityrusių asmenų nuomonė savaime būdavo, pagal visuomenės pažiūras, 
kuo teisingiausia ir buvo laikoma teisingumo principu: Iš to, kas aukščiau 
trumpai pasakyta, galima suprasti, kokiu būdu darėsi papročių teisė ir ko- 
dėl ji buvo tvirta ir visiems tos ar kitos šalies gyventojams, arba kuriai jų 
daliai, privaloma. Iš to, kas pasakyta, mums aišku, jog papročių teisė — tai 
tokia juridinė norma, kuri įstatais neišreikšta, bet kuriai tos ar kitos vietos 
gyventojai nuolat pasiduoda, pripažindami ją sau privaloma. Buvo laikų, 





* Referatas, paruoštas visuotiniam Lietuvių mokslo draugijos susirinkimui 
1910 m. 

kuomet vieni tik teisės papročiai buvo teisės normos, kuomet kitokių įsta- 
tų nebuvo. Bet susidarius valstybei, jos valdžia, kiek stengia ir kokius san- 
tykius laiko svarbiausiais, tiek ir tokių reikalų teisę paima į savo rankas 
vykinti. Laikui bėgant ir žmonijos socialiniam gyvenimui plėtojantis, vals- 
tybės valdžios įstatų leidimas vis tobulyn eina, didyn, platyn ir gilyn. Ri- 
bos, kuriose papročių teisė veikia, vis eina siauryn ir siauryn. Apskritai 
kalbant, tai geras ir pageidaujamas dalykas, nes tobulesnis painių socialinių 
santykių rišimas užima vietą blogesnio, lygiai kaip kad mechanikoje ak- 
mens kirvis užleido vietą dabartiniams plieno įrankiams. 


28. Tačiau ir kai valstybė imasi leisti įstatymus, papročių teisė neišnyksta 
ir vienur plačiau, kitur siauriau veikia. Politikos Rusijos ribose ji labai 
plačiai veikia, taigi ir Lietuvoje. Kai kur (Kaukaze, Turkestane ir kt.) ir 
nusidėjimų dalis baudžiama teisės papročiais. Pas mus Lietuvoje krimina- 
linė papročių teisė nebeveikia, ji rašytųjų įstatų pašalinta. Bet turto santy- 
kiuose papročių teisės veikimo ribos labai plačios. 149 str. vietinių Kauno, 
Vilniaus Gardino, Minsko ir dalies Vitebsko gub. valstiečių įstatų, valstie- 
čių žemė tenka įpėdiniams (žinoma, jei dar mirusysis savininkas nepalieka 
testamento) pagal esamuosius vietinius papročius. Tą pat, tik dar plačiau, 
patvirtina 135 str. laikinųjų valsčiaus teismo įstatų... Spręsdamas valstiečių 
bylas ir ginčus, ypač valstiečio palaikų padalijimo bylas, teismas turi remtis 
vietiniais papročiais. [Žiūrėdamas| 130 str. civilinio proceso įstatų ir 88 str. 
taisyklių apie bylų vedimą pas miesto teisėjus ir žemiečių viršininkus, tei- 
sėjas gali remtis vietiniais visiems žinomais papročiais, jei abi pusės arba 
viena to reikalauja, ir jei vietinio papročio taikymas yra leidžiamas įstatų, 
arba jei ginčas aiškiai neišrišamas įstatų. Beveik taip pat pasakyta 1501 str. 
civ. proc. įst. apie valsčiaus teismą Suvalkų žemėje. Bet lenkų karalystėje, 
taigi ir Suvalkų gubernijoje, veikia patobulinta turtų teisė, — tai Napoleo- 
no kodeksas visiems luomams, todėl ir papročių teisė ten retai beveikia. 
Kas kita visoje Lietuvoje; čia valstiečių „išpirktajai“ žemei tebėra atskiri 
įstatai, kurie leidžia plačiai veikti papročių teisei. 

Negaliu nepasakyti kelių žodžių apie tai, kaip taikomos pas mus tos 
teisės? Valsčiaus teismas patsai gali žinoti, kokia yra papročių teisė gin- 
čams nuspręsti. Bet paprastai tą teisę, tą paprotį nurodo ar liudytojai, ar 

dažnų dažniausiai sodžiaus vyrija savo nutarimais. Šiuo ir tuo atsitikimu 
dažniausiai lemia laimę degtine papirkimas. Katra pusė anksčiau spės pa- 
pirkti ir daugiau degtinės sugirdyti, tos pusės naudai vyrija surašo nuta- 
rimą, konstatuodama reikalaujamą teisės paprotį. Šiurpas ima, nuolat gir- 
dint klientus skundžiantis tokia mūsų visuomenės nelaime. Ir tai ne mela- 
gių prasimanymas, ne kalbos tų, kurie teisingai esti pralaimėję bylą, bet 
visų balsas vienoks — papročių teisė mūsų krašte degtinės nustatoma. Man 
teko matyti tos pačios vyrijos tame pačiame ginče du visai priešingus nu- 
tarimus apie teisės paprotį. Prie to nesąžiningumo, apie kurį aukščiau kal- 
bėta, pridėkime dar visokių svetimtaučių valdininkų įtekmę, — ypač teis- 
mo ir valsčiaus raštininkų, kurie tuos vyrijos nutarimus surašo, arba paskui 
teisme aiškina, — ir dar antros teismų instancijos (suvažiavimo) veiksmą, ir 
mes suprasime, kaip toli turėjo atsiskirti papročių teisė nuo mūsų tautos 
tikrųjų teisės pažiūrų ir kokių keistų teisės papročių turėjo privisti pas mus. 
Užtat nieko nuostabaus, jei toksai papročių rinkėjas kaip Jonas Witortas, 
kuris, matyt, nepažįsta mūsų liaudies ir kuris, dargi lenkų šovinizmo pa- 
imtas, rado pas mus tokių teisės papročių: lietuviai nelaiką nusidėjimu vai- 
kų žudymo ir apgaudinėjimo teismuose; esąs paprotys imti užkurį ir gy- 
venti be šliūbo!" 


3S. Taigi lietuvių papročių teisės rinkėjai privalo pirmiausia atsiminti tas - 
negeras aplinkybes, kuriose tebėra nustatomoji papročių teisė teismų aktuo- 
se, kad būtų atsargesni ir nepalaikytų tikrai tebesančiu papročiu to, kas deg- 
tine arba pinigais išgalvota. Tačiau renkant mūsų teisės papročius, ne tik 
negalima ignoruoti teismų aktų, bet pirmiausia reikia juose pasikasti, nes ten 
yra daug papročių konstatuota. Tik iš ten surinktus reikia pertikrinti, darant 
tam tikrą tardymą tarp žmonių. Tik tuomet konstatuotas teismo aktuose 
teisės paprotys gali būti priimtas tikru, kuomet jo tikrumą patvirtins tardy- 
mas. Kaip kitiems darbams, taip ir teisės papročiams rinkti reikalinga progra- 
ma. Be programos stačiai negalimas dėl savo sunkumo darbas — teisės papro- 
čių rinkimas. Susiradus programai, juos galėtų rinkti ir ne juristai. Mūsų 
tautos gyvenimo sąlygomis ne iš juristų galime tikėtis gausaus papročių tei- 


* „Žinyčia“, Nr. 1-1900, p. 147. 

sės rinkimo, bet iš kitų vietinių inteligentų. O rinkti tuos papročius labai 
reikalinga. Kad ir daug yra blogų aplinkybių, kurios draiko mūsų teisės pa- 
pročius, bet rasime tarp jų ir tokių, kurie padės mums suprasti mūsų tautos 
pažiūras ir dvasią. Papročių teisę žinoti dažnai reikalinga ir naujus įstatus 
leidžiant (legi ferendae). Dabar gi mūsų kraštui viskas teikiama, nors jo ne- 
klausiant ir jo ypatybių nepaisant, nes tos ypatybės neišaiškintos kaip rei- 
kiant. Papročių teisė — tai etnografijos dalis plačiąja to žodžio reikšme ta- 
riant. Etnografija yra Mokslo Draugijos programoje. Taigi manau, jog Mokslo 
Draugijai derėtų paimti į savo globą ir tą darbą, ir pirmiausia sukviesti komi- 
siją papročių teisės rinkimo programai sudaryti. 


II dalis 
A. Janulaitis 


1910 m. visuotiniame LMD susirinkime buvo paskaitytas p. Leono 
referatas apie lietuvių papročių teisę. Referato gale buvo minima, jog 
reikėtų išdirbti programą teisiniams papročiams rinkti. Tam tikslui p. Tumas 
ir Basanavičius pasiūlė išrinkti komisiją, kuri išdirbtų programą tiems papro- 
čiams rinkti. Referatas pasibaigė nepaprastai: nebuvo ir negalėjo būti disku- 
sijos, nes nebuvo su kuo diskutuoti, kadangi pats referentas neatvyko. 

Pakliuvęs į tą komisiją, turiu prirodyti, kodėl negalima išdirbinėti tos 
programos. 





Pirmiausia reikėjo apsistoti prie klausimo — ar yra lietuvių papročių tei- 
sė? Jeigu yra, tai kame versmės jai surasti ir pažinti? 

Žinomas daiktas, kuo pirmiausia turime kreiptis į patį p. Leono referatą. 
Kas tai yra papročių teisė, randame tokį atsakymą: „Papročių teisė esanti 
juridinė norma, kuri įstatais neišreikšta, bet kuriai tos ar kitos vietos gy- 
ventojai nuolat pasiduodą, pripažindami ją sau privaloma“. Aiškinimas te- 
oretikų ir praktikų juristų priimtas ir nepagaminąs abejojimų. 

Versmėmis papročių teisei pažinti, sulig esančiųjų pas mus įstatymų, 
bus valsčiaus teismų sprendimai ir vyrijų nutarimai, nes valstiečiams tik- 
tai tatai yra leidžiama, Leonas abejodamas ir netikėdamas iš pradžių žiūri į 


92 


LIETUVIŲ PAPROČIŲ TEISĖ 


tas versmes: ten degtinė daranti įstatymus ir papročius arba svetimi tam kraš- 
tui valdininkai (t. y. raštininkai) patys juos pramaną. Todėl rinkėjai turį sau- 
gotis imti iš tos versmės. Toliau gi jau nebe taip piktai žiūri į tą versmę: sako 
negalima esą ignoruoti teismo aktų. Keistas tasai patarimas; neištikimų ver- 
smių paprastai nejudinama, netikima jomis, jei bent atsirastų kita geresnė, iš 
kurios turėtume gerą sietelį atskirti grūdams nuo pelų, tuomet ir neištikima 
versmė būtų vartotina ir tinkama. Tai kuri gi, p. Leono nuomone, šita tikroji 
versmė papročių teisei pažinti? Vienintelė versmė pasilieka tie patys vals- 
čiaus teismo aktai, tik, sako, reikią juos kontroliuoti, padarius tardymą ar 
anketą po žmones. Kaip toji anketa daryti, — nepasakyta. 

Lietuvių papročių teisė jau tyrinėta. Ir jeigu p. Leonas būtų bent kiek 
pasižiūrėjęs į literatūrą, gal bent kiek būtų atsargesnis nurodymuose ir ne- 
sektų vien savo dvasios įkvėpimo. Tarp tokių tyrinėtojų galiu nurodyti 
bent du žinomiausius — rusą Gukovskį ir lenką joną Witortą. Gukovskis 
ilgus metus buvo Kauno statistikos komitete sekretoriumi, ilgus metus 
leisdavo jisai rusų kalba „Atmintines Kauno gub. knygas“, pavyzdingas iš 
visų pusių, palyginant su panašiomis kitų gubernijų knygomis. Aprašinė- 
damas vieną kitą pavietą, jisai suteikdavo gana daug medžiagos iš valsčiaus 
teismų sprendimų. Jonas Witortas, panevėžietis, literatas, savo knygoj Za- 
rysy prawa zwyczajowego ludu litewskiego stengiasi mokslo žvilgsniu siste- 
matizuoti ir apdirbti iš valsčiaus teismų gautąją medžiagą. Vienas ir kitas 
skeptiškai žiūrėjo į teismo sprendimus. Tačiau tikėdami tokių teisių esant, 
stengėsi atskirti tikrąją tyrąją liaudies teisę nuo netikrosios, degtinės paga- 
mintosios. Nenurodė tačiau taisyklių vienam dalykui atskirti nuo antrojo. 
Padarė patys: nori tikėk, nori netikėk jais. Tokiu būdu jiedu abu kuo dau- 
giausia prisidėjo prieš savo norą prie sugriovimo tikybos į liaudies teisę. 
Pozityviškai gi imant, jie surinko ir apdirbo daug medžiagos parodyti, ko- 
kie pas mus valsčiaus teismai, kokie keisti ir net juokingi esti jų sprendi- 
mai, kaip kartais mindžiojama po kojų teisybė ir lygybė. Juodu abu nebe- 
gyvena. Vienas (Witortas) seniau jau nustojo dirbti ir mirė, kitas tik dar 
nesenai, pirm kelerių metų. 

P. Leonas negirdėjo apie Gukovskį. Gal tai dar ir dovanotina: Gukovskis 
nėra parašęs atskiros knygutės; be to, p. Leonui, kaipo lietuviui, gal ir ne- 
pridera semti iš pirmųjų rankų, pažinti to klausimo literatūros, gal ir skai- 

tytojų ir mokslininkų kaltė, kad nedaug tereikalauja... Apie J. Witortą yra 
girdėjęs. Jo knygos neskaitė, o vis dėlto pasmerkė galutinai, Apie jį patyrė 
iš p. Paleistsparnio („Žinyčia“, Nr. 1-1900), kuris nėra nei etnografas, nei 
juristas, o tik „geras lietuvis“. Paleistsparnis prikiša Witortui, kaipo „tikra- 
sis“ lietuvis, lenkų šovinizmą, kursai ir trukdęs jam teisingai ištirti liaudies 
teisę. Jo pėdomis seka p. Leonas. Ir referate skaitome: „Užtat nieko nuosta- 
baus, jei toksai papročių rinkėjas kaip Jonas Witortas, kuris, matyt nepažįs- 
ta mūsų liaudies ir kuris, dargi lenkų šovinizmo paimtas, rado pas mus 
tokių teisės papročių“, ir t. t. 

Tikrai neaiškus p. Leono teikiamasis rinkimo būdas. Jisai pataria, kiek 
galėjau suprasti, vartoti tokį būdą: paimti vieną kitą valsčiaus teismo spren- 
dimą, kuris įpuls į akį ir pasirodys rinkėjui įdomesnis, ir klausinėti žmo- 
nių, ar yra toks ir toks paprotys. Galima spėti, prie ko tatai prives. Vieni 
pasakys — „taip“, kiti — „ne“, treti gi, bent atsargesnieji, atsakys — „nežinom“. 
Kad galima bus sulaukti tokio atsakymo, sprendžiu iš kitų panašių tyrinė- 
jimų. Veckenstedtas, rinkdamas žmonėse pasakas apie lietuvių dievus ir 
dievaičius, sutvėrė Pipkių, Pastauninką ir panašių dievaičių. Pas M. D. Sil- 
vestraitį knygose Podania Zmujdzkie (t. I ir II) randame pasakų, verstų 
žodis į žodį iš rusų rankvedžių ir iš Daukanto istorijos... 

Niekas taip liaudies netyrinėja, ypač jos papročių. Atėjęs su žinoma min- 
tim, sulauksi ko norėsi. 

Neatlikčiau savo užduoties, jeigu atmetęs p. Leono projektą kaipo netin- 
kamą, nepasiūlyčiau geresnio. 

Pakeliu klausimą, kurio nejudino p. Leonas — ar yra papročių teisė. Jam 
aišku esą, kad esanti, dargi įstatymai tai pripažįstą. Mokslininkui šito per 
maža. Turi prirodyti tokio dalyko buvimą, o ne remtis vien tikėjimu į 
įstatymo neklaidingumą. 

Ar yra papročių teisė? Senas tai klausimas. Nevienodai jisai buvo riša- 
mas, nevienodai žiūrėjo į jį įstatymai ir oficialus universitetų mokslas. 

Tai atmesdavo jos buvimą, tai matydavo joje „tautos sielą“, liaudies sielą. 
Dabar jau nerasim tokių mokyklų. 

Kai kurie tačiau dalykai, paimti iš liaudies gyvenimo, galėjo išrodyti lyg 
būtų jos nuosava teisė. Tai turėjo du pavidalus: senovės palikimas ar atei- 
ties diegai. Įstatymams mainantis, keičiantis turiniui, užsilieka senoji for- 

ma atkampiose gyventojų vietose, miestiečiui išrodo lyg savotiškas tautos 
būdas. Tai istorijos nepažinimas. Kita vertus, dėlei statymų konservatiz- 
mo, kai kuriose vietose, atsiradus naujiems santykiams, tie įstatymai varžo 
juos. Čionai liaudies teisė lyg atmaino įstatymus. Yra tai dalies gyventojų 
protestas prieš varžančius juos įstatymus. Tos visos apraiškos nėra anaiptol! 
„tautos sielos“ išvaizdos. 

Dabar galima pereiti prie iškeltojo klausimo, — ar yra lietuvių papročių 
teisė? 

Metodologiškai imant, tasai pats klausimas yra klaidingas. Jeigu ir yra 
apskritai tokia teisė, tai negali būti bendros visai tautai teisės. Juk ji — 
priverstinoji, juridiškoji norma, kuri gina šiokius ar tokius interesus. Tauta 
pasidalina į klases, sluoksnius. Nuo to pridera interesų įvairumas. Be to, 
reikia dar atsižiūrėti į vietą, laiką, amžių, lytį, kultūros būklę ir t. t. Kas 
gera vienam, tai yra bloga kitam. Todėl negali būti bendros visai lietuvių 
tautai teisės, kurios ana žiūrėtų ir laikytų sau būtina. 

Toliau papročių teisės tyrinėtojai ieško civiliniuose dalykuose, t. y. pažvil- 
giuose, kurie paliečia šeimynos, turto, nuosavybės, dermės ir palikimo klau- 
simus. Įstatymai griežtai nepripažįsta „papročių“ kriminalinei teisei, ap- 
imančiai nusižengimus prieš įstatymus, ginančius nuosavybę, garbę, gy- 
vastį, sveikatą... Dargi pripažinimą tokių papročių — dvikovės, Kaukazo 
abrekai ir t. t. — ir jų prisilaikymą persekioja. 

Taigi jeigu ir galima būtų kalbėti, tai tik apie dvarininkų, ūkininkų, įnamių, 
bernų, pirklių papročių teisę. Prieš dvarininką atsistos ūkininkas ar bernas, ir 
to bus geresnė papročių teisė, katrą palaikys pagaliau rašytasis įstatymas. 

Bet tatai, sulig pačių papročių teisės teoretikų, negalimas dalykas. Juk ją turi 
ir privalo užlaikyti visi, o tokios nėra. Taigi nėra ir lietuvių papročių teisės. 

Kol kas dar niekas to neprirodė. 

Tačiau, atmetant ją, reikia pripažinti, jog yra kai kurie dalykai, kurie ne 
vienam iš jų suteikia teisės pavidalą. Bus tai senovės laikų reminiscencijos. 
Atmenant, jog mainėsi socialinis liaudies padėjimas, jog mainėsi ir patys 
apginamieji ar skriaudžiamieji įstatymai, mainėsi turinys, bet užsiliko forma, 
kuri visuomet mainosi vėliausiai. Konservatyvios žmogaus smegenys seniai 
bus pakeitę turinį, o palikę tik seną formą. Be abejo, rasime ne vieną Lietu- 
vos statuto likutį, ne vieną pono feodalo teismo pėdsaką. Bus tai įpročiai. Jie 

patys nebeturi jokios juridinės vertybės, jie nedaro nieko nauja, o lydi tačiau 
kurį nors juridinį veiksmą. Paimkime nors svodbinę rėdą, kurioj rasime klo- 
dus įvairių istorijos gadynių; visi tie įpročiai — tai tik apeigų, o kitą kartą jos 
buvo rišančios ir būtinos. Arba būdas kvietimo į sueigą su krivūle ir t. t. Vis 
tai įpročiai, kurie yra dabar klausimai etiketo, o ne turinio. 

Tuos dalykus gali tyrinėti tik etnografas, kuris renka tokius būdus, kaip 
burtus, prietarus ir t. t. 

Baigdamas išvedu šitaip: lietuvių papročių teisės nėra, yra vien įpročiai, 
kurie neturi juridinės vertybės, papročių gi teisė — tai užsilikęs tarp juristų 
burtas, pačių įstatymų palaikomas. Dėl to tai išdirbinėti tam tikros progra- 
mos negalima. 


Išdirbti (programą) — sudaryti 

Zarysy prawa zwyczajowego ludu litewskiego (lenk.) — „Lietuvių 
liaudies paprotinės teisės užrašai“ 

Podania Zmujdzkie — „Žemaičių padavimai“ 

Rankvedys — rankraštis 

Kaukazo abrekai — tam tikra kaukaziečių „keršytojų“, kovotojų 
grupuotė 

Svodbinė rėda — vestuvių papročiai 


Sutartinių prievolių 
laisvės sąvoka 


E Leonas 
„Teisė“, Nr. 1, 1922, 
p. 13-16. 


utartis savo esme yra priemonė nustatyti santykius tarp privatinių 
asmenų atitinkamai jų individualiems interesams ir reikalams. Ku- 





riamoji sutarties jėga — tai jos dalyvių susitarimas, jų valia. Taigi sutarties 
juridinės pasekmės atsiranda todėl, kad jų norėjo sutarties dalyviai. 

Valia — tai vidinis asmens momentas, kuris savaime nėra žinomas ki- 
tiems asmenims. Kad asmens valia galėtų būti pagrindas susitarimui su 
kitu asmeniu, reikia, kad ji būtų išreikšta kokiais nors išoriniais ženklais: 
žodžiu, raštu arba veiksmu, kurie duoda galimybę spręsti, jog tokia ar 
tokia yra asmens valia. Trumpai sakant, kad sutartis, lygiai kaip ir kiekvie- 
nas juridinis aktas, būtų padaryta, reikalinga yra ne tik asmens valia, bet ir 
jos išreiškimas. 

Tačiau valios išreiškimas dėl įvairiausių priežasčių gali neatitikti tikrosios 
valios: žmogaus valios išreiškimo būdai patys savaime dažniausiai yra neto- 
buli; be to, ir tobulą išreiškimo formą turint atsitinka apsirikimų, suklydimų, 
juokais išsitarimų. Sakysim, aš noriu pirkti ir vietoj „parduokite“ netyčia 
ištarsiu „pirkite“, arba vietoj „dešimt“ pasakysiu „dvidešimt“ ir pan. 

Toliau reikia priminti visai rimtus valios išreiškimo trūkumus, kai valia 
netikrai yra išreikšta dėl klaidos, prievartos arba apgavimo, pavyzdžiui: aš 
norėjau pirkti aukso daiktą, o jis pasirodė vario daiktas, arba aš buvau pri- 
verstas pasižadėti sumokėti tam tikrą pinigų sumą ir t. t. Čia mes turime 
kitokią sutarties dalyvio valią ir kitokį jos išreiškimą. Todėl teisės mokslui 
tenka spręsti, katra valia turi imti viršų, būti pripažinta veikiamąja: ar tik- 
roji, kurią turėjo sutarties dalyvis, ar išreikštoji. 


SUTARTINIŲ PRIEVOLIŲ LAISVĖS SĄVOKA 


Klausimas lengvai išsprendžiamas, kai sutarties dalyvis žinojo tikrąją 
savo kontragento valią, sakysim, žinojo, kad pastarasis apsiriko savo žo- 
džiuose, kad jis padarė klaidą rašte, arba jei jis pats savo kontragentą 
apgavo, arba prievarta išgavo jo sutikimą pasirašyti sutartį. Čia nėra jo- 
kio pagrindo pripažinti išreikštąją valią tikrąja; vadinasi, jeigu išreiškęs 
netikrą valią sutarties dalyvis nori atsimesti, tai sutartis turi būti pripa- 
žinta niekinga. 

Visai kitokia ir sunki yra padėtis, kai kontragentas nežino, kad išreikštoji 
valia visiškai neatitinka tikrosios jo kontragento valios, kai visos aplinky- 
bės rodo jam, jog išreikštoji valia privalo atitikti tikrąją jo kontragento 
valią. Pasidaro interesų susidūrimas, kurį yra labai sunku pašalinti: iš vie- 
nos pusės, rodosi, negalima reikalauti, kad asmuo prisiimtų sutartim už- 
dedamą jam pareigą, kurios jis visai nenorėjo imti, nenorėjo pasižadėti; 
iš antros pusės, sunku ignoruoti interesus kontragento, kuris, pasitikėda- 
mas išreikštąja valia, atitinkamai sutvarkė savo reikalus arba net padarė 
tolesnes sutartis su kitais asmenimis, ir kuriam sutarties panaikinimas 
turi padaryti labai didelių nuostolių. Seniau, viešpataujant formalumui, 
tokių dilemų nebūdavo, formalumui gi susilpnėjus, kalbamąją dilemą 
dažnai tenka spręsti. Ją spręsdami teisininkai remiasi dviem srovėm: vie- 
ni — grynos, tikros valios teorija (reine Willenstheorie), kiti — išreiškimo 
teorija (Erklūrungstheorie). Pirmoje XIX šimtmečio pusėje teisininkų dau- 
guma laikėsi tikros valios teorijos, atsižiūrėdami į tą tikrenybę, kad ku- 
riamoji sutarties jėga yra tikroji sutarties dalyvių valia: ten, kur nėra tik- 
ros valios, nėra ir juridinių sutarties pasekmių, nėra pačios sutarties — yra 
tik jos šešėlis. 

Šitoji grynos valios teorija gyvenime susidūrė su daugybe aplinkybių, 
kurių ji neatitiko: ji trukdo skubią ekonominę apyvartą, kuri reikalauja, 
kad sutartyse būtų imama domėn tik valios išreiškimas, nes kontragentui 
tik išreikštoji valia yra apčiuopiama, tik ja jis gali remtis ir drąsiai daryti 
tolimesnes sutartis su kitais asmenimis. Ekonominės apyvartos skubotu- 
mo reikalavimai privertė teisininkus aiškinti grynos valios teorijos trū- 
kumus; ėjo tos teorijos kritika, kuri sustiprėjo antroje XIX a. pusėje. 
Kritika nurodė, kad negalima stabdyti ekonominės apyvartos eigos tiktai 
dėl kontragento apsirikimo. Kiekvienas turi teisę laikyti išreikštąją valią 

tikra, rimta kontragento valia; taip pat kiekvienas privalo patsai nešti ap- 
sirikimo pasekmes. 

Tai tokios yra dvejopos šiuo dalyku nuomonės, kurių kiekviena skyrium 
paimta atrodo visai teisinga. 

Kaipgi jiedvi suderinti, kurią teisingesnę išeitį rasti jųdviejų susidūrimui 
pašalinti? Jeigu tų nuomonių kiekviena skyrium paimta atrodo rimta te- 
orija, tai iš to a priori galima padaryti išvadą, kad tikrąjį teisingumą galima 
rasti jų sutaikinime. 

Dabar nėra abejonės, kad dėl paprastos vieno kontragento klaidos ne- 
gali kęsti nuostolių kitas kontragentas; kad paprasta sutarties dalyvio 
klaida galėtų būti priežastis sutarčiai suniekinti, tai visai būtų negalima 
dabartinė ekonominė apyvarta. Tačiau ir čia pripažįstama, kad sutartys 
turi būti daromos ir vykdomos gera sąžine. Bet kaipgi galima bus kalbė- 
ti apie gerą sąžinę, jeigu bus reikalaujama, kad kontragentas vykdytų 
sutartį, kurios turinys visai neatitinka tos valios, kokią jis turėjo, dary- 
damas sutartį? Akivaizdoje tokių dvejopų interesų susidūrimo teisin- 
giausia išeitis tokia: sutartis pripažįstama netikra (niekinga), bet kontra- 
gentas gauna nuostolių atlyginimą. Sakysim, A pardavė man daiktą kaip 
varinį atitinkama kaina, bet paskiau pasirodė, kad tasai daiktas auksinis; 
aš siunčiu tarną parvežti nupirktą daiktą, bet pardavikas A, apsižiūrėjęs, 
kad parduodamas man daiktą jis buvo apsirikęs, neduoda jo. Aš turiu 
teisę reikalauti iš A tik savo nuostolių atlyginimo: ką tarnas sugaišo, 
kiek už kelionę užmokėjau ir t. t. Bet aš neturiu teisės reikalauti, kad 
man būtų įduotas auksinis daiktas, kadangi aš buvau pirkęs jį kaip vari- 
nį. Vadinasi, aš turiu teisę reikalauti savo vadinamojo neigiamo sutarties 
intereso (negatives Vertragsinteresse), bet neturiu teisės reikalauti teigia- 
mo sutarties intereso (positives Vertragsinteresse). Vieno kontragento klaida 
negali duoti kitam teisės praturtėti anojo sąskaita. Toks dėsnis yra iš- 
reikštas Vokietijos civiliniame statute (birgerliches Gesetzbuch, trumpai 
vadinamas BGB). 128 str.: Ist eine Willenserklūrung nach $118 nichtig, 
oder auf Grund $119, $120 angefochten, so hat der Erklūrende wenn die 
Erklūrung einem Anderen gegenūber abzugeben war-diesem, anderenfalls- 
jedem Dritten den Schaden zu ersetzen, den der Andere oder der Dritte 
dadurch erleitet dass er auf die Gūltigkeit der Erklūrunę vertrant jedoch 

nicht iber den Betrag des Interesses hinaus, welches der Andere oder der 
Dritte an der Gūltigkeit der Erklūrung hat. Die Schadenersatzpflicht trit 
nicht ein, wenn der Beschūdigte den Grund der Nichtigkeit oder der An- 
fechtbarkeit kannte, oder in Folge von Fahrlūssigkeit nicht kannte (kennen 
musste)." 

Panaši norma yra ir naujam Šveicarijos civiliniame statute (Sch. Obliga- 
tionsrecht, st. 21). 

Tokiu būdu mes matome, kad naujausieji kodeksai remiasi sutarčių sri- 
tyje tikros valios teorija: tiktai tikroji viena antrą atitinkamoji sutarties da- 
lyvių valia gimdo sutarties dedamas dalyviams pareigas ir suteikiamas jiems 
teises. Normaliame piliečių gyvenime ne netikėtas rašto apsirikimas, ne 
klaida ar panaši aplinkybė, bet sąmoninga laisva žmonių valia gali būti 
kuriamąja sutarties jėga. 

Kiekviena sutartis vykdo atskiro asmens autonomiją, jo veiksmo laisvę, 
kuri viena kuria visą civilinę teisę: Sutarties laisvumo dėsnis kartu su pri- 
vatinės nuosavybės dėsniu yra du pamatiniai akmenys, ant kurių pastatytas 
visas šių dienų civilinės teisės rūmas. Pašalinus sutarties laisvumo dėsnį, 
būtų sustabdytas visas civilinis gyvenimas. Bet reikia pažymėti, kad žmo- 
nių santykius tvarkant joks dėsnis nėra absoliutus; kiekvienas, vykdant jį 
gyvenime, šiaip ar taip yra aprėžiamas. Taigi įsižiūrėkime arčiau, kaip su- 
tarties laisvumo dėsnis yra įvykdytas veikiamoje teisėje. 

1) Sutarties laisvumas visų pirma reiškia, kad niekas negali būti privers- 
tas daryti sutartis, niekas negali būti priverstas duoti sutartim pasižadėji- 
mus. Tačiau gyvenime mes susitinkame su šio dėsnio aprėžimais. Dabar 
yra tokių interesų, kurie aprūpinami monopolijos būdu: gelžkeliai, paštas 
ir kt. Kadangi ne kiekvienas, kas nori, gali imtis tų interesų riipinti, tai tie, 
kuriems leista juos rūpinti, priverstinai privalo aprūpinti kiekvienam tos 


* Jeigu išreikštoji valia sulig $118 yra perniek, arba sulig $119 ir $120 yra 
ginčijama, tai išreiškęs ją privalo kitam kontragentui, arba trečiajam asmeniui 
atlyginti nuostolius, kurių kontragentas arba trečiasis asmuo turi per tai, kad jis 
pasitikėjo valios išreiškimu, tačiau ne daugiau kaip sumą intereso (naudos), kurį 
kontragentas arba trečiasis asmuo būtų turėjęs, jeigu išreikštoji valia būtų buvusi 
tikra. Nuostolio atlyginimo nėra, jeigu turėjusis jį žinojo, arba turėjo žinoti 
(nežinojo per apsileidimą), sutarties niekingumo pagrindą. 

rūšies interesų nustatytomis sąlygomis. Kauno miesto nelaimingasis gelž- 
keliukas, pvz., neturi teisės neleisti kam nors užsimokėjusiam važiuoti, 
jeigu tik yra vietos vagonėlyje. Net vežėjai tvarkingame mieste privalo 
vežti kiekvieną nustatyta kaina; vaistinė neturi teisės atsisakyti parduoti 
vaistų net ir nakties metu, ir t. t. 

2) Toliau sutarties laisvumas reiškia, kad kiekvienas turi teisę daryti viso- 
kias sutartis, kokias tik nori (žinoma, išskyrus sutartis dėl monopolizuotų 
interesų). Ekonominei apyvartai besiplečiant, sutarčių įvairumas vis didėja 
ir dabar jis toks didelis, kad įstatymai nenužiūri visų sutarčių ir pripažįsta 
tikra kiekvieną sutartį, kuri atitinka tam tikras bendras, įstatymuose nusta- 
tytas sąlygas; sutartis privalo atitikti tam tikras sąlygas dėl to, kad visiškai 
neaprėžta laisvė yra negalima: negalima juk leisti, kad piliečiai galėtų lais- 
vai tartis, pvz., dėl žmogaus nužudymo. 

Taigi reikia nustatyti sutarties laisvumo ribas. 

Visų pirma neleistinos yra sutartys, kurios būtų priešingos įstatymams, 
kaip tai aiškiai matome iš ką tik nurodyto pavyzdžio. Suprantamas dalykas, 
kad valstybė nustato visuomenės gyvenimo būtinas sąlygas ir ji negali leis- 
ti, kad tos sąlygos būtų niekinamos. Net privatinių sutarčių srityje, t. y. 
sutarčių dėl turto, gali būti tokių aplinkybių, kurios yra kenksmingos vi- 
suomenės gyvenimui, pvz., jaunų vaikų darbo išnaudojimas fabrikuose; 
jeigu jis yra visai nevaržomas, turi daugiau negerų, negu gerų rezultatų 
visuomenės gyvenimui. Valstybė neturi teisės šaltomis akimis žiūrėti į to- 
kius apsireiškimus, bet privalo teikti visuomenei tobulesnių sugyvenimo ir 
bendradarbiavimo formų. 

3) Pasirodo, kad negana atpasakotų sutarčių laisvės aprėžimų. Esama dar 
kitų kriterijų tai laisvei varžyti. 

Įstatymuose paprastai randame, kad sutartys skelbiamos niekingomis, 
jeigu jos yra priešingos įstatymams, „visuomenės tvarkai“ ir „geriems 
įpročiams“. Taigi šiam uždaviniui aprūpinti valstybė nesitenkina vienu 
tik nurodymu, kad sutartis nebūtų priešinga įstatymams, bet ji dar kvie- 
čia jiems pagalbon „visuomenės tvarkos“ ir „gerų įpročių“ dėsnius. Pa- 
žiūrėkime, ką jie reiškia. 

a) Visuomenės tvarka (Pordre public, 6ffentliche Ordnung, oGiųecnGennuit 
nopadox) šiam reikalui buvo įterpta į įstatymus pirmiausia vadinamajame 

Napoleono kodekse; jo 1133 straipsnis skelbia, kad kiekvienas aktas, kuris 
yra priešingas visuomenės tvarkai, yra neleistinas. 

Sekant šitą kodeksą, tasai pats dėsnis buvo įterptas ir į Rusijos civilinę 
teisę, kuria dabar gyvena didesnė Lietuvos dalis, būtent 1528 str.; jo antra- 
sis paragrafas taip sako: sutarties tikslas turi būti nepriešingas įstatymams, 
ramybei (sAa20111nio) ir visuomenės tvarkai. 

Kadangi kalbamas dėsnis yra dedamas greta su įstatymais, tai aišku, kad 
jis turi omenyje ką kita, o ne tą tvarką, kuri valstybėje yra nustatyta esa- 
mais įstatymais ir įsakymais ir ką numato „ramybė“ (gerieji įpročiai). 

Tačiau nei teisės mokslas, nei kodeksai nepajėgė nustatyti, kas tai yra toji 
visuomenės tvarka. Pavyzdžiui, prancūzų Kodekso komentatorių autorite- 
tas Loranas aiškina „visuomenės tvarkos“ sąvoką visuomenės interesu (intėret 
genčral); aišku, kad šita antroji sąvoka nieko nepadeda „visuomenės tvar- 
kos“ sąvokos prasimei nustatyti. Todėl naujausieji kodeksai: vokiečių BGB 
ir šveicarų ZGB jau yra atmetę „visuomenės tvarkos“ sąvoką ir laiko netik- 
romis tiktai tas sutartis, kurios yra priešingos įstatymams ir „geriems įpro- 
čiams“. Šveicarų kodekso 19 straipsny yra minima visuomenės tvarka, bet 
tai bus toji visuomenės tvarka, kuri yra įstatymų nustatyta. 

b) „Gerųjų įpročių“ dėsnis (bonnes moeurs, gute Sitten, 006pvie Hpalo!) dar 
tebėra kodeksuose; jisai buvo žinomas ir Romos teisei — boni mores. Šito 
dėsnio pritaikymas nesisiaurina, nesimažina, kaip ką tik matėme dėl „vi- 
suomenės tvarkos“, bet plečiasi. Tačiau ir šitos sąvokos prasmė dar neišaiš- 
kinta, nenustatyta nei įstatymuose, nei moksle. 

Jos aiškinimo yra kelios srovės. 

Jų viena lygina „gerus įpročius“ prie doros; jos šalininkai sako, kad geriems 
įpročiams priešinga sutartis yra vis tiek kaip ir dorai priešinga. Kokia gi dora, 
koks doros supratimas turi būti pritaikytas, įvertinant sutartį? Ar teisėjas pri- 
valo taikyti savo doros pažiūrą to visuomenės sluoksnio, kuriam priklauso 
sutarties dalyviai? Teorininkai, kaip, pvz., Lotmaras, tvirtina, kad teisėjas ne- 
gali savo doros pažiūros taikyti, kadangi ji gali neatitikti visų pripažintos doros 
pažiūros. Bet į šitai reikia pastebėti, kad doros pažiūros esti ne vienokios, 
atsižiūrint į visuomenės luomus, klases ir t. t. Todėl negalima kalbėti apie visų 
pripažintą doros pažiūrą. Kitas tos pačios srovės teorininkas Kohleris sako, kad 
doros klausimus sprendžiant reikia imti pagrindan tautos dvasios vadų pažiū- 

ras, bet kas yra tie vadai, nenurodoma. Nesant tokiu būdu nustatytos „gerų 
įpročių“ sąvokos prasmės, ją galų gale lieka pavesti pačiam teisėjui nustatyti. 

Kita teorininkų srovė skiria „gerus įpročius“ nuo doros ir laiko juos pado- 
rumo taisyklėmis. „Gerieji įpročiai, — sako Leonhardas, — visai ne tas pat, kas 
yra doros reikalavimai; įpročiai turi sau už pagrindą išorinio padorumo tai- 
sykles, gi dora — vidinį sąžinės stovį.“ Leonhardo nuomone, įstatymas, sau- 
godamas „gerus įpročius“, apsaugoja kultūros vertybes, kurių kiekviena tau- 
ta turi savo įpročiuose. Bet jisai, taip tvirtindamas, pamiršta, kad ne visi 
vienaip supranta „gerus įpročius“ ir kad įstatymai nenustato, kurie įpročiai 
yra geri ir kurie negeri. Vadinasi, ir šitoji srovė palieka teisėjui spręsti tą 
klausimą. Tokia padėtim negalima pasigirti; ji nurodo gana didelį įstatymų 
trūkumą. Prancūzų civilistas Planiolis teisingai vadina „gerųjų įpročių“ tai- 
syklę viena iš pavojingiausių (un des plus redontables); anot jo, ji gali būti ir 
taip vykdoma, kad gali būti prislėgta visokia piliečio laisvė. 

Kur kas geriau būtų, kad įstatymai, užuot vadovavęsi „gerų įpročių“ sąvo- 
ka, nurodytų, kuriais būtent atvejais sutartys turi būti laikomos niekingomis. 

Kur kas geriau yra, pvz., dabar pas mus Lietuvoje butų ir kambarių mies- 
tuose ir miesteliuose samdymo srityje, kuomet turime arčiau prie šio laiko 
aplinkybių pritaikytas normas, ne kaip kad būtų, jeigu gyventume tik se- 
nomis normomis, patiems gi teisėjams tektų gelbėti butų nuomininkus, 
atsižiūrint, iš vienos pusės, į žiaurų namų savininkų eksploatacijos teisės 
taikymą, iš antros pusės — į „gerų įpročių“ reikalavimus duoti plačiai vi- 
suomenei galimybę turėti pastogę. 


Profesoriaus L. Duguit asmens 
subjektyvioji teisė ir valstybės valdymo 
teisė bei jo pažiūrų kritika 


P Leonas 


„Teisė“, 1924, Nr. 5, p. 1-13. 


1$. Medžiagą šiai savo paskaitai! aš imu iš prof. L. Duguit, Bordo 
universiteto Teisių fakulteto Dekano, dviejų veikalų: 1) Les trans- 
formations gėnčrales du droit privė depuis le Code Napoleon, Paris, E Alcan, 
1920 (Privatinės teisės žymiausieji pasikeitimai, pradedant nuo Napoleono 
kodekso laikų) ir 2) Le droit social, le droit individuel et la transformation de 
Vėtat, Paris, E Alcan, 1922 (Socialinė teisė, individualioji teisė ir valstybės 
pasikeitimas). 

Pirmąjį veikalą sudarė prof. L. Duguit šešios paskaitos, kurias jis laikė 
1911 metų rugpjūčio ir rugsėjo mėnesiais Buenos Airėse (Argentinoje), Teisių 
fakultete; tai jau antroji laida, pirmoji gi buvo atspausdinta 1912 metais. 

Antrąjį veikalą sudarė to paties prof. L. Duguit trys paskaitos, kurias jis 
laikė 1908 metais Paryžiuje, Aukštųjų socialinių mokslų mokykloje (7 Ecole 
des hautes čtudes sociales); tai jau trečioji laida, pirmoji gi buvo atspausdinta 
1908 metais. Trumpas laikas, kurį aš galiu pavesti savo paskaitai, neišven- 
giamai verčia siaurinti jos turinį ir ribas; todėl joje, pavyzdžiui, nebus gau- 
singų faktais iliustracijų, kurių yra prof. L. Duguit paskaitose. Tačiau, ti- 
kiuosi, man pasiseksią duoti tikrą jo pažiūrų santrauką, jo teikimų naujų 
sąvokų turinį aukščiau nurodytomis teisės problemomis. 

Iš mano paskaitos Tamstos sužinosite žiupsnelį minčių, kuriomis tenka 
man dalintis su savo klausytojais Lietuvos universiteto Teisių fakultete. 


' Buvo skaityta per Lietuvos teisininkų suvažiavimą 1924 m. sausio 13 d. Red. 

Prieš prieidamas prie paskaitos dalyko, turiu dar pažymėti, kad prof. L. Du- 
guit savo prakalbose prie tų jo knygų laidų, kuriomis aš naudojuosi, paste- 
bi?, jog prieš kelis metus jo iškeltos mintys vėlesnio gyvenimo faktų esą ne 
griaunamos, bet tvirtinamos, ypač Didžiojo karo metu ir po karo įvykusių 
faktų, kuriuos jis ir nurodo. 


2$. Prof. L. Duguit pasisako laukiąs, kad dėl jo keliamų nurodytose 
paskaitose minčių jį pulsią tiek socialistai, tiek teisininkai? . Socialistai 
laiką teisę buržuazinės klasės įrankiu, jos mokymąsi — konservatine dis- 
ciplina, o juristus — profesionaliais reakcininkais. Anot socialistų, teisės 
profesoriai, būdami valstybės apmokami, priversti esą tarnauti turtinga- 
jai visuomenės klasei, kuri viena lankanti jų paskaitas ir perkanti jų kny- 
gas; naujoje gi ekonominėje tvarkoje, maną socialistai, teisininkų nebū- 
sią, kaip nebūsią ten kunigų ir kariškių. Kadangi socialistai apskritai yra 
griežti teisininkų priešininkai ir kadangi prof. Duguit aiškiai ir stačiai 
neigia jų kai kuriuos pagrindinius dėsnius, tai jis ir tikisi, kad socialistai 
dar labiau pulsią jį dėl šitų paskaitų. Taip, pvz., jis tvirtina, kad nei bur- 
žuazija, nei darbininkų klasė neturinčios teisės išimtinai valdyti produk- 
cijos įrankių, kad tos teisės neturį nei individai, kaip tokie, nei visuome- 
nė, nei klasės, kuriomis visuomenė yra susiskirsčiusi ir kurių yra ne dvi, 
kaip tat skelbia socialistai, bet daug. 

Juristai, anot prof. Duguit, nėsą reakcininkai; tačiau neabejotinai jų 
dauguma esanti išauklėta Romos teisės idėjomis, jie esą linkę matyti di- 
gestuose, Puatjė darbuose ir Napoleono kodekse žmogaus paskutinį tei- 
sės srity išminties žodį, tiekią kaip pirmutinį pamatą civilizuotai visuo- 
menei subjektyvinę teisę, individo teisę, t. y. suteiktą individui galėjimą | 
primesti savo asmenybę, kaip tokią, visuomenei ir kitiems individams. 
Toji teisė — tai individualioji nuosavybės teisė, kurią sukūrė Romos ju- 
ristai ir paveldėjo Napoleono kodeksas; ji sudaro visų individualiųjų tei- 
sių sintezę. 


? Les transformations... avertissement de la deuxiėme edition, III; Le droit social... 
preface, I. 
3 Le droit social, 2. 

Profesorius L. Duguit gi tvirtina, kad neturį teisių nei visuomenė, nei 
įvairios socialinės klasės, nei individas. Droit subjectif est une notion d'ėrdre 
mėetaphysigue* (subjektyvioji teisė — tai metafizinės rūšies išsireiškimas), — 
sako jis. Tasai išsireiškimas, toji teisė, anot prof. Duguit, neturinti rasti sau 
vietos pozityvinėje šios dienos visuomenių organizacijoje. Šitoji sąvoka 
esanti tik tam tikro laiko sąvoka, kuri turėjo didelės reikšmės ir gausingų 
pasekmių. Bet ne daugiau, — ji ne amžina. Dabar jos viešpatavimas esąs 
baigtas. „Aš noriu įrodyti, — sako prof. L. Duguit, — kad dabar įvyksta 
nauja visuomenė, kurioje nebus sąvokų nei priklausomos kolektyvui teisės 
valdyti individą, nei priklausomos individui teisės primesti savo valią ko- 
lektyvui ir kitiems individams, — nebus sąvokų nei subjektyviosios valsty- 
bės teisės, nei subjektyviosios individo teisės.“ 


35. Subjektyvioji teisė, remiantis Hėgeliu, vadinama vieno asmens galė- 
jimas primesti savo valią kitam asmeniui — individualiniam ar kolektyvi- 
niam3 . Teisės savininkas vadinamas teisės subjektu, o tasai, prieš kurį teisė 
statoma, vadinamas pasyviu tos teisės subjektu. Prieš aukščiau nurodytą 
Hėgelio subjektyviosios teisės apibūdinimą statomas Jheringo apibūdini- 
mas: „Teisė yra juridiškai apdraustas interesas“? . Galų gale tuodu apibūdi- 
nimai sutampa, kadangi intereso nesti be valios dalyvavimo. 

Taigi subjektyvinių teisių pripažinimas reikalauja, kad būtų tam tikrų 
valių", kurios, kaip tokios, yra vyresnės (aukštesnės) už kitas valias. Kai, 
pvz., sakoma, jog politinė valdžia ar nuosavybės teisė yra subjektyviosios 
teisės, tai arba tie pasakymai neturi prasmės, arba norima tuo pasakyti, jog 
tituliarinio politinės valdžios teisės asmens, arba tituliarinio nuosavybės 
teisės asmens valia savo prigimtim yra aukštesnė už tų asmenų valią, ku- 
riems ji primeta tą teisę. Čia ir aiškėja visa tai, kas yra toje sąvokoje meta- 
fiziška ir scholastiška. Tai sąvokos, neturinčios esmės. Jeigu jos išliko ligi 
mūsų dienų, tai tik ačiū tam apšarvavimui, kurį joms suteikė Romos juris- 


* Ten pat, 4. 

5 Ten pat, 4. 

S Le droit social, 15. 

7 Les transformations, 10-12. 

tai. Jie iš fakto galėjimo jėga primesti kitam tą didesnę jėgą sukūrė dvi 
subjektyviąsias teises“: imperium — viešąją valdžią, kai ji priklauso kolekty- 
vui arba jo atstovams, ir dominium, arba nuosavybę, kai valdžia priklauso 
individams. Imperium — tai subjektyvioji teisė valdyti, — teisė absoliutinė, 
nedalinamoji, pati savame esamoji; tai viešoji galybė (valdžia), kuri prime- 
ta save tik vienu pateisinimu, kad ji yra viešoji galybė. Ji kaip savo nešioto- 
jus turėjo: miestą (pilį), romėnų tautą, imperatorių. Kolektyvo (tautos) 
atstovas, turintis tą galią, primeta savo valią visiems, ir tat yra jo teisė; jo 
valia pasireiškia įvairiomis formomis; jis leidžia įstatymus, valdo, teisia. 

Dominium — yra individualiųjų teisių sintezė, labiau sucementuota ne- 
kaip imperium. Tai absoliutinė teisė, priklausoma individui, — teisė val- 
dyti tam tikrą turtų kiekybę ir primesti kitiems to galėjimo gerbimą; jon 
įeina teisė naudotis, valdyti ir perleisti turtą. Ta teisė yra absoliuti veiks- 
mu ir patvarumu: absoliuti veiksmu dėl to, kad visi privalo ją gerbti; 
absoliuti patvarumu dėl to, kad neturi nei termino, nei naikinančių ją 
sąlygų, — net po mirties galima palikti jos sutvarkymą. Antra vertus, nie- 
kas negali būti verčiamas daryti ką nors kito naudai kitaip, kaip tik sutar- 
tim, arba lyg kad sutartim (išimtis — jei padaryta klaida). Ir toji, ir kita 
teisė buvo sumažintos feodalinės sistemos teise, tačiau monarchija ir le- 
gistai palengva grąžino joms jų jėgą. XVIII a. galop teisės rūmai buvo 
atstatyti, o revoliucija ir Napoleono kodeksas įėjo į juos. Imperium ir 
dominium gauta iš revoliucinės įstatymų leidimo valdžios — konsulato, 
imperijos, o labiausiai Code civile — struktūra sulig romėnų teisės mode- 
liu, tiktai dar rimtesnė ir atsparesnė. 

Bet prof. L. Duguit rodosi?, jog Prancūzijos visuomenė einanti prie to, 
kad nusikratytų matafizinės imperium ir dominium sąvokos ir sukurtų politinį 
režimą, kuriame būsianti panaikinta viešosios valdžios sąvoka, ir ekonominį 
socialinį režimą, kuriame būsianti panaikinta nuosavybės, kaip subjektyvio- 
sios teisės, sąvoka, liksianti gi nuosavybė, kaip socialinė funkcija. Įrodyda- 
mas, kad nuosavybės, kaip socialinės funkcijos, sąvoka yra jau susidariusi 
visuomenės sąmonėje ir pasireiškusi net įstatymuose, prof. L. Duguit nuro- 


* Le droit social, 18. 
* Ten pat, 20. 

do Prancūzijos įstatymus!“, iš esmės panašius į mūsų respublikos įstaty- 
mus: dėl butų nuomavimo miestuose, dėl žemės nuomavimo dideliuose 
dvaruose ir kt. Tų pavyzdžių aš čia nededu dėl laiko stokos. Atmesdamas 
tradicinę subjektyviąją nuosavybės (ir valdymo) teisę, prof. Duguit sa- 
ko!! visai nemanąs, kad visuomenės pasaulyje viešpataujanti brutali jėga 
ir kad teisę kuriąs tiktai stipresnis. Jisai esąs giliausiai įsitikinęs, kad žmo- 
gus pačiu gyvenimo visuomenėje faktu yra priverstas savo poelgiuose 
remtis tam tikromis taisyklėmis, kad yra visuomenės norma, objektyvioji 
teisė. Individai gi neturį teisių, jų neturį ir kolektyvai, bet visi individai 
turį pareigų, nes jie yra visuomenės nariai, — turį pareigą klausyti visuo- 
menės taisyklių (normų). Kiekvienas veiksmas, padarytas priešingai vi- 
suomenės normai, keliąs visuomenėje reakciją, kuri turinti įvairių for- 
mų, pareinančių nuo laiko ir vietos, kiekvienas gi individo veiksmas, 
kuris atitinka taisyklę, gaunąs visuomenės sankciją, kuri taip pat įvairuo- 
ja įvairiais laikais ir įvairiose vietose. 

Toji visuomenės taisyklė (norma), vis tiek koks vardas ir pagrindas jai 
būtų duotas, tikrai yra ir negali nebūti, nes be jos negalėtų būti visuome- 
nės. Kiekviena visuomenė jau savaime yra disciplina (tvarka), ir kaip žmo- 
gus negali gyventi be visuomenės, taip ir visuomenė negali būti be discip- 
linos (tvarkos). 

Visuomenės taisyklė (norma) savo pagrinde turi visuomenės solidarumo 
faktą. Tą solidarumą prof. Duguit mato! vienų nuo kitų priklausomybės 
fakte (interdėpendance) dėl reikalų bendrumo ir darbo padalinimo tarp žmo- 
nijos ir tarp tam tikros socialinės grupės narių. Kadangi „solidarumas“ esąs 
vartojamas įvairiausioms sąvokoms reikšti ir tikslams apibūdinti, tai jis, 
prof. Duguit, vartosiąs „socialinės tarpusavio priklausomybės“ (interdėpen- 
dance sociale) terminą". Taigi žmonės priklauso socialinei normai (taisyk- 
lei), paremtai socialine tarpusavio priklausomybe. Toji norma yra būtina; 
jeigu jos pagrindas būtų kieno ginčijamas, tai jis, prof. Duguit, skelbtų ją 


9 Les transformations. Avert. VII-XIII, 42 ir kt. 
W Le droit social, 6 ir kt. 

!? Ten pat, 8. 

B Les transformations, 26-27. 

kaip „postulatą“, kaip aksiomą. Kaip Euklido geometrija yra išvystyta iš 
lygiagrečių linijų postulato, taip šių dienų žmogus galįs statyti politinę ir 
socialinę sistemą ant priverstinio pasielgimo taisyklės (normos) postulato. 
Tai esanti ne doros, bet teisės norma. Ji nustatanti asmeniui tuos veiksmus, 
kurie turi socialinės reikšmės, ir dėl to, kad jie turi tokios reikšmės; ji 
gimstanti iš to, kokį socialinį efektą turi žmogaus veiksmas, o ne iš to, kaip 
ji jo asmenyje susidaro. 

Visuomenės objektyvioji norma nėra tai, kas vadinama prigimtine teise; 
šitoji yra absoliutinės, idealios teisės sąvoka, čia gi kalbamoji norma, anot 
p. Duguit, esanti pozityvi, esanti faktas. Ji keičiasi, kaip keičiasi visuome- 
nė; ji įvairuoja taip, kaip yra įvairios gyvenimo formos, kurias mums duo- 
da žmonių visuomenė. Prigimtinė teisė pripažįsta dar konkrečias prigim- 
tas teises, kurias prof. Duguit neigia kaip metafizines sąvokas, kurios ne- 
duodančios kurti pozityvią politinę sistemą. 

Kalbamoji socialinė taisyklė negali būti pagrindas kokioms teisėms kurti 
nei individui, nei visuomenei. Ji tiktai suteikia individams, kurie turi savo 
rankose jėgą, galėjimą organizuoti socialinį reagavimą prieš tuos, kas tą 
taisyklę (normą) laužo. Ji taip pat liepia turintiems jėgą (valdžią) laisvu 
noru vykdyti savo pareigas, kurias ji jiems uždeda. Kitaip sakant, ji nesu- 
teikia niekam — nei individui, nei kolektyvui — subjektyviųjų teisių, t. y. 
nesuteikia galios primesti savo asmens valią kitiems individams arba ko- 
lektyvui!“, bet sudaro individui tam tikrą padėtį, labai priklausomą nuo 
kitų individų, — padėtį, kuri išeina iš kalbamosios taisyklės (normos). Tą 
padėtį mes galime vadinti objektyvia padėtim, pastatydami ją prieš sub- 
jektyviąją teisę. Taigi socialiniame pasaulyje niekas neturįs kitokios galios, 
kaip tik galios vykdyti pareigą (reikalą, interesą), kurią jam uždedanti socia- 
linė taisyklė (tvarka), arba, kitaip sakant, kurią jam uždedanti jo padėtis tar- 
pusavio priklausomybės sistemoje, jungiančioje tos pačios socialinės grupės 
narius. Naudojantis senaisiais terminais reikia pasakyti, kad metafizinė sub- 
jektyviosios teisės sąvoka nyksta, atmetama, kad užimtų vietą objektyviosios 
teisės sąvoka, kuri suteikia kiekvienam pareigą vykdyti tam tikrą uždavinį ir 


4 Les transformations, 19, 24 ir kt. 


111 


1 dalis. TEISINĖ PUBLICISTIKA 


galėjimą daryti veiksmus, kurių reikalauja to uždavinio vykdymas. Privatinė 
nuosavybė tokia, kokia yra išėjusi iš Didžiosios prancūzų revoliucijos, nyks- 
tanti. Grynoji individualistinė koncepcija (sąvoka) daugiau nebeatitinkanti 
nei faktų, nei šių dienų idėjų. Šios dienos sąžinėje esanti įdiegta idėja, kad 
darbo pareiga yra kiekvienam privaloma ir kad dalyvavimas visuomeninia- 
me pelne turi pareiti stačiai nuo darbo sumos, kurią kiekvienas patiekia vi- 
suomenei. Kapitalistinė nuosavybė dabar esanti suprantama ne kaip nelie- 
čiamoji turėtojo teisė, bet kaip socialinė funkcija, kaip jo padėtis, kuri užde- 
da jam pareigas, pelnas gi esąs suprantamas kaip atlyginimas už visuomeni- 
nes funkcijas, kurias kapitalistas įvykdo. Savo pažiūroms paremti prof. L. 
Duguit primena filosofo pozityvisto Ogiusto Konto (Auguste Comte) ati- 
tinkamą nuomonę. Kontas yra pasakęs", kad žodis „teisė“ privaląs būti iš- 
mestas iš politikos tikrosios kalbos taip, kaip terminas „priežastis“ privalo 
būti išbrauktas iš filosofijos tikrosios kalbos. Abu tuodu terminai esą grynai 
teologiški-metafiziški. Pirmoji sąvoka (teisė) esanti nenormali ir anarchiška, 
antroji sąvoka (priežastis) esanti neracionali ir sofistiška. Pozityvioje valsty- 
bėje, kurį neigia dangiškąjį titulą, teisės sąvoka esą galutinai nykstanti. Kiek- 
vienas turįs pareigų visiems, bet niekas neturįs jokios teisės. Kitaip sakant, 
niekas neturįs kitų teisių, kaip tik teisę visuomet vykdyti savo pareigą“. 


4$. Valstybės valdymo teisės sąvokos pasikeitimą prof. L. Duguit mato! 
sindikalizmo (socializmo, komunizmo) ėjimo fakte. Visuomenė palengva, 
nuolat vis plačiau ir giliau organizuojasi įvairiomis grupėmis įvairiems rei- 
kalams rūpinti, ir tos organizacijos laukia sau juridinių definicijų. Taigi sin- 
dikalizmo ėjimo faktas negali būti, anot prof. Duguit, ginčijamas, bet profe- 
sorius neigia sindikalizmo dabartinę doktriną, jos pagrindinius šūkius, ku- 
riuos jis laiko mistiniais, nerealiais. Sindikalizmas, proletariato jėga, klasių 
kova, generalinis streikas, ekonominė darbo taryba, komunizmas — štai tie 
šūkiai, kurie vienu momentu yra įkaitinę žmonių širdis dėl to, kad liaudies 
eksploatatorių — demagogų sofizmais buvusi pateikta žmonėms magiškoji 


!5 Les transformations, 13. 
'9 Ten pat, 29, 147 ir kt. 
" Ten pat, 105 ir kt. 

gerovė, kuri turėjusi greitai atnaujinti pasaulį ir išnaikinti neturtą ir kentė- 
jimus. Tat esą žodžiai, kurie reiškia tik dirbtines ir klaidingas doktrinas, 
kurių neigiamoji pusė dabar ir darbininkams paaiškėjusi Rusijos prityrimu 
ir didžiausia reakcija, sukelta Prancūzijoje revoliucinio generalinio streiko 
mėginimu 1920 metų gegužės mėnesį. 

Visi sindikalizmo dėsniai: ir tas, pagal kurį reikia visus darbo įrankius 
paimti į vienos darbininkų klasės rankas, ir tas, kuris siūlo tą paėmimą įvyk- 
dyti medžiagine, tiesiogine jėga, ir tas, kuris siūlo tat padaryti generaliniu 
streiku, ir tas, kuris skelbia proletariato diktatūros reikalingumą, ir t. t., — 
visi jie, anot prof. Duguit, turi pagrindą Karlo Markso ir E Engelso 1848 
metų komunistiniam manifeste. Tačiau visa manifesto doktrina esanti griežtai 
priešinga socialinei realybei. Būtent. Pagrindinis manifesto tvirtinimas, kaip 
žinoma, yra tas!Š, kad dabarties visuomenėse esama dviejų ir tik dviejų kla- 
sių: viena — kuri turi, kita — kuri neturi; viena — kuri nedirba, kita — kuri 
dirba; viena — kuri naudoja, kita — kuri produkuoja; viena — kuri eksploa- 
tuoja, kita — kuri yra eksploatuojama; žodžiu, tai buržuazijos ir proletariato 
klasės. Buržuazija koncentruoja savo rankose visus produkcijos įrankius, 
proletariatas turi tiktai savo darbą. Proletariato klasę, galingą ir ginkluotą, 
reikia mesti ant buržuazinės klasės, kad ją sunaikintų. Proletarui nėra tėvy- 
nės. „Visų šalių proletarai, vienykitės.“ Šitie tvirtinimai, sako Duguit, yra 
klaidingi, neatitinka tikrenybės. Visuomenėje yra ne dvi, bet daug klasių, 
kurių dauguma ir dirba, ir turi. Visuomenės pažanga pareina ne nuo tarpu- 
savio klasių kovos, kuri gimdo tik kančias ir badą, kaip rodo pastarųjų laikų 
Rusijos gyvenimas, bet nuo tvarkingo klasių bendradarbiavimo. Darbinin- 
kai turi tėvynę, kaip ir buržuazija, ką parodė Didžiojo karo įvykiai. Visų 
šalių proletarai negali susijungti nei į Maskvos, nei į Amsterdamo interna- 
cionalą, ir tai dėl to, kad esama jėgos, kur kas galingesnės už internacionalą, 
kuri juos valdo ir juose gyvena; tai — tautybės jėga, nuo kurios jie negali 
atsipalaiduoti, kad ir kviečia juos prie to kai kurie utopistai ir bemoksliai. 
Sindikalizmas negalįs, anot p. Duguit, kitaip plėstis, kaip tik tautiniame 
kadre. Sindikalizmo doktrina negalinti tikrai prisidėti prie socialinio pasi- 


"8 Ten pat, prėface, VII. 

keitimo, kuris jau vykstąs, — to negalima esą neigti, — jei nepaliausianti siū- 
liusi dviejų klasių kovą ir siundžiusi prieš viena kitą, bet tikrai prisidėsianti, 
jei dirbsianti tautos prieglobstyje, kad suartintų ir sutaikintų įvairias klases, 
kurios sudaro tautą. Patys Rusijos bolševikai ar nevykdo iš orės paveldėtą 
carų tautinę politiką, klausia pr. Duguit. Ir generalinis streikas esąs, anot 
prof. Duguit, taip pat mistiška sąvoka; tačiau yra utopistų, kurie mato jame 
magišką jėgą. Taip“?, anot Forelio, generalinio streiko mitas suvaidinęs tokį 
pat vaidmenį šių dienų visuomenėje, kokį senovės visuomenėje Jėzaus Kris- 
taus mitas. Šitas atnaujino senąjį pasaulį, tasai atnaujinsiąs naująjį pasaulį. 
Generalinio streiko mitui suteikiama streiko teisės teorija. Du žodžiai, sako 
prof. Duguit, absoliučiai neturintys prasmės. Generalinis streikas, kaip dar- 
bo sustabdymas ir produkcijos dezorganizavimas??, anot prof. Duguit, yra 
tokia pat revoliucinė priemonė, kaip ir klasių kova, kuri gali duoti tiktai 
kentėjimus ir mirtį. Daliniai streikai esą galimi, bet ne generalinis; kad taip 
yra, parodo generalinio streiko 1920 m. nepasisekimas?!: visa tauta stojo prieš 
ji, kaip 1914 m. prieš išorinį priešininką. Taip pat neturi realaus pagrindo 
sindikalizmo doktrinos tvirtinimas, kad dirbtuvė pakeis valstybę (valdžią), — 
Patelier remplacera le gouvernement??. Tiktai angelai gali būti be valdžios, bet 
ne žmonės. Tačiau valstybės valdžios funkcijos, jos esmė keičiasi. 

Valstybės valdžia, suvereni valdžia, anot prof. Duguit, esanti grynai ap- 
riorinė sąvoka. Tam įrodyti jisai ima dviejų garsiųjų mokslininkų, Jelline- 
ko ir Esmeino, apibūdinimus?. Pirmasis rašo: „Valstybės jėga yra valdžia, 
kuri komanduoja, kuri iš nieko kito nepaeina, kuri esti savo pačios jėga ir 
savaime turi teisę“. Antrasis sako: „Tai, kas teisėje sudaro nauja, yra tam 
tikroje žmonių visuomenėje aukštesnio negu individualios valios autorite- 
to buvimas. Tasai autoritetas, kuris, savaime suprantama, nekenčia aukš- | 
tesnės už save arba konkuruojančios su juo valdžios tuose santykiuose, 
kuriuose jis valdo, yra vadinamas suverenitetu“. 


9 Ten pat, prėface, XIX. 

* Ten par, prėface, XXI. 

2! Ten pat, XXVIII. 

2 Ten pat, prėface, XXXVIII. 
* Ten par, 23. 

Skirtumų tarp tų formulių esą nematyti. Jiedvi abi yra statomos kaip 
postulatai a priori, kaip subjektyvioji teisė. Buvo mėginta tą suvereniteto 
sąvoką pateisinti tai dieviškąja teise, tai tautos valia, bet ir viena, ir kita, 
anot Duguit, neturinčios mokslo atžvilgiu jokios reikšmės. Apie kokią tau- 
tos valią galima kalbėti, sakysim, tokiu atveju?*: Prancūzijoje 1902 m. buvo 
11.000.000 turinčių teisės balsuoti renkant parlamento narius; balsavo 
5.000.000, o svarbiausias parlamento išleistas įstatymas, būtent 1905-XII-9 
apie atskyrimą bažnyčios nuo valstybės, buvo priimtas dauguma 341 balso, 
kuris atstovavo 2.647.315 rinkikų, vadinasi, mažiau kaip 1/4. Tokiu būdu 
kalbėti apie tautos valią, sako prof. Duguit, esą gryna fikcija. Čia p. Duguit 
primena ministerio pirmininko Klemenso“ žodžius, pasakytus atidengiant 
Šerer-Kestnerui paminklą, kad tautos dauguma privalanti valdyti proto jė- 
gomis, o ne vienu skaičium; jeigu duotum valdžią tik vienam skaičiui, tai 
įvyksianti tokia pat tironija, kaip ir buvusi monarchijoje. 

Revoliucija“, sako, karaliaus dieviškosios teisės vieton pastačiusi tautos 
dieviškąją teisę. Pasakymas, anot Duguit, neaiškus, tačiau išreiškia istorinę 
tiesą: jisai rodo, kad revoliucija paėmė viešosios valdžios tokią pat prasmę, 
kokią senosios Prancūzijos legistai buvo pasiskolinę iš romėnų teisės ir 
atnaujinę karaliaus naudai, kad ji (revoliucija) paėmė tą viešąją valdžią su 
visomis jos savybėmis: absoliučią, nedalinamą, nenusavinamą ir iš niekur 
neatmetamą teisę, ir kad ji tik pakeitė tos teisės subjektą. Pirma viešoji 
valdžia priklausė karaliui; nuo šio laiko ji priklauso tautos asmeniui, iš- 
reikšdama jos valią per rinkikų daugumą. Suverenumas — tai subjektyvi 
teisė duoti besąlyginius įsakymus. Valstybė — tai jasmenintoji (personifi- 
kuota) tauta, apgyvenusi teritoriją ir valdymo teisės savininkė. Šita doktri- 
na esanti tikrai demokratinė. Taip tai taip, sako prof. Duguit“", bet ji davė 
Vokietijos legistams galėjimą pagrįsti imperatoriaus galybę, jakobinams — 
įteisinti Konvento valdžią ir komunistams — reikalauti, kad visa galinčioji 
valstybė konfiskuotų produkcijos įrankius ir taptų dar galingesnė. 


* Ten pat, 30. 
25 Ten pat, 31. 
26 Ten par, 33. 
* Ten pat, 35-36; Les transformations, 8-9. 

Šitoje koncepcijoje valstybė yra begalinės jėgos kolektyvas: ta jėga yra 
labai didelė, kai priklauso vienam asmeniui, — ji neturi ribų, kai įsikūnija 
tautoje. Tai Hobbeso Leviatanas. Ji viską apima, viską lygina, viską valdo ir 
nepakenčia greta savęs jokios nepriklausomos gyvybės: lygybės vardu ji nori 
matyti žemiau savęs tik beginklių ir bejėgių individų smiltyną. Jai aprėžti 
buvo suformuluotos žmogaus ir piliečio teisės. Jos buvo paskelbtos žinomoje 
Deklaracijoje, įterptos į konstitucijas, bet lyg tiktai tam, kad būtų laužomos. 
Individualių teisių deklaracija nesustabdė kruvinojo Konvento tironijos, nei 
Napoleono despotizmo, nei valstybės perversmo 1851 m., ir t. t. 

Toksai yra politinis režimas, romėnų teisės sukurtas ir revoliucijos 
užbaigtas kurti, 

Bet šita valstybės forma, anot prof. Duguit, esanti negeistina XX amžiaus 
žmonėms; jie jos nenori dėl to, kad ji remiasi dogma, jie gi netiki dogmomis, 
jie jos nenori dėl to, kad ji yra viešpatavimo įrankis ir gali tapti tironija?. 

Dabar valstybė-tauta stengiasi pakeisti valstybę-galybę. Tauta, arba, tik- 
riau sakant, individų gyvoji ir veikiančioji grupė užima pirmąjį planą; val- 
dantieji yra ne socialinės komanduojančios galybės atstovai, bet viešųjų pa- 
tarnavimų vedėjai. Be abejo, jiems paliekama jėga, jie gali panaudoti me- 
džiaginę prievartą, bet priverčiamosios jėgos panaudojimas yra pateisinamas 
ne manomuoju suverenumu, kurį jie turi tiesiogiai arba per atstovybę, o 
tiktai siekiamuoju tikslu. Valdantieji turi tik pareigų, bet ne teisių. Įsakymai, 
kuriuos jie duoda, prievarta, kurią jie vykdo, yra daromi ir pateisinami tiktai 
tuo, kad jie turi tikslą įvykdyti jų pareigas. Didysis 1914-1918 m. karas? 
vadinsis istorijoj tautų karu, labiausiai dėl to, kad jisai parodė valstybės- 
tautos sąvokos triumfą prieš valstybę-galybę tiek valstybių tarpusavio san- 
tykiuose, tiek ir valstybės viduje. 

Savo minčiai patvirtinti prof. Duguit nurodo Tautų Sąjungos susiorgani- 
zavimo faktą ir Wilsono žodžius, tartus Amerikos darbininkams 1918-IX-8 
atsišaukime, kad jei esą karas nebus laimėtas, tai žmonės negalės gyventi be 
pavojaus ir negalės laisvai kvėpuoti dirbdami savo kasdieninius darbus, ir 
negalės sakyti, kad valdovai yra jų tarnai, o ne viešpačiai. 


2 Le droit social, 39; Les transformations, 6-7. 
3 Le droit social — prėface, II. 

Karas laimėtas, tęsia prof. Duguit“?, ir dabar žmonės gali sakyti, kad val- 
dovai yra jų tarnai, o ne viešpačiai. 

Neginčijamas esąs dalykas, kad primetamos valdomiesiems valdančiųjų 
galybės sąvoka nykstanti, užleisdama vietą uždedamos valdantiesiems pa- 
reigos sąvokai. Įvairios socialinės klasės, kurios atitinka įvairius rūpinamus 
didelėje visuomenės dirbtuvėje socialinius reikalus, siekia gauti sau nusta- 
tytą juridinę struktūrą, siekia organizuotis ir koordinuotis, kad būtų patik- 
rintas socialinio darbo įvykdymas. Taigi gilus pasikeitimas vykstąs šių die- 
nų visuomenėje ir negalima esą jo ignoruoti. Ir prof. Duguit pritaria?! 
sindikalisto M. Eduardo Bertho žodžiams, kad „valstybė yra mirusi“, tiktai 
pataiso juos: ji, girdi, yra, tikriau sakant, mirštanti tokia forma, kaip romė- 
nų valstybė, kaip karališkoji, jakobinų, Napoleono, kolektyvistų, — visais 
šiais atvejais ji yra ta pati valstybės forma. Bet tuo pačiu metu, sako prof. 
Duguit, kuriasi kita valstybės forma — platesnė, minkštesnė, žmoniškesnė, 
proteguojanti, — kurios elementus reikia nustatyti. Jų esą du: a) socialinės 
visiems privalomos normos (taisyklės) sąvoka arba objektyvioji teisė ir b) 
decentralizacija arba sindikalinis federalizmas. 

Reikia pasiaiškinti dėl tų dviejų elementų. 

a) Socialinė norma (objektyvioji teisė) yra paremta tarpusavio priklauso- 
mybės faktu, — priklausomybės, kuri jungia žmonijos apskritai ir ypač tam 
tikros socialinės grupės narius, kuri visiems yra privaloma: silpniems ir 
stipriems, mažiems ir dideliems, valdomiems ir valdantiems. 

Viešoji valdžia paliauja buvus teisė, ji — tiktai faktas; valstybė paliauja 
buvus juridinis asmuo, apsišarvavęs subjektyviąja valdymo teise, ji — tik 
valstybės faktas, kada tam tikroje visuomenėje vienas asmuo, grupė ar dau- 
guma monopolizuoja didžiausią jėgą; juos vadinsime valdovais. 

Valdovai neturį jokios teisės; jie, kaip visuomenės nariai, priklausą teisės 
normai; didžiausią savo jėgą jie vykdą tam, kad teisės normai būtų laiduota 
pagarba ir jos vykdymas. 

Valdovų rolė turi kiekvieną dieną mažėti ir pasitenkinti priežiūra ir kon- 
trole, kadangi visi ekonominiai ir socialiniai veiksmai palengva susiskirsto 


* Ten pat, preface, II. 
*! Ten pat, 40. 

tarp įvairių socialinių klasių, kurios, sindikalizmui besiplečiant, gausian- 
čios nustatytą juridinę struktūrą ir tokiu būdu galėsiančios valdančiųjų 
kontroliuojamos pradėti vesti socialinio darbo dalį, kuri kam teksianti. 

Kad viešoji valdžia yra tikrai faktas, matoma, anot prof. Duguit, ir iš to, 
kas buvo jau pirmiau sakyta apie tai, kokia balsų dauguma priimami dabar 
įstatymai, taip pat ir iš to, kad politinės tvarkos karalių (t. y. balsuotojų) 
dauguma yra ekonominiai vergai. Priešingai socialistams Duguit mano, 
kad visuomenė einanti prie tokios politinės tvarkos, kurioje didžiausia jėga 
priklausysianti ne vienai klasei, šiaip ar taip privilegijuotai, bet tikrajai 
daugumai, susidedančiai iš visų klasių ir partijų atstovų, ir kad būsią prieita 
ir einama prie tokios organiškos visuotinio balsavimo formos, kuri laiduo- 
sianti vienybę tikrajai daugumai, susidedančiai iš sąmoningų visų klasių ir 
partijų atstovų. 

b) Decentralizacija?? arba sindikalinis federalizmas vis plečiasi ir stiprė- 
ja. Įvairios socialinės klasės įgyja savo autonominio susipratimo ir kartu 
tarpusavio priklausomybės. Jos siekia įgyti su sindikalizmo pagalba nu- 
statytos juridinės definicijos ir valdymo socialinę pareigą, kuri ant jų 
guli. Jos stengiasi aprėžti centrinės valdžios veikimą anksčiau, negu atei- 
ty — galbūt netolimoje — bus nustatytas jos veikimas „tiktai kaip kontro- 
lės ir apsaugojimo funkcijos“. Jisai, prof. Duguit, esąs įsitikinęs, kad sin- 
dikalinis judėjimas, praėjus kuriam riaušių ir savivalių laikui, galėsiąs 
duoti politinei ir ekonominei visuomenei tokią integraciją (susiorgani- 
zavimą) ir sąryšį, kokio nuo amžių visuomenė nėra žinojusi. Tuomet 
sindikalinės visuomenės grupės, stipriai suorganizuotos, sufederuotos pro- 
fesijomis, turėsiančios politinę atstovybę, kuri laiduosianti valdovų val- 
džios aprėžimą“3, 


5$. Dabar aš suglausiu prof. Duguit skelbimus dėsnius ir pamėginsiu 
įvertinti juos teisės atžvilgiu. 

Prof. Duguit: 1) atmeta subjekryviąją teisę, kuri, anot jo, esanti ne pozityvi, 
bet metafizinė sąvoka; 2) tvirtina, kad asmuo turįs socialinę pareigą, kuri su- 


32 Ten pat, 121. 
* Ten par, 154. 

daroma jo gyvenimu visuomenėje ir darbo padalinimo faktu; 3) atmeta nuo- 
savybės teisę; 4) tvirtina, kad nuosavybė esanti tik socialinė funkcija; 5) atme- 
ta suvereniteto teisę, tvirtindamas, kad valstybės suverenumas esąs fikcija, 
metafizinė sąvoka ir 6) tvirtina, kad valstybės organai privalo turėti tik 
pareigą kontroliuoti ir prižiūrėti pareigų vykdymą. Ar tat visa taip? 

Žmogus visų pirma gyvena sau, savo reikalus rūpina, gerina savo būties 
sąlygas. Tiesa, žmogaus gyvenimas nėra įmanomas ne visuomenėje, žmogus 
yra visuomenės asmuo. Tačiau ir visuomenėje gyvendamas kiekvienas iš 
mūsų visų pirma savo reikalus rūpina. Tat yra neginčijamas, tikras, pozityvus 
gyvenimo faktas. Šitas faktas yra kur kas tikresnis negu tas, kad žmogus neva 
turįs visų pirma socialinę pareigą, neva visų pirma visuomenės reikalus rūpi- 
nąs. Kiekvienas, rūpindamas savo reikalus, susiduria su kito veiksmais; jiems 
tenka savo veiksmus suderinti, koordinuoti ir tam tikslui nusistatyti tam tik- 
ras taisykles, kaip privalo ir vienas, ir kitas veikti. Tose taisyklėse mes randa- 
me ir tas, kurios sako: šitas daiktas priklauso A, šitas — B. Argi tai ne pozity- 
vūs dalykai? Argi čia skelbiamos metafizinės sąvokos? Tai juk yra tikro gy- 
venimo faktai, kai aš sakau: šitas švarkas, šitie batai yra mano nuosavybė ir 
niekas negali jų liesti, atimti iš manęs. 

Taip pat reikia pasakyti ir dėl politinės subjektyviosios teisės: arba aš jos 
neturiu, arba aš ją turiu, ir tuokart ji yra ne metafizinė, bet pozityvi sąvoka: 
aš laisvai kalbu, rašau, veikiu ir t. t. dėl to, kad turiu teisę kalbėti, rašyti, 
veikti, bet ne visų pirma pareigą prieš visuomenę. 

Seniau pareiga gulėjo pirmučiausia ant vergų, baudžiauninkų ir ant lais- 
vų asmenų, suvaržytų priklausomybės tam tikrai visuomenės grupei sąly- 
gomis. Kelių tūkstančių metų žmonijos pastangos buvo aukojamos varžan- 
tiems asmenį pančiams numesti. Jeigu milijonai žmonių faktiškai dar ir 
dabar gyvena tokioje nelaisvės padėtyje, tai nereiškia, kad ir visiems ki- 
tiems reikia grįžti į tokią pat padėtį. Reikia ieškoti kelio, reikia surasti 
priemonių, kaip galima būtų padėti esantiems ekonominėje nelaisvėje žmo- 
nėms išsigelbėti iš jos. 

Tvirtinimas, kad kiekvieno asmens padėtis visuomenėje sudaro jam tik- 
tai socialinę pareigą arba uždeda jam socialines funkcijas, yra iš tikrųjų 
nerealus, nes žmogus yra ne tik pareigai atlikti, — jisai rūpinasi ir savo 
interesais, jisai turi ir teisių. 

Nuosavybės teisė — tai aiškus pozityvus faktas; joje negalima matyti vie- 
no valią aukštesnę už kitų: valios lygios, tiktai toms valioms yra suteikta 
įvairių įgaliojimų, duodamų ne vieno asmens kokia jėga, bet visų sukurta 
objektyviąja teise. 

Nuosavybė yra ne tik socialinė funkcija, bet ir subjektyvi teisė: jeigu aš 
turiu drabužį, tai visų pirma turiu teisę netrukdomas jį vilkėti; visų pirma 
„aš turiu teisę“, o jau paskiau „aš privalau“. „Aš turiu“ yra taip pat realus 
dalykas, kaip ir „aš privalau“. Kas kelių tūkstančių metų žmonių pastango- 
mis įgyta, tai turi rimtą, realų pagrindą. 

Laikyti juridinį asmenį ir valstybę metafizine sąvoka — tai gryna nesąmo- 
nė. Remiantis prof. Duguit samprotavimu, reikėtų visą teisę laikyti meta- 
fizika, nes ji lygiai taip, kaip teisė dėl juridinio asmens, yra ne materialinis, 
apčiuopiamas dalykas, bet žmogaus sielos kūrinys. Juridinis asmuo — ir 
valstybė — yra visai realus dalykas lygiai taip, kaip yra realus dalykas objek- 
tyvioji teisė, esamoji visuomenės sąmonėje, kurią prof. Duguit pripažįsta 
ir kuri, anot jo, sudaranti socialines pareigas. Taigi negalima tvirtinti, jog 
įstatymai yra tik daugumos balsavimo rezultatai: prie jų turinio sudarymo 
prisideda tam tikru būdu ir mažuma, ir įstatymas yra viso parlamento dar- 
bo ekstraktas. Socialiniame gyvenime yra būtinas reikalas saugoti tam tik- 
ras taisykles, kurios kartais atrodo realiai nevykdomos, bet iš tikrųjų yra 
vykdomos, yra elgiamasi taip, kad tos taisyklės nebūtų peržengtos. 

Jeigu pozityvus dalykas juridinis asmuo, būtent ir valstybė, tai taip pat 
pozityvus dalykas ir jo organai, ir jų kompetencija. O ta kompetencija yra 
tokia, kad jai yra duodamas vardas suvereni valdžia. Patsai prof. Duguit 
sako, kad valstybės organai privalą, tarp kita ko, konstatuoti objektyviąją 
teisę, objektyviosios gi teisės konstatavimas yra jos kūrimas, — o tat yra 
suverenios valdžios savybė. 

Nesutinkant su prof. Duguit juridinėmis išvadomis, reikia tačiau pabrėž- 
ti jo nurodytą nuosavybės ir valstybės valdymo teisės didelę socialinės funk- 
cijos reikšmę tų sąvokų pilnesniam ir gilesniam apibūdinimui. Tiek indi- 
vidui, tiek kolektyvui negalima per daug krypti vienon pusėn, vykdant 
tiktai savo teises; reikia nuolat atsiminti, kad tos teisės turi būti vykdomos 
vardan socialinių pareigų ir funkcijų. 


Kolektyvizmo pradas Lietuvos Respublikos 
civilinės teisės novelose! 


Prof. P. Leonas 


„Teisių fakulteto darbai“, 
I kn., Kaunas, 1924, p. 3-18 


1. Veikiančios civilinės teisės pagrindinių dėsnių 
neribotas vykdymas ir jo išdavos 


ivilinė teisė tiekia mums priemones žmonių santykiams tvarkyti, visų 





pirma ir daugiausia tiems santykiams, kuriuos gyvenimas gimdo dėl 
turto ar medžiaginių vertybių naudojimo ir valdymo. Taigi civilinės teisės 
pagrinde guli medžiaginės vertybės, tikriau kalbant, tų vertybių gaminimo 
būdas ir ūkio sistema. Bet gaminimo būdas ir ūkio sistema įvairiais laikais ir 
įvairiuose kraštuose būna nevienodi, o istorijos eigoje jie ir kinta. O kadangi 
ūkio sistema guli civilinės teisės pagrinde, tai ji ir jos pasikeitimai turi įtakos 
civilinės teisės turiniui. Kad taip tikrai yra, tai mes pamatysime prisiminę, jog 
svarbiausieji civilinės teisės dėsniai esti išreikšti ir konstitucijose, ir kad tame 
jų išreiškime atsispindi ir ūkio sistema. Pavyzdžiui, imkime nors ir vieną 
seniausiųjų konstitucijų — dešimtį Dievo prisakymų, ir jos atitinkamą straips- 
nį sulyginkime su mūsų Respublikos konstitucijos atitinkamais straipsniais. 
„Negeisk nei jaučio, nei asilo, nei tarno, nei tarnaitės ir nei jokio daikto, 
kuris yra artimo tavo“, — pasakyta tuose Prisakymuose. Visų pirma pažymė- 
siu, kad šitoji norma rodo to laiko žmonių proto žemą išsilavinimo laipsnį, 
nes joje mintis išreikšta ne atitrauktomis (abstraktinėmis) sąvokomis, bet 
konkrečiomis (jautis, asilas ir t. t.). Atpasakotoje normoje mes randame nu- 
rodymą į to laiko ūkio sistemą, būtent kad žmonės tuomet užsiimdavo vien 
gyvulių auginimu, buvo piemenys, vadinasi, tuomet buvo piemenų ūkio 
sistema. Toliau, — toji norma mums liudija, kad jau būta nuosavybės teisės, 


! Viešoji įžanginė paskaita, pradedant 1922 metų rudens semestrą. 

bet tiktai į kilnojamąjį turtą, o apie nekilnojamąjį turtą Prisakymai nekalba 
nė žodžio; galop iš tos normos mes matome, kad jos nustatymo metu vieni 
žmonės turėjo kitus, kaip daiktus, savo nuosavybėje, — vergus, vergės, — 
mūsų kalbon verčiant švelniai pavadintus „tarnais, tarnaitėmis“. 

Dabar paimkime mūsų Konstitucijos atitinkamus straipsnius. Jos 21$ sa- 
ko: „Nuosavybės teisė saugojama. Piliečių turtą galima nusavinti įstatymo 
keliu tik viešajam reikalui esant; o 90$ priduria: „Žemės valdymo pagrin- 
dan dedamas privatinis nuosavybės dėsnis. Valstybei paliekama teisė regu- 
liuoti žemės valdymą taip, kad būtų sudarytos tinkamos sąlygos taisyklin- 
gai žemės ūkio gamybai, ypač smulkiajam ir vidutiniam žemės ūkiui tarp- 
ti. Dvarai parceliuojami įstatymuose nurodyta tvarka“. 

Ir čia visų pirma pažymėsiu, jog šitos normos rodo daug aukštesnį žmo- 
nių proto išsilavinimo laipsnį, nekaip Prisakymų norma: čion įsakymai 
formuluoti atitrauktomis (abstraktinėmis) sąvokomis. Prisižiūrėję atpasa- 
kotų normų turinio esmei, mes randame jose nurodymų, jog pas mus vieš- 
patauja žemės ūkio sistema, jog mūsų Respublikoje esama nuosavybės tei- 
sės ir į nekilnojamąjį turtą, jog toji teisė priklauso atskiram, privatiniam 
asmeniui ir privatinė nuosavybės teisė gali būti įstatymo keliu aprėžta („re- 
guliuojama“) ir net atimta, „viešajam reikalui esant“. 

Juo toliau istorijoje mes sieksime žmonių gyvenimą, juo silpnesnį mes 
rasime žmogų kovai už būvį, juo mažiau priemonių turintį tai kovai. O 
kova — labai sunki. Tai kad padidintų savo jėgas, žmogus dėjosi į grupes: 
šeimą, bendruomenę, luomą, cechą ir kitokias. Tie kolektyvai labai varžė 
žmogaus iniciatyvą, bet vienkart labai rėmė jį kovoje už būvį; atsiminkime 
bendruomenes žemės valdymo srityje ir „cechus“ amatų srityje. Bet isto- 
rijos eigoje žmogus pamažu įgyja vis daugiau ir daugiau išmanymo ir pasi- 
gamina vis daugiau ir daugiau priemonių kovai už būvį palengvinti. Galop 
jo buvo patirta garo jėga ir sugebėta naudoti ją žmogaus arba gyvulio jėgos 
vieton. Buvo išrastos įvairiausios mašinos, įsteigti fabrikai. Ligi to laiko 
pasikeitė ir kitos ekonominio gyvenimo sąlygos: buvo surastos plačios pa- 
saulio rinkos išdirbiniams parduoti. 

Tuo pat laiku valstybė, įgijusi didelę galybę, užslopino luomų, cechų ir kitų 
organizacijų įtaką žmogaus gyvenimui; valstybė pati ėmėsi rūpinti įvairius 
žmonių medžiaginius reikalus, arba ligi smulkmenų tvarkyti jų rūpinimą. 

Taigi iš vienos pusės susidarė stiprus stimulas duoti atskiro asmens inicia- 
tyvai laisvės veikti, iš kitos pusės — asmuo jautėsi sugebąs savo iniciatyva 
geriau rūpinti reikalus, nei kad valstybės ar mažesniųjų kolektyvų nurody- 
mais varžomas. Atitinkamai tokiems ekonominio gyvenimo reikalavimams 
teorija paskelbė principą laissez faire, laissez passer, o nemirštamasis Adamas 
Smithas formulavo šitokios ūkio sistemos pagrindinius dėsnius. Atitinkamai 
tiems ūkio sistemos dėsniams pasikeitė ir teisės dėsniai. Teisės srityje refor- 
mas įvykdė Didžioji prancūzų revoliucija, paskelbusi Žmogaus ir piliečio 
teisių deklaraciją, ir jos įpėdinis Napoleono kodeksas. Jo 544 straipsnyje pa- 
skelbta visiška nuosavybės teisė: „Nuosavybės teisė yra teisė naudotis ir tvar- 
kyti daiktus be jokio apribojimo, tačiau su ta sąlyga, kad nebūtų daroma jų 
naudojimo, įstatymais ir tam tikromis taisyklėmis uždrausto“; — taip pat 1101 
ir 1108 straipsniuose formuluotas sutartims daryti laisvosios valios dėsnis: 
„Sutartis yra susitaikymas, kuriuo vienas asmuo arba keli asmenys apsiima 
vienam arba keliems kitiems asmenims ką nors daryti arba nedaryti, ką nors 
duoti“ (1101); 1108 str. sako, kad sutarties tikrumui tarp kitų sąlygų reika- 
lingas dalyvio sutikimas apsiimti pasižadėjimą pildyti. 

Panaikinus asmens formalią teisę versti kitą (baudžiauninką) dirbti savo 
naudai, ir politinė ekonomija, ir jos išvadomis besiremianti civilinė teisė 
matė būsimos gerovės pagrindą tame, kad žmogui suteikiama visa teisė 
naudotis nuosavybe ir daryti sutartis. Manyta buvo, kad kiekvienas žmo- 
gus pats geriausiai supranta savo reikalus ir geriausiai sugeba rūpinti juos ir 
apsisaugoti nuo kitų išnaudojimo. 

Tačiau skelbiant šitą ekonominę teoriją ir formuluojant teisės normose 
nurodytus civilinės teisės dėsnius, kurie turėjo vesti žmoniją prie tikrosios 
gerovės, buvo neatsižvelgta į vieną didžiausią sąlygą — buvo neįterptas for- 
mulėn vienas koeficientas, išskaičiuojant išdavas, būtent dideliausioji nely- 
gybė turto, kurį atskiri asmenys valdė ir naudojo. Greitai buvo įsitikinta — ir 
pirmiausia įsitikino tie, kam reikėjo savo rankų darbu maitinti save ir savo 
šeimynas, — jog sutarties laisvė — tai fiktyvi, iliuzinė laisvė, jog kas alkanas, 
tas negali sutartį darant vadovautis laisvos valios rodoma nauda, bet alkio esti 
priverstas sutikti blogiausiomis sąlygomis dirbti; nes jei jis neapsiims dirbti, 
tai apsiims kitas. Socialinė ir ekonominė nelygybė, įvedus teisėn nurodytus 
dėsnius, ne tik neišnyko, bet padidėjo ir juo toliau, juo toji nelygybė darėsi 

didesnė. Nuolatiniai po Didžiosios prancūzų revoliucijos karai, kuriems rei- 
kėjo daug išlaidų, valstybių finansų suirimas, pramoninės ir pirklybinės po- 
litikos nuolatiniai svyravimai didino neturtėlių eiles ir jų neturtingumą. Tuo 
pat laiku plėtėsi garo jėgos pritaikymas, buvo išrandamos naujos, vis tobu- 
lesnės mašinos; jos mažino darbininkų, reikalingų darbui, skaičių ir, specia- 
lizuodamos darbą, davė galimybę pritraukti vaikus ir moteris prie fabrikų 
darbo. Tokiu būdu konkurencija tarp darbininkų labai padidėjo ir davė darb- 
daviams galimybę dar labiau išnaudoti darbininkus, mažinant jų uždarbį, 
ilginant darbo laiką. Taip pat randame ir žemės ūkio srityje; pvz., Lietuvoje 
baudžiavas panaikinant liko negavę žemės apie 200.000 asmenų, kurių kon- 
kurencija davė dvarininkams galimybę išnaudoti juos daug metų labiau ne- 
gu gyvulius. Gyvenime susidarė didžiausias kontrastas: išnaudotojų pusėje — 
turtų koncentravimas, perteklius, puikus gyvenimas, dažnai nieko nevei- 
kiant; išnaudojamųjų pusėje — nuolatinis sunkus darbas, skurdas, vargas, li- 
gos ir didelis mirtingumas. Iš tų priešingumų susidarė vadinamasis „sociali- 
nis klausimas“, kurio išrišimu užimta visa žmonija. 

„XIX amžius pradėjo savo gyvenimą, — sako prof. Pokrovskisž , — laisvės 
ir lygybės lozungais. Bet, kaip žinome, tų lozungų (obalsių) visiško įvyk- 
dymo mėginimas greitai pagamino kartų nusivylimą. Besilavinant techni- 
kai ir bestiprėjant kapitalizmui, asmens ūkio laisvės ir valstybės nesikišimo 
sistema privedė prie bedugnės tarp turtuolių ir neturtingųjų, kapitalistų ir 
darbininkų išsiplatinimo. Būdami juridiškai laisvi ir lygūs, darbininkai pa- 
sijuto faktinėje nuožmioje priklausomybėje nuo kapitalistų, pasirodė esą 
ekonomiškai labai nelaisvi ir nelygūs. Juo toliau, juo labiau aiškėjo laisvos 
konkurencijos ir eksploatacijos blogos pasekmės, kurios pagimdė vadina- 
mą socialinį klausimą, kuriuo užimtas visas XIX amžius ir dabartis.“ 

Nepaisant tokių pasekmių, pats kapitalizmas negali duoti pataisų; anot 
garsaus Amerikos milijardieriaus Karnedžio (Carnegie), kapitalistai tikisi, 
kad jiems nereikėsią toliau platinti jų įmonių, bet kiekvieną kartą jie esą 
priversti platinti, nes atsisakymas platinti reikalą reikštų žengimą atgal. 

Taip kapitalas vis labiau koncentruojasi steigiant akcines bendroves, to- 
liau jungiant jas į sindikatus, trestus ir kitų vardų sąjungas. Bedugnė, kuri 


* Žr. jo kn. „Civilinės teisės pagrindinės problemos“, p. 15. 

skiria kapitalistus ir darbininkus, vis eina didyn. Tuo tarpu politikoj, ren- 
kant įstatymų leidėjus ir valstybės vyriausybės prižiūrėtojus, darbininkas 
turi tokį pat balsą, kaip ir kapitalistas. Tat priešingumas tarp politiškai tei- 
sinės ir ekonominės darbininko padėties darosi dar didesnis. Tenka ieškoti 
priemonių, kaip tą bedugnę lyginti, kaip nurodytąjį priešingumą mažinti. 
Lig tos priemonės nėra surastos, arba lig surastosios priemonės nėra vyk- 
domos, visuomenėje įvyksta pasipriešinimai, suirutės ir revoliucijos. Prof. 
L. Duguitė sako: „Aišku, kad individualinė nuosavybė tokia, kokią sukūrė 
Prancūzų revoliucija, nyksta. Gryno individualizmo sąvoka neatitinka mūsų 
laikų nei faktų, nei idėjų. Šių dienų sąžinė yra apimta tos idėjos, jog darbo 
pareiga guli ant visų ir jog dalyvavimas visuomenės pelne turi priklausyti 
nuo darbo sumos, kurią kiekvienas patiekia kolektyvui. Kapitalisto nuosa- 
vybė dabar nėra suprantama kaip įgalioto nepaliečiama teisė, bet yra su- 
prantama kaip padėtis, kuri uždeda jam pareigas, o jo pelnas yra supranta- 
mas kaip atlyginimas už socialinę funkciją, kapitalisto atliktą“. 

Tasai pats prof. L. Duguit cituoja buv. ministerio Vivianio žodžius, pasa- 
kytus parlamente 1908 m.: „Tą dieną, kada buvo suteikta teisė balsuoti 
visiems piliečiams, net tiems, kurie neturi nieko, buvo sudarytas baisus 
kontrastas (priešingumas) tarp žmogaus, kuris balsuoja, ir žmogaus, kuris 
dirba. Prie urnos jisai — suverenas, kalvėje — jisai vergas (junge). Jam teko 
sulyginti savo politinį suverenumą su ekonomine priklausomybe; iš šito 
sulyginimo seka visi sumišimai ir agitacijos““. 

Socialiniam klausimui išrišti griežčiausias priemones siūlo socializmas. 
Šitasai žodis reiškia sąvoką, priešingą Adamo Smitho teorijos individualiz- 
mo sąvokai. Socializmas — tai visuma tokių teorijų, kurios siūlo dabarties 
gamybos privatinę ūkio organizaciją pakeisti visuomenine ūkio organiza- 
cija. Dabar tautos ūkis susideda iš atskirų savarankiškų įmonių, kurių kiek- 
viena, asmens intereso vedama ir priklausydama konkurencijos įstatymui, 
laisvai nustato savo veiksmo krypsnį ir naudojimo ribas. Tarp tų atskirų 
įmonių (ūkių) yra padalinti, asmens atskiros nuosavybės dėsniu remiantis, 


3 Žr. jo kn. Le droit social, le droit individuel et la transformation de Vetar, p. 


XLII-XLIIL 
* Ibidem, 15. 


KOLEKTYVIZMO PRADAS LIETUVOS RESPUBLIKOS 
CIVILINĖS TEISĖS NOVELOSE 


medžiaginiai gamybos faktoriai — žemė ir kapitalas. Kaip naudoti juos ga- 
mybai, — šitą klausimą rišti priklauso savininko laisvai valiai, esančiai rei- 
kalavimo ir siūlymo įtakoje. Socializmas, arba kolektyvizmas, siekia pa- 
keisti šitą organizaciją tokia, kur gamybos priemonės — žemė ir kapitalas — 
priklausytų ne atskiriems asmenims, bet visuomenei, kurioje gamyba ir 
turto padalinimas būtų nustatomi ne atskirų pramonininkų nuožiūra ir 
reikalavimo-siūlymo pripuolamu santykiavimu, bet visuomenės valdžios 
planingais parėdymais. Kolektyvinis žemės ir kapitalo valdymas ir visuo- 
meninė gamybos ir padalinimo organizacija — tai du socializmo, arba ko- 
lektyvizmo, prado dėsniai. | 
Pereiti prie šitos naujos sistemos — dalykas labai nelengvas. Mengeris 
tvirtino, kad „kaip tik vyriausias valstybės veiksmo tikslas bus tikras visuo- 
menės labas, t. y. visų piliečių gyvenimo reikalų patenkinimas, tai valstybė 
turės prašalinti privatinę darbo organizacijos sistemą ir pakeisti ją visuo- 
menine“. Dabar visų manomas yra toks valstybės tikslas, koks nurodytas 
ką tik atpasakotuose Mengerio žodžiuose, tačiau niekur, išskyrus Rusiją, 
nemėginama pilnai vykdyti gyvenime socializmą; kiek žinome, ir Rusija 
susiprato per anksti tą mėginimą bus dariusi. Socializmas dar tiktai teori- 
ninkų yra siūlomas ir dabar negalima žinoti, kuomet ir kokia forma jis bus 
įgyvendintas. Ne pro šalį bus atsiminti filosofo Spencerio nuomonę, kad 
socializmo įgyvendinimas grąžintų Žmonijai vergiją. | 
Bet ir esamuose santykiuose negalima kęsti gyventi. Visuomenė negali 
ramiai žiūrėti, kaip fabrikuose nyksta darbininkų sveikata ir gyvybė, kaip 
dvaruose darbininkai yra užlaikomi blogiau negu dvarininko gyvuliai ir 
t. t. Dabar mes pripažįstame, kad valstybė turi pareigą mažinti, kiek galima, 
dabartinės ūkio organizacijos anomalijas, blogas išdavas. „Juo toliau eina 
laikas, — sako prof. Pokrovskis? , — juo ankščiau darosi gyventi ir juo paines- 
nės darosi visuomenės gyvenimo sąlygos; juo aštresnis darosi reikalas, kad 
"teisės būtų aprėžtos ir visuomenės normuotos, trumpiau sakant, aštresnis 
darosi solidarizavimo ir socializavimo reikalas“. O buv. Prancūzijos minis- 
teris pirmininkas Klemanso yra pasakęs parlamente: „Jeigu sakoma, jog 


* Op. cit., p. 193. 

įstatymas yra priverstinis, kuomet jis atitinka tam tikrus racionalius, ne- 
keičiamus, visuomet visais laikais ir visuose kraštuose tokius pat dėsnius, — 
tai yra prigimtinės teisės teorija, kurią aš energingai neigiu (atmetu). Bet 
jeigu sakoma, kad įstatymas veikia tiktai tuomet, kai jis atitinka gyveni- 
mo sąlygas, veikiančias tam tikroje visuomenėje, besikeičiančias, nusta- 
tytas patyrimu ir analize, šitoji teorija man atrodo svetima prigimtinei 
teisei ir tos doktrinos koncepcijoms; tai grynai pozityvinė teorija ir tikrai 
mokslinė teorija. Tokią aš ginu““. 

Kadangi kapitalistinės sistemos blogųjų vaisių priežastys yra neribotos 
nuosavybės teisės ir sutarčių laisvos valios dėsniai, — tai aišku, jog jie neati- 
tinka dabarties visuomenės gyvenimo sąlygų; tat reikia įstatymais daryti tų 
dėsnių pataisas, atitinkamas gyvenimo sąlygoms. 


2. Naujų kodeksų mėginimai apriboti 
nurodytus dėsnius 


abar civilizuoto pasaulio valstybėse fabrikų darbininkų samdos su- 
tarties laisvė yra įstatymų šiaip ar taip suvaržyta: tai visai draudžia- 
ma labai jaunus vaikus samdyti, tai draudžiama nepilnamečius laikyti prie 
darbo daugiau valandų per dieną, negu įstatyme nustatyta, ir t. t. O Pran- 
cūzijos įstatymas 1905-VI-29 nustatė kasyklų darbininkams darbo dienos 
ilgumo maksimumą — 8 valandas". 





Tokiems įstatymams esant, netenka kalbėti, neva sutartys teisės atžvilgiu 
yra daromos laisva valia. Pirmiau visos valios laisvės neturėjo tik darbinin- 
kas dėl jo sunkios ekonominės padėties, dabar visos valios laisvės neturi ir 
darbdavys dėl varžomų įstatymo reikalavimų. 

Karo metu ir nuosavybės neribotai teisei teko pakirsti šaknis. Prancūzi- 
joje pirmas tos rūšies įstatymas buvo išleistas 1916-X-6, jo 1$3 sako: „Šį 


5 Duguit, op. cit., 1. 62. 


" Žr. L. Duguit Les transformations gėnėrales du droit privė depuit le Code Napo- 
leon, 1. 46. 


* Žr. L. Duguit Les transformations etc., Avertisement, 1. V. 

įstatymą paskelbus kiekvienos komunos meras apdraustu laišku pareika- 
laus iš neįdirbtų žemės plotų savininko, arba nuolatinio valdytojo, kad juos 
įdirbtų. Jeigu per 15 dienų valdytojas nepateisins priežastimis, nuo jo va- 
lios nepriklausomomis, kad jis priverstas buvo apleisti savo žemę, meras 
turi teisę rekvizuoti tuos plotus ir išnuomoti komunos žemdirbystės komi- 
tetui, kad įdirbtų“. Antrasis tos rūšies įstatymas 1918-V-4 papildė pirmąjį 
ir davė teisę komunos žemdirbystės komitetui išnuomoti neįdirbtus priva- 
tinių asmenų žemės plotus kitiems asmenims". 

Taip pat ir dėl butų samdymo miestuose buvo išleisti karo metu įstatymai 
(pvz., 1918-11I-9), kurių turinys labai priešingas tradicinei nuosavybės teisės 
sąvokai ir sutarčių laisvei'?. Kad ir laikini šitie karo metu išleistieji įstatymai, 
bet jie pilnai vaizduoja ir patvirtina mano aukščiau išreikštąją mintį. 

Vokiečių ir šveicarų ramiems laikams išleisti nuolatiniai, nauji civilinės 
teisės kodeksai — vokiečių BGB ir šveicarų ZGB — davė normas, kurias tų | 
šalių teisininkai ir ekonomistai tikėjosi būsiant priemones socialiniam klau- 
simui rišti. Būtent BGB 138 str. skelbia: „Sutartis, kuri įžeidžia gerus įpro- 
čius, yra nieko neverta. Ypač nieko neverta yra tokia sutartis, kuria vienas 
asmuo, pasinaudodamas kito bloga padėtim, lengvu mintijimu arba nepri- 
tyrimu, išsidera sau arba trečiam tokį turto pelną, koks taip perviršija pasi- 
žadėjusio priedermės kainą, kad pagal atsitikimo aplinkybes tasai pelnas 
yra aiškiai neatitinkamas priedermei“. 

ZGB str. sako: „Jeigu sutartyje, sudarytoje taip, kad vienas jos dalyvis 
pasinaudojo kito sunkia padėtim, lengvu mintijimu arba neprityrimu, yra 
aiškus savitarpio priedermių neatitikimas, tai nukentėjusi šalis turi teisę 
vienų metų laiku pareikšti, jog atsisako nuo sutarties ir pareikalauti atgal 
grąžinti tai, ką buvo davusi“. Šitos normos, abidvi beveik vienokio turinio, 
įvedė teisėn „gerų įpročių“ ir „geros sąžinės“ dėsnius sutartims įvertinti; 
sakau ir „geros sąžinės“ dėl to, kad nustatyti, jog buvo pasinaudota kontra- 
gento sunkia padėtim, lengvu mintijimu arba neprityrimu, nesant tam jo- 
kių taisyklių, gali tiktai teisėjas, remdamasis geros sąžinės dėsniu. Teisėjui 


9 Žr. L. Duguit Les transformations etc., 1. VIII. 
10 Žr. ten pat, L. IX. 

neduota jokių nurodymų, kas tai yra „geri įpročiai“ ir kaip turi būti taiko- 
mas „geros sąžinės“ dėsnis. Todėl teisėjui tenka pačiam nustatyti tų dėsnių 
turinį; teisėjų gi pažiūros ir įsitikinimai yra labai įvairūs. Tokiu būdu mi- 
nėtųjų dėsnių turinys lieka nenustatytas, neaiškus. Tai kalbamos normos ir 
neduoda tikrų priemonių socialiniam klausimui rišti. Bet tam klausimui 
išspręsti, kurį mes čion svarstome, šitos normos turi didelės reikšmės. Jo- 
mis yra aprėžiamas sutarčių laisvos valios dėsnis, dėl to, kad sutartis, for- 
maliu atžvilgiu laisva valia sudarytoji, gali būti panaikinta, jeigu ją suda- 
rant vienas kontragentas išnaudojo kito pernelyg sunkią padėtį ir t. t. 

Galima ir daugiau pavyzdžių atpasakoti patvirtinimui, jog ir nuosavybės 
teisei, ir sutarčių laisvai valiai mėginama nustatyti ribas visuomenės, plačių 
minių interesams saugoti, paėmus tuos pavyzdžius kad ir iš Didžiojo karo 
metų ir priminus, jog visose karan prisidėjusiose valstybėse net reikalin- 
giausių maisto produktų (duona ir kt.) dalinimas — pardavinėjimas buvo 
vykdomas ne laisva valia, bet priverstiniu būdu: nustatyta buvo, kiek, pvz., 
duonos gali pirkti vienas asmuo ir kokia kaina, ir t. t. Bet atpasakotų pavyz- 
džių pakanka parodyti, kad jau suprastas yra privatinės ūkio organizacijos 
viešpatavimo žalingumas visuomenei ir jog ieškomos priemonės ir daromi 
mėginimai pataisyti vykdant kolektyvizmo ir solidarumo dėsnius. 

Vienoje šalyje, Rusijoje, net pamėginta visai socializuoti ūkį. Šitas mė- 
ginimas nepasisekė ir negalėjo pasisekti. Čia ne vieta mums kalbėti, ko- 
dėl tasai mėginimas negalėjo pasisekti, tačiau trumpai atpasakosiu teisi- 
ninko Mengerio, socializmo šalininko, mintį, kuri šiek tiek paaiškins tą 
priežastį. Ne be pagrindo esanti baimė, sako Mengeris, kad socialistinė 
valstybės forma blogai naudosis savo milžiniška ekonomine valdžia, nes 
slopins asmenį panašiai kaip kad dabartinė valstybė slopina asmens poli- 
tinę laisvę. Nereikia esą užmiršti, kad ne visoks ekonominis pelnas gali 
pateisinti individualios laisvės slopinimą; tiktai tais atvejais, kur dalykas 
eina dėl svarbiausių ekonominių visos visuomenės reikalų, galima pilie- 
čių laisvą veiksmą pakeisti valstybės priverstiniu, arba piliečių veiksmą 
reguliuoti valstybės prievarta. Priešingai darant, darbininkų valstybėje 
platinsis individualizmo idėjos, kurios neigs prievartos valstybę lygiai 
taip, kaip dabar per didelis individualizmo išsiplėtojimas esti žymiausias 
socializmo faktorius. 

3. Lietuvos Respublikos civilinės 
teisės novelos 


T ietuva yra žemės ūkio šalis; pramonė ir pirklyba mūsų tėvynėje paly- 
MA) ginti mažai yra išsivysčiusios, jomis užsiima sulyginamai nedidelė 
gyventojų dalis. Tų Lietuvos piliečių, kurie gyvena ir pelnosi žemės darbais, 
didelė dauguma arba visai neturi savo žemės, arba turi jos labai mažai. Taigi 
žemdirbystės proletariato mes turime daug. Greta mes turime daug dvarų, 
tarp jų nemažai labai didelių dvarų. Karo metu ypač skaudžiai nukentėjo 
dvarai; jų žemės dideli plotai liko užleisti dirvonais. Lietuvos miškai, labiau- 
siai valstybiniai, karo metu buvo okupantų iškirsti ir miško medžiaga buvo 
išvežta. O daugelio gyventojų trobos karo metu buvo išdegintos. 

Kad ir nelabai išsiplėtojusi yra pramonė mūsų krašte, visgi fabrikų turi- 
me; yra nemažai fabrikų darbininkų, kurių, bendrai kalbant, padėtis tokia 
pat kaip ir kitų kraštų darbininkų. Miestuose namų didelė dalis karo metu 
buvo sunaikinta, o naujų namų nebuvo statoma kelių metų laikotarpiu. 
Tuo tarpu, grįžus tremtiniams iš Rusijos, miestų gyventojų ne tik nesuma- 
žėjo, palyginti su prieškariniais laikais, bet padaugėjo. 

Mūsų valstybės konstitucijos, tiek laikinoji, tiek Steigiamojo Seimo su- 
kurtoji nuolatinė 106$ paliko veikti civilinės teisės tuos pačius įstatymus, 
kurie veikė prieš karą; vadinasi, Suvalkijoje veikia Napoleono kodeksas, o 
didesnėje Respublikos dalyje veikia Rusijos [kodekso] X t. I dalis. Minėtų 
įstatymų nuosavybės teisės ir pasižadėjimų teisės pagrindiniai dėsniai yra 
vienoki. Napoleono kodekso normas, kuriose išdėstyti tie dėsniai, aš aukš- 
čiau atpasakojau. X t. I d. atitinkamos normos yra tokios: 420 str. sako, jog 
nuosavybės teisę į turtą turi tas, kas civilinių įstatymų nustatyta tvarka įgijo 
valdžią valdyti, naudotis ir rėdyti tą turtą amžinai ir paveldėtinai, išimtinai 
ir nuo kito asmens nepriklausomai; o 1528 str. skelbia, jog sutartys yra 
daromos savitarpiu dalyvių susitarimu. 

Tokiu būdu mūsų besikuriančioje valstybėje mes turėjome ir turime, iš 
vienos pusės, kapitalizmo visas blogąsias išdavas ir karo aplinkybėmis var- 
gingesniųjų gyventojų padėtį dar labiau pablogintą, iš kitos pusės — vei- 
kiančias teisės normas, kurios saugoja ir nuosavybės neribotą teisę, ir su- 
tarčių neribotą laisvą valią. Kaipgi veikė mūsų valstybės įstatymų leidžia- 

moji valdžia: ar ji leido gyvenimo santykiams vystytis, palikdama neliečia- 
mus nurodytose normose išreikštus teisės dėsnius, ar kaip kitaip? 

Atsakymą į šį klausimą duodamas, aš panagrinėsiu įstatymų leidžiamo- 
sios valdžios veikimą, įvairias ekonominio gyvenimo sritis tvarkant: 
a) miškų ūkį, b) žemės ūkį, c) pramonės ūkį, d) miesto gyvenimo sąlygas, 
e) susisiekimą. 


a) Miškų ūkis 


onarchinei tvarkai esant, seniau karalių, vėliau carų ir carienių 
buvo dovanojama atskiriems asmenims už jų padarytus patarnavi- 
mus ar nakties smagumus, ar kitus kokius — ne tik žemė ir miškai, bet 
„dūšios“ — žmonės su žeme ir miškais. Vadinasi, anais laikais miškas buvo 
mažai kainuojamas, dėl to, kad žmonių buvo mažiau negu dabar, o miškų 
buvo daug. Laikams bėgant, žmonių skaičius dauginosi, o miškų plotai 
mažėjo ir mažėjo. Galų gale ir Rusijos valdžiai buvo paaiškėjęs pavojus, 
kad miškai gali per daug sumažėti, jeigu paliktų dvarininkams, kurių nuo- 
savybėje buvo daug miškų, visą nuosavybės teisės laisvę. Buvo išleistas 
įstatymas miškams apsaugoti (lieso-ochranitelnyj zakon). Lietuvos valsty- 
bės valdžia nuo pat pradžios valstybės kūrimosi matė, kad miškai yra 
vienas didžiausių mūsų šalies turtų, kad miškų jau yra ne tiktai ne per 
daug, bet per mažai ir kad jie yra ne atskirų asmenų, bet visos tautos 
turtas. Šitoji valstybės vyrų pažiūra atitiko visuomenės pažiūrą. Atitinka- 
mai tokiai pažiūrai valstybės valdžia ėmėsi tvarkyti miškų ūkį. 

Jau beveik pirmomis mūsų vyriausybės veikimo dienomis, būtent 
1918-XII-5 su Ministerio Pirmininko Voldemaro, ŽŪ ir VT“ ministerio 
Tūbelio ir Miškų departamento vedėjo Matulionio parašais buvo išleistas 
įsakymas, kuris, teisybė, turi omenyje visų pirma valstybės miškų saugo- 
jimą nuo naikinimo tuo suirutės metu, bet jame buvo įbrėžtas aukščiau 
nurodytos visuomenės pažiūros pirmutinis bruožas: Laikinoji Vyriausybė 


* Žemės ūkio ir valstybės turtų — red. past. 

tuo įsakymu paskelbė, jog ji nuo 1918-XII-1 imanti globoti ir valdyti, 
kaip tautos turtą, ir dar nepargrįžusių į savo vietas privatinių savininkų 
miškus, kurie yra dabartinėse Lietuvos sienose'!. 

Kiek vėliau, būtent 1919-II-4, Ministerių Kabineto buvo nutartas ir su 
Ministerio Pirmininko pavaduotojo Vileišio bei ŽŪ ir VT ministerio 
Tūbelio parašais paskelbtas įsakymas!?, kuriuo visi privatinių savininkų 
miškai Lietuvos sienose buvo paimti valstybės priežiūron, o priežiūros 
nepakankant — valstybės globon; už nusižengimą prieš šį įstatymą, ku- 
riuo, trumpai kalbant, buvo draudžiama naikinti miškus, grasinama baus- 
mė. Steigiamojo Seimo įstatymu 1920-V-28 (IIS) buvo sulaikytas priva- 
tinėje nuosavybėje esamų miškų žemės pardavimas!?. Galop Žemės re- 
formos įvedamuoju įstatymu (IŠ p. a) buvo nusavinti Lietuvos Respubli- 
kos naudai privatiniams asmenims priklausantieji miškai ir kirtimai, jei 
jie didesni negu 25 deš.“ Ar pajėgs Respublika naudoti miškus plačių 
minių reikalams tenkinti, tai parodys ateitis. Šių dienų valstybės uždavi- 
nys — rūpinti plačioms minioms geresnį būvį; kad valstybė miškų ūkio 
srityje galėtų tą savo uždavinį vykdyti, ji privalo turėti miškus savo nuo- 
savybėje. Taigi miškų nusavinimas Respublikos naudai atitinka naują ci- 
vilinės teisės srovę. Dėl valstybinių miškų naudojimo atitinkamai nuro- 
dytam valstybės uždaviniui mūsų valdžios buvo išleistos taisyklės. Jomis 
buvo sukurtos komisijos, kurioms leista, vietiniams komitetams (dabar 
savivaldybėms) pritarus, duoti medžių reikalingiems piliečiams ir įstai- 
goms palengvintomis išlygomis, kaip štai: pratęsus mokesnius, papiginus 
taksą, o visai neišsigalintiems mokėti ir dovanai"?. 

Ar sugeba vietos organai tinkamai vykdyti tas taisykles, tai kitas klausi- 
mas. Aš čia nurodau mūsų valstybės valdžios teisės normomis skelbiamus 
vykdytinus civilinės teisės dėsnius. 


" Laik. Vyr. Žin., Nr. 1. 

!2 Žr. Laik. Vyr. Žin., Nr. 9. 

5 Žr. Vyr. Žin., Nr. 36. 

4 Žr. Vyr. Žin., Nr. 45. 

5 Žr. Laik. Vyr. Žin., Nr. 4, priedėlis. 

6) Žemės ūkis 
ią ekonominio gyvenimo sritį mes paskirstysime į tris skyrius: 1) žemės 
valdymą, 2) žemės nuomavimą ir 3) žemės darbininkų samdymą. 

1) Žemės valdymas. Visų pirma 1918-XII-14 su Ministerio Pirminin- 
ko Voldemaro ir ŽŪ ir VT ministerio Tūbelio parašais buvo išleistas įsaky- 
mas!“, kuriuo majoratai buvo paimti valstybės nuosavybėn. Majoratų val- 
dytojai turėjo tam tikras dideles teises į valdomus dvarus; tos teisės buvo 
panaikintos be jokio atlyginimo. Kadangi buvo abejonių, ar galėjo tokį 
įstatymą išleisti ministeriai, tai Steigiamasis Seimas skubiai, 1920-V-28, 
išleido įstatymą, kuriuo uždraudė majoratų pardavimą ir įkeitimą!", o Že- 
mės reformos įvedamuoju įstatymu (2$) nusavino majoratus Respublikos 
naudai be atlyginimo!*, — vadinasi, patvirtino tai, ką buvo padaręs pirmasis 
Ministerių Kabinetas. 

Toliau, 1919-V1-20, buvo išleistas įstatymas kariškiams žeme aprūpinti, 
kuriuo atimama tam tikras dvaro žemės procentas išdalinti ištikimai tarna- 
vusiems įstatyme nustatytą laiką bežemiams ir mažažemiams kariškiams“. 
Šitas Laikinosios vyriausybės įstatymas buvo Steigiamojo Seimo ne tiktai 
nepanaikintas, bet dar praplėstas įstatymu 1920-I1I-329; pirmiau buvo ima- 
ma 15 proc. iš dvarų ploto 500-800 deš., St. Seimo įstatymu imama 15 proc. 
iš dvarų ploto nuo 300 deš.; pirmiau buvo imama tik žemė, St. Seimo įsta- 
tymu imama žemė su jos dydžiui atitinkamu gyvu ir negyvu inventorium, 
sėklos ir kitos mantos skaičiumi; pirmiau paimtoji žemė buvo skiriama tik 
kariams, o St. Seimo įstatymu, aprūpinus turinčius teisę ir norinčius gauti 
žemės kariškius, duota teisė bežemiams ir mažažemiams gauti tos žemės. 


Rengiant Žemės reformos įstatymą, kurio visa tauta laukė dar pradedant 
nuo pirmosios revoliucijos Rusijoje 1905-1906 m., valstybės valdžia pasirū- 


18 Žr. Laik. Vyr. Žin., Nr. 1. 
*7 Žr. Laik, Vyr. Žin., Nr. 36. 
18 Žr. Laik. Vyr. Žin., Nr. 45. 
* Žr. Laik. Vyr. Žin., Nr. 8. 
2 Žr. Vyr. Žin., Nr. 47. 

pino, kad tai reformai vykdyti būtų kiek galima pakankamai žemės. Įstatymu 
1920-1II-8, Smetonos ir Noreikos pasirašytu, buvo uždrausta įsigyti žemės 
įvairiais būdais, išskiriant paveldėjimo keliu įsigijimą, daugiau kaip 50 deš., o 
kas turi žemės, tiems leista įsigyti tik tiek, kad su turimąja įgyjamoji sudarytų 
ne daugiau kaip 50 deš.; naujai įkeisti už skolą taip pat uždrausta daugiau 
žemės kaip 100 deš.2! Tuo pat įstatymu uždrausta buvo pardavinėti dalimis be 
ŽŪ ir VT ministerijos leidimo dvarus, kurių žemės plotas didesnis negu 200 
deš. Toliau 1920-IV-19 įstatymu, Smetonos ir Galvanausko pasirašytu, buvo 
visai uždrausta be ŽŪ ir VT ministerijos leidimo parduoti žemę tiems savi- 
ninkams, kurių nuosavybėje buvo žemės plotai, didesni kaip 200 deš. 

St. Seimo išleistu 1920-VI-28 įstatymu buvo uždrausta be valdžios leidimo 
perleisti žemę, išskyrus paveldėjimą, tiems savininkams, kurie turi žemės dau- 
giau kaip 70 deš., o leidžiama gali būti perleisti tik 10 proc. turimos žemės, 
bet ne daugiau kaip 100 deš.2? Toliau Žemės reformos įvedamuoju įstatymu 
1920-VII1-143 buvo nusavinti Respublikos naudai ne tik miškai, apie kuriuos 
jau kalbėjome, bet ir pelkės, durpynai, atvirieji vandenys ir ežerai, žemės 
gelmių turtai bei mineralinių vandenių šaltiniai ir jų eksploatacijai reikalingi 
žemės plotai, taip pat dvarai, įvairiomis palengvintomis sąlygomis įsigyti. 

Galop Žemės reformos įstatymu?! St. Seimas nusavino tos reformos rei- 
kalams privatinių savininkų žemes, jei savininkas turi daugiau kaip 80 hek- 
tarų, už nustatytą įstatyme kainą (57$ ir kt.), o už tą žemės nuošimtį, kuris 
paimtas remiantis įstatymu kariškiams žeme aprūpinti, nepaskirta jokio 
atlyginimo (60$). 


2) Žemės nuoma.1919-1-19 buvo išleistas Ministerio Pirmininko Sle- 
ževičiaus ir ŽŪ ir VT ministerio Tūbelio pasirašytas „Dėl privatinių dvarų 
naudojimo įsakymas“; juomi privatiniai dvarai, kurių savininkai arba nuo- 
mininkai nebuvo grįžę arba patys nevedė ūkio, buvo imami valstybės glo- 


2! Žr. Laik. Vyr. Žin., Nr. 20. 
22 Žr. Vyr. Žin., Nr. 39. 
3 Žr. Vyr. Žin., Nr. 45. 
4 Žr. Vyr. Žin., Nr. 83. 
2 Žr. Laik. Vyr. Žin., Nr. 10. 

bon ir išnuomojami vieniems metams tvarka ir sąlygomis, tame pat įsakyme 
nustatytomis. Šitas įsakymas turėjo didelę svarbą dėl to, kad juo nustatytos 
taisyklės vėliau buvo įstatymu 1919-111-23*5 patvirtintos. Šitas ką tik nuro- 
dytas įstatymas, Ministerių Kabinete Stulginskiui pirmininkaujant priimtas, 
palietė platesnę negu pirmasis įsakymas civilinės teisės sritį, būtent jis liepia: 
a) visiems dvarininkams, arba jų įgaliotiniams, išnuomojant dvarų žemes 
išnuomoti jas pirmiausia savo apylinkės bežemiams ir mažažemiams ir tiktai 
juos patenkinus leidžia išnuomoti kitiems asmenims, net į vienas rankas di- 
desnius plotus, bet ir tai tik su ŽŪ ir VT ministerijos žinia. Jeigu dvarininkas 
nesiskaitytų su šiuo įstatymu, tai jisai įgaliotinio gali būti visai pašalintas nuo 
dvaro valdymo ($4) ir dvaras gali būti įgaliotinio išnuomotas. Jeigu dvare 
buvo nuomininkas, kuris dar prieš karą nuomavo tą dvarą, tai įstatymas duo- 
da jam teisę (6$) pasilikti nuomininku dar vieniems metams, kad ir būtų 
pasibaigęs jo sutarties terminas, — jeigu tik dvaras nėra išnuomojamas apy- 
linkės reikalingiems žemės bežemiams ir mažažemiams. 

Atpasakoto įsakymo ir įstatymo didelė reikšmė visuomenės naudos at- 
žvilgiu yra savaime aiški: visuomenei būtinai reikalinga, kad dvarų žemė 
būtų įdirbta ir apsėta, kad nuomininkai po karo staiga nebūtų pašalinami iš 
nuomojamų dvarų ir kad bežemiai ir mažažemiai žemdirbiai gautų žemės, 
jei nori, nuomoti. Prieš tuos didelius reikalus nuosavybės teisės ir sutarčių 
laisvos valios dėsniai turėjo nusilenkti. 

1919-XI-30 įstatymas, Smetonos ir Galvanausko pasirašytas??, dar toliau 
eina ta pačia vaga: „jei žemės savininkai, — sako jo 1$, — kurie turi 50 arba 
daugiau deš. naudojamos ūkyje žemės, nei patys, nei per savo teisėtai įga- 
liotus asmenis ligi 1920-III-1 nepaims valdyti savo ūkių, tai jų ūkiai gali 
būti išduodami nuomon ilgesniam laikui, — vadinasi, ne vieniems metams, 
kaip pirmiau buvo leista, — sąlygomis, numatytomis 1919-I-19 įsakyme“. 
Tų pačių valstybės vyrų pasirašytas 1920-11-31 įstatymas? dar toliau eina 
[dėlį nuosavybės teisės įžeidimo: a) dirvonuojanti dvaro žemė priverstinai 
valstybės organų atiduodama nuomon bežemiams ir mažažemiams už prie- 


26 Žr. Laik. Vyr. Žin., Nr. 5. 
* Žr. Laik. Vyr. Žin., Nr. 17. 
28 Žr. Laik. Vyr. Žin., Nr. 26. 

dermių atlikimą, — kad ir savininkas pats vestų ūkį; b) smulkieji nuomi- 
ninkai, kurie nuomoja ne daugiau kaip 50 deš., jų nuomos terminui išėjus 
paliekami nuomininkais, jei tik pildo sutarties sąlygas. 

Šitą įstatymą St. Seimas dar išplėtė savo 1920-VII-27 įstatymu??, kuriuo 
net sulaikė teismo sprendimų vykdymą, jeigu buvo nuspręsta iškelti nuo- 
mininkus iš nuomojamųjų ūkių, numatytų įstatyme. Galop „Privatinių sa- 
vininkų žemių naudojimo įstatymu“ 1920-X-30*0 St. Seimo buvo dar to- 
liau pažengta ta pačia vaga: žemės ūkiai, turintieji daugiau kaip 70 deš., tų 
privatinių savininkų ir nuomininkų, kurie patys ūkio nevedė, su visu tiems 
ūkiams priklausomu kilnojamu ir nekilnojamu turtu buvo paimti valstybės 
globon ir eksploatuojami tame įstatyme nustatyta tvarka ir sąlygomis. 


3) Žemės darbininkų samda. Vokiečiams galutinai iš Lietuvos išsi- 
danginus, tuoj paaiškėjo dvarų darbininkų ir ordinarininkų sunkios pa- 
dėties aštrus klausimas; karo metu daugelyje dvarų tai darbininkų pačių 
buvo apsigyventa, tai vokiečių valdininkų, kurie valdė dvarus, buvo ap- 
gyvendinta daugiau, negu dvaras paprastai laikydavo. Grėsė pavojus, kad 
dvarininkai ims mėtyti žmones iš dvarų. Todėl tuoj, 1919-VII-5, buvo 
išleistas Smetonos ir Sleževičiaus pasirašytas „Apie darbininkų-ordinari- 
ninkų iš dvarų dėlei darbų sumažėjimo pašalinimą įstatymas“, kuriuo 
buvo: 1) uždrausta šalinti esamus dvare darbininkus, ligi jie susiras kito- 
kio darbo, o jei nesusirastų darbo, tai ligi rugsėjo mėnesio pabaigos ir 
2) liepta duoti darbininkams butą, žemės plotą, kurį jie ligi šiol daržo- 
vėms, bulvėms ir linams turėjo, duoti įrankių ir gyvulių tam plotui ap- 
dirbti ir gyvuliams ganyklą; gi 3) darbininkui uždėta prievolė atidirbti 
įstatyme nustatytą dienų skaičių. 

Toliau, besibaigiant anksčiau nustatytam laikui, 1919-X-2 įstatymu?! buvo 
duota dvaro darbininkams teisė pasilikti dvare ligi 1920-IV-23 ir gauti bu- 
tą, kurą ir ordinariją už nustatytą įstatyme darbą. 


2 Žr. Vyr. Žin., Nr. 42. 
* Žr. Vyr. Žin., Nr. 51. 
*! Žr. Laik. Vyr. Žin., Nr. 13. 

Toliau, besiartinant ką tik nurodyto laiko pabaigai, 1920-IV-20 buvo vėl 
išleistas „Dvarų darbininkų atstatymo įstatymas“?2. Šitas įstatymas paskirs- 
tė darbininkus į dvi rūšis: 1) tuos, kurie tarnavo dvare ir prieš karą ir 2) 
tuos, kurie buvo priimti dvaran okupacijos laiku ir vėliau; pirmiesiems 
buvo duota teisė liktis dvare ligi 1921-III-1, antriems buvo duota teisė 
gyventi dvare ligi 1921-I-1 arba ligi susiras kitur sau vietą, jei tai įvyktų 
anksčiau; ne tik pirmųjų, bet ir antrųjų įstatyme nustatytos užlaikymo dva- 
re sąlygos (svarininkai). Nurodytieji įstatymai dar labiau buvo išplėsti St. 
Seimo 1920-VII-15 įstatymu?*. Tiek 1920-IV-20 įstatyme, tiek ir ką tik 
nurodytame St. Seimo įstatyme mes randame mėginimą apdrausti dvarų 
darbininkus nuo nesveikatos ir senatvės: pirmuoju įstatymu darbininkai- 
ordinarininkai, dirbę dvare ne mažiau kaip 10 metų be pertraukos ir prara- 
dę šiame dvare darbą dirbdami dėl nelaimingų atsitikimų, ne dėl savo kal- 
tės, sveikatą, arba dėl senatvės negalį darbą dirbti, naudojasi 2-me $ nuro- 
dytomis sąlygomis tame pačiame dvare ligi 1921-III-1, bet nuo darbo at- 
leidžiami, o antruoju įstatymu toji pat teisė suteikta ligi 1921-IV-23. 

Vėliau St. Seimas 1921-I1I-30 įstatymu?* sutvarkė daugiau santykių tarp 
darbdavių ir darbininkų: šicame įstatyme nustatyta, kiek dvaras privalo lai- 
kyti darbininkų atitinkamai jo žemės plotui, nustatytas darbininko atlygi- 
nimo minimumas, seniems ir netekusiems sveikatos nustatytos nuolatinės, 
ne laikinos, kaip pirmiau, pensijos, įvesta Darbo ir socialinės apsaugos ins- 
pektorių įstatymo vykdymo priežiūra ir t. t. 


c) Pramonės ūkis 


abrikų darbininkų darbo sąlygos yra normuojamos tais įstatymais, 

L d) kurie veikė Rusijos valdžiai esant ir kurie dabar veikia Lietuvoje, 
remiantis aukščiau nurodytu mūsų Konstitucijos straipsniu. Tais įstatymais 
remiantis yra pas mus ir fabrikų inspekcija. Bet tais įstatymais mūsų valsty- 


* Žr. Laik. Vyr. Žin., Nr. 29. 
* Žr. Vyr. Žin., Nr. 40. 
* Žr. Vyr. Žin., Nr. 62. 

bės nepasitenkinta. Įstatymu, paskelbtu Laik. Vyr. Žin. Nr. 7, buvo įsteig- 
tos Darbo biržos, kurių tikslas — kova su nedarbu, darbdavių su darbinin- 
kais santykių tvarkymas ir tarpininkavimas tarp darbdavių ir darbininkų. 
Darbo biržos steigiamos ir užlaikomos savivaldybių lėšomis, o jų patarna- 
vimas teikiamas beveik dovanai; taigi jos organizuotos aiškiai socialistiniu 
dėsniu. Įstatymas pasirašytas Smetonos, Sleževičiaus ir Paknio. 

Toliau, 1919-XI-30 buvo išleistas Smetonos ir Galvanausko pasirašytas 
„Darbo dienos ilgumo įstatymas“, kuriuo buvo nustatytas 8 valandų dar- 
bo dienos ilgumas visose dirbtuvėse ir fabrikuose, kurios naudojasi ne ma- 
žiau kaip 3 darbininkų samdomuoju darbu. Darbo inspektoriai prižiūri šio 
įstatymo vykdymą ir už jo peržengimą skiriama bausmė teismo keliu ligi 
10.000 auksinų piniginės pabaudos, arba areštas ligi 4 savaičių. 

Galop 1921-11-23 įstatymu““ St. Seimas nustatė atlyginimą darbininkui, 
jeigu darbdavys be darbininko kaltės atleistų jį nuo darbo. 


d) Miestų gyvenimo sąlygų normavimas 


74 ia aš turiu omenyje butų ir kambarių samdymo tvarkymą. 

Gana greit po to, kai išsidangino iš Lietuvos okupantai, 1919-IX-10 
buvo išleistas Ministerio Pirmininko Sleževičiaus ir ŽŪ ir VT ministerio 
Stulginskio pasirašytas įsakymas „Apie butų, kambarių ir namų samdymo 
kainų normavimą miestuose ir miesteliuose““?, kuriuo nustatytas butams ir 
kambariams kainų maksimumas ir duota teisė nuomininkams pasilikti gy- 
venti bute arba kambaryje ir nuomos terminui išėjus, jei tik nuomininkas 
pildo savo prievoles. Šitasai įsakymas St. Seimo ne tiktai nebuvo panaikin- 
tas, bet buvo dar išplėstas įstatymais 1920-VIII-1498 ir 1921-VIII-6*, ku- 
rių pastarasis normuoja ir butų prekybos, ir pramonės reikalams nuomavi- 
mo kainas ir šių butų nuomininkų iškraustymo sąlygas. 


35 Žr. Laik. Vyr. Žin., Nr. 17. 
35 Žr. Vyr. Žin., Nr. 61. 
*7 Žr. Laik. Vyr. Žin., Nr. 12. 
38 Žr. Vyr. Žin., Nr. 45. 
9 Žr. Vyr. Žin., Nr. 69. 

Čia reikia pažymėti draugijų steigimo patikrintą laisvę, kuri duoda įvai- 
rių rūšių darbininkams jungtis į profesines sąjungas, tarp kitų ir valstybės 
valdininkams. Susiorganizavę darbininkai turi galimybę, išskiriant valsty- 
bės tarnautojus, nustatyti kolektyvines sutartis ir besisamdydami laikytis 
tų kolektyvinių sutarčių sąlygų. 


e) Susisiekimas 





XI| ar Rusijos ir okupantų valdžiai esant, gelžkeliai priklausė valstybei. 
I) Ir mūsų Respublikoje jie priklauso valstybei. Tai šita ekonominio 
gyvenimo sritis iš pagrindų yra tvarkoma socializmo pradais. 

Iš viso to, kas aukščiau išdėstyta, mes matome, kad kolektyvizmo pradas 
yra plačiai vykdomas mūsų Respublikos civilinės teisės naujai išleistose 
normose ir yra vykdomas ne miglotai, remiantis „gerų įpročių“ ar „geros 
sąžinės“ dėsniais, bet aiškiomis konkrečiomis teisės normomis, kurios kei- 





čia nusistovėjusius teisės pradus atitinkamai pasikeitusioms visuomenės gy- 
venimo sąlygoms. 


Laissez faire, laissez passer (pranc.) — leiskite veikti, leiskite judėti 

Mojoratas — dvaras, nuosavybės paveldėjimo keliu atitekęs vyriau- 
siam giminės asmeniui 

Ordinarija; ordinarininkas — kumečiams mokamas darbo užmo- 
kestis natūra, išimtinė; bežemis, samdomas už ordinariją 

Laik. Vyr. Žin. — „Laikinosios vyriausybės žinios“ 

deš. — dešimtinė 

Vyr. Žin. — „Vyriausybės žinios“ 


Dėl vieno įstatymų aiškinimo 
Prof. P. Leonas 


„Teisių fakulteto darbai“, 
Kaunas, 1925, II tomas, p. 16-22. 


(Iš Vyriausiojo Tribunolo praktikos) 


aprastai kalbant, kiekvienam valstybės valdininkui tenka įstatymus 
aiškinti — juos vykdant ar taikinant visuomenės gyvenimo reika- 
lams tvarkyti. Bet čia imuosi kalbėti ne apie tokį įstatymų aiškinimą, o apie 
tą, kuris yra pavedamas tam tikrai aukščiausiai įstaigai, kuris, konkrečiu 
atveju duotas, yra laikomas įstatymo galioje, o kitiems panašiems atsitiki- 
mams esti pavyzdys ir autoritetinga nuomonė. Šitas įstatymų aiškinimas 
yra vienas svarbiausių valstybinių darbų, nes juo yra saugojamas valstybėje 
teisėtumas ir net Konstitucijos atitinkamas jos esmei vykdymas. 

Rusijoje, kuri mus ilgai valdė, įstatymų aiškinimas priklausė Senatui: 
vadinamųjų „naujų“ teismų bylose — jo kasaciniams departamentams 
(baudžiamajam ir civiliniam), kitų teismų bylose — kitiems departamen- 
tams, o administracinėse bylose — pirmam departamentui; kai kuriais 
atvejais klausimas buvo sprendžiamas bendruose arba sujungtuose Sena- 
to susirinkimuose. 

Mūsų Respublikoje įstatymų aiškinimo kompetencija teismo bylose pri- 
klauso Vyriausiajam Tribunolui, o administracijos byloms mes atitinkamos 
įstaigos neturime (su maža išimtim). 

Teoriškai samprotaujant, įstatymų vykdymas, tat ir jų aiškinimas, turi bū- 
ti vienodas visai valstybei; dėl to įstatymų aiškinimas ir pavedamas vienai 
įstaigai. Tačiau ir tam pačiam žmogui tenka kartais keisti savo nuomonę, 
dar dažniau tenka suklysti; o kai įstaiga susideda iš daugelio asmenų, tai 
nuomonių įvairumas neišvengiamas. Tat ir įstatymų aiškinimuose atsitinka 
ir prieštaravimų tarp vienų ir kitų, ir neatitinkamumų įstatymų esmei. 

Dėl to ir šis darbas, kaip ir kiekvienas žmogaus darbas, yra reikalingas 
kritikos. 

Mūsų Vyriausiojo Tribunolo sprendimai kol kas, rodosi, dar nebuvo su- 
kėlę kritikos. Aš čia darau jos mėginimą. 

Aš panagrinėsiu Vyriausiojo Tribunolo sprendimą dėl Antano Ragelio 
ieškinio Jonui Zdanavičiui iš ūkio iškelti. 

Ragelio ūkis teko Zdanavičiui šia sutartim: 

Sutartis. Rageliai, 1916 m. vasario 22 d. Aš, žemiau pasirašęs Antanas, 
Jono sūnus, Ragelis, gyvenantis Ragelių sodžiuje, Rokiškio valsčiaus, par- 
duodu ten esančią savo dūbą, turinčią (skaitančią) dvidešimt aštuonias de- 
šimtinės žemės, su visomis trobomis ir mišku, Jonui, Kazimiero sūnui, Zda- 
navičiui, kilusiam iš Žygaiškių vienkiemio, Rokiškio valsčiaus, už tris tūks- 
tančius septynis šimtus penkias dešimtis rublių ir nuo šios dienos pavedu ją 
minėto Jono Zdanavičiaus pilnam valdymui. Jonas Zdanavičius įmoka čia 
pat Antanui Rageliui penkis šimtus rublių, o likusius tris tūkstančius du 
šimtus penkiasdešimt rublių sumokės prie pripažinties. Ir lig tam laikui vie- 
toje palūkanų mokės A. Rageliui kasmet po keturias dešimtis rublių. Jonas 
Zdanavičius užleidžia Antanui Rageliui už kelio esantį sandėlį ir šalia jo 
esančio daržo pusę ir išdirba jį. Tolesniai stato A. Rageliui bendrai su juo iš 
senos kamaros dviejų galų rūmą ir duoda kasmet tokią ordinariją: dešimt 
pūrų rugių, penkis avižų, du miežių, vieną žirnių ir sodina savo žemėje 
penkis pūrus bulvių. Gano vieną karvę, ją ir mitina žiemą savo pašaru. Suve- 
ža ir sukapoja malkas. Ir kiekviename (kožname) reikale duoda arklį. 

Antanas Ragelis išsikerta savo naudai iš daržo liepas ir žilvičius. Jo naudai 
pastatytieji namai su sodnu ir daržu grįžta Jono Zdanavičiaus savastin. Su 
šia sutartimi sutinkame ir pasirašome. Antanas, Jono sūnus, Ragelis ir Jo- 
nas, Kazimiero sūnus, Zdanavičius, o už mus, kaip beraščius, mums pra- 
šant pasirašė: už A. Ragelį — Povilas Kesiunas, už J. Zdanavičių — Juozas 
Šukys. Šios sutarties liudytojais buvome: Juozapas Černius, Ragelių sody- 
bos, Justinas Čeldis, Kitalokų viensėdis. 

Jonas Zdanavičius, nepripažindamas Antano Ragelio ieškinio, iškėlė savo 
priešieškinį, prašydamas teismo pripažinti sutarčiai 1916-11-22 (kuri, anot 
jo, yra pirkimo-pardavimo sutartis) notarinio akto galios pagal 1919-VIII-18 
įstatymą. Ieškovas Ragelis tvirtino, kad ši sutartis yra užpardavimo sutartis ir 

kad ji neatitinka 1919-VIII-18 įstatymo reikalaujamų formalumų. Zdanavi- 
čius prašė teismo klausti liudininkus, tarp kitų kun. Vėgėlę, kuris rašė kalba- 
mą sutartį, kad nustatytų jos esmę ir papildytų trūkstamą formalumą. Kauno 
apygardos teismas 1923-I-23 sprendimu Ragelio ieškinį patenkino, o Zda- 
navičiaus priešieškinį atmetė, atsisakęs klausti liudininką kun. Vėgėlę dėl to, 
kad sutarties formalumas turi būti iš jos pačios, raštu padarytos, matomas ir, 
pagal Civ. proc. įst. 409 str., negali būti įrodomas liudininkais. 

Zdanavičius, nesutikdamas su tuo sprendimu, padavė Vyriausiajam Tri- 
bunolui apeliacijos skundą, kuriame palaikė savo reikalavimus, Kauno apy- 
gardos teisme pareikštus. 

Vyriausiasis Tribunolas! visai priešingai, nei Apygardos teismas, išspren- 
dė šią bylą, paklausęs liudininką kun. Vėgėlę apie sutarties esmę ir surašy- 
mą. Štai Vyriausiojo Tribunolo visas sprendimas: 


SPRENDIMAS 


Lietuvos Respublikos vardu 
1925 metų sausio mėnesio 14-21 dieną 
Vyriausiasis Tribunolas: 


Jo Pirmininkas A. Kriščiukaitis 
Nariai: A. Janulaitis, M. Romeris ir sekretoriaus pad. A. Rimkevičius 


Teisiamajam posėdy, Kaune, žiūrėjo Jono Zdanavičiaus su Antanu Ra- 
geliu civilinę bylą dėl Jono Zdanavičiaus apeliacijos skundo prieš Kauno 
apygardos teismo 1923 metų sausio 23 dienos sprendimą. 

Antanas Ragelis raštu pareiškė Rokiškio taikos teisėjui, kad jis 1916 m. 
yra užpardavęs savo dūbą Ragelių sodžiuje Jonui Zdanavičiui ir pavedęs 
valdyti tam tikromis jo nurodytomis sąlygomis (ordinarijų ir t. t.) ir dabar, 
kadangi Zdanavičius jų nepildo, o jis nebenori savo dūbos parduoti, prašo 


! Referavo bylą Vyriausiojo Tribunolo narys p. A. Janulaitis. 

Zdanavičių pašalinti iš jo dūbos ir priteisti už neatiduotą ordinariją ir nuos- 
tolius, padarytus 7500 auksinų, ir bylojimo išlaidas. 

mo ano rašto apie Ragelių dūbą ipotekiniu, o bylą pavesti nagrinėti Apy- 
gardos teismui. 

Šitą bylą išnagrinėjo Kauno apygardos teismas. Ieškovas prašė nesvarstyti 
dalį ieškinio dėl ordinarijos ir nuostolių. 

1923 m. sausio 23 d. Kauno apygardos teismas nusprendė: patenkinimui 
tiesioginio ieškinio pašalint Joną Zdanavičių iš Antano Ragelio ūkio, Ra- 
gelių sodžiuje, Rokiškio apskr. ir valsč., kitą dalį Antano Ragelio ūkio 
ieškinio nesvarstyti, priešingąjį gi Jono Zdanavičiaus ieškinį atmesti. Spren- 
dimą vykdyti, jam įsiteisėjus. 

Šituo sprendimu skundėsi atsakovas Zdanavičius, kuris savo apeliacijos skun- 
de sako, kad raštas 1916 m. vasario 22 d. buvo pardavimo raštas, jį rašė 
kunigas Vėgėlė savo ranka, taigi atitinka 1919 m. rugpjūčio 19 d. įstatymo 
reikalavimus, todėl prašo Kauno apygardos teismo 1923 m. sausio 23 d. 
sprendimą panaikinti, vyriausią Antano Ragelio ieškinį atmesti, jo priešieš- 
kinį dėl pripažinimo naminiam aktui iš 1916 m. vasario 22 d. notarinio akto 
galią patenkinti, priteisus iš Antano Ragelio jam teismo ir bylos vedimo 
išlaidas vyriausiam ieškiniui ir priešieškiniui už abi instancijas. 

Išžiūrėjęs apeliacijos skundą, šalių pareiškimus, įvertinęs dokumentus ir 
liudininkų parodymus, Vyriausiasis Tribunolas randa, kad: 1) šitas raštas 
1916 m. vasario 22 d. kalba apie žemės pardavimą, 2) visas rašytas abiejų 
šalių įprašyto kunigo Vėgėlės, kurio šalys prašė pridėti antspaudą, bet ku- 
ris, bijodamas sau painių, nepridėjo, 3) toksai raštas atitinka 1919 m. rug- 
pjūčio 18 d. įstatymo tikslą ir dvasią, taigi šitam. raštui reikia pripažinti 
notarinio rašto galią, todėl, remdamasis 1919 m. rugpjūčio 18 d. įstatymu 
ir P. B. Įst. 772-774 str., Vyriausiasis Tribunolas nusprendė: 1) Kauno apy- 
gardos teismo 1923 metų sausio 23 d. sprendimą, kiek jis liečia Jono Zda- 
navičiaus pašalinimą iš Antano Ragelio ūkio, panaikinti ir Ragelio ieškinį 
šioj dalyje atmesti, 2) sutartį, surašytą 1916 metų vasario 22 d., kuria An- 
tanas Ragelis yra pardavęs Jonui Zdanavičiui savo dūbą iš 28 dešimtinių 
žemės su trobomis ir mišku Ragelių sodžiuje, Rokiškio valsčiaus, pripažin- 
ti turinčią notarinio akto galią, priteisti iš Antano Ragelio Jonui Zdanavi- 

čiui du šimtus aštuonis litus (208) ir 20 centų teismo ir žyminio mokesčių 
ir du šimtus (200) litų už bylos vedimą dviejose instancijose. Aukščiau 
nurodytąjį Apygardos teismo sprendimą, kiek jis liečia Jono Zdanavičiaus 
priešingąjį ieškinį, panaikinti. Šį sprendimą vykdyti sumokėjus visas paja- 
mas, kaip yra pasakyta įstatyme apie aktus, padarytus dėl nekilnojamojo 
turto perleidimo (4$), ir šiam tikslui sprendimo nuorašą nusiųsti Rokiškio 
apskr. mokesčių inspektoriui. 

Vyriausiojo Tribunolo sprendime mes randame tris motyvus, kurių du, 
pirmasis ir trečiasis, tikrenybėje nėra motyvai, bet kategoriškas tvirtinimas — 
taip manau, taip liepiu. 


I. Bylos dalyviai ginčijosi dėl sutarties esmės: vienas sako, — tai užparda- 
vimo, rankpinigius duodant, sutartis, o kitas tvirtina, — tai pardavimo su- 
tartis. Tokiu atveju ir įstatymai, ir teorija duoda priemonių sutartims aiš- 
kint. Tačiau Tribunolas sustojo ties vienu sutarties žodžiu, o gal dar ties 
liudininko kun. Vėgėlės nuomone dėl sutarties esmės, ir tvirtina, kad su- 
tartis kalba apie žemės pardavimą. O kuomet užpardavimo sutartis kalba 
apie ką kita, kaip ne apie žemės pardavimą? Štai X t. I d. 1685 str., kuris 
kalba apie rankpinigių raštą, taip skelbia: „Jei susitarusieji apie pardavimą? 
dėl ko nors, iki padarys pirkimo ar formalų užpardavimo raštą, nori patikrin- 
ti savo susitarimą rankpinigiais, tai gavusis juos, tam paliudyti, turi duoti 
pirkikui raštą“. O Napoleono kod. 1582 str. sako, kad „pardavimas yra 
sutartis, kuria viena šalis pasižada? perduoti daiktą, o kita — užmokėti už 
jį“. Reiškia, ne iš paties išsitarimo „parduodu“, „pasižadu parduoti“ ar 
„Užparduodu“ reikia spręsti apie sutarties esmę, o iš jos turinio. Turinį gi 
aiškinti reikia ne liudininkui pavesti, bet pačiam teismui atlikti. Aiškinant 
sutartį, negalima neigti to, kas joje pačių šalių pasakyta. O Ragelio su 
Zdanavičium sutarty 1916-II-22 pasakyta, kad dūba parduodama už 3750 
rublių, kad sutartį darant mokama tik 500 rub., kad kiti 3250 rub. turi būti 
sumokėti prie pripažinties“ . Iš to aišku, kad pačios šalys laikė šią sutartį tik 


2 Mano paryškinta. 
> Mano paryškinta. 
* Mano paryškinta. 

užpardavimo, įduodant rankpinigius, sutartim ir kad jos numatė reikalą da- 
ryti pardavimo (pripažinties) aktą; rankpinigių raštas, pagal nurodytą X t. I d. 
1582 str., privalo nustatyti laiką, kuomet bus daromas pirkimo aktas: čia tas 
terminas numatomas iš žodžio „pripažintis“: sutartis buvo daroma, kuomet 
veikė vis maior — karo teisė, kuri buvo panaikinusi teisę perleisti nekilnoja- 
mąjį turtą; tat pirkimo aktui terminas, matyti, buvo manomas — okupacijos 
pabaiga. Taip, rodosi, turėtų būti suprasta kalbamoji sutartis, jei ji būtų aiški- 
nama iš jos turinio, o ne iš jos formalaus žodžio „parduodu“ ir ne iš jos 
aiškinimo, kurį davė kun. Vėgėlė. Nenaikina sutarties užpardavimo būdo 
ir ta aplinkybė, kad ja ūkis buvo perduotas Zdanavičiui valdyti, o X t. I d. 
1684 str. draudžia užpardavimo sutartim valdyti, — nenaikina dėl to, kad 
šitas draudimas turi tikslą tik valstybės fisko reikalą ginti, o pačios sutarties 
neniekina, tik numato šalims piniginę pabaudą iždo naudai. 

Tat Vyriausiajam Tribunolui reikėjo pasisakyti, kodėl jis priėjo išvadą, 
kad sutartis yra žemės pardavimo aktas, o ne pasitenkinti kategorišku tvir- 
tinimu, kad sutartis kalba apie žemės pardavimą. Ir užparduodant, ir rank- 
pinigių raštą imant, ir galutinai parduodant — visuomet kalbama apie par- 
davimą. Esant tokiam esminiam ginčui, kaip ginčas dėl akto nuosavybės 
teisės perleidimo žemės ūkiui, turėjo būti analizuotas to akto turinys, o 
analizuojant jį būtų tikrai prieita prie kitokios išvados. 


II. Dar mažiau nei pardavimo aktą 1916-II-22 sutartis atitinka įstatymą 
„Apie aktus, padarytus dėl nekilnojamojo turto perleidimo“ 1919-VIII-18. 
Šio įstatymo pirmasis $ toks: „Aktai, kuriais perleidžiama nekilnojamojo 
turto nuosavybės teisė, padarytieji karo laiku, nesant notarams, ir asmenų 
visuomenės pareigas einančių paliudytieji (mano paryškinta), gali būti Teis- 
mo pripažinti tikrais ir turinčiais notarinių aktų galią“. Mano paryškintas 
akto požymis yra esminis; be šito požymio, t. y. sutartis, nepaliudytoji visuo- 
menės pareigas ėjusio asmens, nėra aktas šio įstarymo prasme. Aktas paliu- 
dytas — reiškia, kad jis savy turi raštu padarytą to asmens paliudijimą, o 
paliudijimas ne kitaip gali būti padarytas, kaip tik savo pavarde pasirašant. 
Ragelio su Zdanavičium 1916-11-22 padarytoji sutartis asmens, visuomenės 
pareigas ėjusio, nepaliudyta, tai ji ir neatitinka įstatymo reikalavimo. Vyriau- 
siasis Tribunolas kategoriškai sako, kad ta sutartis atitinka 1919-VIII-18 įsta- 

tymo tikslą ir dvasią; tai yra netiesa — dėl to, kad, jei sutartis aiškiai neturi tų 
atributų, kurių reikalauja įstatymas, tai ji neatitinka įstatymo tikslo nė dva- 
sios. Kitaip, įstatymus aiškinant ir taikant, bus kuriami nauji įstatymai, bet 
ne esamieji vykdomi. Ir čia Vyriausiojo Tribunolo sukurtas naujas įstatymas 
Ragelio su Zdanavičium bylai išspręsti, o tokios kompetencijos jam neduo- 
ta. Jeigu įstatymus galima būtų Vyriausiajam Tribunolui taip laisvai aiškinti, 
kaip jis šiuo atveju yra padaręs, tuomet nebūtų skirtumo tarp teismo ir įsta- 
tymų davėjo funkcijų; tuomet galima, pvz., vekseliu pripažinti tokį raštą, 
kuris visas parašytas skolininko ir turi visus vekselio požymius, bet skolinin- 
ko nepasirašytas; arba pas notarą pareikštu laikyti tokį raštą, kuris visas rašy- 
tas notaro ranka, bet jo nepaliudytas, kad jis jam pareikštas ir t. t. Teismo 
byloje Vyriausiojo Tribunolo sprendimas yra galutinis, skųstis nėra kur, tat ir 
turi likti galioje jo toks įstatymo aiškinimas. Tačiau, kadangi jis yra tiesiog 
priešingas įstatymo turiniui, tai ir neturėtų būti precedentas mūsų teismų 
praktikoje. Man šiuo atveju netenka gilintis į įstatymų aiškinimo teoriją dėl 
to, kad šį kartą įstatymas Vyriausiojo Tribunolo stačiai paniektas, o ne aiš- 
kintas: stačiai atmestas šalin įstatymo reikalavimas, kad aktas būtų paliudy- 
tas, o pasitenkinta tuo, kad jis kun. Vėgėlės ranka parašytas. Tačiau vis vien, 
ar sutartis būtų vyskupo, Tautos Tarybos nario ar kito kokio aukšto visuo- 
menės asmens ranka rašytas, bet nepaliudytas, jis įstatymo esmės neatitiks. 

Toks platus įstatymo supratimas, koks šiuo atveju pritaikytas, sudaro naują 
įstatymą ir neprisideda prie teisėtumo saugojimo, kadangi niekas niekad 
negali atspėti, kada kaip ateis Vyriausiajam Tribunolui mintis eiti toliau 
įstatymo ribų. 


III. Kadangi akto paliudijimas asmens, visuomenės pareigas einančio, turi 
būti raštu pačiame akte padarytas, tai, to paliudijimo akto nesant, liudininkas 
negali būti klausiamas šiai aplinkybei nustatyti, nes Civ. proc. įst. 409 str. 
stačiai taip sako: „Liudininkų pareiškimai negali būti pripažinti įrodymu to- 
kių aplinkybių, kurioms nustatyti reikia paliudijimo raštu sulig įstatymu“. 

Šitas įstatymas Vyriausiojo Tribunolo apeitas tylomis; jam galima taip 
daryti, nes nėra kas galėtų paklausti jo pasiteisinimo. Tačiau įstaigai, kuri 
neturi sau iš oro kontrolės, reikia pačiai save dar smarkiau kontroliuoti, kad 
galėtų būti tuo autoritetu, kuriuo šalis norėtų tą įstaigą matyti. Jei įstaty- 

mas sako „aktai paliudytieji“, negalima jo aiškinti taip, kad aktas bus paliu- 
dytas, nors ir vėliau liudininkas savo pareiškimu jį paliudytų. Kad įstatymo 
leidėjas būtų turėjęs tokią mintį, kaip šiuo atveju Vyriausiasis Tribunolas 
turi dėl kalbamo įstatymo, tai įstatyme būtų toji mintis ir išreikšta. Savai- 
me aišku, kad Rageliui Vyriausiojo Tribunolo sprendimas labai skriaudin- 
gas: jo 28 deš. ploto ūkis tenka Zdanavičiui už labai mažus pinigus, prieš 
savininko norą ir be jo kaltės. 


Diūba — sodyba 

Vis maior (lot.) — didesniojo jėga 
Fiskas — valstybės iždas 

Civ. proc. — civilinis procesas 


Lietuvos teisininkai ir Lietuvos 
visuomenės teisinė sąmonė 


Prof. P. Leonas 


„Teisė“, 1926, 
Nr. 9, p. 33-37 


1$. Paprastai esti taip, kad visuomenės vidutinė teisės sąmonė atsa- 





ko veikiamajai teisei arba, tikriau sakant, veikiamoji teisė atsako 
vidutinei visuomenės teisės sąmonei. Šitas dėsnis ypač tinka tai veikiama- 
jai teisei, kuri sukurta pačios liaudies per jos atstovus. Paprastoms gyveni- 
mo sąlygoms esant, jeigu kuri veikiamosios teisės norma neatsako visuo- 
menės teisės sąmonei, tai ji būna panaikinama arba pakeičiama kita nauja 
teisės norma, arba nustoja veikus per desuetudinem. Kai veikiamoji teisė 
atsako teisės sąmonei, tada visuomenėje įsigali laisvė ir teisingumas — tuo- 
du visuomenės gerovės kertiniai akmenys. Juo daugiau veikiamosios teisės 
sričių atsako teisės sąmonei, juo plačiau ir tikriau įsigali laisvė ir teisingumas. 
Šiuo atžvilgiu yra daug įvairumų visuomenių teisinėj būklėj. Idealas — kad 
visa veikiamoji teisė atsakytų teisės sąmonei. Bet, deja, dažnai esti visai ki- 
taip, būtent: formali teisė, net pažangios tvarkos dėsnius įsiurbusi, veikia tik 
tam tikroj dalyje visuomenės aukštesniame sluoksnyje, neliesdama jos gi- 
lumos, jos masių; tarp paviršutinės civilizacijos ir gilios kultūros susidaro 
didelis priešingumas. Teisės gyvenimas, visuomenės masių atžvilgiu, pasi- 
daro negilus, formalus, pasitenkina vien išoriniais — mechaniškais veiks- 
mais. Žmogus pripranta žiūrėti į teisę kaip į kokį išorinį, formalų, privers- 
tinį daiktą; palengva susidaro teisės negerbimas, ja nepasitikėjimas. Kova 
dėl teisės tada esti vedama ne dėl tikro teisingumo, bet kad išvaduotų savo 
jėgą iš varžančių pančių. Tada visas teisės gyvenimas iškrypsta, išsigimsta, 
netenka dvasios, genda, netenka savo tikro šaltinio ir pagrindo, taip pat ir 
savo auklėjamosios, disciplinuojančios jėgos. 

28. Čia, šitame savo pranešime, aš noriu prisiminti tuos veiksnius, tuos 
faktorius, kurie trukdo mūsų visuomenėje sveikai teisės sįmonei formuo- 
tis ir augti. Tų veiksnių aš matau dvi rūšis: jų vieni yra visuotinės, pasauli- 
nės reikšmės, o kiti yra Lietuvos lokalinės reikšmės faktoriai. 


I. a) XIX amžiaus ir XX amžiaus pradžios Europos visuomenėje, ir ne tik 
Europos, bet ir kitų pasaulio dalių tos pat civilizacijos visuomenėse, susi- 
darė didelis priešingumas tarp veikiamosios teisės ir tikrosios masių būk- 
lės. Žmogaus asmuo, formalios teisės atžvilgiu, buvo laikomas laisvu pilie- 
Čiu, turinčiu lygias teises, nepaisant to, kokios jis kilmės ir kuo jis tiki. O 
naujų įvykių eilė sudarė visai kitokią faktišką masių būklę. Visur susidarė 
darbininkų klasė, kuri neturi nuosavybės, dvasioj jaučiasi silpnesnė, pri- 
klausoma, nepatenkinta, įpykusi, pakankamai didelė ir supratusi savo rei- 
kalus bei jėgas. Darbininkas kasdien neturi apdraustos gyvybės, kasdien jis 
priverstas sunkiai dirbti savo gyvybei išlaikyti, o kai tik netenka darbo, tai 
reikia jam su šeima arba alkį kęsti, arba negerbti svetimą turtą. Iš kitos 
pusės, palyginti nedidelis turtingųjų sluoksnis, nepridėdamas visiškai savo 
darbo, tik dėl susidariusios teisinės tvarkos, vis lobo ir lobo, jo medžiaginis 
interesas iškrypo, išsigimė į prabangos godumą; o kad galėtų patenkinti savo 
išlepusius nepasotinamus geidulius, vis stengėsi daugiau įgyti pasaulinės įta- 
kos ir jėgos. Toms visuomenės dalims nerūpi nei vietos, nei tautos, nei vi- 
suomenės interesai. Vienai labiausiai rūpi savo gyvybė išlaikyti, kitai — kuo 
daugiausia iš visų pasaulio kraštų turtų gauti. Tokiu būdu priprantama 
buvo žiūrėti, kad teisė yra tik abstrakcijos forma, tik logikos kategorija, tik 
išorinė tvarka, kaip išorinių veiksmų mechanizmas, tik organizuota jėga. 
Buvo manoma, kad teisė yra atskirta nuo vidaus motyvų, nuo sielos emo- 
cijų ir nuo teisės tikslo. Teisėtumas darėsi vis labiau formalus ir įstatymo 
raidė vis plačiau ėmė įsigalėti. Šioji būklė vis stiprėjo ir stiprėjo, vis plėtėsi 
ir plėtėsi dėl įvairių kitų, jai palankių, priežasčių; jos galėjo būti šios: gam- 
tos mokslų išradimai, pramonės ir susisiekimo technikos priemonių nuola- 
tinis tobulėjimas, kapitalo susikoncentravimas, teisei sudarius tam naują 
priemonę, juridinį asmenį akcinės bendrovės forma, valstybių savitarpio 
kova dėl kolonijų įsigijimo, tų kolonijų eksploatavimas, susidariusi pasau- 
lio prekyba, birža ir t. t. 

Visa tai suskirstė žmones į klases, tą suskirstymą vis didino ir vadinamąjį 
„socialinį klausimą“ vis aštrino; tuo būdu socialinis gyvenimas pateikė tei- 
sės sąmonei didelius ir komplikuotus reikalavimus. 

Nors Lietuva nėra pramonės šalis, vis dėlto kalbamas socialinis klausimas 
aktualus buvo ir yra mūsų šaly: turėjome ir turime daug beturčių žmonių, 
pramonės darbininkų, o daugiausia žemės darbininkų, kurie tačiau savo 
žemės neturi. 

b) Susikomplikavusios Europos ekonominio gyvenimo sąlygos, kurias 
ką tik trumpai aš paminėjau, vedė žmoniją prie katastrofos, ir ta katastrofa 
įvyko: įvyko Didysis karas, kuris dar ir dabar tęsiasi savo padariniais, tik 
naujomis nematomomis formomis. Karas prisidėjo prie įkūnijimo tos be 
pagrindo formalios ir visuotine konkurencija įaštrintos pažiūros į teisę, 
kurią aukščiau aš nurodžiau. Karas užbaigė dvasios iškrikimą. Kaip kiek- 
vienas karas, taip ir šitas Didysis, pakeitė teisės problemą jėgos problema; 
tat, teisės sąmonės atžvilgiu, reiškia, kad tikro, teisinio, ramaus interesų 
išlyginimo idėja panaikinama, teisės pagrindas ir jo įrodymai metami ša- 
lin, noras geruoju gyventi, pripažįstant artimo teises, yra slopinamas, ir 
skirtumas tarp bloga ir gera teisės srity skelbiamas ne esmės dalyku. Teisės 
ginčas pakeičiamas žūtbūtine kova, savitarpio teisių pripažinimas nyksta; 
taip pat nyksta pati savitarpio pagarba ir pasitikėjimas; humanizmo ir su- 
tarties tikrumo dėsniai skelbiami nenaudingais, sielos gilumoj panaikina- 
mi varžiusieji žmogų-žvėrį pančiai, ir teisės sąmonė laisvai puolama to 
paties žmogaus-žvėries. 

c) Karo padarinys yra didelėje pasaulio dalyje įsigyvenęs bolševizmas 
komunizmo vardu, o viso pasaulio plačiosios minios yra bolševizmo idė- 
jų pagautos. Aš primygtinai pabrėžiu „bolševizmą“ dėl to, kad jį reikia 
skirti nuo komunizmo; pastarasis yra tam tikra idėja, teorija, "teisybė, 
visai priešinga kultūrinio pasaulio teisei, bet siūlanti savąją tvarką, o bol- 
ševizmas yra stačiai kito teisių ir turto neigimas, o sau plačiausių teisių ir 
lobio siekimas, skelbiant lozungą grab nagrablennoje. Bolševizmas su vi- 
somis šaknimis rauna iš žmogaus sielos teisės sąmonę. Jo tokia dvasia 
palietusi yra ir Lietuvą; net tolimiausiuose kaimo užkampiuose gali pa- 
stebėti piemenukus, užsikrėtusius noru visa naikinti. Bolševizmas yra 
žinomas visam pasauliui. 

Nurodytieji trys veiksniai ardė ir ardo teisės sąmonę ir neduoda jai svei- 
ku būdu formuotis, augti. Jie gyvi visur. 


II. Lietuvoje dar turime taip pat veikiančių specifinių faktorių. 

a) Prieš karą ilgus metus valstybė, kuri mus valdė, su visu savo galingu 
aparatu slopino mūsų socialinius, politinius ir kultūrinius troškimus. Ji kė- 
sinosi į brangiausias mūsų vertybes: vertė mus pravoslavais, stengėsi išnai- 
kinti mus kaip tautą ir t. t. 

b) Be to, valdininkai dažniausiai buvo kyšininkai, tai ir tose gyvenimo 
srityse, kur teisė galėjo būti normaliai vykdoma, valdininkų neteisėtumas 
ardė minimalų pasitikėjimą teise. 

c) Maža to. Viena svarbiausioji ekonominio gyvenimo dalis, būtent vals- 
tiečių skirtinės žemės valdymas buvo tvarkomas tokia Rusijos valdžios mums 
sukurta teise, kuri visai neatsakė mūsų teisės sąmonei; ji trukdė ekonominį 
šalies augimą ir buvo begalinių ginčų ir bylų priežastis. Negali ūkis tarpti 
tada, kada šeimoje ne vienas daro tvarką, kada vaikai su šeimos galva, tėvu, 
yra lygių teisių šeimininkai. 

Tokie iškrikę teisės sąmonės atžvilgiu palaikai teko mums iš ilgo Rusijos 
valdymo ir iš karo. 

Bet maža pasakyti, kad tie palaikai iškrikę: mes matėme, kad ilgus metus 
stiprūs veiksniai gadino žmogaus sielos dorovinę pusę, vadinasi, mums te- 
ko kurti valstybę, turint paveldėtas sunkias savybes. Mūsų valstybė dar ir 
dabar yra kūrimosi stadijoje. Tiek paties kūrimo sąlygos, tiek ir aukščiau 
nurodytos priežastys duoda progą stipriai veikti teisės sąmonę ardantiems 
veiksniams. Vadinasi: 

d) Paveldėtas palinkimas žūtbūt lobti labai plačiai reiškiasi mūsų vi- 
suomenėje: naudojamasi visokia proga (lovi moment), imama kur tik ga- 
lima ir iš ko galima, naudojamasi neapsižiūrėjimu akcininkų, prašytojų, 
klientų; už pinigą tvirtinama teisėta esant viena, o kitą kartą — kita, visai 
priešinga ir t. t. 

e) Normalus demokratinėje tvarkoje visuomenės pasiskirstymas partijo- 
mis mus veda prie pražūtingų padarinių: partiškumas temdo žmonių są- 
monėje ne tik teisėtumą ir teisingumą, bet ir paprastą dorovingumą, sten- 
giamasi įrodyti, kad nusikalstamasis darbas yra nenusikalstamas, jeigu nu- 


154 


LIETUVOS TEISININKAI IR 
LIETUVOS VISUOMENĖS TEISINĖ SĄMONĖ 


sikaltęs asmuo yra mano partijos; nežiūrima, tinka ar ne viešajam darbui, o 
pasitenkinama partiškumo momentu, visai taip, kaip caro laikais karinin- 
kas buvo laikomas tinkamu visokioms valstybinėms funkcijoms. 

£) Tik partiškumu galiu aš sau paaiškinti tokius, kur kitur negalimus, daly- 
kus, kaip kai kurių mūsų net autoritetingų asmenų buvo stengiamasi įrodyti, 
kad mūsų Respublikoje esanti tokia nusikalstamųjų darbų rūšis, kuriai nėra 
kompetentingo teismo; jie visai nepagalvojo, jog jei tat būtų teisybė, tai būtų 
duota pasauliui mūsų valstybės valstybingumo testimonium paupertatis. 

g) Mūsų Respublikos nenormalūs santykiai su stipresniu už mus kaimy- 
nu duoda pagrindą laikyti šaly įvestą nenormalią padėtį — karo padėtį, kuri 
labai trukdo normaliems teisės santykiams vykti: nenormaliomis sąlygo- 
mis yra kiekvieno mūsų, kaip žmogaus, pagrindinės teisės: asmens laisvė, 
spaudos, žodžio laisvė ir kt. Demokratinei šaliai tai yra labai sunki visuo- 
menės gyvenimo liga, kurią reikia šalinti. Šita liga labai trukdo sąmonei 
sveikai formuotis ir augti. 


3S. Kodėl aš kalbu čia šiuo klausimu? Dėl to, kad čia teisininkų susirin- 
kimas“. Kiekvienam teisininkui, kurio teisės sąmonė yra susiformavusi ir 
išaugusi, aišku, kaip svarbu yra, kad visuomenės teisinė sąmonė sveikai 
formuotysi ir augtų. Jam aiškios ir kliūtys, kurios trukdo tą procesą. Tad ir 
reikia prisiminti, kad mūsų teisininkų yra šventa pareiga prisidėti savo jė- 
gomis tas kliūtis šalinti, naikinti. Kiekvienas skyrium tai nedrįsta, tai laiko 
neturi kelti balso. Bet mes turime tris teisininkų organizacijas, ir jų stip- 
riausioji yra Teisininkų Draugija su jos suvažiavimais. Kitos dvi organiza- 
cijos yra: Teisių fakultetas ir Prisiekusiųjų advokatų korporacija. O kadan- 
gi Teisių fakulteto mokomojo personalo beveik visi nariai įeina kitų dviejų 
organizacijų sudėtin, tai aš čia jas labiausiai ir turiu galvoj. 

Kaip visur, taip ir pas mus, ypač dabar besikuriant valstybei, yra daug 
neišspręstų teisės dalykų, dėl kurių reikia teisininkams reikšti savo nuomo- 
nę, reikia juos aiškinti. Konstitucijos neaiškūs paragrafai, jos vykdymo fak- 
tai, savivaldybių gyvenimo praktika ir teisinė šių dienų būklė, įvairių šakų 
administracijos funkcijų vykdymas, civilinės teisės, taip įvairios mūsų šaly, 


* Šis pranešimas buvo daromas 1930 m. Lietuvos teisininkų suvažiavime. Red. 

vykdymas ir t. t. — visa tai teikia kasdien svarbių klausimų, kuriuos atsidė- 
jus reikia aptarti. Vieno teisininko, kad ir autoritetingo, balsas visada yra 
silpnesnis, negu organizacijos. 

Kad ir ne kažin kokia erudicija ir citatomis būtų apsišarvavęs pranešėjas, 
jei tik jis iškeltų teisės gyvenimo tikrą reikalą, būtų labai naudinga, jei jis 
būtų praneštas tos ar kitos teisininkų organizacijos susirinkime. Pastarosios 
ištarta nuomonė dėl to ar kito teisės dalyko ugdytų mūsų visuomenėje 
teisės sąmonę. 


Per desuetudinem (lot.) — dėl nevykdymo 

Grab nagrablennoje (rus.) — plėšk tai, kas prisiplėšta 

Lovi moment! (rus.) — gaudyk momentą 

Testimonium paupertatis (Iot.) — neturto, nesugebėjimo įrodymas 


Advokatų profesija ir jų organizacija 


Prof. P. Leonas 


Kaunas, 1930, p. 1-28 
Įžanga! 


| ietuvos visuomenės dalyje, kiek jos nuomonė pasireiškia periodi- 

L] nėje spaudoje, advokatai nuo pat pradžios, kai tik jie pradėjo veikti 
teismams susikūrus, rado tam tikro nepalankumo: pirma advokatai valdan- 
čiojo dešiniojo bloko spaudos organų buvo puolami dėl jų neva per didelio 
uždarbio, o pastaruoju laiku net imtasi rengti advokatų korporacijos refor- 
mą. Šita reforma manoma daryti ta kryptimi, kaip ir kitų institucijų, pvz., 
savivaldybių arba universiteto reforma. 

Laisvos institucijos neatitinka kitų bendrų santvarkos sąlygų. 

Šiai paskaitai naudojausi šita medžiaga: 

1) veikiančiuoju įstatymu, 

2) advokatūros sutvarkymo įstatymo projektu, Teisingumo ministerijos 
paruoštu, 

3) J. V. Gesseno „Rusijos advokatūros istorija“ I t. 

4) M-elle G. Madier L'association du Barreau Amėricain, 

5) G. Massoniė La jurisdiction du barreau, 1912 m., 

ir 6) J. Appleton Traitė de la profession d'avocat, 1923 m. 

Savaime suprantama, kad apie dalyką, kuriam nušviesti kiti rašo ištisus ir 
net kelis tomus, aš vienoj paskaitoj galiu kalbėti tik labai bendrais bruo- 
žais, liesti tik pagrindinius dėsnius. 


' Pranešimas, skaitytas studentų teisininkų ir ekonomistų draugijos susirinkime 
1930.V.18, universiteto rūmuose. 

Tiekdamas šią paskaitą, aš esu tikras, kad klausytojų daugeliui advokatų 
ir jų darbo sutvarkymas yra žinomas iš profesorių p. Kriščiukaičio ir Mačio 
paskaitų. 

Bepigu kitų šalių advokatams: jų korporacijos turi senų laikų tradicijas 
ir nusistovėjusią etiką; be to, gilus savo korporacinio gyvenimo gerbimas 
saugoja korporaciją nuo savanorių pasikėsinimų ją ardyti. Štai p. J. Ap- 
pletono veikale randu nurodytus net XVIII amžiaus veikalus: Boucher 
d'Argis Histoire abrėgėe de Vordre des avocat 1778 metų ir to pat autoriaus 
Rėgles pour former un avocat 1778 metų. Mes, Lietuvos advokatai, galime 
pasigirti gražia praeitimi buv. Rusijos advokatūros, kuri, nors ir sunkio- 
mis carato sąlygomis, aukštai iškėlusi nešė dorovinę-visuomeninę advo- 
katūros vėliavą; prie tos organizacijos priklausė ir kai kurie iš mūsų ir iš 
jos paveldėjome kai kurias tradicijas. 


I. Advokato definicija ir jo 
veikimo tikslas 


ūsų, iš Rusijos perimtų, teismų sutvarkymo įstatymų 353 str. taip 

sako: „Prisiekę advokatai yra prie teismo įstaigų užsiimti bylomis, 
bylininkams, kaltinamiems ir kitiems asmenims juos pasirenkant ir pave- 
dant jiems, taip pat, nustatytais atvejais, prisiekusių advokatų tarybai ir 
teismo įstaigų pirmininkams paskiriant“. 

Ir iš šito sauso nusakymo yra aišku, koks subtilus, koks ploniausiais doro- 
vingumo siūlais surištas santykis susidaro tarp advokato ir jo kliento: pasta- 
rasis įtiki advokatui tai savo turto, tai savo garbės, tai savo asmens likimą ir 
žino, kad advokatas už savo darbo pasekmes neatsakys. Kartais net ne pats 
bylininkas arba kaltinamasis pasirenka advokatą, bet pasitiki, kad kiti jam 
paskirtų. Jeigu viena pusė šitaip visiškai pasitiki, tai savaime aišku, kad 
antroji pusė turi visai dorovingai pavestąjį darbą įvykdyti. O kad darbo 
įvykdymas būtų toks, dorovę atitinkąs, advokatas turi būti: 1) tinkamai 
juridiniu mokslu ir praktikos žiniomis apsišarvavęs, 2) jis turi būti ir ben- 
drai aukštai išlavintas asmuo, ir 3) jis turi dorovės atžvilgiu aukštai stovėti 
ir niekados nuo to dorovės pagrindo nenuslysti. 

Tačiau ką tik nurodyta yra tik viena advokato veikimo pusė. Antroji, 
gal dar svarbesnė, yra ši. Bylose visada yra dvi šalys, taigi pasireiškia kova 
dėl teisės, kova ir dėl tiesos, nes teisė siekia tiesos ir remiasi tiesa. Advo- 
katas yra ne tiek savo kliento tarnautojas, kiek tiesos tarnautojas, teisin- 
gumo ir teisėtumo tarnautojas. Jis nėra tik savo kliento norų ir minčių 
kartotojas, bet jis yra kliento mandatorius. Jo darbo tikslas yra viešo po- 
būdžio tikslas, tiesos ir teisingumo siekimas. 

P. Appletonas taip advokatą apibūdina: „Advokatas yra asmuo, kuris, 
būdamas nustatyta tvarka įrašytas į advokatų sąrašą, profesionaliai duoda 
nurodymų ir patarimų juridinio ir ginčo pobūdžio reikalais ir žodžiu 
arba raštu gina teisme bylos dalyvių garbę, laisvę, gyvybę ir interesus, 
greta jų arba jiems atstovaudamas“. 

Rusijoj, rengiant 1864 metų teismų reformą, vienas teisininkas (Po- 
biedonoscevas) šitaip vaizdavo advokato darbo tikslą: „Neturtingojo ko- 
va su turtinguoju, silpnojo su galinguoju visada buvo sunki ir pavojinga, 
o kartais visai neįmanoma be advokato, kuris būtų nepriklausomas nei 
nuo valdininkų, nei nuo teisėjų ir, pasitikėdamas moraline vedamosios 
bylos jėga, gali dar pasiremti dorovine korporacijos jėga ir visuomenės, 
esančios teisme, sąmone; tik jis gali prieš medžiaginę jėgą pastatyti savo 
dvasios moralinės jėgos ginklą“. 

Paryžiaus universiteto profesorius p. A. le Puatevenas (Poittevin) pra- 
kalboje p. G. Massoniė veikalui, mano įžangoj nurodytam, sako: „Nėra 
teisingumo, jei nėra nepriklausomos magistratūros (teisėjų); taip pat nė- 
ra teisingumo, jei greta nepriklausomos magistratūros nėra kam priešin- 
gais ginčais išaiškinti bylą, t. y. kai nėra advokatūros, kurios kompetenci- 
ja ir garbė užtikrina nepriklausomumą ir santykyje su teisėjais, kurie 
turi, kaip sako Barbu (Barboux), išklausyti visas mūsų tiesas“. 

Advokato veikimo prigimtis, jo uždaviniai, jo darbo tikslas reikalauja: 

a) tam tikrų jo asmens savumų (mokslinis pasiruošimas ir dorovinis 
išauklėjimas), 

b) atitinkamų teisinių jo veikimo sąlygų: laisvės ir jai apsaugoti laisvos 
advokatų korporacijos, 

c) nuolatinės griežtos dorovinės disciplinos ir priežiūros, advokatų kor- 
poracijos vykdomos. 

sių mokslą ir tam tikrą laiką praktikavęs teisme ar prie prisiekusio advoka- 
to. Kai dėl dorovinių savumų, tai įstatymas nurodo tik neigiamas sąlygas, 
pvz., advokatu negali būti išmestas iš draugijos asmuo ir pan., šiaip dorovi- 


II. Sąlygos būti advokatu 


ūsų įstatymas nurodo tik teigiamas mokslinio bagažo sąlygas: pri- 
siekusiu advokatu gali būti asmuo, baigęs universitete aukštąjį tei- 





nio niveau atitinkamumą tenka advokatų tarybai spręsti. Kitaip ir negali 
būti: teigiamų dorovinių savumų negalima įstatyme įvardyti. Panašios są- 
lygos yra ir kituose kraštuose. Kiekviena iš Amerikos Jungtinių Valstybių 
turi savo advokatų korporaciją. Be to, visi organizuoti tos respublikos ad- 
vokatai yra dar susiorganizavę į bendrą American Bar Association, kuri turi 
vieną tarybą, be to, kiekvienoj jungtinėj valstybėj greta tos valstybės advo- 
katų tarybos turi dar bendros organizacijos komitetą iš pirmininko padėjė- 
jo ir kelių narių. Tačiau Amerikoj gali advokatu būti ir neįstojęs į advokatų 
korporaciją, ir tokių yra nemažai, bet visuomenė jų aukštai neįvertina. 

Prancūzijoj ir Anglijoj advokatai yra dviejų laipsnių: Prancūzijoj avoue ir 
avocat, o Anglijoj solicitor ir barrister. Smulkiau apie juos aš nekalbėsiu, tik 
pasakysiu, kad kitose valstybėse, tarp jų ir Amerikoj, rasta netikslinga skirs- 
tyti advokatus į tas dvi rūšis, arba du laipsnius. 

Parengiamoji stažo stadija, kaip antai pas mus padėjėjai, yra visai kitokia 
institucija nei Prancūzijos avouė arba Anglijos solicitor; ji tokia ar kitokia 
forma yra visur kaip būtina. 

Dabar trumpai paminėsiu kitas sąlygas tapti advokatu Lietuvoje: a) pasi- 
rengimo atžvilgiu ir b) dorovės atžvilgiu. 

a) Kaip žinote, baigusiam aukštąjį teisių mokslą dabar reikia išbūti arba 7 
su puse metų advokato padėjėju, arba teisme tarnauti 5 metus. Padėjėju 
būdamas gauna teisę, kaip privatinis advokatas, užsiimti praktika. Pagal Tei- 
singumo ministerijos projektą pradžioje reikia dvejus metus būtinai tarnauti 
teisme, kad galėtum advokatu tapti, o paskui 3 metus būti advokato padėjė- 
ju. Dabar tas projektas valstybės tarybos yra svarstomas. Į jos komisiją buvau 
kviečiamas ekspertu ir aš, kaip advokatų tarybos pasiųstas. Komisija buvo 
priėjusi nusistatymą, kad reikia skaitytis su visų, kurie bus naujo įstatymo 
užtikti padėjėjais, teisėmis. Kaip tos teisės bus apsaugotos, apie tai nieko 

realaus nebuvo nutarta, bet to nusistatymo buvo didelis skirtumas su projek- 
tu, nes projekte buvo numatyta, kad tik dvejus metus jau išbuvęs padėjėju 
arba šiek tiek teisme tarnavęs turės teisę be naujo tarnavimo teisme tapti 
advokatu. Dabar eina vėl nauji gandai, kad padėjėjų neva visai nebus, neva 
bus taip, kaip Vokietijoj, kad jauni teisininkai atliksią praktiką teismuose 
tarnaudami. Kaip bus su esamaisiais padėjėjais, nieko negirdėti. 

b) Dabar prisiekusių advokatų taryba, jei gauna neigiamų žinių dorovės 
atžvilgiu apie kandidatą į advokatus, tai nepriima jo į korporaciją, visai to 
nemotyvuodama. Įstatymas nieko nesako, reikia ar nereikia motyvuoti nu- 
tarimą, bet pagal nusistojusią seniau Prancūzijoj, vėliau ir Rusijoj praktiką 
taip buvo daroma; taip daro ir Lietuvos prisiekusių advokatų taryba. Įstaty- 
mo projektas mano įpareigoti tarybą ir šiais atvejais savo nutarimus moty- 
vuoti. Valstybės tarybos komisijai svarstant projektą, šituo klausimu buvo 
ginčytasi, bet taryba gina žmogaus asmens interesus ir jo garbę; ji sako: ką 
gi, nepriimtas į advokatus žmogus yra paniekintas, o negali žinoti dėl ko, ir 
negali apsiginti. Jiems atsakoma, kad reikia kartais konfidencialumą sau- 
goti, kad jo nesaugodami mes ir žinių negausime, ir į korporaciją pateks 
nedorovingas asmuo, kuris terš korporaciją ir kenks piliečiams. Tačiau as- 
mens interesai valstybės tarybos narių sąmonėje ima viršų. Tad aš bent 
nurodžiau, kad jei bus reikalaujama motyvuoti, tai reikia specialiai nusta- 
tyti įstatyme neatsakomingumą už motyvus. 

Man esant prisiekusių advokatų tarybos pirmininku ir svarstant jaunų 
kolegų priėmimą į korporaciją, teko vieno nepriimti neskelbiant motyvų, 
ir neapsirikta, o vienas, esant abejonių, buvo priimtas ir buvo skaudžiai 
apsirikta, teko paskiau su juo skirtis. 


III. Advokato veikimo sąlygos 
ir laisva korporacija 


dvokato veikimo sąlygos: laisvė ir laisva korporacija. Kai teismas 

dirba viešojo ir žodinio proceso tvarka, tada nėra galima teisingumą 
vykdyti, jei nebus advokatų, apsaugotų teisės imperatyvais laisvai reikšti 
savo nuomonę, laisvai įvertinti bylos aplinkybes, suprantama, remiantis 

mokslo ir dorovės dėsniais. Ir tai tenka vienodai taikyti ir baudžiamosioms 
byloms, kur atskiram žmogui tenka kovoti su galinga valstybės organizaci- 
ja, ir civilinėms byloms, kur labai dažnai ekonomiškai silpnam tenka rung- 
tis su turtuoliu, dargi daug santykių turinčių. 

Vienas Amerikos dekanas V. Draperis sako, kad advokato profesija yra 
viešoji tarnyba, kuri reikalauja, kad asmuo, kuris vykdo advokato darbus, 
turėtų socialinį jausmą ir žinotų viešąjį interesą. Aš nuo savęs pridursiu, 
kad socialiniam jausmui realizuoti reikia teisės apdraustos laisvės. 

M. Šefildas nurodo, kad advokatas yra teisingumo vykdymo bendradarbis. 

G. Madjerytė pastebi, kad tokiai idėjai duoda pagrindą ta reikšmė, kokią 
advokatai turi Jungtinių Amerikos Valstybių gyvenime. 

Jeigu advokatas turi turėti teisės normų apsaugotą laisvę nuomonei reikšti, 
tai jis turi ir didelių pareigų dorovės atžvilgiu, ir kiekvieną momentą turi 
tai turėti galvoje. Prof. J. Appletonas sako: pro clientibus saepe, pro lege, pro 
re publica semper, t. y. advokatas turi dažnai galvoti apie klientų naudą, o 
nuolat apie įstatymo ir respublikos naudą. 

Kad advokatas galėtų visai laisvai savo nuomonę reikšti ir kad jis būtų 
priverstas dorovingai veikti, reikia, kad advokatai būtų sujungti į profesinę 
savo korporaciją, kuri taip pat būtų laisva, autonomiška. Tačiau advokatų 
korporacija turi būti tam tikroje aukštųjų teismų kontrolėje. Taip esant, 
Prancūzijos advokatūra, anot Massoniė, „yra garbės lopšys, pasiaukojimo 
mokykla ir nepriklausomumo prieglauda“. P-Iė Madjerytė apie Amerikos 
advokatūrą sako, kad minėtą reikšmę (didelį autoritetą) ji įgijo dėl to, kad 
į asociaciją priimami tik išlaikiusieji nustatytą egzaminą, ir kad asociacija 
lavina profesinę advokatų sąžinę, saugodama profesinį vertingumą (garbę). 

Dėl savo nepriklausomumo advokatūra buvo ir yra nekenčiama autokra- 
tų, diktatorių, tų, kas valdo šalį savo nuožiūra. Pvz., Prancūzijoj advokatū- 
ra buvo panaikinta 1790 metais; kai netrukus prancūzų visuomenei paaiš- 
kėjo, kad negalima be advokatų gyventi, ir Napoleonui buvo pasiūlyta 
1804 metais pasirašyti atitinkamą dekretą, jis atsakė: „Dekretas absurdiš- 
kas; jame nėra nieko prieš advokatus. Jie yra sukčiai, nusikaltimų meistrai 
ir apgavikai; kol aš turėsiu prie šono kardą, aš niekados nepasirašysiu pana- 
šaus dekreto; aš noriu, kad būtų galima nupjauti liežuvį tam advokatui, 
kuris juo naudojasi prieš vyriausybę“. Tokios pat nuotaikos būdavo ir kiti 

diktatoriai; pvz., Robespjeras pats buvo advokatas, o jo reikalavimu buvo 
giljotinuotas vienas iš Liudviko XVI ir Marijos Antuanetės gynėjų. To 
nelaimingojo kaltinamajame akte buvo pasakyta: „Laikas, kad Kapeto naš- 
lės gynėjas padėtų savo galvą ant to pat ešafoto“. 

Rusijos Petras I, būdamas Londone 1698 metais, atsilankė teisme (West- 
minister Hall) ir pamatė ten žmones su mantijomis ir perukais. Nustebęs 
paklausė, kas jie yra; jam buvo atsakyta, kad tai yra teisininkai. „Teisinin- 
kai, o kam jie; mano carate yra tik du teisininkai ir tai aš ketinu grįžęs 
namo vieną iš jų pakarti“. 

Kotryna II tvirtino, kad „advokatai, žiūrėdami to, kas kiek jiems užmo- 
kėjo, gina tai tiesą, tai melą, tai teisingą, tai neteisingą“. „Advokatai ir 
prokurorai pas mane neleidžia įstatymų ir niekados neleis, kol aš būsiu 
gyva, o po manęs laikysis mano dėsnių.“ 

Kai Nikolajui I kunigaikštis Golicinas buvo mėginęs įrodinėti, kad reikia 
įvesti advokatūrą, caras pareiškė: „Ne, kunigaikšti, kol aš caru būsiu, Rusi- 
jai advokatai nereikalingi. Išgyvensime ir be jų“. Suprantama, kad jis bijo- 
jo jų, nes buvo tikras, kad advokatai Prancūzų revoliuciją sukėlė ir ją įvyk- 
dė. Nuožiūros režimas negali sutapti su įstatymo gynėjais. Kai krašte vieš- 
patauja neteisė ir valdančiųjų savivalė, tada teisės gynėjai negali būti pa- 
kenčiami; sniegas su šilima nesuderinami. Štai kur glūdi priežastis, kad 
autokratai ir diktatoriai nekenčia laisvos advokatų korporacijos. Ir bolševi- 
kai tuojau panaikino advokatūrą dekretu 1920.X.21, bet be jos ilgai gy- 
venti negalėjo ir ji vėl buvo įvesta 1922.V.26 dekretu. Ji SSRS sutvarkyta 
gubernijomis; tačiau dėl jos nepriklausomumo netenka kalbėti, atsižvel- 
giant į bendras politiškojo režimo sąlygas. 

Galinga, nuo senų laikų veikianti advokatų korporacija kartais tuo ar 
kitu būdu turi įtakos politiškam valstybės gyvenimui ir įstatymų leidybai. 

Kaip žinome, Jungtinėse Amerikos Valstybėse teismas saugoja konstituci- 
jos neliečiamybę ir įstatymų atitinkamumą jai. O teisėjais ten dažnai tampa 
advokatai. Tuo būdu advokatai turi įtakos konstituciniam gyvenimo pasto- 
vumui. Be to, advokatų organizacijos neretai sukuria įstatymų projektus ir 
rūpinasi, kad tie projektai taptų įstatymais; tą daro daugiausia vietos komite- 
tai iš vicepirmininko ir tam tikro skaičiaus narių. Tie komitetai būna leidžia- 
mi į atstovų ir senato komisijas jų patiektiems įstatymų projektams ginti. 

Kokios įtakos Amerikos advokatų asociacija gali turėti įstatymų leidybai, 
galima numanyti iš to fakto, kad respublikos prezidentas savo prakalba 
atidarė 1914 metų advokatų asociacijos kongresą Vašingtone; jis ir Aukš- 
čiausiojo Teismo teisėjai buvo ir toliau kongrese, o asociacijos pirmininkas 
buvo buvęs respublikos prezidentas M. Taftas. 

Amerikos advokatų asociacija yra pavyzdys to, kokios brangios paramos 
įstatymų leidėjas gali rasti teisininkų korporacijos bendradarbiavime, nes 
ta korporacija jungia profesinėje sąžinėje aiškų ekonominių ir socialinių 
krašto reikalų supratimą. 

Dar ryškesnį tuo atžvilgiu advokatūros veikimą pastebėsime Prancūzijoj. 
Šiomis dienomis jūs turbūt skaitėte laikraščiuose žinią, kad buvusysis pran- 
cūzų respublikos prezidentas ir ministeris pirmininkas Puankarė grįžta į 
advokatūrą. 1910 metais, Prancūzijos advokatūrai švenčiant savo šimto metų 
gyvavimo sukaktuves, iškilmėse dalyvavo ir respublikos prezidentas Falje- 
ras, ir aukštieji teisėjai. 

Steigiamame Didžiosios prancūzų revoliucijos susirinkime buvo daug 
advokatų, tačiau tiek kitos įvairios korporacijos, tiek ir šita buvo panaikin- 
ta, būtent 1790.IX.11 dekretu, kuris įvedė oficialius gynėjus (defenseurs 
officiels). O advokatų korporacija praeity buvo pasiekusi garbingą padėtį 
prancūzų visuomenėje. Antai XVIII amžiaus garsus teisininkas d'Ageso 
(d'Aguessau) taip advokatūrą vaizdavo: „Korporacija (ordre) tiek sena, kaip 
ir magistratūra (teisėjai), tiek garbinga, kaip ir dorybė, tiek reikalinga, kaip 
ir teismas, pasižymi viena savybe, tik jai priklausančia, tarp kitų luomų, 
kad ji visada laimingai ir taikiai laiko savo nepriklausomybę“. 

Amerikos advokatų korporacijų tokių, kaip kad dabar yra, pradžia siekia 
1870 metus, kada susikūrė pirmoji Niujorko advokatų asociacija. Jos tiks- 
las šitaip išreikštas jos įsteigimo akte: „Saugoti advokato profesijos garbę ir 
padorumą, plėsti tarp narių socialinius santykius, didinti advokato naudin- 
gumą, skatinant gerai vykdyti teisingumą“. Dabar tų asociacijų yra apie 
400, o nuo 1909 metų veikia aukščiau išvardyta bendra asociacija, kuri turi 
kelis šimtus tūkstančių narių. P. Karolis Varenas (M. Charles Varen) veikale 
Histoire du barreau amėricain šitaip apibūdina to krašto advokatus: „Nuo pir- 
mų kolonizacijos laikų jie reprezentavo ir dabar reprezentuoja išauklėtą kraš- 
to aristokratiją. Iš to galima spręsti apie tą didelę reikšmę, kurią šitos asocia- 

cijos turi politiškam ir teisiškam valstybės gyvenimui. Jos turi nusveriančią 
įtaką renkant teisėjus, kur jie yra renkami (daugiau kaip 40 valstijų). Jos taip 
pat dirba teisingumo tobulinimo darbą, jos prisideda prie mokslo platinimo, 
pagaliau padeda aukštam moraliniam profesijos niveau susidaryti“. 

Prancūzijos advokatai, kaip buvo sakyta, egzistuoja nuo 1810 metų, jų 
institucija buvo tobulinama 1822, 1830 ir pagaliau 1920 metų įstatymais. 
Prancūzai gėrisi laisvomis savo advokatų korporacijomis. Antai 1822 me- 
tais pateikdamas karaliui naują įstatymą (lapkričio 20 d.) ministeris sakė: 
„Pone, advokato profesija yra tokia garbinga ir tokia kilni; ji skiria tiems, 
kurie nori ją tinkamai vykdyti, tiek pasiaukojimo ir tiek darbo; ji yra tiek 
naudinga valstybei tais spinduliais, kuriuos ji skleidžia, diskusijomis, ku- 
rios parengia bylas teismui, kad aš bijočiau apleisti vieną iš didžiausių savo 
pareigų, jei aš nepasistengčiau atkreipti Jūsų didybės malonų žvilgsnį į ją“. 

Dabar ir prancūzų advokatūra yra susijungusi, kaip ir Amerikos, į bendrą 
I/Association nationale des avocats inscrits aux Barreaux de France“. 

Mūsų advokatai, atrodo, yra susiorganizavę į tokią bendrą korporaciją, 
kaip aukščiau nurodytuose kraštuose, nors tas organizavimasis rėmėsi ir ne 
ta mintimi, kaip Amerikoj arba Prancūzijoj. Šiaip ar taip, bet faktas, kad 
tarp Lietuvos advokatų korporacijos ir aukščiau išvardytų kraštų advokatų 
korporacijų yra panašumo. Tik nežinia ar ilgam. 

Susiorganizavimas taip įvyko. 

Steigiamojo Seimo priimtos Lietuvos valstybės Laikinosios konstitucijos 
3-iu $ buvo palikti galioti iki šios Konstitucijos paskelbimo dienos veiku- 
sieji įstatymai, kurie neprieštarauja Konstitucijai (Vyr. žin., Nr. 37). O iki 
tol veikusių Laikinosios Lietuvos valstybės Konstitucijos pagrindinių dės- 

"nių 24-u $ buvo nustatyta, kad tose srityse, kuriose nėra Lietuvos valstybės 
išleistų naujųjų įstatymų, laikinai lieka tie, kurie yra veikę prieš Didįjį 
karą, kiek jie neprieštarauja Konstitucijos pagrindiniams dėsniams. Tuo 
būdu ir prisiekusiųjų advokatų korporaciją, ir jų darbą tvarkantieji įstaty- 
mai liko tie, kurie veikė prieš Didįjį karą. Kai tik valstybė sutvarkė teismus 


* Prie kiekvieno apeliacinio teismo (teismo rūmų) yra advokatų organizacija, 
o apeliacinių teismų Prancūzijoje yra daug; taigi vietinės advokatų organizacijos 
yra susijungusios į bendrą asociaciją. 

ir jų darbas įėjo į teisėtas vagas, reikėjo ir advokatus sutvarkyti. Teismų 
sutvarkymo įstatymo 357 str. sako: „Kiekvienos Teismo Rūmų apygardos 
prisiekusieji advokatai renka iš savo tarpo tvarka, 358-365 str. nustatyta, 
gyvenantiems toje apygardoje advokatams prižiūrėti, tam tikrą prie Teis- 
mo Rūmų tarybą, taip pat tos tarybos pirmininką ir pirmininko padėjėją, 
kuris, pirmininko nesant arba jam sergant, eina jo pareigas“. Lietuvoje 
Vyriausiasis Tribunolas eina Teismo Rūmų pareigas, tad šio įstatymo pras- 
me Lietuva yra viena apygarda. 

1920 metų spalio 13 d. prisiekę advokatai (iš prieškarinio laiko tokie 
būdami) P. Leonas ir St. Lukauskas bendru raštu kreipėsi į Vyriausiąjį Tri- 
bunolą, prašydami sušaukti prisiekusiųjų advokatų visuotinį susirinkimą 
tarybai išrinkti. Vyriausiasis Tribunolas paskyrė savo narį p. A. Janulaitį 
tam reikalui atlikti. P. Janulaitis 1920.XII.5 sukvietė visuotinį susirinkimą, 
į kurį atvyko 16 prisiekusių advokatų. Jie nustatė tarybos sudėtį iš 7 asme- 
nų ir išrinko ją. Kadangi vieno advokato buvo paduotas skundas Vyriausia- 
jam Tribunolui dėl rinkimų, tai tik tą skundą Vyriausiajam Tribunolui 
išsprendus ir atmetus, taryba pradėjo veikti nuo 1921 metų sausio 15 d. 

Pas mus tuo tarpu, nors ir cariško absoliutizmo laikais sukurtu įstatymu 
vadovaujamės, advokatai turi ir apsaugotą nuomonei reikšti laisvę, ir auto- 
nomišką organizaciją. Organizacija dar tobulėja nuo tada, kai Vyriausiasis 
Tribunolas sutiko, kad prisiekusiųjų advokatų tarybai priklauso padėjėjus 
prižiūrėti. Pirmu atveju Vyriausiasis Tribunolas buvo kitaip išsprendęs šį 
reikalą, — taip, kaip jis buvo Rusijoj sprendžiamas, būtent kad prisiekusiųjų 
advokatų padėjėjai yra apygardos teismo priežiūroje. Reikia pastebėti, kad 
Rusijos valdžia, sukūrusi „laisvės“ pakilimo metu gerą korporaciją, paskiau, 
stiprėjant reakcijai, nuolat stengėsi griauti ją. Tokio nepalankaus korporaci- 
jai nusistatymo neteko laukti iš Lietuvos Vyriausiojo Tribunolo pusės. Ir 
teisybė, Vyriausiasis Tribunolas, apžiūrėjęs, kad jis netinkamu keliu eina, 
paskiau stojo į tikrą kelią, kuris atitinka įstatymo esmę ir prasmę. 

Ministerijos projektu korporacijos organizacijai manoma padaryti esmi- 
nių pakeitimų: 1) keičiama stažo atlikimo sąlygos, apie ką jau aukščiau 
kalbėjau; 2) manoma reikalauti, kad tarybos nutarimas būtų motyvuotas, 
kai juo nepriimama korporacijon dėl neformalių priežasčių; 3) jei įsikūnys 
valstybės tarybos komisijoje kilusieji sumanymai, tai korporacija gaus to- 

bulesnę struktūrą, nes įstatyme bus leista daryti visuotinius susirinkimus 
ne tik tiems reikalams, kuriems dabar įstatymas yra nustatęs, bet ir kitiems, 
o svarbiausia, kad įstatymas nustatys teisę ir pareigą pasiskirti mokesčius 
organizacijos reikalams; tatai dabar yra vykdoma tik prisiekusių advokatų 
tarybos nutarimais ir disciplinos taisyklių dėka. 

Advokatų korporacijai esant aukšto teisinio ir socialinio intelekto žmonių 
sąjungai ir turint aukštus uždavinius ginti viešąjį interesą visuomenės nau- 
dai, taip pat ginti įžeistą kiekvieno piliečio teisę, ji negali kartais nepaliesti ir 
bendrų valstybės reikalų ar tai savo narių asmeniu, jiems kalbant teisme, ar 
tai bendrai kokį klausimą svarstant taryboje, ar bendram susirinkime. Tokių 
pavyzdžių mes randame advokatų gyvenime. Štai kai kurie tų pavyzdžių. 

Maskvos prisiekusių advokatų tarybos 1904 metų lapkričio 25 d. buvo 
nutarta (vertimas): „Teismų ir jų darbo sutvarkymo įstatymų 40 metų su- 
kaktuvių iškilmingomis dienomis, juose įdėtų dėsnių visą didingumą ir 
valstybinį reikšmingumą giliai supratusi, su šventu dėkingumu pripažin- 
dama nesuskaičiuojamus nuopelnus tų, kurie per 40 metų dėjo visas savo 
jėgas didžios laisvinamosios epochos didingiems dėsniams įgyvendinti, 
Maskvos prisiekusių advokatų taryba randa, kad visų tų dėsnių įtakoje, 
Rusijos visuomenėje augant tautos proto ir dvasios jėgoms, kartu tvirtėjo 
pilietybės, šventų asmens teisių ir asmens vertybės sąmonė. Tačiau savo 
profesinio veikimo sąlygų dėka arti susisiekdama su visomis tėvynės gyve- 
nimo sritimis, kas valandą stebėdama ir pati pergyvendama visas tas nesu- 
skaitomas ir neįveikiamas kliūtis, kurias sutinka didis teisingumo darbas 
savo kelyje bendra tėvynės valstybinės įstatymų leidybos ir administracijos 
tvarka, Maskvos prisiekusiųjų advokatų taryba, teisėtumo ir tvarkos jaus- 
mo vedama, šiuo savo brangios tėvynės pergyvenamu istorišku momentu 
laiko savo šventa pareiga prijungti savo kuklų balsą prie tų pareiškimų, 
kurie galinga banga teka iš visų Rusijos krašto kampų ir kurie vienu balsu 
pripažįsta, kad aukštiems teisėtumo tikslams pasiekti reikalingos yra as- 
mens laisvės, minties, žodžio, spaudos, tikybos, susirinkimų ir sąjungų 
laisvės kuo tvirčiausios garantijos ir kad šituos visus dėsnius įvykdyti gali- 
ma tik įvedus visam krašte ir visose valdymo srityse griežtą teisėtumą, o 
šitam tikslui reikia glaudaus ir tiesioginio valstybės valdžios vienijimosi su 
tauta, jos atstovybės asmeniu, kaip atskiros įstaigos, laisvai renkamos daly- 

vauti įstatymų leidimo valdžioje ir tikrame administracinės valdžios veiks- 
mų kontroliavime“. (Parašai; tarp jų yra trijų asmenų, kuriuos man teko 
pažinti: pirmos Valstybės Dūmos pirmininko Sergijaus Muromcevo, ant- 
ros Valstybės Dūmos sekretoriaus Nikalojaus Teslenkos ir žinomo lenkų 
veikėjo Aleksandro Lednickio, kuris, įvykus 1917 metų revoliucijai Rusi- 
joj, kai Maskvoje mėgino tartis pavergtųjų tautų atstovai, per vieną tokį 
pasitarimą man asmeniškai pasakė: Nu, za Vilno my ješče poboremsia). 
Tuo pačiu laiku, kai Maskvos prisiekusių advokatų taryba padarė ką tik 
atpasakotą nutarimą bendru Rusijos politiniu klausimu, ir Petrogrado pri- 
siekusiųjų advokatų taryba svarstė politinę Rusijos padėtį. Štai jos nutari- 
mas, kuris įvyko 1904 metų gruodžio 1 d. (vertimas): „1864 metų lapkri- 
čio 16 d. teismų ir jų darbo sutvarkymo įstatymai, visos Rusijos džiaugs- 
mingai priimti kaip teisingo ir visiems lygaus teismo dėsnių nešiotojai, jau 
nuo pat savo veikimo pradžios ėmė kęsti pakeitimus, kurie siekė siaurinti 
vienodą tų įstatymų taikymą visiems piliečiams. Ir praėjusių 40 metų lai- 
kotarpiu tas puikaus rūmo ardymo procesas ėjo vis stiprėdamas. Teismo 
organų nepriklausomybė buvo vis siaurinama. Renkamieji teisėjai buvo 
pakeisti valdininkais — žemiečių viršininkais. Visai savarankus ir laisvas 
organas — prisiekusieji sprendėjai — vis mažiau ir mažiau buvo leidžiami į 
teismo šventyklą. Kariški teismai — štai tie organai, kurie dažnai juos pa- 
keitė. Buvo naikinamas teismo vykdymas žodžiu ir viešai, kaip tikra prie- 
monė iki teismo įvykdytai neteisei išaiškinti. Gyvenimas vis labiau buvo 
sunkinamas ir gynėjai už savo pareigos vykdymą buvo baudžiami be teis- 
mo ir be pasiteisinimo. Tokia prislėgta teismo padėtis prisiekusiųjų advo- 
katų tarybos, kaip atstovų luomo, kuris 1864.XI.16 įstatymu sukurtas, stro- 
piai saugoja didingus jų dėsnius, artimiausiu būdu susisiekia su tų dėsnių 
nevykdymo aukomis, negali neversti pareikšti aukštos vyriausybės dėme- 
siui tą sunkų jausmą ir tas baisias pasekmes, kurios seka iš tų iškrypimų. Ir 
ne tik pareikšti dėmesiui, bet ir nurodyti, kad 1864.XI.16 įstatymų didin- 
gam rūmui atstatyti, jo pirmąjį ir gryną vaizdą, vienintelė priemonė yra 
panaikinti pačią galimybę reikštis tokiems ardymams prieš tautos valią ir 
norą. O tas gali būti pasiekta tiktai valstybinės santvarkos pagrindinėmis 
reformomis, įtvirtinant žodžio ir spaudos laisvę, kaip būtiną teismo viešu- 
mo ir žodiškumo sąlygą, nustatant tvirtą asmens neliečiamybę ir kaip būti- 

ną tam tikslui sąlygą visišką susirinkimų, mitingų ir draugijų laisvę ir pa- 
galiau įvedant tautos atstovybės dalyvavimą atskirose įstaigose, pačios liau- 
dies renkamose.“ (Toliau parašai.) Tas nutarimas buvo pasiųstas vidaus rei- 
kalų ministeriui kunigaikščiui Sviatopolk-Mirskiui. 

Lietuvos gyvenime prisiekusiųjų advokatų tarybai teko kartą politikos 
klausimą paliesti. Tikriau pasakius, taryba tik sukvietė visuotinį prisieku- 
sių advokatų susirinkimą ir jo nutarimą įvykdė. Tai buvo 1925 metų birželio 
21 d. Buvo priimta šitokia rezoliucija: „Lietuvos prisiekusių advokatų ne- 
paprastas visuotinis susirinkimas, apsvarstęs 1925 metų birželio 21 d. įneš- 
tąjį Seiman baudžiamojo kodekso papildymą dėl mirties bausmės įvedi- 
mo, kaipo normalios bausmės už visą eilę nusikaltimų (nužudymas viso- 
kios rūšies valdininkų ir tarnautojų), vienbalsiai nutarė: 

1) kadangi mirties bausmė seniai pasmerkta visų rimtų jurisprudencijos 
mokslininkų, pasmerkta doros; pasmerkta dešimties Dievo prisakymų, 

2) kadangi kriminalinė statistika rodo, jog įvedimas mirties bausmės už 
konkrečius nusikaltimus ne tiktai nemažina, bet dažnai net didina tų nusi- 
kaltimų skaičių, 

3) kadangi visų kultūringų valstybių įstatymų leidyba ir praktika eina 
prie mirties bausmės mažinimo ir visiško panaikinimo, 

4) kadangi autoriai veikiančiojo 1903 metų Baudžiamojo kodekso, rašy- 
to dar Rusijos absoliutinėj valstybėj, konstatavo mirties bausmės nenau- 
dingumą ir nereikalingumą, ir tas buvo palikta kodekse tik išimtinai retais 
atsitikimais, kaip bausmės už pasikėsinimą į caro gyvybę ir jo autokratinę 
valdžią, 

5) kadangi dar būdama pavojuje ir visai silpna, besikurianti Lietuvos 
valstybė 1918 metais nepabijojo išbraukti mirties bausmės iš bendrų bau- 
džiamųjų Lietuvos įstatymų (žr. Laik. Liet. Teismų ir jų darbo sutv. įst. 
skyrių „Baudžiamasis kodeksas“ $ 2 — Vyr. Žin. Nr. 2-3), 

6) kadangi prie demokratinės tvarkos mirties bausmės taikymą galima 
įsivaizduoti kaipo pakenčiamą dalyką tik išimtinai pavojingais atsitikimais, 
ginant karo metu valstybę arba esant karo padėčiai, 

7) kadangi normaliai besivystančioje valstybėje įvedimas naujų rūšių ar- 
ba didinimas esamųjų baudžiamųjų represijų visuomet reiškia atsiradusį 
rimtą reikalą kovoti su paplitusiais atitinkamos rūšies nusikaltimais, 

8) kadangi Lietuvos prisiekusioji advokatūra iš savo darbuotės mato ir 
konstatuoja, jog demokratinėje Lietuvoje, net lyginant su cariškosios Ru- 
sijos laikais, nėra ypatingo pavojaus tiems asmenims, kuriuos su pagalba 
žiauriausios bausmės ketina ginti įneštasis Seiman įstatymo sumanymas, 

9) kadangi taip dalykams stovint, panašus įstatymas ir net jo projektas yra 
tiktai kenksmingas mūsų tėvynei, nes nežinantiems duoda klaidingą, ta- 
čiau rimtą pagrindą manyti apie nenormalius, mirtinai įtemptus santykius 
tarp Lietuvos valdžios ir visų dargi mažiausiųjų tarnautojų iš vienos pusės 
ir plačios visuomenės iš kitos pusės, 

todėl visuotinis susirinkimas, stovėdamas ant normalaus ir garbingo Lie- 
tuvos valstybės, jos įstatymų ir teismų vystymosi pagrindo, laiko savo pa- 
reiga pareikšti savo nuomonę tiek įstatymų leidėjams, tiek ir plačiai visuo- 
menei, jog Lietuvos prisiekusioji advokatūra laiko įgyvendinimą įneštojo 
Seiman įstatymo apie mirties bausmės praplėtimą nereikalingu ir žalingu. 
Atvirkščiai, prisiekusioji advokatūra mano, jog pagal etikos, juridinio ir 
valstybinio mokslo nurodymus reikia eiti prie mirties bausmės instituto 
Lietuvos įstatymuose ir praktikoje mažinimo ir visiško panaikinimo“. 

Rezoliucija buvo pasiųsta Respublikos Prezidentui, Seimo Pirmininkui 
ir buvo paskelbta laikraščiuose. 


IV. Dorovinė disciplina ir priežiūra 


S lidi ir labai palinkusi yra plokštuma, kuria advokatas vaikščioja vyk- 
a dydamas profesinį savo darbą; jam lengva yra joje paslysti ir net visai 
nuslysti nuo dorovės pagrindo. Tas pavojus susidaro daugiausia dėl to, kad jis 
savo profesiniu darbu ieško sau uždarbio. Dėl šios priežasties advokatai nere- 
tai taip nedorovingai veikia, kad jų veikimas nudažo visą profesiją. Ir mes 
nuo senų laikų randame labai neigiamų nuomonių apie advokatų profesiją. 
Filosofai, pvz., Platonas, Tomas Moras vaizdavo valstybių santvarką, kurioj 
neturėtų būti advokatų, nes jie esą nesusipratimų ir ginčų tarp žmonių kurs- 
tytojai. Ir ne tik socialistiškos krypties galvotojai kartais taip žiūri į advokatų 
profesiją. Tokią pat nuotaiką randame kartais ir kitur. Pvz., Buenos Airių, 
miesto Argentinoje, kronika pasakoja, kad 1613 metais, 33 metams praėjus 

nuo to miesto įsikūrimo, ten buvo gauta žinia, kad atvyksta apsigyventi trys 
advokatai. Po karštų kalbų miestelėnų buvo nutarta nė vieno neįsileisti į 
miestą visuomenės labui, dėl to, kad naujam miestui nereikalingi esą teisės 
žinovai, nes patyrimas yra parodęs, kad iš jų gaunamas tik nuostolis: kur jie 
apsigyvena, ten atsiranda bylos, apgavimai, neišmokėjimai, nuostoliai pini- 
gais ir gyvuliais tiek gyventojams, tiek ir kaimynams. 

Lengva įsigyti tokią reputaciją, kuri Rusijos poeto Nekrasovo vaizdžiai 
atvaizduota: Polučiu gonorar neumerennij, vosklical moj prisiažnij povieren- 
nij: pered vami stoit graždanin čišče sniega alpijskich veršin? ; arba tokia, ko- 
kią nusako vienas Petrogrado prisiekusiųjų advokatų tarybos narys: visuo- 
menės akyse advokatai ir lupikai stovi vienoj ir toj pačioj aukštumoj. 

Veikiančiame mūsų įstatyme nedaug randame dėsnių advokato veikimui 
dorovės atžvilgiu nustatyti. Teismų ir jų darbo sutvarkymo įst. 395 str. 
sako, kad dėl atlyginimo turi būti susitarta raštu su klientu; 396 str. nusta- 
to, kad, nesant susitarimo dėl atlyginimo, jis nustatomas taksa, kurią pa- 
skelbti buvo įgaliotas teisingumo ministeris. Toji taksa dar 1866 metais 
buvo paskelbta. 400 str. draudžia advokatui pirkti ir kitaip įsigyti savo įga- 
liotojų teises bylose savo vardu, arba prisidengiant kitų vardu, ir už nusi- 
žengimą prieš šitą normą nurodo atsakomybę tarybos nuožiūra. 402 str. 
sako, kad advokatas negali abiem bylos šalims atstovauti nei pereiti atstovu 
toj pat byloj iš vienos šalies į kitą. 403 str. draudžia advokatui skelbti klien- 
to paslaptį ne tik bylai einant, bet ir jam išėjus iš jos arba bylai pasibaigus. 

Etikos atžvilgiu advokatas sąmoningai nesuklys, jeigu jis saugos jos pa- 
grindinius dėsnius ir jeigu jis visada turės galvoje advokato profesijos aukštą 
tikslą — tiesai tarnauti. 


I. Jeigu reikia tiesai tarnauti, tai reikia pačiam tiesą mylėti ir visada būti 
tiesiam. Todėl yra geras įsigyvenęs Prancūzijoj, buvo ir Rusijoj, yra dabar 
Lietuvoj usus (paprotys), kad advokatas neturi teisės skelbtis, reklamuotis, 
nes skelbiantis atsiranda noro girtis, pirštis kitam savo savumais, taigi eiti į 
koliziją su tiesa. Suprantama, kad pradedančiam jaunuoliui rūpi, kad vi- 


* Gavęs be saiko honorarą, šaukė mano prisiekęs advokatas: prieš jus stovi 
pilietis, švaresnis už Alpių viršūnių sniegą. 

suomenė sužinotų apie jį, bet šiam reikale padėti pirmiausia turi patronas, 
o toliau taryba ir šiaip gyvenimas. Dar didesnis pavojus nuslysti nuo doros 
kelio yra tai, jei advokatas leidžia sau ieškoti klientų su agentų pagalba. Tų 
agentų visur pilna ir jie peršasi, veržte veržiasi į jauno advokato butą. Ir 
man teko kartą nusistebėti, kai jaunas advokatas, man atsitiktinai sužino- 
jus, kad jis turi agentų, ir paklausus jo, ar tai yra teisybė, nudavė nekaltą 
avinėlį ir paklausė manęs, argi tai negalima? 


Ii. Reikia save griežtai riboti uždarbio atžvilgiu, o pirmoj vietoj turėti 
galvoje kliento ir visuomenės naudą. Sąžiningai dirbant, atlyginimas ir, 
bendrai kalbant, uždarbis atsiras pakankamas. Reikia vengti kokių derybų 
su sąžine ir klausyti jos reikalavimo. Pvz., man pradėjus eiti teismo kandi- 
dato pareigas, teko sužinoti, kad vienas jaunas advokatas derėjosi didesnį 
honorarą gauti dėl to, kad jam neva reiksią teisėjus pusryčiais pavaišinti, 
kitas, senesnis, išsiderėjo dar didesnį atlyginimą toj pačioj byloj, nes su 
pirmuoju klientas nesusitarė, dėl to, kad jam neva teksią su teisėjais už jo, 
advokato, pinigus pietus suvalgyti. Tokie faktai mane, neturintį lėšų gyve- 
nimo pradžiai, išgąsdino, kad tapęs advokatu nebūčiau priverstas ką nors 
panašaus daryti, tai ir sprukau į tolimus kraštus tarnauti. 


III. Ir baudžiamasis, ir civilinis procesas yra ginčo procesas. Yra tikra, 
kad ginče tikra tiesa formuojasi. Tačiau yra ir tokių nuomonių, kad teismo 
ginče kuri nors šalis turi būti neteisi, nes negali būti abidvi teisios. Nese- 
nai laikraštyje man teko skaityti, kad garsusis indas Ghandhi metė advoka- 
to verslą dėl to, kad advokatui, anot jo, tenka įrodinėti, kad kas yra balta — 
yra juoda, ir kas teisinga — neteisinga. Šitokia mintis yra negili dorovinė 
mintis. Reikia advokatui to nedaryti, ką Ghandhi mano, kad advokatai 
daro, ir tiek. Šiuo atžvilgiu yra skirtinga advokato padėtis: a) baudžiamojo- 
je byloje ir b) civilinėje byloje. 

a) Nėra nusikalstamo darbo, kurio kaltininko būtų negalima ginti. Tik 
viskas pareina nuo to, kaip ginti. Visuomenės gyvenimas yra toks sudė- 
tingas, žmogaus siela yra tokia gili ir įvairi, kad visada galima bylos ap- 
linkybėse rasti pagrindą užtarimo žodžiui kaltinamojo naudai, nenusižen- 
giant tiesai. 

Spausdinant man šią paskaitą, tenka šioj vietoj įdėti kai kas, ko nebuvau 
kalbėjęs skaitydamas šią paskaitą. Priežastis ta, kad šių 1930 metų vasarą išėjo 
iš spaudos prof. S. Bieliackino knyga „Baudžiamųjų bylų gynimas“ (Teisių 
fakulteto leidinys). Knyga labai įdomi ir teisininkams žinotina. Jos I skyriuje 
„Baudžiamojo gynimo esmė“ randame čia kalbamu reikalu tokių minčių, su 
kuriomis sunku sutikti ir kurių negalima palikti čia nepalietus. Prof. S. Bie- 
liackinas sako: „Labai dažnai kaltinamasis nori prisipažinti teisme, manyda- 
mas, kad esamieji bylos daviniai pakankamai išrodo jo kaltę, arba apskritai 
netenka vilties būti išteisintas. Gynėjas mato, kad jokių išrodymų prieš kalti- 
namąjį iš tikrųjų nėra ir prisipažinimas bus beveik vienintelė priežastis jam 
nuteisti. Ar gali tokiomis sąlygomis gynėjas palaikyti klaidingą kaltinamojo 
įsitikinimą? Ne, jis ne tik gali, bet ir turi įspėti tokį kaltinamąjį nuo klaidingo 
ir pragaištingo jam žingsnio. Svarbu tik, kad gynėjo patarimai neapgautų ir 
neklaidintų teismo, ko, žinoma, negalima būtų kęsti. Gynėjas su tam tikrais 
apribojimais solidarizuojasi teisme su ginamuoju. (Tai dar nereiškia, kad iš 
kaltinamojo bylos daro savo bylą, arba bent simpatizuoja jam, kaip teisingai 
pažymi Ruth). Kiek savo kaltę neigia kaltinamasis, neneigti jos negali ir gy- 
nėjas, net jeigu būtų įsitikinęs jo kaltumu. Tokiais atvejais, t. y. kada gynėjas 
yra tikras dėl savo kliento kaltės, jam reikėtų užleisti savo vietą kitiems, kurie 
to įsitikinimo neturi. Bet jeigu gynėjas, nežiūrint tokio savo įsitikinimo, vis 
dėlto sutinka ginti, tada būtinai turi padaryti visas logiškas išvadas iš fakto, 
kad jis yra kaltinamojo atstovas, ne daugiau. Kitaip būtų nutrauktas būtinas 
ryšys, kuris turi jungti kaltinamąjį su gynėju, ir mes gautume aiškų neteisės 
ir procesinės netvarkos pavyzdį. Jeigu gynėjo fronto pakeitimas, perėjimas 
nuo gynimo prie kaltinimo, arba net aiškus, tyčia daromas gynimo pozicijų 
silpninimas ir savo „nepritarimo“ rodymas gali padėti teismui teisingai iš- 
spręsti vieną konkrečią bylą, tai, imant dalyką plačiau, tokio gynėjo veikimo 
padariniai gali būti tik neigiami: procesas demoralizuojamas ir „kaltinamojo 
pjovimas“ pasireiškia visu savo nuogumu. Toks gynėjo elgesys atimtų gyni- 
mui bet kokią prasmę, sutrukdytų proceso logiką, pagal kurią kiekviena šalis 
gina savo tvirtinimus, o teismas daro sprendimą, pasiremdamas teze — kalti- 
nimu ir antiteze — gynimu. Visai pamatuota yra pastaba, kad elementų ku- 
muliacija, kada prokuroras būtų kartu ir gynėjas, arba šis pastarasis kartu ir 
prokuroras, yra nenaudinga, nelogiška ir pavojinga (M. Frydmann)“. 

Aš tyčia išrašiau čia ilgą ištrauką iš p. Bieliackino knygos, kad nebūčiau 
pakaltintas netikrų minčių atpasakojimu. Čia atpasakotos p. profesoriaus mintys 
kaip tik liečia tą klausimą, apie kurį aš šioj vietoj kalbu: apie reikalingumą 
gynėjui baudžiamojoj byloj eiti tiesos keliu. Nieko negalima pasakyti prieš 
tiesą, prof. Bieliackino išreikštą pastarojoje ištraukoje, kad prokuroras negali 
būti kartu ir gynėjas ir, priešingai, gynėjas negali būti kartu ir prokuroras. 
Bet iš šios tiesos neseka ir kitos išvados, kurios ištraukoj išdėstytos. 

Prof. Bieliackinas nesako, kad jis turi galvoj kaltinamojo, visai nekalto, 
tyčia prisiėmimą sau kaltės, tad aš ir manau, kad jis kalba ne apie tokio 
kaltinamojo norą prisipažinti, nes apie tokį melagingą prisipažinimą netektų 
ir kalbėti, kad jam patvirtinti nėra įrodymų. Aš randu, kad prof. Bieliackinas 
kalba apie tikro kaltininko prisipažinimą, nors jo kaltei įrodyti nėra pakanka- 
mų duomenų. Tuo atveju negalima sutikti su prof. Bieliackino patarimu. 
Baudžiamojoj byloj gynėjas pirmiausia turi patarti ginamajam, kad jis prisi- 
pažintų, jeigu jis tikrai yra padaręs tą nusikalstamą darbą, kuriuo yra kaltina- 
mas, arba, tikriau sakant, kad jis neneigtų įvykio ir savo darbo; o ar yra tame 
įvykyje nusikaltimas, tai jau prokuroro, gynėjo ir teismo dalykas svarstyti. 
Trumpai kalbant, gynėjas turi ginamajam patarti sakyti teisybę ir išaiškinti 
jam, kad, sakant teisybę, dažniausiai bylos sprendimas būna palankiausias 
kaltinamajam, koks tik gali būti, žiūrint bylos aplinkybių. Antra gynėjo pa- 
reiga, tai susiprasti su ginamuoju, išaiškinti taip, kad ginamasis žinotų, kaip 
ginti jį gynėjas apsiima, bet toli gražu nebūti ginamojo aiškaus melo įrankiu. 
Ginamasis, ir esant svarbiems jo kaltės įrodymams, dažnai nepraranda vilties 
pasprukti iš teismo nebaustas, o gynėjas tos vilties neturi. Jei ginamasis vis 
dėlto prašo šį gynėją ginti jį taip, kaip jis, gynėjas, randa galima ir naudinga, 
tai gynėjas nepereina į prokuroro poziciją, ieškodamas bylos aplinkybėse ne 
nekaltumo įrodymų, bet kaltės ir bausmės sumažinimo. 

Kaltinamojo atstovas, kaip ir įstatymas sako, gina ir atstovauja jam, rem- 
damasis ne jo proto ir sąžinės nurodymais, bet savo proto ir sąžinės nuro- 
dymais, ir nurodo teismui neigiančias kaltinimą arba silpninančias kaltini- 
mą aplinkybes (Baudž. proc. įst. 744 str.). Gynėjas nepakeičia savimi gina- 
mojo, pastarasis ir pats aiškinasi (to pat proceso 747 ir 749 str.). Taigi gynė- 
jas, kuris mano, kad jo ginamasis yra padaręs jam primetamąjį nusikalsta- 
mą darbą, neturi užleisti gynimą kitam, jei ginamasis to nenori ir sutinka, 

kad jis gintų jį taip, kaip randa savo išmanymu reikalinga ir naudinga ginti, 
nenusižengdamas tiesos ieškojimo reikalavimams. 

Neteisė ir procesinė netvarka įvyksta tada, kai gynėjas aiškią netiesą tvir- 
tina esant tiesa, nes proceso dėsniai to nereikalauja iš jo, o gynėjas taip 
daro klaidingai suprasdamas savo uždavinį ir stengdamasis iš balto daryti 
juodą, ir atvirkščiai, kad tik pasiektų savo garbės, kad bylą „laimėjo“, „ištei- 
sino“ savo klientą, nors galų gale dažnai to ir nepasiekia. Tokiais atvejais 
gauname tikrą proceso demoralizaciją, dėl kurios dažnai ir yra kaltinami 
gynėjai, kaip netiesos užtarėjai. 

b) Kas kita tenka pasakyti dėl kai kurių civilinių ginčų. Kartais žmogaus, 
siūlančio bylą, neteisė ir noras nuskriausti kitą yra taip aiškūs, kad negali 
būti jokios abejonės dėl bylos esmės, arba kartais teisingas interesas nori- 
ma teismo keliu ginti, bet neturima įrodomųjų aplinkybių, todėl negali 
būti pagrindo kokiai vilčiai turėti tą interesą apginti, laimėti. Tokiais atve- 
jais advokatas neturi doriško pagrindo imtis bylą vesti, nes veltui ima iš 
kliento atlyginimą, arba imasi neteisę ginti. Jis tik gali paimti iš siūlančio 
tokią bylą atlyginimą už darbą, kad išaiškino klientui tikrą dalyko padėtį. 

Pagrindinė taisyklė advokatui profesiniame darbe yra ta, kad jis žiūrėtų 
tikro sąžinės balso, visada laikydamas aukštą profesijos tikslą savo žvaigžde 
vadove; tai apsaugos jį nuo nukrypimo nuo dorovinio kelio. Kai asmuo 
leidžiasi į sąlygines derybas su sąžine, jam lengva rasti pakankamą išorinį 
savo negerų darbų pasiteisinimą: „nesupratau savo kliento“, „jaunas esu, 
neprityręs“, „visa padariau, kas buvo galima“ ir pan. 

Kaip pavyzdį galiu nurodyti kitąsyk garsaus rusų advokato, profesoriaus 
Vladimiro Spasovičiaus pasielgimą. Jis, vos tapęs advokatu, kartą parašė ga- 
lutinai išspręstoje civilinėje byloje malonės prašymą caro vardu. Jam buvo 
iškelta disciplininė byla. Spasovičius teisinosi, kad jis esą rašė tą prašymą ne 
kaip prisiekęs advokatas, bet kaip privatinis asmuo. Sofizmas aiškus. Ir 
prisiekusiųjų advokatų taryba (Petrapily) atmetė tokį pasiaiškinimą, nuro- 
džiusi, kad jos teisė yra prižiūrėti advokato veiksmus plačiausia prasme ir kad 
„bet koks skundas kasaciniu sprendimu, bet koks prašymas panaikinti jį yra 
iš privataus asmens pusės netinkamas, o iš pusės prisiekusių advokatų, turin- 
čių saugoti teismo garbę ir galutinio teismo sprendimo neliečiamybę, toks 
prašymas turi būti pripažintas ne tik netinkamu, bet ir visai įtartinu“. 

IV. Iš advokatų dorovinių savumų dar reikia išskirti ir nurodyti ypač svar- 
bius šiuos: darbštumas ir kruopštumas. Advokatui reikia gerai studijuoti jo 
vedamas ir ginamas bylas, reikia kritiškai žiūrėti į savo gabumus ir atmintį, 
geriau nepasitikėti jais, bet dažniau savo bylas studijuoti. Be to, reikia kiek- 
vieną momentą būti žodžiais tikram, būti kruopščiam bei tiksliam net maž- 
možiuose, savo darbo ir bylų vedimo tvarkoj. Šitie savumai yra labai aiškūs 
ir dėl jų reikalingumo žmogui, ypač advokatui, netenka plačiai kalbėti. 

Dabar Lietuvoj yra ruošiama advokatų institucijos reforma; girdėti, ma- 
noma visai panaikinti advokatų padėjėjų institutą. Tuo atveju advokatų 
tarybai ir atskiriems advokatams, kaip padėjėjų globėjams, neteks rūpintis 
savo jaunų, būsimųjų kolegų parengimu jų darbui. Kiek kraštas iš to lai- 
mės, jei tai įvyks, ateitis parodys. 


Caratas — carinė valstybė 

Mandatorius — įgaliotinis 

Niveau (pranc.) — lygmuo 

Avouč (pranc.) — patikėtinis 

Solicitor (angl.) — įgaliotinis, juriskonsultas 

Barrister (angl.) — advokatas 

Nu, za Vilno my ješče poboremsia (lenk.) — „Na, dėl Vilniaus mes 
dar pakovosime“ 

Patronas — globėjas 


Demokratija ir parlamentarizmas 
(ar pastebimi jų krizės simptomai?) 


Prof. P. Leonas 


Lietuvos valstiečių liaudininkų 
sąjungos leidinys, 
Kaunas, 1930, p. 1-47. 


iam pranešimui aš kaip medžiaga, nekalbant apie valstybinės tei- 
sės anksčiau mano įgytas žinias, specialiai naudojausi šiais veika- 
lais: 1) Lord Bryce (prancūzų kalba) Les dėmocraties modernes du tomai, 
2) Yves Guyot Politigue Parlamentaire et Politigue Atavigue, 3) Renė Hu- 
bert La principe d'autoritė dans V' organisation dėmocratigue, 4) Ėmile Gi- 





raud La crise de la dėmocratie et les rėformes nėcessaires du pouvoir Iėgislatif, 
5) Charles Benoist Les maladies de la Iėgislatif, 6) Charles Battaglia Pro- 
cess der Diktatur ir 7) p. Daniel Halėvy straipsniu iš Prancūzijos gyveni- 
mo žurnale Bibliothegue Universelle et Revue de Genėve 1929 metų rugsė- 
jį, užvardintą Dėcadence de la libertė. 


Sutrumpintas prof. P. Leono 
pranešimas! 


iose mokslo šventovės sienose mūsų jaunųjų kolegų temą, jiems, 
matyt, itin rūpimus socialinius reiškinius mes nagrinėsime grynai 
mokslo tikslu, ne kuriuo kitu. Tūlam atrodo, kad teisės normos yra lyg 
paprasto amato taisyklės, kurios nėra reikalingos mokslo joms žinoti, su- 





prasti ir taikyti. Bet ir paprasčiausias amatas remiasi gamtos dėsniais, nors 
jie dažnai amatininko nėra sąmoningai pažinti, o tik empiriškai sužinoti ir 


! Vieša paskaita Lietuvos universitete, 

naudojami. O kad amatas būtų tobuliau dirbamas, jis reikalingas moksli- 
nio vadovavimosi. Juk ir technika, ir medicina tiesiogiai turi uždavinį tar- 
nauti žmonių praktikai, bet mūsų laikais jos paremtos gausingais moksli- 
niais dėsniais; o buvo ir yra atsitikimų, kai ir technikos, ir medicinos srities 
darbai atliekami visai nemokšų asmenų. Ne mažiau tą pat tenka taikyti ir 
teisės reiškiniams. Jau pats Teisių fakulteto buvimo faktas liudija šitos minties 
tikrumą. Demokratija ir parlamentarizmas yra teisės reiškiniai; jie yra vals- 
tybinės santvarkos formos, valstybė gi yra teisės reiškinys par excellence. Ji 
yra juridinis asmuo, teisės pagalba sukurtas asmuo. Tai kas, kad kartais 
valstybė būna karo jėgos pradėta, bet nė akimirksnio ji negyvena be teisės, 
dėl to, kad ir klusnumas karvedžiui yra teisės normų, nors ir labai primity- 
vių, netobulų, tvarkomas. 

Kai tik pradėjo žmonės valstybiniu gyvenimu gyventi, visais amžiais ir 
dabar valstybė labai veikia kiekvieną žmogų. Tai ir nenuostabu, kad mūsų 
jauni kolegos įdomaujasi valstybinio gyvenimo reiškiniais, ypač gi tomis 
valstybių santvarkos formomis, kurios turi vardą „demokratija“ ir „parla- 
mentarizmas“. Šitomis formomis susidomėjimas bus mums dar natūrales- 
nis, kai prisiminsime, kad šalys, kurios eina civilizacijos priešaky, kaip tik 
šias santvarkos formas turi. Turiu čia pastebėti, kad taip sakydamas aš „par- 
lamentarizmą“ suprantu ne specifišką su atsakomu prieš parlamentą minis- 
terių kabinetu, bet platesne prasme, kuri apima ir Jungtinių Amerikos Vals- 
tijų valstybę, ir kitas, kurios yra tautos atstovybių valdomos. 

Kad šios diskusijos iniciatoriams atėjo galvon statyti sau nurodytų san- 
tvarkų krizes, tai priežastis to, manau, ne tik tų formų trūkumai, jų priešų 
ypač energingai keliami aikštėn ir pučiami, bet ir tas faktas, kad po Didžio- 
jo karo labai didelės valstybės yra primityviausiu būdu tvarkomos, būtent 
diktatūros forma. 

Vienur, kaimynystėje su Vokietija ir Prancūzija, kurios turi specifiškai 
parlamentarinę, demokratinę tvarką, tik Alpių kalnais atskirta šalis gėrisi 
rykščių (fasces) laiminamąja įtaka valstybei tvarkytis, kitur didžiausiems 
plotams nuo Vladivostoko iki Petrogrado, nuo Archangelsko iki "Tbilisio 
daugiau kaip šimtui milijonų žmonių tiekiama žemiškoji laimė tokiu bū- 
du, kuris liaudies komisaro Lunačiarskio ginče su stačiatikių tikybos au- 
toritetais buvo apibrėžtas žodžiais Da zdravstvujet sviataja vintovka! Ne- 

nuostabu, kad tokių reiškinių vienu laiku vykimas domina mūsų jaunimą. 
Ne pro šalį štai kas pranešti Tamstoms. Daugiau kaip prieš 40 metų, kai aš 
buvau Maskvos universiteto studentas, mano profesorius Maksimas, Maksi- 
mo, Kovalevskis, valstybinės teisės ir teisės istorijos pasaulinio vardo ir dide- 
lės rimties mokslininkas vieną kartą skaitė viešąją paskaitą tema „Vakarų 
Europos demokratinių įstaigų krizė“. Šios dienos diskusijos iniciatoriai, esu 
tikras, iki šio momento nebuvo girdėję apie labai seniai velionio M. Kova- 
levskio viešąją paskaitą, o jų mintis sutapo su to mokslininko mintimi. Jau ir 
tada buvo pasireiškę kai kurie demokratinės tvarkos trūkumai; o jos priešų, 
dargi teisinio mokslo daviniais apšarvuotų, kurie tuos trūkumus iškeldavo į 
mirtinai nuodingos ligos reikšmę, buvo ne mažiau kaip dabar. Socialinių 
reiškinių tokios didelės reikšmės, kaip kad yra valstybinio susitvarkymo reiš- 
kinys, tyrinėtojui ir kilo uždavinys tirti ir savo tyrimo daviniais pasidalinti su 
visuomene. Socialinio reiškinio krizė yra tolygi gamtos organizmo, pvz., 
žmogaus kūno ligai. Kad įgalėtume išsiaiškinti sau demokratijos ir parla- 
mentarizmo nesveikatą, jei ji yra, mums reikia pirmiau apsistoti ties tų reiš- 
kinių, — pasinaudosiu medicinos terminais, — anatomija ir fiziologija, kitaip 
tariant, mums reikia pirmiau pažinti: a) kas yra demokratija ir parlamenta- 
rizmas, b) kaip ji ir jis funkcionuoja, o paskui jau c) kalbėti apie jų tariamas 
ligas ir jų pobūdį — ar jos lemia mirtį demokratijai ir parlamentarizmui, ar 
jos tik manomosios ligos, ar jos gal tikros ligos, bet išgydomos. į 

Kalbant apie demokratiją arba parlamentarizmą galima kalbėti apie jos ar 
jo dabartinę struktūrą kokioj tam tikroj valstybėj; tikras nuodugnus susipa- 
žinimas duotų medžiagos keliems tomams; galima kalbėti apie tos ar kito 
toj ar kitoj tam tikroj šaly istorinį išsiplėtojimą; tas irgi duotų medžiagos 
dideliems mokslo darbams. Mūsų diskusija ir mano pranešimas yra kuk- 
lesnio pobūdžio. Mes, remdamiesi žinių sinteze, kalbėsime apie demokra- 
tiją ir parlamentarizmą, taip sakant, kaip apie tos rūšies santvarkos tipą. 

Prieš prieidamas prie kalbamų reiškinių esmės aiškinimo (anatomija), jų 
funkcionavimo aiškinimo (fiziologija) ir ligų analizės ir gydymo, aš prašysiu 
klausytojus prisiminti ir laikyti omeny kaip aksiomas šias, rodosi, visiems 
nekeliančias abejonės tiesas: 

a) žmonių bendro gyvenimo kiekvienas kilniausias dėsnis gali būti nu- 
vestas į absurdą. 

b) Nei gamtoj, nei žmonių sugyvenime nėra nieko, kas būtų visai tobu- 
la; nėra žmogaus, kad ir, rodosi, visai sveikas jis būtų, kuris neturėtų ko- 
kios nesveikatos; nėra gėlelės, kad ji ir būtų labai graži, kurią tiriant neat- 
sirastų trūkumų; nėra medžio, pvz., ąžuolo, kuris iš tolo labai gražiai atro- 
do, bet kurį tirdami nerastume kreivų, negražių, net nesveikų šakų ir t. t. 
Tiktai iš visumos žiūrint gamta yra graži, tiktai visą gėlyną matydami ste- 
bimės puikia jo grožybe; tiktai žmonių bendro sugyvenimo sąlygų visą 
kompleksą apėmus galima turėti tikrą vaizdą ir supratimą, ar tas gyvenimas 
yra palankus žmogaus buičiai, ar ne ir t. t. 

c) Nėra ir nebuvo nė vienos valstybinės santvarkos (režimo), kuri darytų 
žmonėms tik bloga, kuri neturėtų greta neigiamų ir gerų savybių. Opozi- 
cijos žmonėms nurodau L. A. Nr. 44 str. „Ką sako faktai“. 

d) Žmonėms gyvenant visuomenėje pirmiausia yra reikalinga tvarka; 
ją jie labiausiai brangina ir dėl jos pasiryžę yra aukoti visas kitas gėrybes. 
Vaizdžiai ši tiesa buvo išreikšta slovėnų, jiems kviečiant variagus tvarkai 
įvesti: „Žemė mūsų plati ir derlinga, bet tvarkos joje nėra; ateikite ir 
valdykite!“ 

Ir nuožmiausi tironai yra žmonių kenčiami, jų klausoma, kad tik būtų 
tvarka, kol žmonės nesugeba kitu būdu tą tvarką sau užtikrinti. 


Kas yra demokratija (jos anatomija) 


SRS valdovai sakosi valdą šalį plačiųjų masių naudai, jų noru ir 
valia; jie esą darbininkų ir smulkiųjų valstiečių valdžia. Jei kovoja 
su kaimu, tai, anot jų, tik su kaimo išnaudotojais, vad. kaimo kumštimis 
(kulokais), kaimo dėlėmis, kurios siurbia valstiečių prakaitą ir kraują. Ta- 
čiau tie valdovai demokratijos vardo vengia, kaip, anot mūsų kaimiečio, 
žydas kryžiaus. O „demokratija“ vertime reiškia liaudies savęs valdymą; 
rodosi, tas terminas turėtų SSRS santvarkai tikti. Bet ir mes kalbamos vals- 
tybinės tvarkos demokratine vadinti negalime. 
Kai kas mūsų piliečių, kam demokratija yra taip pat nemaloni, kaip žydui 
kryžius, gėrisi prezidentiniu Jungtinių Amerikos Valstijų režimu, o mes jį 
vadiname su visa drąsa ir teise demokratiniu. Kas čia per nesusipratimas? 

Prieš karą Vokietija turėjo įstatymų leidžiamąją įstaigą, reichstagą, iš pi- 
liečių atstovų, dargi labai demokratiniais pagrindais rinktų, sudėtą. Vis 
dėlto prieškarinės Vokietijos tvarkos mes negalime vadinti demokratine. 
Tai koks gi esminis demokratinės valstybinės tvarkos pažymys? 

Demokratinė doktrina, sako Emile Giraud, turi filosofinį pagrindą, 
kuris sudaro visą jos vertę. Ji paremta žmogaus asmens aukščiausios ver- 
tybės tikėjimu. Demokratija savo tikslu yra iškėlusi asmenį suvereną, 
kuriam ji nori apsaugoti jo laisvę ir suteikti jam priemones jo asmenybei 
plėtotis. Šita individualistinė koncepcija mums atrodo, sako jis, demo- 
kratijos esmė. Ji buvo Didžiosios prancūzų revoliucijos veikėjų vedamo- 
ji idėja, ji ir nesensta. Ir kiti režimai turi gerų tikslų, pvz., siekia socialinį 
teisingumą įgyvendinti arba kokį tautos svarbų reikalą atlikti, bet tą daro 
naikindami atskiro piliečio laisvę, varžydami jo sąžinę ir teises. Demo- 
kratija siekia tų pat tikslų, bet tiktai pritariant gyventojų daugumai; ji 
dirba ir dirbs žmonių moraliniam progresui, bet siekia to tiktai dalyvau- 
jant darbe individams. Ji mano, kad tikrybėje prievarta, kada valios tik 
pataikauja, o sąžinės varžomos, įgyti galimybė, gerovė, turtingumas, tvarka 
yra nuodingi vaisiai. 

Pasitikėjimas žmogaus, kaipo tokio, vertybe veda prie to, kad visi žmo- 
nės privalo turėti lygias teises, būti lygūs teisės atžvilgiu. 

Šitos koncepcijos priešininkai vieni bona fide dėl to, kad nesupranta jos 
esmės, kiti nesąžiningi dėl to, kad ji yra priešinga jų interesams, puola šį 
dėsnį ir tvirtina, kad žmonių nelygybė yra gamtos dėsnis (įstatymas), kad 
žmonės gimsta ir auga fatališkai nelygūs įvairiais atžvilgiais: vieni stip- 
rūs, inteligentiški, gabūs, drąsūs, kiti silpni, negabūs, bailūs, neišmanė- 
liai. Anot jų, demokratai, teisinės lygybės šalininkai eina prieš gamtos 
įstatymą. Tikrybėje šis priekaištas yra tik netikrumo skelbimas. Demo- 
kratinė filosofija negali nematyti nurodytų nelygybių tarp žmonių, bet ji 
kartu su krikščioniška dorove ir racionalistine filosofija tvirtina, kad žmo- 
gus, kaipo toks, kaip mąstanti būtybė, turi teisę, kad jo asmeniška sąžinė 
būtų gerbiama, kad jis nebūtų aukojamas prieš jo norą kad ir geriausiems 
siekimams. O jo noras pasireiškia normaliai tada, kai jis dalyvauja valsty- 
bės valdyme tais būdais, kokie iki šiol žmonijos sugalvoti visiems pilie- 
čiams dalyvauti valstybės valdyme. Esant demokratinei tvarkai ir visuo- 

menės V'elite pasireiškia tikroji, tikrai gamtos apdovanota, o ne dirbtinė, 
smurtu ir jėga teisines priemones sau reikštis sudariusi. 

Kad būtų tikra demokratinė tvarka, reikalingos šios sąlygos: 

1) reikia, kad būtų apsaugotos piliečio vadinamos viešosios laisvės: sąži- 
nės, žodžio, spaudos ir t. t. Jeigu nors viena šių laisvių yra varžoma, tuoj 
seka ir kitų varžymas, ir nors įstatymuose būtų parašyta, kad suvereni val- 
džia priklauso tautai, demokratinės tvarkos nebus ir tie žodžiai konstituci- 
joje bus tik tuščias sakinys. 

2) Valstybės valdžia privalo priklausyti tautai, būtent įstatymai turi būti 
leidžiami tautos atstovų, o vykdomi jie turi būti tautos atstovų kontrolėje. 
Dėl to ir nebuvo demokratinė Vokietijos valdžia prieš karą, kad įstatymų 
vykdymas visai nebuvo tautos atstovų kontroliuojamas ir vykdytojai nuo 
tų atstovų nepriklausė (kaizeris su ministeriais); dėl to ir yra Šiaurės Ame- 
rikoj demokratinė tvarka, kad ten, nors prezidentas su savo sekretoriais 
valdo ketverius metus lyg nepriklausomai, bet jis yra renkamas tautos at- 
stovų tik ketveriems metams, negali leisti įstatymų ir nuolat yra visuome- 
nės kontroliuojamas, nes ten yra spaudos laisvė ir kitos laisvės. 

3) Liaudies atstovų rinkimai turi būti visuotiniai. Šitas dėsnis yra reliaty- 
vus: nors kai kur visa piliečių pusė (moterys) neturi rinkimų teisės, pvz., 
Prancūzijoj, bet jos valstybinė tvarka turi teisę būti vadinama demokratine 
dėl to, kad visos kitos sąlygos — požymiai yra: visuotinis vyrų balsavimas, 
suprantama, suaugusių; įstatymai leidžiami tik liaudies atstovų, nors ir dvie- 
juose rūmuose besitariančių, ir įstatymų vykdytojai yra nuolat, net forma- 
liai, parlamento prižiūrimi (specifiškai parlamentinis režimas). 

Apskritai nuo klasikinės senovės laikų žodis „demokratija“ vartojamas 
yra apibrėžti valstybės valdymo formą, kurioje valdžios vykdymas priklau- 
so ne vienai arba kelioms visuomenėms grupėms, bet visuomenės narių 
visumai. Kitais žodžiais tariant, tautoje, kuri yra realizavusi respublikos 
politinę formą ir visuotinį balsavimą, suvereninis autoritetas priklauso dau- 
gumai, nustatomai balsavimu, kas ir reiškia daugumos valią ir priimama 
per visumos valią. Tai yra demokratijos esmė. 

Taip pat apibrėžia demokratiją ir Lordas Bryce'as (op. c., 1. 33). Tautoj, 
sako jis, kuri praktikuoja respubliką ir visuotinį balsavimą, aukščiausias 
autoritetas priklauso daugumai, balsavimų biuleteniais nustatomai, jei ji 

nėra suradusi sau kito būdo taikiai ir legaliai išreikšti tą valią, kuri iš dauge- 
lio grupių pasireiškia esanti žymios daugumos valia (suprask, referendu- 
mą). Demokratijos formų yra labai daug, įvairių. Ir Bryce'as jas nurodo 
(34-36). 

Demokratijos esminės sąlygos, tikriau, jos požymiai yra laisvė ir lygybė. 

Šitiems dėsniams konstatuoti Bryce'as cituoja pirmus 1789 metų Žmo- 
gaus ir piliečio teisių deklaracijos ir Amerikos Jungtinių Valstybių Nepri- 
klausomybės deklaracijos 1776.VII.4 žodžius. 

Ne pro šalį bus čia pasisakius. 

Amerikiečių Deklaracijos žodžiai: „Mes laikome įrodytomis tiesomis, kad 
visi žmonės yra sukurti lygūs ir kad jie gimdami turi tam tikras teises, kurių 
niekas negali išplėšti jiems, tokias, kaip gyvybės teisę, teisę būti laisviems, 
teisę siekti gerovės; kad valdžios yra įsteigtos tiktai tam, kad garantuotų tų 
teisių vykimą ir kad jos gauna savo įgaliojimus (galią) tiktai valdomųjų valia“. 

Žmogaus ir piliečio teisių deklaracijos žodžiai: „Žmonės gimsta ir būna 
laisvi ir lygūs teisių atžvilgiu. Kiekvienos pilietinės asociacijos tikslas yra 
žmogaus natūralių ir neatimamų teisių saugojimas; tos teisės yra šios: lais- 
vė, nuosavybė ir smurtui pasipriešinimas. 

Kiekvieno suverenumo pagrindo esmė yra tautoje, nei individas, nei 
kolektyvas (corps) negali reikšti autoriteto, kuris aiškiai neitų iš jos. Įstaty- 
mas yra generalinės valios išreiškimas; visiems piliečiams esant lygiems jo, 
įstatymo, akyse visi lygiai yra leidžiami užimti visas tarnybas, vietas ir vie- 
šus užsiėmimus“ (op. c., 1. 59). 

Laisvė, sako Bryce'as, turi įvairias reikšmes, bet masės teisės nebūtų ap- 
saugoję, jei tauta — nebūtinai visa, bet nors žymi jos dalis — nedalyvautų 
valdyme. Tad laisvė reiškia savivaldą (self-government). Laisva tauta yra pati 
save valdanti tauta, viešpats savo teritorijoj (op. c., 1. 69-71). 

Individualinė laisvė nemėgsta kontrolės, o politinė laisvė, priešingai, yra 
iš esmės kontrolė, vykdoma valdančių link, ir tik ji, politinė laisvė, kaip 
tokia kontrolė, patikrina ir individualinę laisvę (op. c., 1. 72-73). 

Lygybė yra ketveriopa: 1) civilinė lygybė, kuri yra vykdoma civilinės 
teisės srity ir asmens saugumo atžvilgiu; 

2) politinė lygybė reiškia lygią teisę dalyvauti šalies valdyme, t. y. rinkti 
atstovus ir būti renkamam; 

3) socialinė lygybė — kada nėra formalių skirtumų dėl kilmės ir pan., ir 

4) natūrali lygybė, kuri reiškia, kad visi žmonės gimsta lygiai nuogi, lygiai 
bejėgiai ir turi vienokius fizinius organus, beveik vienokius gabumus, jaus- 
mus ir geismus. Prisimintini šv. Povilo žodžiai: „Kristuje visi lygūs, nėra nei 
judėjo, nei graiko, nei barbaro, nei skito, nei vergo, nei laisvo žmogaus“. 

Beaugant kūdikiui pasireiškia tiek kūno jėgų, tiek ir dvasios jėgų skirtu- 
mai, kurie dar didesni pasidaro dėl įvairaus auklėjimo. 

Tačiau žmogus vis lieka žmogumi ir tas, kas lieka visada žmonėms ben- 
dra visiems, yra didesnės reikšmės, nei tie skirtumai. 

Teisė negali didinti tų skirtumų, kurie duoti gamtos. Neturtingo kūnas 
ir kraujas yra tokios pat sudėties, kaip ir turtingo; kiekvienas tam tikru savo 
darbu dalyvauja visuomenės gyvenime. 

Tad protinių ir kitų jėgų nelygybė negali sudaryti pagrindo visai pakeisti 
pagrindinę žmogus prigimtį, kuri yra visų vienokia; tie ypatingi gabumai 
duoda galimybę ir teisę kitokius darbus dirbti, nei žmogus mažesnio gabu- 
mo, kitokį atlyginimą gauti, kitokią įtaką savo moraline savybe daryti, bet 
negali duoti pagrindo formalioms, teisės sukurtoms prerogatyvoms. 


Demokratijos funkcionavimas 
(fiziologija) 


demokratijos apibūdinimo suprantamas yra pagrindiniais bruožais 
ir jos gyvenimas, veikimas. 


Jos veikimo formų yra įvairių, tačiau jų esmė vis ta pati. Jei imsime gryną 
specifinį parlamentarizmą, tai rasime jame iš iki šiol žmonijos sudarytų de- 
mokratijos veikimo ir gyvenimo formų sudėtingiausią, bet ir aiškiausią. Ir 
valstybinės teisės žmonijos mintis yra šia kryptimi taip toli pažengusi, kad 
yra radusi tokių demokratijai reikštis formų, kurios sutampa su monarchijos 
pradu. Mes turime šiais laikais nemažai monarchijų, kur yra ir gerai funkcio- 
nuoja demokratinis-parlamentinis režimas, būtent, pvz., Anglija, Belgija, 
Olandija, Danija, Švedija, Norvegija. O kas yra pagrindinis tokio demokra- 
tijos funkcionavimo formos požymis, Tamstos dauguma žinote: visuotiniu, 
kuriame kartais dalyvauja ir moterys, balsavimu renkami įstatymų leidžia- 

mosios įstaigos nariai; šita įstaiga vienų tik rūmų forma, arba dvejų rūmų, 
kompetentinga viena leisti įstatymus ir asignuoti vyriausybei pinigus. Vy- 
riausybė nuolat yra šitos įstaigos kontroliuojama ir ji būna valdžioj tik iki tol, 
ko! parlamentas ja pasitiki. Pareiškus parlamentui nepasitikėjimą vyriausybe, 
arba įvykus tarp parlamento ir vyriausybės įvairumui nuomonių dėl kokio 
svarbaus klausimo, vyriausybė privalo atsistatydinti ir atsistatydina, ką mes 
šiomis dienomis matėme įvykus Prancūzijoj, atsistatydinus Tardieu Ministe- 
rių Kabinetui. Aišku, kad normaliai funkcionuojant parlamentiniam reži- 
mui, su visuotine balsavimo teise, liaudis pati leidžia įstatymus ir pati nuolat 
organizuotai kontroliuoja jos išleistų įstatymų vykdymą. 

Ne parlamentinis, bet demokratinis, pvz., Šiaurės Amerikos Jungtinių Vals- 
tybių režimas iš esmės yra tokia tvarka, kur liaudis pati kuria įstatymus, pati 
juos vykdo, tik įstatymų kūrimas ir jų vykdymas yra pavesta atskiriems orga- 
nams: įstatymus leidžia atstovų rūmai ir gyventojų renkamas senatas, o įsta- 
tymus vykdo gyventojų renkamas ketveriems tik metams prezidentas su jo 
pakviestais sekretoriais. Be to, įstatymų vykdymas yra gyventojų nuolat pri- 
žiūrimas, esant žodžio, spaudos ir t. t. laisvei. Ir parlamentas seka įstatymų 
vykdymą. Nors formaliai jis neturi teisės reikšti nepasitikėjimo prezidentu 
arba jo skirtais valstybės sekretoriais dėl jų tarnybinių darbų, tačiau parla- 
mente, kuriame valstybinė tauta yra organizuota, nuolat vyksta vykdomo- 
sios valdžios darbų kontrolė, kuri pasireiškia spaudos arba mitingų būdu, o 
po ketverių metų ir realesniais rezultatais rinkimų metu. 

Parlamentinis režimas, kur tautos atstovybės organizuotu būdu kontrolė 
vykdomosios valdžios darbams nuolat vyksta, šituo dabar jau kai kur nepa- 
sitenkina, įvesta dar tobulesnė teisinė priemonė tautos valiai pasireikšti, 
būtent referendumas, kuris, kaip žinome, jau kelis kartus buvo vykdomas 
Vokietijoj, remiantis demokratijos sukurta Veimaro konstitucija. 

Referendumas dar dažniau yra vykdomas Šveicarijoj, kur tvarkomasi dar 
tobulesne demokratiškumo atžvilgiu forma nei ten, kur yra parlamentinis 
arba prezidentinis režimas. 

Tokiose tikrose demokratijose valstybės vyriausybė jaučiasi stipri esanti 
dėl to, kad ji remiasi visos tautos daugumos autoritetu. 

Šveicarijoj yra 22 kantonai, bet 25 valstybės dėl to, kad trys kantonai 
valdymosi atžvilgiu pusiau padalinti. Kiekvienas kantonas turi įstatymų 

leidžiamąją teisę ir įstaigą. Apie tas autonomines įstaigas nekalbėsiu. Visa 
federacija turi Tautos susirinkimą — Assemblėe Nationale, Bundesversam- 
mlung. iš tautos atstovų; tas susirinkimas susideda iš dvejų rūmų: Tautos 
Tarybos — Conseil National, National Rath, ir Valstybių Tarybos — Conseil 
des čtats, Staende Rath. Pirman renkami tautos atstovai proporcingais rin- 
kimais, o antran kiekvienas kantonas siunčia du atstovus. 

Vykdomoji valdžia priklauso federacinei Tarybai, Conseil Federal, Bundes- 
rath, iš septynių asmenų, kurių kiekvienas turi savo valstybinio tvarkymo sritį 
ir kiekvienas yra savarankus; jie renkami trejiems metams, o jie iš savo tarpo 
renka pirmininką, kuris atstovauja federacijai; tas pat asmuo greta dvejus 
metus, metai po metų, negali būti renkamas. Jie nevadovauja legislatūrai ir 
formaliai negali būti įstatymų leidžiamosios įstaigos nariai. Renkami jie yra 
Assemblėe Federale (Nationale), iš įvairių kantonų, bet pagal paprotį Bernas ir 
Ciurichas visada turi po ministerį. Jų pirmininkas neturi didesnių teisių už 
savo kolegas, bet jis yra Helvetų Konfederacijos prezidentas. Jis pripažįstamas 
kaip tautos pirmas pilietis ir atstovauja jai visose viešose iškilmėse. Jo atlygi- 
nimas tik 1500 fr. metams didesnis už jo kolegų atlyginimą (25000 fr. ir 
26500 fr.). Valdžių paskirstymas Šveicarijoj gana griežtai įvykdytas. Tą ma- 
tome iš pasakyto. Pridursiu, kad teismo valdžia yra nepriklausoma nuo kitų 
organų. Bet Federalinis Tribunolas yra renkamas Assemblėe Nationale 6 me- 
tams, o tikrybėje, kaip specialistai, teisėjai būna savo vietose visą amžių. 

Šveicarai, kaip sakiau, dažnai vykdo referendumą svarbiems teismo tvar- 
kymosi klausimams rišti. 


Demokratijos ligos 


usivylimą demokratija labiausia reiškia kai kas prancūzų. Ten tų 

ponų net sakoma, kad daugely Europos šalių demokratija yra mi- 
rusi, o Prancūzijoj ji serga. Tai esanti laiko atmosfera. XVIII amžius ėjo 
demokratijos link. XIX a. norėjo suteikti ją masėms. Mūsų XX a. atrado 
neturįs demokratijai nei skonio, nei reikšmės. (Žr. Bibliotegue Universelle 
et Rėvue de Genėve 1929 m. rugsėjį p. Danid Halėvy str. Dėcadence de la 
libertė). 

Tarp kitų Charles Benoist nurodo ligas, kurios, jo nuomone, yra neiš- 
vengiamos, ir jis tvirtina, kad reikią grįžti į monarchiją. 

Fizinio kūno ligos turi vardus, kurie baigiasi galūne „-ite“, kaip štai 
appendicite, meningite, arba „-isme“, pvz., reumatisme, artritisme. Jis tei- 
ravęsis specialistų gydytojų ir gavęs paaiškinimą, kad pirmąja galūne bai- 
giasi vardai, kurie apibrėžia aštrios formos, staigiai ir giliai destruktyviai 
veikiančias kūno ligas, o antrąja galūne reiškiamos ligos, lėtai einančios, 
bet beveik neišgydomos. Demokratijos gyvenime Benoist nurodo ir to- 
kių, ir tokių ligų. 

1) Pirmoji demokratijos liga yra parlamentarite. Kas tai per liga? Ogi štai. 

Parlamente per 50 metų nuo Trečiosios respublikos įsisteigimo daug kas 
pakito. 1825 metų parlamento narys, jei būtų patekęs į 1875 metų parla- 
mentą, būtų radęs mažai permainų: toks pat, kaip seniau, garsių asmenų 
įtakingas veikimas, asmenų turtingų, nepriklausomų, savarankiškų. Tokiems 
liberalizmas buvo ne tuščias žodis. Buvo partijų, bet buvo ir ryšių tarp jų. 
Nebuvo nieko girdėti apie partinę discipliną. O dabarties parlamento darbi- 
ninkai yra tikrybėje mandatarai, jei tik ne komisionieriai: jie vykdo atskirų 
asmenų, dažniausiai grupių mandatus. Parlamento narys tampa dabar gerai 
apmokamu valdininku, kuris priklauso nuo grupės ir netenka laisvės, tos 
pagarbos, kurią turėjo pirma deputatai. Svetimos valios vykdytojais renkami 
vidutinio gabumo, neturintieji reikalingų žinių asmenys. Valstybė gi vis dau- 
giau reikalauja savo reikalams asmenų žinančių, specialistų. Parlamentas pa- 
tenka į nepakenčiamas sąlygas ir jam tenka ieškoti specialistų pagalbos arba 
šauktis autoritetingo asmens, kaip tas buvo neseniai, kai 1924-1926 metų 
parlamentas susitiko su sunkia finansine problema ir jam teko kviesti Puan- 
karė gelbėti padėtį. Kuo tapo parlamentarizmas? — klausia Benoist. 

Visuotinis balsavimas yra demokratijos esmė. 

Tad ir liga eina iš: 1) rinkėjų ligos (dectorite) ir 2) išrinktųjų ligos (parla- 
mentarite). 

Demokratijos režimo yra keturi laipsniai: 

a) ribotos reprezentacijos, kad yra įvairūs rinkikams ir renkamiems cenzai; 

b) parlamentinis pastovios temperatūros, esant visuotiniam balsavimui; 

c) parlamentarizmas karštoje atmosferoje ir esant pakilusiai parlamento 
temperatūrai; ir 

d) liguistas, baltosios karštligės apimtas parlamentarizmas. Kai šaly daly- 
kai pasiekia šitą ketvirtą laipsnį, tada vyksta krizė, kuri pašalinama retai 
reformos būdu, dažniau su diktatūros pagalba, o dažniausiai revoliucijos 
būdu. Parlamentui patekus į ketvirtą padėties laipsnį, vyksta ekscesai: rū- 
mai iš daugelio žmonių nuolat posėdžiauja fiziškai ir morališkai įkaitusioj 
salės atmosferoj, pasiskirstę priešais. Čia yra visos sąlygos parlamentarizmo 
eksplozijai. Gana pabūti vieną valandą Burbonų rūmuose, posėdžiaujant 
parlamentui, kad įsitikintum tuo, kas pasakyta. O taip sergąs parlamentas 
nuolat kišasi į ministerių ir valdininkų veikimą. 

2) Kita demokratijos liga yra rinkiminė. Benoist ją pavadino P electorite. 

Rinkiko funkcija yra išrinkti žmones, kuriuos jis laiko gabiausiais būti 
įstatymų leidėjais ir vyriausybės patarėjais, mažų mažiausia — žmones do- 
rus, išmintingus. 

Galima prilyginti privatinės teisės srities įmonės savininkui, kuris nesu- 
gebėdamas pats gerai vesti įmonę ima sau globėją. 

Bet kai yra visuotiniai rinkimai, šito sulyginimo negalima taikyti dėl to, 
kad valstybės reikalų savininkas yra liaudis, asmuo labai sudėtingas, kurio 
dauguma kažin ar žino tuos reikalus. Tai viena. Antra, ir renkamus žmones 
reikia pažinti, kas kuriam darbui tinka, o tai yra labai nelengvas dalykas. 

Trečia, dabar valstybės reikalai yra labai įvairūs ir sudėtingi; tai ne kokio 
piemenų kalnuose kantono reikalai, kaip įsikuriant demokratijai būta, pvz., 
Šveicarijoj. Tokiam darbui, kokio dabar reikalauja valstybė, gali nedaug 
rasti tinkamų asmenų, kaip nedaug asmenų kūrė, pvz., civilinį, dabar vadi- 
namąjį Napoleono, kodeksą. 

Tuo tarpu esant visuotiniam balsavimui kiekvienas suaugęs pilietis yra 
galingas suverenas, nors ir būtų neišmanėlis, o jo išrinktieji yra tiktai jo 
įgaliotieji. 

Įsivaizduokime, kaip eitų koks fabrikas, jeigu neišmanėlis rinktų jo vedėją. 
O valstybės fabrikas, jei taip galima tarti, yra sudėtingesnis dalykas nei šiaip 
koks fabrikas. Rinkikų visuma yra trapi, silpna, nepastovi, čia veikia nuolati- 
nis melas ir nusižeminimas. Tai yra nuolatinis piktas, lemiąs mirtį. 

3) Trečiąją ligą Benoist vadina le n'imorteguisme (nesiinteresavimas). 

Nesiinteresavimas savo, kaip deputato, reikalais ir uždaviniais, nesugebėji- 
mas norėti ir sumanyti, sekimas kito pavyzdį ir įtaką — tai deputato pažymiai. 

Toks tipas susidarė palengva, nejaučiamai, priprantant prie tos atmosferos 
visuomenei. Renkama ne tas, kas geriau tinka darbui, bet kas moka patikti. 
Rinkimai turėtų reikšti pasirinkimą kas geresnis, bet to nėra, jie tapo atvirkš- 
čiu reiškiniu. Liaudies balsas balsuoja už Barabą vietoj balsavęs už Kristų. 

Į parlamento komisijas renkami vėl ne tie, kas sugeba darbą dirbti, bet ką 
turi partija: jei ji gausi, o neturi atitinkamų asmenų, ji siunčia savuosius 
netinkamus. 

Širas nesiinteresavimo požymis arba liga yra organiškai išsivysčiusi iš abso- 
liutinės lygybės dėsnio, kas savaime esą aišku. Rinkimai partijomis, kurioms 
vadovauja komitetai, veda prie dar didesnio nesiinteresavimo ir respublika 
tampa draugų respublika. Vyksta intrigos, pavydas, pataikavimai. Nuopel- 
nai, gabumai, stropumas, budėjimas dėl viešo gero eina antron eilėn. 

Draugiškas patarnavimas sustiprinta jėga eina per ministerijas, kas dar 
labiau daro kitus nesiinteresuojančiais viešais reikalais. 

Šira liga yra ir monarchijoj arba aristokratijoj, bet anose, anot Benoist, ji 
yra išgydoma, o demokratijoj ji neturi korektyvų; anose korektyva yra iš- 
auklėjimas ir aplinkos veikimas. 

4) Ketvirtoji Benoist nurodomoji demokratijos liga yra le comitardite. 

Demokratija negali apsieiti be komitetų. Per komitetus ji žydi, jaučia, 
dirba: komitetų ji yra vedama. Per komitetus pasireiškia ir demagogija. Tai 
vyksta dėl to, kad demokratija negali būti be partijų, o komitetas yra par- 
tijos branduolys. Komitete pasireiškia partijos visi jausmai, geismai, geros 
ir blogos asmens savybės. Demokratija negali apsieiti be demagogijos, tai 
ir demagogija pasireiškia per komitetus. Renkamasis visai priklauso savo 
išrinkimu, savo kandidatavimu vietos rinkimų komitetui ir toji visiška pri- 
klausomybė seka jį ir į parlamento rūmus ir neatstoja nuo jo visą deputata- 
vimo laiką dėl to, kad jis nori būti išrinktas ir kitais rinkimais. Komitetas 
seka visus deputato veiksmus, visus jo balsavimus, visas jo prakalbas. Ne 
tik vietos komitetas veikia deputatą, bet ir partijos centrinis komitetas. 
Deputato laisvės kaip nebuvę! Jis priverstas pataikauti ir rūpintis įvairiais 
privatiniais įtakingų narių interesais. 

Vietos komiteto neigiamą veikimą deputatui Benoist vadina komiteitu 
(lygink su difteritu). Komitarditu jis vadina partijos centrinio komiteto 
neigiamą veikimą deputatui. Patekęs į parlamentą atstovas tampa visai pri- 

klausomas nuo komiteto. Maža to, komitetai ir visą parlamentą, ir vyriau- 
sybę veda (atsiminkite mūsų „ieškomus“ arba „trikomus“). Kyla savaime 
klausimas: ar geriau gyventi be komitetų, ar su komitetais, reiškia ar be 
demokratijos, ar su demokratija? 

Jau Augustas Kontas, kuris palyginti mažai laiko matė parlamentą funk- 
cionuojant, buvo pastebėjęs jo dvi priešingas blogybes: beprotiškumą ir 
bejėgiškumą. 

Tų keturių ligų išdava yra ta, kad /'ėlite aukojama skaičiui, valdymas ten- 
ka vidutinio svorio asmenims ir tas svoris vis eina mažyn. 

Kada jungtuvės yra nepasisekusios, sušunka Benua, viena yra išeitis — 
„atsiskyrimas“ (divorce). 

Atmesdamas Bliunčlio teigiamą nuomonę apie partijas Benoist mano, 
kad partijos siekia ne valstybės gerovės, bet tiktai partijos gero, nes prie to 
neišvengiamai veda visuotinis balsavimas, kuriam esant klesti politinės ap- 
gavystės, šmeižtai, šantažai, valstybinis turtas yra naudojamas papirkimams. 

Kas per asmenys patenka į komitetus, duodamas toks pavyzdys. Kuk-ko- 
miteto Čikagoje 1896 merais sudėtis buvo tokia: iš 723 delegatų buvo: 265 
smuklininkai, 17 teistų, 7 nusmerktų užmušimu, 26 nusmerktų vagyste su 
įsilaužimu, 2 linksmų namų lankytojai ir t. t. Tad esą ir yra susidariusi Pran- 
cūzijoj patarlė: „niekšas kaip deputatas“ (vil comme un dėputė) (1. 259). 

Demokratijai partijomis, kaip mechanizmas, veikiant, ją veda tas, kas 
turi daugiau drąsos. O asmens protas, galvojimas, valia ir laisvė yra užslo- 
pinti. Demokratija negali išeiti iš mechanizmo padėties (1. 273). 

Tokias keturias ligas, jo nuomone, neišgydomas, nurodo Benoist. 


Yra ir dar demokratijos ligų 


aukščiau nurodytos ligos galėtų būti gal išgydomos, jei demokra- 
tijoje tinkamai savo uždaviniui veiktų spauda, ypač periodinė. 

Bet spauda demoralizavosi. Ją labiausiai paveikė Didysis karas. Laisvos spau- 
dos vieton tas karas pastatė valstybės vedamąją spaudą. Spauda turi tarnauti 
demokratijai idealiu įrankiu piliečiams auklėti, dvasiškai plėtotis ir kilti, o 
virto šantažo ir terorizavimo įrankiu, tapo ekonominių jėgų, arba valstybės 

valdžios, organu, reptilija. Dabar spaudą veikia valstybė, arba komunistų klubai 
Sovietuose, ekonominės bendrovės Amerikoje, diktatoriai — kur kitur. O 
Spauda vis dėlto veikia parlamentą. Ir toji jos dalis, kuri dar reiškia visuome- 
nės nuomonę, tapo menka ir menksta, mažai skaitytojų turi: gi toji, kuri tik 
informuoja, eina stipryn, jos skaitytojų skaičius jau didelis ir vis dar auga. 
Sitos antros spaudos rūšies turinys visai menkas: nusikaltimai, sportas, kinę- 
Mmatografai, teatras, publikacijos ir pan. Prieš įtakingas ekonomines jėgas ne- 
rašo, pvz., prieš alkoholio pardavėjus. 

Tad iš spaudos, kad ji darytų teigiamą įtaką visuomenei, rinkimarns, rin- 
kikams, etc., negalima laukti. 

Nurodoma dar kaip didelės ligos šios: 

1) parlamentas vėlinasi rūpinti šalies reikalus, atsilieka nuo gyvenimo 
eigos ir net trukdo ją dėl to, kad daug laiko bergždžiai praleidžia tuščioms 
kalboms, kartais net obstrukcijai. 

2) Demokratijoj toli gražu ne visi dalyvauja šalies valdyme, o konkrečiai 
tūlą labai svarbų įstatymą išleidžia toks atstovų skaičius, kuris atstovauja tik 
šalies mažumai, pvz., Duguit nurodo, kad Prancūzijoje 1902 m. buvo 
11.000.000 turinčių teisę balsuoti piliečių renkant parlamentui narius, o 
balsavo 5.000.000, gi svarbiausias parlamento išleistas įstatymas, būtent 
1905.XII.9 apie atskyrimą bažnyčios nuo valstybės buvo priimtas 341 bal- 
so dauguma, kurie atstovavo 2.647.315 rinkikų, vadinasi, mažiau kaip 1/4 
(žr. mano „Teisės enciklopedijos paskaitas“ 1. 168). 

3) Specialiai socializmui, arba komunizmui, įgyvendinti demokratija taip 
pat ilgina pereinamąjį laiką, kurį reikia visomis priemonėmis trumpinti, 
kad greičiau pašalintų iš gyvenimo socialinį neteisingumą, išnaudojimą, 
sudarytomis teisinėmis priemonėmis palaikomą. 

Štai dar keletas demokratijos, kartu ir vienos jos formų, parlamentariz- 
mo, ligų. 

1) Specialiai parlamentarizmui dar nurodoma šios ligos: ministerių kabi- 
netas, priklausydamas nuo parlamento daugumos, negali būti savarankus, 
nuolat atsižiūri savo veiksmams į svetimą nuomonę, kuri, be to, dar daugelio 
reiškiama. Per tat valstybės vyriausybė neturi to valdžios stiprumo, kuris jai 
yra reikalingas; jis neturi ir valdžios valios aiškumo ir pastovumo, taip valsty- 
bės valdžiai būtinų. 

2) P. Ėmile Giraud savo veikale La crise de la dėmocratie et les rėformes 
nėcessaires du pouvoir lėgislatif reiškia baimę, kad demokratija žlugs, jei 
jos netaisysi; o taisymui jis nurodo esančius trūkumus ir stebisi tais, kurie 
jų nemato. Demokratija esą išsiplėtė, bet jos opinija nukrito ir pasitikėji- 
mas ja sumažėjo. XIX a. pabaigoj demokratija Prancūzijoj triumfavo, 
dešinieji reakcionieriai buvo silpni, o kairieji revoliucionieriai buvo tik 
įdomumo objektas. 

Aš čia priminsiu generolo Bulanžė 1889 metais mėginimą? padaryti avan- 
tiūrą, kad gatvė ėmė šaukti kur tik jį pamačius: C'est Boulanger gui nous 
faut! Vive Boulanger, ir kaip Trečioji respublika pajėgė ji suvaldyti. 

Dabar, sako Giraud, diktatūros idėja, mažumos viešpatavimo idėja padarė ir 
Prancūzijoj tam tikrą pažangą. L'action Frangaise duoda tai teorijai žmonių. 

Kitur, kaip Italijoj, bolševikijoj etc. matome įvykusias diktatūras. Pran- 
cūzijoj vieni mato parlamentarizmo ydas kaip fatumą, kiti nepaiso jų, aklai 
tikėdami parlamentarizmu. Ir tie, ir kiti nemato reikalo reorganizuoti. O 
ydų yra (1.14-19), 

a) Organizuodami demokratiją Prancūzijoj nepasitikėjo ja ir įvesta stab- 
džių, kurie kliudo demokratijai sėkmingai veikti, kaip, pvz., Antrieji rū- 
mai (Senatas). Tiktai laikui einant buvo suprasta, kad tautos suverenumas 
yra daugumos suverenumas. O tie stabdžiai nepašalinti. 

b) Tikrosios ydos Giraud nurodomos tos, kurios sudaro aukščiau nuro- 
dytų ligų dalį. 

Nurodomos dar ir tokios demokratijos ligos. „Lietuvos aido“ šių metų 
Nr. 9 randame straipsnį: „Ką sako garsus amerikietis apie demokratiją“. 
Garsus Kolumbijos universiteto rektorius daktaras Butleris savo metinia- 
me raporte universiteto valdytojams, kaip praneša anglų spauda, tarp kit- 
ko pasakė labai aštrių dalykų kai kur taip dievinamos demokratijos adre- 
su. Daktaras Butleris mano, kad jau yra atėjęs laikas smarkiai užprotes- 
tuoti prieš nuomonę, įsivyravusią ne tik Jungtinėse Valstybėse, bet ir 
kitur, kad asmens, manierų ar apdaro distinkcija yra kažkaip ne vietoje 
demokratiškoje visuomenėje. 


* Yves Guyot, op. c., I. 63. 

Toliau tas daktaras kalba, kad demokratui nepritinka būti apskretusiam, 
nešvariam, vulgarių manierų ir t. t. Daktaras Butleris smarkiai protestuoja 
prieš įsigalėjusią nuomonę, kad demokratijos niveliuojamas procesas esąs 
niveliavimas „žemyn“, o ne „aukštyn“. Pasak daktaro Butlerio, tikroji de- 
mokratija esanti kaip tik visai kitokia. Ji savo gražiausiam pražydimui ypač 
reikalinga visokeriopos distinkcijos. Mat tiktai šitaip demokratija galėsian- 
ti sukurti „aristokratiją savo papuošimui ir patarnavimui“. 

Straipsny cituotas Lincolno demokratijos apibrėžimas kaip žmonių val- 
dymas per pačius žmones pačių žmonių naudai. Bet daktaras Butleris laiko 
Mazzinio apibrėžimą daug geresnį esant, būtent: „Visų pažanga geriausių- 
jų ir išmintingiausiųjų vadovybėje“. O tai reiškia, kad turi būti sukurta 
aristokratija „su charakteriu, aukšta inteligentija, dideliu žinių bagažu, uo- 
li tarnauti, imanti savo pajėgas iš demokratijos prieglobsčio“. Kitame 
„Lietuvos aido" numeryje, būtent šių metų 46-me, randame straipsnį „Par- 
lamentarizmo krizis“. Čia išdėstoma Raymundo Poincarė, ne per seniai 
buvusio Prancūzijos ministeriu pirmininku, nuomonė. Šitame straipsny 
sakoma, kad Poincarė nurodo tokius parlamentarizmo trūkumus: 

1) pirmiau atstovai rimtai žiūrėjo į savo uždavinį, nedrįsdavo tuoj pate- 
kę parlamentan lipti tribūnon ir kalbėti, bet pirmiau stengdavosi komisi- 
jose mokintis dirbti. Dabar priešingai: kiekvienas pasiryžęs tuoj kiekvie- 
na proga kalbėti. 

2) Tas drąsumas toks didelis, kad kiekvienas atstovas laiko save tinkamu 
net ministeriauti. 

3) Su ministeriais elgiasi familiariai dėl to, kad laiko savo uždaviniu vesti 
jų darbus, o ne leisti įstatymus. 

4) Seniau komisijos buvo renkamos reikalui atsitikus, o dabar jos renkamos 
nuolatinės ir didelės; jose turi dalyvauti ministeriai ir čia kalboms praleidžia- 
ma daug laiko, varginami ministeriai ir niekais eina jų tarnybinis laikas. 

5) Ne reikalas kuria naujas partijas, bet atskirų asmenų ambicija. 

6) Prieš daugelį kalbų ir prieš ilgas kalbas yra surastos priemonės. bet jų 
taikymas nesutinka su šių dienų parlamentarizmo laisvės supratimu ir gali 
būti pavartotos labai retai. 

Išvada 


r es, lietuviai, esame tauta, klausanti autoritetų, kad ir tolimoj šaly 
M jie reziduotų. Mes norime sekti filosofo Platono patarimus, kad tik 
filosofai gali valdyti valstybę, užmiršdami, kad tas galvočius gyveno dau- 
giau kaip prieš 2000 metų ir kad jam gyvenant žmonių didelė dalis buvo 
vergai. Autoritetų, reiškia, monarchų ir apskritai didvyrių klausydami, ko- 
kioj padėty mes atsidūrėme? Štai keli skaičiai padėties iliustracijai. 

1. „Ryto“ šių metų vasario 18 d. (40) numeryje skaitau: „Mažina kalėji- 
mų skaičių. Anglų vidaus reikalų ministeris nutarė žymiai sumažinti anglų 
kalėjimų skaičių. Darbiečių organo Daily Herald žiniomis, pustušti kalėji- 
mai bus visai ištuštinti ir parduoti. Juose laikomi kaliniai bus perkelti į 
kalėjimus, kur yra didesnis kalinių skaičius. Pasirodo, kad kalėjimų skai- 
čius ir taip jau per pusę sumažėjo nuo šio šimtmečio pradžios, bet ir liku- 
siuose kalinių skaičius taip smarkiai mažėja, kad teks jų dar uždaryti“ (E.). 

„Socialdemokratas“ šių metų 5 n-je praneša: „Šalis, kur uždaro kalėjimus. 
Švedijoj paskutiniu laiku labai sumažėjo kalinių skaičius. Visoj šaly kalėji- 
muose sėdi apie 2000 žmonių, Vendenbergo miesto valdyba nutarusi užda- 
ryti savo kalėjimą, nes nebėra kalinių; užpraeitais metais dar vienas buvęs 
Engelholmo kalėjimas praeitais metais buvo visai tuščias. Visbijos ir Hape- 
randos kalėjimuose sėdėjo po 3, Nartelijos kalėjime 5 ir Harishamnos kalė- 
jime 5 kaliniai. Stokholmo kalėjimai irgi pusdykiai ir vyriausybė nutarusi 
vadinamąjį Estermalmo kalėjimą paversti valstybės archyvo skyrium“. 

Tai žinios iš demokratiškai valdomų monarchijų. Štai kitokios rūšies ži- 
nia. „Lietuvos žinių“ šių metų vasario 5 d. (29) n-je skaitome: „Greit bus 
atidarytas dar naujas kalėjimas. Kalėjimais rūpinamasi. Neseniai Utenoje 
atidarytas naujas kalėjimas; šiomis dienomis būsiąs atidarytas Raseinių naujai 
pastatytas kalėjimas; Marijampolėj nebūsią arešto namų, bet esąs ruošia- 
mas kalėjimas. Ar jis bus sunkiųjų darbų, ar paprastas kalėjimas, dar neaiš- 
ku. Zarasuose paruoštas moterims kalėjimas“. 

Prašau nemanyti, kad šituos faktus pranešu esamam režimui įtarti; ne, 
kai kalinių kalėjimuose yra per daug, kai kaliniai kalėjime trokšta ir dėl 
blogo oro džiova miršta, vyriausybės artimiausioji būtina pareiga didinti 
esamus kalėjimus arba dauginti jų skaičių. Ir oficiozas „Lietuvos aidas“ 

Nr. 46 praneša, kad Marijampolėje kalėjimui statys naujus namus. 

Tie faktai piešia visuomenės teisės ir su ja susijusios dorovės niveau. 

2. Kiti faktai. Kad mes, autoritetų valdomi ir tvarkomi amžiais, esame 
kultūros ir civilizacijos atžvilgiu atsilikę užpakaly kitų tautų, tai kasdien 
visi tvirtiname ir pripažįstame. Bet įdomu skaičiais šitą dalyką kiek iliust- 
ruoti. Pasinaudosiu p. prof. K. Pakšto straipsniu, tilpusiu 1929 metų „Židi- 
nio“ II n-je: „Civilizacijos laipsniai Baltijos respublikose“. 

P. Pakštas tam tikrus reiškinius piešia skaičiais, nustatęs tam tikrą vienetą. 
Taigi. 

a) Mokesčiais apdėjimo vienam žmogui laipsnis: Olandija — 10, Danija — 
6, Estija — 4, Latvija — 3, Lietuva — 2, SSRS — 2. 

Ir kaimiečiai, ir miestiečiai Lietuvoj skundžiasi dideliais sunkiais mokes- 
Čiais. Moka mažiau nei kaimynai, bet skundžiasi dėl to, kad neturtingi. 

b) Derlingumo 1 ha laipsnis: Danija — 10, Suomija — 7, Estija — 5, Lat- 
vija — 4, Lietuva — 5. 

Derlingumu mes neva esame pralenkę latvius, bet šitas davinys kelia 
abejonės. 

<) Galvijų ūkio laipsnis: Danija — 10, Suomija — 4, Estija — 4, Latvija —4, 
Lietuva — 3. 

Galvijų turime 2 su puse karto mažiau kaip danai. 

d) Eksporto laipsnis: Danija — 10, Suomija — 4, Estija — 3, Latvija — 2, 
Lietuva — 1. Išvežame tik dešimtą dalį to, ką Danija. 

e) Sveikatingumo laipsnis: Olandija — 10, Danija — 9, Suomija — 7, Es- 
tija — 7, Latvija — 7, Lietuva — 4. 

O tarp Lietuvos piliečių: lietuvių — 3, žydų — 10. Mūsų kaimiečiai pašie- 
pia žydų nešvarumą, o tikras gyvenimas rodo ką kita. Pasaulėžiūros, kuri 
verčia žmogų nuolat žiūrėti autoritetų, įtaka čia ne be reikšmės. 

£) Raštingumo laipsnis: Danija — 10, Suomija — 10, Estija — 9, Latvija — 
9, Lietuva — 7. 

g) Mokslingumo laipsnis: Danija — 8, Suomija — 5, Estija — 6, Latvija — 
5, Lietuva — 4. 

h) Bendras Baltijos kraštų civilizacijos indeksas pagal 12 kriterijų, kurių 
kitus aš čia nepranešiau dėl laiko ekonomijos: Danija — 100, Suomija — 70, 
Estija — 70, Latvija — 67, Lietuva — 43. 

Kadangi amžiais atsižiūrėdami autoritetų, veikdami galvočių nurody- 
mais, tvirtai laikydamiesi dėsnio „kaip Dievas duos“ ir „kaip valdžia lieps“, 
susilaukėme tokių liūdnų rezultatų, užmiršę kitą tikrą žmogaus gyveni- 
mo dėsnį, kad „savo prakaitu įsigysi sau duoną“, savo prakaitu — reiškia ir 
savo protu, savo darbu, savo iniciatyva, tai ir tenka mums perkainoti gy- 
venimo dėsnių vertę. 

Pedagogikos srity, ačiū Dievui, jau nutolome mes nuo su rykštės pagalba 
auklėjimo metodo, jau supratome, kad negalima kūdikio slopinti asmeny- 
bę. jo žmonišką vertybę, kad reikia jame auklėti savarankumą. 

Laikas suprasti, kad ir suaugusiems, visai tautai, savarankumas yra reikalin- 
gas, lygiai kaip tyras oras arba vanduo, kad ji galėtų pirmyn žengti visose 
srityse. O šito savarankumo esimas pirmiausia visai priklauso nuo valstybi- 
nės teisinės santvarkos. Jau buvo pastebėta mano įžangos pranešime, kad 
valstybė visada ir dabar galingai veikia įvairiausiais būdais gyventojus. Jei jos 
santvarka tokia, kad piliečiai nuolat turi būti apimti baimės, vienas kitam 
nepasitikėjimo, priversti nuolat atsižiūrėti, ką mano tie, kas valdo, ką jie 
lieps, ką jie įsakys, o dėl jų darbų pilietis yra bejėgis, tada tautoje nyksta ir 
miršta savarankumas ir iniciatyva, pasiduodama likimo lėmimui ir tauta merdi. 

Vienas galingiausiųjų vaistų gelbėtis iš mirties pavojaus yra valstybės de- 
mokratinė tvarka, žinoma, tai tautai, kuri yra pasiekusi tam tikro išsilavini- 
mo laipsnio. 

Demokratijos prigimry ne nuodai glūdi, kurie lemia tai tautai mirtį arba 
ligą, bet yra gyvybės pagrindai, kurie vieni gali išgydyti tautą iš susidariu- 
sių joje per amžius ligų ir ydų. 

Demokratija yra kaip grynas oras, kaip grynas vanduo, gaivinanti tautą ir 
kelianti jos sielą aukštyn. 

Grynas vanduo esti toks, kai jis gyvas, kai jis teka; grynas oras esti toksai, 
kai jis pučia, eina, net audruoja. Stovintis vanduo pūva, nejudąs uždarame 
kambary oras genda, 

Ar rykštės diktatūra, ar šventos „vintovkos“ diktatūra negali kitaip būti 
įgyvendinamos šaly, kaip tik esant tyliai, stovinčiai, pūvančiai atmosferai. 
Ten, kur jos viešpatauja, nėra laisvo žodžio, nėra laisvos spaudos, nėra lais- 
vų susirinkimų ar draugijų, nėra rinkiminės agitacijos. Ten tylu ir ramu, 
tik gėrėtis, kam tas patinka. 

Bet patikti tas gali tik tiems, kam tas puvimas yra naudingas. Nes ir kai 
negyvėlis ima pūti, jame tuoj atsiranda gyvių, kuriems tas puvimas yra 
naudingas. . 

Rinkiminę agitaciją reikia lyginti su audra, po kurios oras būna dar ty- 
resnis, dar sveikesnis, nei jis yra buvęs prieš audrą. Rinkiminę agitaciją 
galima lyginti su karšta krosnimi, kurioj surūdijusi medžiaga virsta kietu 
puikiu plienu. 

Tyloje gyvenant, spaudai esant cenzoriaus tvarkomai, visuomenės nuo- 
monės nėra; eina slaptos intrigos, rasputinų ir kitų niekšų nekliudomos 
įtakos, vyksta demoralizacija, ne kokia siaura lytiniu atžvilgiu prasme, bet 
plačia visais frontais prasme nėra apynasrio. 

Rinkimai į demokratines valstybės įstaigas neįmanomi be rinkiminės agi- 
tacijos, o šitoji neįmanoma be žodžio, spaudos, susirinkimų ir draugijų 
laisvės; tai piliečių taip ankštai susijusios susipynusios teisės, kad jų vienos 
negali sveikai veikti be kitų. 

Dar B. Konstanas yra pabrėžęs štai kokią rinkimų reikšmę. Ne vien me- 
džiaginės gėrybės siekimas yra žmonių gyvenimo tikslas, bet žmogui yra 
dar didesnis tikslas siekti dorovinio tobulumo. Šiam gi uždaviniui vykdyti 
politinė laisvė yra būtina sąlyga: svarstydami svarbiausius reikalus, kad ir 
rinkimų metu, piliečiai pakyla savo dvasia aukščiau už kasdieninius reika- 
lus, tobulėja dorovės atžvilgiu, auklėja savo intelektualinę lygybę, iš ku- 
rios eina tautos klestėjimas. 

Kalbama su panieka dėl rinkimų agitacijos, kad esą ji doroviškai demora- 
. lizuoja žmones. Diktatūros šalininko nejtikinsi, kad čia jis klysta. O nešališ- 
kai galvojant, vienas kito kritika, kad ir kartais perdedama ją darant, negali 
demoralizuoti galutine išvada klausytojų, ji gali tik kelti moralinį niveau. 

Žmonijos visuomeninio gyvenimo eiga tokia, kad nuolat vyksta asmens 
išsilaisvinimas. Jam gi vykstant, vyksta ir valstybės tvarkos evoliucija de- 
mokratijos įsigalėjimo kryptimi. 

Nėra atsitiktinis reiškinys, kad demokratine tvarka yra tvarkomos civili- 
zacijos priešakyje einančios šalys: Anglija, Amerika, Prancūzija, Vokietija, 
Šveicarija, Švedija ir daug kitų. Girdime, kad ir Pietų Afrikoj aborigenai 
reikalauja sau politinių teisių, vadinasi, ir ten demokratijos įsigalėjimo at- 
žvilgiu žmonės eina ne atgal, bet pirmyn. Tą pat mes girdime vykstant ir 

šimtamilijoninėje Indijoje. Eina tas procesas ir Kinijoj. Vienur kitur jis gali 
būti laikinai sustabdytas, kaip būna kartais ligos sustabdomas jaunuolio 
augimas, o ją pašalinus gyvybė vėl normaliai vyksta. Dabar karinės techni- 
kos priemonės yra tokios, kad su jų pagalba ir maža palyginti buv. Rusijos 
komunistų grupė gali tūlam laikui pašalinti demokratinę tvarką, ypač kada 
tos techninės priemonės vartojamos nematytu žmonijos istorijoj žiauru- 
mu. Bet ramiu filosofišku žvilgsniu žiūrint, kad ir negali užslopinti savy 
pasigailėjimo ir užuojautos jausmo tautai, vis dėlto žmonijos ateities des- 
peracijai įsigalėti sieloje pagrindas nyksta; tai yra sporadinė liga ir tiek. 

Demokratijos triumfališką eigą žmonijos istorijos eigoj liudija ne tik aukš- 
čiau nurodyti faktai, bet ir žmonių teisės evoliucija. Teisės normų nustato- 
ma jėga, ją turinčių duodamo statuto vieton vyksta ir vyksta; vis plačiau 
teisės normų kūrimas susitarimu, einama santykiai tvarkyti sutartimis įsa- 
kymų vieton. Tas pat vyksta ir valstybės tvarkyme: iš absoliutizmo einama 
prie tvarkos normų, nustatomų privatinių sutarčių pobūdžiu, kas atitinka 
teisės prigimtį. Tai gali vykti tiktai kai piliečiai turi politinių teisių ir jas 
vykdo ne tik rinkimų metu, bet ir toliau valdžios funkcijų vykdymo kon- 
troliavimu per savo atstovus, per spaudą ir t. t. 

Ką kita matome šaly, kuri šiuo atžvilgiu yra ligos apimta: kada lyg rinkimai 
padaro Leniną ar Staliną monarchu-diktatorium ir visos valstybės žemės ploto 
ir kitų turtų savininku, kalbėti, kad tas įvyko dėl demokratijos ligų, netinka. 

Klasikinėj senovėj pilietis buvo valstybės įrankis, šios dienos demokra- 
tinėse valstybėse jis yra tikras šeimininkas; ačiū čia nurodytos teisinės są- 
monės pakitimui. : 

Čia reikia paliesti esminį filosofinį klausimą: asmens reikšmė visuome- 
nei ir visuomenės asmeniui. Diktatūros ideologai pasakys, kad visa tai yra 
daroma atskirų asmenų, o ne visos visuomenės. Į tą reikia pasakyti štai kas. 

Gilus šių reiškinių tyrimas turi štai kokias išdavas. J. Bartelemis (Joseph 
Barthelemy), kuris parašė Lordo Braiso (Bryce) veikalo Les democraties 
modernes įžangą, nurodo, kad autorius buvęs linkęs prie aprėžto netiesio- 
ginio balsavimo, bet tirdamas klausimą suprato, kad demokratijos eiga yra 
nesulaikoma ir neiškreipiama ir kad kur kas išmintingiau stumti jį pirmyn, 
nei likti nejudamoj padėty (Ie courant democratigue est irresistible et irrever- 
sible...; il est plus sage de pousser en avant gue de rester immobile). 

Im. Kantas negalėjo atsirasti, pvz., XV amžiuje, Makdonaldas negalėjo 
valdyti prieš kelias dešimtis metų; vadinasi, visuomenė turi reikšmės as- 
mens esmei susidaryti ir veikti; be to, ir išoriniai daviniai tą reikšmę liudi- 
ja, pvz., prancūzų deputatų atsivežti iš vietų žmonių reikalavimai, vad. 
Cahiers des Ėtats Generaux 1789 m., ir mūsų Lietuvos atstovų, Rusijos 
Valstybės Dūmoje jiems esant, gauti iš vietų žmonių mandatai, nutarimai 
ir reikalavimai. Gaila, kad jie turbūt yra dingę, o jų studijavimas gal nu- 
malšintų žemės reformos įstatymo priešininkus ir dvarininkų ekonominės 
stiprybės gelbėjimo šalininkus. 

Teisinei tvarkai tarp žmonių klestėti, reiškia, ir valstybes tvarkai klestėti 
didelės reikšmės turi teisės normų aiškumas. Kai valdžią pagrobia smurtu 
diktatorius ir savo teisę remia savo išmaningumu ir valdymo gerais vaisiais, 
tai atidaromos plačios durys varžytynėms ir tokiems pat įvykiams vykti, 
nes pasiryžimo ir sugebėjimo kriterijus čia yra pačiame kiekviename sub- 
jekte: kuo aš blogesnis ar mažiau išmanąs už jį. O kai pasiduodama daugu- 
mos balsui, tai tas kriterijus tampa visai objektyvus ir aiškus. 

Šiais laikais nėra abejonės, kad visuomenė, nors pati negali tą ar kitą 
valstybinę funkciją faktiškai vykdyti, bet ji geriau už ką kitą sugeba pa- 
rinkti žmones toms funkcijoms vykdyti. Suprantama, atitinkamai savo iš- 
silavinimui, sąmoningumui ir tai ar kitai funkcijai vykdyti sugebančių 
žmonių ištekliui. 

Pvz., šiais laikais tarp partijų socialdemokratija yra labiausiai priešinga 
esamam visuomenės susitvarkymui; būti soc. demokratu, sakyčiau, reikia 
daugiau susipratimo, sąmojingumo, negu kokios kitos partijos nariu. Ir 
mes matome, kad mūsų Steig. Seime soc. demokratų frakcija turėjo di- 
džiausią procentą asmenų, baigusių aukštąjį mokslą: iš 14 narių 8 buvo tą 
mokslą baigę. Reiškia, rinkimuose būti išrinktu nelenda žūtbūt kas papuo- 
la, bet renkama, kas geriausiai gali sugebėti įstatymo kūrimo darbą dirbti. 
Kad tas sėkmingai vyktų, reikia minimalaus pilietiško išauklėjimo tautai, 
kurio esmė ši: pajėgti visuomenės (valstybės) reikalus aukščiau dėti už 
savuosius asmeninius. Bet ir vice versa: šitas tautos auklėjimas auga, stiprėja 
tiktai demokratinei tvarkai esant, o be jos jis eina menkyn. 

Dėl atskirų demokratijos ligų, jos priešų ar draugų nurodomų, tenka 
pastebėti štai kas: 


201 


1 dalis. TEISINĖ PUBLICISTIKA 


1. Dėl nesugebėjimo. Prie to, kas pasakyta, reikia pridurti, kad ir dikta- 
toriai nėra visa žinantieji, ir jiems reikia pagalbininkų. Tik tuos pagalbi- 
ninkus jie dažniausia gauna ne tikrus, ne tikrai žinančius darbą, bet savo 
mylimuosius, pataikūnus arba savo mylimųjų pataikūnus. Demokratinė įsta- 
tymų leidžiamoji įstaiga gali naudotis ir naudojasi ekspertų pagalba, tiek 
specialistų valstybės gyvenimo įvairiose šakose, tiek ir specialistų teisinin- 
kų, perpratusių teisės techniką. Buvo laikai, kada žmonių atstovybei nebu- 
vo leidžiama kviestis ekspertus; tai buvo demokratijos užuomazgos laikais, 
kada monarchai, netekę visiško absoliutizmo, norėjo diskredituoti žmonių 
atstovybę kaip nesugebančią įstatymus kurti ir žmonių reikalus rūpinti, ir 
neleisdavo kviestis tos ar kitos specialybės žinovus. Dabar demokratinėse 
šalyse tie laikai praėjo. 

2. Dėl ilgo laiko gaišinimo demokratijai priekaištas visai neturi pagrin- 
do: monarchijose arba diktatūrose dar ilgiau tęsiami gyvųjų reikalų įstaty- 
mais aprūpinimai. Be to, tai nėra neišgydoma liga demokratijoje: trumpi- 
namas kalbų laikas, kalbančių skaičius, smulkesni dalykai galutinai priren- 
giami nedidelėse komisijose ir t. t. O ten, kur yra dveji rūmai, einama prie 
antrųjų visiško panaikinimo. Ir Anglijoj Lordų Rūmų reikšmė pastaruoju 
laiku konstitucinėmis novelomis labai aprėžta. 

3. Manoma, tikslu būsią sumažinti atstovų skaičių, kur jis yra labai didelis. 

4. O kas dar svarbiau, tai partijų skaičiaus sumažėjimas. Šitas gi reiškinys 
vyksta tiktai demokratijai bręstant, piliečių politinei sąmonei aiškėjant ir au- 
gant. Ten, kur demokratinė tvarka susidarė istoriškai, evoliucijos keliu, kaip 
Anglijoj, partijų buvo tik dvi ir tiktai neseniai susidarė stipri trečioji. O Pran- 
cūzijos trečiosios respublikos pirmais gyvenimo laikais partijų buvo labai daug, 
bet laikui einant jų skaičius mažėja. Tas pats procesas vyks ir Vokietijoj. 

5. Proporcingi rinkimai yra viena gydančių ligas priemonių, tik ją reikia | 
plėsti. Tuo keliu einama, kad profesinės sąjungos, arba įvairūs vadinamieji 
rūmai (žemės, prekybos ir pramonės), būtų atstovaujami; taip pat reikia, 
kad įstatymų leidžiamoji įstaiga turėtų specialistų teisininkų komisiją įsta- 
tymų techniniam tobulumui vykdyti. Nors Prancūzija apskritai yra turtin- 
ga teisininkų jėgų, taip pat ir jos parlamentas turi nemažai teisininkų, kaip 
tą girdėjome iš p. Aleksos, vis dėlto ten yra balsų nusiskundimo, kad įsta- 
tymai turinio išreiškimo atžvilgiu dažnai yra labai netobuli. 

Kai kurie demokratinių tvarkų požymiai, kurie dabar jau laikomi esmi- 
niais trūkumais, dar nesenai buvo laikomi, daug kieno ir dabar laikomi 
būtina tos tvarkos sąlyga, taip, pvz., dvejų rūmų sistemą garsusis Prancūzi- 
jos konstitucinės teisės profesorius Esmeinas laiko šios dienos konstituci- 
nės teisės aksioma. O mes žinome valstybių, kur yra vieni įstatymų leidy- 
bos rūmai, pvz., Estija, Latvija, ir tos šalys nesiskundžia, kad joms reiktų 
antrųjų rūmų. Jose, jei yra priešinga demokratijai srovė, tai tik arba fašisti- 
nė, arba komunistinė. Ir p. E. Giraud nurodo Prancūzijai reikalingumą 
panaikinti senatą. Jau aš sakiau, kad kiekvienas režimas šį tą gera daro. Ir 
diktatūra, ar ji būtų proletariato, ar kita kokia, gali, pvz., sutvarkyti finan- 
sinę padėtį taip, kad valiuta sustiprėja, kaip tas matoma Italijoj. Gali ji 
turėti paviršutinės laikinos geros įtakos ir ekonominiam gyvenimui. Tačiau 
apskritai ji veikia neigiamai ekonominį šalies plėtojimąsi labiausiai dėl to, 
kad slopina asmens iniciatyvą, be kurios neįmanomas yra ypač ekonominis 
tautos klestėjimas, jos progresas. 

Gali proletariato diktatūra girtis daranti didelius socialinės masių padė- 
ties pagerinimus, įvesdama komunistinę ekonomijos sistemą. Čia dar la- 
biau tenka pasakyti, kad tie laimėjimai yra ir bus tik iliuzoriniai, laikini, 
nepastovūs. Elis tik iš vienų rankų į kitas turtai, bet pastovaus ūkio sistemos 
pakitimo neįvyks dėl to, kad šitas pakitimas gali vykti ir vyksta ne įsaky- 
mu, bet istorine evoliucija, kuriai ekonominėj srity dar labiau, negu poli- 
tinėj, reikia asmens sąmoningumo; reikia, kad socialistiškai ar komunis- 
tiškai valdyti turtus, gaminti juos ir skirstyti pagal padarytą darbą pajėgtų 
tie, kas tuos turtus gamina; pajėgtų — reiškia būtų išauklėti taip, kad būtų 
linkę ta tvarka gyventi, suprastų ją kaip geresnę už kitas tvarkas ir mokėtų 
ja tvarkytis, o ne tik būti tvarkomi. Jei jie bus tiktai tvarkomi, -tat grįš 
žiauriausio ir nepakenčiamiausio būdo vergovė. Sakau, žiauriausio ir ne- 
pakenčiamiausio būdo vergovė, dėl to, kad net tokiose šalyse kaip SSRS, 
gana žemo kultūros laipsnio, vis dėlto žmogaus asmens savijauta, savigarba 
yra tiek paūgėjusi palyginti su laikais, kada buvo vergovė, kad naujos for- 
macijos vergovė bus jam šimteriopai psichiškai sunkesnė nei senais laikais. 

Plačios gi masės siela ir reikalų supratimu pakitėti taip, kad norėtų s0- 
cialistinėj ekonominėj sistemoj gyventi, gali tiktai viešpataujant demokra- 
tijai, t. y. žodžio, spaudos ir kitoms laisvėms. Be to, reikia neužmiršti, kad 

socialistinė arba komunistinė ūkio sistema yra dar tik teorija, kad ekono- 
minis ir apskritai socialinis gyvenimas vien teorijomis nėra tvarkomas ir 
niekas šiandien negali užtikrinti, kokioj būtent ekonominio gyvenimo sri- 
ty bus komunistinė ūkio sistema. 

Jei imsime prezidentinio režimo pavyzdį, Amerikos sujungtas valstijas, 
tai ir Čia rasime demokratijos pagrindus nepaliestus: įstatymus leidžia tik- 
tai liaudies išrinkti atstovai, nors jie ir nekontroliuoja vyriausybės, bet šito- 
ji gali veikti tiktai pagal įstatymus, be to, prezidentas yra renkamas tiktai 
ketveriems metams ir, be to, jo ir jo sekretorių veikimas nuolat sekamas 
tiek įstatymus leidžiamųjų įstaigų narių, tiek ir visos visuomenės, nes po- 
litinės laisvės ten nesuvaržytos, ir neįmanoma, kad kas pasikėsintų tas lais- 
ves suvaržyt. Demokratija tobulėdama progresuoja, bet ne regresuoja: net 
didelėse respublikose, kaip Vokietija, yra surasta galimybė ir ji vykdoma 
referendumu rišti kai kuriuos svarbius klausimus, t. y. tiesiogiai užklau- 
siant ir gaunant atsaką iš kiekvieno turinčio teisę balsuoti. Kas skaito laik- 
raščius, tas žino, kad Vokietijoj jau kelis kartus buvo vykdomas referendu- 
mas. O veikimas partijomis yra sąmoningas, organizuotas normalus demo- 
kratijos funkcionavimo biidas. Stojus kitan kelin prieinama prie pražūtin- 
go dėsnio liberum veto. 

Dėl parlamentarizmo netenka beveik nieko pridėti prie to, kas mano 
anksčiau pasakyta dėl rinkimų reikšmės. Laikinas įpročių sugedimas, arba 
bent tik pairimas, arba kurios šalies neprisirengimas demokratinei tvarkai 
neįrodo jos prigimties nesveikumo. Kas kita tenka pasakyti apie monarchi- 
ją, dar labiau apie diktatūrą: šitų formų prigimtis tokia, kad jos turi žūti 
arba tauta turi netekti politinio savarankumo: visuomenės puvimas gali 
duoti tik naują kitokį organizmą. 

Renkami yra ne blogiausi asmenys, bet geresni partijų nariai, o partijos 
rodo tik tautos organizuotumą, t. y. pažangesnį visuomenės gyvenimą. Tiek 
dėl elektorato. 

Nesiinteresavimas valstybės reikalais visada didesnis yra tarp niekieno 
nekontroliuojamųjų biurokratų su jų neklaidingais vadais, nekaip nuolat 
viešosios nuomonės kontroliuojamų liaudies atstovų. 

Ir draugiškai familiarus valstybės reikalų rūpinimas kur kas didesniu laips- 
niu pasireiškia esant kitoms valdymo formoms, nekaip demokratijoj. O 

svarbiausia tas, kad demokratijai esant turi būti žodžio ir spaudos laisvė ir 
jos nesveiki visuomenės reiškiniai, kuriuose dalyvauja kad ir parlamento 
nariai, išvelkami aikštėn, teisman ir visuomenės atmosfera išsivalo, pvz., 
mūsų kad ir „lašinių bylos“ įvykiai. 

Tad ir komitetai nėra liga, bet geresnio visuomenės organizavimosi reiš- 
kiniai. Nes už jų pečių stovi visuomenė, kuriai vis dėlto jie, komitetai, 
duoda atskaitą. O diktatoriai su savo klevretais liekasi niekad niekieno 
nekontroliuojami. 

Spauda diktatūrų šalyse labiau susidemoralizavo nei demokratinėse. O ir 
absoliutinėj monarchijoj, pvz., Rusijoj, spaudos dalis buvo valstybiniu py- 
ragu maitinama, kitai gi daliai buvo uždrausta laisvai veikti visuomenės 
nuomonę, tad visuomenės nuomonės ir nebuvo, kaip jos nėra ir visur ten, 
kur veikia cenzūra. 

Ilgos kalbos ir daug laiko, leidžiamo įstatymų projektus svarstant, nėra 
parlamento trūkumai, bet teigiami požymiai, ypač esant priemonėms kal- 
bas trumpinti, jų skaičių mažinti. Biurokratų raštinėse ir kabinetuose, 
slaptai įstatymus kuriant, projektai dar ilgiau paguli nei parlamente. Šis 
priekaištas nėra liga, o toks trūkumas, kuris gali būti taisomas ir yra tai- 
somas. 

Kad įstatymus leidžia faktiškai mažesnės tautos dalies atstovai, tai nėra 
didelis demokratijos trūkumas. Jei kas nedalyvauja rinkimuose arba parla- 
mento posėdyje, tai jis vis dėlto supranta save esant šalies šeimininku ir 
esant jo laisvei ir teisei neįžeistai. Pasitiki, kad ir be jo tuo tarpu bus tinka- 
mai padaryta. Monarchijoj arba diktatūroj asmuo, jei ir norėtų dalyvauti 
įstatymų leidime, negali. Padėčių skirtumas — kaip tarp dienos ir nakties. 

„Lietuvos aidas“ 9 n-je manė, kad jis supeikia demokratiją, o tikrai But- 
lerio žodžius suprantant, negalima rasti geresnės demokratijai atestacijos, 
kaip p. Butlerio. Būti demokratu reiškia, anot Butlerio, būti visu kuo tin- 
kamu žmogaus vertei, net paviršutine išvaizda. Tai viena. Antra. Iš demo- 
kratijos ir jai esant gali susidaryti ir susidaro proto ir doros elitas; demokra- 
tijos sąlygos duoda galimumą prakilniems asmenims iškilti aikštėn, teigia- 
mai veikti minias ir joms vadovauti. Bet ne smurtu, pasivadinus išmintin- 
giausiu ir dorovingiausiu ir vienam tik save viešai galint girti, bet darbais. 
pasireiškiančiais, tarp kito ko, ir dvasios kūriniais, varžytynėse su kitais, 

iškylama visuomenėje. Jau pradžioj mano buvo priminta, kad nieko nėra 
absoliučiai tobula. Tad ir demokratinės įstaigos turi trūkumų. Poinkarė 
nurodyti kai kurie trūkumai yra tikri, bet jie yra pašalinami. Pirmieji trys 
yra reikalingi viešosios kritikos ir visuomenės papeikimo. Ketvirtasis nėra 
trūkumas, o yra parlamento darbo tobulėjimas, tik laikinai turįs trūkumų; 
reikia, kad komisijose įsigyventų usus, kuriuo remiantis patys ministeriai 
nebūtų ten kviečiami, o būtų pavaduojami atsakingų valdininkų, gi minis- 
teris tik išimtiniais atvejais turėtų lankytis komisijų posėdžiuose. 

Penktas trūkumas yra objektas viešai nuomonei reaguoti ir pliekti. 

O šeštas trūkumas kitur griežtai šalinamas kalboms laiko trumpinimu, 
kalbų skaičiaus mažinimu; ypač partijų būna skiriama kalbėtojų tik nusta- 
tytas skaičius. 

Kaip atrodo tauta, kuri senai savarankiškai tvarkosi, patarčiau pasiskaityti 
kun. Sabaliausko straipsnius „Ryte“ šių metų Nr. 13, 14 ir kt. apie Suomiją. 

Tas ar kitas išvadas padaryti vis dėlto priklauso nuo tos ar kitos pasaulė- 
žiūros. Viena eina iš Mussolini pareikšto dėsnio: autoritetas, tvarka ir tei- 
singumas, o kita eina iš dėsnio: žmonių savarankus tvarkymasis yra autori- 
teto, tvarkos ir teisingumo pagrindas. 

Giraud jo nurodytame veikale, be nurodymo tų reformų, kurios demo- 
kratijos sveikam veikimui yra reikalingos Prancūzijoj, būtent: a) vienų rū- 
mų sistema, b) profesinių tarybų apskritai ir juristų tarybos dalyvavimas 
įstatymų leidime, c) proporcingų rinkimų sistema ir d) partijų tikslesnis 
susiorganizavimas ir susitvarkymas, pastebi dar, kad kiti nurodomieji trū- 
kumai nesą tikri. Taigi. 

1) Kol nebuvo tikros demokratijos, Prancūzijoj būta anarchijos ir despo- 
tijos mėginimų; atsiminkime laiką po Didžiosios revoliucijos ir toliau; gi 
Trečiajai respublikai gyvenant nieko to nėra. 

II) Buvo bijotasi, kad rinktinė bus lengvo bagažo, nepastovių nuomonių, 
nes masė esanti naivi, pasitikinti; tam įvedė Senatą. Bet Trečiosios respub- 
likos istorija parodžiusi ką kita, būtent: rinktinės išmintį (1.16) ir balsavi- 
mų pastovumą (1.16). 

III) Įtariamas parlamentas jo narių asmenų gobšumu ir aklumu, bet fak- 
tai rodą ką kitą: nors daugumą turi plačios neturtingos minios, o balsuoja 
už buržuaziją, laiko kariuomenę ir t. t. 

IV) Tvirtinama, kad didelis pavojus šaliai yra iš parlamento narių ir rin- 
kikų korupcijos, bet faktai rodo tiktai sporadinius atsitikimus Trečiajai res- 
publikai gyvenant, o monarchijose (savaime ir diktatūrose, — pridėsiu nuo 
savęs) tie visuomenės požymiai yra esminiai, charakteringi. 

Yves Guyot, būdamas įsitikinęs 1789 metų deklaracijoj paskelbtų laisvių 
šalininkas, džiaugiasi, kad Prancūzijoj geležinkeliams statyti buvo duotos 
privatinėms bendrovėms koncesijos 99 metams, nes jis mano, kad ir eko- 
nominėj srityje tinkamiausiai veikia tik laisva piliečių iniciatyva. Čia, žinoma, 
yra per daug kraštutinė jo pažiūra. Bet kas pažymėtina iš jo minčių, tai 
nurodymas, jog demokratijos režimo klestėjimas daugiausia priklauso nuo 
visuomenės gerų įpročių, įsitikinimų ir valstybės intereso branginimo. Jis 
primena dar Horacijaus pasakytą tiesą: Ouid leges sine moribus (1. 81). 1870 
metais buvo kalbama, sako jis, kad respublika nėra galima Prancūzijai. Ji 
gyvena 1924 m. (tais metais jis rašė šiuos žodžius) nepaisant įsiutusių puo- 
limų prieš ją. Ji išlaikė karo aukščiausią egzaminą, — karo, kurio didumas ir 
ilgumas prašoko visokį numatymą. P. Poincarė patikrina respublikos suge- 
bėjimą reikšti energiją ir patvarumą; senovės šalininkai (atavigues) siūlo 
dėti mūsų idealą karaliun, kuris tikriausiai perleis savo prerogatyvas kokio 
plagiatoriaus Mussolinio ar Riviera rankosna (1. 394). O Mussolinio pa- 
grindinis dėsnis, kuris atspausdintas Otto Forst de Battaglia veikalo Pro- 
cess der Diktatur motto, yra šis: „Laisvė, apie kurią kalba demokratija, yra 
tiktai žodžio iliuzija naiviems, nes ir anapus Alpių girdimi balsai, kurie 
1789 metų formulę neigia, nes fašistiniame režime yra susidariusi nauja 
formulė: „Autoritetas, tvarka ir teisingumas“. 

O kas yra diktatūros tvarka ir teisingumas, tą nurodo tik nuožiūra, savivalė. 

Net mokslui diktatūra garsaus Alberto Einšteino taip charakterizuojama: 
„Diktatūra neša mokslui antsnukį, o šitas — atbukimą. Mokslas gali kilti 
tiktai laisvo žodžio atmosferoje“ (žr. Battaglia, op. c., 1. 108). 

Jei aš pasakiau, kad diktatūros Mussolinio tvarka ir teisingumas yra sava- 
valė, tam aš turiu paramą autoriteto: Leninas diktatūrą yra taip nusakęs: 
„Diktatūra yra tiesiogine jėga paremtas valdymas, kuris jokiais įstatymais 
nėra varžomas“ (Battaglia, op. c., 1. 383). 

O diktatūrų metodai valdyti, nors jos ir giriasi, neva naujas eras kuria, 
tikrybėje yra labai seni ir paprasti, atitinkantieji paprasčiausią proto galvo- 

jimą. Drausk, varžyk ir bausk, tai yra pagrindinis diktatūros metodas. Tik- 
tai jam taikyti priemonės įvairuoja ir laikams einant tampa gudresnės, su- 
dėtingesnės, kartais net žiauresnės. 

Prisiminkime SSRS diktatūros metodus valdyti, kur mažiau kaip milijo- 
nas komunistų valdo daugiau kaip 120 milijonų žmonių. 

Napoleono III, padariusio coup d'ėtat Prancūzijoj, valdymas pasižymėjo 
įvairių cenzūros priemonių, ypatingų krašto apsaugų sugalvojimu ir t. t. 

Kad coup d'etat, arba diktatūrų periodai, duoda naudos atskiriems asme- 
nims arba nedidelėms žmonių grupėms, tai faktas, bet kad jos būtų nau- 
dingos šaliai ir tautai, tai faktai to neliudija. 

Ir diktatūrų apologetams tenka apsivilti ir tai pripažinti. „Lietuvos aido“ 
šių metų 27 n-je straipsny „Primo de Riverai pasitraukus“, randame trum- 
pai nupieštą to asmens režimo nepasisekimą; mėgino žmogus kurti tautiš- 
ką vienybę (Union patriotica) ir pastangos niekais nuėjo. Iš tų pastangų 
manytum, kad beveik visi ispanai pakvaišo, tapo nepatriotai, ir tam gene- 
rolui reikėjo ugdyti jų patriotizmą. 

Bet prisiminus, kad ir kitur buvo tokie patys mėginimai, pvz., Rusijoje 
prie caro buvo Sojuz Michaila Archangela, arba Istinno russkije liudi, tai ir 
ispanus tik užjausti gali, bet ne peikti juos. 

Suprantama, kad diktatūra nebus diktatūra vadinama, jei ji vyksta kokioj 
laukinėj Afrikos tautelėj. Mes turime galvoj Europos tautas. Kalbant apie 
šitas, man visai suprantamas yra pasireiškimas, kai demokratiją neigia, ją 
peikia koks junkeris ar panašios rūšies vadinamo balto kaulo asmuo, pilnas 
prietarų dėl žmogaus esmės. Aš mačiau tolimo Turkestano kalnuose vie- 
naip tamsius, vienaip skurdžiai gyvenančius žmones, kurių vieni laikė save 
esant balto kaulo, o kitus — juodo kaulo. Balto kaulo asmenys yra, mūsiškai 
tariant, bajorai. Jie niekaip negalėjo suprasti, kaip galima juos kartu su 
juodo kaulo asmenimis prie vieno stalo sodinti. Tokius prietarus lengva 
suprasti. 

Bet kai demokratiją peikia ir ją neigia ponų naudai asmenys, kurie patys 
maži būdami kiaules arba žąsis ganė, tai tokį reiškinį man geriau palikti 
nesuprastą. 

Kaip dirbtinės, valstybiniais „buterbrodais“ auklėjamos, o ne ideologija, 
žmonių vienybės pavyzdį atpasakosiu tikrą gyvenimo atsitikimą. Kai tik aš 

įstojau universitetan studentu, Rusijos universitetuose buvo įvestas naujas 
statutas, kuris atitiko caro Aleksandro III, žiauraus reakcionieriaus, bendrą 
valstybės režimą. Bet policinėmis priemonėmis nepasitenkinta buvo ištiki- 
mai režimui dvasiai auklėti studentijoje: universiteto inspekcija Maskvoje 
ėmėsi skleisti pinigus ištikimiems studentams, stipendijų, pašalpų, atleidi- 
mo nuo mokesčio už mokslą forma, o gal ir už šnipavimą. Ištikimųjų skai- 
čius vienijosi ir didėjo. Studentija, pakentusi apie dvejus metus policinį 
režimą universitete, sukėlė riaušes, kurių metu nedavė ramiai pasirodyti 
gatvėse arba universitete savo „kolegoms“ valdžios pataikūnams, bet ypa- 
tingo smurto jiems nedarė, o tik reiškė panieką mesdami purvu, praeidami 
šalia nusispjaudavo arba kitaip kaip. Ir po riaušių tų ponų universitete ne- 
bebuvo, jie priversti buvo išsikraustyti į kitus universitetus, kur jų studen- 
tija nepažino, 

Baigdamas savo išvadas, negaliu nepaliesti prof. Tamošaičio ir p. Aleksos 
pareikštų minčių. 

Prof. Tamošaitis pirmiausia priminė Benoist nurodytas ligas. Jos jau ma- 
no aptartos. Prof. Tamošaitis mato didelį pavojų demokratijai Anglijoje ir 
Vokietijoje dėl to, kad ten ir ten yra komunistų ir nacionalistų, arba fašistų 
bruzdėjimas. Bet reikia neužmiršti, kad demokratija nėra kapų vaizdo ša- 
lies padėtis, kaip kad yra diktatūra; demokratijoj turi galimybę pasireikšti 
įvairiausios srovės ir nuomonės. Londono Trafalgaro sodne kasdien šimtai 
oratorių kalba kalbas publikai įvairiausiomis problemomis, įvairiausiais klau- 
simais. Tiktai diktatūra nepakenčia nuomonių įvairumo. 

Prof. Tamošaitis mano, kad XX a. žmonija grįžta į abstraktinę filosofiją. 
Čia man kyla mintis, ar neglūdi šituose žodžiuose tikėjimas, kad šalies 
monarchas yra „Dievo pateptas“ juo būti, kaip tai buvo tvirtinama apie 
Rusijos carą, kad jis pomazannik božij. 

Kad visuomenė nusigrįžtanti nuo demokratijos, prof. Tamošaitis tam tvir- 
tinti pagrindą randa šiuose faktuose: 

a) socializmas esąs savo prigimtimi priešingas demokratijai; kiek čia tie- 
sos, mes girdėjome iš p. Kairio. 

b) Lygybės tarp žmonių nėra; jei ji butų, tai ir kariuomenė, ir mokyklos, 
ir kt. turėtų būti tvarkomos demokratiškai, rinktų tarybų, 

€) ir laisvė netinkamai suprantama; absoliučios laisvės nėra, ir 

d) tautos valia nepasireiškia; be to, jei balsavimu negalima nutarti, kad 
dusyk du būtų penki, tai kaip esą galima balsavimu nutarti teisės normas. 

Sveikai galvojąs atsakymus šiems priekaištams demokratijai ras tiek mano 
aukščiau pasakytame, tiek ir kitų čia pareikštose mintyse. Sveikai, sakau, gal- 
vojantis, t. y. realiai galvojantis, moksliškai tiriantis visuomenės reiškinius. O 
kas tiki, kad tie, kas tuo ar kitu būdu yra įgiję valstybės valdžią, yra ją įsigiję 
Dievo valia, reiškia, jie yra ir atitinkami tam uždaviniui, su tuo ginčytis mums 
negalima, nes ginčo plotmės yra visai kitos, susisiekti ir susiprasti nėra galima. 

P. Aleksa kartojo čia seniai mums žinomas jo mintis. Argi vertas kritikavi- 
mo p. Aleksos tvirtinimas, kad balsavimas rinkimuose yra primityvi suvere- 
numui reikšti forma? Tai ką gi, gal, anot p. Aleksos, Amanullos arba Habi- 
bulos metodai valdžiai įgyti yra rafinuotos civilizacijos formos. Jis mano, kad 
ūkininkus jis atrado, kaip Kolumbas Ameriką; jis mano, kad gamybą ir kūry- 
bą taip pat jis atrado. Laimingas, kas apie save taip puikiai mano. 

Prisiminkite, Gerbiamieji, kas iš politinių partijų pas mus nespekuliavo 
ūkininkija? Ė 

P Aleksos nedominančios abstrakčios temos socialinėj srity; jis esąs prak- 
tikas. Kad jis čia būtų, aš jo paklausčiau: jei žmogus muša žmogų ir dar 
draudžia rėkti, ar čia abstrakti tema, ar praktikos? 

Paklausčiau to, nes nurodytas santykis yra teisės klausimas, kaip ir demo- 
kratija, o tokius klausimus p. Aleksa pavadino abstrakčia tema. 

P. Aleksa nupiešė mums Rusijos inteligentijos ideologiją kaip vagies ir 
elgetos idealizavimą? , ir tvirtino, kad Lietuvos inteligentijos dalis eina tuo 
pat keliu, pasilikdama rusų ideologijos įtakoj. Kuri mūsų inteligentijos 
dalis vagies ir elgetos idealizavimo filosofija eina, p. Aleksa nepasakė; bet 
kad aš gyvenąs parsineštos rusų ideologijos įtakoj, tą jis prieš kelerius me- 
tus buvo man sakęs, nors tada nebuvo taip charakterizavęs tos ideologijos. 

Savęs aš neginsiu, tai Tamstoms neįdomu ir būtų nukrypta nuo temos. 
Priminsiu, kad mūsų valstybė pradžioje buvo sukurta parlamentarizmo pa- 
grindais, o parlamentarizmas — ne Rusijos kūrinys. Rodosi, p. Aleksai tas 


3 Turiu pastebėti, kad šių dienų sociologija ir baudžiamoji teisė duoda mums 
pagrindą ne tiek smerkti vagį ir elgerą, kiek gailėtis tų nelaimingųjų, tapusių 
tokiais daugiausia dėl socialinių aplinkybių. 

žinoma. Mūsų valstybinio gyvenimo pradžioj savivaldybės buvo sukurtos 
taip, kad jų tvarkon buvo įdėta Anglijos savivaldybių tvarkymosi dėsnių. 

Dabar, p. Aleksai įstatymų leidime dalyvaujant, savivaldybės sutvarkytos 
taip, kad labai primena Rusijos caro laikų savivaldybes, o mūsų Konstitu- 
cijos 1928 metų (Vyr. Žin. 275 Nr.) 53 str. visai primena Rusijos caro 1906 
metais išleistų pagrindinių įstatymų 87 str., tiktai pastarasis kiek švelnesnis 
tautos atstovybės teisių atžvilgiu. 

Tad tenka pasakyti p. Aleksai „Gydytojau, išsigydyk!“, ta prasme, kad pats 
save privalo gydyti nuo rusiško raugo. 


Par excellence (lot.) — geriausias, tobuliausias 

Da zdravstvujet sviataja vintouka! (rus.) — tegyvuoja šventasis šau- 
tuvas 

Bona fide (Iot.) — sąžiningai 

L'ėlite (pranc.) — aukštuomenė 

C'est Boulanger gui nous faut! Vive Boulanger (pranc.) — štai 
Bulanžė, kurio mums reikia! Tegyvuoja Bulanžė! 

L'action Francaise (pranc.) — prancūzų judėjimas (rojalistų ir 
nacionalistų) 

Vice versa (lot.) — atvirkščiai 

Liberum veto (lot.) — laisvasis veto 

Pomazannik božij (rus.) — dievo pateptasis 

Istinno russkije liudi (rus.) — tikra rusų liaudis 

Klevretas — šalininkas, sekėjas 

Ouid leges sine moribus (lot.) — kokia nauda iš įstatymų, jei nėra 
doros 

Coup d'ėtat (pranc.) — valstybės perversmas 


Teisės reliatyvumas 
P. Leonas 


„Teisių fakulteto darbai“, 
VI tomas, Kaunas, 1931, p. 197-205. 


1. Reiškinių reliatyvumas 


amtos jėgų tarpusavio veikimas daro jas reliatyvias jų veikimo išda- 
[d vose. Gamtos jėga, nors tam tikru atveju ir galingiausiai veikianti, 
yra visada kitos kurios jėgos veikiama ir dėl to jos veikimas tampa reliaty- 
viu, o jos veikimo sudarytas reiškinys savo esme esti reliatyvus. Šią savo 
mintį paremsiu pavyzdžiais. Iššauta kulka turėtų eiti dėl inercijos jėgos tąja 
linkme, kuria iššauta, kol sutiktų kokį nepereinamą kūną, bet ta inercijos 
jėga, kulkai iš vamzdžio išlėkus, tuojau yra žemės traukimo jėgos veikia- 
ma; išsyk dviejų jėgų tarpusavio veikimas duoda reliatyvumo rezultatą: 
kulka lekia parabole ir pagaliau krinta žemėn. Saulės spindulys, eidamas 
per esančius erdvėje kūnus, yra kitų gamtos jėgų veikiamas ir dėl to jo 
veikimas tų žemės kūnų, ant kurių jis krinta, yra reliatyvus; kuo stipriau 
veikia kita kuri jėga, pvz., oro judėjimas, tuo reliatyvesnis būna saulės 
spindulio veikimas: kai pučia mažesnis vėjas, saulės spindulys karščiau šil- 
do; kai pučia didesnis vėjas, to spindulio šilima esti mažesnė; taigi jo vei- 
kimo rezultatas pastaruoju atveju yra reliatyvesnis. 

Tas gamtos jėgų veikimas, kuris yra reliatyvesnis, yra palankesnis gy- 
voms būtybėms gamtoje atsirasti, veistis, tobulėti, taip pat žmonių kul- 
tūrai ir geresniam žmonių gyvenimui plėtotis. Atvirkščiai, gamtos jė- 
gos, kuri yra mažiau reliatyvi, vieningesnė, veikimas yra mažiau palan- 
kus gyvybei klestėti. Pavyzdžiu galime imti šaltus ašigalių kraštus, karštos 
Sacharos smėlynus, šaltas uolotas aukštų Himalajų kalnų viršūnės iš 
vienos pusės, ir derlingąjį Nilo slėnį, malonų Sicilijos klimatą iš kitos 
pusės; ir pan. ' 

Gamtos jėgų reliatyvumas stipriau pasireiškia, žmonėms savo pastango- 
mis veikiant gamtos jėgas: pelkės tampa derlingais žemės plotais, tinka- 
mais žmonėms gyventi, vietoj pirmiau ten siautusių maliarijos ir kitų ligų 
lizdo, po to, kai jas nusausina žmogaus ranka; dyki Bado Tyrai (Turkesta- 
ne) tampa gražiausiomis dirvomis, kai žmogus savo iškastais grioviais atvi- 
lioja tiems plotams vandenį iš upių. 

Tačiau kiekvienu atveju kiekviena gamtos jėga lieka savo esme ta pati, 
veikia pagal savo dėsnius, tiktai jos veikimo rezultatas yra gaunamas relia- 
tyvus dėl to, kad greta jos ir kartu su jąja veikia dar kitos gamtinės jėgos, 
veikiančios pagal savo dėsnius. Saulės šviesa, pvz., veikia pagal tam tikrus 
dėsnius, kurie yra pastovūs, nors jų veikimas, rezultato atžvilgiu, dėl nusa- 
kytos priežasties yra reliatyvus; oro judėjimo dėsniai yra pastovūs ir tik jų 
dėsnių pastovumo dėka mes galime gyventi uždaruose butuose, dėl to, kad 
oro sudėtis reikiamai kinta per tam tikrus plyšius, dėsningai veikiant minė- 
toms gamtos jėgoms. 

Tad gamtos jėgų veikimo reliatyvumas ir jų sudaromų reiškinių reliaty- 
vumas nerodo, kad nyksta tų jėgų buvimo ir veikimo dėsniai; jie ne tik 
nenyksta, bet esme ir nekinta, yra pastovūs ir pastoviai veikia. 


2. Reliatyvūs ir visuomenės reiškiniai 


isuomenės reiškiniai yra dar reliatyvesni negu gamtos reiškiniai vieno 
kurio veiksnių, juos sudarančių, atžvilgiu, dėl to, kad visuomenės 
reiškiniams sudaryti veikia daugiau veiksnių, daugiau jėgų, negu gamtos 
reiškiniams sudaryti: čia veikia ir gamtos dėsniai, ir tie dėsniai, kuriais 
remiasi visuomenės gyvenimas; be to, čia, kaip ir gamtoje, jie veikia vieni 
kitus. Visuomenės reiškiniams vykstant, veikia gausingesnis jėgų (dėsnių) 
susibūrimas, nekaip gamtos reiškiniams vykstant; dėl to šitų reiškinių ir 
reliatyvumo laipsnis yra didesnis. 
Šitame rašinyje mes pakalbėsime tiktai apie vienos rūšies visuomenės 
reiškinius, būtent — teisės reiškinius. 
Teisės reiškinių reliatyvumas turi įvairių prasmių. Nurodysiu kai kurias: 
a) teisė apibrėžia asmenų ratą, kuriame yra suteikiamos teisės prerogaty- 

vos; šiuo atžvilgiu įvairiais laiko tarpais ir įvairiuose kraštuose būta įvairių 
teisės aprėžimų, susiaurinimų, pvz., romėnų teisės pater familias preroga- 
tyvos ir kitų šeimos narių padėtis!; b) tam pačiam asmenų ratui, kuriame 
nėra teisės aprėžimų asmens atžvilgiu, teisės normų veikimas nevienodai 
vyksta: šiuo atžvilgiu nuo senų laikų teisės yra skirstomos į realias, vykdo- 
mas prieš visus ir kiekvieną, kas tik su jomis susiduria (tokios teisės yra 
absoliutinės, pvz., nuosavybės teisė), ir į asmenines, veikiančias tiktai prieš 
tuos asmenis, kas konkrečiai yra pasižadėjęs; šitos teisės ir vadinamos relia- 
tyviomis?; <) teisės reliatyvumas kartais pasireiškia tuo, kad jos normos yra 
naudojamos piktam, negeram tikslui. 

Toliau bus kalbama tik apie teisės reliatyvumą šia pastarąja prasme. Dabar 
yra, rodos, niekieno neginčijamas dėsnis, kad visuomenės gyvenimo tikslas 
yra šis: suteikti asmeniui kiek galint geresnę buitį. Kadangi negalima yra 
visiškai atsižiūrėti į kiekvieno asmens norus ir reikalus ir negalima visiškai jų 
patenkinti, tai vadovaujantis minėtu dėsniu, kaip žmogaus visuomeniško vei- 
kimo pagrindu, siekiama tenkinti daugumos reikalus. Čia ir glūdi demokra- 
tijos pagrindas, nes viena iš priemonių aukščiau nurodytam tikslui siekti yra 
teisė. Tad kiekvienos teisės normos ultima ratio yra visuomenės interesų 
patenkinimas ką tik nurodytąja prasme. Siekiant to tikslo, teisės normų vyk- 
dymu yra gaunamas jų reliatyvumas, kuris parodo teisės normos veikimo 
ribas, jos suteikiamų prerogatyvų esmę, teisės normos sociališką reikšmę ir 
konkretų tikslą. 

Priešinga teisės reliatyvumui sąvoka yra teisės absoliutizmas, kurio dės- 
nis yra reiškiamas taip: feci, sed jure feci. Šitas absoliutus teisės veikimas 
labiau, t. y. plačiau ir gryniau reiškėsi pirmais žmonijos kultūros laikais, o 
žmonijos istorijai einant, teisės normų veikimas darosi palyginti vis reliaty- 
vesnis: Teisės normų reliatyvumas mums čia yra pabrėžtinas: 1) imant teisės 
reiškinius žmonijos istorijos eigoje, 2) imant juos vienu kuriuo laiku įvairio- 
se visuomenėse ir 3) imant juos vienu kuriuo laiku vienoje visuomenėje. 


"V. M. Chvostov, Istorija rimskogo prava. I, 97. 

* V. M. Chvostov, op. cit., 89. 

3 Louis Josserand Sur la relativitė des droits žurnale Revue internationale de la 
theorie du droit 1928 m. Nr. 2, 1. 143. 

1. Žmonijos istorijos eigoje teisės veikimo reliatyvumo stiprėjimą galima 
matyti sekant kiekvieną teisės institutą jo išsiplėtojimo istorijoje; pvz., imsi- 
me asmens laisvės teisę ir nuosavybės teisę. Paliksime šaly beveik priešisto- 
rinius laikus, kada gyventa komunistiškai ir kada būta lygybės*. Paimsime 
senovės graikus ir Romą; ten mes randame, kad asmuo tik tada yra žmogus 
ir pilietis, kada jis yra tam tikros valstybės narys, o svetimšalis neturi jokių 
teisių? . Maža to. Daugelis žmonių buvo vergai; jie neturėjo jokių teisių ir 
buvo kitų nuosavybė, kaip ir kiti daiktai“. Ilgainiui vergovė pakitėjo, perėjo 
į baudžiavas? , kurios dar vėliau nyksta ir žmogus tampa laisvas prieš įstaty- 
mus“. Tuo būdu teisės normos, nustatančios asmens padėtį visuomenėje, 
laikui bėgant darosi vis reliatyvesnės. 

Nuosavybės teisė į svarbiausią objektą (žemę) iš griežtos ir visai neribo- 
tos? , laikui bėgant, įgauna kitokios formos, vadinamos rem in bonis habere“?: 
be to, ji aprėžiama teisėmis, suteikiamomis gretimų žemės sklypų savinin- 
kams, vadinamomis servitutais'!; dar vėliau Europoj randame feodalinę že- 
mės valdymo teisę!? ir t. t. 

2. Šiuo laiku įvairiose visuomenėse mes randame įvairaus reliatyvumo 
teisės normas, pvz., nuosavybę tvarkančias. Lietuvoj žemės gelmių turtai 
yra nusavinti valstybės naudai be atlyginimo buvusiems savininkams“, 
Vokietijoj žemės gelmių turtai yra žemės savininko nuosavybė!*, o So- 
vietų Rusijoj ne tik žemės gelmių turtai, bet ir šiaip daug turtų suvalsty- 
binta“, 


* V. M. Chvostov, op. c., 107 lap. 

* V. M. Chvostov, op. c., 59 lap. 

S V. M. Chvostov, op. c., 84, 113 lap. 

* V. M. Chvostov, op. c., 370 lap. 

Š V. M. Chvostov, op. c., 115 lap. 

* V. M. Chvostov, op. c., 107 lap. 

"“ V. M. Chvostov. op. c., 280 lap. 

"V. M. Chvostov, op. c., 115 lap. 

* I. A. Pokrovski, Istorija rimskogo prava, 219 lap. 

5 Žem. Ref. Įved. Įst. (Vyr. Žin., Nr. 45). 

M BGB 905 $. 

5 Prof. dr. L. Wenger, Zum Zivilrecht Soujetrusslands, žurnale Archiu fiir 
Rechts-und Wirtschaftsphilosophie, 1926 m. 

3. Teisės reliatyvumui konstatuoti, imant ją kartu ir vienoje visuome- 
nėje veikiančią, pakanka mums apsistoti ties mūsų teise ir paimti du tris 
pavyzdžius. Būtent: 

a) draudžiama atimti žmogui gyvybę ir už žmogaus nužudymą sunkiai 
baudžiama"“. Tačiau yra atsitikimų, kada galima atimti žmogui gyvybę, 
pvz., savąją ginant!" arba savo gyvybę gelbstint iš mirties pavojaus!*; ir kai 
už žmogaus gyvybės atėmimą baudžiama, ir tada ne visais atvejais vieno- 
dai baudžiama"? Tuo būdu teisė, kuri saugoja žmogaus gyvybę Lietuvo- 
je, yra reliatyvi. 

b) Nuosavybės teisė pas mus yra saugojama?, tačiau visuomenės reika- 
lams ji gali būti atimta?! 

c) remiantis nuosavybės teisės dėsniu, veikia kitas civilinės teisės pagrin- 
dinis dėsnis, kad sutartys turi galios tiktai tada, kai jos yra padarytos laisva 
valia??, tačiau, pvz., Butų nuomos miestuose ir miesteliuose įstatymas labai 
aprėžia šitą teisės dėsnį??. . 

Vis dėlto ir nuosavybės teisės dėsnis, ir sutarčių sudarymo laisva valia 
dėsnis visada veikia savo pagrindu; jeigu jie neveiktų, tada netektų ir 
kalbėti dėl tų normų ir dėsnių reliatyvumo. Jiems veikiant, bet kartu 
veikiant ir kitiems teisės dėsniams, svarbiausia — veikiant tam dėsniui, 
kad teisės veikimo pagrindas yra kiek galint didesnio žmonių skaičiaus 
kiek galint geresnis būtinų reikalų patenkinimas, ir gaunamas yra teisės 
normų reliatyvumas, kuriuo minėtas tikslas yra palyginti geriausiai pa- 
siekiamas. 


6 Baudž. St. 453 str. 

V Baudž. St. 45 str. 

8 Baudž. St. 46 str. 

9 Baudž. St. 53, 458 ir kt. str. 
2 Liet. Konst. 21 str. 

2 Liet. Konst. 21 ir 90 str. 

22 Civ. kod. 707 str. 

23 Vyr. Žin., Nr. 144. 

3. Žmogaus teisių ir valstybės teisių 
reliatyvumo santykis 


as pat tikslas, kuris aukščiau buvo nurodytas kaip visuomenės gyve- 
nimo tikslas, dabar teorijoje yra ir valstybės tikslas. To tikslo valsty- 





bė siekia, jį gyvenime realizuoja dabar, ypač teisės normas kurdama; kaip 
žinome, teisės normos šiais laikais yra daugiausia valstybės valdžios kuria- 
mos. Šį uždavinį vykdydama, valstybė dažnai nukrypsta nuo savo tikslo, ir 
teisininkai mokslininkai ypač ir daugiausia rūpinasi surasti priemonių, su- 
prantama, teisinių, kurios užkirstų valstybei galimumą nukrypti nuo jai 
iškelto aukščiau nurodytojo tikslo. 

Valstybė, išėjusi iš feodalinės netvarkos apgalėtoja, pasiekusi tokio jėgų 
sutelkimo seniau savo galvos asmeny, kad Prancūzijos Liudvikui XIV bu- 
vo galima pasakyti L'ėtat c'est moi?“ („valstybė — tai aš“), o mūsų laikais 
tokio stiprumo, kad parlamentas, anot anglų patarlės, gali padaryti viską, 
tiktai negali vyro padaryti moterim ir moteries vyru?, sudaro pavojų, kad 
gali savo įsakymais įmesti žmones vėl į tamsų tironijos kalėjimą, kaip būta 
pirmiau ir kaip kad kai kur yra įvykę mūsų laikais, pvz., didelėje SSRS 
valstybėje. 

Žmonija per ilgus amžius savo proto pastangomis ir kraujo praliejimu 
yra parūpinusi sau kai kurias teisės normas ir dėsnius, kurie kultūringose 
šalyse saugoja piliečių laisvę: jo asmens ir buto neliečiamybę, žodžio, spau- 
dos, susirinkimų ir draugijų laisvę. Toms teisėms apsaugoti žmonija yra 
suradusi tam tikrų teisinių garantijų, iš kurių viena yra valstybės funkcijų 
ir organų paskirstymas į: įstatymo leidimo funkciją ir organą, administra- 
cijos funkcijas ir organus, ir teismo funkcijas ir organus; šitos trys organų 
rūšys yra atskirtos viena nuo kitos ir turi būti atskirtos. Matydami, kad 
nurodytos teisės garantijos yra kartais naikinamos, teisės teorininkai gal- 
voja ir ieško teisės priemonių joms sustiprinti, joms apsaugoti. Tikriausia 


* Prof. M. Romerio „Teisinė valstybė“, rektorato kalba, žr. „Lietuvos univer- 
sitetas 1927-1928 m.“, 10 lap. 

* Prof. M. Romeris, „Reprezentacija ir mandatas“, Teisių fak. darbai, III t., 
59 lap. 

priemonė yra žmonių sąmoningumas, supratimas, kad tos teisės ir jų ga- 
rantijos yra būtinos visuomenės gyvenimui. O kad vyktų atitinkamas žmo- 
nių sąmonėjimas, teorininkai gilina, stiprina teisių garantijas ir ieško joms 
naujų pagrindų. Šiuo reikalu tenka čia mums pažymėti profesorių Hanso 
Kelseno (Vienos) ir neseniai mirusio L. Duguit (Bordo) teorijos. Šitų 
dviejų mokslo vyrų valstybinės valdžios teorijos yra giminiškos. 

H. Kelsenas savo veikale Hauptprobleme der Staatsrechtslehre sako: Das 
das Recht im objektiven Sinne, d. h. die Rechtsordnung, Wille des Staates ist, 
bedeutet nicht, dass der Staat das Recht erzeugt sondern dass der Staat Trūger 
dieser Ordnung ist, deren Inhalt durch einen socialen Process erzeugt wird, 
wenn auch dieser sociale Process staailicher Regelung insoferne unterworfen 
ist, als die Rechtsnormen ihn als Voraussetzung des Rechtes feststellen““ (kad 
teisė objektyvia prasme, t. y. teisės tvarka, yra valstybės valia, tas nerodo, 
jog teisė yra valstybės gimdoma, bet rodo, kad valstybė yra teisės nešioto- 
ja, o teisės turinys yra socialinio proceso kuriamas, nors šitas socialinis 
procesas pareina nuo valstybinio reguliavimo tiek, kiek teisės normos nu- 
stato jį, kaip teisės sąlygos). Ir toliau jis sako: Diese gemeinhin als „Zvangst- 
heorie“ bezeichnete (die Untertanen verpflichtende Rechtssatz-theorie) Ans- 
chauung muss in ihrer engen Fomulierung tatsūchlich als unzulūnglich erwei- 
sen, sobald sich die Rechtswissenschaft das Postulat stellt, auch den Staat als 
ein der Rechtsordnung untervorfenes Subjekt von Pflichten und Rechten, d. h. 
Person zu erfassen, und man die Staats-person der ūbrigen Personen rechtlich 
koordiniert?" (šita pažiūra, bendrai vadinama „prievartos teorija“, — valdi- 
niams privalomo teisės dėsnio teorija, — ją siaurai formuluojant, turi būti 
laikoma nepakankamai pagrįsta, jei tik teisės mokslas stato kaip postulatą ir 
tai, kad valstybė turi būti laikoma subjektu, priklausančiu nuo teisės tvar- 
kos, turintį pareigų ir teisių, tai yra laikoma asmeniu ir teisiškai koordinuo- 
jama su kitais asmenimis). 

L. Duguit savo veikale Traitė de droit constitutionel taip kalba: Seule est et 
reste indiscutable Vexistance d'une rėgle ayant son fondement dans la societė 
elle-mėme et imposant aux hommes d'un mėme groupe certaines obligations 


26 Žr. Vorrede, |. 98-99. 
2 Op. c., lap. VI. 

positives et negatives3. Ir toliau: L'etat... apparait de plus en plus comme un 
groupe d individus travaillant de consert sous le direction et le contrėle des gouver- 
nants ala realisation des besoins materiels et moraux des participants, gu ainsi d 
la notion de puissance publigue se substitue celle de service public, gue Vėtat cesse 
d'čtre une puissance gui commande, pour devenir un groupe gui travaille, et gue 
les detenteurs de la puissance publigue ne peuvent lėgitimement la mettre en 
mouvement gue pour assurer la collaboration commune“ (yra ir lieka neginči- 
jamas buvimas normos, kuri turi sau pagrindą pačioje visuomenėje ir kuri 
vienos ir tos pačios grupės žmonėms skiria tam tikras pozityvias ir negaty- 
vias pareigas. Valstybė vis labiau ir labiau pasireiškia kaip bendrai dirbančių 
individų grupė, valdančiųjų vedama ir kontroliuojama, dalyvių medžiagi- 
niams ir moraliniams reikalams realizuoti, taip, kad vietoj viešosios galybės 
sąvokos susidaro viešojo patarnavimo sąvoka, valstybė nustoja būti galybė, 
kuri komanduoja, o tampa grupe, kuri dirba, viešosios galybės turėtojai gali 
teisėtai vykdyti ją tiktai socialiniam bendradarbiavimui apsaugoti). 

Šitie teisės minrytojai mato, kad esama objektyviosios teisės (normos), 
kuri yra privaloma ir valstybei. 

Analogiškų minčių pareiškia ir sociologai. Antai, Renė Wormsas sako*?: 
La France et, autant gue nous pouvons en juger, le monde civilisė tout entier, 
semblent rėsolument attachės au principe fondamental de la democratie ... Or- 
ganisė d'abord dans Vintėret de la minoritė il tend 6 Vėtre dans Vintėret de la 
majoritė, et on doit esperer gu il finira par Vėtre dans Vintėret de la totalitė de 
la nation (Prancūzija ir, kiek galime dėl to spręsti, visas civilizuotas pasau- 
lis atrodo galutinai paskirtas demokratijos pagrindiniam dėsniui... Pradžioje 
organizuotos mažumos naudai, jis siekia tarnauti daugumos naudai, ir rei- 
kia tikėtis, kad jis baigs veikimu tautos visumos naudai). 

Taigi šitas sociologas mato, kad žmonijos istorijos eigos dėsnis imperaty- 
viai veda jį į demokratijos viešpatavimą ir gerovės visiems vykdymą. 

Teisės mintytojų Kelseno ir Duguit manymu, esama teisės normų, teisės 
dėsnių, kurie suteikia piliečiams tam tikrų subjektyvių teisių ir kurie nega- 


* Prėface, lap. VI. 
3 Prėface, VH-VIII. 
* Žr. Renė Worms, Philosophie des sciences sociales, WI t., lap. 220-222. 

li būti valstybės valdžios įžeisti arba panaikinti, kurie stovi aukščiau už 
valstybės valdžią, yra jai privalomi ir kuriuos ji turi saugoti. 

Manau, kad teisininkui šita išvardintų galvotojų mintis yra visai aiški, pvz., 
aišku, kad Anglijoj yra negalimas dalykas, kad karalius, pašalinęs parlamentą, 
imtų ir pradėtų pats vienas leisti įstatymus, arba Anglijos vidaus reikalų mi- 
nisteris imtų ir uždraustų sakyti kalbas tiems piliečiams, kurie randa sau klau- 
sytojų kad ir Trafalgaro sodne; taip pat teisininkui visai aišku, kad negalimas 
dalykas, pvz., Šiaurės Amerikos Jungtinėse Valstybėse, kad prezidentas imtų 
ir neleistų rinkti kito prezidento ketvirtais savo prezidentavimo metais; ir t. t. 
Tuo būdu civilizuotose šalyse yra tokių veikiančių teisės dėsnių, kurie yra 
privalomi ir valstybės valdytojams. Taip žiūri į socialinio gyvenimo santvar- 
kos faktus Kelsenas ir Duguit, ir jie duoda tiems faktams kiek galima gilesnį 
ir tvirtesnį teisinį pagrindą, kurį jie stato iš individams priklausomų teisių. Jų 
nėra neigiamas valstybės vidaus suverenumo dėsnis; ne, pagal jų teorijas tas 
dėsnis tebeveikia, bet jis tampa reliatyviu, jo išdavos yra reliatyvios dėl to, kad 
greta jo veikia kiti galingi teisės dėsniai, būtent: žmogaus ir piliečio teisių 
neliečiamumo dėsnis ir valstybės funkcijų ir organų paskirstymo dėsnis. 

Bet dabar dar vyrauja iš seno įsivyravusios teorijos; jos remiasi dėsniu, 
kuris gali būti trumpai formuluotas rusų patarle: kto palku vzial, tot i kapral 
(kas pagriebė lazdą, tas ir viršila). Kai dėl teisės normų santykiavimo vado- 
vaujamasi šituo dėsniu, tada teorijos apie teisinę valstybę ir apie įvairių 
rūšių teismo (teisiančio, kasacinio ir administracinio) reikalingumą atrodo 
lyg grynos svajonės, neturinčios tvirto teisinio pagrindo dėl to, kad teisės 
normų santykiavimas jose vyksta iš nuožiūros. 


Pater familias (Iot.) — šeimynos galva 

Ultima ratio (lot.) — paskutinis argumentas 

Feci, sed jure feci (lot.) — padariau, bet teisingai padariau 
Rem in bonis habere (lot.) — valdyti turtus 


Tautiškumas ir nacionalizmas 


Prof. P. Leonas 


„Kultūra“, 1933, Nr. 11-12, 
p. 517-522. 


lausimas, kuriuo čia noriu kalbėti, yra labai opus dėl to, kad jis liečia 
svarbiausius žmonių socialinio gyvenimo reikalus, ypač ten, kur vi- 
suomenė yra labai marga tautiniu atžvilgiu, kaip kad Lietuvos visuomenė. 

Šituo klausimu man teko prieš 45 metus pasisakyti tuomet dar tiktai 
begimstančioje lietuvių spaudoje, būtent 1888 metų „Šviesos“ 6-8 nume- 
ryje. „Šviesa“ pradėjo eiti 1887 merų rugpjūčio mėnesį, maždaug vie- 
niems metams praslinkus po to, kai užgeso „Aušra“. 

Nurodytame „Šviesos“ numeryje yra mano straipsnis „Apie tautišką idė- 
ją“. Mūsų tautiško prisikėlimo pradžioje inteligentijoje, ypač jaunuome- 
nėje buvo įsivyravęs kosmopolitizmas. Šitoji pasaulėžiūra buvo griežtai 
priešinga tautiškai idėjai. 

Ji pretenzingai skelbėsi viena esanti pažangi, einanti tiesos keliu, sie- 
kianti įgyvendinti žmoniškumą, o tautiškumas, anot jos, esąs retrogradinis 
reiškinys, skaldąs žmones į priešus, keliąs tarp žmonių grupių neapykantos 
jausmą. Aš tuomet radau reikalą mėginti aiškinti lietuviams, ypač jaunuo- 
menei, kad tautiškumo idėja yra žmonių laisvės siekimo išdava, kartu aks- 
tinas laisvei siekti ir ją saugoti. 

Tame savo straipsnyje aš taip apibrėžiau tautos sąvoką: „Tauta vadinasi 
žmonės, kurie turi vieną tradiciją, vienokius papročius, vienokius reikalus, 
ir dažnai vieną kalbą, ir supranta savo reikalus ir skirtingumą nuo kitų“. 

Dabar aš kiek kitaip apibrėžčiau tautą ir sakyčiau, kad ją sudaro žmonės, 
kurie užima tam tikrą teritoriją, turi vieną kalbą, vienokius papročius, vie- 
nokias tradicijas, bendrus tautos reikalus, supranta tuos reikalus kaip savo 

tautos reikalus, supranta savo skirtingumą nuo kitų tautų ir siekia gyventi 
valstybinį gyvenimą. Šitoji definicija turi išimčių, pvz., šveicarų tauta kal- 
ba trimis kalbomis, žydų tauta kalba daugeliu kalbų ir neturi teritorijos, 
Šiaurės Amerikos tautos kalba yra toji pati anglų tautos kalba. Reiškia, 
mano definicija moksliškai klasifikacijai netinka. Tačiau socialinių reiški- 
nių įvairumas yra didelis ir šitas išimtis yra dirbtinai sudarę faktai, o tautos 
yra susidariusios dėl gyvenimo būtinumo. Žmonija gyvena tautomis pasi- 
skirsčiusi ir tautos kalba įvairiomis kalbomis, kiekviena savąja! . 

Užtat reikia čia kiek paliesti tuos veiksnius, dėl kurių poveikio susidarė 
tautos. 

Tie veiksniai yra buvę trejopi, būtent: 

A. Kosminiai veiksniai; jų pirmiausia yra teritorija su visais jos savumais. 
Vieta, turtinga maisto dalykų, pvz., upių, ežerų ir jūrų krantai, patogūs žmo- 
nėms gyventi ir susisiekti, vietos, kuriose yra gausingų gamtos kūrinių, nau- 
dingų arba reikalingų žmonių pragyvenimui, kaip štai: ganyklos, miškai, kur 
yra daug gyvulių ir paukščių, olos, kuriose patogi užvėja, arba paunksnė ir 
„pan. Visa tai yra kosminės sąlygos, kurios vertė ir verčia žmones spiestis krū- 
von, bendrauti ir turėti savitarpio santykių. Tie patys veiksniai verčia žmones 
ne tik atsitiktinai bendrauti, bet ir pastoviai, visuomet bendrai gyventi. 

Individai, iš pradžių mechaniškai suvaryti nurodytų veiksnių į vieną vie- 
tą, toliau, ilgai kartu gyvendami, vis artėjo ir artėjo. Kosminių veiksnių 
mechaniškas ryšys ilgainiui tapo ankšta psichiškai vienoda kolektyvinė vie- 
nybė. Sociologas Simmelis savo veikale Comment les normes sociales se main- 
tiennent sako, kad socialinių formų nepertraukiamumas kilo iš pastovumo 
teritorijos, kurioje gyvena tam tikro socialinio kolektyvo nariai. 

Teritorijos reikšmė ypač didelė buvo tuomet, kai dar tik formavosi žmonių 
teritorinės giminiškos visuomenės. Tyruose vienas tik žmogaus vaizdas gim- 
do kitam žmogui daug išgyvenimų ir veiksmų, o nuolatinis teritorinis artu- 
mas, kosminių veiksnių sudaromas, būtinai vertė žmones bendrauti ir sueiti 
į savitarpio santykius. Esant gi šitiems savitarpio santykiams, žmogiškosios 
ypatybės sudarė tarp žmonių dar ir kitus ryšius: jausmus, interesus, mintis. 


! Įvairių sąvokos „tauta“ apibrėžimų kritiką galima rasti Pitirimo Sorokino 
knygoje Sistema sociologii, II t., lap. 275 ir kt. 

B. Antroji veiksnių rūšis yra biologiniai veiksniai, kurie turi ne mažesnės 
reikšmės žmonių junginiams susidaryti ir jiems pastoviais virsti. Paminė- 
siu svarbesniuosius: 

1) Lytinio bendravimo reikalas. Šis veiksnys yra pirmapradis ir turi dideliau- 
sios reikšmės žmonių junginiams susidaryti ir jiems pastoviems būti. J. J. Rus- 
so, pvz., ir jo žmonos Terezės šeimyninis bendravimas tiktai lytinių veiksnių 
buvo rišamas. Iš šito veiksnio kyla vaikų gimdymas ir auklėjimas, ir kiti ryšiai. 
Išsiplėtoja giminė. Kraujo giminystė pastoviai jungia dideles žmonių grupes. 
Giminės genealogija yra kartų eilės savitarpio veikimas, kuris turi pagrindą 
kraujo vieningume. Kraujo vieningumas buvo ir yra viena svarbiausiųjų žmo- 
nių grupavimosi sąlygų. Anksčiau minėtas sociologas Simmelis apie šį veiksnį 
sako, kad fiziologinis ryšys yra kur kas veiklesnis faktorius negu teritorija, yra 
sudaromas apskritai kraujo giminingumo santykių. Šitas veiksnys sudarė ir 
žmonių rases. Kokios jos yra glaudžios savyje ir skirtingos santykiuose su kito- 
mis rasėmis, rodo žydų tauta ir baltųjų amerikiečių santykiai su negrais. 

2) Antras biologinis veiksnys yra maitinimosi reikalas. Įsigyti būtinų maisto 
dalykų žmogui buvo labai sunku vienam. Apie šitą veiksnį plačiai nekalbė- 
siu dėl to, kad jo reikšmė žmonių susijungime dėl gyvybės išlaikymo yra 
visai aiški. Ir dabar, net tarp turtingai gyvenančių, dideli diplomatiniai 
interesai yra daug sklandžiau išsprendžiami, jeigu atitinkamai žmonės bū- 
na gerai pavaišinami. 

3) Trečias biologinis veiksnys yra apskritai gyvybės apsaugojimo nuo 
įvairiausių gresiančių pavojų reikalas: nuo plėšriųjų žvėrių, nuo priešų. 

Paminėtieji trys veiksniai gimdo kitus, ypač pripratimą, įpročius, kurie 
taip pat turi būti laikomi biologiškais veiksniais. 

Šitie veiksniai kiekvienas atskirai veikia ne nuolat, o tik tam tikrais mo- 
mentais. 

C. Trečioji veiksnių rūšis yra socialiniai psichiniai veiksmai. Individai, 
kosminių ir biologinių veiksnių suvaryti į apibrėžtas teritorijas, galų gale 
ne tik mechaniškai būna sujungti, bet ilgainiui, veikiant jų gyvenimo pa- 
grinde mechaniškiems ryšiams, pajunta veikimą ir kitokių, naujai susida- 
riusių ryšių, būtent socialinių psichinių ryšių. Čia pirmiausia veikia: iš 
vienos pusės, psichinės įtakos, o iš kitos pusės — psichinio sekimo, pamėg- 
džiojimo procesas. Minios dalyvis ima kitaip jaustis, protauti ir veikti negu 

jaustų, protautų ir veiktų būdamas vienas. Iš to susidaro išgyvenimų, įsiti- 
kinimų, jausmų, tikybinių nusistatymų bendrumas, kuris dar labiau jungia 
grupės dalyvius. Ryškus ir paprastas tokio savitarpio veikimo pavyzdys yra 
žiovavimas. Šios rūšies veiksnių yra labai daug: jausmai, emocijos, valios 
impulsai, idėjos. Dar tvirčiau saugoja visuomenės ryšių pastovumą žmonių 
savitarpio priklausomumas, kuris kyla iš socialiai mechaniško darbų pa- 
skirstymo ir kuris gimdo žmonių solidarumą. 

Tad žmonės gamtos veiksnių yra iš pat pradžios spiriami gyventi ben- 
drai, o išsiplėtojusi šeimyninė žmonių grupė ir yra tauta. Dabar savaime 
suprantama, kad tauta yra visai pastovus žmonių junginys; ji yra natūralus 
junginys. Jos gyvenimo raida priklauso nuo gamtos dėsningumo, kuris 
nustato, kad viskas stengiasi tobulėti, darydamas mažiausiai išlaidų ir ma- 
žiausiai eikvodamas jėgų. 

Tautų istorinis likimas buvo labai įvairus. Tiek žmogus, tiek ir tauta labiau 
už viską brangina savo gyvybę. Jai išlaikyti yra aukojamos visos kitos gėry- 
bės. Antraip vertus, tiek atskiri individai, tiek ir tautos turi ne vienokias 
kokybes, tiek fizines, tiek ir dvasines. Vieni yra stipresni, kiti silpnesni, vieni 
drąsesni, kiti bailesni ir t. t. Ir štai žmonijos dauguma ilgus amžius gyveno 
pavergta, milijonai žmonių buvo vergai kūnu ir dvasia, tikra to žodžio pras- 
me. Tauta, kurios narių dauguma vergai, negalvoja apie tautos savybes, apie 
tautišką savarankumą. Imkime viduramžius. Jeigu maža visuomenės dalis 
tada kuriame krašte ir buvo medžiagiškai laisva, tai dvasiškai ji, kaip ir visi 
krašto gyventojai, buvo autoritetų vergovėje, nelaisvėje. 

Žmonijos istorijoj kiekvienas kultūros pakilimas yra padidėjęs asmens 
savarankumas, nukreiptas prieš senovės palaikus, prieš autoritetus; jis yra 
asmenybės žmogiškų savumų įgijimas. Asmenybės išsilaisvinimo kelias yra 
ilgas ilgas žmonijos Golgotos kelias. Čia aš priminsiu tiktai naujesnių laikų 
svarbesnius to kelio etapus. 13-ąjį šimtmetį prasidėjo vadinamasis „mokslo 
ir meno atgimimas“. Buvo pradėta tyrinėti klasikinė senovė, stengtasi pa- 
žinti jos kultūrinius laimėjimus. Klasikinės senovės filosofijoje buvo rastas 
žmogaus, kaip tokio, vertinimas. Paplitus naujoms idėjoms, buvo išdrįsta 
nuversti didžiausią tų laikų autoritetą. Įvyko reformacija. Jos idėjos pavei- 
kė ir pažiūras tų, kurie liko senos tikybos išpažintojai. Po humanizmo ir 
reformacijos žmonija tiek subrendo, kad ėmė visiškai pasitikėti žmogaus 

protu. Atėjo racionalizmo periodas, švietimo periodas. Žmogaus asmens 
vertybė tapo pastatyta tinkamon aukštumon. Tačiau asmenį varžė daug 
istorijos eigoj susidariusių socialinių varžtų. Ir štai įvyko Didžioji prancū- 
zų revoliucija. Buvo paskelbta Žmogaus ir piliečio teisių deklaracija. 1789 
metų rugpjūčio 4-5 d. naktį buvo panaikinti Prancūzijoje luomai ir visos 
buvusios privilegijos, o to vietoj paskelbti žmonių brolybės, lygybės ir lais- 
vės dėsniai. Prancūzų paskelbtos idėjos plito po visą pasaulį, palengva reng- 
damos sau galutinį įsigalėjimą. Kaip logiška Žmogaus ir piliečio teisių dekla- 
racijos pasekmė sekė tautų teisių sulyginimo reikalavimai. Sukilo ir išsilais- 
vino Graikija, kurios laisvei iškovoti paaukojo savo gyvybę Baironas. Iškovo- 
jo sau laisvę serbai, bulgarai. Brendo čekų, slovakų tautinis susipratimas. 
Italijos tauta, vokiečių tautos didesnioji dalis susivienijo į valstybinį gyveni- 
mą. Lenkų tauta, kaimynų politiškai suskaldyta, visuomet ugdė savo tautišką 
gyvybę. Ėmė pabusti ir mažosios tautos, kaip suomiai, norvegai, kurie tau- 
tiškai susipratę atsiskyrė nuo Švedijos, estai, latviai, pagaliau ir mes, lietuviai. 
Iškilo Didžiojo karo audra. Vadinamoji „Antantė“ pasiskelbė kariaujanti 
dėl tautų nepriklausomybės, laisvės. Prisidėjusi prie karo galingoji Šiaurės 
Amerikos respublika savo prezidento lūpomis paskelbė pasauliui 14 garsiųjų 
taikos sąlygų punktų, tarp kurių ir tautų laisvo apsisprendimo teisę. Šitą teisę 
pavyko ir mums iškovoti ir nors iš dalies realizuoti; sakau „iš dalies“ dėl to, 
kad didelė mūsų krašto dalis dar tebėra kaimynų lenkų okupuota. 
Tautiškumas, tautiška idėja atitinka žmoniškumą, veda į žmoniškumo 
įgyvendinimą. Ji glūdi asmens laisvėje. Visi, kas siekia žmogaus asmens 
geresnės medžiaginės ir dvasinės būklės, negali būti priešingi tikram tau- 
tiškumui. Jisai yra toks, kaip jį apibrėžė mūsų V. Kudirka iš Fichtės paim- 
tąja mintimi: Man muss leben und Ieben lassen. Gamtos skirta tau būti, pvz., 
lietuviu, tai ir būk juo, bet leisk būti ir gyventi kitiems tokiems, kokiems 
juos skyrė būti gamta. Remiantis šiuo dėsniu, reikia nuosekliai juo remtis. 
Reikia siekti, kad savoji tauta būtų kaip galima turtingesnė tiek medžia- 
giškai, tiek ir dvasiškai. Teigiamas reiškinys, kai tauta siekia stiprėti ne tik 
žemę kasinėdama, bet ir prekyboje, ir pramonėje, tiek stambioje, tiek ir 
smulkioje. Tačiau tie siekimai turi būti vykdomi pagal aukščiau nurodyta 
dėsnį, vadinasi, laisvo lenktyniavimo keliu, o ne ieškant privilegijų, subsi- 
dijų etc. Kitaip žiūrėjo ir žiūri į tautišką savarankum4 tie, kurie istorijos 

eigoje užėmė patogias pozicijas. Mūsų tautinio atgimimo pradžioje lenkai 
vadindavo porzgdny litvin tą, kuris buvo kilęs iš lietuvio šiaudinės pastogės 
ir vėliau tapęs inteligentu, bet neprisidėdavo prie tautos atgimimo kėlimo. 
Tą, kas buvo šiuo atžvilgiu veiklus, vadindavo „šovinistu“. O kai paklaus- 
davai lenko, taip manančio: „Kodėl pats nekalbi kitaip, kaip tik savąja kal- 
ba?“, jis atsakydavo: „O kaip aš kalbėsiu?“ Sau vienas mastas, mums kitas, 
nors čia glūdinčio nelogiškumo nepastebi. Aš, tarnaudamas tolimame krašte, 
kai atsirado vaikai, norėjau, kad jie iš mažens priprastų savąja kalba čiauš- 
kėti. Todėl tarnaites, virėją ir auklę parsiveždinau iš tėvynės. Vykstant rin- 
kimams į pirmąją Rusijos Dūmą, Ferganos apygardos visuomenės dalis 
iškėlė mano kandidatūrą. Rinkimai neįvyko dėl to, kad Dūma anksčiau 
tapo paleista, negu tame tolimame krašte buvo paskirti rinkimai. Tačiau 
rinkimų agitacija buvo pradėta, jai beeinant sužinojau, kad Naujojo Mar- 
gelano miesto, kuriame gyvenau, kirpėjas, žydas, pas kurį ir kirpdinausi, 
agituoja, kad manęs nerinktų dėl to, kad aš esąs krainij avtonomist, nes 
mano šeimoje lietuviškai kalbama. 

Rusų visuomenė tame krašte buvo tolerantiška ir man neteko išgirsti 
kokių priekaištų. Bet parvykęs Lietuvon ir apsigyvenęs Kaune, aš ne kartą 
girdėjau, pvz., iš gubernatoriaus primetant šovinizmą tam ar kitam mūsų 
veikėjui, kuris dirbo tiktai tautišką darbą. Gryna laimingo grobiko nesą- 
monės logika. 

Mūsiškių daugelis bijojo priekaišto dėl šovinizmo ir tokie labai mažai 
teprisidėdavo prie bendro tautinio darbo. Ir dabar kartais tenka pastebėti tą 
baimę. Dar ir dabar turime daug reikalų, kuriems atlikti trūkstame savųjų 
jėgų ir kurie yra atliekami kitų, jau iš seno užėmusių naudingas pozicijas. 
Beatus posidens kiekvieną mėginimą išsilaisvinti iš jo globos, kuri mums 
brangiai kaštuoja, sutinka kaltinimu, kad jam norima atimti duonos kąsnį. 
Šitą kaltinimą dar lengviau dabar mums mesti dėl to, kad esame valstybinė 
tauta, turinti daugumą. Tuo tarpu toji valstybinė tauta yra reikalinga savos 
medžiaginės bazės tautinei ir valstybinei gyvybei išlaikyti. Kaip galės tauta 
kultūrėti, jei, sakysim, mažės jos narių skaičius arba nedaugės jos kalba 
leidžiamus spausdinius skaitančių skaičius. O tas skaičius gali nedaugėti ir 
dėl to, kad neturima už ką nusipirkti spausdinį arba dėl neturto neturima 
laiko jį skaityti. į 

Vadinasi, tautai reikia pirmiausia siekti savo narių gerovės, dėl to, kad ta 
gerovė yra sąlyga tautos gyvybei tarpti. Tai, kas turi žmonijos istorijoje 
vertės, yra atsiradęs trims pradams veikiant: 1) asmens pradui, 2) tautos 
pradui ir 3) universalumo (žmonijos) pradui. Kiekviena istorinė kūryba 
glūdi asmens jėgose ir gabumuose, bet asmens jėgos ir gabumai kyla iš 
tautinio bendravimo. Kai asmens jėgos ir gabumai, kylantieji iš tautinio 
bendravimo, veikia žmoguje atitinkamu būdu, tada yra kuriamos kultūros 
vertybės, kurios yra naudingos visai žmonijai. Kūrybos rezultatai plečiasi 
po visą žmoniją vis vien, ar jie yra medžiaginės kultūros gėrybės, ar dvasi- 
nės kultūros brangenybės. Neminėsiu čia medžiaginių vertybių, nes jos 
kiekvienam nuolat stovi prieš akis. Dvasinių brangenybių paminėsiu šias: 
Biblija, Budos mokslas, graikų filosofija, romėnų teisė, Mahometo moks- 
las, krikščionybė, reformacija, Didžiosios prancūzų revoliucijos idėjos. Vi- 
si šitie kultūros turtai yra įgyti paskirų asmenų pastangomis tautinėje at- 
mosferoje, veikiant tiems asmenims tautoje. Visi tie įgijimai eina asmens 
išsilaisvinimo ir vis didesnio savarankumo, kartu ir didesnio paskiro as- 
mens tautos gyvenime dalyvavimo kryptimi. Tautų laisvė ir žmonių savi- 
tarpio bendravimas palengva vyko ir vyksta tiktai po to, kai buvo pasiekta 
asmens laisvė ir jos apsaugojimas nors tam tikrose ribose. 

Ar mes žiūrėsime žydišką krikščionišką filosofiją, anot kurios, Viešpats 
Dievas išrinkęs vieną Izraelio tautą, kurioje gimęs Kristus, davęs žmoni- 
jai tikrąją ir paskutinę tiesą, o kitoms tautoms lieka tik tą tiesą pažinti, ar 
mes žiūrėsime Hėgelio filosofiją, anot kurios, esanti visuotinė pasaulio 
idėja nuolatiniame vyksmo procese, kuri tačiau atskirais žmonijos laiko- 
tarpiais pasireiškia tuo ar kitu būdu kurioj nors tautoje, ar pagaliau mes 
susipažinsime su pozityviuoju mokslu, kuris įrodinėja žmoniją gyvenant 
tautomis, vis vien mes rasime tautos pradą, kaip gamtos kūrinį. Tautai 
skirta, ji yra pašaukta suteikti žmonijai kultūrinių gėrybių, kad kiekvie- 
nam asmeniui, taigi ir kiekvienai tautai gyvenimas darytųsi vis geresnis 
ir geresnis. 

Kaip atskiri individai yra gamtos apdovanoti nevienokiais gabumais, taip 
ir tautos. Visos tautos dirba kurdamos kultūrą, bet dvasinės kultūros ir 
socialinio bendravimo didžiausius laimėjimus yra padariusios kai kurios 
didžiosios tautos: konfucianizmą davė kinai, budizmą — indai, Bibliją — 

žydai, islamą — arabai, krikščionybę — žydai, humanizmą — italai, reforma- 
ciją — vokiečiai, demokratiją — Didžiąją revoliuciją — prancūzai, parlamen- 
tarizmą — anglai. Mažesnėms tautoms, neseniai išsilaisvinusioms iš sveti- 
mo jungo, kūrybai priklauso ateitis. 

Kadangi žmonijos kultūrinio veikimo tikslas yra geresnės medžiaginės ir 
dvasinės būklės sudarymas, o tokios būklės esminė sąlyga ir požymis yra 
asmens ir tautos laisvė, tai mažųjų tautų didelis nuopelnas žmonijai yra jų 
savos laisvės ir nepriklausomybės iškovojimas ir saugojimas. 

Tautiška idėja, tautiškumas yra tikro progreso idėja. 

Žmonių gyvenimas savo bendravimo formomis, ypač svarbiausiomis: vals- 
tybe ir bažnyčia, yra tūkstančiais siūlų surištas su praeitimi. Nauja demo- 
kratine tvarka yra nepatenkinti pirmiausia tie, kurie senajai tvarkai esant 
gerai gyveno, turėjo daug teisių ir medžiaginių išteklių. 

Ne tiktai šitie tikrieji ryšiai trukdo gyvenimo progresą. Ir pašauktieji 
naują tvarką vykdyti bei saugoti, t. y. patys savo likimą spręsti, skirstosi į 
kovotojus už praeitį ir į kovotojus už ateitį, už pažangą. 

Kadangi tautos sąmoninga visuma yra visa pašaukta save tvarkyti, tai 
progreso ir regreso, arba konservatizmo, srovės virto įvairiomis politinė- 
mis partijomis. Šitos partijos kai kuriose šalyse gavo nacionalizmo, nacio- 
nalistų vardą. Nacionalizmas yra palyginti naujas reiškinys, vėliausių laikų 
formacija. Likę nedidelio skaičiaus ir todėl negalėdami turėti politiniame 
demokratijos gyvenime reikšmės, savanaudžiai asmenys pasiskelbė esą vieni 
tikri tautos reikalų žinovai ir rūpintojai. 

Pirmas ryškesnis nacionalistų bruzdėjimas pasirodė Prancūzijoje 1880- 
1890 metų laikotarpiu. Prancūzijos nacionalistiniam judėjimui iki Didžio- 
jo karo vadovavo Paul Dėroulėde, kuris mirė 1914.1.30 ir kuriam mačiau 
pastatytą kuklų paminklėlį Paryžiuje, gale mažo bulvaro, išeinančio į šv. 
Augustino aikštę. Ši srovė pasižymėjo tuo, kad rėmė generolo Boulangerio 
diktatoriaus valdžios siekimus ir sukūrė garsiąją karininko Dreyfuso (žydo) 
bylą dėl tėvynės išdavimo. 

Rusijoje nacionalizmas pirmiausia pasireiškė vadinamųjų slavianofilų sro- 
vėje. Slavianofilai skelbė rusų tautą esančią dievo pašauktą gelbėti žmoni- 
ją, ypač supuvusius Vakarus (gniloj Zapad) iš bedievybės ir apskritai iš gre- 
siančio suirimo. 

Gavus Rusijos gyventojams teisės šiek tiek dalyvauti krašto tvarkyme, va- 
dinasi, šiokių tokių politinių teisių, tuoj paaiškėjo, kad naujos tvarkos šalinin- 
kai sudaro lemiančią daugumą. Senos tvarkos šalininkai tuoj susimetė į „tik- 
rųjų rusų žmonių sąjungą“ (sojuz istinno-russkich liudei), tikėdamiesi tautiniu 
lozungu primeškerioti sau šalininkų. Šitos srovės veikimas pasižymėjo tuo, 
kad jos narių buvo iš pasalų nušauti aukšto inteligentiškumo žydai Jollos ir 
Gercenšteinas, kurie buvo žymūs konstitucinės demokratinės partijos teore- 
tikai, o Gercenšteinas, be to, dar ir Žemės reformos įstatymo projekto svar- 
biausias kūrėjas. „Tikrųjų rusų“ srovės veikla dar pasižymėjo tuo, kad Kijeve 
buvo sudaryta garsioji žydo Beiliso byla dėl ritualinės žmogžudystės. 

Kiekviename krašte daugybė žmonių kenčia skurdą. Ypač po Didžiojo 
karo skurdas sustiprėjo. Be to, kiekvienoje tautoje daug žmonių yra mažai 
išsilavinę ir negali tinkamai suprasti skurdo priežasčių. Todėl ir sekasi de- 
magogams nacionalistams meškerioti ir prie savęs pritraukti daug piliečių. 
Dienraščiai pateikia daug faktų šiam teigimui paremti. 

Nacionalizmas nėra gyvas tautos susipratimas. Jis yra abstrakčiu principu 
virtęs teigimas, kuris skelbia nacionalizmą esant absoliučiai priešingą žmo- 
niškumo, universalumo dėsniui. Nacionalizmas garbina tautą tiktai kaip 
medžiagą, kurią tvarko vienas asmuo, ir neigia asmens laisvę, palikdamas 
ją tiktai vienam asmeniui. Tad iš trijų veiksnių, kurie sukuria kultūrą, bū- 
tent: asmuo, tauta ir žmonija, nacionalizmas trečiąjį visai paneigia, o kitų 
dviejų visai iškreipia reikšmę, stengdamasis atgal grąžinti praeitį. 

Tuo būdu nacionalizmas yra antiistorinis reiškinys. Šiais laikais yra visai 
negalimas dalykas, kad viena tauta paneigtų kitų tautų teises. Maža to. 
Toks kitų tautų teisių paneigimas, nacionalistinis ekskliuzyvumas santy- 
kiuose su kitomis tautomis yra antimoralus dalykas, nes neigia altruizmą ir 
žmonių solidarumą. Teoriškai pagrįsti nacionalizmą galima tiktai brutalu- 
mo dėsniu: aš esu stipresnis, arba man patogios aplinkybės leidžia, taigi aš 
tave mindžioju ir išnaudoju. 

Praktiškai nacionalizmas pasireiškia tuo, kad jam viešpataujant įsigali ir 
veikia piktos paskirų asmenų ir tautų aistros, nukreiptos prieš kitaip minti- 
jančius asmenis, prieš kitas tautas. 

Tautiškumas jungia tuos, kurie kovoja, kad tauta galėtų naudotis visos 
žmonijos kultūros brangenybėmis, ir kurie nori apginti ir apsaugoti tautai tų 

iškovotų brangenybių naudojimą, o nacionalizmas jungia tuos, kurie ne tau- 
tai, o tiktai sau siekia patikrinti gerą gyvenimą ir todėl laiko reikalinga grįžti 
atgal į senąją visuomenės santvarką, kai buvo sekama paskui autoritetą. 

Tautiškumas reiškia plėtojimąsi pagal istorijos raidą, kuri eina progreso 
keliu. o tas kelias veda žmoniją į asmens ir tautų laisvą bendravimą. Nacio- 
nalizmas reiškia tautos siekimą pasukti istorijos eigą atgal ir sudaryti žmo- 
nių bendravimo tokią santvarką, kurioje asmuo būtų tik įrankis, kurioje 
asmens ir tautos likimas būtų „pateptųjų“ sprendžiamas. 

Tautiškumas ir nacionalizmas yra dvi visai priešingos socialinio žmonių 
bendravimo sistemos. Iki Didžiojo karo žmonija atrodė vadovaujantis tau- 
tiškumo idėja. Kadangi žmogaus vis dėlto yra stiprūs gyvulio pradai, o 
gyvulio vyrauja savęs išlaikymo instinktas, tai po Didžiojo karo, padidėjus 
skurdui, susilpnėjus dorovei, sustiprėjo žmogaus gyvuliškasis pradas, ir na- 
cionalizmo demagogija turi didelį pasisekimą liaudyje ir net besimokan- 
čioje jaunuomenėje. Bet kadangi tasai reiškinys yra liguisto gyvenimo iš- 
dava ir požymis, tai jis ilgainiui silpnės, o ne stiprės. 


Man muss leben und leben lassen (vok.) — žmogui reikia gyventi ir 
leisti gyventi 

Porzgdny litvin (Ienk.) — padorus lietuvis 

Krainij avtonomist (rus.) — visiškas autonomijos šalininkas 

Beatus posidens (Iot.) — palaimintasis valdytojas 


Aeguitas Lietuvos teismuose" 
P Leonas 


„Teisė“, 1933, 
Nr. 23, p. 176-188. 


Summum jus — summa injuria. 


1. Pasaulyje, tiek medžiaginėje gamtoje, tiek žmonių dvasiniame bei 
jų socialiniame gyvenime, viskas juda, eina, kinta. Tai ypač reikia 





pasakyti dėl socialinių reiškinių, tarp kurių teismas ir jo darbas yra labai 
dideli ir žymūs reiškiniai. Ir mūsų Teisingumo rūmai turi užrašą Justitia est 
fundamentum regnorum, kuris primena tą didelę teismo reikšmę. Mes esame 
jauna valstybė; jos branduolys yra ta valstybės dalis, kuri daugiau kaip šimtą 
metų buvo Rusijos valdoma, o Rusija civilizacijos ir kultūros atžvilgiu buvo 
šalis gana atsilikusi nuo kraštų, einančių civilizacijos avangarde. Į jauną vals- 
tybę, atsiskyrusią iš tokios kultūriškai atsilikusios valstybės, žiūrima dar su 
didesniu nepasitikėjimu. Tačiau kai kuriose socialinio gyvenimo srityse mes 
jau pajėgėme taip dirbti, kad ir Vakarų Europa negali nepripažinti mūsų 
kultūrinių įgijimų, kaip, pvz., teatras, pradžios mokymo reikalo rūpinimas ir 
kt. Ne pro šalį mums patiems pasižiūrėti, kaipgi eina pas mus teismo darbas: 
ar mūsų teismai vykdo teisę taip, kad gaunama summum jus — summa inju- 
ria, ar taip, kad yra gaunamas tikras teisingumas. Jei mes patys nepagalvosi- 
me ir neįvertinsime savo teismo darbo, niekas nepadarys to už mus, o teismo 
teisingumas iš tikrųjų yra conditio, sine gua negali būti pasitikėjimo mūsų 
piliečių daromomis sutartimis, negali būti tinkamo mums kredito, negali 
būti geros ekonominės apyvartos. 

Socialinis gyvenimas ypač sparčiai kinta. Tad sparčiai kinta ir žmonių 
teisinė sąmonė, ir jų teisiniai santykiai. Todėl teismo darbas turi nepaly- 


* Skaityta Lietuvos teisininkų draugijos visuotiniame susirinkime 1933.11.4. 

ginti didesnės reikšmės socialiniam gyvenimui tobulėti, negu kitų įstaigų 
darbas. Mat gyvenimui kintant įstatymų leidėjas nepajėgia suskubti pa- 
keisti įstatymus atitinkamai pasikeitusioms gyvenimo sąlygoms. Įstatymų 
kūryba žmonėms yra ypač sunkus darbas. Priežasčių aš čia negvildensiu, 
jos teisininkui apskritai yra žinomos. Aš tik prisimenu čia patį faktą, kad 
formalus įstatymas, kurį reikia taikyti gyvenimui, dažniausiai yra gana se- 
niai sukurtas, kada gyvenimo sąlygos buvo kitokios, negu gyvenamojo lai- 
ko sąlygos. Tad teismui ir tenka didelis vaidmuo: vykdyti teisingumą tu- 
rint seniai išleistus įstatymus ir naujai susidariusias gyvenimo sąlygas. Tas 
sąlygas teismui reikia tirti, reikia jas žinoti; o jos yra labai sudėtingas tyri- 
mo objektas, palyginti su gamtininko-tyrėjo objektais. Be to, ir tyrimo 
priemonės, metodai, nors iš esmės ir tie patys, kokius naudoja gamtinin- 
kas-tyrėjas, vis dėlto visuomenės reiškiniams tirti nėra taip objektyviai tin- 
kami. Teismo darbas tai juk yra žmogaus dvasios kūrinių tyrimas: iš vienos 
pusės teisės dėsnių ir konkrečių normų tyrimas, iš antros — gyvenimo sąly- 
gų, tarp jų ir žmonių teisinių tarpusavio santykių ir sutarčių tyrimas. 

Įstatymų atsilikimas nuo gyvenimo ar tik nebus didžiausia priežastis, kad 
kai kurie minties galiūnai buvo nusistatę prieš teisę ir įstatymus. Toks buvo 
Levas Tolstojus (žr. Goldenweiserio straipsnį Tolstois Kampf gegen das Recht 
žurnalo Archiv fūr Rechts-und Wirtschaftsphilosophie Nr. 1, 1928 m.). Pa- 
naši teisei nepalanki mintis buvo ir Gėtės pasakyta: Es erben sich Gesetz und 
Rechte wie eine ewige Krankheit fort. 

Ypač dabar labai jaučiamas įstatymų neatitinkamumas pasikeitusioms teisės 
ir dorovės pažiūroms po karo, kai visur ir visuose moksluose yra įvykę di- 
džiausių pakitimų: chemijoj suskaldytas atomas, fizikoj erdvė ir laikas yra 
tapę reliatyviais reiškiniais, tikyba grįžta į spiritizmą ir teosofiją, moteries ir 
vyriškio vaidmuo keičiasi, niekšybė tampa mada, ekonominėje srityje vyksta 
žiaurus išnaudojimas, nors jis jau yra suprastas kaip neteisingas, ir t. t. 

Savo mintis paremsiu kitų šiuo klausimu galvojusių asmenų mintimis. 

Leideno universiteto prof. H. Krabbe savo rektorato kalboj 1924.II.8! te- 
ma Der innere Wert des Rechts šitaip yra kalbėjęs. Teisėjas taria teisę ne pagal 
normą, kurią jis laiko teisės norma, bet pagal dėsnį, kuris objektyviai veikia 


! Rėvue intern. de la thėorie du droit, Nr. 3, 1926-1927 m. 

kaip teisės norma. Yra dėsnis, kuriuo reikia remtis, arba tikslas, kurį reikia 
siekti, tai tas, kad turi būti siekiama daugumos gerovė; šito tikslo realizavi- 
mas yra visų, tad ir teisėjo, pareiga; šitas tikslas turi būti mastas teisės normos 
vidaus vertei nustatyti. Teisės vertės jausmas glūdi mūsų sielose ir tik jose 
gali gimti teisės normos. Dabar kai kuriose šalyse, tarp jų ir Nyderlanduose, 
yra nustatyta, kad teisėjas negali nustatyti įstatymo vidaus vertės. Tačiau tat 
nereiškia, kad teisėjui draudžiama daryti sprendimą subjektyviu įsitikinimu; 
savaime suprantama, kad teisėjas sprendžia tik savo įsitikinimu. Bet toks rei- 
kalavimas siekia įstatymo viršenybės objektyvinės teisės veikimui, taigi spren- 
dimą reikalaujama paremti formaliu įstatymu, net jei jis neturėtų savyje ob- 
jektyviosios teisės. Tas įstatymo reikalavimas siekia, kad teisėjo sprendimas 
priklausytų nuo išorinės vertės, t. y. priklausytų nuo to, kas reikalaujama 
įstatymo vardu. Reikia įsidėmėti įstatymo ir teisės priešingumą: kai siekiama 
pareigą nustatyti jėga, tai turima reikalo su įstatymo norma, o kai įpareigoji- 
mas yra siejamas su normos turiniu ir kai ta norma veikia dėl savo vidaus 
turinio, tai turima reikalo su objektyviosios teisės norma; pavyzdžių mes 
turime, viena, normose, kurių privalomumas kyla iš vieno asmens jėgos, ir 
normose, kurių privalomumas kyla iš normos vidaus vertės. 

Šių minčių iliustracijai aš galėčiau priminti seną rusų ir dabartinę mūsų 
tvarką, arba žemės nuosavybės srity bajorų privilegijas ir mūsų Žemės re- 
formos įstatymą. 

Ir vieno asmens leidžiamieji įstatymai gali atitikti objektyviąją teisę, gali 
būti teisė savo vidaus turiniu; ji atitinka visų teisinę sąmonę. Visi klauso 
tokių įstatymų dėl to, kad jie savo vidaus turiniu yra objektyvioji teisė. Dar 
Spinozos buvo pasakyta: Non enim ratio obtemperandi, sed obtemperantia 
subditum facit. 

Brno universiteto profesorius Jaroslavas Kollabas savo straipsnyje Le postulat 
de la justice dans la thėorie du droit? reiškia panašias mintis. Nekintamas teisin- 
gumas — natūralinės teisės doktrinos fantazija — šiais laikais yra tiktai nusišyp- 
sojimo priežastis. Šios dienos empirinis mokslas aiškiausiai rodo, kad sociali- 
niame gyvenime nėra nieko, kas būtų laikoma visur ir visais laikais teisinga. 
Socialiniam gyvenimui laikas yra ketvirtasis erdvės matavimo mastas. 


2 Rėvue intern. de la thėorie du droit, Nr. 2, 1926-1927 m. 

Tuo tarpu kai literatūros istorikas pasitenkina tirdamas padėtį, kuri yra 
duota literatūros kūriniuose, teisės istorinis mokslas negali pasitenkinti juri- 
dinių normų tikru konstatavimu; jis būtinai kelia sau teisės kritikos klausi- 
mus. Kritiška teisės normos analizė nustato, kad kiekviena teisės norma, 
kaip ir kiekvienas kitas žmogaus minties kūrinys, turi savyje dvi logiškų 
elementų grupes: objektyvius elementus, kurie yra nustatomi teisės normos 
turinio (esmės), ir subjektyvius elementus, kurie sudaro jos formą. Teisin- 
gumo postulatas, lygiai kaip ir tiesos postulatas, yra idėja, kuri duoda mūsų 
minčiai kryptį prie idealaus tikslo, kurio, dalykų realybėje, niekad negalima 
pasiekti, bet kuris nuolat yra siekiamas. Mūsų empirinė mintis, užsiimdama 
teise, visuomet liks panaši į hiperbolę, kuri palengva artinasi prie savo tikry- 
bės, prie teisingumo, negalėdama niekad sutapti su ja (tikrybe). 

Franzas Weyras straipsnyje Natur und Norm3 nurodo, kad gamtos moks- 
lams objektas yra objektyvi gamta, o teisės mokslo objektas yra paties žmo- 
gaus minties kūrinys, kuriame tiriama ne tik būtis (Sein), kaip kad gamtą 
tiriant, bet ir privalumas (Sollen). Pirmu atveju yra tiriami kauzaliniai reiš- 
kiniai, antru atveju — kauzaliniai normatyviniai reiškiniai. Tačiau tarp tų 
dviejų rūšių reiškinių nėra visiško skirtumo jų pažinimo atžvilgiu, dėl to, 
kad ir gamtos, ir teisės tiriami jų vykstantys reiškiniai (Geschehen). Kaip 
dėl gamtos yra tikra, kad ji ist, taip dėl teisės, kad ji gilt. 

Tų reiškinių savumus jų tyrimo sunkumo atžvilgiu plačiau aptaria kitas 
mokslininkas, Marburgo universiteto profesorius v. E. Mezgeris savo straips- 
nyje Recht und Erfahrung“. 

Patyrimo problema, sako prof. Mezgeris, yra bendra gamtos tyrinėtojui ir 
teisės tyrinėtojui. Šita problema mes suprantame klausimą, kokiu būdu tie- 
sioginiai patyrimai (Gegebenheiten) esti tam tikro mokslo objektai, tai yra tik- 
rybės, kurias tas mokslas, kaip parengtus kūrinius, pateikia mokiniams. Gam- 
tos tyrinėtojui, kuris stengiasi ištirti išorinio pasaulio kosmosą, tie patyrimai 
yra jausmų įspūdžiai, iš kurių jis tiekia tą kosmosą, kaip mokslo objektą. 
Juristui ta pačia prasme patyrimai yra socialinio gyvenimo reiškiniai, ypač 
įstatymų leidėjo paskelbtos normos. Abiejų mokslų patyrimai (duomenys) 


3 Rėvue intern. de la thėorie du droit, Nr. 1, 1931-1932 m. 
* Revue intern., Nr. 1, 1927-1928 m. 

yra įvairūs: čia jie yra išoriniai, medžiaginiai reiškiniai, ten jie yra ne tik vi- 
daus sielos reiškiniai, bet dvasios turinio, empiriniais idėjiniais tikslais nusta- 
tyti minties vaizdai. Tačiau tyrimo objektų įvairumas ir patyrimų įvairumas 
netrukdo gamtos ir teisės srityse naudotis maždaug vienokiais tyrimo meto- 
dais. Nors patyrimo problema yra pateikiama gamtos ir teisės tyrinėtojui visai 
vienokia prasme, tačiau tolimesniame savo išsivystyme ši problema nelieka ta 
pati abiem mokslo rūšim. Išorinės būties pažinimo srityje, taip pat psicholo- 
gijoje. kuri dabar remiasi gamtos mokslų duomenimis, patyrimo problema 
pasireiškia kaip grynos būties problema; vadinasi, gamtos mokslo tikslas, tad 
ir objektas, yra esamojo pažinimas, objektyviai duotos tikrybės pažinimas. 

Kas kita jurisprudencijoje. Tiesa, ir ji turi reikalą su patyrimo problema, 
vadinasi, su esamojo reiškiniais savo srityje. Bet čia problema tampa kom- 
plikuota, gauna supainiotą pobūdį: prie esamojo tyrimo problemos prisi- 
deda dar veikimo vertės problema. Savaime aišku, kad ir teisės mokslas 
nori žinoti, kokia teisė yra, kas ji yra, bet kartu jis nori žinoti ir tai, kokia 
teisė tinkamai veikia (gilt). Teisės mokslo objektas yra veikiančioji teisė, 
jos paskelbtos tiesos, kurios reiškia, kad yra nustatytos teisės gyvenime 
kryptys, kuriomis tautai privalu eiti. 

Tad tyrimo įvairumas susidaro iš tikslų įvairumo. Teisės tikrybė, esamoji 
teisė, pasireiškia kaip jurisprudencijos objektas tuomet, kai jis (mokslas) 
stengiasi nustatyti teisės dėsnius, kaip minties vaizdus. Šitoji empirinė tei- 
sės tikrybė yra masių psichologijos tikrybė. Giliai įžvelgiančiam matymui 
ji, kaip istorijos eigoje kintanti, atveria begalinę mintijančiai suformuotų 
teisės tikrybių eilę, pilną vertės moksliškam pažinimui. Vien tik esamojo 
tyrimas nebūtų teisės mokslas; jis yra tuomet, kai su esamojo tyrimu yra 
susietas veikimo tinkamumo tyrimas, vadinasi, idealaus privalumo tyri- 
mas. Teisė yra dabartinis ir idealus privalumas. Šitas dvejopas veikimo pro- 
blemos pobūdis yra be galo sunkus teisės teorijos uždavinys. 

Tad teisėjo uždavinys — išaiškinti tiesą — yra susijęs su daugeliu sunkeny- 
bių, kurios glūdi įstatymo prasmės aiškinime, iš vienos pusės, ir gyvenimo 
aplinkybių sudėtingume — iš kitos. Darbas yra labai sunkus ir atsakingas 
dėl to, kad vienais atvejais jo sprendimas lemia žmogaus medžiaginę būtį, 
kitais atvejais nuo teismo sprendimo pareina žmogaus laisvės, kartais gy- 
vybės arba kitų gėrybių likimas. 

Štai kur glūdi priežastis bylų svarstymo keliose instancijose ir teismo 
kolegijos būtinumas, š 

Buvo pasireiškęs mūsų spaudoje jauno teisininko balsas, kuris siūlė spręsti 
bylas panašiu būdu, kaip buvo atrištas Gordijaus mazgas. Tačiau reikia 
džiaugtis, kad bent spaudoje tas balsas liko vienų vienas. 


2. Visa, ką tiktai protingas žmogus daro, daro su tam tikru žinojimu; savo 
veiksmams žmogus turi tam tikro mokslo pagrindą. Pvz., kai darbininkas 
skaldo malkas, tai turi tam tikrą fizikos ir mechanikos empirinių žinių 
atsargą. Kai mokąs tik pasirašyti asmuo dalyvauja teisės ginčo sprendime, 
kaip tai būdavo prieš Didįjį karą valsčiaus teisme, tai jis taip pat turi tam 
tikrą teisės ir dorovės dėsnių žinojimo atsargą. 

Tačiau žmonija nesitenkina sporadiškai įgytomis žiniomis, ji amžiais kaupia, 
renka visose savo medžiaginio ir dvasinio gyvenimo srityse žinių atsargą, jas 
tvarko, sistematizuoja, kuria tikrąjį mokslą. Ir tiems ar kitiems veiksmams vyk- 
dyti žmonija reikalauja iš vykdytojų vis daugiau ir daugiau vis tikresnių žinių. 

Tas reikalavimas ypač kreipiamas tiems, kurie vykdo veiksmus, turinčius 
ypatingos visuomeninės reikšmės. Tarp tokių veiksmų pirmoje vietoje stovi 
teismo veiksmai, teisimas. Mokslingam teisėjui XIX amžiaus eigoje, tai- 
kant medžiaginę veikiančią teisę, teko svyruoti tarp reikalavimo laikytis 
įstatymo ir sutarties raidės ir reikalavimo žiūrėti įstatymo vidaus prasmės, 
o sutartyje ieškoti šalių geros sąžinės. Šita problema liko išspręsta ta kryp- 
timi, kuri uždeda teisėjui didžiausią ir švenčiausią uždavinį — vykdyti tei- 
singumą, t. y. aiškinti įstatymą jo vidaus prasme, kuri atitinka gyvenimo 
sąlygas, kokios buvo teisiniam santykiui susidarant, o sutartis aiškinti re- 
miantis geros sąžinės dėsniu. 

Šita kryptimi Lietuvos teismai dabar ir eina. Štai keli pavyzdžiai. Jų gali- 
ma daug nupasakoti iš visų teismų praktikos. Aš nurodysiu vieną kitą pa- 
vyzdį iš Vyriausiojo Tribunolo praktikos. Kadangi Vyr. Tribunolas savo 
apeliacine, ypač kasacine praktika nustato visiems teismams teisės dėsnių 
aiškinimo kryptį, tai tų pavyzdžių mano minčiai paremti visiškai pakaks. 

Apygardos teismas atmetė žemės nuomininko ieškinį dėl iškraustymo iš 
žemės buvusio nuomininko, kurio nuomos sutarties laikas išėjo, sampro- 
taudamas, kad jį gali iškelti tik žemės savininkas, o ne jos nuomininkas, su 


239 


1 dalis. TEISINĖ PUBLICISTIKA 


kuriuo buvusysis nuomininkas nėra sudaręs jokios sutarties, nėra jokiame 
teisiniame santykyje. Vyr. Tribunolas kasavo šį sprendimą, nurodęs, kad 
daiktinė savininko teisė čia turėtų nusileist prievolinei nuomininko teisei, 
tad juo labiau tokiai nuomininko teisei turi nusileisti trečiojo asmens teisė, 
buvusio nuomininko, kurio sutarties terminas yra išėjęs. Vadinasi, forma- 
lumui neduota reikšmės prieš esmę (sprend. Nr. 5/1924 metų). 

Byloje dėl vekselių bepiningumo viename Vyr. Tribunolo kasaciniame spren- 
dime skaitome: Vyr. Tribunolas rado ieškovės N. kasacijos skundą pamatuotą. 
Ji skundžiasi, kad teismas neatkreipęs dėmesio į jos atsikirtimą, kad ji gavusi 
iš viso tiktai 2000 litų, kuriuos buvo atsiuntęs jai jos brolis iš Amerikos, bet iš 
atsakovo kitų pinigų ji negavusi, ir kad jos parašai duoti buvo vekseliniuose 
blankuose per prievartą ir esant girtam; šioms aplinkybėms įrodyti ji prašiusi 
paklausti liudytojus, bet teismas liudytojų nepaklausęs. Šitie kasatorės nuro- 
dymai yra rimti; teismas atiteisė iš jos 5000 litų pripažindamas, kad šią sumą 
ji yra gavusi iš atsakovo į savo dalį, nepatikrinęs, ar ji iš tikrųjų šitą sumą yra 
gavusi iš atsakovo. Ta aplinkybė, kad ieškovės pasirašyta vekselinių blankų 
5000 litų sumai, dar neįrodo, kad šitą sumą ji iš tikrųjų yra gavusi, ir nežinia, 
už ką būtent jai buvo duoti pinigai, nes tie vekseliniai blankai, kaip tvirtina 
ieškovė, buvo užpildyti atsakovo jau po to, kai jie buvo jos pasirašyti... 

Apygardos teismas priteisė miškų urėdijai iš naujakurio pinigus už me- 
džius, kuriuos tas buvo gavęs troboms statyti, bet juos pardavęs. Atsakovas 
tvirtino, kad tuos medžius jis pakeitęs lentpjūvėje lentomis, reikalingomis 
savo troboms statyti. Vyr. Tribunolas rado naujakurio kasacijos skundą rimtą. 
Vienintelis valstybės interesas, šelpiant naujakurius — padėti jiems įsikurti, 
pasistatyti reikalingus trobesius, įsigyti inventorių, tad svarstant klausimą, 
ar naujakurys yra sunaudojęs gautą miško medžiagą tam tikslui, kuriam ji 
buvo jam skirta palengvintomis sąlygomis, reikalinga turėti galvoj nauja- 
kurio veiksmų galutinį rezultatą, pagal kurį tiktai ir galima tinkamai iš- 
spręsti iškeltą klausimą; nurodytam tikslui pasiekti visai nesvarbu, ar nau- 
jakurys gautą mišką pakeitė jau gatava medžiaga; svarbu tiktai, kad nauja- 
kurys pasistatė reikalingas ūkiui trobas. Apygardos teismas į šitas aplinky- 
bes visai neatkreipė dėmesio, padaręs niekuo neparemtą išvadą, kad me- 
džiai atsakovui buvo skirti vien su tikslu, kad jis kaip tik iš skirtų jam 
medžių pasistatytų trobas. Toks skirtų medžių tikslo supratimas galėtų pa- 

kenkti valstybės interesams, nes reikalaujant prieš laiką atlyginti už gautą 
medžiagą galima suardyti naujakurio jau sukurtą ūkį. 

Daugiau ties šiuo klausimu nesustosiu. Aš šį kartą labiau turiu galvoje 
teismo darbo metodą. Darbo metodas turi esminės reikšmės tiesai išaiškin- 
ti ir teisingumui vykdyti. 

Proceso srityje nusikračius formalių įrodymų sistemos, nusikračius ink- 
vizicinio proceso, civilinių ginčų sprendime buvo įsivyravęs dėsnis, kuris 
mūsų Civilinio proceso įstatyme yra išreikštas 81, 82, 366 ir 367 str., bū- 
tent: ieškovas turi įrodyti savo ieškinį, o atsakovas savo atsikirtimus (81 
str.); taikos teisėjas nerenka įrodymų ir sužinojimų, bet remia savo spren- 
dimus vien tiktai įrodymais, bylininkų pristatytais (82 str.). Tie patys dės- 
niai pakartoti bendriesiems teismams 366 ir 367 str. Prieš Didįjį karą buv. 
Rusijos teismai beveik išimtinai laikėsi čia išdėstytų dėsnių. Nors to paties 
proceso įstatymo 368 str. skelbė teismams: „Kai išklausęs šalis teismas ras, 
kad kai kurioms jų iškeltoms aplinkybėms, turinčioms esminės reikšmės 
bylai išspręsti, nėra pristatyta įrodymų, tai skelbia apie tai bylininkams ir 
skiria terminą nurodytoms aplinkybėms išaiškinti“. Nors šitas dėsnis, re- 
miantis to paties įst. 80 str., buvo privalomas ir taikos teisėjams, tačiau čia 
atpasakotu dėsniu beveik nebuvo vadovautasi, nes grynas šalių ginčo pro- 
cesas ilgai vyravo. Bet daugiau bylų eidavo be advokatų, o dar pavojingiau 
teisingumo atžvilgiu, kad dažnai toje pat byloje viena šalis, turtinga, turė- 
davo advokatą, o kita, neturtinga ir bemokslė, pati vesdavo savo bylą, be 
advokato. Ir vis dėlto teismas gana pasyviai laikėsi, šalims aiškinant ir įro- 
dant bylos aplinkybes. Šitas teismų darbo, ypač taikos teisėjų darbo didelis 
trūkumas privertė įstatymų leidėją papildyti 82 str., ir 1912 metais buvo 
išleistas įstatymas, įterptas į procesą kaip 1821 str., kuris pradžioje kartoja 
368 straipsnį ir dar prideda: „Šiuo atveju taikos teisėjas gali pareikalauti, 
kad bylininkai pristatytų įrodymus, kuriuos jie savo pasiaiškinimuose mi- 
nėjo, nors tais įrodymais ir nebūtų stačiai rėmęsi“. 

Kuriant Lietuvos teismus, kad mūsų teismai vėl per daug nenukryptų į 
gryno šalių ginčo vagą, į „Laikinąjį Lietuvos teismų ir jų darbo sutvarky- 
mą“ buvo įterptas 26 str., kuris sako: „Teismas turi teisę nurodyti bylinin- 
kams aplinkybių, kurias reikia išaiškinti bylai teisingai nuspręsti, ir išrody- 
mų, kuriais tos aplinkybės privalo būti patikrintos“. 

Veikiant mano čia primintiems dėsniams materialinės ir procesinės civi- 
linės teisės srityse, Lietuvos teismai, tiek vienasmeniai, tiek kolegialieji, 
tiek spręsdami ginčus iš esmės, tiek kasacine tvarka, gyvai svarsto su byli- 
ninkais bylos aplinkybes ir kasdien tenka su dideliu pasitenkinimu išeiti iš 
teismų, pabuvus jų darbo liudytoju. Turiu pasisakyti, kad man pačiam teko 
kasacinėje byloje šitaip pasielgti: matydamas, kad formaliai teismo nepra- 
sižengta, tačiau iš esmės teisingumas atrodo įžeistas, patariau bylininkui 
pačiam stoti Vyr. Tribunole ir išdėstyti savo skriaudą, kuri bus, jei sprendi- 
mas nebus panaikintas, ramindamas žmogų, kad Vyr. Tribunolas rasiąs ka- 
sacinių vadų sprendimui nugriauti. Ir neapvyliau bylininko. Teko dar iš kai 
ko girdėti taip pat pasielgus. 

Gal kartais advokatui tenka jaustis ne visai smagiai, kai teisėjas arba pir- 
mininkaująs kviečia patį bylininką ir ima jį klausinėti apie bylos aplinky- 
bes. Tačiau teisingumo jausmas gauna patenkinimą. 

Siekdamas nustatyti tikrą teisinio santykio tiesą, teismas, šalims ir nepra- 
šant, dažnai reikalauja tam tikrų aplinkybių išaiškinimo, papildomųjų įrody- 
mų pristatymo. O jei kartais teismas nepadaro, kas reikėjo padaryti bylos 
aplinkybėms išaiškinti, nors teismas ir neprašė, tai kasacinis teismas randa 
tame pagrindą sprendimui naikinti. Štai pavyzdys. Šalis kasacijos skunde pa- 
siskundė, kad ji nemokanti bylų vesti, kad jai rodęsi, jog yra įrodžiusi savo 
reikalavimą, o jei teismui negana buvę tų įrodymų, tai jis turėjęs jai nurodyti, 
kad dar reikia įrodymų. Vyriausiasis Tribunolas rado kasacijos skundą paten- 
likusio jos motinai mirus. Teismai, spręsdami bylą, turėjo atsižiūrėti į tą aplin- 
kybę, kad ieškovė ne pati ieško, o jos globėjas, neturįs prityrusio užtarėjo, ir 
todėl turėjo rimčiau įsigilinti į bylos esmę. Nesant rimtų ieškinio įrodymų, 
apygardos teismas, taikos teisėjui to nepadarius, turėjo nurodyti ieškovės glo- 
bėjui, kokie reikalingi įrodymai, kad ieškinys butų patenkintas (Liet. Teismų 
sutv. įst. $ 26, Vyr. Žin., Nr. 2-3). Užuot taip padaręs, apygardos teismas 
pasitenkino tiktai tuo, kad „pristatyti rašto įrodymai visai esą netinką, nes 
vienas antram prieštarauja“... ir Vyr. Tribunolas sprendimą panaikino. 

Eina byla dėl likusio po tėvo mirties ūkio padalinimo tarp vaikų, reika- 
laujant pripažinti tėvo testamentą skriaudingą iškėlusiems bylą. Valdan- 
tieji ūkį pagal testamentą atsikirto, kad ieškovai yra pasikvitavę, vadinasi, 

sutikę su tėvo valia; tačiau šiam atsikirtimui pristatė neaiškių įrodymų. 
Byla eina kelis metus ir štai apygardos teismas nutaria: „Duoti šalims 2 
savaites laiko pristatyti įrodymų išaiškinti: 1) ar žemė tėvo ir motinos 
„buvo valdoma bendrai ir, jei bendrai, tai kas ją valdė, 2) ar vaikams dalys 
buvo išmokamos atskirai iš tėvo ir motinos žemės, ar bendrai iš visos 
tėviškės, 3) kieno lėšomis išėjo mokslą sūnus N. ir kiek tas mokslas kaina- 
vo, 4) į kokius (kokybė) ūkius ištekėjo dukterys, kokias dalis jos ištekėda- 
mos gavo ir kas joms išmokėjo, 5) iš kokio ūkio atėjo marti į ginčo ūkį ir 
kokią dalį ji įnešė į ginčo ūkį, 6) ar esantieji byloje pakvitavimai liečia 
atidalinimą iš tėvo, ar iš motinos ūkio, 7) jei bus nurodyti liudytojai, tai 
juos klausti su priesaika pavesti vietos taikos teisėjui. Be to, duoti šalims 
1 mėnesį laiko pristatyti dukterų — ieškovių metrikus, taip pat ir atsako- 
vės — marčios jungtuvių metrikus“. Šitas nutarimas teismo buvo padary- 
tas šalims neprašant, bet pagal bylos aplinkybes, kurias teismas rado rei- 
kalą tiksliai išaiškinti. 

Tai yra ryškūs pavyzdžiai, kad teismas siekia surasti tikrą tiesą ir savo 
sprendimu teisingai išspręsti šalių ginčą. Tuo metodu Lietuvos teismai nuolat 
eina. Taikos teisėjai ir kolegialių teismų pirmininkaujantieji, taip pat ir 
dalyvaujantieji posėdyje teisėjai, ypač pranešėjai, duoda šalims klausimus, 
žodžiu nurodo įrodymų nepakankamumą ir t. t. Susidaro gyvas bylos ap- 
linkybių aiškinimas. 

Tačiau retkarčiais esti ir taip: teisėjas, paklausęs liudytojus ir davęs kiek 
prasitarti ieškovui, skelbia „bylos aplinkybės aiškios“ ir baigia, neduoda- 
mas kitai šaliai aiškinti arba davęs tik kelis žodžius ištarti. Savaime supran- 
tama, kad vienasmenis teisėjas, arba kolegialaus teismo pirmininkaująs yra 
darbo šeimininkas ir turi teisę duoti šalims aiškinti bylos aplinkybes tiek, 
kiek jis mato reikalinga. Tačiau beveik visai neduoti aiškintis šaliai teisėjui 
netinka, nors tas aiškinimas atrodytų bylai nereikalingas. Jis visuomet tei- 
sėjui yra reikalingas, dėl jam būtino dėsnio audiatur et altera pars; šalies 
pasisakymas, jei ir niekus ji pasakytų, teisėjui svarbu išgirsti dėl to, kad rai 
duoda jam dar daugiau pagrindo įsitikinti tos šalies pretenzijos tuštumu; 
be to, teismas veikia viešai: klausytojai, ne tik šalis, įsitikina teismo nešališ- 
kumu, tiktai kai jis išklauso abiejų šalių. Aleksandro Makedoniečio meto- 
das Gordijaus mazgui atrišti teismo darbui visiškai netinka. Savaime su- 

prantama, kad tinkamas teisingumui vykdyti ir ugdyti darbo metodo nau- 
dojimas reikalauja iš teisėjo didelio takto. 


3. Iki šiol kalbėjau apie civilinio teismo darbą. Dabar pasakysiu keletą žodžių 
apie baudžiamojo teismo veikimą. Žodinis šalių ginčo procesas savo dėsniais, 
išdėstytais Baudž. Proc. Įst. 65, 92, 101, 105, 684, 724 ir kt. str., yra visiškai 
palikęs teismo iniciatyvą nevaržomą aiškinti bylos aplinkybes, tiesą surasti. 

Baudžiamųjų bylų svarstymo reikalu negaliu neišreikšti čia pasigailėji- 
mo, kad iki šiol visiškai nemanoma atgaivinti veikusio prieš karą didesnėje 
dabartinės Lietuvos teritorijos dalyje prisiekusių sprendėjų instituto ir įvesti 
jį ir ten, kur jo prieš karą nebūta. 

Be to, aš turiu čia pasisakyti, kad manyje glūdi didelis susirūpinimas, ar 
padeda teisingumui vykdyti Baudžiamojo Proc. pakeitimas, išspausdintas 
„Vyriausybės žinių“ Nr. 312. Aš esu priėjęs neigiamą išvadą. Svarstant šio 
pakeitimo dėsnius jau a priori negalima laukti iš jo gerų išdavų. Viena iš 
priežasčių, dėl kurių 1864 metų procesas buvo uždėjęs teismo tardytojui 
pareigą patikrinti visus kvotos davinius, buvo žemas moralinis kvotą da- 
rančių valdininkų lygmuo. Kai valdininkas žino, kad jo veiksmas bus teis- 
mo tardytojo patikrintas, tai jis priverstas būti atsargesnis savo veiksmais. 
O ir pataisyti teismo tardytojui ne kartą pavykdavo tai, kas sąmoningai ar 
nesąmoningai buvo policijos negerai padaryta, net tiesą iškreipti stengtasi. 

Mūsų visuomenės pokarinis moralinis lygmuo neduoda man pagrindo tu- 
rėti kitokios vilties iš darbo, kuris išimtas iš priverstinio teismo tardytojo 
patikrinimo. Baudž. Proc. Įst. 2495 str. paskutinė pastraipa sako, kad „kvotos 
veiksmai yra lygūs rengiamojo tardymo veiksmams“, tai nors to paties įsta- 
tymo 269 str. duoda teismo tardytojui teisę tikrinti kvotos veiksmus, bet 
tiems veiksmams esant lygiems savo reikšme jo, tardytojo, veiksmams, sun- 
ku laukti iš jo pasiryžimo stoti policijai priešo vagon, ypač kai jis yra neutra- 
lus asmuo, o policijos valdininkas yra uolus valdančios partijos atstovas. 

Didelė atsakomybė uždėta šia novela valstybės gynėjui. Tačiau su atsako- 
mybe yra susijusi ir didelė teisė, kompetencija, tad tokia padėtis valstybės 
gynėjui gali patikti. 

Aš asmeniškai mažai turiu faktų savo susirūpinimui paremti, nes mažai 
baudžiamųjų bylų ginu, tačiau du atsitikimai iš mano praktikos tą susirūpi- 

nimą ugdo: policijos organų buvo eita keliu, kurį nurodė, mano manymu, 
pats nusikaltėlis, vienoj byloj brolio nužudytojas. Policijos veiksmai nebu- 
vo tikrinami ir teismui teko teisti tuos, kurie buvo nurodyti įtariamais. 
Teismas kaltinamuosius išteisino; teisybė iš dalies buvo pasiekta, bet nevi- 
siškai, nes tikras kaltininkas liko nebaustas. Davinių prieš jį buvo per vėlu 
rinkti, o gal ir valstybės gynėjas, teismo sprendimui įvykus, liko tos nuo- 
monės, kuri buvo pasireiškusi kaltinamuoju aktu. 

Šiaip ar taip, mano manymu, mūsų gyvenimo aplinkybės, mūsų visuo- 
menės pokarinė moralinė būtis neduoda pagrindo gėrėtis šita novela. 

Kad ir kažin ką man tvirtintų, aš vis dėlto nematau kitos tikresnės garan- 
tijos dorovinei žmogaus lygčiai pakelti ir jai sutvirtinti, kaip tiktai aukštąjį 
mokslą. O asmenų, išėjusių šitąjį mokslą, mes dar ir dabar neturime pa- 
kankamai net teismo darbininkų kadrui užpildyti, tai ką bekalbėti apie 
policijos kadrą. 

Kad teismai galėtų teisingumą vykdyti, reikalinga jų ir jų darbo tinkama 
santvarka. Pagrindiniai tos santvarkos dėsniai yra žmonijos ilgų amžių sie- 
los ir proto nustatyti: tai 1864 metų Teismų įstatymų dėsniai. 

Temos tęsinys: — „Teisė“, Nr. 37, 1937, p. 10-23, 


Aeguitas (lot.) — lygybė, teisingumas 

Summum jus — summa injuria (lot.) — griežčiausias įstatymas yra 
didžiausias neteisingumas 

Justitia est fundamentum regnorum (lot.) — justicija yra valstybės 
pagrindas 

Conditio, sine gua (lot.) — būtina sąlyga (sąlyga, be kurios...) 

Es erben sich Gesetz und Rechte wie eine ewige Krankheit fort (uok.) — 
Teisės ir įstatymas paveldimi iš kartos į kartą kaip amžina liga 

Der innere Wert des Rechts (vok.) — vidinė teisės vertė 

Non enim ratio obtemperandi, sed obtemperantia subditum facit (lot.) — 
ne raginimas paklusti, bet paklusnumas verčia nusileisti 

Ist, gilt (vok.) — yra, galioja 

Audiatur et altera pars (lot.) — tebūna išklausyta ir antroji pusė 


Konstitucijos 23-asis $ ir jo santykis 
su įvairiomis mūsų įstatymų 
leidybos novelomis 


P Leonas 


„Teisė“, 1937, Kaunas, 
Nr. 37, p. 10-23. 


eisės“ Nr. 23 man teko išsitarti klausimu, kaip mūsų teismų spren- 
dimais yra siekiama realizuoti teisingumą. Šiame rašte aš kalbėsiu, 
kaip pats įstatymų leidėjas yra gyvenimo aplinkybių verčiamas įstatymais 
siekti tikro teisingumo. Tūlas gali pastebėti man, kad visa teisė, visi įsta- 
tymai siekia tikro teisingumo. Pastaba būtų klaidinga. Toli gražu ne visi 
įstatymai siekia realizuoti teisingumą. Juk ir vergija buvo paremta teise; ir 
baudžiavos buvo įstatymų tvarkomos; jos rusų kalboje turėjo net teisės 
vardą — kriepostnoje pravo. O mūsų teisingumą sąžine įvertinant, ar galima 
kalbėti, kad tos socialinės santvarkos buvo teisingumo dėsniais pagrįstos. 
Ir dėl kai kurių vėlesnio laiko, nei vergijos ar baudžiavų laikai, įstatymų ar 
gali būti šiandien ginčo, kad jie siekė ne teisingumo, bet viešpataujančio 
negausaus luomo privilegijų, kaip, pvz., žemiečių viršininkų instituto įve- 
dimas, arba bajorų žemės banko įsteigimas carinėje Rusijoje. 

Mūsų konstitucijos 23$ skelbia: „Nuosavybės teisė saugojama. Piliečių 
turtą galima nusavinti įstatymo keliu tik viešajam reikalui esant“. Kalbė- 
damas apie nuosavybės teisę įstatymas turi omenyje viešpataujančią as- 
mens nuosavybės teisę. Kai visuomenės gyvenimo pagrinde glūdi, kaip 
vienas iš tvirčiausių šulų, asmens nuosavybės teisė, tuomet greta to šulo 
glūdi kitas teisės šulas: laisva valia daromos sutartys. Be laisvos valios 
sutartims daryti užtikrinimo neįmanomas nuosavybės teisės saugojimas 
ir jos sveikas gyvavimas. 

Tačiau socialinio gyvenimo analizė, daugelio mokslininkų, ypač Karlo 
Markso veikalais padarytoji, yra įrodžiusi, kad visuomenės gyvenime, vei- 

kiant aukščiau nurodytiems dviem teisės dėsniams, vyksta daug labai skau- 
džių skriaudų, išnaudojimų, neteisingumų. Pastaruosius išaiškinus, socia- 
linio gyvenimo tvarkymas jau nelieka vien individualizmo vedamas, bet 
mėgina eiti socialumo keliais. 

Prieš imdamasis nagrinėti tą klausimą, kuris išrašytas kaip šio rašinio 
tema, turiu pateikti skaitytojui kelias prirengiamas mintis. Tad mano šis 
rašinys savaime skyla į tris dalis. 

1) Socialinio gyvenimo pagrindas yra ekonomika. 

2) Socialinė teisė (droit social, Socialrecht). 

3) Ekonomikai ir socialumo pradui veikiant, imperatyviai teisės refor- 
mos vyksta socialumo linkme. Tokių reformų pasireiškimai Lietuvos įsta- 


tymų leidyboje. 


I. Dar Giovanni Vico savo veikale, išleistame 1725 metais vardu „Naujo 
mokslo apie tautų bendrą prigimtį pagrindai“ buvo pabrėžęs ekonomikos 
reikšmę žmonių idėjoms. Jisai svarstė klausimą, iš kur žmonių gauti dievai. 
Paėmęs dar Varrono surinktus 3 000 dievų vardų, jisai įrodė, kad žmonės 
sukūrė sau dievus savo reikalų ir naudų spiriami. Religija ir laukų dirbi- 
mas, kalbėjo Vico, eina iš vienos priežasties; todėl išarti laukai yra pirmieji 
dievų aukurai!. 

Garsusis Montesgieu taip pat didelę reikšmę socialiniam žmonių gyve- 
nimui teikė medžiaginėms to gyvenimo sąlygoms*. Im. Kantas veikale 
„Bendra gamtos istorija ir dangaus teorija“, išleistame 1755 metais, taip 
pat yra kalbėjęs: „Nežiūrint begalinio skirtingumo, kuris yra tarp gabu- 
mo galvoti ir medžiaginio kūno, vis dėlto yra tikra, kad žmogus, gaunąs 
visas sąvokas ir vaizdus iš įspūdžių, kuriuos sukelia jo sieloje visata, jo 
kūnui tarpininkaujant, visiškai priklauso nuo savumų tos medžiagos, su 
kuria surišo jį Kūrėjas. Tai liečia tiek jo įspūdžių aiškumą, tiek jo gabu- 
mą juos jungti ir lyginti, kuris gabumas yra vadinamas galvojimo gabu- 
mu“. Nuo savęs pastebėsiu, kad socialinis gyvenimas ir jo reiškinys — 
teisė — yra proto kūriniai; tad jeigu, Im. Kanto manymu, medžiaginės 


! Žr. L.Voltmano Istoričeskij materializm, 9 psl. | 
? Žr. jo L'ėsprit des lois, arba mano „Teisės filosofijos istorija“, 190 ir kt. psl. 

aplinkybės turi aukščiau nurodytą reikšmę žmogaus galvojimui, jos turi 
tą reikšmę ir socialiniam gyvenimui. 

Iš visų žmogaus interesų visumos ypač viena dalis, sako sociologas V. Pare- 
to, yra svarbi socialiniam gyvenimui, — tai ekonominiai interesai. 

Ypač socialistai (komunistai) su Karoliu Marksu priešakyje yra įrodę ir 
teigia ekonomikos lemiamą reikšmę žmonių socialiniam ir apskritai psi- 
chiniam gyvenimui. 

Jų pasaulėžiūrai pavaizduoti aš čia įdedu tik vieną visai naujo laiko formu- 
lavimą. Būtent „Priekalo“ 1936 metų 1 Nr. K. Klioris, kritikuodamas prof. 
V. Čepinskio „Kultūroje“ išspausdintą raštą „Kapitalizmo krizė ir socializmo 
perspektyvos“, taip formuluoja mano čia kalbamą mintį: „Ekonominė vi- 
suomenės struktūra yra pamatas, o visuomenės ideologija — antstatas, ir jos 
išsivystymas ir pasikeitimas priklauso nuo ekonominės struktūros“. 

Kas čia anksčiau pasakyta apie ekonomikos santykį su žmonių socialiai 
psichiniu gyvenimu, tai tenka taikyti ir teisei, nes ji yra socialinis psichinis 
reiškinys. Reikia tik pastebėti, kad kai kas per daug nukrypsta į vieną šalį, 
užmiršdamas, kad pati ekonomika yra žmogaus proto kūrinys; tačiau, iš 
antros pusės, tiesa yra, kad proto jėgų išsivystymas vyko daugiausia me- 
džiaginių žmogaus reikalų spiriamas, veikiamas. 

Žmogaus psichikos kūryba yra nelengvas darbas. Ypač sunkus yra įstaty- 
mų kūrimo darbas. Todėl įstatymai lieka ilgai veikti net visai pasikeitus 
socialinio gyvenimo sąlygoms, kurioms esant įstatymai buvo sukurti. 

Todėl kultūringos žmonijos prieita toji tiesa, kad būtinas yra dalykas 
duoti teisėjo sąžinei laisvės taikant įstatymus gyvam gyvenimui. Kaip 
vanduo graužia akmenį, taip gyvenimas — įstatymus. Teisėjas, turėdamas 
teisę taikyti įstatymus pagal sąžinę, kad būtų vykdomas teisingumas, tai- 
ko juos naujoms gyvenimo sąlygoms. Iš to per ilgą laiką yra gaunami 
tokie rezultatai, kokie taip buvo nupiešti teisininko Larnaude'o, Prancū- 
zijai 1904 metais minint Napoleono kodekso šimto metų sukaktuves: 
„Mes daugiau neturime civilinio kodekso... Prancūzija dabar iš tikrųjų 
gyvena beveik papročio valdoma“? Grazo universiteto profesorius Svo- 


3 Žr. Archiu fūr Rechts-u. Wirtschafsphilosophie, 1932 m., 4 kn., 461 psl. ir 
466 psl., Svobodos str. Das Privatrecht der Zukunft. 

boda, iš kurio straipsnio aš paėmiau šias citatas, nuo savęs priduria, kad 
dėl kodekso nuostatų nepakankamumo teisėjo laisvė, tapusi didele, atve- 
dė teisės tarimą iki to, kad savarankiškas kūrimas praplėtė rašytąją teisę. 

Reikia dar pastebėti, kad ne tik vienoje kurioje visuomenėje kinta socia- 
linio gyvenimo sąlygos, ypač medžiaginės, bet ir visoje žmonijoje. Žmo- 
niją vis labiau jungia į vis glaudesnius santykius įvairios kultūrinės prie- 
monės; grynai medžiaginės: geležinkeliai, orlaiviai, garlaiviai; medžiagi- 
nės-dvasinės: spauda, telegrafas, telefonas, radijas. Susidaro būtinas reika- 
las ieškoti bendrų teisės priemonių. Šitą reikalą tas pats prof. Svoboda 
tame pat straipsnyje taip išreiškė: „Niekuomet nėra buvęs toks iš ūkio pa- 
grindo aukštai išaugęs interesų solidarumas tarp tautų ir valstybių toli sie- 
kiančiai civilinės teisės pagrindų valstybei susidaryti, koks yra dabartyje“. 
Teisės suartinimas yra reikalingas ne tik privatinės teisės srityje, bet ir vie- 
šosios, kurioje valstybių priešingi interesai griežtai veikia vieni kitus, — 
pridursiu, dažniausiai medžiaginiai interesai. 


II. Visa teisė yra socialinis reiškinys. Atrodytų, lyg nesąmonė kalbėti 
apie kokią ypatingą socialinę teisę. Bet yra teisės rūšių. Be to, ir kiekvieno 
žmogaus arba žmonių grupės reikalai yra socialiniai reikalai, o jų keliamie- 
ji klausimai yra socialiniai klausimai. Vis dėlto yra specifinis klausimas, 
kuris ir moksle, ir gyvenime yra įgijęs pilietybės teises, tai socialinis klau- 
simas, plačių beturčių darbininkijos masių padėties klausimas. Tad yra ir 
socialinės teisės problema. Įstatymai, kurie siekė beturčio darbininko inte- 
resus ginti, pradžioje buvo vadinami „Fabrikų įstatymų leidyba“, bet to- 
liau šie įstatymai gavo „Socialinės įstatymų leidybos“ vardą. 

Saragosos universiteto profesorius Lacambra straipsnyje La thėorie pure 
du droit et Vidėe du droit social yra plačiai svarstęs socialinės teisės prigimtį". 
Anot jo, mūsų dienomis plačiausiai ir giliausiai šios teisės prigimtį yra 
aptaręs G. Gurvičius veikaluose: L'idėe du droit social, Notion et systėme du 
droit social ir Le temps prėsent et Pidėe du droit social. Gurvičiaus esąs toks 
požiūris: teisės moksle dabar yra absoliučiai individualizmo pažiūra užvieš- 
patavusi: jis nežino kitokių teisės realizavimo formų, kaip tik subordinacija 


* Žr. žurnalo Rėvue internationale de la thėorie du droit, 1935 m., I sąs., Brno. 

ir koordinacija, ir visai užmirštąs, kad yra dar bendrumo, arba integracijos, 
teisė, kad greta individualiosios teisės dar yra socialinė teisė. Socialumas — 
tasai teisės židinys — turi dvi formas: a) santykį vieno atskiro asmens su kitu 
asmeniu; čia socialumas pasireiškia atskirų asmenų savitarpio santykiais: jų 
lyginimusi ir susitarimu; ir b) bendrumą, kur socialumas pasireiškia bendra- 
vimu ir integracija. Šitos dvi formos yra du pirminiai normatyviniai faktai, iš 
kurių kiekviena teisės norma ima sau priverčiamąją jėgą. Tais normaryvi- 
niais faktais yra laikomi tie junginiai, kurie gimdo jų (normatyvinių faktų) 
socialinę esmę, gimdydami teisę, tarnaujančią jiems pagrindu, — junginiai, 
kurių sutvarkymas ir teisės gimimai sutampa tarp savęs. Tuo būdu pagrindi- 
nė teisės definicija yra ši: teisė yra pozityvi tvarka, kuri yra mėginimas reali- 
zuoti teisingumą tam tikroje aplinkoje; arba, kitaip tariant, ji yra prirengia- 
masis antasmeninių ir asmeninių vertybių sutaikymas, esant pagrinde mora- 
liniam idealui, kuriam sutaikymas tarnauja būtina ir a priori duota priemo- 
ne; arba, dar kitaip, teisė yra visuma imperatyviai atributyvinio pobūdžio 
daugiašalių taisyklių, kurios nustato tiksliai nusakytą savitarpio priklauso- 
mumą tarp prievolių ir atitinkančių jas reikalavimų (teisių), ima savo priver- 
čiamąją jėgą iš normatyvinių faktų ir tam tikrais atvejais leidžia būti vykdo- 
mai prievartai, neišvengiamai nereikalaudamos jos. Iš šitos teisės definicijos, 
sako Lacambra, esą aišku, kad Gurvičius yra priešingas buvusio Vienos pro- 
fesoriaus H. Kelseno teisės definicijai, nes pastarasis esąs absoliutaus valsty- 
bės suverenumo gynėjas. Straipsnio autorius, prof. Lacambra, imasi derinti 
Kelseno ir Gurvičiaus teisės nusakymus, rasdamas juose daug bendrumo. Aš 
čia nesvarstysiu, tik pastebėsiu, kad G. Gurvičiaus griežtas Kelseno, kaip jo 
antipodo, apibūdinimas neatitinka H. Kelseno pažiūrų. Šį kartą mane domi- 
na G. Gurvičiaus pabrėžtoji teisės socialinė prigimtis. Jisai, anot Lacambros, 
nurodo šiuos septynis charakteringus teisės požymius: 

1. Pagrindinė socialinė teisės funkcija: ji yra objektyvi visumos integra- 
cija, narių bendrą gyvenimą derinant. 

2. Teisės priverčiamosios jėgos pagrindas: tos pat visumos, kurią teisė 
integruoja, tiesioginis šitos teisės gimdymas. 

3. Teisės objektas. Visumos vidaus gyvenimo reglamentacija. 

4, Vidinė tam tikro juridinio santykiavimo struktūra: tiesioginis visumos 
dalyvavimas teisėje, neskirstant jos narių. 

5. Išorinis pasireiškimas: teisė turi socialinę galią, normaliais atvejais ne- 
susijusią su besąlygine prievarta. 

6. Teisės realizavimas organizacijose: neorganizuota teisė anksčiau pasi- 
reiškia nei organizuota, negaudama kitokių išreiškimų, kaip tik bendradar- 
biavimo organizacijose teisės išreiškimus, turinčius lygybės tendenciją. 

7. Teisės subjektas, kuriam socialinė organizuota teisė yra adresuojama: 
jis yra kolektyvinis sudėtinis asmuo". 

Aš nesustosiu ties G. Gurvičiaus teisės nusakymo kritika; savaime aišku, 
kad jis, laikydamas neorganizuotą teisę teise, prieštarauja sau, nes teisę jis 
nusako kaip ordre des rėgles. Jo neorganizuotą teisę reikia suprasti tokią 
teisę, kaip, pvz., papročių teisė. 

Aš atpasakojau čia G. Gurvičiaus teisės nusakymą jos socialinei pri- 
gimčiai pabrėžti. Reikia pastebėti, kad ir H. Kelseno teisės teorijai nėra 
svetima šita teisės prigimtis. Prof. M. Romeris taip atpasakoja pagrindi- 
nes H. Kelseno mintis: „Normatyvinė tvarka“ („imperatyvinio normavi- 
mo tvarka“, Sollen) — tai esanti tvarka socialinė. Šiuo atžvilgiu valstybė 
nesiskirianti nuo kitų socialinio bendravimo padarinių, nuo kitų sociali- 
nių junginių. Tad, tęsiant Kelseno mintį, reikia pripažinti, kad kiekvie- 
nas socialinis junginys tai — esanti sui generis normatyvinė tvarka, sui 
generis skirtinga Sollen, kurios skirtingumas pareina nuo tvarkos pagrin- 
dan dedamų skirtingų imperatyvinių normų““. . 

Integracija, pagal Gurvičių, reiškia dar nesutvarkytą bendrumą, įvadą į 
tvarką, kurios aktyvaus būdo dalį sudaro tam tikras vienetas ir kuri uždeda 
jam prievolę, bet dar nestatydama jo priklausomybėn, nes atskiri jo (vie- 
neto) nariai yra gana atskirti nuo vienas kito; nariai dar tik integruoti visu- 
moje, dalyvauja jos vieningame gyvenime ir turi tokius bendrus santykius, 
kuriuose sakoma ne „aš, tu, jis“, bet „mes“; tai ir yra integracija, bet ne 
koordinacija. 

Dėl mano nuomonės, kas yra teisė, aš kreipiu skaitytoją į savo „Teisės 
enciklopediją“. Manau, kad mano definicija atitinka Lacambro teigimą, 


* Op. cit., 3 psl., Lacambra yra paėmęs iš G. Gurvičiaus Le temps prėsent etc. 
162, 164-165 psl. 
“ M.Rė6meris, „Valstybė“, I t., 279 psl. 

kad valstybė suteikia socialinei teisei jos prigimtį ir galią, kad stricto sensu 
valstybė suteikia teisei juridinę galią. 

Pateiksiu, socialinei teisei giliau apibrėžti, dar Ernsto Herco minčių iš jo 
straipsnio Individualrecht und Socialrecht, išspausdinto tame pat žurnale?. 

Individualioji teisė ir socialinė teisė, individualizmas ir socializmas, anot 
Herco, šiandien esą visų lūpose. Ypač kalbama dėl individualizmo pasau- 
lio santykio su individualiąja teise ir dėl socializmo pasaulio santykio su 
socialine teise. Abi šios teisės turi įvairias reikšmes. Kadangi abi tos sąvo- 
kos yra teisės mintys, tai skirtumas tarp jų dažnai esąs neigiamas, nes jis yra 
ne teisės, bet faktiškų aplinkybių. Tačiau yra aiškus reikalas skirti jas. 

Individualioji teisė veikia ten, kur yra dvi ar daugiau šalys su savo reika- 
lavimais, arba, kitaip sakant, su savo reikalavimais ir prievolėmis; tą santykį 
taip pavaizduosiu: 

A (asmens ar asmenų) reikalavimas — B (asmenų) prievolė, 

A (asmens ar asmenų) prievolė — B (asmenų) reikalavimas. 

Tai definicijai neprieštarauja juridinio asmens faktas dėl to, kad jame 
individų junginys veikia kaip vienas asmuo. 

Nustatant individualiąją teisę, remiamasi indukcijos metodu. Analizuo- 
jami sudėtingi žmonių santykiai į atskirus veiksmus ir tų veiksmų teisiniai 
veikimai remiami tam tikromis prezumpcijomis, kurios išskirsto juos į at- 
skirus, arba į neaprėžtą atskirų eilę. Faktiškas veiksmas virsta reikalavimu, 
noras virsta teisės valia, žmogus virsta asmenimi. 

Kitaip yra su socialine teise. 

Teisinius žmonių santykius galima suprasti ir jų junginio požiūriu. Šitie 
santykiai vyksta žmonių junginiuose, kurie ne jausmais yra apčiuopiami, bet 
mintimi suvokiami; jiems ištirti ir pažinti pirminė sąlyga yra idėja, kuri esa- 
mųjų junginių yra tikslas, o besidarančių junginių yra autoritetas. Autorite- 
tas yra dvasios jėga, kuri gyvena junginį sudarančios visuomenės sąmonėje. 
Grynasis smurtas nėra autoritetas, tačiau autoritetas vis dėlto yra jėga, — kiek 
ji priverčia individą, tampa socialinės teisės šaltiniu. Todėl faktas esti norma- 
tyvus ne kaip faktas, bet dėl to, kad faktiškas veiksmas yra įkūnijęs savyje 
autoritetą. Kai jis kaip dvasinė jėga priverčia visą sąmonę, jis tampa norma. 


7? Revue intern. 1935 m., 3 sąs. 

Čia teisė yra priemonė idėjai realizuotis. Ji realizuojama žmogaus veiksmais. 
Idėja, kaip ir visa kas, yra reliatyvus dalykas. Kad jos realizavimas būtų gali- 
mas, reikia susiprasti dėl jos turinio. Tasai susipratimas pasireiškia junginio 
kuriamame akte: valstybei jis turi vardą konstitucija, draugijoms jis vadina- 
mas įstatais, savivaldybėms jis yra valstybės įstatymas ir kt. 

Socialinei teisei tirti ir pažinti metodas yra labiau dedukcinis, dėl to, kad 
junginio tikslas yra iš anksto nustatomas. 

Tiriant individualiosios teisės santykį, tenka spręsti, kas turi teisę, 0 ti- 
riant socialinės teisės santykį, siekiama nustatyti, kas turėjo įvykti. 

Prof. Ernstas Svoboda nurodo, kad nusisekęs esąs teisės, tiek civilinės, 
tiek ir bendrai teisės, objekto nusakymas, prof. Sauerio duotas, būtent: 
teisė yra socialinis gyvenimas su jo medžiaginiais ir idealiais reikalais. 

Socialinei teisei giliau suprasti pravartu dar pateikti Fr. Darmštaedterio 
minčių iš jo straipsnio „Socialinė vienybė“. 

Pastebėjęs, kad žmogaus būtybė nėra pastovi, bet, kaip sudėta iš norų 
(geismų) ir siekimų juos patenkinti, nuolat juda ir kinta, kad jos norai ir 
reikalai yra ne tik kūno, bet ir dvasios norai ir reikalai, ir kad žmogaus 
būtybės turinys yra kūno ir dvasios reikalų nuolatinis kėlimas ir tenkini- 
mas, kurį vykdydamas žmogus stovi prieš kitus žmones, čia priešingas jiems, 
čia solidarizuodamas su jais, Darmštaedteris kelia klausimus: ką gi reiškia 
socialumas šitame žmogaus būtybės esmės ir pareigos priešingume ir soli- 
darume? Kas stumia žmogų į socialumą? Ar pareigos vykdymas? Kūno ar 
dvasios reikalai veikia jį socialumo linkme? 

Į tuos klausimus Darmštaedteris taip atsako: kadangi žmogaus gyveni- 
mas pasireiškia judėjimu ir kitimu, tai dvasios pradas turi reikšmės nurody- 
tu atžvilgiu. Tačiau jis turi reikšmės ne tuomet, kai žmogus yra vienas sau, 
bet tuomet, kai jis gyvena kartu su kitais žmonėmis, — kai yra daug žmo- 
nių. Bendrumas yra tai, kuo vienas žmogus teigiamai veikia kitą, arba ko 
žmogus laukia darant iš kitų pusės. Pvz., aš iš bado atimu draugo duonos 
kąsnį. Aš sukeliu kitam tėvynės meilę, taigi jis lygiai sa manim aukoja savo 
jėgas tėvynės labui. Iš kur kyla ši įvairi žmogaus rolė? Iš kūno ar dvasios 
reikalų tenkinimo? 


5 Žr. Archiv. etc. 1929 m., I sąs. 

Savitarpio pagalba ir veikimas, tenkinant kūno reikalus, yra visai aiškūs 
ir nuolat vyksta, bet to veikimo priežastis nelieka vien kūniškų išgyvenimų 
ribose, o pakyla į pareigos jausmo aukštumas, į pareigos supratimą ir į 
dvasios gyvenimo sritį. Šitoji pareiga ir yra tasai socialumo pradas, kuris 
jungia žmones į kolektyvinius vienetus. 

Apskritai, sako Darmstaedteris, duoti prieš gaunant, gauti nedavus yra 
tai, ką reiškia bendraujančių vienybės pareiga. Teisingumas yra duoti greta 
su gauti ir gauti su sąlyga duoti. Tame glūdi pareiga, ir čia vyksta bendrau- 
jančių vienybė. 


III. Aukščiau buvo pasiaiškinta, kad socialinio gyvenimo pagrindą suda- 
ro ekonomika. Iš to, kaip ir kieno sugebėta daugiau turtų pagrobti, juos 
valdyti ir jais naudotis, susidarė žmonių įvairūs klodai, luomai, klasės. 

Nuo pat civilizacijos pradžios gamyba paremta profesijų, luomų. kla- 
sių priešingumais, pagaliau sukaupto darbo (kapitalo) ir dirbamojo darbo 
antagonizmu. Be priešingumų nebūtų progreso — štai dėsnis, kuriuo 
iki šiol rėmėsi civilizacija, sako L. Volrmanas?. Kaip buvo prisiminta, 
socialiniai santykiai yra glaudžiai susiję su gamybos jėgomis. Įgydami 
naujų gamybinių priemonių, viešpataujančios klasės keičia ir gamybos 
būdą, o pakeitus gamybos būdą pragyvenimo priemonėms įsigyti, kin- 
ta ir visi socialiniai santykiai. Tie patys žmonės, kurie pakeičia sociali- 
nius santykius pagal savo medžiaginį gamybos būdą, pakeičia taip pat 
principus, idėjas ir nuostatus. Tad visa tai yra laikina. Susidarius visuo- 
menės klasėms, tie kitimai vyksta klasių kovos būdu. „Visa visuomenės 
istorija, — sako L. Voltmanas, — iki mūsų dienų buvo ir yra klasių kovos 
istorija.“ Viešpataujančios idėjos esti tos, kurios priklauso viešpatau- 
jančiai klasei. 

Kaip praeityje, taip ir dabar beveik visuose kraštuose, išskyrus SSRS, 
viešpataujančioji klasė yra turinčiųjų klasė. Taip yra ir Lietuvoje. Turintie- 
ji, savaime suprantama, yra nuosavybės saugojimo šalininkai, tad ir laisva 
valia daromų sutarčių šalininkai. Tačiau gamybos darbininkai, laikui ei- 
nant, vis labiau ir labiau susipranta, organizuojasi ir tuo būdu sudaro rimtą 


? L.Voltman. Istor. materialism, 1914 m.. 125 psl. 

medžiaginę pajėgą beturčių interesams ginti. Be to, ir turinčių interesų 
gynimo ir rūpinimo būdai kinta, aukščiau mano nurodytiems pasaulinio 
masto veiksniams veikiant. 

Darbininkijai besiorganizuojant ir stiprėjant, gamybos būdams kintant, 
mums tenka gyventi ir teisės įdomaus kitimo procesą. 

Aš negaliu čia liesti, dėl laiko ir vietos stokos, teisės kitimų kalbamu 
atžvilgiu kituose kraštuose, ir apsiriboju tik Lietuva. Ir Lietuvos teisės ki- 
timą liesdamas, aš nesigilinsiu į įstatymų turinį, o pasinaudosiu juo tik 
tiek, kad būtų matoma, kad tasai įstatymas yra mano kalbamosios minties 
vaizdavimas. Be to, iš anksto pasisakau, kad neturiu galvoje išsemti visus 
tam tikrą klausimą liečiančius mūsų įstatymus, o pasinaudosiu tik kai ku- 
riais, mano manymu, svarbesniais. 


1. Socialinė įstatymų leidyba, kuri savo pradžioje buvo vadinama „fabri- 
kų įstatymų leidyba“ ir kuri turi tikslą kapitalistiniuose kraštuose švelninti 
vadinamojo socialumo klausimo šiurkštumus, gana seniai gavo pradžią to- 
se valstybėse, kurios eina kapitalistinės fabrikų gamybos priešakyje. Taip, 
pvz., Anglijos pirmieji šios rūšies įstatymai, draudžiantys naudotis mažų 
vaikų darbu naktimis kai kuriuose fabrikuose, aprėžiantys darbo laiko il- 
gumą ir kt., buvo išleisti 1802 metais. 

Šios rūšies įstatymų buvo išleista ir carinėje Rusijoje. Kol buvo išleisti 
savo įstatymai, vien jie veikė Lietuvoj. 

Esant dabartiniam režimui Lietuvoje, buvo išleista nemažai šios srities įsta- 
tymų, kuriuos aš suskirstysiu į dvi dalis: 1) įstatymai darbui, ypač jo sąly- 
goms, tvarkyti ir 2) įstatymai darbininkams organizuoti ir jų padėčiai gerinti. 
| 1) Čia pirmiausia reikia nurodyti Pramonės darbininkų samdos įstatymą, 
išleistą 1933.XI.11 (Vyr. žin., 429 nr.). Jo 3$ vidaus reikalų ministeris 
nustatė darbininkų-mokinių samdos taisykles (Vyr. žin., 483 nr.). Šiuo įsta- 
tymu labai aprėžiama laisva valia samdos sutarčiai daryti: 178 draudžiama 
samdyti nesuėję 14 metų amžiaus vaikai; 18$ nepilnamečiai nuo 14 ligi 18 
metų ir moterys negali būti imami į darbą nuo dešimtos valandos vakaro 
ligi penktos val. ryto; įmonės vedėjas yra baudžiamas bauda ligi 300 litų, 
jei moka samdininkui uždarbį vietoj sutartų pinigų duona, prekėmis ar 
kitais daiktais. 

Toliau reikia nurodyti Dvarų darbininkų samdymo ir atstatymo įstatymo 
nustatytai pašalpai gauti taisykles (Vyr. žin., 278 nr.), išleistas 1928.V1.13, 
kuriomis valstybė nustatė savo pareigos išparceliuotų dvarų darbininkų at- 
žvilgiu realizavimą, ir Žemės ūkio darbininkų samdos įstatymą, išleistą 
1929.V1II.12 (Vyr. žin., 306 nr.), kurio kai kurie paragrafai buvo pakeisti 
1932.11.23 (Vyr. žin., 377 nr.). Šio įstatymo 10$ davė vidaus reikalų minis- 
teriui, susitarus su žemės ūkio ministeriu, nustatyti įstatymų apybrėžose 
normalias samdos sutarčių sąlygas, kuriose gali būti nustatytos samdinin- 
kui atlyginti ir atsiskaityti normos. Primintinas dar Nakties darbo kepyk- 
lose įstatymas. 

2) Darbininkams organizuoti ir jų padėčiai gerinti dabartinio režimo 
yra išleista gana daug įstatymų. Būtent: I. Darbo Rūmų įstatymas (Vyr. 
žin., 505 nr.), išleistas 1935.X.24. Jų tikslas 2$ taip nusakytas: Rūmų 
tikslas yra rūpinti kultūrinius, ekonominius ir socialinius pramonės, pre- 
kybos, statybos, transporto ir kitų sričių samdomųjų darbininkų ir tar- 
nautojų reikalus, Tad reikalai Rūmų rūpinami tik vienos visuomenės 
gyventojų klasės, o lėšas sudaro ne tik darbininkų ir tarnautojų mokes- 
čiai, bet ir darbdavių mokesčiai, ir valstybės iždo duodamos sumos (29$). 
II. Ligonių Kasų įstatymas. Šis įstatymas buvo išleistas dar prieš 1925 
metų gruodžio 16-17 d. perversmą, 1926.V.27 (Vyr. žin., 227 nr.), bet 
po to perversmo jis buvo praplėstas 1931.IV.2 (Vyr. žin., 353 nr.) ir įgy- 
vendintas, o 1934.1.23 naujai išleistas (Vyr. žin., 434 nr.). Ligonių Kasų 
įstatymas turi reikšmės ir darbininkų organizavimui, ir jų padėčiai gerin- 
ti, — labiau šio antro tikslo siekia. II. Socialinio draudimo valdybos įsta- 
tymas, išleistas 1933.IV.29 (Vyr. žin., 412 nr.). Pirmą kartą šis įstatymas 
buvo išleistas 1926.V.18 (Vyr. žin., 225 nr.), bet jisai nebuvo vykdomas. 
Naujo įstatymo 3$ valdybos nariai ir tarnautojai gauna atlyginimą iš vi- 
daus reikalų ministerijos. IV. Vien darbininkų padėčiai gerinti galima 
nurodyti, be veikiančių, dar ir prieškarinių laikų įstatymų, naujai išleis- 
tus šiuos: Bedarbių registracijos taisyklės, vidaus reikalų ministerio iš- 
leistos 1927.11.22; dar prieš perversmą vidaus reikalų ministro Požėlos 
pasirašytos, bet po jo, 1926.XII.31 išleistos (Vyr. žin., 242 nr.) ir 1927.11.22 
pakeistos Viešųjų darbų lėšų gavimo ir naudojimo taisyklės, kuriomis 
prievolė tuos darbus organizuoti uždėta savivaldybėms, vadinasi, jos pri- 

valo duoti bedarbiams darbo ir jį apmokėti. Pažymėtinas dar Viešųjų 
darbų fondo įstatymas (Vyr. žin., 431 nr.). Pagaliau Draudimo nuo nelai- 
mingų atsitikimų įstatymas (Vyr. žin., 531 nr.). Šiuo įstatymu sudaroma 
draudimo kasa, kurios lėšos susidaro iš įvairių šaltinių, bet svarbiausi yra 
draudimo mokesčiai, kuriuos turi mokėti samdytojai, o apaiaucžiami yra 
darbininkai, tarnautojai ir mokiniai (7 ir 69$)'9. 


2. Civilinės teisės įstatymai, aprėžiantieji nuosavybės teisę. 

Čia pirmiausia reikia pažymėti įstatymus: Namų savininkų skolų mokė- 
jimui palengvinti įstatymas, išleistas 1934.X.19 (Vyr. žin., 444 nr.), ypač jo 
papildymas, išleistas 1936.V.7 (Vyr. žin., 532 nr.), ir Ūkininkų skolų mo- 
kėjimui palengvinti įstatymas, išleistas 1934.1I.1 (Vyr. žin., 435), ir jų abiejų 
pakeitimai ir papildymai, išleisti 1935.X.31 (Vyr. žin., 507 nr.), ir dar abiem 
tiems įstatymams papildyti išleisti įstatymai 1936.VIII.25 (Vyr. žin., 546 
nr.). Čia nurodytais įstatymais labai paneigta sutarčių laisva valia ir nuosa- 
vybės teisė; pvz., abiejuose 1936 m. rugpj. 25 d. papildymuose yra tokie 
griežti nuostatai: sutartyse, iš kurių tos skolos yra kilusios, pažymėjimai 
teisės pasirinkti valiutą arba valiutos kursą laikomi neįrašyti. 

Šiam skyriuje reikia nurodyti ir Žemės ūkiams prižiūrėti įstatymą, išleis- 
tą 1933.VII.21 (Vyr. žin., 420 nr.). Šiuo įstatymu ūkininkai už nurodymų 
žemės kultūrai tobulinti nepildymą gali būti agronomų inspektorių net 
baudžiami. 

Dirbtinių trąšų kontrolės įstatymas, išleistas 1929.X1.12 (Vyr. žin., 312 nr.), 
kuriuo net baudžiami tie (9$), kurie nusikalsta gaminę, įvežę iš užsienio arba 
pardavę dirbtines trąšas, nesilaikydami šio įstatymo nustatytos kontrolės. 

Arklių kergimui tvarkyti įstatymas, kuriuo įvesti leidimai eržilų savinin- 
kams kergti juos su svetimomis kumelėmis, o kai kergiama nesilaikant 
įstatymo, tai ir eržilo savininkas, ir kumelės savininkas baudžiami viršaičio 
arba burmistro nutarimu pinigine bauda. 

Iš visų tų įstatymų turinio yra aiškus nuosavybės teisės aprėžimas. 


'0 Reikia pastebėti, kad aukščiau nurodyti įstatymai yra valstybės pasižadėji- 
mo, išreikšto Konstitucijos 98 $, vykdymas. 

3. Kitų teisės šakų įstatymai, aprėžiantieji nuosavybės teisę. 

Besikuriant Lietuvos valstybei, kai Europos kraštai buvo Didžiojo karo 
nuniokoti ir kai mūsų kraštui buvo didelis pavojus netekti ir to nedidelio 
gėrybių ištekliaus, koks krašte buvo likęs, nes svetimi turtuoliai galėjo visa 
tai nupirkti ir išvežti, laikinoji vyriausybė 1920.1II.10 (Vyr. žin., 21 nr.) 
išleido įstatymą, pavadintą: „Laikinieji dėsniai prekėms išvežti iš Lietu- 
vos“. Jo 1$ sako, kad išvežti prekes iš Lietuvos leidžiama tiktai gavus tam 
tikrą finansų, prekybos ir pramonės ministerijos (dabar finansų ministeri- 
jos) leidimą. Nors įstatymas pavadintas laikinais dėsniais, bet jisai ligi šiol 
nėra panaikintas. Valstybė, rasdama reikalą tvarkyti kai kurių prekių gamy- 
bą, imasi tvarkyti jų išvežimą, o kad prekė atitiktų jos reikalavimus, kelia- 
mus prekių išvežimui, ji tvarko prekių gamybą. Kooperatyvų, kuriuose 
valstybė pati dalyvauja savo kapitalu labai žymia dalimi, ji gali tiesiogiai 
veikti gamybą; pvz., „Maisto“ ir kt., arba net akcinės b-vės, kaip „Spindu- 
lys“. O dėl tų prekių, kurių gamyba jos yra laikoma didelės reikšmės kraš- 
tui ir kurių gamyboje ji pati nedalyvauja, ji leidžia atitinkamus įstatymus, 
aprėždama laisvą naudojimąsi nuosavybės teise. Taigi mes turime: Sėklų 
prekybos kontrolės įstatymą, išleistą 1934.11.27 (Vyr. žin., 438 nr.), Obuo- 
liams išvežti kontrolės taisykles, išleistas 1932.VIII.20 (Vyr. žin., 394 nr.), 
Kiaušinių eksporto taisykles, išleistas 1929.VI.7 (Vyr. žin., 302 nr.), ir kt. 
Šitie įstatymai ir taisyklės aprėžia laisvą prekybą, o jų tikslas yra socialinis: 
siekiama prekes tobulinti, kad vidaus gamyba būtų naudingesnė (sėklų 
prekybos kontrolė), arba kad prekių išvežimas labiau plėstųsi, pristatant 
užsieniams geresnės rūšies prekes. 

Vienas iš griežčiausiai neigiančių nuosavybės teisės dėsnį įstatymų, pa- 
lyginti neseniai išleistas, yra 1935 metų kovo 5 d. (Vyr. žin., 471 nr.) 
Kainų priežiūros įstatymas. Kainų tvarkytojas turi teisę nustatyti prekių 
kainas, patarnavimų atlyginimus ir t. t. (2$). Iš jo vadybos nėra išimta nė 
viena prekių rūšis. Tad kainų tvarkytojas turi teisę nustatyti kainas ne tik 
pirmojo reikalingumo daiktams, bet ir kiekvieno parduodamo daikto kai- 
ną, žinoma, ne atskiro kokio daikto, bet visos rūšies. 

Įsigilinus į aukščiau nurodytų įstatymų ir kitų tos pat linkmės mūsų 
įstatymų turinį, tenka prieiti išvadą, kad Konstitucijos 23 str. paskelbtas 
dėsnis „Nuosavybės teisė saugojama“ yra dar gerai lesinama pereklė viš- 

ta, bet perėti jai padedami ne tik vištų kiaušiniai, ir ji išperi kitokių paukš- 
čių, kartais visuomenei naudingesnės, pagerintos veislės. 


Ordre des rėgles (pranc.) — papročių (taisyklių) nustatyta tvarka 
Sollen (vok.) — privalėti 

Sui generis (lot.) — iš esmės 

Stricto sensu (Iot.) — tyliu sutikimu 


Istorinė žmoniškumo etikos 
ir teisės evoliucija 


Prof. P. Leonas 


„Kultūra“, Kaunas, 1936, 
Nr. 8-9, 10, 11 


Žmogus gamtoje yra tik silpna nendrė, bet mintijanti nendrė. 
Paskalis 


Aš pridurčiau: žmogaus galvos smegenys yra įdomiausias gamtos evoliu- 
cijos kūrinys. 


1. Įžanga 


ID) ats rašinio vardas rodo, kad jame aptariamas dalykas yra žmogaus 
poelgiai santykiuose su kitais žmonėmis, nes etika ir teisė apima 
kaip tik tas taisykles, kurios tvarko žmonių savitarpio sugyvenimo santy- 
kius. Dabar į šitų santykių tvarkymą labai ir labai kišasi valstybė. G. d. 
Veccio sako, kad valstybės sąvoką apibrėžiant, reikia šauktis pagalbon teisę, 
kuri savo ruožtu gali būti tiksliai apibrėžta tiktai su etikos pagalba; tokie, 
anot šito teisininko filosofo, yra idėjų santykis ir tvarka, kuriuos atitinka 
reiškinių santykis ir tvarka. Nors valstybė, teisė ir etika yra glaudžiai susi- 
jusios, tačiau šiame rašinyje aš kalbėsiu daugiau apie etikos ir teisės daly- 
kus, visai mažai teliesdamas valstybės klausimus. 

Etika ir teisė tvarko visus žmonių savitarpio santykius ir poelgius. Tad 
etika ir teisė yra socialiniai reiškiniai. Visatoje visa kas yra reliatyvu. Apie 
socialinius reiškinius reikia pasakyti, kad jie yra ypač reliatyvūs. Ir tokie, 
pvz., žmonių santykiai bei poelgiai priklauso etikos ir teisės sričiai: kai 

visuomenėje yra vergija, tuomet etika ir teisė leidžia savininkui daryti ką 
jis nori su vergu, kaip su negyvu daiktu arba su gyvuliu; savininkas tada 
išnaudoja, kankina ar net užmuša vergą, ir visa tai laikoma jo dorais ir 
teisėtais veiksmais. Panašūs santykiai buvo ir baudžiavų laikais. Rusai net 
teise vadindavo baudžiavą — kriepostnoje pravo. Mūsų laikais etika ir teisė 
liepia neskriausti žmogaus, net gyvulio nekankinti. Panašių reikalavimų ir 
seniau buvo reikšta. Kai graikų filosofui Epiktetui vieno žmogaus buvo 
pasakyta, kad plėšikas turi žūti, filosofas tarė: 

„Geriau sakyk, kad šis žmogus klysta, kad jis yra aklas. Argi reikia žudyti 
aklą arba kurčią? Vieną piratą (jūrų plėšiką) ištiko avarija, jo laivas sudužo ir 
jis bangų buvo išmestas į krantą. Kažkoks žmogus davė jam rūbą, priėmė jį 
pas save ir aprūpino jį kuo buvo reikalinga. Kai kiti ėmė barti jį už tai, kad jis 
sušelpė plėšiką, jis atsakė: aš išpildžiau savo pareigą ne dėl šio žmogaus, bet 
dėl žmonijos. Tu esi pasaulio pilietis, — kalbėjo toliau Epiktetas, — visatos 
dalis. Kokia yra didžiausia piliečio pareiga? Štai ji: ne vien savo nauda vado- 
vautis, lyg būtum išskirtas iš viso žmonių junginio, bet daryti taip, kaip ranka 
arba koja kad daro, kurios, jei galėtų svarstyti ir gamtos santvarką suprasti, 
sąmoningai kreiprų savo sugebėjimus ir siekimus viso kūno naudai.“ 

Romos imperatorius Markas Aurelijus (stabmeldys) taip pat panašiai 
kalbėjo: 

„Siela mano, ar tu pagaliau patyrei smagumą mylėti žmones ir gera jiems 
daryti? Mylėk žmones, su kuriais skirta tau gyventi, ir mylėk tikra meile. 
Ko dar tau reikia, kai tu gerai darai žmonėms? Ar negana tau to, kad tu 
padarei ką nors, kas atitinka tavo prigimtį? O tu dar nori atpildo? Tai vis 
vien, kaip akis kad pareikalautų užmokesčio už tai, kad žiūri, ir kojos už 
tai, kad vaikščioja. Aš esu narys vieno didelio kūno, kurį sudaro visos 
protingos būtybės. Jeigu kai kas niekina mane, tai jo dalykas. Tačiau kas 
liečia mane, tai aš vengsiu daryti ir kalbėti ką nors peiktina. Kai kas neken- 
čia manęs, tai jo dalykas, bet aš būsiu malonus ir gerai nusiteikęs visiems“ 
(cituora iš Karejevo). 

Tad etikos ir teisės sąvokos yra labai plačios ir įvairiems santykiams taiko- 
mos. Šiame rašinyje bus turima prieš akis žmoniškumo etika ir teisė. Bus 
sekama žmonių istorijos eigoje žmoniškumo etikos ir teisės plėtojimasis. 

Tad reikia pasisakyti, kas yra tasai žmoniškumas. 

Kultūrinis žmogaus darbas visuomet turėjo ir turi du tikslus: 1) įveikti 
gamtą žmogaus gerovei, priversti jos stichines jėgas tarnauti žmogaus inte- 
resams ir 2) pasiekti geriausios sau padėties visuomenėje, tai yra a) susidaryti 
galimumą plačiausiai išplėtoti savo geriausias prigimties savybes ir b) pil- 
niausiai patenkinti savo teisėtus reikalus, kiek tai leidžia teisingumas, vadi- 
nasi, kiek asmeniški žmogaus siekimai netrukdo kitų asmenų siekimų. 

Kad žmogus galėtų įveikti gamtą ir priversti jos jėgas tarnauti jam, jis 
turi pažinti: a) gaintą ir jos jėgas ir b) patį žmogų ir jo dvasios jėgas. 

Iš vienos pusės yra visata, realybė, kurios sudėtyje yra ir mūsų būtybės; 
realybė, kuri nepriklauso nuo mūsų, kurios buvimas santykyje su mumis yra 
išorinis, kuri buvo prieš mus ir kuri yra begalinė už mūsų; realybė, turinti 
savo jėgas ir klausanti savo dėsnių, kurios priklausomybėje yra mūsų būtybė, 
nes ji sudaro tos realybės dalelę, be galo mažą dalelę. Mūsų protas gali steng- 
tis pažinti visatą ir jos dėsnius, bet jis negali nieko pakeisti joje. 

Iš kitos pusės žiūrint, reikia štai ką pasakyti. Gamtos pažinimas nėra pats 
savaime įvykstąs dalykas, o yra žmogaus veikimo rezultatas. Pažinimo dės- 
niai glūdi žmoguje, jo prote, kuris priklauso nuo jo fizinio kūno. Ir žmo- 
gaus pažintieji, ir pažįstamieji gamtos dėsniai taip pat yra žmogaus proto 
veikimo išdavos. Tad realybė nėra tik išorinis žmogui dalykas, žmogui, 
kuris yra visų idėjų buvimo vieta; realybė yra tokia, kokią žmogus yra ją 
pažinęs, kokį jos pažinimą jis yra sau susidaręs. Realybės dėsniai yra tie, 
kurie yra žmogaus proto susekti, atrasti. 

Reikia pastebėti, kad gyvoje gamtoje visa kas siekia to, kas yra palanku 
gyvybei: žolelė, pvz., lenda pro sienos plyšį, saulės spindulių ieškodama. 
Gyvulys, kaip ir žmogus, siekia to, kas jam yra smagu, nes tai, kas smagu, 
paprastai yra palanku jo gyvybei palaikyti. Tačiau žmonių bendravime jau 
nuo senų laikų galioja tas bendras dėsnis, kuris yra amžina tiesa, Biblijoje 
ir dar anksčiau už Bibliją kinų filosofų išreikšta ir kuri yra randama kiek- 
vienoje tautoje įvairiais žodžiais reiškiama, skelbiama ir į žmonių sąmonę 
jaugusi, bet iš esmės visur vienokia, būtent tiesa: „Ko nenori, kad tau būtų 
daroma, nedaryk ir tu kitiems“. Šitam dėsniui vykdyti žmogus privalo gy- 
venti harmonijoje su visa žmonija. Iš to dėsnio seka, kad smagumas turi 
nusileisti prieš pareigą, aistra turi nutilti prieš išmintį, kūnas turi klausyti 
proto, turi pasiduoti artimo meilei. Iš to seka draudimas to, kas yra pikta, 

kas yra ekscesas, kas yra savo jėgų naudojimas blogam, kas žmogaus veiks- 
muose išardo pusiausvyrą, vis vien — fiziško ar dvasiško gyvenimo srityje. 
Visa tai susikoncentruoja į pareigą pripažinti kito žmogaus asmenybę lygią 
sau, nes tik per tą pripažinimą pasikeliama iki harmonijos su visuma sieki- 
mo, o šis siekimas yra etikos pagrindas. Iš to išplaukia visos įvairios žmo- 
nių savitarpio gyvenimo taisyklės, kurios apima atskiro žmogaus teises ir 
pareigas. Kai tos taisyklės nustato tik vieno asmens pareigas, jos yra etikos 
taisyklės, o kai taisyklės nustato asmenų savitarpio santykių teises ir parei- 
gas, jos yra teisės taisyklės. : 

Visais laikais kiekviena tauta turėjo ir turi abiejų rūšių taisyklių sistemas, 
kurios tvarko žmonių savitarpio santykių veiksmus. Šitas bendras visoms 
tautoms faktas įrodo, kad tos taisyklės sudaro visuomeninio gyvenimo bū- 
tinumą, turintį šaknis žmogaus prote. 

Humanizmo srove ir istoriniu humanizmo periodu yra vadinama toji dva- 
sinio gyvenimo srovė ir tas istorijos periodas, kuriame po ilgo viduramžių 
laikotarpio, kai europiečių protai buvo užimti beveik tik tikybos klausimais, 
susidarė sąjūdis, atkreipęs žmonių mintis į patį žmogų ir į jo aplinką, sąjūdis, 
pradėjęs tikrojo švietimo darbą, ėmęsis pažinti žmogų. Dar ir šiandien indi- 
vidualiojo humanizmo požymiai yra šie: a) žmogus domisi pačiu savimi, 
savo vidaus pasauliu, b) žmogus domisi išoriniu pasauliu, ypač kitų žmonių 
gyvenimo pažinimu, c) žmogus yra įsitikinęs kiekvieno žmogaus aukšta ver- 
tybe dėl jo žmogiškos prigimties, d) žmogus yra įsitikinęs, kad jis, kaip ir 
kiekvienas kitas asmuo, turi teisę lavinti savo gabumus ir tenkinti savo reika- 
Jus ir e) žmogus domisi supančia jį aplinka, ypač kiek ji daro įtakos jam. 

Šiame rašinyje turima galvoje humanizmas siauresne, negu čia nurodyta, 
prasme, būtent tik tie jo požymiai, kurie nurodyti < ir d punktuose. 

Žmogus turi daryti gera kiek galima didesniam žmonių skaičiui. Visoks jo 
veiksmas, kuris yra priešingas šitam uždaviniui, yra piktas veiksmas, kuris 
išskiria jį iš žmonių bendro harmoningo sugyvenimo. Kad žmogus savo gy- 
venimu įvykdytų šitą uždavinį, jis turi būti visuomet veiklus, veikiantis. Gy- 
venimas sudaro tiek daug kliūčių tam uždaviniui vykdyti, kad kiekviena 
neveiklumo valanda yra asmens nusikaltimo valanda. Siekiant daryti gera 
žmonėms, reikia priešintis piktam. Žmonijos didis mokytojas Levas Tolsto- 
jus šiuo atžvilgiu labai klydo, kai mokė ir kvietė žmones nesipriešinti pik- 

tam, o suklydo jis dėl to, kad pats buvo iš senos turtingos bajorų šeimos 
(buvo grafas); jam lengva buvo skelbti: „nesipriešink piktam“ (neprotiusia 
zlu), kai jis pats turėjo geras gyvenimo sąlygas. Boklis nurodo, kad didžiosios 
dogmos yra tūkstančius metų skelbiamos vis tos pačios: daryti kitiems gera, 
aukoti savo geismus kito naudai, mylėti artimą kaip patį save, dovanoti prie- 
šams, slopinti savo aistras, gerbti gimdytojus, gerbti tuos, kurie yra aukščiau 
pastatyti už mus visuomenėje. Šitos taisyklės ir dar kai kurios kitos, sako 
Boklis. yra visa dorovės esmė ir prie jų nei joto nieko naujo nepridėjo visi 
pamokslai, visi pamokymai ir tekstų rinkiniai, moralistų ir teologų per am- 
žių amžius sudaryti'. O jei palyginsim šitų doros tiesų nekintamumą su 
greita proto tiesų eiga pirmyn, tai rasime ryškiausią priešingumą. Visos di- 
džiosios etinės sistemos, turėjusios didelę įtaką žmonijai, iš esmės yra tokios 
pačios, nepakitusios. Tarp taisyklių, kurios nustato mūsų veiksmų būdą, la- 


! Tenesirūstina dėl šitos minties cie skaitytojai, kurie yra įpratę vyresniųjų, ypač 
kunigų, pamokymus priimti be kritikos. Tiesa, yra patarlė: „Klausyk kunigo. ką jis 
sako, ber nedaryk to, ką jis daro“. Tačiau ir pamokymų būna visokių. Akylesni 
dvasininkai blaiviau žiūri į jų auklėjamąjį ir pamokslinį darbą. Štai prieš mano akis 
guli „Wajku kningiele su abrozdelejs“. Nei metų laidos, nei autoriaus nėra nuro- 
dyta. Bet mes žinome, kad ji yra vyskupo M. Valančiaus parašyta. Knygelės „Pra- 
kalba“ yra tokia: „Woz ne wisumet wajkaj Lementorių parei tujaus kimb i Auksa 
Altoriu, kuremi tiera pates maldas su litaniomis. Tuo tarpu kaipo wajkaj nor atrasti 
kningosi dajktus ir kitiems pasakotinus, nerazdamis kartajs nebgieb nie mokiries. 
Taj numanidamas parasziau Pasaku kningielę kurę wajkaj skajtidamis ne ilgieses; 
Iaj tada bun pirmu po Lementoriaus kningieli“. Prie šio pridursiu dar kai ką iš 
savo pastebėjimų. Vienoj mažoj parapijoje ilgus laikus klebonavo tas pars kunigas; 
jis, neturėdamas vikaro, pats nuolat sakydavo pamokslus. Savo pamoksluose jis 
beveik visuomet bardavo klausytojus ir gąsdindavo juos „pekla“ (pragaru), šėto- 
nais, amžina ugnimi ir kitomis baisenybėmis. Man kartą bestovint arti „bobin- 
čiaus“ tarp vyrų, teko girdėti, kai šie ėmė šaipytis iš klebono pamokslo: „Tai ir vėl 
tos baisenybės“, — išgirdau bumbant. Tas klebonas jau yra miręs, De mortuis aut 
bene, aut nihil. Tai neišvardiju nei parapijos, nei klebono. " 

Pajevonio parapijos klebonu ilgą laiką buvo kun. Bučinauskas. Sis kunigas ne- 
buvo auksaburnis; priešingai, jo žodžių tarsena buvo gana neaiški, lyg užsikertan- 
ti. Tačiau žmonės noriai klausydavo jo pamokslų. Jisai savo pamoksluose mokin- 
ūkio reikalais rūpintis, nesusipratimų vengti. Kartą jo bute, jam nesant, girdėjau 
kunigų būrio ginčą dėl šio klebono moralinio vadovavimo parapijai. Ginčas bai- 
gėsi tuo, kad visų buvo pripažinta, jog Pajevonio parapija doros atžvilgiu stovi 
aukščiau už kaimynines parapijas. 

biausiai apsišvietę europiečiai nežino nė vienos tokios, kurios nebūtų žinoję 
gilios senovės žmonės. Tačiau kalbant apie mūsų proto veiklą, tai paskesnių 
laikų žmonės ne tik yra padarę žymią pažangą visose žinijos srityse, kuriose 
dirbo ir senovės galvotojai, bet ir yra padarę griežtą senų tyrimo metodų 
perversmą: sutelkė į vieną plačią sistemą visas indukcijos priemones, apie 
kurias drąsiausias senovės galvotojas neturėjo jokio supratimo. 

Reikia pastebėti, kad Boklio dėl dorovės taisyklių pastovumo? suklysta; tai 
vėliau bus plačiau nurodyta. Tačiau pabrėžtina toji tiesa, Boklio nurodyta, 
kad visas dvasinio žmonijos pasaulio kitimas priklauso nuo žmogaus proto ir 
nuo žinių dauginimo su proto pagalba; pvz., žinijos progresas, sako Boklis, 
susilpnino persekiojimus dėl tikybos ir kiekvienas svarbus įgijimas žinijos 
srityje stiprina protu dirbančių klasių autoritetą kariško luomo sąskaita, 

Aukščiau nurodyti reiškiniai pastebimi visur; tasai visuotinumas yra dėl to, 
"kad, anot E Tėnnieso, kaip oras yra nustatomas amžinų nepaliečiamų dės- 
nių, taip ir žmonijos socialinis gyvenimas priklauso nuo tokio pat dėsningu- 
mo. Kadangi pasaulyje visa kas dėsningai kinta, tai, pvz., S. Debjeras savo 
knygos „Primityvieji žmonės“ įžangoje, turėdamas galvoje mokslo laimėji- 
mus, drauge su C. Lajeliu pastebi: „O, kad primityviems žmonėms būtų 
buvęs žinomas mokslas, kad jie būtų turėję tokį pat gabumą progresuoti, 
koks pastebimas yra jų ainių, kokį kultūros laipsnį jie būtų pasiekę“ (pridur- 
siu, — dėl to, kad primityvaus būdo gyvenimas truko labai ilgus laikus). 

Kodėl mes randame tarp senų laikų liekanų tik akmens įrankius bei ne- 
tobulus indus, kurie liudija tada buvus tik pradinę meno nuovoką, o ne- 
randame mūsiškų įrankių ir ginklų, žavinčių Sevro indų ir puikių Bohemi- 
jos stiklų, Fidijaus šedevrų, geležinkelių liekanų? Regreso doktrina, kuri 


 Šiąja savo mintimi apie doros dėsnių pastovumą Boklis rado sau bendrinin- 
ką, nors ir neminintį Boklio vardo, prof. kun. A. Maliauskį, kuris knygoje „Eti- 
ka“, kalbėdamas apie etikos istoriją ir palietęs diliuvalio (labai senų laikų) žmo- 
gaus, dabarties laukinių žmonių ir senovės kultūringų tautų etiką, tvirtina: „Tai- 
gi visos tautos, kokį tikėjimą jos bepažintų, visos turi tuos pačius pamatinius 
etikos dėsnius, nepareinamus nei nuo vietos, nei nuo laiko, duotus žmonėms 
pačios prigimties“ (18-19 psl.). Esminis skirtumas tarp kun. Maliausko ir Bok- 
lio teigimų yra tas, kad Boklis buvo tolimas nuo minties, jog etikos dėsniai esą 
duoti žmonėms pačios prigimties. 

kai kurių buvo skelbiama, dabar mirtinai yra nugalėta ir ant jos griuvėsių 
yra išaugusi progreso teorija, — sako Debjeras. Tikyba, dora ir teisė taip pat 
visai kita šviesa bus nušviestos, jei mes tirsime jas ilgų amžių bėgyje, pra- 
dedant barbarybės ir laukinių žmonių laikais ir baigiant mūsų laikais. 

Kadangi žmogus yra gamtos kūrinys ir gyvena gamtoje, tai jo ir visos 
žmonijos gyvenimo reiškiniams pažinti ir išaiškinti reikia paliesti ir gamtos 
reiškinius. Tiek gamtos, tiek ir žmonių visuomenės gyvenimo reiškiniai 
yra tiriami pradedant nuo priešistorinių laikų. Tie tyrimai davė mokslinin- 
kams medžiagos sukurti naujus sisteminius mokslus. Tie mokslai apima 
daug medžiagos ir yra labai platūs, kiekvienas turi savo gausią terminologi- 
ją. Savo šiame rašiny aš pasinaudojau tik kai kurių mano išvardytų moksli- 
ninkų kai kuriais veikalais, aukščiau nurodytais, būtent tų mokslininkų 
padarytomis išvadomis, paremtomis gausia tyrimų medžiaga. Visatos pra- 
džią tenka palikti šalyje; tuo klausimu užsiimti būtų nerealus darbas, nes jis 
yra grynai metafizikos dalykas. Mokslo nustatytas faktas yra tai, kad žmo- 
gus nėra visatos centras, kaip kad seniau buvo tikėta, bet kad jis, kaip ir 
žemė, yra eiliniai visatos reiškiniai, o žmonijos istorija a vienas nesuskai- 
tomų visatos gyvenimo procesų. 

Iš žiauraus žvėriškumo ir baisaus barbariškumo būklės žmogus pakilo iki 
prakilniausių savo dvasios veiksmų ir iki sukūrimo gražiausių kūrinių. Seniau 
žmogus dėl savo būvio turėjo nuolat rungtis su laukiniais žvėrimis ir su kitais 
žmonėmis, o ilgo evoliucijos proceso eigoje jis pasidarė gamtos viešpats; gam- 
tos jėgos tarnauja jam, lengvina jo būklę ir leidžia jam pažinti gamtos jėgų 
paslaptis. Bandykime apžvelgti vienos srities reiškinių plėtojimąsi. 


2. Pasaulyje amžinai ir nuolat, dėsningai 
vyksta reiškinių kitimas 


It bemokslis kasdien pastebi ir įsitikina, kad gamtoje viešpatauja pa- 
stovi ir tvirta tvarka, kad joje vyksta nuolatinis judėjimas ir kitimas. 


Vakare, eidamas ilsėtis, žmogus yra tikras, kad išauš rytas ir ateis diena su 





malonia saulele, kuri siųs jam šviesą ir'šilimą. Dieną dirbdamas, jis yra tikras, 
kad ateis vakaras ir naktis, poilsio laikas. Žiemą kęsdamas šaltį jis yra tikras, 

kad ateis pavasaris, o po jo vasara, atgims gamta, nešdama jam gausių dova- 
nų, atgis žemelė, kuri saulės, oro ir vandens veikiama gimdys žmogaus ir 
visos gyvijos gyvenimui reikalingus augalus. Vasarą ir rudenį sunkiai dirbda- 
mas žmogus žino, kad palengva artinasi žiema, žemės poilsio laikas. Jis mato, 
kad visa, kas gamtoje atsiranda gyva: žolė išdygsta, paukštis išsirita iš kiauši- 
nio, gyvulys gimsta, — kad visa auga, bręsta, sensta ir miršta. 

Mėnuo ir žvaigždės naktimis pasirodo nuolat pastovia tvarka. Vėjai ir 
lietūs, rodos, yra labai kaprizingi, nelaukiamai ištinka ir dažnai net negei- 
džiamai, vis dėlto ir apie juos žinoma, kad po karštų, tvankių dienų bus 
audra, kad dideli šalčiai palyginti neilgai tęsiasi, o po kelių dienų dangus 
apsiniaukia ir šaltis nukrinta. 

Visa kas juda, kinta. Kiekvienas žino, kad vanduo yra geras ir grynas tol, 
kol jis teka, juda, keičiasi. 

Žemės tyrimai davė medžiagos sukurti mokslą, vadinamą geologija. Ge- 
ologas yra žemės istorikas. Žemės sluoksniai ir kalnų įvairūs klodai geolo- 
gui yra tas pat, kaip istorikui paminklai ir jų užrašai, seni pinigai bei kitos 
senovės liekanos. 

Augmenijos tyrimai davė medžiagos sukurti mokslą, vadinamą botani- 
ka, kuris apima augmenijos (floros) istoriją ir dabartį. 

Gyvūnijos tyrimai davė medžiagos sukurti mokslą, vadinamą zoologija, 
kuris apima gyvūnijos istoriją ir dabartį. Abu tuos mokslus apibendrina 
biologija. 

Dangaus erdvės ir joje esančių kūnų tyrimai sudarė astronomiją. Šitų 
mokslų patyrimai duoda mokslininkams pagrindą teigti, kad žemės am- 
žius turi nesuskaitomus milijonus metų, kad jos anksčiau būta visai karš- 
tos, ištirpusios masės pavidalo ir kad ji, leisdama šilimą į erdvę, palengva 
vėso, kol pagaliau jos paviršiuje pasidarė pluta, žemose vietose užlieta van- 
deniu, kad ant žemės plutos palengva atsirado augmenija, vėliau gyvūnija, 
pagaliau ir žmogus. 

Karštam klimatui esant žemėje, augo dideli augalai ir dideli gyvuliai. Ir da- 
bar karštuose kraštuose auga didesni augalai, pvz., medis baobabas, ir didesni 
gyvuliai, kaip, pvz., drambliai, didesni šliužai, kaip kad įvairios gyvatės, negu 
šaltesnio klimato kraštuose. Iškasenos rodo, kad seniau būta karšto klimato 
dabar šaltame Sibire, nes ten yra rasta didelių gyvulių (mamuto) liekanos. 

Ilgainiui kitėjo žemė, kitėjo joje augantys augalai ir besiveisiantys gyvuliai. 
Įvairių sričių mokslininkų nustatyta, kad tie kitimai žemėje vyksta dėsningai. 

Prisiminkime kai kuriuos mokslininkų nustatytus gamtos reiškinių kiti- 
mo dėsnius (kitaip vadinamus gamtos įstatymus). 

Priežastingumo dėsnis. Gamtoje neįvyksta nė vienas reiškinys, kuris ne- 
turėtų sau priežasties, kuris nepriklausytų nuo kitų reiškinių, anksčiau įvy- 
kusių, ir kuris pats nebūtų viena priežasčių po jo vykstančio reiškinio. 
Pvz., pavasario saulė stipriai šildo, dėl to sniegas tirpsta, iš sutirpusio snie- 
go pasidaro daug vandens ir dėl to upės patvinsta, o vanduo išgriauna jų 
krantus, nes jo daug. Taip visur pastebima susijusių reiškinių grandinė. 

Kūnų savitarpio traukos dėsnis. Ranka, su mėtyklos arba lanko pagalba 
galima išmesti akmenį į viršų vertikaliai arba horizontaliai. Akmuo amži- 
nai neskris sviestąja kryptimi, bet paskridęs į viršų, grįš atgal, arba palėkė- 
jęs horizontaliai nukris žemėn. Taip įvyks dėl to, kad žemė traukia akmenį 
prie savęs. Mokslininkai yra įrodę, kad žemė skrenda erdvėje; ji skrenda 
aplink saulę, nes saulė traukia ją prie savęs, o skridimo inercijos jėga laiko 
ją tam tikru atstumu nuo saulės, tartum smarkus arklys kad bėga aplink 
žmogų, kuris laiko jį pavadžiu. 

Augmenijoje ir gyvūnijoje veikią prisitaikymo ir paveldėjimo dėsniai. 
Šie dėsniai buvo nustatyti garsaus gamtos tyrinėtojo K. Darvino? (gyve- 
no 1809-1882 metais). Šitiems dėsniams veikiant, gamtoje yra susidariu- 
sios įvairios augmenijos ir gyvūnijos rūšys. Prisitaikymo ir paveldėjimo 
dėsniais besiplėtodama gyvija tobulėja; tas procesas vadinamas evoliuci- 
ja, o kartais šis terminas apima abu šiuos dėsnius, kai kalbama apie reiš- 
kinių evoliuciją. Šių eilučių autoriui teko kartą būti Londono gamtos 
muziejuje. Jo prieangyje, įėjimo šonuose, yra pastatyti Darvino ir Heks- 
lio biustai, — Hekslis buvo Darvino mokslo gilintojas ir populiarintojas. 
Muziejaus viename skyriuje yra surinkta ir sistemingai sutvarkyta gau- 
singa gamtos medžiaga, kuri aiškiai įrodo prisitaikymo ir paveldėjimo 
dėsnių veikimą gamtoje. 


* Sociologas L. Wordas taip sako apie K. Darviną: „Darvinas, šis biologijos 
Niutonas, paskyrė jam (evoliucijos dėsniui) visą savo gyvenimą, sudarė ištisą 
epochą moksle ir padarė revoliuciją minties srityje“ (70 psl.). 

Cheminių jungimųsi dėsniai. Organinė ir neorganinė chemija moko 
mus, kad visi gamtos kūnai yra sudėtingi ir kad cheminių elementų, 
kurie sudaro kūnus, jungimasis vyksta dėsningai: tik tam tikri elementai 
ir tam tikra proporcija susijungia, pvz., vandens sudėtiniai elementai yra 
vandenilis ir deguonis proporcija H,O. Kad cheminiai procesai, kurie 
duoda augmeniją, vyktų žemėje, reikia, kad žemę veiktų oras, vanduo ir 
saulė. Todėl žmogus arklu ir kitais įrankiais purena žemę, kad į ją patektų 
tos trys jėgos, kurioms veikiant vyksta žemėje cheminiai susijungimai. 
Gyvuliai suvartoja tik tam tikrus augalus arba kitų gyvulių mėsą taip pat 
tik tam tikru kiekiu. 

Dviejų lyčių dėsnis. Visose gamtos gyvenimo vadinamosiose viešpatijose — 
augmenijoje, gyvūnijoje ir žmonijoje — veikia dviejų lyčių dėsnis, kuris užtik- 
rina veislės amžinumą. Ne tik gyvulių, bet ir augalų randame dviejų lyčių 
pradus; pvz., rugiams žydint vėjelis nešioja nuo žiedų pasikėlusius dviejų 
lyčių elementus, kuriais rugiai apsivaisina ir todėl išauga grūdai. 

Tikslingumo dėsnis. Prisitaikymo ir paveldėjimo dėsniams veikiant, gam- 
toje palengva išsiplėtojo įvairiausios augalų ir gyvulių rūšys*, kurios vis 
tobulėja, ypač žmogui savo sumanumu dar kryžminant įvairias rūšis ir tuo 
būdu jas tobulinant. Drauge su šitais dėsniais veikia tikslingumo dėsnis, 
kitais žodžiais — smagumų ir kentėjimų santykiavimo dėsnis: kiekviena 
gyva būtybė, pradedant augalais, siekia to, kas yra palanku jos gyvybei, o 
gyviai daugiausia to, kas jiems suteikia malonumą, ir vengia, stengiasi išsi- 
gelbėti iš to, kas kenkia gyvybei, kas gimdo kentėjimą. 


* Kitaip šiuo klausimu mano filosofas O. Spengleris (miręs 1936 m. gegužę). 
Daugiausia, ką mes galime pasiekti, sako jis, yra savaime esančių, be priežasties 
ir be tikslo formų atsiradimas, formų, kurios tvyro gamtos besikeičiančio vaizdo 
pagrinde. Nėra jokio pagrindo manyti, kad esančios tikslingos ir matomos paki- 
timų priežastys. Atsitiktinumas (likimas), tik kurio dėka atsirado gyvybė, yra 
sukėlęs pasaulyje nuolat augantį priešingumą tarp augalų ir gyvulių; jis taip pat 
pagimdė kiekvieną tipą, kiekvieną rūšį ir kiekvieną giminę. Kiekviena forma 
turi savyje energijos. Visa, ką mes matome, įtikina mus, kad augmenijoje visuo- 
met vyksta gilios ir staigios (mano paryškinta) permainos, kurios yra kosmi- 
nio pobūdžio, niekuomet neapsiriboja žemės paviršiaus sritimi ir lieka žmogaus 
išradimams ir supratimui nepasiekiamas dėl jų priežasčių (35-37 psl.). 


271 


1 dalis. TEISINĖ PUBLICISTIKA 


Tiems ir kitiems dėsniams veikiant, gamtoje vyko gyvių evoliucija. Drau- 
ge su bendru evoliucijos procesu vyko ir galvos formavimosi bei jos tobulė- 
jimo procesas. Vyko galvoje esančių smegenų evoliucinis formavimasis. Ma- 
lonumas skatino būtybę maitintis ir veistis, o kentėjimas vertė ją veikti taip, 
kad būtų apsisaugoma nuo pavojaus. Smegenų galvoje augimas ir tobulėji- 
mas stiprino nervų jautrumą ir gimdė galvojimo gabumą, kuris padėjo būty- 
bei smagumo veiksmus vykdyti, o kentėjimus šalinti. Išsivysčius galvos sme- 
genims iki tam tikro laipsnio, gyvulys įgijo gabumą atsiminti tai, kas teikė 
jam malonumą ir kas vertė jį kentėti, o iš tokio atsiminimo atsirado geismas 
siekti tik to, kas malonu, ir nenoras patirti tai, kas nemalonu. 

Diferenciacijos ir integracijos dėsnis. Veikiant nurodytiems dėsniams, gy- 
vybių organai, jiems besiplėtojant, diferencijuojasi. Pirminiai gyviai, pvz., 
protozoa, buvo beveik visai be organų; ir dabar, pvz., koks buožgalvis ar 
šliužas yra visai nesudėtingas gamtos kūrinys. Šuo, palyginti su šiais gyvūnė- 
liais, yra labai sudėtingas organizmas; pastarojo organai yra labai diferencija- 
vęsi, jų funkcijos yra pasidariusios labai specialios. Tačiau yra ir kitas tarp tų 
gyvių skirtumas. Koks šliužas, perkirtus jį, lieka gyvas savo dalyse, o šuns 
organai labai priklauso vieni nuo kitų ir atkirtus šuniui kurį svarbų organą, 
šuo žūna. Čia organai yra susiję, integravęsi. Diferenciacija ir integracija 
pasiekė aukščiausią laipsnį žmoguje. Tiriant žmonių gyvenimą šiais laikais, 
negalima apsieiti be gamtos mokslų. Gi šitų mokslų, kaip aukščiau sakyta ir 
kaip sako Boklis, yra nustatyta, kad gamtos reiškiniai, pirmu požvilgiu atro- 
dą netaisyklingai ir atsitiktinai vykstą, iš tikrųjų pareina nuo bendrų ir ne- 
kintamų dėsnių, kuriuos susekus tik ir galima juos išaiškinti ir suprasti. 

Nuo išsivysčiusių gyvulių, turinčių diferencijuotus organus, grįžtant pa- 
laipsniui prie mažiau ir mažiau išsivysčiusių, prie protoplazmų, reikia pa- 
stebėti, kad gyvūnijos viešpatija neturi griežtos ribos nuo augmenijos, kad 
pastebimi ir kai kurių tobulesnių augalų gyvybės požymiai. Tai taip pat 
galima pasakyti ir dėl ribos tarp gyvūnijos ir žmogaus, tiek fizinio kūno, 
tiek ir dvasinių gabumų atžvilgiu. Tie patys dėsniai, kurie veikia gyvūnų 
gyvenimą, veikia ir žmogų. 

Tačiau yra ir kitokių veiksnių žmogaus gyvenime. 

Gamtos procesams vykstant pagal Darvino išaiškintą prisitaikymo dėsnį, 
gamta yra labai didelė savo jėgų eikvotoja, netaupanti savo jėgų, be atodairos 

siekianti tik tikslo: gyvybes dauginti ir jų rūšis tobulinti. Mes kasdieniniame 
gyvenime tuo įsitikiname. Medis turi daug žiedų, bet toli gražu ne visi jie 
užmezga. Jis pradeda auginti daug vaisių, bet toli gražu ne visi jie užauga. 
Miške suželia daug medelių, bet dėl tankumo jų daug nudžiūva, neužauga. 
Tik geriau prisitaikyti galintys, stipresnieji, gabesnieji išlieka gyventi. Jau 
minėtas gamtininkas Hekslis suskaičiavo, kad kiekviena vidutinio didumo 
silkė padeda ne mažiau kaip 10 000 kiaušinukų, o silkių skaičius nedaugėja, 
vadinasi, apie 9998 silkės įpėdiniai žūsta. Tokius pat pavyzdžius yra davęs 
pats Darvinas ir kiti gamtininkai, kaip Katrfažas (žr. L. Wordo 226-234 psl.). 

Žmonijos gi gyvenime, kultūrai kylant, tas jėgų eikvojimas kaip tik mąžta; 
apie tai plačiau pakalbėsiu vėliau. 

Labai naudingų ir daug technikos išradimų žmogus pasiekė tik dėl to, 
kad gamtoje veikia pastovūs dėsniai ir kad žmogui pavyko juos surasti ir 
pažinti. Štai vienas kitas kuklus pavyzdys šiai tiesai pavaizduoti. 

Aš gyvenau Turkestane. Ten keturis vasaros mėnesius nebūna lietaus. Van- 
dens daržams, sodams ir dirvoms reikia atitekinti iš upių, kasant griovius ir 
griovelius. Tas vanduo atitekinamas ir į aukštas kalvas bei kalnelius, neda- 
rant dirbtinio pumpavimo tiktai dėl to, kad upės, iš kurių atiteka vanduo, 
teka nuo aukštų kalnų, o gamtoje veikia dėsnis, kad susisiekiančiose vietose 
skysčiai stengiasi pasiekti vienokios aukštumos. Šituo dėsniu naudojantis 
įtaisytas vandentiekis ir Kaunui: iš šulinių, iškastų Kleboniškių laukuose, 
vanduo motorų vamzdžiais varomas į esantį Žaliajame Kalne rezervuarą, 
padarytą iš buvusios tvirtovės sandėlio, o iš to rezervuaro jau pats vanduo 
vamzdžiais, įkastais žemėje ir įtaisytais namuose, užkopia net į penktą, šeštą 
namų aukštą dėl to, kad rezervuaras stovi aukščiau negu šie namai. 

Jau buvo sakyta, kad daiktai turi savitarpio pritraukimo jėgą. Mokslinin- 
kai yra apskaičiavę tos jėgos kiekybę ir žino, kokiu stiprumu žemė traukia 
prie savęs tą ar kitą kūną, todėl gali apskaičiuoti, kaip toli skris daiktas, 
mestas tam tikru smarkumu, nes ir šios inercijos dėsnius yra sužinoję. 'To- 
dėl šiandien galima visai tiksliai apskaičiuoti, kaip toli skris šautuvo kulka 
arba patrankos sviedinys. 

Garsas, pagal gamtos dėsnius, yra sukeltos oro bangos, tiesiai einančios į 
visas puses. Ištirta žmogaus ausies būgnelio, į kurį garsas atsimuša ir kuris 
garsą priima, konstrukcija. Žinant ją ir garso skridimo dėsnius, išrasti prietai- 

sai, pvz., vamzdeliai, kuriais sėkmingai gali naudotis žmonės, netekę klau- 
sos. Maža to, išrastas radijo aparatas garsui pasiųsti į tolimus kraštus ir 
jam priimti. 

Gal pirmiausia virėja pastebėjo, kad garas turi jėgą ir dargi nemažą, nes 
verdant vandeniui uždengtame inde garas pakelia dangtį, pro kurį išsprūsta 
laukan; kai dangtis-nupuola ant indo, garas vėl jį pakelia, ir taip dangtis 
vandeniui verdant be paliovos barška į indo kraštus. Ištyręs garo pajėgumą 
ir radęs jį esant galingą, žmogus įvarė garą į plieno cilindrą, kuriame įtaisė 
rankenas ratams sukti, ir dabar garas stumia didelius sunkius garvežius su 
keliomis dešimtimis sunkių vagonų patiestais kietais bėgiais ratams, kad 
jie neįsikastų į žemę. 

Gana bus pavyzdžių. Gal dabar jau nebekils abejonių, kad visatoje visa 
kas juda, eina, kinta dėsningai. 


3. Zmogaus ir visuomenės gyvenimo 
reiškinių dėsningumas 


mogus yra gamtos kūrinys. Tad galima ir reikia manyti, kad jo kū- 
no gyvenimas priklauso nuo tų dėsnių, kuriais vyksta apskritai gam- 
tos reiškiniai. Gi žmogaus dvasios reiškiniai yra susiję su jo kūnu; tad ir jo 
dvasios reiškiniai taip pat priklauso nuo gamtos dėsnių. Tiriant žmogaus ir 
visuomenės gyvenimą, reikia turėti galvoje, kad gamtoje viskas vyksta pa- 
gal priežastingumo dėsnį ir kad žmogaus ir visuomenės gyvenimo priežas- 
tys yra dviejų rūšių: išorinės, grynai gamtoje vykstančios, ir žmogaus vi- 
daus sielos priežastys. Visi proistorės ir istorijos laikais įvykę žmonių gimi- 





nės pakitimai, jos progresas ar regresas, jos laimė ar vargai, viskas yra dvie- 
jų priežasčių rezultatas. Išoriniai reiškiniai veikė žmogaus dvasią, bet ir 
žmogaus dvasia veikė išorinius reiškinius. Iš vienos pusės mes turime gam- 
tą, kurios reiškiniai vyksta pagal tam tikrus įstatymus (dėsnius); tie reiški- 
niai nuolat veikia žmogų ir jo dvasią, kelia jam aistras, duoda jam bei jo 
protui impulsų ir stumia jį veikti tam tikra linkme. Iš antros pusės — mes 
turime žmogaus dvasią, kuri priklauso nuo tam tikrų dėsnių, kuri formuo- 
jasi jų įtakoje ir kuri sugeba veikti išorinę gamtą. 

Žmogaus vyriausias uždavinys yra susekti abiejų rūšių dėsnius, o tam 
susekimui reikia rasti metodus, patyrimo būdus. Kaip žinome, pagrindinis 
tyrimo metodas yra indukcijos metodas, stebėjimo, bandymo metodas. 
Žmogaus ir visuomenės gyvenimui tirti indukcijos metodas yra statistikos 
metodas, didelių vidutinių skaičių metodas. Juo daryti tyrimai yra davę 
gausių rezultatų. 

Tiriant žmogaus ir visuomenės gyvenimą, mokslininkų nepasitenkinta da- 
bartimi bei istorine praeitimi, bet stengtasi ištirti ir proistorę, tai yra tuos 
laikus, kai žmogus dar nesugebėjo užrašyti savo minčių: jų įbrėžti į medį arba 
į sausą stiprų lapą, arba iškalti akmenyje. Tačiau iškasenos davė nemažai me- 
džiagos ir tų labai tolimų laikų žmogui pažinti. Šalia istorijos egzistuoja nauji 
sisteminiai mokslai: paleontologija, archeologija, antropologija, etnologija, 
etnografija, eksperimentinė psichologija, statistika ir pagaliau sociologija; pas- 
taroji naudojasi tiek čia išvardytų mokslų duomenimis bei išvadomis, tiek ir 
biologijos, botanikos, zoologijos mokslų rezultatais. Boklis teisus, kai teigia, 
kad žmonės yra jau pasiekę tokį išsilavinimo laipsnį, jog jiems turi būti aišku, 
kad negalima yra rašyti istoriją, nežinant gamtos mokslų (15 p.). Su juo su- 
tinka Kšivickis (327 p.), S. Debjeras (41 p.), Gellvaldas (10 p.) ir kt? 

Visatoje, tad ir žmonijoje, veikia dar šie dėsniai: visa, kas yra gyva, pra- 
dedant augalais, siekia išlaikyti gyvybę ir veistis, gimdyti. Gyvuliai ir žmo- 
nės siekia turėti maisto ir patenkinti lyties (meilės) geismą. Žmogus išsi- 
vystė tais pat keliais ir dėsniais, kaip ir gyviai, patekęs į sudėtingiausią ir 


5 Kitaip mano filosofas O. Spengleris, teigdamas, kad dideli pakitimai vyksta 
staiga, nelaukiamai ir kad ta ar kita žmonijos dalis auga, bręsta, pasiekia aukštą 
civilizaciją ir žlunga, kaip tai yra įvykę su senovės egiptiečiais, babiloniečiais ir 
kt. Spenglerio pagrindinė mintis jo veikalo gale yra šitaip išreikšta: ducunt fata 
volentum, nolentem trakunt (norinčiam likimas vadovauja, nenorintį stumia). Tur- 
būt panašiai kaip Spengleris mano ir kun. Maliauskis, bet jis, sakydamas, kad 
žmogus etikos dėsnius yra gavęs iš prigimties, aiškiai nepasako, ką jis čia teigia: 
ar antgamtinės jėgos dovana yra tie doroviniai dėsniai, ar gamtos jėgų veikimo 
rezultatas. Kadangi tame par psl. (19) pasakyta, kad pagrindiniai etikos dėsniai 
e54 aiškiai išreikšti 10 Dievo įsakymų, tai klausimo, 124 kur eina žmonių ir TEMOS 
gamtoje įvyksta staigių ketaserofų: žemės drebėjimai, kranto: kartais su Inlešiai 
nukritimas į jūrą ir pan., bet šie reiškiniai yra išimtys, o mes kalbame apie nor- 
malius gamtos reiškinius. 

tobuliausią žinduolių gyvulių rūšį ir išsiskyręs iš jos savo ypatingu intelektu, 
kurio požymiai yra pastebimi įvairiu laipsniu ir visuose kituose gyviuose. 
Nėra žinios, kur, kada ir kokia forma pirmiausia pasirodė gyvybė Žemėje. 
Ar jos užuomazga atklydo į Žemę iš tolimų žvaigždžių, patekusi į meteori- 
tus, kai kosminiai lietūs puolė Žemėn, ar šviesos spinduliai atnešė Žemėn 
pirmąjį gyvybės pradą, ar iš Žemės mineralinių medžiagų savaime, kaip są- 
moningo chemiko retortoje, gyvybės pradai išsikristalizavo į pirmąją gyvy- 
bę, — tas klausimas turi likti neišspręstas. Tačiau mes turime pripažinti, kad 
išsivystymas yra ėjęs kylant palaipsniui, nuo paprasčiausiai, žemiausiai orga- 
nizuoto gyvio iki geriausiai, aukščiausiai organizuoto, kaip tai yra pasireiškę 
faunos (gyvūnijos) pasaulyje, tiek ryškių paskirų rūšių kūrimosi plane, tiek ir 
kiekvieno atskiro individo vystymosi svarbiausiose organizuotumo išdavose. 
Ši evoliucijos linija pradžią tikriausiai bus gavusi vienos celiulės formos (pro- 
tozoa) ir ėjusi palaipsniui per tuščiakūnius gyvulėlius, kurių kūnai sudėti iš 
odos apvalkalėlio, toliau per sudėtingesnius šliužus (kirmėles), kurie jau turi 
stuburą ir pilvo šonus, galvą ir uodegą, tarpusavy iš eilės susijusius, tačiau dar 
į vienos formos dalis (segmentus) pasiskirsčiusius. Tolesnio vystymosi aš čia 
nedėstysiu, nes tai per toli nuvestų mane nuo šio rašinio temos. Nurodytoji 
evoliucijos linija pasibaigia žmogumi. Ji yra turėjusi ir turi daug atsišakojusių 
gyvybės formų, t. y. tokių gyvybės rūšių arba tipų, kurie sudaro visai naujas 
gyvybės formas, kaip štai: nuodingaodžiai, minkštakūniai (moliuskai), dau- 
giakojai gyvulėliai, arba paukščiai ir šiandien pripildo Žemę, arba kaip pra- 
eities didžiuliai gyvuliai, kurie jau yra išnykę. Pr. Weidenreichas, iš kurio 
straipsnio Menschwerdung aš imu šią ištrauką (žr. Propylūen Weltgeschichte I t. 
80-88 p.) tarp kito ko, sako, kad mes galime laikyti kaip pakankamai nusta- 
tyta, jog visa neturinčių stuburo organizmų rūšių eilė yra galutinai susida- 
riusi Žemės pradžioje (proterozojuje), taigi daugelis tų gyvūnų yra baigę 
vystytis prieš 570 milijonų, o gal net prieš 780 milijonų metų, tačiau mums 
nėra žinoma, kaip ir kokiais laikotarpiais yra ėję atskiri to vystymosi laips- 
niai. Seniausiuose Žemės perioduose, siekiančiuose maždaug aukščiau nu- 
rodyto amžiaus, randami drauge su žuvimis ir pirmieji stuburiniai gyvuliai, 
taip pat pirmieji amfibijų ir reptilijų tipai. 

Šituos gamtininko išvedžiojimus, kuriuose duodami skaičiai kelia abejonę, 
ar gali jie būti nustatyti taip tiksliai, pateikiu tam, kad turėtume vaizdą, kaip 

palengva vystosi gamtos reiškiniai. Nors ir šiek tiek sparčiau, bet taip pat labai 
palengva vystosi ir visuomenės gyvenimo reiškiniai, kas bus nurodyta toliau. 

Vis vien: ar mes manysime, kad pirmoji žmonių pora išsivystė tik vienoj 
Žemės vietoj, ar kad tai įvyko įvairiose Žemės vietose, ką reikia laikyti nor- 
malesniu dalyku, vienokiems gamtos veiksniams ir dėsniams veikiant žmo- 
gaus tipas visur išsivystė vienodas. Antropologas Kšivickis mano (27 p.), kad 
evoliucija, kurioj žmogus įgijo stačią padėtį ir kalbą, skirtingą įvairiose tau- 
tose, turėjo savarankiškai vykti įvairiose vietose ir įvairiose tautose. 

Tarp keturkojų gyvulių buvo tokių, kurie dėl savisaugos sliuoginėjo į me- 
džius, laipiojo po medžių šakas. Tuo būdu išsivystė žmogaus rankos ir sto- 
vinti padėtis, stačias liemuo. Geismas išlaikyti gyvybę ir veistis, šis visuotinis 
gamtos dėsnis. buvo priežastis išsivystyti žmogui iš gyvulio ir jam toliau 
vystytis, tobulėti. Savisaugos sukeliami geismai davė žmogui išgyventi jaus- 
mus: pirmiausia smagumo ir nesmagumo (kentėjimo), o tie jausmai gimdė 
intelektą, būtent — atmintį apie tuos jausmus ir galvojimą, kaip pasiekti to, 
kas duoda smagumo, ir išvengti to, kas sukelia kentėjimą. Primityvus žmo- 
gus maitinosi augalų vaisiais, šaknimis ir pan. dalykais, kurie tiko jo kūnui 
virškinti. Kadangi tų daiktų vienoj vietoj buvo nedaug, tai žmogui, vis vien 
vyriškiui ar moteriai, teko bastytis, klajoti, ieškant maisto. Tokiomis sąlygo- 
mis gyvenant, vyrai ir moterys turėjo atskirai gyventi, kad jiems būtų leng- 
viau išsimaitinti. Lytiniai jų santykiai galėjo būti tik atsitiktiniai, pripuolamai 
susitikus. Atlikę lytinį santykį, vyriškis ir moteris turėjo vėl išsiskirti. 

Moteris gimdydavo ir savo krūtimis penėdavo kūdikį. Tad tarp motinos 
ir kūdikio susidarė giminiškos meilės santykis. 

Ilgainiui sustiprėjęs žmogaus intelektas pajėgė pastebėti, kad jam leng- 
viau, geriau gyventi draugėje su kitais žmonėmis". Visų pirma, nuolat 
gyvenant drauge su moterim, dažniau galima patirti meilės malonumus. 


“ Kaip fizinis žmogus išsivystė pagal bendrą visatos evoliucijos eigą, taip išsi- 
vystė žmonių bendravimo formos, jų junginiai. Visuomeninis pradas yra randa- 
mas visose gamtos srityse, o gyvūnijoje jis yra ypač ryškiai pasireiškęs. Kaip 
pavyzdžius prisiminkime skruzdėles ir bites. Viačeslavo Šiškovo romane „Rūs- 
čioji upė“ Šapošnikovas taip sako: „Štai, sakykim, voverės... Tai kaimenės gyvu- 
lys, tai yra čia vėl matote socialinių santykių dėsnį, visuomeniškumas skruzdžių 
viešpatijoje taip pat yra žinomas“ (192 p.). 

Be to, įvyko tam tikras darbo pasidalijimas tarp vyro ir moters, taip pat ir 
vaikų. Toliau žmogui teko patirti bendravimo su suaugusiais vyriškiais ge- 
rumus: daugiau jėgų kovai su plėšriais žvėrimis ir kt. Gyvenimas draugėje 
su kitais žmonėmis davė tiek daug patogumų, taip labai lengvino vargą, 
reikalingą maistui įsigyti ir pavojui nuo gamtos jėgų ir plėšriųjų žvėrių 
šalinti, kad reikia manyti, jog žmonių imta draugėje gyventi labai seniai, 
proistorės laikais. Gi istorija jau visur, kur tik atrandami istoriniai duome- 
nys, randa žmones draugėje gyvenančius. 

Aš čia negaliu gilintis į psichologijos klausimus: individo įspūdžių, jaus- 
mų, geismų ir intelekto išsivystymą, jam vienam ir drauge su kitais gyve- 
nant; paliečiu tai tiktai tiek, kiek man yra būtinai reikalinga vaizduoti ben- 
drą žmogaus vystymosi procesą, veikiant gamtos įstatymams. 

Žmonėms gyvenant draugėje, lengviau pajėgiant aprūpinti save maistu 
ir dažniau tenkinant meilės geismą, teko turėti daugiau ir įvairesnių įspū- 
džių, išgyventi daugiau įvairesnių jausmų, turėti daugiau įvairesnių geis- 
mų, negu gyvenant vienišai. Plėtojosi, brendo, augo ir tobulėjo žmogaus 
smegenys ir intelektas. Didysis, Darvino atrastas ir daugelio mokslininkų, 
jo teorijos šalininkų, gausiais duomenimis paremtas gamtos reiškinių vys- 
tymosi (evoliucijos) procesas vyksta dviejų rūšių veiksniams veikiant. Aug- 
menijoje veikia tiktai grynai gamtiniai prisitaikymo ir paveldėjimo dės- 
niai; pvz., augalų grūdai gimsta tik vėjui, vabzdžiams ar paukščiams per- 
nešant vienos lyties pradus į kitos lyties pradus žieduose. Gyvūnijoje, ku- 
rioje gamtos jėgos pagimdo naujos rūšies jėgą — intelekto jėgą, jausmus ir 
geismus, — veikia dar ir antroji, labai stipri ir plati veiksnių rūšis. Gyvulys, 
atsimindamas, koks augalas duoda jam gardesnį ir sotesnį maistą ir kuri 
patelė gali patenkinti jo meilės geismą, matydamas, kur tasai objektas yra, 
pats eina augalą kasti, su patele mylėtis. 

Juo stipriau yra išsivystęs gyvulio intelektas, juo stipriau veikia jausmų ir 
geismų veiksniai. 

Stipriausiai veikia žmogaus intelektas, kurio išsivystymas ir veikimas, 
kaip buvo nurodyta, labai priklauso nuo pirmos rūšies veiksnių, t. y. nuo 
grynai gamtinių evoliucijos veiksnių. 

Intelektas daugina ir stiprina geismus, o šie gimdo norus ir siekimus, 
kurie stumia žmogų judėti ir veikti. 


278 


ISTORINĖ ŽMONIŠKUMO ETIKOS IK TEISĖS EVOLIUCIJA 


Veikiant ir judant, t. y. vykdant norus ir siekimus, žmonėms, gyvenan- 
tiems draugėje, tenka susidurti tarpusavy, nes susidaro norų ir siekimų 
priešingumai. 

Kaip gamtoje reiškiniams vykti trukdo daiktų trynimasis, pvz., vande- 
niui tekėti trukdo žemės nelygumai, medžiui augti trukdo kiti didesni 
medžiai arba akmenys ir t. t., taip ir žmonėms, drauge gyvenantiems, truk- 
do veikti nuolatinis tarp jų trynimasis, jų siekimų susidūrimai, pvz., vienas 
nori tam tikrą žemės sklypą dirbti ir kitas to paties nori, ir t. t. Kadangi 
trukdymus sudaro priešingi žmonių siekimai, o siekimai priklauso nuo 
visatos dėsnių, tai ir tie trukdymai priklauso nuo pastarųjų. 

Žmonės, turėdami intelekto jėgas, galvoja, ieško ir suranda priemonių 
tam trynimuisi, tiems trukdymams šalinti. 

Šitos priemonės yra etikos ir teisės taisyklės. Kadangi jų priežastys ir 
aparatas jas sukurti vyksta pagal visatos dėsnius, tai ir šios priemonės — 
etikos ir teisės taisyklės — priklauso nuo tų pačių dėsnių. Žmogus su viso- 
mis savo savybėmis, su savo smegenimis ir intelektu priklauso nuo didelio 
evoliucijos dėsnio, tai ir jo kūriniai — etikos ir teisės taisyklės — taip pat 
priklauso nuo evoliucijos dėsnio, dėsningo vystymosi istorijos eigoje. 

Tie žmogaus veiksmai, kurie valdomi intelekto, yra kultūros ir civiliza- 
cijos kūrėjai. Pirmas svarbiausias žmogaus reikalas yra jo gyvybę išlaikyti, 
prasimaitinti. Tam tikra maisto atsarga, kuri duoda žmogui atliekamo lai- 
ko, yra būtinai reikalinga kultūrai kurti, nes tik turėdamas maisto atsargą 
žmogus turi laisvo laiko galvoti. 

Tiek maistui įsigyti ir gyvybę išlaikyti, tiek ir maisto tam tikrai atsargai 
turėti svarbiausios gamtos sąlygos yra šios: a) tinkamas klimatas, būtent 
šiltas arba net karštas klimatas, b) geras dirvožemis ir c) tinkama vietos 
topografija, bendras vietos gamtinis vaizdas. 1 

Maistas yra reikalingas žmogui jo kūno šilimai palaikyti ir jo kūno eikvo- 
jamiems audiniams atnaujinti. Šiltame klimate šilima mažai eikvojama, 
tad ir maisto reikia mažiau; be to, tokiame klimate beveik nereikia kūną 
dengti nuo šalčio. Maisto rūšis čia turi būti kitokia, negu šaltame klimate, 
būtent turi būti augalų maistas, audiniams atnaujinti tarnaująs, o ne mėsa 
ir riebalai, kurie yra reikalingi kūno šilimai palaikyti. Derlinga šilto klima- 
to žemė tiekė žmogui daug augalų, tinkamų maistui, dar jam nemokant 


279 


1 dalis. TEISINĖ PUBLICISTIKA 


dirbti žemę. Gausingo maisto lengvas įgijimas, šilto klimato gyvenimo 
sąlygos, nereikalaujančios didelių išlaidų gyvybei palaikyti, davė žmogui 
galimumo taupyti, turtėti. O turto sutaupymas yra pirmoji sąlyga progre- 
suoti, nes tada turima laiko galvoti, įgyti žinių. Sukaupiant turtą, vyksta 
žmonių pasiskirstymas į beturčius ir turtuolius. Vieni sumanesni, greičiau 
daro santaupas patys vieni arba sugeba tam tikslui panaudoti kitų darbą. O 
sudarę nors mažą maisto atsargą, tuo pat įgyja daugiau jėgos išnaudoti 
beturčių darbą, dar daugiau santaupų pasidaryti. Praturtėję turi laiko užsi- 
imti galvojimu, mokslu, menu, išradimais. Ilgainiui šis skirtumas tarp žmo- 
nių darėsi vis didesnis ir didesnis. Tokią būklę turtuoliai paskelbė esant 
šventą, antgamtinių jėgų duotą ir, be to, jai saugoti sukūrė mokslą ir etikos 
bei teisės taisykles. 

Taip vyko kultūros ir civilizacijos kūrimas pradžioje. Gi kai žmogaus 
žinių lobynas pasidarė gausus, kai technika pasiekė tinkamą tobulumą, tuo- 
met ne karštas klimatas, bet vidutinis klimatas pasirodė tinkamiausias kul- 
tūrai ir civilizacijai kurti, dėl to, kad jų kūrimas daugiausia pareina nuo 
žmogaus darbo, o tik vidutinis klimatas yra tinkamas žmogaus darbingu- 
mui, gi karštas klimatas silpnina energiją ir mažina darbingumą. 

Istorijos faktai vaizdžiai patvirtina aukščiau išdėstytas mintis. Gilioje 
senovėje palyginti aukšto laipsnio kultūra ir civilizacija buvo sukurtos: 
Kinijoje, Indijoje, Babilonijoje, Asirijoje, Egipte, Meksikoje, Peru, kiek 
vėliau Graikijoje ir Romoje. Kinijoje ir Indijoje gamta davė žmogui mais- 
tingą augalą — ryžius, Egipte — finikus, Meksikoje ir Peru — kukurūzus ir 
bananus ir t. t. 

Tačiau tokiuose kraštuose, kaip, pvz., Indija, kur karštas klimatas yra 
priežastis didžiulių audrų ir kur dažnai vyksta žemės drebėjimai ir kiti 
didingi gamtos įvykiai, sukeliantys žmogui didelę baimę bei nuostabą, žmo- 
gaus dvasia buvo tų įvykių prislėgta. Tie įvykiai turėjo didelę įtaką žmo- 
gaus būdui susidaryti ir jo psichikai tam tikra linkme vystytis. 

Be to, karštas klimatas yra sveikatai kenksmingas. Ne tiek mirtis neigia- 
mai veikė žmones, kiek ligos; svarbiausia žala buvo toji, kad didingi gam- 
tos įvykiai ir ligų sukeliami kentėjimai stabdė tiriantį galvojimą, slėgė žmo- 
gaus dvasią, lenkė ją prieš didingus įvykius, vertė žmogų manyti ir tikėti, 
kad veikia antgamtiškos, nenugalimos jėgos, dievai. Atsirado tarp žmonių 

tokių, kurie skelbėsi sugebą tas antgamtiškas jėgas, tuos dievus palenkti 
žmogaus naudai. Šituos asmenis plačios masės ėmė labai gerbti ir jais tikė- 
ti. Mokslininkas Sarlerua sako, kad maro žaizdos yra aukuro tarnautojų 
rugiapjūtės priežastis (Boklis, 49 p.). 

Ir istorija liudija, kad Kinijoje ir Indijoje kultūros ir civilizacijos progre- 
savimas ilgiems amžiams sustojo, o Graikijoje, kur gamtos įvykiai nėra 
tokie baisūs ir didingi, kaip anuose kraštuose, žmogaus intelekto išsilavi- 
nimas pasiekė aukštą laipsnį, kultūros ir civilizacijos kūryba taip pat čia 
iškilo ligi didelio tobulumo. Reikia atsiminti, kad žmogaus kūno ir dva- 
sios jėgos palyginti su gamtos jėgomis ir įstatymais yra silpnutėlės ir kad 
jo vienintelė didžiausioji jėga yra paremta tikru gamtos jėgų ir įstatymų 
(dėsnių) pažinimu bei sugebėjimu valdyti ir naudotis tomis jėgomis ir tais 
įstatymais. Juo tikriau yra žmogaus pažinti gamtos jėgos ir dėsniai, juo 
aukštesnė jo pasiekta kultūra. 

Istorijos žinios siekia negilios senovės laikus: Indijoj apie 1800 metų, 
Kinijoj apie 3000 metų, Egipte apie 5000 metų, Palestinoj apie 2500 
metų prieš Kr. Proistoriniai tyrinėjimai, kaip buvo aukščiau sakyta, duo- 
da pagrindą giliau įžvelgti žmonijos praeitin: nulyginti akmenys, rago 
įrankiai, laužų liekanos, suskaldyti gyvulių kaulai, iš kurių iščiulpti sme- 
genys, ir kiti daiktai, iškasti iš žemės sluoksnių (Kšivickio teigimu, tik 
viename Somos upės slėnyje buvo iškasta apie 80 000 titnagų, liudijan- 
čių protaujančio žmogaus veiklą), — tie visi daiktai duoda pagrindą spręsti 
apie žmonių būklę, įpročius, užsiėmimus bei kultūrą ir leidžia moksli- 
ninkams teigti, kad visa tai siekia žmogaus gyvenimą buvusį prieš šimtus 
tūkstančių metų. 

Vienodos gamtos sąlygos ir vienodi jos dėsniai sudarė sąlygas vienodam 
žmogaus tipui susidaryti visuose Žemės planetos kraštuose. Tačiau kaip 
kiekvienam yra žinoma ir kaip mano jau buvo priminta, įvairiuose kraš- 
tuose yra ir įvairių gamtos sąlygų: klimato, topografijos ir kt. atžvilgiu. 
Įvairios gamtos sąlygos sudarė žmonių rases, kurios turi kai kurių visai 
skirtingų požymių. Pvz., kinų ir arijų kalbos savo struktūra yra visai skir- 
tingos, nieko bendra tarp savęs neturinčios. Tie požymiai liudija, kad rasės 
visuomet atskirai ir savarankiškai yra išdygusios, taip pat atskirai išaugusios 

Tad ir savo kultūrą bei civilizaciją rasės atskirai ir savarankiškai yra kūru- 
sios. Bet kadangi rasės buvo daugelio tų pačių gamtos veiksnių veikiamos, 
tai jų kultūrų ir civilizacijų požymiai daugiausia yra beveik vienokie. Pvz., 
puodą daug kur sugebėta savarankiškai, bet vienaip pasidaryti, aptepant 
moliu tik vos žievę arba pintinę. Trumpai sakant, techninė kultūrinė evo- 
liucija įvairiuose kraštuose ėjo vienokia linkme, nors savarankiškai kuria- 
ma. Atsitiktinai teko žmogui pažinti ugnies savumus: perkūno gaisras arba 
vulkano ugnis iškepė vaisių ar mėsos gabalą, kurį valgydamas pažino ug- 
nies gerą veikimą. Jam teko suduoti titnagą į akmenį arba akmenį į akmenį 
taip, kad ištryško kibirkštis; betrinant medžio šaką į kitą tokią pat šaką 
medis ėmė šilti, o dar labiau betrinant ir užsidegė. Žmogus rūpinosi sau- 
goti žarijas ateičiai, darė sau židinį. Židinys yra randamas visur pas primi- 
tyvius žmones. Židinio saugojimas turėjo didelę įtaką žmonių savitarpio 
gyvenimui pakeisti, nes jo saugojimas buvo darbo pasiskirstymo priežastis. 
Moteriai, dėl jos fiziologinių ypatybių, geriau tiko saugoti židinį, o vyrui — 
rūpintis surasti maisto. Kai buvo pramokta virti valgį, atsirado reikalas tu- 
rėti maisto produktų atsargą. Turint maisto atsargų, išnyko reikalas žudyti 
silpnus vaikus ir bejėgius senelius, kas buvo iki tol daroma. Ypač seneliai 
pasidarė reikalingi pagalbininkai židinį saugoti. 

Medžiaginės techninės evoliucijos ir medžiaginių gamtos sąlygų vieno- 
dumas sudaro visuomenės būklės evoliucijos vienodumą. Skirtumai yra 
kiekybės ir evoliucijos tempo, bet ne kokybės ir esmės. 

Kaip jau buvo anksčiau pastebėta, visuomenės reiškiniams tirti indukci- 
jos metodas yra statistikos, didelių vidutinių skaičių metodas. Šitokie tyri- 
mai, pvz., rodo, kad visose tautose vyrų ir moterų yra vienokie skaičiai, 
kad tautoje kasmet gimsta ir miršta beveik tiek pat, tai yra šiemet tiek pat, 
kiek ir pernai; ir daug kitų dėsningai vykstančių reiškinių šitokiu metodu 
išaiškinta. Vienodumą tautų rodo visuomenės struktūros formos, taip pat 
ir kiti žmogaus dvasios pasireiškimai. Ar imsime tikybų plėtojimąsi, ar šei- 
mos, ar nuosavybės, ar valstybinės valdžios evoliuciją, visose įvairiose žmo- 
nijos grupėse, nepriklausomai viena nuo kitos išsivysčiusiose, rasime vie- 
nokias plėtojimosi formas ir jų dėsningą eigą. Todėl antropologai ir teigia, 
kad dabarties laukiniai žmonės duoda civilizuotų tautų praeities vaizdą. 
Leturno sako, kad mirusių kartų eilė išeina iš kapų. Tų kartų gyvenimui 

atgaivinti nereikia ypatingos fantazijos. Mes turime jas prieš save ir galime 
tirti, kaip norime. To, kas buvo, atgaivinimas yra dabarties aprašymas. To- 
dėl mes galime atnaujinti visų mūsų visuomeninių įstaigų embriologiją. 
Tolimiausioji praeitis dar yra gyva (imu iš Kšivickio, 30 p.). Vienodumas 
nėra tapatybė, bet liudija, kad evoliucija visur vyksta veikiant tiems pa- 
tiems dėsniams. 

Mokslininkas Morganas yra paskirstęs žmogaus ir visuomenės evoliu- 
cijos eigą epochomis. To paskirstymo pagrindu jo paimta tai, kad tarp 
žmogaus pragyvenimo šaltinių ir technikos, iš vienos pusės, ir visuome- 
nės reiškinių, iš antros pusės, yra glaudus sąryšis. Morganas skiria tris 
epochas: a) laukinės būklės epocha, kai žmogus dar nemokėjo daryti in- 
dų ir maisto atžvilgiu visiškai priklausė nuo gamtos, atsitiktinai gamtoje 
surasdamas maisto; b) barbarų būklės epocha, kai žmogus jau išmoko 
auginti augalus maistui ir prijaukino naminių gyvulių, bet dar nežinojo 
rašto; c) civilizacijos epocha, kai žmogus jau moka vienokiu ar kitokiu 
būdu rašyti ir yra išvystęs amatus bei pramonę. 

Pirmąsias dvi epochas Morganas skirsto dar į periodus: žemesnį, vidu- 
tinį ir aukštesnį laukinės ir barbariškos būklės laipsnį. Žemojo laukinės 
būklės periodo dabar jau nesą. Vidutinis tos epochos laipsnis yra tas, kai 
žmogus jau yra suradęs ugnį ir išradęs ietį bei lanką; pirmieji įrankiai 
šiame periode buvę titnagas ir lazda. Aukštasis laukinės būklės periodas 
buvo tas, kai žmogus išmoko daryti indus, pinti pintines, drožti iš me- 
džio kamieno valtis ir t. t. Aš smulkiau nedėstysiu Morgano schemos, 
kurios smulkmenose galima nemažai abejotinų dalykų pastebėti. Tačiau 
pagrindinė mintis — evoliucinės raidos mintis — yra teisinga. Laukinės 
būklės sąlygos neleido žmonėms gyventi didelėmis grupėmis, kas ir da- 
bar tikrovėje dar randama (Kšivickis, 49 p.). 

Žmoniškumo, etikos ir teisės reiškinių evoliucijai vaizduoti man taip 
pat teks skirstyti istoriją į dideles epochas: 1) primityviojo žmonių gyve- 
nimo etika ir teisė, 2) viduramžių Europos gyventojų etika ir teisė ir 3) 
naujųjų laikų etika ir teisė. Nurodytos epochos neturi griežtų ribų: s0- 
cialiniai reiškiniai plėtojasi palengva ir jų užuomazga dažnai randama jau 
ankstyvesnėje epochoje, kai etikos ir teisės srityje dar viešpatauja visai 
priešingi reiškiniai. 

4. Primityviojo žmonių gyvenimo 


etika ir teisė 


tika ir teisė yra žmonių bendruomenės reiškiniai: žmogui vienam 
gyvenant nereikia nei etikos, nei teisės taisyklių. Socialinio santy- 





kio esminis požymis yra tai, kad du arba daugiau žmonių verčia vienas kitą 
veikti arba neveikti. Tos prievartos formos yra įvairiausios: ne tik liepimas 
ir draudimas, bet ir maldavimas, prašymas ir pan. yra prievartos priemo- 
nės. Kartais prašymas yra griežtesnis įsakymas už liepimą, pvz., kai prašo 
tas, kuris turi jėgos priversti. Priverčiamasis santykis tarp dviejų asmenų 
yra socialinių santykių tipas, kurį pažindami mes pažįstame ir grupių so- 
cialinius santykius. Pirmoji svarbiausioji žmonių bendravimo rūšis buvo 
pagrįsta jėga ir prievarta, galėjimo ir valios nelygybe. Šita bendravimo, 
jėgos palaikomo, rūšis gali būti laikoma valdymo tipu. Motinos viešpatavi- 
mas vaikų atžvilgiu duoda seniausią valdymo formą (pavyzdį). Lytinių san- 
tykių senovėje būta visai pripuolamų, atsitiktinių; sūnūs ir dukterys neži- 
nojo savo tėvo, 0 su motina juos siejo gamtinės sąlygos: motina ilgai, po 
keletą metų, penėjo kūdikius savo krūtimis, žiaurioje kovoje dėl būvio ji ir 
vėliau padėdavo savo vaikams rasti ir įsigyti maisto. Šveicarijos mokslinin- 
kas teisininkas J. J. Bachovenas, galima sakyti, pirmas ištyrė ir aprašė moti- 
nos viešpatavimo šeimoje faktus talentingame savo veikale Mutterrecht („Mo- 
tinos teisė“). Jis rado gausių duomenų, tyrinėdamas vienos senovės graikų 
tautelės, likiečių, gyvenimą. Žinios apie likiečius yra istoriko Herodoto 
duotos. Iš jo sužinota, kad likiečiai vadindavo savo vaikus ne tėvo vardu, 
kaip kiti graikai, kurie toliau buvo pažengę kultūros išsivystyme, bet mo- 
tinos vardu, kad giminystės laipsnius jie skaičiavo motinos prosenių eile ir 
vaiko padėtį lėmė motinos padėtis bendruomenėje; likiečių papročio teisė 
buvo nustačiusi paveldėjimo teisę tiktai po motinos. Etnografai tyrinėtojai 
tokius pat papročius, kokius Bachovenas aprašė buvus likiečių, rado ir kitų 
praeities primityvių tautų gyvenime, taip pat ir dabarties laukinių tautų 
gyvenime. Žymesnieji tyrinėtojai priėjo išvadą, kad šeima, motinos teise 
tvarkoma, yra visuotinė pirmapradė šeimos forma. Pvz., J. Lipertas, spe- 
cialiai tyrinėjęs šeimos istoriją, teigia, kad naujausieji tyrinėjimai yra davę 
turtingos medžiagos šeimos istorijai pažinti ir kad šeima prasideda gamtos 

ryšiu, kuris jungia kūdikį su motina ir išsivysto giminystė motinos linijoje, 
gi organizacijai tobulėjant susidaro motinos teisė. 

Gamtinės gyvenimo sąlygos ir motinos meilė kūdikiui buvo veiksniai, 
kurie sudarė pirmąjį pastovų žmonių bendravimą. Motina dėl jos meilės 
kūdikiui pirmiausia peržengė savo „aš“ ribas, pirmoji ėmė rūpintis kitu 
žmogumi (kūdikiu). Ilgai motinos penimas ir globojamas jaunuolis(-ė) taip 
pat pajuto motinai prisirišimą ir meilę. 

Kraujo giminystės ryšys buvo antras veiksnys, kuris siejo žmones į ben- 
druomenę motinos valdžioje. Mėnesinių kraujavimų išnykimas, moteriai 
pastojus nėščia, rodė esminį žmogaus būties sąryšį su motinos krauju. To 
paties kraujo turėjo savyje broliai ir seserys, ir seserų vaikai. Tad kraujas, 
kaip dvasinių ir fizinių žmogaus jėgų šaltinis, buvo priemonė glaudiems 
ryšiams tarp Žmonių plėstis. 

Kšivickis nurodo ir dabar esant motinos teisės požymių daug kur Afriko- 
je ir kitose šalyse: Siera Leonės krašte, Aukso Kranto gyventojų, nairų 
tautos Indijoje (72 p.), Amerikos čiabuvių (162 p.), malajų (173 p.). Daug 
kur primityviose tautose randamas paprotys susibroliauti kraujo sumaišy- 
mu, ar tai įleidžiant kraujo į žaizdą, ar išgeriant kraujo. J. Lipertas nurodo 
tokį paprotį ir dabar esant Afrikos ir Madagaskaro tautose (8 p.). 

Visų primityviausiais laikais broliai ir seserys, arti begyvendami, turėjo 
lytinių santykių ir gimdė kūdikius. Todėl, paveldėjimo dėsniui veikiant, 
susidarė pastovūs rasių požymiai. Kūdikiai žemesnio kultūros laipsnio tau- 
tose ir dabar motinų ilgai, net po kelis metus yra žindomi, ką man teko 
pačiam matyti tarp Turkestano čiabuvių. Kad žindančiam kūdikiui nebūtų 
konkurento, moteris susilaiko nuo lytinių santykių su vyru. Ši aplinkybė 
vėlesniais laikais buvo viena iš priežasčių kelias žmonas turėti, bent dvi ir 
tiek, kiek vyras pajėgia išmaitinti, taip pat ir prostitucijai tarpti. 

Kūdikio ir motinos ryšys yra žmonių stipresnis nei kitų gyvulių, kur tas 
ryšys kur kas trumpesnį laiką tebūna. Ilgas gimusio kūdikio bejėgiškumo 
laikas, kurio metu jis pats negali savo gyvybės apsaugoti, yra šių gerų eti- 
nių pasekmių priežastis. Motina, kad ir primityviausiais žmogaus gyveni- 
mo laikais, negali užmiršti tos meilės ir tų aukų, kurias ji skyrė savo kūdi- 
kiui: jis visada lieka jos kūno ir dvasios dalis. Kūdikiui augant betarpiškoj 
motinos globoj ir esant aprūpinamam iki to laiko, kai jis ima suprasti mo- 

tinos meilę ir jausti, kad jo priklausomumas nuo motinos jau pasibaigė, 
jam taip pat kyla dėkingumo jausmas motinai ir į motinos meilę jis atsako 
taip pat meile. Taigi pirmasis etikos ryšis buvo motinystė ir pirmiausioji 
teisė buvo motinos teisė. 

Motinos valia vienam ar keliems savo vaikams valdyti tikriausiai išsivystė 
į valią motinos valdovės, kuri, kaip karalienė, valdė sūnus, dukteris, anū- 
kus ir sekančias kartas; jos klausė vyrai, kurie ieškojo sau jos dukterų pa- 
lankumo. Vyras medžiojo, žūklavo, klajojo, o moteris su vaikais saugojo 
vieną vietą, židinį, pati saugojosi ir kūdikius saugojo nuo žvėrių ir kitų 
pavojų. Pastogė, kurią ji padarė kūdikiui, tvora, kurią ji sutvėrė pasislėpti 
nuo vėjo, ugnis, jos nuolat kurstoma, — vis tai buvo namų kūrimo pradžia. 
Moteris buvo židinio ir namų valdovė. Iš to kyla ir dabar visur žmonai 
priklausanti virtuvės ir maisto gaminimo priežiūra. J. Lipertas nurodo, kad 
mūsų laikais matriarchatas dar esąs Afrikos tautelėse, o istoriko Strabono, 
gyvenusio Kristaus laikais, raštuose yra požymių matriarchatą buvus Kan- 
tabrijoje, dabarties baskų prosenių. 

Tačiau ilgainiui vyko žmogaus gyvenimo pakitimai. Motina, žindydama 
ir nešiodama kūdikį, galėjo tik lengvesniais būdais pasiekiamą maistą įsi- 
gyti. Vyriškis gi, būdamas laisvas, siekė aukščiau kabančių vaisių nusiskin- 
ti, lenkė šakas, griebė gyvulius. Jam vystėsi ir išsivystė didesnė fizinė jėga, 
negu moteries. Greta su stiprėjančia jėga stipriau veikė vyrą lytinis patrau- 
kimas prie moters. Fiziškai stipresnis vyriškis užsimanė valdyti moterį ir 
vaikus, turėti sau moterį pastoviam gyvenimui su ja. Vienas vyras norėjo 
turėti šią moterį sau, kitas sau. Kas pirmiau pagrobė moterį, tas turėjo ją 
sau žmona. Tyrinėjimai rodo, kad moterų grobimas, kaip kita po matriar- 
chato šeimos forma, randama visur. Vyras paėmė viršų ant moters ir ėmė 
valdyti šeimą. Šita šeimos forma yra mokslininkų vadinama patriarchatu — 
tėvo valdymu, o pirma buvusi šeimos forma yra vadinama matriarchatu — 
motinos valdymu. 

Moters grobimas buvo pavojingas veiksmas: merginos broliai ir giminai- 
čiai, taip pat grobiko konkurentai, galėjo pagauti jį su grobiu, įveikti, at- 
imti ir jį patį nugalabyti. Todėl merginų grobimas palyginti greit buvo 
pakeistas jų pirkimu. Žmonų pirkimas dar ir dabar daug kur stipriai įsigy- 
venęs paprotys. Man prieš 30 metų gyvenant Turkestane to krašto čiabu- 

vių buvo šitoks paprotys: vyriškis žmonai įsigyti turi išmokėti merginos 
tėvams, arba jei ji našlaitė, — jos giminei kalymą, tam tikrą kainą pinigais ir 
kilnojamuoju turtu. Kas negalėjo iš karto sumokėti kalymą, mokėdavo jį 
ilgus metus, vis dar negaudamas žmonos. Mano buto namų šeimininko 
sode. Taškente, dirbo uzbekas, apie 40 metų amžiaus vyras. Man paklausus 
jo, ar jis jau vedęs, atsakė, kad dar ne, nes dar nesąs baigęs mokėti kalymą. 
Viena kirgizė apskundė man, kaip teismo tardytojui, vieną vyriškį, kad jis 
jėga išžaginęs jos dukrelę, 12 metų mergaitę. Tardant skundžiamasis, di- 
delis ir stiprus vyras, pareiškė man, kad toji mergaitė esanti jo žmona, kad 
jis yra ją pirkęs ir todėl darąs su ja, kas jam reikia. Ir iš tikrųjų, paaiškėjo, 
kad vedybų apeiga pas mulą (šventiką) buvo atlikta. Mokslininkai tyrinė- 
tojai, kaip J. Lipertas, Kšivickis ir kt., duoda labai daug žinių apie įvairiose 
tautose buvusį moterų grobimą ir apie buvusį ir daug kur dar tebesantį 
žmonų pirkimą. Pvz., Kšivickis nurodo, kad Vakarų Sudane ir Kongo upės 
tėkmės kraštuose žmona yra perkama ne tiek dėl laukiamų iš jos smagu- 
mų, kiek dėl jos privalumo gimdyti vaikus (101 p.). 

Tačiau ilgainiui, gyvenimo sąlygoms kintant, žmona, nors ir perkama, 
taip pat turėjo įnešti vyrui turto. Yra duomenų, kad jeigu moteris neturėjo 
iš ko įnešti vyrui turto, tai prieš ištekant savo kūnu užsidirbdavo. Toks 
uždarbiavimas turint tikslą ištekėti buvo laikomas natūralus, visai doras. 
Tokios rūšies reiškinį man teko sužinoti iš neseniai mirusio garsaus publi- 
cisto Dioneo straipsnio, paskelbto dar man studentaujant. Dioneo tuomet 
gyveno ištrėmime arti Kamčiatkos. Šito pusiasalio šiaurėje vienam mažam 
miesčiukui vyriausybės įsakymu buvo kasmet kartą atvežama iš Vladivos- 
toko miltų duonai visiems metams. Miltai buvo skirstomi taip, kad tektų 
kiekvienam gyventojui. Anot Dioneo, to miesčiuko mergina, kuri turėda- 
vo daugiau pavainikių vaikų, greičiau surasdavo sau vyrą, greičiau ištekė- 
davo, nes vaikai buvo geras jos kraitis, — jai tekdavo daugiau miltų. 

Primityviuose žmonėse vyrui įgijus viešpatavimą, žmona ir vaikai bu- 
vo laikomi šeimos galvos (tėvo) nuosavybe ir visiškai priklausė jo val- 
džiai. Kaip pavyzdį atsiminkime Romos patria potestas. Šeima yra drau- 
gija, kuri skatins kultūros kūrimą: medžiaginės kultūros, daugindama 
žmogaus jėgas, dvasinės kultūros, ugdydama simpatijos ir meilės jaus- 
mus tarp šeimos narių, plėtodama jų protą ir kitus gabumus. Iš simpatijos 

ir meilės šeimos nariams žmoguje vystėsi žmoniškumo jausmas santyky- 
je ir su kiekvienu žmogumi. 

Moteriai vyraujant šeimoj, ji turėjo daug vyrų, su kuriais atlikinėjo lyti- 
nius santykius; ši šeimos forma yra vadinama poliandrija (daugelio vyrų 
šeima), o kai vyriškis ėmė vadovauti šeimai, jis turėjo daug žmonų, ir tokia 
šeima yra vadinama poligenija (daugelio žmonų šeima). Pastaroji šeimos 
forma kur kas ilgiau laikėsi nei pirmoji; dar ir dabar ji daug kur yra. Kaip 
jau buvo sakyta, primityvių žmonių, vis vien kokia šeimos forma iš tų 
dviejų bebūtų, santykiai tarp šeimos narių buvo paremti jėga, prievarta: 
silpnesnis tarnauja stipresniojo malonumo jausmui patenkinti, o visų sil- 
pniausias yra tiesiog vergo padėtyje. Tačiau esant moters teisei, tas jėgos 
santykis, tenka manyti, yra buvęs tik tarp motinos ir vaikų. Vyraujant tėvo 
teisei, žmona ir vaikai buvo visiškoje vyro ir tėvo valioje. Tėvas turėjo teisę 
į vaikų gyvybę, jis galėjo juos net nužudyti. Buvo laikai, kuomet žmonės 
ne tik įveiktus priešus suvartodavo sau maistui, bet ir savo vaikus. Ilgainiui, 
sušvelnėjus žmogaus žvėriškumui tiek, kad jau buvo nustota savo šeimos 
narius valgyti, vis dėlto maisto trūkumas priversdavo žmones žudyti savo 
pasenusius gimdytojus arba silpnus vaikus. 

Vyrui paėmus šeimos vadovavimą, žmonai teko sunkius darbus dirbti ir 
apskritai ji pateko į beteisišką padėtį. Etinės pažiūros susidarė tokios, kad 
vyrui visa kas galima, gi žmona privalo tarnauti vyrui ir daryti jo gyvenimą 
malonų. Štai, pvz., Jokūbo Lija, manydama, kad ji jau negalinti gimdyti 
vaikų, parūpino savo vyrui sangulovę, — tarnaitę Silfą, tikėdama, kad die- 
vas atlygins jai už tai, kad ji atidavė savo tarnaitę vyrui. 

Ugnis turi didžiausią reikšmę žmogaus gyvenimui. Kad ji neužgestų, 
viešpataująs vyriškis ne tik iš žmonos reikalavo saugoti židinį, bet ir tam 
tikroms merginoms pavedė nuolat prie jos budėti; atsiminkime lietuvių 
vaidilutes. Ilgainiui vyriškis, bevadovaudamas šeimai, ne tik šeimoje, bet ir 
bendruomenėje įgijo tokią didelę galybę, kad net ir aukščiausią, galin- 
giausią dievą jis ėmė vaizduoti vyrą esant; deivės, meilės ar ugnies globė- 
jos, atsidūrė to aukščiausiojo dievo valdžioje. 

Primityvūs žmonės nežinojo nuosavybės. Jiems rūpėjo tik tuo tarpu nu- 
malšinti alkį, pasisotinti. Jie dar nesuprato reikalo saugoti maistą ateičiai. 
Panašus kai kurių laukinių nusistatymas dar ir dabar pastebimas. Keliauto- 

jas Fritshas sako apie Afrikos bušmenus, kad jie yra visai abejingi nuosavy- 
bės atžvilgiu. Jie nežino sąvokos „vogti“, todėl ima svetimą, nes laiko savu. 
Aptanas, ilgai gyvenęs tarp Pietų Amerikos indėnų, teigia, kad rūpintis 
maisto atsarga daugiau kaip vienai dienai yra priešinga jų prigimčiai; jie 
nepripažįsta nuosavybės teisės maisto dalykams ir ima sau svetimą derlių, 
nors jis augtų ir aptvertoj dirvoj. 

Žmogus pirmiausia pradėjo laikyti savu tai, ką jisai savo darbu parūpino 
sau, ką jisai pasidarė. Jei kokius daiktus įsigijo ne vienas, bet bendrai su 
kitais, tie daiktai buvo laikomi visų daiktais, buvo komunistinė nuosavybė, 
mūsų laikų terminu kalbant. Privatinės nuosavybės daiktais vėliausiai pasi- 
darė tie daiktai, kuriuos gamta duoda ir kuriuos žemė išaugina savaime, 
neprisidedant prie to žmogui. Pvz., valstybės miškai ir mūsų plačiųjų ma- 
sių vis dar laikomi dievo duotais ir todėl kirsti iš jų medžius nelaikoma 
nedoru veiksmu. 

Žemė vėliausiai už kitus daiktus pasidarė žmogaus nuosavybe, ir kai ji 
imta dirbti, tai pradžioje ji buvo bendruomenės nuosavybė (komunizmas). 
Rusijoje prieš Didįjį karą, carui valdant, daug kur žemė priklausė valstie- 
čių bendruomenei, o atskiri ūkininkai gaudavo-.tam tikrus sklypus tik nau- 
dotis; kas kelinti metai būdavo žemės perdalijimai tarp bendruomenės na- 
rių. Šitoks žemės naudojimas buvo užsilikęs iš senų laikų. Jisai randamas ir 
dabar daug kur žemo kultūros laipsnio tautose. Malajų žemė, pvz., yra ' 
giminės nuosavybė, o atskiri giminės nariai gauna žemės laikinai naudotis; 
kadangi ten žmogus dar yra motinos šeimos narys, tai jisai gauna žemės 
paveldėjimo teise po motinos (J. Lipertas, 9 p.). Kšivickis nurodo, kad 
Gvatemalos čiabuvių žemė priklauso bendruomenei, kurioj kartais yra apie 
100 šeimų; įdirba žemę visa bendruomenė kartu, derlių saugoja bendrame 
sandėlyje ir valgį gamina bendroj virtuvėj (162 p.). Šis mokslininkas duo- 
da daug tokio žemės valdymo faktų (173 p.). 

Jau aš esu kalbėjęs, kad sunkios gyvenimo sąlygos vertė žmones būti 
žmogėdromis; anot Kšivickio, malajai kai kur, nors jau ir nebevalgo žmo- 
gienos, bet dar turi paprotį, kad giminės tarp savęs kerštauja ir vyro didvy- 
riškumui įrodyti reikia išžudyti priešus: juo daugiau kas prisirinkęs vyriškų 
kiaušų, juo jisai yra garsesnis didvyris (174 p.). Kartu su kerštavimu stipriai 
esti įsigyvenęs ir primityvių žmonių vaišingumo, svetingumo paprotys. 

Dar ir šiais laikais yra patarlė: „Svetys į namus, — dievas į namus“; bent 
rusų tokia patarlė neseniai yra buvusi. Kai kuriose tautose pavadinimai, 
duoti svečiui ir priešui, yra giminingi, turi bendrą šaknį, pvz., lotynų kal- 
boje svečias — hospes, o priešas — hostis; arba rusų svečiu buvo vadinami ir 
pirkliai, turbūt dėl to, kad jie buvo malonūs, nes atveždavo naujų, reikalin- 
gų ar gražių daiktų. 

Susidarius nuosavybės teisei, ji buvo labai žiauriai vykdoma ir saugoja- 
ma; net Žmonės, šeimos nariai ir vergai priklausė savininkui kaip daiktai 
arba gyvuliai. Tų daiktų dalį daug kur atiduodavo savininkui, jam mirus: 
jo lavoną sudegindavo kartu su mėgstamiausiais jo daiktais, arkliu, žmona 
arba kitu kuriuo artimiausiu asmeniu. Lenkų rašytojas S. Vispianskis po- 
emoje „Legenda“, kurioje apdainuotas padavimas apie lenkų karalaitę Vandą, 
apie kurią ir mes turime dainą, vaizduodamas Vandos pasenusio, ligonio 
tėvo laukiamą mirtį ir laidojimą, sako: 


Bo to na stos; to dla niej i dla niego. 
Že cėrka, wię razem palona będzie. 


(Nes tai laužan; tai jai ir jam, 
Nes duktė juk kartu bus deginama.) 


Lipertas savo „Kultūros istorijoje“ nurodo, kad žemiausiojo laipsnio pri- 
mityvių žmonių nei kultas, nei mitologija neturėjo doros tikslų. Kulto 
apeigos nebuvo priešingos nedoriems, mūsų požiūriu, veiksmams, nes bu- 
vo manoma, kad jeigu tokie veiksmai žmogui duoda smagumo, tai ir die- 
vams jie daro smagumo. Ir tik ilgainiui žmogus, kovodamas su tokiomis 
apeigomis, tobulėjo doros atžvilgiu. Tiktai visuomenės gyvenimo vysty- 
masis davė ir duoda etikos ir teisės turinį. Šita tiesa plačiai remiama Bok- 
lio, kuris teigia, kad etikos turinio tobulėjimas labiausiai priklauso nuo 
mokslo pažangos. 

Vyrui valdant šeimą, bendruomenę, giminę kaip savo daiktus, taip pat 
buvo žiūrima ir į antgamtiškų jėgų, dievų teises. Galingos gamtos jėgos 
žmogaus buvo laikomos antgamtiškomis, visa galinčiomis. Kas buvo nesu- 
prantama, tuo buvo tikima, kad tai vyksta dievų valia ir jų veiksmais. Ne- 

suprantami reiškiniai, stebuklai buvo laikomi veiksmais nematomos būty- 
bės, kuri buvo įsivaizduojama kaip galingas vyras, kartais kaip galinga mo- 
teris; buvo vaizduojama, kad ši būtybė iš dalies savo nuožiūra kišasi į gam- 
tišką dalykų vyksmą, iš dalies, jei dalykas liečia žmonių palaiminimą ar 
nubaudimą, ji išklauso žmonių maldavimų, užtikrindama jiems savo malo- 
nę, padeda jų veiksmams ir duoda jiems naudos. 

Šitas fantastiškas pasaulis turėjo didelę reikšmę todėl, kad paprastai jis 
buvo įsivaizduojamas turįs ypatingą santykį su žmonių bendruomene. Dievai 
buvo laikomi tokiais viešpačiais, kaip kad žmonės — valdovai, tik dar galin- 
gesniais; jie vaizduotasi žmogaus atžvilgiu tokie, kaip, šių dienų žodžiais 
tariant, ponai ar ponios, kartais tironai, dažniau panašūs į gerą tėvą, kuris 
visuomet yra linkęs laiminti savo vaikus, padėti jiems nugalėti priešus, 
padauginti jų turtą, auginti jų dirvų pasėlius ir gausinti kaimenę, užtikrinti 
jų darbams pasisekimą. 

Visa, kas žmogaus buvo sužinoma ir pasiekiama patyrimu, buvo laikoma 
sužinota ir įsigyta dievų malone. Manyta, kad dievai yra galingesni už žmo- 
nes, net visų galingiausius, kuriuos jie gali įveikti ir suvaldyti. Todėl buvo 
patariama visiems būti geruoju su dievais, juos melsti, kad jie būtų geri 
žmonėms, duoti dievams aukų, pripažinti jų galybę, vertinti ją, neužmiršti 
dievų laimėje ir melsti jų pagalbos nelaimėje, o už malones dėkoti die- 
vams. Trumpai kalbant, dievai žmogaus yra įsivaizduojami turį tokius pat 
privalumus, kokius turi žmonės. 

Šalia to žmonėse vyko darbo pasidalijimas, pirmiausia tarp vyro ir žmo- 
nos, toliau ir tarp šeimos ir bendruomenės narių. Tad ir tarnavimas die- 
vams pasidarė atskiras užsiėmimas. Atsirado dvasininkai ir kulto įstaigos. 
Kunigai, tariamieji antgamtiškų būtybių ir jėgų pasiuntiniai bei draugai, 
pasidarė tarpininkais tarp žmonių ir dievų. Tie dievų tarnai įgijo didelę 
pagarbą žmonėse ir buvo laikomi šventais. Dievų ir antgamtiškų jėgų ger- 
bimo pagrinde dar glūdi mirusių prosenių gerbimas: galingas asmuo, val- 
dęs žmones, yra atsimenamas su didele baime arba meile, o jau visuomet 
su ypatinga pagarba dėl jo turėtos didelės valdžios ir jėgos. Tokie pat jaus- 
mai jaučiami ir santykyje su dievais. Tad dievų santykiai su žmonėmis yra 
grynai tokie pat, kokie žmonių su žmonėmis: už gerą geru, už piktą piktu 
atsilyginama. Koks žiaurus senovėje buvo pats žmogus, tokį žiaurų jis ma- 

nė esant ir dievą. Pvz., iš Biblijos, — dievas žmogaus paklusnumui išbandy- 
ti reikalauja, kad žmogus nužudytų savo sūnų, ir šis klauso dievo; tik įsiti- 
kinęs žmogaus paklusnumu, dievas sulaiko ranką užsimojusio žudyti sūnų. 

Reikia pažymėti, kad tikyba turėjo ir turi didelę reikšmę ne tik atskiram 
žmogui, bet ir žmonių socialiniam gyvenimui. Tikyba globoja, saugoja ir 
stiprina šeimoje ir bendruomenėje visuomenišką idėją, etikos ir teisės nor- 
mų reikšmę, nes visuomeniškas pradas buvo galingųjų stiprintas, etikos ir 
teisės normos buvo daugiausia jų sukurtos savo naudai, o jų darbai buvo 
gerbiami. 

Laikui bėgant, žmonių bendruomenėms bedidėjant, jos palengva plėto- 
josi, tobulėjo ir pagaliau įgijo tokios organizacijos pobūdį, kuris yra vadi- 
namas valstybe. Pradžioje giminę valdė seniausias jos narys, kaip labiausiai 
patyręs. Toks valdovas mokslo yra vadinamas patriarchu, tėvu — valdovu. 
Vėliau, bendruomenei dar padidėjus giminės ryšys buvo užmirštas ir val- 
džia priklausė vienam asmeniui, kuris yra vadinamas monarchu (vienas 
valdovas). Monarchai palengva įgijo tokios pagarbos kaip dievai, buvo die- 
vinami, o kai nustota juos dievinti, tuomet jie skelbėsi esą dievų pasiunti- 
niai, valdą dievų valia. Bet monarchas negalėjo pajėgti vienas valdyti, to- 
dėl kvietėsi sau pagalbininkų, dažniausiai iš turtingųjų tarpo. 

Visa ši epocha yra buvusi labai ilga. Nors žmonių ir turėta etikos ir 
teisės taisyklių, bet šios taisyklės daugeliu atvejų buvo žiauraus ir žvėriš- 
ko pobūdžio. Nedidelė bendruomenės dalis skriaudė plačias mases, nau- 
dodamasi tiek tuo, kad sugebėjo užgrobti į savo rankas turtus, tiek ir tuo, 
kad kartu su monarchu valdė mases ir kūrė teisę savo naudai, savo privi- 
legijoms saugoti. Kai kuriose visuomenėse atskiri asmenys buvo pasiekę 
labai aukštą intelektą ir labai gryną žmonišką dorą. Tokie buvo kinų Kon- 
fucijus, kurio vardu susikūrė tikyba, ir iki šiol tebesanti daugelio žmonių 
išpažįstama; Indijoje Buda, taip pat to vardo tikybos įkūrėjas; Graikijoje 
ne tik atskiri asmenys, kaip Sokratas ir visa kitų eilė, bet net filosofinės 
srovės ilgai veikė graikų visuomenę prakilnaus žmoniškumo linkme; Iz- 
raelis ne tik yra davęs žmonijai Bibliją, bet ir krikščionybės kūrėją. Kai 
kurios visuomenės, kaipo tokios, yra davusios žmonijai didelius dvasinės 
kultūros turtus: Graikija yra davusi valstybinės santvarkos ir tarptautinės 
teisės dėsnius; atsiminkime vadinamuosius amfiktionus, tas tarpvalstybi- 

nes sąjungas, kurios gali būti laikomos embrionais mūsų laikais sukurtos 
Tautų Sąjungos; Roma yra davusi ne tik prakilnius pagrindinius civilinės 
teisės dėsnius, bet ir visą sistemą, puikų pastatą. Tačiau visos šios epo- 
chos visuomenės, neišskiriant nė tų, kurios savo nedidelėje dalyje buvo 
pasiekusios aukštą kultūros laipsnį, rėmėsi bjauriu socialiniu reiškiniu — 
vergija. Todėl jos visos šiame straipsnyje šiuo požiūriu yra priskiriamos 
šiai epochai. 

Reikia pastebėti, kad žmonijos progreso vaizdas lietuvių kalba puikiai 
yra pavaizduotas V. Stankevičiaus knygoje „Pasaulinės istorijos dinamika“. 
Tiktai man šioj knygoj nesuprantama, kaip autorius, būdamas teisininkas, 
galėjo griežtai neigiamai vertinti romėnų teisinę kūrybą (žr. 73-77 psl.). 
Be to, skaitant knygą galima pamanyti, kad autorius progreso priežastis 
mato antgamtiškų jėgų veikime; tiktai kai kurios knygos vietos, pvz., 270 
psl.: „Bet tikėsime, kad stebuklams ateis galas ir kad bus atstatytas gamtos 
dėsnių normalus veikimas“, arba 278 psl., kur autorius, išsitardamas dėl 
žmonijos ekonomikos eigos socializmo kryptimi, teigia, kad tuose reiški- 
niuose „mes privalome matyti ne laikinų sąlygų ir reikiamybių sužadintą 
prasimanymą, ne pripuolamus žodžius ir lozungus, o neišvengiamo, orga- 
ninio žmonijos gyvenimo dėsnio pasireiškimą“, — sulaiko skaitytoją nuo 
klaidingo autoriaus pagrindinės minties supratimo. 


5. Viduramžių etika ir teisė 


itos epochos esminiams etikos ir teisės požymiams charakterizuoti 
aš imu tiktai viduramžių meto europiečių gyvenimą, nes jie, krikš- 
čionišką tikybą priėmę, pasidarė kultūros ir civilizacijos progreso kūrėjai. 

Kadangi socialiniai reiškiniai labai palengva evoliucionuoja, tai, kaip jau 
buvo pastebėta, pirmesnėje epochoje randama vėlesnės epochos esminių 
požymių užuomazgos, taip pat vėlesnėje epochoje randama pirmesnės epo- 
chos esminių reiškinių likučių, pergyvenimų. 

Pvz., žmonos pirkimas yra randamas ne tik laukinėse tautose, bet ir tau- 
tose, kurios yra pasiekusios nežemą kultūros laipsnį; jis ir dabar tebeprak- 
tikuojamas daug kur Rytuose, ypač Mahometo tikybos tautose. 

Valstybinė forma, kuri yra vadinama tironija arba despotija ir kurios es- 
minis požymis yra tai, kad kraštą valdo vienas asmuo savo nuožiūra, nesi- 
laikydamas anksčiau išleistų įstatymų, o jei ir leidžia įstatymus, tai tik tuo- 
met ir tokius, kokius jisai nori, buvo dažnas reiškinys pirmoje epochoje, 
bet jis kai kur atgyja net mūsų laikais. Ir t. t. 

Ryškiausi viduramžio požymiai mūsų temos atžvilgiu yra šie: krikščio- 
nybės plitimas ir platinimas bei luominė visuomenės santvarka. 

Krikščionybė buvo platinama daugiausia kardu ir ugnimi; tokį tos tiky- 
bos platinimą vėliausiai esame patyrę mes, lietuviai, iš kryžiuočių. Valsty- 
bė, susijungusi su bažnyčia, padėjo pastarajai kovoti su tikybos priešinin- 
kais žiauriausiomis bausmėmis. Kai įvyko katalikų tikybos skilimas, refor- 
macija, įvyko daug karų dėl tikybos, kurių vienas gavo net 30 metų karo 
vardą, taip ilgai jis tęsėsi. Valstybės savo viduje naikino atskalūnus; kartais 
net masiškai juos naikino, kaip tai rodo Baltramiejaus nakties įvykis Pran- 
cūzijoje. Hugenotai buvo išžudyti arba priversti bėgti iš savo tėvynės Pran- 
cūzijos. Ispanijoje buvo išnaikinti arba išvaryti maurai. Nors šie įvykiai 
buvo tais laikais, kurie istorijoje yra vadinami naujaisiais laikais, bet aš čia 
kalbu apie juos, viena, dėl to, kad persekiojimai dėl tikybos yra viduram- 
žių požymis, antra, dėl to, kad, kaip sakiau, vienos epochos reiškiniai dar 
vyksta ir kitoj epochoj. 

Žlungant Graikijos ir Romos kultūrai, žmonijos buvo laukta išgelbėtojo 
iš šio žemiško gyvenimo negerumų: iš skurdo ir nelaimių. Tačiau to nesu- 
laukta, ir krikščioniška visuomenė nukreipė savo viltį į tikybą, į žmogaus 
vėlės išgelbėjimą nuo pomirtinių kančių. Tikyba, šis grynai žmogaus sie- 
los reikalas, šioj epochoj buvo laikomas dalyku, tvarkomu bažnyčios ir 
valstybės turimos išorinės jėgos. Didesnei dievo garbei, ad majorem dei 
gloriam, buvo visaip kankinami žmonės, kurie buvo įtarti ne taip tikį, kaip 
liepia bažnyčios dogma. Reformacijai įvykus, katalikų visuomenėje buvo 
sukurta ypatinga teismo forma, vadinamoji inkvizicija, nusidėjusiems dėl 
tikybos teisti. Kadangi tikyba yra žmogaus minties sritis, tai dažniausiai 
sunku ją susekti. Inkvizicinis teismas visaip kankindavo įtartuosius atski- 
limu nuo tikybos, reikalaudamas prisipažinti. Šitas nusikaltimo išaiškini- 
mo būdas buvo paskiau ir valstybinio teismo taikomas nusikaltimams su- 
sekti. Toks baudžiamasis procesas turi moksle inkvizicinio proceso vardą. 

Dažnai visai nekaltas prisiimdavo kaltę, kad tik išsigelbėtų nuo tardymo 
kankinimų. Man teko matyti muziejuose tų laikų tardymo kankinamųjų 
įrankių rinkinius. Šiurpas ima žmogų, žiūrint į tuos žvėriškumo veiksmų 
pabūklus. Bausmės taip pat buvo labai žiaurios: žmogus buvo kapojamas į 
dalis arba sukamas ant rato ir pan. Valstybė nepasitikėjo teisėjais; buvo 
nustatyta formalių įrodymų sistema: kiek liudininkų kuriam nusikaltimui 
įrodyti reikia ir t. t.; jeigu, pvz., du melagiai prisiekę vienaip paliudydavo, 
teisėjas privalėjo jais tikėti ir laikyti jų liudytąją aplinkybę įrodytą. Privi- 
legijuoto luomo asmeniu buvo daugiau tikima, nei prastu žmogeliu. 
Visuomenė ankstyvesnėse epochose buvo pradėjusi diferencijuotis į luo- 
mus, pirmiausia į laisvuosius ir vergus, o laisvieji į turtingus ir neturtingus. 
Tačiau luominė santvarka pilnutinai išsivystė ir suklestėjo viduramžiais. 
Du svarbiausieji veiksniai buvo priežastys susidaryti aukštam turtingųjų, 
valdančiųjų luomui: a) šeimos galva kaupė savo rankose turtus ir tie turtai, 
jam mirus, tekdavo padaugėjusios šeimos vienam arba nedaugeliui narių, 
o kiti turėjo pasitenkinti maža dalimi; šie ir jų sekančios kartos sudarė 
žemesnįjį luomą, b) užkariautojai užgrobdavo įveiktųjų žemes ir turtus, o 
nugalėtieji, netekę savo turtų, virsdavo darbininkais ir tarnais. Neturtingų- 
jų luomas ilgainiui labai padidėjo. Krikščionybė skelbė jam, kad taip dievo 
esą leista, jei vieni yra turtingi, o kiti neturtingi, ir neturtingiesiems žadėjo 
laimingą pomirtinį gyvenimą. Labiausiai prislėgtas buvo valstiečių luo- 
mas, žemdirbių luomas, kurio žmonės buvo baudžiauninkai. Nereikia pla- 
čiai kalbėti, norint parodyti žemos etikos ir teisės požymius, vyravusius 
tiek ponų, tiek baudžiauninkų luome, esant šiai teisinei santvarkai. Tarp 
baudžiauninkų atsirasdavo vienas kitas, kuris suprasdavo savo būklės netei- 
singumą, suprasdavo, kad tai nėra dievo leista. Kartais skurdas priversdavo 
baudžiauninkus masiškai sukilti. Bet tos pastangos nueidavo niekais. To- 
buliau susiorganizavęs aukštasis luomas, valstybės padedamas, įveikdavo 
maištininkus. Valstiečiai iniciatoriai žūdavo savo luomui: jie arba netekda- 
vo gyvybės, arba išbėgdavo į miestus ar į kitus kraštus gyventi, į tyrlaukius, 
kaip, pvz., tie, kurie Rusijoj sudarė kazokų luomą. Baudžiauninkų būklė 
laikui slenkant darėsi vis sunkesnė. Aukštąjį luomą sudarė bajorai ir kuni- 
gai. Bajorų ir kunigų luomai pasižymėjo išdidumu, pirmas dėl savo viešpa- 
taujančios padėties, nes jo nariai buvo valstybės valdovo pagalbininkai, o 

antras dėl savo šventumo ir galios gelbėti žmonių sielas iš amžinos prapul- 
ties. Šitie du luomai varžėsi tarp savęs dėl įtakos kitiems luomams, nes 
buvo dar ne tik baudžiauninkų luomas, bet ir pirklių ir amatininkų 1uo- 
mai; gi santykiuose su kitais luomais bajorų ir kunigų luomai rėmė vienas 
antrą ir todėl abudu yra vadinami „ponų“ luomais. 

Ilgainiui iš žemesniųjų luomų išsiskyrė praturtėjusių miesto gyventojų da- 
lis, kuri gavo trečiojo luomo vardą. Praturtėję miestelėnai galėjo ir apsišvies- 
ti. Kai užėjo vadinamojo humanizmo laikotarpis, kai žmonių protai nukrypo 
į senovės kultūros palikimą ir siekė patį žmogų pažinti, tasai apšvietimas 
labiausiai buvo trečiojo luomo pasiektas. Ponų palaidas gyvenimas, laisvi 
įpročiai, ypač turtingųjų dvasiškių, ugdė tautos kritikos, maištingumo dvasią. 

Ekonominiam ir socialiniam žmonių gyvenimui turi didelę reikšmę dar- 
bo vieta, įmonės ir šiaip socialinių reiškinių vyksmo vieta. Daug pareina 
nuo to, miestas ar kaimas yra toji vieta, didelis ar mažas miestas, retai 
apgyventa kaimais, ar tankiai apgyventa apylinkė. O ši vietovių diferenci- 
acija kaip tik šioj epochoj gavo pradžią ir smarkiai vyko. Nurodytieji skir- 
tumai nustato įvairius ekonominio gyvenimo būdus, taip pat ir jiems ati- 
tinkamas kitas sąlygas, tarp jų etiką ir teisę. 

Miestuose sparčiau ir giliau ima stiprėti proto jėgos, kuriomis žmogus sie- 
kia žinių. O moksliškas galvojimas griežtai skiriasi nuo tikybinio galvojimo. 

Galvojimas protu jau sudaro šiokių tokių šeimos narių padėties pakiti- 
mų. Gefdingas sako tiesą, kai teigia, kad moters teisinė būklė šeimoje yra 
etinio visuomenės išsivystymo kriterijus (177 psl.). 

Viduramžiais visa valdžia šeimoj priklausė vyrui — tėvui. Žmona turėjo 
klausyti savo vyro. Ji pati negalėjo net savo turto valdyti. Gimdytojai lėmė 
vaikų likimą ne tik kai jie tebebuvo maži ir auklėjami, bet ir kai jie jau 
buvo užaugę; gimdytojai sprendė, už ko dukra turi tekėti, ką sūnus turi 
vesti. Tačiau žmona jau nebeperkama, o jos tėvai turi duoti jai kraitį ir dalį. 
Vis dėlto faktas, kad galima turėti tik vieną žmoną ir kad krikščionybė 
laiko jungtuves sakramentu, pakėlė moteries vertę visuomenės pažiūrose. 
Nors vyrui buvo leidžiama svetimoteriauti, o žmonai griežtai draudžiama, 
bet žmona buvo gerbiama. Mergelės nekaltybė buvo branginama. 

Renesanso ir humanizmo laikais prasidėjęs moksliškas galvojimas labai 
surūpino tikybos atstovus. Mat kuo tikima, tam nereikia jokių įrodymų, ir 

tikintieji griežta energija atmeta šalin visokias abejones dėl tikimų tiesų, 
stengiasi jėga ir prievarta ginti ir saugoti tikybą. Tuo tarpu mokslas leidžia 
veikti abejojimui, galvojimui, manymui tol, kol nėra pasiekta žinia, kurios 
tikrumo laipsnį siekia nustatyti mokslinė dvasia, nes mokslui yra svarbu tik 
tiesa, o tiesa yra tai, ką galima įrodyti, apie ką mąstydamas žmogus įrody- 
mų keliu įgyja įsitikinimą. Demonstracijos (įrodymai), anot Spinozos, yra 
mintijančios dvasios akys. Prieš moksliškai galvojančius ir savo tiesas skel- 
biančius kovojo tikybos galingieji gynėjai. Ne tik galingieji, bet ir didelė 
visuomenės dalis buvo netolerantiška, persekiojimų ir bausmių „eretikams“ 
šalininkė. Tokio dar žemo laipsnio buvo žmoniškumo etika ir teisė. 
Tačiau mokslinė sąmonė vis stiprėjo, vis plėtėsi. Ji pasireiškė įvairiose 
filosofinėse sistemose. Juo stiprėjo mokslinė sąmonė, juo ji labiau plėto- 
josi, juo labiau buvo kovojama su ja. Reikia pastebėti, kad tikintieji valdo- 
vai žiauriau kovojo, negu neutralūs tikybos dalykuose valdovai. Pvz., Ro- 
mos imperatoriai Komodas ir Heliogabalas nusipelnė blogų valdovų var- 
dą, bet krikščionių jie nepersekiojo, nes jiems nerūpėjo žmonių būsimas 
pomirtinis likimas, o dorieji imperatoriai Markas Aurelijus ir Julijus buvo 
vieni žiauriausių krikščionybės persekiotojų. Ispanų tautos gilus atsidavi- 
mas katalikų tikybai buvo priežastis žiauriausių veiksmų prieš kitaip ti- 
kinčius. Šiai tautai tikybos saugojimas ilgus laikus buvo svarbiausias daly- 
kas: viskas pasaulyje buvo aukojama šiam tikslui. Inkvizicijos vykdytojai 
daugiausia buvo nuoširdūs entuziastai, idealistiškais siekimais besivado- 
vaują asmenys, ne veidmainiai, tačiau darė žiauriausius veiksmus. Veid- 
mainiai dažniausiai esti labai lankstūs ir negali būti visai žiaurūs; jie taiko- 
si prie žmonių jausmų ir silpnybių, o gilus įsitikinimas ir nuoširdumas 
gimdo neapykantą kitaip tikintiems ir pasiryžimą gelbėti juos nuo taria- 
mai klaidingų įsitikinimų, norą gelbėti kitus žmones nuo eretikų klaidi- 
nimų. Esant tokiai žmonių sąmonei, dorinis jausmas yra didelis šaltinis 
žiaurumams gimti ir klestėti. Karolis V ir Pilypas, valdžiusieji Ispaniją ir 
Nyderlandus (Olandiją), nuolat persekiojo eretikus. Tarp 1520 ir 1550 
metų Karolio V buvo išleista daug įstatymų, pagal kuriuos kaltieji erezija 
netekdavo galvų arba buvo deginami, gyvi užkasami žemėn. Prieš mirtį 
jisai padarė savo testamente prierašą, patardamas savo sūnui niekuomet 
nereikšti eretikams malonės, smerkti visus juos mirti ir remti inkviziciją, 

kaip geriausią priemonę eretikams naikinti. Jo sūnus Pilypas sakydavo, 
kad geriau visai nekaraliauti, negu būti eretikų karaliumi. Jis greit visai 
išnaikino eretikus Ispanijoje, o Olandijoje, kur reformacija buvo dar nau- 
jas tikėjimas, Pilypo skirtas valdovas Alba 30 metų naikino eretikus ir 
gyrėsi, kad jis per 56 metus nužudęs iki 18 000 eretikų, neskaitant tų, 
kurie buvo užmušti tikybiniuose karuose (Koklis, 391-394 psl.). Maldin- 
gi, tikėjimui atsidavę Ispanijos monarchai davė bažnyčiai daug turtų ir 
leido įsigyti iš tikinčiųjų daug turtų ir pristeigti daug įstaigų. Net vėles- 
niais laikais, pvz., XVII a., Ispanijoje bažnyčia turėjo didelę įtaką visuo- 
menės ir valstybės gyvenime. Pvz., 1626 m. kortesai (tautos atstovų susi- 
rinkimas) įteikė karaliui prašymą, kuriame nurodė, kad Ispanijoje yra daug 
vienuolynų — 9088 vyrų vienuolynai, neskaitant moterų vienuolynų, kad 
dvasininkų yra labai daug, daugiau negu reikia, kad dominikonų ir pran- 
ciškonų vienuolių yra 32 000 asmenų, kad nėra dienos, kad nepereitų 
koks žemės turtas iš pasauliečių asmenų rankų į dvasininkų ar bažnyčios 
rankas, ir prašė karalių rasti priemonių, kad tam reiškiniui būtų padarytas 
galas, nes dėl to tuštėja karaliaus iždas ir menksta visuomenės ištekliai, iš 
kurių yra mokami mokesčiai ir duoklės (Koklis, 403 psl.). 

Turtuoliams, pasauliečiams ir dvasininkams, gyvenant prabangoje, Madrido 
gyventojai badavo, praeiviai gatvėse krisdavo žemėn nusilpę iš bado ir mirda- 
vo, krašto pakelėse taip pat gulėjo mirusių iš bado kūnai. Madride 1680 m. ne 
tik darbininkai, bet ir pirkliai iš didelio skurdo jungėsi į šutves, brovėsi dienos 
šviesoje į privačius namus, plėšė turtą ir žudė žmones (Boklis, 413 psl.). 

Viešpataujant Ispanijoje tikybos dvasiai, juo daugiau buvo mokomas jau- 
nimas, juo mažiau jis mokėjo, nes jis buvo mokomas, kad žinių troškimas 
yra nuodėmė, kad protą reikia slopinti ir kad nuolankumas ir tikėjimas yra 
svarbiausios žmogaus dorybės. Hercogas Saint Simonas, prancūzų pasiunti- 
nys Madride 1721-1722 m., iš savo stebėjimų padarė štai kokią išvadą apie 
ispanus: jiems mokslas esą nusikaltimas, o nemokėjimas yra geras požymis. 

Apskritai viduramžių epochos europiečių etika buvo žemo laipsnio. Dievas 
buvo įsivaizduojamas piktas ir žiaurus, kerštingas, reikalaująs sau nuolan- 
kumo ir aukų. Jisai dovanai nieko neduodąs žmogui, ir šis turi viską, kiek- 
vieną mažmožį, išmelsti iš dievo, išpirkti. Išmelsti galima tiktai griežtai 
save kankinant, pvz., pasninkais ir pan. Privilegijuoti luomai, tad ir bažny- 

čios atstovai, užgrobę turtus ir paglemžę žmonių darbą savo naudai, buvo 
įtikinę mases, kad tokia santvarka yra dievo duota, ir teise buvo apsaugoję 
tos santvarkos pastovumą. 

Begaliniai ir žiaurūs tikybiniai persekiojimai, vykdomi valstybės pajėgo- 
mis, fanatizmas, dvasininkų tironija prieš tikinčiuosius, galingųjų veid- 
mainiavimas santykyje su dievu, silpnųjų visiškas nusižeminimas ir galin- 
gųjų dievinimas, žemųjų luomų, ypač baudžiauninkų, išnaudojimas ir be- 
teisė padėtis — vis tai yra viduramžių epochos požymiai. 


6. Naujųjų laikų etika ir teisė 


pochos, kaip jau buvo mano pastebėta, nėra atitvertos viena nuo 
kitos sienomis. Nuo XV a. Europoj prasidėjo vadinamasis renesan- 
sas. Žmogaus būtybė pradėjo sąmoningai pasaulėti, sekuliarizuotis, lais- 
vintis iš bažnyčios autoriteto spąstų. Atgimė klasikinė senovė. Nedidelė, 
bet veikli žmonių mažuma davė naujų planų ir jų įvykdymo būdų techni- 
kos, meno ir mokslo srityse. Kelių šimtmečių eigoje vyko sausumų ir salų 
atradimai, žvaigždžių atradimai, gamtos dėsnių nustatymai, technikos išsi- 
vystymas, valstybės tvarkos racionalizavimas. Susidarė bendroji progreso 
sąmonė. Pagaliau reformų parengiamasis laikas ėmė kelti vis griežtesnių ir 
aiškesnių klausimų žmonijai. Įvyko Didžioji prancūzų revoliucija (jos pra- 
džia 1789 m.). Ji buvo toks įvykis, kokio anksčiau niekuomet nebuvo bu- 
vę. Didž. pranc. revoliucija yra pradžia laiko, kai žmogus sąmoningai ima 
savo likimą į savo rankas. Ji yra žmogaus įsidvasinimo triumfas. Buvusių 
prieš ją epochų žmogaus atnaujinimai dar neturėjo tikslo pakeisti žmogų. 
XVI a. reformacija buvo grynai tikybinė reforma. Anglijos XVII a. revo- 
liucija kilo dar iš tikybos ginčų. Tiktai Didž. pranc. revoliucija įvyko ir 
Žmogaus sąmonėje protu pakeisdama iš pagrindų žmogaus būklę, kai pri- 
pažino visa tai, kas buvo istorijos duota, už netikrą ir visa tai sugriovė. Ji 
turėjo sau pirmtakus tik Šiaurės Amerikos Valstybių steigėjus ir Amerikos 
respublikos įsteigimą. Tie steigėjai, daugiausia protestantai, dėl savo tiky- 
binių įsitikinimų turėję apleisti tėvynę, naujoje tėvynėje įgyvendino tai, 
ko negalėjo įgyvendinti senojoje tėvynėje. Tie naujų idėjų pionieriai su- 

pasaulietino žmogaus mintį ir sukūrė bendras žmogaus teisių sąvokas. Esa- 
moji socialinio gyvenimo būklė ligi to! buvo laikoma dievo duota, o dabar 
buvo suprasta, kad ji yra istorinio žmonių gyvenimo padarinys ir, kaipo 
toks, gali būti pačių žmonių pakeistas ar pašalintas. Amerikiečių paskelb- 
tos konstitucijos turinys turėjo didžiausią atbalsį prancūzų tautos širdyse, o 
tą turinį trumpais žodžiais galima taip išreikšti: valstybės vyriausybės už- 
davinys yra saugoti tautos teises, t. y. kiekvieno tautos nario, kiekvieno 
žmogaus teises. Priėjusi tiesą, kad visi žmonės turi turėti lygias teises, Didž. 
pranc. revoliucija paskelbė tas teises savo deklaracijoje; tos teisės trumpa 
formulė yra taip išreikšta: laisvė, lygybė, brolybė. Šita formulė ir dabar 
įbrėžta Paryžiaus viešųjų pastatų, tarp jų ir bažnyčių, frontonuose, paleng- 
va sklido ir veržėsi į gyvenimą po visą pasaulį. Buvo naikinama baudžiava, 
atbudo tautos, siekdamos savarankiškai, jei ne politiniu, tai nors kultūriniu 
atžvilgiu, gyventi, o kai kurioms pavyko pasiekti ir politinio savarankišku- 
mo, nepriklausomybės; pvz., kad ir lietuvių tautai. 

Im. Kantas yra teisingai pasakęs dar 1798 metais apie Didž. pranc. revo- 
liuciją, kad ji yra neužmirštamas žmonių istorijos fenomenas, nes jis ati- 
dengė žmogaus prigimtyje tokį pagrindą ir medžiagą, kuriems lygaus joks 
politikas iki tol iš daiktų eigos nebuvo išgalvojęs. Nuo Didž. pranc. revo- 
liucijos žmonėse įsikūrė nauja sąmonė, kuri galutinai susiformavo XIX a. 
Vietoj tikėjimo, kad pasaulio laukia pražūtis, iš kurios nėra išsigelbėjimo, 
ir vietoj sielojimosi, kad šio pasaulio gyvenimas yra tik laikinoji „ašarų 
pakalnė“ ir kad žmogaus dvasia. yra silpna, dabar vyrauja didingos žmoni- 
jos ateities mintis. Vadovaudamasis šita pasauline pasaulėžiūra ir dirbda- 
mas indukcijos metodu, istorikas priėjo išvadą, kad vyksta dialektinis isto- 
rijos procesas, kurį visu gilumu yra išaiškinęs Hėgelis. Dialektika parodė 
žmogaus sąmonės kitimą per pačią save: kiekviena sąmoninga būtybė pri- 
klauso judėjimui ir kitimui save pažindama, nes kiekvienas galvojimas ir 
pažinimas pakeičia ne tik žinių lobyną, bet ir tą asmenį, kuris tas žinias 
įgyja, t. y. pakeičia jo psichiką; asmuo turi pasikeisti, nes jis daugiau žino, 
o daugiau žinodamas jis vėl siekia įgyti pasaulyje dar naujo žinojimo ir 
apie save, ir apie aplinką. Taip įvyksta todėl, kad buitis ir žmogaus sąmonė 
yra atskirtos viena nuo antros ir jų atskyrimas vis atsinaujina naujomis 
formomis, nes tai viena, tai antra jų kinta. Vyksta nuolatinis buities ir są- 

monės dialektinis žmonijos istorijoje kitimo procesas. Šileris yra pasakęs, 
kad savo kūnu mes norime būti savo laiko piliečiai, bet savo dvasia filosofas 
ir poetas turi teisę ir pareigą nepriklausyti jokiai tautai ir jokiam laikui, o 
būti visų laikų bendrininkas tikra to žodžio prasme (Jaspersas, 13 p.). 

Dabar gi kiekvieno žmogaus yra tokia teisė ir pareiga, kokią Šileris skel- 
bė filosofui ir poetui. Dabar Vakarų civilizacijoj išnyko iš gamtos demonai 
ir visokios dvasios, o iš žmonių — velniai. Visata pasidarė mokslo objektas. 
Dabarties specifinis požymis yra begalinis, sakyčiau, stebuklingas techni- 
kos išsivystymas, kuris stato žmogų naujo gyvenimo priešakyje, jei tik jis 
nenukreips techniškų įgijimų žlugdymo ir naikinimo tikslams. 

Žmogaus galvojimas turi du išeities taškus. 

1. Jeigu išeities taškas yra viską apveizdinti dievybė, tai gaunamas yra 
toks visatos vaizdas, kuriame atskiras asmuo turi sau vietą, bet jis yra tik 
visatos funkcija, jos išdava, tam tikro laiko padaras, o laikas yra tai, kas 
dievybės yra nuskirta. 

2. Antras išeities taškas yra mokslas. Visatos buities esmė ir jos pradžia yra 
žmogui nepasiekiami dalykai; kelti apie tuos dalykus klausimą yra bergždžias 
darbas. Tačiau žmogus pajėgia stengtis pažinti laiką iš jo padėties: kai žmogus 
žino, kaip ir dėl ko viena ar kita vyksta, jis pasiekia tikros tiesos žinojimą. 

Mums rūpimais šiame straipsnyje dalykais, kurie yra visuomenės reiški- 
niai, tenka tirti visuomenę, nes žmonės kuria savo likimą gyvendami jun- 
giniuose. Mokslas apie tuos junginius turi sociologijos vardą. Vietoj mokslo 
apie atskirą žmogų dabar išsivystė mokslas apie visuomenės organizacijas; 
jis veda ir į atskiro žmogaus būklės pažinimą. Visuomenės grupės, kultūri- 
niai junginiai, žmonija yra žmogaus buities formos. Yra įvairių sociologi- 
nių pažiūrų. Marksistinė pažiūra skelbiasi moksliškai suprantanti tikrąją 
žmogaus buitį. Anot jos, žmogus esąs jo susivisuomeninimo rezultatas, 
kaip būtinų pragyvenimui daiktų gamintojų rūšis. Žmogus savo ypatybė- 
mis esąs išdava tos būklės, kurią jis užima visuomenėje. Jo sąmonė esanti 
jo sociologiškos būklės funkcija. Jo intelektas esąs antstatas ant medžiagi- 
nės tikrovės. Šita teorija randa sau prieštaravimų, kurių aš nenagrinėsiu. 

Pirmesnėje epochoje tik luominė aukštesnioji kilmė buvo žmogaus gar- 
bingos būklės pagrindas. Jo turtai buvo laikomi antgamtiškos būtybės (dievo) 
duoti jam. Šios epochos pabaigoj Adamas Smithas savo veikale „Tautų 


301 


1 dalis. TEISINĖ PUBLICISTIKA 


turtas“ išaiškino, kad tik darbas yra turto šaltinis. Tačiau išnaudojamo darbi- 
ninko būklė labai pamažu tegerėjo. Etika ir teisė padėjo turtuoliams tęsti 
išnaudojimą, ir ne tik tęsti, bet dar didinti jį, kuriant turtuoliams įvairias 
bendroves ir t. t. Galingoji žmogaus priemonė — protas, įgydamas vis daugiau 
ir daugiau žinių, pasirodė esąs vis didesnis masių priešas, ypač kai jis atsidūrė 
tarnyboje turtuolių korporacijų, ypač tų, kurios siekia valdyti pasaulio turtus. 

Vis dėlto žmogaus galvojimo procesas parodė, kad ir medžiaginės kultū- 
ros srityje protas gali būti naudingas ir masėms. Toks jis esti tais atvejais, 
kai tarnauja socialiniam junginiui, kai kolektyvo protas nukreipiamas pa- 
tenkinti bendrus socialinio junginio reikalus. Tobuliausias šiam tikslui so- 
cialinis junginys yra valstybė arba ir kitos tokios pat prigimties visuomeni- 
nio junginio formos, pvz., savivaldybės. Šitų junginių uždavinys yra rū- 
pintis visų tam tikroje teritorijoje gyvenančių žmonių gerove, todėl šie 
junginiai turi priverčiamąją galią savo uždaviniams vykdyti. Šia socialine 
kryptimi tobulėjant etikai ir teisei, socialinis trynimasis eina vis mažyn ir 
mažyn. Didelės čia reikšmės turi auklėjimas, žmonių švietimas, kuris taip 
pat nuolat tobulėja. Auklėjimas privalo ne tikybinius nuostatus kalti jau- 
nuomenei į galvas, bet teikti jai kiek galima daugiau naudingų žinių. 

Rūpindama gyventojų reikalus, valstybė vadovaujasi ne gamtos dėsniu, 
pagal kurį gyvenimo kovoj išlieka tik gabesnieji, stipresnieji, nuveikdami 
silpnuosius. „Valstybė privalo saugoti ir silpnuosius nuo stipresniųjų smurto 
bei išnaudojimo. Jeigu visuomenės gyvenime veiktų grynas gamtos dės- 
nis, tai valstybė turėtų neginti turtuolių nuo plėšikų, užpuolančių viešame 
kelyje ar tiesiog namuose. 

Kaip jau anksčiau buvo mano nurodyta, proto veikimas, žinių įgijimas 
tobulina žmogaus sielą; tad tobulina ir žmogaus dvasios kūrinius — etiką ir 
teisę. Doroviniai veiksmai tik laikinus patarnavimus duoda, o moksliniai 
išradimai yra amžinai naudingi žmonėms. Jie naudingi ne tik tiesiogiai nau- 
dingomis savo išdavomis, bet ir tuo, kad apskritai lavina žmogaus protą, di- 
dina jo apsišvietimą ir pajėgumą giliau įžvelgti visas visatos ir žmogaus gyve- 
nimo detales. Tik bendrasis apsišvietimas davė žmonėms supratimą, kad ti- 
kybos dalykai yra individo asmeniškas reikalas, į kurį nevalia kištis kitam. O 
šitas supratimas jau labai pagrynina ir patobulina etiką bei teisę, padaro jas 
žmoniškesnes. Kadangi etika ir teisė yra glaudžiai susijusios, tai teisės tobu- 

linimas valstybės jėgomis tobulina etiką. Pvz., baudžiavos panaikinimas la- 
bai pakeitė gerojon pusėn dorą tiek ponų, tiek ir baudžiauninkų, kai jie 
pasidarė laisvi piliečiai. Arba įstatymas, kuris verčia darbdavį atlyginti darbi- 
ninkui už sveikatos netekimą jam bedirbant, labai paveikia abiejų pusių do- 
rovę: nelaimėn patekęs darbininkas nėra priverstas lenkti galvą prieš savo 
poną, žemintis, maldauti dėl duonos kąsnio, o teisiškai reikalauja to, kas jam 
priklauso, netekus sveikatos darbdavio naudai dirbant. 

Tai pavyzdžiai iš bendro kultūros tobulėjimo. O štai dar vienas kitas 
pavyzdys, kaip teigiamai veikia visuomenės santykius technikos išradimai. 
Parako išradimas labai sumažino karus (Boklis, 81 p.). Prieš parako išradi- 
mą beveik kas savaitė buvo kur nors kariaujama, o paraką ėmus plačiai 
naudoti karo reikalams, karai rečiau vyksta, nes tenka laikyti nuolatinę 
kariuomenę, o tai reikalauja daug lėšų. Be to, gyventojai neprivalo daly- 
vauti kare ir gali užsiimti kitais darbais, tuo tarpu anksčiau kiekvienas vy- 
riškis turėjo dalyvauti kare. Iš kitų žmonių tarpo išsiskyrė asmenys, kurie 
užsiima mokslu, ir mokslas įgyja vis platesnės ir platesnės reikšmės. Anot 
Boklio, A. Smitho knyga „Tautų turtas“ turėjo didesnės įtakos žmonijos 
gerovei, negu visų valstybės vyrų ir įstatymų leidėjų darbas (86 p.). Gal tai 
kiek ir perdėta nuomonė, tačiau joje glūdi tiesa. Dvi priežastys — bendras 
didesnis apsišvietimas ir parako išradimas — susilpnino karišką dvasią ir 
mažino karus. Didelės reikšmės žmonijos gerovei augti turėjo išradimas 
pakinkyti garą susisiekimo tikslams. Žmonių komercinis ir visoks glaudes- 
nis bendradarbiavimas gimdo solidarumo ryšius ir naikina priešingumus. 

Įsigilinus į civilizuotų tautų gyvenimo permainas, kitimus, tenka prieiti 
išvadą, kad tų pakitimų yra trys svarbiausios priežastys. Pirmoji priežastis 
yra mokslinių žinių (tiesų), žmonijos įgytų, suma. Juo daugiau žinių įgyja- 
ma, juo reiškinių pakitimai įvyksta gilesni ir naudingesni žmonėms. Ant- 
roji priežastis yra įgyjamų žinių kokybė; kai įgyjamos žinios yra tikrai mokslo 
žinios, pozityvios tiesos, tuomet pakitimai esti žmonėms naudingi, o jei 
žinios tiktai tikėjimu priimamos, tuomet pakitimai esti laikini, nedidelės 
reikšmės. Trečioji priežastis yra žinių plitimas gyventojų masėse. Juo pla- 
čiau paplinta žinios gyventojų masėse, juo pakitimai įgyja didesnės reikš- 
mės ir stipresnio pastovumo; gi mokslinės žinios plačiai plinta tuomet, kai 
yra krašte mokslo ir švietimo laisvė. Boklis duoda gausingų duomenų, 

įrodančių mokslininkų dideliausius teigiamus nuopelnus, o valdovų daro- 
mus stabdžius žmonėms kultūrėti ir civilizuotis. Aš tik vieną atpasakosiu iš 
daugelio Boklio pateiktų. Garsusis XVIII amžiaus Prancūzijos filosofas ir 
rašytojas Volteras norėjo supažindinti savo tautiečius su anglų mokslininko 
Niutono surastomis tiesomis, kurios buvo priešingos viešpatavusioms Pran- 
cūzijos aukštuose luomuose tikybinėms nuomonėms. Volteras parašė Niu- 
tono biografiją, turėdamas viltį, kad tokios formos kūrinys nebus draudžia- 
mas spausdinti ir platinti. Apsiriko autorius: ši knyga buvo uždrausta Pran- 
cūzijoje (Boklis, 201 p.). 

Anglijoje mokslo tiesos galėjo laisvai būti skelbiamos, nes ten gyventojai 
jau nuo seniai, būtent nuo 1215 metų turėjo teisių ir laisvių, kurias išreika- 
lavo iš karaliaus, privertę jį paskelbti garsųjį raštą, vadinamą Didžiuoju 
laisvių raštu (Magna Charta Libertatum). 

Prancūzijoje, nors aukštieji luomai su valstybės pagalba slopino tikrų 
mokslo tiesų platinimą, vis dėlto prancūzų tauta pasiryžėlių pasišventimu 
tas tiesas tyrė, ėmė iš kitur, švietėsi, skleidė jas. Visai kitoks nusistatymas 
buvo ispanų tautos. Prie to, kas mano jau buvo pasakyta, dar pridėsiu to- 
kius faktus. L. Wordas teigia, kad Ispanijoje nuo 1471 m. iki 1781 m. 
kasmet inkvizicijos teismai dėl tikybinių nusikaltimų nubausdavo apie 1000 
asmenų, iš jų 100 būdavo žudomi, o 900 metami į kalėjimus iki gyvos 
galvos (299 p.). Kai 1776 metais buvo deginamas eretikas, inkvizicijos teismo 
nusmerktas, keli aristokratai ėmėsi patarnauti tai bjauriai deginimo cere- 
monijai, laikydami sau laime, kad gali parodyti savo paklusnumą bažnyčiai 
(Boklis, 438 p.). 

Kaip žinoma, XVIII šimtmetis yra gavęs švietimo amžiaus vardą. To švie- 
timo priešakyje kartu su Anglija ėjo Prancūzija, o joje ypač pasireiškė Volte- 
ras. To amžiaus mokslininkų ir švietėjų buvo duotos pagrindinės idėjos gau- 
siai mokslo medžiagai apibendrinti, taip pat visatos ir žmonijos istorijos vaizdui 
apimti. Žmogaus proto savarankiškumas, jo dvasios pajėgumas pažinti gam- 
tos jėgas ir jas valdyti, tautų solidarumas, — nors ir ėjo karai su fizinės jėgos 
pagalba, — ir minties pažanga to solidarumo kryptimi, pažanga, kurios pa- 
grinde glūdi visuotinės mokslo tiesos, — visi šie idealai buvo švietimo amžiaus 
dvasinio žmogaus savarankiškumo iškelti. Mokslas ir menas, ūkinė ir politi- 
nė organizacija, pramonė ir auklėjimas, etika ir teisė — visos gyvenimo sritys 

buvo vieno siekimo įdvasintos, būtent: atitinkamos protui, žmogui daugiau 
laimės žadančios kultūros kūrimo idėjos įdvasintos. 

Žmogui susipratus, kad jis yra lygus kitiems žmonėms asmuo, susiprato 
ir žmonių „grupės, vadinamos tautomis. Pirma jos buvo susiskirsčiusios į 
luomus, ir tik aukštieji luomai laikė save žmonėmis, tautą sudarančiais. 
Dabar tautos sąvoka pakito. Tauta, arba nacija, yra moderniška sąvoka, ji 
reiškia ne tai, ką „liaudis“ (Volk), ne pirmapradę, gamtinę tam tikros žmo- 
nių masės, kilmės ir ypač kalbos sujungtos, vienybę, bet bendrai išaugusią, 
bendrų įstaigų, politinių ir kultūrinių, ypač politinių, sujungtą vienybę. 
Dabar tautoje dėl nevienodo užsiėmimo ir turtingumo susidarė klasės. Da- 
bar tautoje vyksta kova ne tarp luomų, bet tarp klasių, ypač tarp darbdavių ir 
darbininkų. Ši kova yra didelis socialinis reiškinys. Šiai kovai normaliai vykti 
ilgus metus trukdė valstybė visu savo aparatu, nes valstybė buvo vienų tur- 
tingųjų valdoma. Titaniškos darbininkų pastangos ir milžiniški jų pasiryži- 
mai palengva duoda vis daugiau ir daugiau teigiamų rezultatų: darbininkai 
palengva įgyja vis daugiau ir daugiau teisių ir įstatymai vis labiau saugoja jų 
teises. Vadinamoji fabrikų įstatymų leidyba vis tobulėja ir tobulėja. Šios sri- 
ties etikoj ir teisėj vyksta didelis pakitimas žmoniškumo linkme. 

Nors didelė gyventojų dalis neturi žemės savo nuosavybėje, bet visuoti- 
nė karinė prievolė, apsišvietimas ir faktas, kad ir bežemio piliečio ekono- 
miniai reikalai yra tvarkomi tam tikroje teritorijoje, t. y. jo gimtajame krašte, 
buvo priežastys susidaryti įsitikinimui, jog valstybė yra visų gyventojų bendra 
tėvynė. Šis įsitikinimas vis stiprėja ir stiprėja; net proletariatui savoji vals- 
tybė ir valstybės įstatymai įgijo realios socialinės reikšmės. Šis įsitikinimas 
veda kiekvieną prie tos nuomonės, kad valstybė ir jos lėšos turi būti pačių 
gyventojų tvarkomos ir valdomos, savaime suprantama, per atstovus. Tik 
tuomet valstybinis gyvenimas duoda visiems naudos ir yra visų brangina- 
mas, kai jis yra visų valia tvarkomas. Savo valstybės santvarkos meilė kai 
kur šioj epochoj įgijo ypatingą stiprumą, būtent ten, kur toji santvarka, 
kaip laisva ir populiari, yra plačiųjų masių valia paremta. Tokia santvarka 
yra branginama kaip aukštos rūšies socialinė vertybė. 1848 metais, kai is- 
torijos bėgyje susijungę Šlezvigas ir Holšteinas sudarė sau vieną konstitu- 
ciją, visų suaugusių piliečių atstovų nutartą, toji konstitucija buvo su dide- 
liu entuziazmu sveikinama. Štai kaip rašė laikraštis Kieler Correspondenz- 

blatt po to, kai 1848.IX.15 dieną seimas priėmė Staatsgrundgesetz (citatą 
imu iš Tėnnieso knygos): 

„Tauta turi priimti konstituciją kaip savo aukščiausiąjį pilietišką turtą, kaip 
didžiausią brangenybę, kokią žemiškas gyvenimas gali jai pateikti. Konstitu- 
cija žmogus tampa žmogumi visa to žodžio prasme, tampa politiniu žmogu- 
mi ir daugiau netarnauja kaip baldas valstybės gyvenimui, bet yra visateisis 
asmuo, pilnas gyvybės, turįs valią ir sprendimo galią valstybės narys, kaip jos 
savarankiška dalis. Konstitucija yra valstybės piliečio pasigerėjimas. Konsti- 
tucija ne kunigaikščių malone padovanota, bet jos (tautos) pačios atstovų, 
turinčių aukščiausią teisę, sukurta, tad ji jokios jėgos negali būti atimta; ji 
turi būti visų jėgų ginama ir saugojama, tam reikalui jokia auka negali būti 
per didelė; reikalui esant, kiekvienas turi būti pasirengęs net mirti už ją, nes 
ji to verta. Ji yra tai, ką tauta privalo daryti konstitucijai sutvirtinti“. 

Tokiai etikos ir teisės santvarkai esant, žmogus gali jaustis gyvenąs savo 
krašte, gali normaliomis sąlygomis gyventi ir veikti. Jis yra sau viešpats, 
turi laisvę norėti savo teises ir pareigas vykdyti ir jas tikrovėje vykdo. Gi jei 
žmogus duoda teisę kitam save valdyti, tai jis nori to, kad jam būtų kito 
įsakoma. Kai valstybė yra pačių žmonių valia tvarkoma, tuomet yra spau- 
dos ir žodžio laisvė, draugijų ir susirinkimų laisvė. Krašte susiformuoja 
viešoji nuomonė, kuri yra racionalus faktorius etikai ir teisei tobulėti. Šioj 
epochoj daug kur yra tokia tvarka. 

Atskiros asmenų nuomonės yra priverstos pasiduoti viešajai nuomonei, 
kuri paprastai yra daugumos nuomonė, o mažuma turi nusileisti prieš dau- 
gumą. Tad viešoji nuomonė šiais atvejais yra doros subjektas ir yra vadina- 
ma „doros sąmone“. Ji yra stiprus veiksnys socialiniame gyvenime: ji ribo- 
ja žmogaus valią ir veiksmus nuo blogos krypties, varžo jo siekimus ir 
neigimus; ji siekia iš pašaknių išrauti ir išnaikinti visa, kas yra bloga. 

Mes ir matome tokiose valstybėse, kaip Anglija, Prancūzija, Švedija ir 
kt., etikos ir teisės tobulėjimą žmoniškumo kryptimi. 

Dar duosiu keletą pavyzdžių šiai tiesai paremti. 

Bendrais posakiais jau esu nurodęs baudžiamosios teisės ir baudžiamo- 
jo proceso pakitimą humaniškumo linkme. Garsusis Cezaris Beccaria 
(1738-1794) išleido 1764 metais veikalą „Apie nusikaltimus ir bausmes“ 
(Dei delitti e delle penne), kuris sudaro baudžiamosios teisės ir proceso 


306 


ISTORINĖ ŽMONIŠKUMO ETIKOS IR TEISĖS EVOLIUCIJA 


epochos pradžią. Šis veikalas dėl savo ypač aukštų privalumų greit buvo 
išverstas į daugelį kalbų, o neseniai pasirodė ir mūsų kalba'. Beccaria 
įrodė, kad didelės ir žiaurios bausmės nemažina nusikaltimų skaičiaus, 
bet daugina jį, nes jos daro žmones žiauresnius, pripratindamos juos prie 
žiauresnių veiksmų. Jis įrodė, kad žudymai (mirties bausmė) pripratina 
žmones negerbti žmogaus gyvybės ir visai neatbaido žmonių nuo nusikal- 
timų. Beccaria taip pat įrodė kankinamų ir barbariškų bausmių kenksmin- 
gumą, formalių įrodymų beprasmiškumą, slaptų kaltinimų ir smerkimų 
pražūtingumą žmonijai, o mirties bausmės žalingumą argumentavo dar 
tuo, kad įvykus klaidai ji yra nebepataisoma. Vienu metu su C. Beccaria 
gyvenęs Dž. Hovardas (1725-1790), jaunystėje pats sėdėjęs prancūzų kalė- 
jime kaip karo belaisvis, buvo patyręs gyvenimo kalėjime sąlygas. Kamba- 
riai ankšti, drėgni; juose dažnai buvo laikomos moterys kartu su vyrais. 
Paleistuvybė, ligos ir badas kankino kalinius, kurie patys turėjo išlaikyti 
save. Turėdamas lėšų, Hovardas tyrė kalėjimų gyvenimą, važinėdamas po 
įvairius kraštus. Olandijoje jis rado kaliniams įvestą darbą; šitame krašte 
jau veikė šūkis: „Padarykite žmones darbščius, ir jie bus dori“. Hovardas 
paskelbė savo tyrimų davinius, ir žmonijai teko pasibaisėti sužinojus, kaip 
yra kankinami kaliniai, kurių daugumas nusmerkti kalėti iki gyvos gal- 
vos. Iš jo raštų paaiškėjo žiaurių bausmių beprasmiškumas. Po to prasidė- 
jo kalinimo sistemų reformos beveik visose valstybėse. Hovardas mirė Ru- 
sijos mieste Chersone. Ant jo kapo akmens lentoje iškaltas parašas: Ad 
sepulcrum etas, guisguis es, amici (kas bebūtum, tu stovi prie draugo kapo). 
Nuo šitų dviejų žmonijos draugų darbuotės laikų baudžiamojoje teisėje 
vyrauja ne bausmės kaip bauginimo priemonės, bet bausmės kaip auklėji- 
mo priemonės idėja, kad nusikaltėlis žmoniškumo priemonėmis būtų pa- 
taisytas doros atžvilgiu ir kaip tinkamas narys iš kalėjimo grąžintas į visuo- 
menės gyvenimą. 

Civilinės teisės srityje aš jau nurodžiau du didelius pakitimus: baudžia- 
vos panaikinimą ir fabrikų darbininkų teisėms apsaugoti įstatymus. Civili- 
nio proceso reforma padaryta ta linkme, kad teismas galėtų savo sąžine 


spręsti ginčus, siekdamas tikro teisingumo. 
" Vyt. Didž. universiteto Teisių fakulteto leid. 

Teisės prigimtis yra dviejų šalių susitarimas. Praeityje, pačioje etikos ir 
teisės kūrimosi pradžioje ir ankstyvųjų istorijos epochų laikais. teisė daž- 
niausiai buvo kuriama jėgos būdu, vienos šalies naudai, jos įsakymu. Taip 
vyko kūrimas ne tik viešosios, valstybinės, bet dažniausiai ir civilinės tei- 
sės. Tačiau žmonija siekia tokios padėties, kad teisė būtų kuriama dviejų 
šalių sutarimu. Toks, atitinkamas teisės prigimčiai, jos kūrimas vis plačiau 
ir plačiau yra vykdomas. Kai didelė žmonių dalis buvo vergai ar baudžiau- 
ninkai, arba kai darbininkai dėl savo medžiaginio skurdo yra ekonomiškai 
visai silpni, tuomet tik viena šalis lemia teisės turinį. Toks vienašališkumas 
reiškiasi ir valstybės tvarkymo bei valdymo atveju. Kai gyventojų daugu- 
ma yra bejėgiai nesusipratėliai, tuomet valstybę valdo vienas asmuo su 
savo ištikimų tarnų pagalba. O kai gyventojai pasiekia tam tikrą susiprati- 
mo laipsnį ir išreikalauja sau teisę dalyvauti valstybės tvarkyme bei valdy- 
me, tuomet teisės kūrimas vyksta susitarimu tarp įvairių valstybės įstaigų, 
žmonių valia tam tikslui organizuotų. Šitas teisės kūrimo būdas susitarimu 
yra šios epochos laimėjimas. Dar ne visur jis yra įsigyvenęs, o kai kur net 
atsisakyta jo, bet daugumoj civilizuotų valstybių tas teisės kūrimas vis pla- 
čiau ir plačiau yra vykdomas. Civilinės teisės srityje įvedamos darbininkų 
kolektyvinės sutartys su darbdaviais. 

Iš savo pergyvenimų papasakosiu pakitimą, kuris liečia ir civilinę, ir bau- 
džiamąją teisę. 

Kadangi katalikų ir pravoslavų tikybos pripažįsta jungtuves sakramen- 
tu, tai tarp tų tikybų narių buvo įsigyvenusi pažiūra, kad nevedusių vyro 
ir merginos lytinis santykis yra ne tik didelė nuodėmė, bet net nusikal- 
timas. Sename, 1883 metais kodifikuotame Rusijos baudžiamajame sta- 
tute buvo 994 str., pagal kurį vyras ir moteris už nelegalų lytinį santy- 
kiavimą buvo baudžiami bažnytine atgaila, dvasinės valdžios skiriama. 
Teisdavo pasaulinis baudžiamasis teismas, bet, pripažinęs kaltais, savo 
sprendimą siųsdavo dvasinei valdžiai atgailai paskirti. Šitos bylos dažniau- 
siai kildavo dėl apgautos moteries skundo, nes nurodytame straipsnyje 
buvo pasakyta, kad vyras, pripažintas kūdikio tėvu, privalo tinkamai ap- 
rūpinti kūdikio ir motinos išlaikymą. Tad moteris, siekdama gauti iš 
vyro, vaiko tėvo, alimentus, pranešdavo valdžiai apie savo nusikaltimą 
su tuo ar kitu vyriškiu. 

Man studentaujant Maskvoje prie universiteto buvo teisininkų draugija. 
Jos posėdžiai buvo vieši ir man tekdavo juose pasiklausyti paskaitų bei 
ginčų. Vieną pavasarį toji draugija šventė savo 25 metų gyvavimo sukaktu- 
ves. Ji suruošė universiteto aktų salėje iškilmingą posėdį, kuriame buvo 
skaitytos kelios paskaitos, beveik visos apie įvairius pasenusio baudžiamojo 
statuto trūkumus. Iš vieno prelegento teko išgirsti, kad pagal baudžiamąjį 
statutą besimylinti pora dėl meilės santykių gali atsidurti, pvz., Solovkų 
vienuolyne keleriems metams. Man tuomet buvo nesuprantama toji nau- 
jiena, bet pasidomėjęs sužinojau, jog tai tikra tiesa. Praėjus keleriems me- 
tams, būtent 1891 metais tasai baudžiamasis straipsnis buvo panaikintas ir 
jo vietoj buvo išleistas civilinis įstatymas, kuris ir dabar veikia Lietuvoj ir 
pagal kurį pavainikio kūdikio motina turi teisės reikalauti teismo keliu iš 
kūdikio tėvo alimentų sau ir kūdikiui. 

Kol įstatymas žiūrėjo į lytinį sugyvenimą be formalių jungtuvių kaip į 
nusikalstamą veiksmą, tol motina, kadangi ji negalėjo nuslėpti to, kad pa- 
gimdė kūdikį, buvo visuomenės niekinama kaip „prasiradusi“, o kūdikis 
buvo niekinamas kaipo benkartas. Pakitėjus įstatymui, kai jis pripažino 
motiną ir kūdikį vertais užtarimo, pakitėjo ir dorovės supratimas; dabar 
vietoj to, kad merginos tėvai varytų ją iš namų dėl nėštumo ir kūdikio 
pagimdymo, neretai patys padeda dukrelei ieškoti teisme tiesos prieš ne- 
dorą kūdikio tėvą. Juk dažniausiai vyriškis suvedžioja merginą meilės žo- 
džiais ir žadėjimu apsivesti, o mergina pasiduoda gamtiškiems meilės pa- 
linkimams, gražių vyriškio žodžių gundoma. 

Šioms mintims iliustruoti štai pavyzdžiai iš dailiosios literatūros kūrinių. 

Marija Konopnicka novelėje „Krista“ aprašo merginą, kuri netekėjusi su- 
silaukė kūdikio su tarnaujančiu pas jos motiną našlę bernu. Motina gerbia 
berną, nes jis yra doras žmogus, myli Kristą ir nori ją vesti, bet ši nesutinka 
tekėti, nes myli kitą, išvykusį atlikti karinę prievolę. Motina nepyksta, kad 
duktė „prasirado“, bet ramina ją: „Ne prie mūsų tai prasidėjo, ne prie 
mūsų ir baigsis... Juk tai bloga, nuodėmė! O ką darysi? Aukoti Viešpačiui 
Jėzui, ir tiek!... Juk tavęs neprievartavo, juk ir tu meiliai į jį žiūrėjai“. 

Toji pati rašytoja novelėje „Ksaver“ aprašo našlę, susilaukusią kūdikio, 
kuri iš gėdos slėpdamasi pagimdo nuvykusi į Krokuvą ir augina siinų kaip 
paimtą globoti pamestinuką. Sunkiai apsirgusi ir laukdama mirties, kunigo 

paveikta, prisipažįsta vaiką esant savo sūnumi, bet išgijusi, kai jos draugės 
ponios ima šalintis jos, piktindamosi jos „prasiradimu“, ji vėl paneigia savo 
prisipažinimą. Tada sūnus atsiskiria nuo savo motinos, sakydamas: „Bus 
gražiau prieš žmones, nes motina tuomet buvo jau našlė“. 

Mano gana ilgo gyvenimo eigoje mūsų kaimiečių sumetimai, kuriais 
daromos jungtuvės, žymiai pakitėjo doros pusėn. Mano jaunatvėje jaunų- 
jų likimą beveik visuomet lėmė tėvų valia, o tėvai vadovaudavosi tiktai 
turto apskaičiavimais. Jie rūpinosi išleisti dukterį kaip galima į turtingesnį 
ūkį, o sūnui ieškodavo kiek galima turtingesnės žmonos. Jųjų pagalbinin- 
kas šiam reikalui rūpinti buvo piršlys. Duktė dažnai buvo išleidžiama už 
vyro, kurio ji anksčiau visai nepažino, o susipažino tiktai, kai jis su piršliu 
atvyko pirštis. Tas pat reikia pasakyti ir dėl vedančio sūnaus. Toks pat pa- 
protys buvo ir kitur, pvz., rusų ne tik tarp kaimiečių, bet ir miestiečių. 
Rusų dramaturgo Ostrovskio veikaluose vaizdžiai atvaizduotas šis papro- 
tys, kai ten didelis vaidmuo priklausė svočiai (svacha). Tiesa, būdavo atsi- 
tikimų, kad jungtuvės įvykdavo ir iš meilės, bet tai buvo išimtys. Tačiau 
gyvenimui einant, šis vestuvių prievartos paprotys ėjo vis silpnyn. 

Studentaudamas aš vienus metus gyvenau Maskvos pirklių šeimoje. Šei- 
mos tėvas buvo seniai miręs, o jos galva buvo vyresnysis sūnus. Kai kelis 
metus prieš man ten apsigyvenant tos šeimos vyriausioji duktė tekėjo iš 
meilės už jauno gydytojo, neturtingo vyro, tai šeimos galva, brolis, taip 
griežtai buvo nusistatęs prieš tas jungtuves, kad jose net nedalyvavo ir po 
jų keletą metų vengė susipažinti su švogeriu. Man gi toje šeimoje gyve- 
nant tekėjo antroji sesuo, taip pat už jauno gydytojo, ir niekas šeimos narių 
nebuvo priešingas jungtuvėms. Dabar pas mus jungtuvės vyksta iš meilės 
dažniau, negu pirma. Kaip stipriai laikosi ir palengva kinta doros nusistaty- 
mai jungtuvių klausimu, vaizdžiai yra parodęs čekų rašytojas P. Langeris 
dramoje „Kupranugaris pro adatos skylutę“, kuri buvo daug kartų vaidinta 
mūsų Valstybės teatre. Tie Švento rašto žodžiai Langerio pritaikyti gyveni- 
mo tiesai, kad greičiau kupranugaris pralįs pro adatos skylutę, negu turtuolis 
ves beturtę mergaitę. Pjesėje turtuolis tėvas griežtai priešinasi, bet jo sūnus 
iš meilės veda beturtę mergaitę, o pagaliau ir tėvas susitaiko su tuo faktu. 

Nors valstybės įstatymai yra šiek tiek pagerinę darbininkų medžiaginę 
būklę, vis dėlto jų gyvenimo sąlygos dar gana apverktinos. Vadinamasis 

socialinis klausimas aktualus visuose kraštuose, išskyrus gal tik SSRS. Ko- 
kios to priežastys? Negalima sakyti, kad dabar būtų žmonėse daugiau egoiz- 
mo arba pavydo negu pirma, arba kad dabar darbininkų skurdas ir nelai- 
mės būtų didesnės negu pirma. Jeigu darbininkai būtų visai skurdo pri- 
slėgti, tai nė šis klausimas nekiltų, nes visai prislėgtieji nerastų savyje jėgų 
siekti ko geresnio. Pagerėjus darbininkų gyvenimo sąlygoms, jiems išsiko- 
vojus tam tikrą teisės apsaugotą laisvę, jiems įgijus šiokį tokį apsišvietimą, 
be to, netekus tos paramos, kurią pirma turėjo, pvz., baudžiauninkas iš 
savo pono, ir dabar esant labai dideliam darbininkų skaičiui bei jų konku- 
rencijai, darbininkija galvoja ir lygina savo būklę su turtuolių būkle ir ima 
suprasti, kad ji, darbininkija, yra visų medžiaginių turtų kūrėja, o jai tenka 
tik maža tų turtų dalelė, todėl ji vis skursta. Kodėl? — kelia ji sau klausimą. 
Teigimas, kad visa tai yra dievo lemta, dabar yra laikomas melagingu. Ne 
pačių darbininkų, bet mokslininkų, jautrios sielos asmenų, užjaučiančių 
skriaudžiamus, socialinis klausimas yra griežtai iškeltas ir jo priežastys yra 
nurodytos. Maltuso teorija, kad prie šioj Žemėje parengto stalo kai kam 
nėra vietos ir kad tie turi žūti, yra atmesta kaip tinkanti tiktai gamtos reiš- 
kiniams, bet ne žmonių santykiams. Priešingai, žmonių geresniam gyve- 
nimui kurti ir kultūrai tobulinti reikia, kad Žemėje daugiau žmonių gy- 
ventų, kad būtų galimas didesnis darbo paskirstymas, darbų specializacija 
ir darbo vaisių mainai tarp žmonių. Juo daugiau žmonių gyvena, juo dau- 
giau reikia išdirbinių ir juo geresni vyksta jų mainai; be to, bet kuriam 
kraštui reikia daug gyventojų, kad jis galėtų gintis nuo priešų. 

Socialinis klausimas, tarp kita ko, ypač yra apėmęs nuosavybės teisės 
problemą. Vakarų Europos mokslininkai XIX a. buvo nustebę, kai sužino- 
jo, kad Rusijoje dar yra užsilikusi kolektyvinė nuosavybės teisė į žemę. 
Būtent žemės tada Rusijoj priklausė bendruomenei (mir), o naudotis ji 
periodiškai buvo dalijama tarp bendruomenės narių kas kelinti metai. Šis 
faktas pagilino mokslininkų ekonomistų galvojimą. Dabar jų daugelis ma- 
no, kad tam tikros ekonominio gyvenimo sritys turi būti suvalstybintos 
arba suvisuomenintos. Kai kurios iš jų kai kuriose valstybėse jau yra su- 
valstybintos, kaip antai paštas, telegrafas, geležinkeliai ir kt. Šis ekonomi- 
nio gyvenimo tūlų sričių suvisuomeninimo arba bent valstybės globojimo 
ir prižiūrėjimo procesas vis plačiau vyksta ir Lietuvoj, pvz., kooperatyvų 

„Maistas“, „Lietūkis“ ir „Pienocentras“ veikime bei kituose ekonominio 
gyvenimo reiškiniuose. 

L. Wordas, iškėlęs klausimą, ar yra pastebimas žmonijos doros (aš pridė- 
čiau — ir teisės) progresas, atsako teigiamai. Kiekvienas, sako jis, kas pa- 
skaitys, pvz., Anglijos istoriją, nors tą menką apyskaitą apie karalius ir jų 
veiksmus, apyskaitą, kuri esanti vadinama istorija, ir palygins XII-XVI a. 
žmonių poelgius su poelgiais asmenų, užimančių atitinkamą tautinę ir vi- 
suomeninę padėtį mūsų laikais, galės įsitikinti, ar yra įvykęs per tuos šimt- 
mečius progresas, ar ne. Ties šituo klausimu, Wordo manymu, net neverta 
apsistoti. Reikia tik pastebėti, kad nė vienas dorovinės pažangos įgijimas 
nėra pasiektas doros taisyklių mokymu. Tie įgijimai yra išimtinai išdava 
eigos tokių įvykių, kaip antai mokslo idėjų plėtojimasis, literatūros pliti- 
mas, universitetų steigimas, spausdinimo išradimas, mašinų išradimas, pre- 
kybos įtaka, apšvietimo platinimas ir kt., apskritai išdava protinio progreso, 
kuris atskleidė prieš žmones visą esamojo pikto didumą ir sukūrė naują 
doros kodeksą, turintį tikrai priverčiamąją jėgą visuomenėj. 


7. Ateities etikos ir teisės idealai 


ano buvo pastebėta, kad neseniai miręs filosofas O. Spengleris, ti- 
kėdamas, kad visatos ir visuomenės reiškinių kitimai vyksta dėl ne- 
žinomų priežasčių, staigiomis katastrofomis, pranašavo Vakarų Europos kul- 
tūros ir civilizacijos žlugimą. Ir seniau buvo laikai, kai ne atskiri asmenys, 
kaip Spengleris, bet visos visuomenės tikėjo, kad senų senovėje buvę auk- 
so laikai, laimingo žmonių gyvenimo gadynė, kad žmonija tolydžio einan- 
ti prapultin ir kad galų gale ji žlugsianti. Todėl esą reikia paskiram asme- 
niui tobulėti, kad po mirties jis turėtų laimingą amžiną gyvenimą. Tokius 
galvojimus mes šį kartą paliksime už mūsų samprotavimų ribų, nes jie yra 
tikėjimo dalykai, mes gi apsiribosime pozityviu mokslu. 





Mes dabar ne tik jaučiamės esą, bet ir turime supratimą apie buvimą ir apie 
to buvimo ir mūsų turimų apie jį žinių vienybę. Mes pajėgiame abejoti ir 
kritiškai žiūrėti į mūsų turimas žinias. Kinta aplinka, kinta ir mūsų žinios bei 
sąmonė. Vyksta amžinas judėjimas, kitimas. To judėjimo supratimas ir tasai 

faktas, kad vienas to judėjimo faktorių yra patsai žmogus su savo intelektu, 
įgalina mus, užuot tikėjusis ir laukus ramybės pomirtiniame pasaulyje, turėti 
viltį, kad galima pasiekti žemiško gyvenimo patobulėjimo. Žmogus savo 
dvasios jėgomis ne tiktai yra būtybė, bet žino, kad ji yra; jis tiria ne tik 
išorinę aplinką, išorinį pasaulį, bet ir pats save ir planingai, laisvai sprendžia 
apie save. Nors proistorės duomenys tiek apie žemės gyvenimą, tiek ir apie 
žmogaus gyvenimą siekia labai tolimus laikus, vis dėlto tie laikai, kuriuos 
pažinti mokslas suranda duomenų, yra trumpas laikas palyginti su tikruoju 
visatos ir žmogaus vystymosi laiku. O jau tie maždaug 6000 metų, kurie yra 
žinomi kaip istorijos laikas, atrodo visai menkutis laikotarpis. 

Vis dėlto šituo neilgu laikotarpiu žmogaus daug ko pasiekta. Jisai iškėlė 
save iš žvėrių pasaulio, pasidarė žmogus tikra to žodžio prasme, su visais 
dvasios kilniaisiais siekimais. Ugnies pagaminimas ir naudojimas, įvairių įran- 
kių pastoviam turtui pasigaminti išradimas, kalba, lytinės aistros apgalėjimas 
ir pakeitimas į žmonių draugiškumą, steigiant pastovią visuomenę, visų Že- 
mės plotų atradimas, jų užėmimas, glaudžių santykių tarp įvairių žemės kraštų 
ir įvairių Žmonijos dalių sudarymas, įvairūs technikos išradimai, demokra- 
tinės santvarkos sukūrimas ir t. t., visa tai yra labai pakeitę mūsų Žemės 
išvaizdą, taip pat yra pasikeitusi ir žmogaus siela žmoniškumo kryptimi. 

Tiesa, Didysis karas atskleidė dar tūnančių žmoguje žvėries palinkimų; 
jisai labai neigiamai paveikė kai kurių kraštų žmones doros atžvilgiu, ir jų 
etikos bei teisingumo jausmai labai nusmuko. Pavyzdžių turime kad ir 
Lietuvoje. Sakysime, prieš Didįjį karą mūsų tautoje buvo retas įvykis bau- 
džiamoji byla dėl melavimo prisiekus teisme, o dabar kiekvienoje byloje, 
kurioje yra klausiami liudininkai, jų dalis nesivaržydami meluoja. Jasper- 
sas šito etikos ir teisės nusmukimo priežastį mato revoliucijose. Jisai etinę 
būklę, susidariusią po Didžiojo karo ir revoliucijų, prilygina tai, kuri yra 
buvusi Egipte prieš 4000 metų ir papiruse esanti šitaip apsakyta: 

„Klastos įsivyravo, išnaikinti dalykų apsakytojai, kiekvienas ima sau duoną 
kaip nori. Nėra pavaldinių. Kraštas sukasi kaip puodžiaus rankena. Aukštos 
tarybos badauja, piliečiai priversti sėdėti malūne, damos vaikščioja skudu- 
ruose, badauja ir nedrįsta ką sakyti. Vergės gali tarti didelį žodį. Plėšimas ir 
žudymas viešpatauja krašte. Niekas nedrįsta dirbti žemės, namų statyti. 
Kraštas tuščias kaip dirva, linų derlių nuėmus. Nėra javų, iš bado grobia- 

mas kiaulių ėdalas. Niekas nežino švaros, niekas nesijuokia ir vaikai yra 
gyvenimo našta. Žmonių mažėja ir lieka tik noras, kad viskas greičiau 
baigtųsi. Nėra jokio amato ir karalystės kraštas nedaugelio bepročių yra 
grobiamas. Dabar yra prasidėjęs tamsios liaudies laikas; ji yra iškilusi vir- 
šun ir savotiškai džiaugiasi tuo. Ji nešioja ploniausius baltinius ir tepa savo 
nuogumą mira. Ji aukoja smilkalus, kuriuos pirma kiti aukojo savo dievui, 
kad jis nevargintų jos. Kai tie, kurie pirma neturėjo nieko, pasidarė turtin- 
gi, tai tie, kurie pirma buvo turtingi, dabar guli bejėgiai lauke be patalo. 
Net senosios valstybės tarybos daro vietą prasišokėliams“. 

Reikia pastebėti, kad šitos pasekmės, nors ir yra būtinos, tačiau turi lai- 
kiną pobūdį, gi masių skurdas ir kančios yra nuolatinis, amžinas reiškinys. 
Tad šitų kančių ir skurdo, kurie amžiais vargina žmonių mases turtingos 
mažumos naudai, nors šioks toks sumažinimas, nors šioks toks padėties 
pagerinimas yra etikos ir teisės žmoniškumo stiprėjimas. 

Mūsų laikais po Didžiojo karo ne tik plačių masių, bet ir valdovų dora kai 
kur yra nusmukusi. Prieš Didįjį karą net absoliutiškas Rusijos caras pats ne- 
teisė ir nežudė žmonių, o turėjo tam reikalui valstybines įstaigas; gi prieš 
porą metų Vokietijos valdovas, įtaręs savo artimus draugus, kad jie ruošią 
prieš jį sąmokslą, vieną naktį išžudė juos, o po to, sukvietęs vadinamą tautos 
atstovybę, paskelbė pasauliui, kad jis esąs aukščiausias savo veiksmų teisėjas 
ir todėl niekas negalįs teisti jo darbų (neginčijama tiesa, kol jis yra valdovas). 

Tačiau visi šie reiškiniai yra laikini. Gi, apskritai kalbant, žmoniškumo 
kryptimi XIX ir XX amžių laimėjimai yra tokie dideli, kad jie duoda mums 
pagrindo likti pilniems geros vilties šviesesnės ateities atžvilgiu. 

1800 metais visoje Žemėje buvo žmonių apie 850 milijonų, o dabar yra 
apie 1800 milijonų, t. y. daugiau kaip du kartus. Toks beveik per vieną 
šimtmetį žmonių padaugėjimas buvo galimas tiktai žmogaus išrastos ir pa- 
tobulintos technikos bei teisės dėka. Išradimai ir atradimai davė naujų ga- 
mybos priemonių ir pagrindų, o naujos teisės priemonės leido organizuoti 
milžiniškas bendroves su šimtais tūkstančių darbininkų, išplėtusias savo 
veikimą beveik po visą pasaulį. Šios priemonės padarė darbininko darbą 
našesnį, o susisiekimo technikos ištobulėjimas ir teisės savitarpio sutartys 
davė galimumą pramonėms gaminiams sklisti po visą pasaulį. Tas pat rei- 
kia pasakyti ir apie žemės apdirbimą. 

Šis išsivystymas yra racionalaus, mokslo paremto galvojimo ir darbo išda- 
va, pasireiškusi visa ko sumechaninimu, net ir teisės srityje specifine teisine 
technika, kuri priverčia žmones būti tobulesnius. Istorijos eigoje žmonės dar 
niekuomet nebuvo taip apsaugoti nuo ligų ir per ankstyvos mirties, kaip 
dabar. XIX amžiaus pradžioje ir Vokietijoje kartais dar ištikdavo badas. Už- 
krečiamos ligos labai siausdavo žmonėse, naujagimių mirdavo dauguma, mažai 
kas iš žmonių sulaukdavo gilios senatvės. Dabar taikos metu badas Europoje 
yra negalimas, o kovoje su ligomis žmonija daug ko pasiekė tiek gydymo 
atžvilgiu, tiek ypač sanitarijos atžvilgiu. 1750 metais, pvz., Londone kasmet 
mirdavo vienas iš 20 žmonių, o dabar ten miršta kasmet vienas iš 80 žmonių. 
Draudimas nuo nedarbo ir nuo ligų bei socialinė globa gelbsti žmogų nuo 
bado, kuris seniau įvykdavo visame krašte. Šitokios priemonės daugėja ir 
plinta. Socialinio saugumo yra įvairūs būdai, bet jie visi vykdomi su raciona- 
lumo ir technikos pagalba. Šis procesas ėjo ir eis žmoniškumo linkme. 

Dabar yra ne vergų ūkis, kuriame žmonės buvo valdomi kaip gyvuliai, 
bet žmonių ūkis, kuriame gera valia, savitarpio pasitikėjimu vykdomos 
visumos funkcijos. Politinė visuomeninio aparato struktūra yra tos ar kitos 
rūšies demokratija, kurios kai kur įsigalėję autokratai nors ir nekenčia, net 
vengia jos vardo, tačiau esmėje jos pritarimo nuolat ieško. Dabar nebėra 
nieko, kas liktų paslėpta nuo plačiųjų masių, nors kai kas ir stengiasi tą 
slaptumą vykdyti. Laikraščiai, telefonas, telegrafas, kelionės, kinai ir Ia- 
biausiai radijas supažindina ir plačias mases su visa kuo. Kas pats negauna 
paklausyti radijo, tas sužino iš kaimyno. Tad paskiras asmuo vis labiau ir 
labiau gyvena socialinės būklės sąmone, kolektyvo gyvenimu. Ir kai atski- 
ras pilietis nuolat yra įtraukiamas į visuomenės gyvenimo sūkurį, o tas 
sūkurys yra valstybės gyvenimas, tai ir paskiram piliečiui norom nenorom 
tenka susidomėti valstybės gyvenimu. Kaip gamtos kūrinius žmogus pa- 
lenkia savo naudai: gyvulius prijaukina ir padaro naminiais, vandenį, vėją, 
garą ir kitas gamtos jėgas priverčia sau tarnauti, taip ir žmonių bendrą 
sugyvenimą žmogus daro vis palankesnį sau, mažindamas ir jame vykstantį 
trynimąsi, kuris kyla daugiausia iš egoizmo: iš žmogaus gobšumo ir garbės 
troškimo. Tam trynimuisi mažinti žmogui yra ateityje dar labai plati dirva 
veikti, tiek tobulinant socialinę santvarką teisinėmis priemonėmis, tiek ir 


tobulinant žmogaus sielą auklėjimu. 

Pateikęs bendrų minčių žiupsnelį dėl etikos ir teisės idealų, dabar dar kviesiu 
skaitytoją kartu su manim konkrečiau pagalvoti dėl: a) etikos, b) viešosios 
teisės, c) auklėjimo ir d) privatinės (civilinės) teisės ateities idealų. 

a) Etika, visuomet ištikima teisės sesuo, globojanti teisę ir pati teisės glo- 
bojama, dėl savo ateities idealų lyg ir atsiskiria nuo teisės, imdama neigti ją. 
Etikos idealas yra šis: kad žmonės pasiektų tokį savo sielų tobulumą, kuriam 
esant nė vienas ne tik negeistų kitam to, ko sau negeidžia, bet kad kiekvienas 
darytų kitam tik gera. Esant visiems žmonėms tokio dorumo ir taip sutarti- 
nai tarp savęs veikiant, nebereikėtų nė teisės normų. Tiesą sakant, įvykus 
šitokiam žmonių sielų ištobulėjimui, ir pati etika būtų nebereikalinga, iš- 
nyktų net ši sąvoka. Jos negalėtų būti, nes tada nebūtų priešingų etikai pa- 
sielgimų. Kiekvienas žmogus tuomet galėtų laisvai reikšti daugiausia savo 
gabumus, nes jis niekam nekliudytų ir jam kiti nekliudytų, kadangi taip pat 
turėtų atvirą galimybę savo gabumus reikšti. Tačiau šiuo metu mums sunku 
įsivaizduoti, kad toks tobulas žmonių bendradarbiavimas bus kada nors gali- 
mas. Jis atrodo gryna utopija. Vis dėlto prakilnių asmenų tiek prieš Kristų, 
tiek paties Kristaus, tiek ir vėliau, pvz., Levo Tolstojaus dar visiškai neseniai 
buvo siūloma siekti tokio idealaus žmonių bendravimo, kurį įgyvendinti 
buvo skelbiama tik vienas reikalavimas: „Nesipriešink piktam“. Pasiliksime 
šį idealą kaip žvaigždę kelrodę, ir eisime prie pozityvesnių idealų. 

b) Pirma esant tobuliausiai žmonių bendro sugyvenimo formai — vals- 
tybei — gyventojai tik dirbo, o dėl savo būklės patys nesprendė; sprendė 
kas kitas, dažniausiai vienas asmuo, monarchas. Ši būklė palengva keitėsi 
ta linkme, kad vis daugiau ir daugiau gyventojų ėmė dalyvauti sprendi- 
muose dėl valstybės tvarkos ir jos valdymo. Tad valstybė gali būti tvarko- 
ma arba a) aklos jėgos, arba b) sąmoningos gyventojų valios. 

Valstybė gali būti aklos jėgos tvarkoma tik tol, kol toji jėga yra dievina- 
ma; tuomet gyventojai neišmano, kaip savo reikalus rūpinti, o tiki, kad 
dievų duotoji valdžia geriausiai visa ką aprūpina. Bet kai gyventojai apsi- 
šviečia ir pasiekia tokį susipratimą, kad valstybė yra žmonių proto ir sielos 
padaras ir kad savo reikalus gyventojai patys geriau už kitus supranta ir 
moka rūpinti, tuomet akla jėga valstybei tvarkyti nebeturi pateisinimo. 
Kadangi toji tiesa, kad gyventojams pasiekus tam tikrą kultūros laipsnį 
valstybė yra jų proto ir jėgos valdoma, vis plačiau, giliau leidžia savo šaknis 

į Žmonių sąmonę, tai yra visas pagrindas turėti viltį, kad praeities autokra- 
tų laikai negrįš ir kad demokratija nuolat tobulės ir tvirtės. 

Demokratinė valstybės santvarka nėra koks kieno iš aukštai nutartas ir 
suakmenėjęs dalykas. Kaip gamtos kūnai iš paprastų, nesudėtingų įvairiai 
vystėsi ir išsivystė į įvairias labai sudėtingas formas, taip ir visuomenės 
santvarkos formos iš pradžių buvo labai paprastos, nesudėtingos, pavyz- 
džiui, kai valstybę valdė despotai. Tik amžių bėgyje visuomeninė santvar- 
ka išsivystė į įvairias sudėtingas, tobulesnes formas. Tiek gamtoje, tiek ir 
visuomenėje tas evoliucijos procesas vis vyksta. Demokratijos trūkumai 
pačių jos šalininkų buvo seniai pastebėti ir viešai nurodyti, bet kartu buvo 
nurodytos ir dabar yra nurodomos priemonės tiems trūkumams šalinti, 
nenaikinant demokratijos. | 

Man dar studentaujant Maskvoje tų laikų garsus mokslininkas Maksimas 
Kovalevskis kartą skaitė viešą pranešimą, kurio tema buvo ši: „Vakarų Eu- 
ropos valstybinių įstaigų krizė“. Kovalevskis paskaitoje kalbėjo apie parla- 
mentų trūkumus, tarp kurių buvo nurodęs, kad tarp parlamento narių gali 
nebūti tam tikrų visuomenės gyvenimo dalių žinovų, kad parlamentų na- 
rių kalbos užima daug laiko ir kt. Dėl laiko gaišinimo Kovalevskis nurodė, 
kad absoliutinėse monarchijose įstatymai nėra greičiau kuriami negu par- 
lamentuose, o dėl žinovų trūkumo parlamentuose jisai tik pajuokė šį prie- 
kaištą, pabrėždamas, kad koks bebūtų išmintingas autokratas, vis vien nėra 
tokio, kuris būtų, rusiška patarle betariant, seprynių pėdų kaktoje; jis daug 
ko nežino ir naudojasi visokių specialistų pagalba bei patarimais. Parla- 
mentai taip pat gali naudotis, naudojasi ir naudosis specialistų pagalba. 

Dabar kai kur masės parodo savo silpnumą, daro sau didvyrius, kurie tam 
tikram laikui tampa masių dėmesio centru, bet ir tie tariamieji didvyriai 
šiandien yra priversti pataikauti masėms, nes jos dabar greit atsuka jiems 
savo nugaras ir greit užmiršta juos, kai tik jų veiksmai įkyri masėms. Tai 
rodo masių sąmonės stiprėjimą, kuris yra demokratijos ateities garantija. 

Dabartinės sudėtingos visuomenės socialinis solidarumas reiškiasi neiš- 
vengiamu būtinumu. Tuo įsitikinti lengva prisiminus dabartinę krizę, vei- 
kiančią ir provincijos užkampyje gyvenantį mūsų kaimietį. Pvz., Kanados ir 
kitų kraštų plačių žemės plotų įdirbimas mašinomis pateikė daug pigių javų 
pasauliui, ir mūsų ūkininkas turi prisitaikyti prie pasaulinės rinkos sąlygų. 

Pasaulio tikrovės neperšoksi. Reikia derintis prie tų sąlygų, o sėkmingai de- 
rintis galima tiktai viso krašto bendra ekonomine politika ir veikla, gi šias 
organizuoja bendroji krašto gyventojų valia, valstybė. Tad ir reikia kiekvie- 
nam sąmoningam gyventojui dėtis savo protu prie bendro reikalų rūpinimo. 
Gamyba dabar yra visų krašto gyventojų solidarus reikalas, tad paskiram 
žmogui tenka pasirinkti vieną iš dviejų galimumų: a) arba būti tik dirbančiu 
gyvuliu, neprotaujančia būtybe, ilsėtis protu kitų globoje, grįžus į autokrati- 
nes valstybinio gyvenimo formas, kuriose gyventojui tenka tik garbinti jo 
būklės saugotojus; b) arba būti asmenybe ir savo protu dėtis į bendrą sąmo- 
ningą darbą, kuriuo yra nustatoma buitis; savaime suprantama, sąmoningai 
visiems dirbant vyksta tikslus darbo ir funkcijų pasidalijimas ir vadovauja- 
mąjį darbą valstybėje atlieka demokratine tvarka išrinktieji asmenys. 

Tiktai demokratinei tvarkai esant valstybėse galima turėti vilties, kad 
išnyks karai, kad žmonija ras teisinių priemonių ir tarpvalstybiniams gin- 
čams spręsti. Demokratijos pastangomis ir protu yra sukurta Tautų Sąjun- 
ga. Demokratinės valstybės daugiausia stengiasi saugoti Tautų Sąjungą ir 
jos sprendimams duoti realios reikšmės. Tai kas, kad iki šiol Tautų Sąjun- 
gai nesiseka sudrausti savo galingus narius. Kiekvienas didis kultūros įgiji- 
mas buvo tik palengva pasiektas; ypač tai tenka pasakyti apie kultūrinius 
visuomenės sutvarkymo įgijimus. Jau sankcijų prieš Italiją faktas turi dide- 
Ię moralinę reikšmę. Nors sankcijos nedavė lauktų rezultatų, vis dėlto be- 
veik visa žmonija moraliai pasmerkė Italijos smurtą prieš Abisiniją ir ne tik 
pasmerkė, bet ir ilgą laiką medžiagiškai Italiją baudė. 

c) Sankcijas vykdant kiekvienas prisidėjusios jų valstybės pilietis dalyvavo 
aukštos doros akcijoje. Tolimos Abisinijos, žmonijos dalies, tad ir visos žmo- 
nijos naudai jisai įveikė save. Tai buvo gryniausios doros pasireiškimas. Šita 
linkme vyksta žmonių auklėjimas ne tik siaura prasme, paskiro asmens jo 
jaunatvėje, jam šeimos ir mokyklos įtakoje esant, bet ir plačia prasme, visuo- 
menės aplinkai veikiant asmenį. Žmoniškumas glūdi ne už šeimos sienų, ne 
už kultūrinių draugijų, ne už valstybės ribų, bet jose. Mes esame ne tik 
šeimos nariai, ne tik kultūros darbininkai, ne tik savo valstybės piliečiai, bet 
mes visuomet esame Žmonės ir privalome — ir šeimoje, ir draugijose, ir 
valstybėje, — elgtis ir gyventi kaip žmonės. Mes privalome įsisąmoninti, kad 
visa žmonija sudaro vieną sąjungą, o mes esame jos nariai. 

Žmonijos praeitis rodo, kad žmogaus prigimtyje yra visuotinės, pelno 
nesiekiančios simpatijos žmonėms užuomazga ir kad žmonijos istorija eina 
tokia linkme, jog tai žmoniškumo užuomazgai reikštis susidaro vis pato- 
gesnės ir palankesnės sąlygos tiek paskiro asmens dvasioje, tiek ir visuome- 
nėje. Tos sąlygos dažnai būna labai menkos reikšmės, bet didelės pasekmės 
dažnai esti nedidelių priežasčių rezultatas. 

Mūsų laikais kai kur yra griežtai iškeltas rasių grynumo klausimas. Šis 
klausimas rimtų mokslininkų buvo seniai svarstomas ir jų buvo rasta, jog 
tas klausimas yra visai beprasmis ir priešingas žmoniškumui. Mokslininkas 
Kšivickis atpasakoja šiuo klausimu Kolmanoš nuomonę. „Daugkartiniu su- 
sikryžiavimu rasės susipynė tarp savęs įvairiausiomis formomis tokiu bū- 
du, kad įvairių rasių požymiai pastebimi vienoje ir toje pat šeimoje, o 
kartais ir net viename individe. Paskiros europiečių tautos susideda lyg iš 
vienokio brangumo monetų, -bet įvairiuose monetų fabrikuose iškaltų ir 
sumaišytų tarp savęs įvairiausiu skaičių santykiu.“ Kšivickis sako, kad tos 
Kolmano išvados yra visų antropologų tikybos dėsniai. 

Prancūzas Govelakas teigia, kad tautos idėjos negalima remti nei rase, 
nei kalba. Mums, prancūzams, sako jis, revoliucijos sukurta teisė, būtent 
žmogaus ir piliečio teisė yra natūralus tautybės pagrindas. Tautybė yra 
visuomeninė kategorija, — une raison sociale. Jos pagrindas yra interesų 
bendrumas, visų visuomenės narių solidarumas ir liaudies masių, kurios 
galų gale yra vienintelis teisės šaltinis, valia (Kšivickis, 314-315 p.). Štai 
koks etinis kelrodis stovi į mūsų ateitį. 

“Šiandien šen ten girdimi balsai, esą turįs būti kažkokio „elito“ vyravimas. 
* Tokius siekimus, egoistinės buržuazinės inteligentijos keliamus, mokslinin- 
kas Kšivickis tinkamu žodžiu yra prikalęs prie paniekos stulpo. „Ji, pertekusi 
meno ir dvasios smagumų, vadina save „dvasios aristokratija“ ir su panieka 
žiūri į liaudies masę, laikydama ją toli nuo meno ir mokslo. Ji siekia mokslo 
teikiamas priemones panaudoti savo kastinio egoizmo ir protinio siaurumo 
naudai.“ „Mus, — toliau sako Kšvickis, — turi dominti ne antropologijos 
bandymai, nukreipti auginti aristokratiją, bet visuomenės reformos, turin- 
čios tikslą padaryti platųjį mokslą kiekvieno piliečio įgyjamu“ (339-340 p.). 


5 Julijus Kolmanas, antropologas, gyv. 1834-1918 m., mirė Bazelyje. 

Plačios masės iki šiol vis dar yra nustumtos nuo grynojo mokslo. Jis yra 
teikiamas joms dar vis įsuptas į tikybinius ūkus. Tikrovėje dar vis tebėra 
tokia būklė, kad mokslinio pažinimo šviesa yra prieinama tik gyventojų tur- 
tingesnei mažumai, tuo tarpu dauguma žmonių tęsia savo gyvenimą tamsos 
urve ir lieka raminama šešėlių vaizdais. Šitame švietimo ir auklėjimo skirtu- 
me glūdi didžiausia žala to mišinio, kuris yra susidaręs iš tikybinio ir moks- 
linio auklėjimo. Faktas, kad šiandien plačiųjų masių dorą stengiamasi pa- 
grįsti tikybinėmis tiesomis, tikybiniais ramsčiais, nes kitokių arba nenorima, 
arba nepajėgiama rasti. Tačiau ateityje neabejotinai susidarys grynai moks- 
liška etika, paremta mokslišku galvojimu; tuomet bus atmestos metafiziškos 
doros garantijos ir tikėjimas prietarais, kaip kad per pastaruosius 200 metų 
buvo atmestas anksčiau vyravęs stiprus tikėjimas, jog dvasios vaidenasi, jog 
„raganos“ tiesą įspėjančios, jog velniai veikią žmones ir pan. prietarai. 

Mes stebimės gamtos kūriniais, gyviams gamtos duotais įrankiais gyvy- 
bei palaikyti ir saugoti. Tačiau žmogaus išrastieji įrankiai yra tobulesni ir 
galingesni už gamtos duotuosius. Kai mokslas bus prieinamas didesniam 
žmonių skaičiui, žmonijos proto veikimui, išradimams atsidarys kuo pla- 
čiausi galimumai. Tad turėkime viltį, kad žmonija auklėjimo atžvilgiu eis 
tąja linkme, jog mokslas kuo lengviausiai bus prieinamas kuo didžiausiam 
žmonių skaičiui. 

d) Dabartinė visuomenė vis dar turi po savo kojomis ne etikos taisykles, 
ne žmoniškumo siekimus, bet jėgą ir egoizmą. Iki šiol žmogus buvo ir yra 
gobšumo vedamas. Dabartinei socialinei santvarkai esant, visi pasaulio turtai, 
nežiūrint to, kokiu būdu jie sukurti, ir nežiūrint darbininkų, tų turtų tik- 
rųjų kūrėjų, reikalavimų yra sukoncentruoti ir koncentruojami nedaugelio 
turtuolių rankose; yra jų nuosavybė. Žmonija vis dar tebetoleruoja tokią 
būklę, kai visi tie, kurie dirba, nors jie būtų kažin kokie darbingi, sumanūs 
ir taupūs, gauna už savo darbą tik tiek, kad galėtų su savo šeima šiaip taip 
pramisti ir būtų darbui tinkami bei pajėgtų savo giminę pratęsti (tai yra 
politinėje ekonomijoje Rikardo pavadintas darbininko uždarbio geležinis 
įstatymas). Gi visi kiti darbo vaisiai tenka palyginti nedaugeliui turtuolių, 
nedirbančių, bet turinčių savo nuosavybėje turtų šaltinius ir gamybos įran- 
kius. Šiems turtuoliams valstybių įstatymai saugoja jų turtus bei teisę imti 
sau didelę uždarbio dalį ir plėsti arba siaurinti pačią gamybą. Šitokia būklė, 

sako L. Wordas, yra toks didelis blogis, kad palyginti su juo visi nusikals- 
tami darbai, kurie būtų padarti, jeigu visai nebūtų valstybės, galėtų būti 
laikomi niekniekiu. Darbas, žemiau savo vertės apmokamas, žeminąs žmo- 
gų, purvinas darbas, jėgų išsekimas, skurdas ir neturtas, iš to kylančios 
nuolatinės nepagydomos ligos, priešlaikinė mirtis, — viso to tik vienų 
metų suma persvertų, sako Wordas, visus vadinamuosius nusikaltimus, 
padarytus per ištisą šimtmetį, o juk tuo tarpu manoma, kad valstybė eg- 
zistuoja nusikalstamų darbų galimumui užkirsti. Visas tas platus kančių 
laukas yra laikomas neįeinąs į valstybės jurisdikciją, tuo tarpu valstybė 
imasi griežtų priemonių menkiausiems, tačiau viešai pripažintiems nusi- 
kaltimams, neturtėlių veiksmams bausti. Šito didelio blogio — masių iš- 
naudojimo — ignoravimas šalia įniršusio menkų nusikaltimų persekioji- 
mo yra civilizacijos išsekimo požymis, ir jei tai reikšis ir toliau, žmonių 
rasės išsigimimas bus nulemtas. 

Tačiau valstybė pamažu jau pradeda kovoti su nurodytu blogiu ir juo 
toliau, juo sėkmingiau kovoja. Dabar jau neginčijama tiesa, kad darbas yra 
visų turtų šaltinis. Praeityje ir iki šiol darbo vaisiais naudojosi tie, kurie 
buvo galingi ir kuriuos rado reikalą remti valstybė. Buvo laikai, kai darbo 
žmonių dauguma buvo vergai, vėliau jie buvo baudžiauninkai, dar vėliau 
formaliai laisvi darbininkai, nors iš tikrųjų dėl neturto priversti tarnauti 
turtuoliams. Visas šias iki šiol buvusias ir tebesančias išnaudojimo formas 
saugojo ir rėmė valstybė visomis savo jėgomis, tiek fizinėmis, tiek ir teisi- 
nėmis. Pastaraisiais laikais, kai valstybės gyvenimui daro rimtą įtaką darbo 
žmonės, vyksta pakitimai pastarųjų naudai. SSRS tie pakitimai labai radi- 
kalūs ir griežtai vykdomi. Ateitis parodys, ar jie sėkmingai prigis gyveni- 
me. Kitose valstybėse, ypač demokratinėse, tie pakitimai vyksta evoliuci- 
jos keliu. Bet jie vyksta dabar dar labai silpnu tempu. Valstybė dar nepajė- 
gia paskirstyti turtus taip, kaip teisingumas reikalauja. Bet kai jau yra pasi- 
reiškęs atitinkamas teisingumo supratimas, nereikia abejoti, kad jis bus vis 
plačiau ir plačiau įgyvendinamas. Dabar jau atrodo nelogiška tvirtinti, kad 
“ fizinės jėgos piktas panaudojimas (oficialiai pripažinti nusikaltimai) turi 
būti draudžiamas ir baudžiamas, o dvasinės jėgos piktas panaudojimas (dar- 
bininkų išnaudojimas teisės priemonėmis), arba, tikriau sakant, teisėtas 
melas turi būti leidžiamas. Nesąmonė atrodo, kai reikalaujama, kad netei- 

singumai, kūno muskulais daromi, turi būti šalinami ir tvarkomi, 0 proto 
jėgomis daromi turi būti neliečiami. 

Reformos eina ir eis turtų suvisuomeninimo kryptimi. Jau dabar, buržu- 
azinei santvarkai tebesant, daug ekonominio gyvenimo sričių yra suvisuo- 
meninta, pvz., paštas, telegrafas, daug kur geležinkeliai ir t. t. 

Vadinamas socialinis klausimas, socialinė nesantaika, klasių kova yra ka- 
pitalizmo išdava, visiems žinomas viešas faktas, kurio priežastys yra taip 
pat žinomos. Tas pilietinis karas kartais įgauna labai aštrių formų, pvz., kai 
įvyksta darbininkų streikai. Jo pavojus yra aiškus, ir valstybė turi imtis 
priemonių jį šalinti. Tačiau tos priemonės negali būti seno pobūdžio, vien 
fiziniai persekiojimai. Ne. Socialinio klausimo priežastis reikia šalinti, nes 
jos jau žinomos; jei negalima jas visai panaikinti, tai bent reikia švelninti. 
Čia valstybė vis dar tebestovi toli nuo teisingumo. Štai laisvai leidžiama 
steigti sindikatus, arba trestus. Sindikatai yra įrankis kovoti tiek su darbi- 
ninkais, tiek ir su visuomene, siekiant didesnio pelno. Sindikatai pašalina 
konkurenciją ir įveda monopolį. Pvz., kai kurie alaus fabrikų savininkai 
alaus negamina, o tik už fabriko stovėjimą be darbo gauna iš sindikato 
gana didelį atlyginimą. Tokios ekonominio gyvenimo sritys, kuriose yra 
įvykęs monopolis, turėtų būti suvisuomenintos. 

Tad reikia tikėtis, kad ateityje privatinė nuosavybė bus vis plačiau ir pla- 
čiau suvisuomeninta, kaip tai, pvz., buvo numatyta Vokietijos Veimaro 
konstitucijos 155 straipsniu. 

Tarp kitų priemonių, teisės normomis vykdomų, darbininkų būklei ge- 
rinti didelės svarbos turi draudimas nuo ligų, nelaimingų įvykių ir senat- 
vės: darbininkas ir jo šeima ligos ar kūno sužalojimo atveju, arba nebega- 
lėdami dirbti dėl senatvės, gauna iš draudžiamosios kasos pakankamą išlai- 
kymą, o darbininkui mirus išlaikymas duodamas jo šeimai. Šioks toks to- 
kio draudimo pavyzdys yra ir Lietuvoje — Ligonių kasos. 

Ekonominio gyvenimo pakitimai šia linkme sėkmingai vyks tose valsty- 
bėse, kur bus demokratinė santvarka, nes darbininkija, būdama dauguma, 
nebus pati sau priešas. 

Kai kur dabar yra įvykę valstybės formų pakitimai regreso linkme. De- 
mokratijų vietoj įsitvirtino autokratijos. Dėl jų reikia štai ką pasakyti. Nors 
nacionalistai, sako Tėnniesas, kokiu nori vardu besivadintų, — fašistais ar 

nacionalsocialistais, — jie visi siekia atkurti senovę, grąžinti luomų viešpa- 
tavimą, o kad tai sektųsi, jie pataikauja kariškiams ir veda arba rengiasi 
vesti karus, tačiau tos jų pastangos nesustabdys bendros žmonių etikos ir 
teisės raidos, nes dirbąs žmogus, o ne jo gimimu įgytas turtas vis labiau 
darosi teisių kūrėjas. Nacionalsocialistai net savo vardui prisegė socialistų 
vardą. Jie, kaip ir kiti tos rūšies reformatoriai, yra priversti skaitytis su 
mūsų aukščiau nurodytu procesu, pripažinti kiekvienam teisę turėti darbo 
ir atitinkamo uždarbio; šis reiškinys įgyja vis didesnės ir didesnės galios. 
Yra rimtas pagrindas laukti, kad visur kiekvienam žmogui bus pripažinta 
teisė turėti darbo, tad ir tinkamą atlyginimą už darbą. Darbininko, kaip ir 
visuomenės tarnautojo, atlyginimo už darbą dėsnis bus pritaikomas kiek- 
vienam darbui, naudingam ir reikalingam visuomenei. Einama prie to, 
kad įmonės ir ūkio vedėjai, kurie dabar dažniausiai yra ir savininkai, būtų 
visuomenės tarnautojai, savotiški industrijos kapitonai. 

Gražų etikos ir teisės vystymosi žmoniškumo linkme pavyzdį duoda ne- 
seniai SSRS paskelbtas įstatymas apie abortų draudimą. Prieš kelerius me- 
tus man teko viešai pasisakyti prieš baudimą tų moterų, kurios dėl sociali- 
nių gyvenimo sunkenybių daro sau abortus. Taip išsitariau ypač vadovau- 
damasis savo teisingumo jausmu, kadangi turtuolės, darančios sau abortus 
dažniausiai todėl, kad ilgiau būtų gražios, lieka nebaustos, nes turėdamos 
lėšų sugeba visai slaptai padaryti sau abortą, o beturtės netenka sveikatos ir 
dar patenka į kalėjimą. Sovietų Rusijoj anksčiau tokiam neteisingumui 
pašalinti buvo leidusi daryti abortus ir dėl socialinių priežasčių. Dabar, 
moterims reikalaujant, SSRS valstybė išleido naują įstatymą, kuris išspaus- 
"dintas „Izvestijų“ 1936.VI.28 d. Nr. 149. Įstatymo turinys toks. 

1$. Dėl nustatyto abortų kenksmingumo uždraudžiama daryti juos tiek 
ligoninėse bei specialiose gydymo įstaigose, tiek ir gydytojo bute ar nėščių 
privatiniuose butuose. Abortų darymas leidžiamas išimtinai tik tais atve- 
jais, kai nėštumo tęsimas yra pavojingas gyvybei arba gresia didelė nėščios 
moteries sveikatos žala, arba jei yra sunkios gimdytojų ligos, kurios gali 
būti perduotos paveldėjimu; abortus leidžiama daryti tiktai ligoninėse ir 
gimdymo namuose. 

28. Už abortų darymą už ligoninės sienų arba ligoninėje, bet peržen- 
giant nurodytas sąlygas, skiriama bausmė: gydytojui, dariusiam abortą, nuo 

1 metų iki 2 metų paprasto kalėjimo, o už aborto darymą antisanitarinėmis 
sąlygomis arba asmenų, neturinčių medicinos mokslo, skirti bausmę ne 
mažiau kaip 3 metus kalėjimo. 

35. Už moteries vertimą daryti abortą skirti kalėjimo iki 2 metų. 

4$. Nėščioms moterims, darančioms sau abortą nežiūrint šio draudimo, 
nustatomas kaip bausmė visuomenės papeikimas, o pakartojus įstatymo 
apie abortų draudimą įžeidimą, — skiriama pabauda iki 300 rublių. 

Ir šalia to įstatymo dar buvo paskelbta tokie įstatymai: 1) apie valsty- 
bės medžiaginės pagalbos gimdyvėms padidinimą ir valstybinės pagal- 
bos įvedimą didelėms šeimoms, 2) apie namų gimdymui padauginimą, 
3) apie vaikų prieglaudų tinklo praplatinimą, 4) apie darželių vaikams 
praplatinimą, 5) apie darželių vaikams vadovavimo tvarkos pakeitimą, 6) 
apie aukščiau nurodytų įstaigų finansavimą ir 7) apie bausmės padidini- 
mą už alimentų nemokėjimą ir apie pakeitimus įstatyme dėl jungtuvių 
nutraukimo. 

Už nemokėjimą alimentų numatyta, be padidintos piniginės bausmės, 
dar ir kalėjimas. Šitų įstatymų turinio plačiau aš čia nedėstysiu, nes patys 
jų pavadinimai parodo jų turinį. Pažymėsiu tik, kad SSRS valstybė uždrau- 
dė abortus tik tada, kai sudarė tinkamą socialinį aprūpinimą tiek gimdyvei, 
tiek ir jos kūdikiui bei šeimai. Įstatymu dėl motinas ir vaikus remiančių 
įstaigų finansavimo paskirta prie tų sumų, kurios jau buvo 1935 metais 
skirtos, dar šios sumos: 1) nurodytų įstaigų namams statyti 692 milijonai 
rublių, 2) gimdyvių lovoms, akušerių punktams, vaikų prieglaudoms, dar- 
želiams ir pieno virtuvėms išlaikyti — 1481,3 milijono rublių. 

Kai valstybė taip realiai aprūpina nėščią moterį prieš jai gimdant ir pa- 
gimdžius, taip pat suteikia jos kūdikiui žmoniškas sąlygas, tada ji turi mo- 
ralinio pagrindo bausti už abortų darymą. Šitokioms sąlygoms esant abor- 
tus gali daryti ne bado ir skurdo verčiamos moterys, o tik norinčios ištvir- 
kauti ar besirūpinančios savo išvaizda, kad labiau patiktų vyrams, kurie 
turėtų noro tenkinti jų lytinę aistrą, arba nenorinčioms turėti dėl vaikų 
auginimo esančių sunkumų. 

8. Epilogas 


ano šio rašinio tema buvo labai didelė ir plati. Jai kiek išsamiau 
| nušviesti reiktų daug tomų prirašyti, daug metų ir dargi ne vienam, 


o keliems darbininkams dirbti. Net paėmus vieną kokią tos temos dalį 





nagrinėti, pvz., šeimą, reikia taip pat pasakyti. Ir literatūros, kuri liečia šią 
temą, yra labai daug, o mano panaudota tik nedidelė jos dalis. Vis dėlto šis 
mano rašinys gal bus nors tiek naudingas skaitytojui, kad jį beskaitant tu- 
rės kilti skaitytojo galvoje nemažai klausimų. Klausimui kilus, atsiras gal ir 
noro ieškoti atsakymo, o tas noras vers kreiptis į kitus, kad ir mano šiame 
rašinyje nurodytus veikalus. Kiekviename tų veikalų yra gausiai nurodyta 
atitinkamos literatūros. Tokiu būdu tas ar kitas gilus klausimas, mano raši- 
nio sukeltas, galės išaiškėti skaitytojui. 

Šiais greito susisiekimo ir žinių plitimo laikais, kai spauda, telegrafas, 
telefonas, lėktuvai, radijas kasdien duoda mums žinių iš viso pasaulio, 
kai vakare sėdėdamas prie radijo aparato kokio Lietuvos kampelio gy- 
ventojas pasiklauso pranešimų ir iš Kauno, ir iš Maskvos, ir iš Varšuvos, 
ir iš kitų vietų, žmogui reikia stengtis suprasti gausų socialinio gyveni- 
mo reiškinių kaleidoskopą. O norint suprasti, reikia turėti pasaulėžiūrą, 
kurią susidaryti yra nelengvas dalykas. Ypač dabar, kai civilizuotame, 
kultūringame pasaulyje vyksta dideli, vieni kitiems priešingi reiškiniai. 
Gana tik nurodyti: vienur, pvz., SSRS, plačioje teritorijoje triumfaliniu 
maršu eina komunizmas, kitur taip pat labai didelėse teritorijose džiū- 
gauja komunizmo antipodai, dvynukai fašizmas ir nacionalsocializmas, 
trečiur, taip pat labai plačiose teritorijose, ramiai, evoliucijos keliu, įvairiai 
taisydama progresuoja demokratija. Autoriui jo turimos žinios duoda 
pagrindą ramiai, su šviesia viltimi žiūrėti į žmonijos ateitį. Jisai randa 
žmonijos istorijos eigoje pakankamai duomenų, įrodančių, kad toji is- 
torija eina žmogaus asmens savarankumo išsivystymo ir žmonijos savi- 
tarpio solidarumo išsivystymo linkme ir kad tą progreso procesą užtikri- 
na triumfalinis demokratijos vystymasis, jokių piktų socialinių ligų ne- 
nugalimas. 

Nieko nėra pasaulyje, kas būtų visiškai tobula, ypač visuomeniniame 
gyvenime. Ir demokratinė parlamentinė santvarka turi trūkumų, kurie 

geros valios žmonių seniai pastebėti; tai mano buvo anksčiau pabrėžta. 
Tačiau tiems trūkumams sumažinti ar juos šalinti yra ieškomos ir randa- 
mos priemonės teisės normų forma. Rusų emigrantas M. Višniakas Pa- 
ryžiuje leidžiamo rusų žurnalo Sovremennije zapiski 1934 metų LV nu- 
meryje, straipsnyje „Parlamentas, tarybos ir korporacijos“, tarp kito ko, 
rašo: „Jau seniai yra buvę asmenų, kurie nurodinėjo demokratinio prado 
trūkumus ir prieš jį statė kitokius dėsnius, pvz., Robertas Sesilis, vėliau 
tapęs markizu Solsberiu, savo laiške, rašytame 1859 m. kovo 21 d., pa- 
reiškė, kad prieš skaičių lošimą ir daugumos tironiją Anglijos konserva- 
toriai stato „konstitucinio tobulėjimo“ dėsnį. Ilgus metus laikęs savo ran- 
kose Anglijos valdžios vairą Dizraelis teigė, kad parlamentas turi būti 
Anglijos proto ir medžiaginių interesų veidrodis. Šie abu vyrai buvo 
konservatoriai, tačiau jie buvo Anglijos konservatoriai, o Anglijos vals- 
tybiniai vyrai aukščiausiai už viską stato visuomenės ir valstybės intere- 
są. M. Višniakas rašo, kad Loidas Džoržas 1923 m. yra pasakęs: „Mūsų 
laikais antidemokratijos judėjimas prasidėjo ne Italijoje, bet Rusijoje. 
Pirmas didysis mūsų laikų fašistas buvo ne Musolinis, o Leninas. Jis bu- 
vo pirmas, kuris demokratinėje valstybėje rinkimų režimą pakeitė jėga“. 
Višniakas teigia, kad Leninas anksčiau buvo griežtas tarybų priešininkas, 
pvz., 1905 metais, kol tos tarybos buvo nusistačiusios prieš jį; tuomet jis 
sakė tarybas esant panašias į „avinų kaimenę“ ir skelbė, kad jos esančios 
organai taikytis su buržuazija, gi bolševikų 1918 metų sausio 20 d. dek- 
rete apie Rusijos steigiamojo seimo panaikinimą buvo pasakyta, kad se- 
nasis buržuazinis parlamentarizmas pergyveno save. M. Višniakas per- 
duoda Musolinio žodžius: „Negalima sakyti, kad aš būčiau masių prieši- 
ninkas; aš tik neigiu masių teisę savarankiškai valdyti save“. Mistika ir 
politika, anot Višniako, yra neatskiriamos: antroji be pirmosios yra sau- 
sa, O pirmoji be antrosios yra nenaudingas vėjas. Tad ir leidžia autokratai 
sau naudingą mistikos vėją. Korporacijos pasidarė fašizmo mistika, o ta- 
rybos — bolševikų mistika. Kitur autokratijai nereikia net tokių kolekty- 
vų, ten pats fiureris pasidarė masių mistika. 

O mūsų laikais, pozityvaus mokslo laikais, mistika yra ligos rūšis. M. Viš- 
niako nuomone, demokratija (politinė ir socialinė) yra tik technika politi- 
niams ir ūkio klausimams spręsti, bet ji yra ir gyvenimo pagrindas. 

Baigdamas rašinį turiu pasakyti, kad aš jame siekiau pateikti nors mažą 
šviesos spindulėlį, kuris padėtų skaitytojui išsklaidyti dabar keliamus prieš 
jo akis ūkus, padėtų gintis nuo besiskverbiančių piktų ligų mikrobų ir likti 
žmonišku asmeniu, tikriau sakant, likti žmogumi. 


Šiam rašiniui naudoti veikalai: 

A) lietuvių kalba: L. Gumplovičiaus „Sociologijos pagrindai“ ir prof. kun. 
Maliausko „Etika“; B) prancūzų k.: G. d. Veccio straipsnis „Etika, teisė ir 
valstybė“ žurnale Revue internationale de la theorie du droit, 1935 m. 
2 Nr.; C) vokiečių k.: 1) Dr. Karolio Jasperso „Dvasinė laiko padėtis“, 
2) O. Spenglerio „Vakarų smukimas“, 3) istorijos vad. Propylūen Geschichte 
It. ir 4) E Tėnnies „Įvadas į sociologiją“; D) rusų kalba originalūs ir versti iš 
kitų kalbų: 1) N. Karejevo „Bendra pasaulio istorijos eiga“, 2) Lesterio Wor- 
do „Psichiški civilizacijos faktoriai“, 3) G. T. Boklio „Anglijos civilizacijos 
istorija“, 4) G. Gefdingo „Etika“, 5) L. Kšivickio „Antropologija“, 6) Gel- 
valdo „Kultūros istorija“, 7) J. Lipperto „Kultūros istorija“, 8) to pat J. Lipperto 
„Šeimos istorija“, 9) Š. Debjero „Primityvieji žmonės“. 


De mortuis aut bene, aut nihil (lot.) — apie mirusį arba gerai, 
arba nieko 

Celiulė — ląstelė 

Finikas — datulė 

Patria potestas (lot.) — tėvo valdžia 

Staatsgrundgesetz (vok.) — valstybės pagrindinis įstatymas, konsti- 
tucija 

rius Petras Leonas po 70 metų sukaktuvių 
aune, savo kabinete (1934 m.) 





Savo pergyvenimus ir atsiminimus rašau savo gimdytojų: 
tėvelio Silvestro Leono ir mamos Onos Leonienės atminimui, 
man labai brangiam ir maloniam. 


Pratartis 


P Leonas 


savo pergyvenimų ir atsiminimų kai ką esu rašęs. Dabar, turėda- 
mas jėgų ir laiko, nusistačiau tvarkingiau nei pirma išdėstyti savo 
pergyvenimus ir atsiminimus, papildyti tuo, kas atrodo svarbu, o buvo pra- 
leista, ir išleisti tai, kas yra nereikšminga smulkmena. Rašydamas savo per- 
gyvenimus ir atsiminimus, aš turiu noro ne save piešti, bet visuomenę, 
aplinką ir laiko sąlygas, — gi mano asmuo ir jo pergyvenimai yra tiktai 
medžiaga, daviniai, faktai visuomenės ir laiko charakterizavimui. Nusista- 
čiau savo pergyvenimus, kiek aš atsimenu juos, pasakoti chronologiškai, 
sekdamas savo amžiaus metų eigą. 





Kaunas, 1934-1938 m. 

gimiau 1864 m. lapkričio 16 d. Visur laiką žymiu nauju Grigaliaus 
kalendoriumi... Kažkokiu laimingu atsitiktinumu vargonininkas įra- 
šė į mano krikšto metrikus mūsų pavardę „Leonas“, gi kitų mano brolių ir 
seserų gimimo metrikuose, kaip ir mūsų tėvelio gimimo metrikuose, pavar- 
dė įrašyta „Leonowicz“. Dabar „Lietuvos aidas“ be pagrindo teikia man nuo- 
pelną, būk mano rūpesniu buvo pakeista mano pavardė iš lenkiškos į lietu- 
višką. Tuo tarpu čia nėra buvę mano nuopelno, o likimas išsprendė tą klau- 
simą. Anuomet Lietuvoje buvo giliai įleidęs šaknis lenkiškumas bažnyčiose, 
klebonijose ir visose raštinėse. Aš gimiau visai laisvas žmogus, nes baudžia- 
vos galutinai tapo panaikintos 1864 m. kovo 2 d. (vasario 19 d. senuoju 
kalendoriumi). Mano tėvas buvo Silvestras Leonas ir mano motina — Ona, 
gimusi Baltrušaitytė. Aš buvau šeimoje jauniausias vaikas. Mano tėvelis, ro- 
dos, yra buvęs vienas savo tėvų sūnus. Jis turėjo dvi seseris, kurių viena buvo 
ištekėjusi už Adomo Baltrušaičio, o jo... seserį vedė mano tėvas. Tuo būdu 
įvyko „mainai“, nors vedybos ir ne vienais metais yra buvusios... Todėl nei 
mūsų tėveliui, nei Baltrušaičiui neteko mokėti dalių toms seserims, kurios 
mainais buvo vestos. Baltrušaičių ūkis buvo didesnis už mūsų tėviškę, tai 
mano mama kartais pajuokaudavo į savo brolį Adomą Baltrušaitį, kad jis dar 
esąs kaltas jai dalios. Tačiau santykiai tarp jųdviejų visuomet buvo širdingi, 
meilės pilni. Mano tėvai susivedė 1841 m. spalio 26 d., būdami visai jauni: 
tėvas 21 metų, o mama 20 m. amžiaus. Tuo laikotarpiu mano tėvai pagimdė 
septynis sūnus ir keturias dukteris šia eile: Silvestras, Antanas, Laurynas, 
Baltramiejus, Stanislovas, Magdalena, Ona ir Marija (dvynukės), Jonas, Ka- 

tarina ir Petras. Dešimt užaugome, o Marija mirė mažiukė. Iš pasakojimų 
žinau, kad iki vaikai buvo maži, arba jų nebuvo, tėvai laikė samdinius: berną, 
merginą ir piemenėlį, ar piemenę. Vaikams paaugant pirmiausia piemuo, o 
paskui ir kiti darbininkai nustota samdyti ir, kai aš atsimenu, svetimų darbi- 
ninkų mūsų šeimoje nebuvo... 

Mūsų šeima suvesdavo duoną su duona. Net bado metais, 1867 ir 1868-ais, 
kurių viena vasara buvo per daug lietinga, o kita per daug sausa, mūsų 
šeima išteko savo duonos ir net elgetoms mama niekad neatsakydavo nors 
šiokį tokį kąsnelį duoti. Mano gimdytojai abudu buvo labai darbštūs žmo- 
nės ir labai rūpestingi dėl savo vaikų... 

Dvasios gyvenimo įpročiai. Tais laikais buvo labai daug pasninkų. Savai- 
tėje penktadienį buvo valgoma be mėsos ir be pieno, sausas pasninkas; 
trečiadienį ir šeštadienį buvo valgoma su pienu, o likusiomis dienomis 
galima buvo valgyti su mėsa. Prieš dideles šventes, gavėnioje visas dienas 
ir dar kai kuriomis dienomis buvo sausas pasninkas. Kai kas gavėnioje net 
ne visus kartus valgydavo, bet kęsdavo vieną kartą arba du per dieną paval- 
gęs. Tie pasninkai mūsų šeimoje buvo griežtai saugojami. Tai buvo daro- 
ma iš pamaldumo, Dievo garbei ir sielos dorinimui [...]. 

Pasilinksminimų ir žaidimų mažai tebuvo. Vyrai kartais kortomis pa- 
lošdavo „kiksą“, ne iš pinigų, taip sau laikui praleisti; kartais pralošusiam 
juokingas bausmes skirdavo. Vasarą vyrai mušdavo ritinį. Merginos padai- 
nuodavo... Kartais vyrai ir merginos bendrai pašokdavo šventadieniais. Mūsų 
tėvelis leisdavo pas mus daryti šokius, bet kai tik artindavosi saulėlydis, 
prašydavo skirstytis: „Vaikai, reikia eiti gyvulių žiūrėti“ ir pan. Bet man jau 
kiek paaugus, prieš šitas „gužynes“ ėmė iš sakyklų kunigai šaukti, peikti, 
bartis, ir jos išnyko. Vyrai šventadieniais ėmė lankyti smukles ir kelti tarp 
savęs muštynes. Šita mada ir iki šiol nenyksta [...]. 

Dar man nepradėjus eiti į pradinę mokyklą, į Plutiškes atvyko klebonas 
Marma. Šitas klebonas buvo tikras kultūros nešėjas parapijai. Jam reika- 
laujant parapijiečiai įsitaisė avims šiltus tvartus. Jis pranešė, kad neis ka- 
lėdoti pas tą ūkininką, kuris žiemą laikys avis gryčioje. O tuomet būtų 
buvusi didelė nelaimė ir gėda ūkininkui, jeigu klebonas aplenktų jį kalė- 
dodamas. Ir pasirodė, kad visai ne toks didelis to šilto tvartelio brangu- 
mas. Kunigas Marma buvo labai gyvas, veiklus ir įtakingas kunigas. Gai- 

la, kad jis neilgai Plutiškėse pragyveno, būtų šitą Dievo užmirštą kampelį 
daug kuo pralavinęs. Greit jis buvo perkeltas į Prienus, o ten neilgai 
pagyvenęs mirė... [...] 

Niekuomet aš nesu girdėjęs, kad mano tėvelis ar mama piktai apkalbėtų 
kitus žmones už akių, ir savo vaikus jie sudrausdavo išgirdę ką negera iš 
gandų kalbant... Mano tėveliai niekuomet neatsakydavo elgetai duoti duo- 
nos kąsnį, o kartais ir mėsgalį; net bado metais neišleisdavo jie nė vieno 
nesušelpę nors maža pašalpa... Jei elgeta užeidavo vakare ir pasiprašydavo 
nakvynės, ir nakvynės niekad nebus atsakyta. Elgeta negaudavo aukos, iki 
nepasimels [...]. 

Lenkiškurmo dvasios įsigalėjimas lietuvių liaudyje. Būtų netikslu ben- 
drais bruožais piešti lenkiškumo dvasios įsigalėjimą lietuvių tautoje. Aš čia 
atpasakosiu tik kai kuriuos faktus iš mūsų šeimos ir mano pergyvenimų. Aš 
augau ir pradėjau mokintis tuoj po lenkų ir lietuvių 1863 metų maišto 
prieš Rusijos valdžią, po „penkmečio“. Taip pas mus vadindavo kaimiečiai 
tą maištą, o 1830 metų maištą vadindavo „krakosmečiu“. Maištą likvida- 
vusi, Rusijos valdžia ėmėsi griežtos rusifikacijos, ypač Lietuvoje; tas rusi- 
fikacijos darbas, galima sakyti, kiekvieną dieną ėjo stipryn ir stipryn... Ta- 
čiau lenkiškumo dvasia ... Lietuvoj dar stipriai laikėsi... Kai patekau 1876 
metų rudenį į Marijampolės gimnaziją, gimnazistai tarp savęs namie kal- 
bėdavo lenkiškai. Tik nuo 1881 metų rudens, kai aš buvau VI klasėje ir kai 
“ į Marijampolės gimnaziją atėjo mokytoju Petras Kriaučiūnas, ta mada len- 
kiškai kalbėti ėmė tarp lietuvių nykti... Skriaudžių bažnyčioje sekmadienį, 
ar per atlaidus, kai arti aukuro nebūdavo nė vienos skrybėliuotos moteriš- 
kos galvelės, tai kunigas pamokslininkas tik lietuvių kalba skaitydavo evan- 
geliją, o kai tik kuomet pasirodydavo skrybėliuota galvelė, gi skrybėliuo- 
tos tuomet buvo tik „panelės“ ar „ponios“, reiškia — lenkės, tuoj po mišių 
iš pamokslininko pirmiausia išgirsdavome evangeliją lenkų kalba. Veive- 
riuose visuomet būdavo skrybėliuotų ir visuomet pirmutinė evangelija buvo 
lenkiška. Tik Plutiškėse man neteko nė žodžio išgirsti lenkų kalba kunigą 
sakant arba giedant, išskyrus pamaldas už carą; už carą pamaldas kunigas 
giedodavo ir Plutiškių bažnyčioje lenkų kalba...[...]. 

Pas... mokinį Praną Mašiotą... dabar visiems Lietuvoje žinomą... mačiau 
lietuvišką maldaknygę rusiškomis raidėmis. Aš tik vieną kartą savo gyveni- 

me esu matęs tokią maldaknygę; vėliau man teko tik girdėti apie tokių 
knygų spausdinimą |...]. 

Aš buvau mažai pramokęs rusų kalbos. Švento rašto ir skaičiavimo 
buvau lietuviškai mokomas namie ir su draugais lietuviškai kalbėjausi, 
mokykloje neilgai mokiausi. Tai kaip čia išmoksiu rusiškai kalbėti? Drau- 
gai piemenukai, pajuokdami mane, kad aš mažai išmokau, man besigi- 
riant, — pradėjo šaukti: „Na tai pasakyk ką rusiškai“. Aš ėmiau sakyti 
jiems rusiškus koliojimus, bet ir tų greit pritrūko ir teko kartotis. Likau 
pajuoktas... 

Prasidėjus mokykloje darbui, mokytojas... ėmė mokinti mane ir mano 
draugus daugybos lentelės. Aš jau buvau išmokęs, tai ir... gerai atsakinė- 
jau. Kai kas iš draugų kartais nemokėdavo. ...Nemokėjusiam atsakyti liep- 
davo gulti ant suolo, o man įduodavo pantį ir liepdavo pančiu pliekti drau- 
gą. Aš pildžiau mokytojo įsakymą... [...] 


1875 metai. Mokykloje aš radau didelę permainą... senelio mokytojo 
vietą buvo užėmusi panelė Zofija Zaleskaitė. Toji pati, kuri vėlesniais laikais 
buvo ištekėjusi už Armino (Trupinėlio), o šitam mirus — už Petro Kriaučiu- 
no... Zaleskaitės mokymas liko man gražiu atsiminimu, ypač didelis skirtu- 
mas buvo... tarp jos metodų aritmetikos mokinant, uždavinius darant. 

Šumskuose pradėta mokinti mane ir lotynų kalbos... 


1876 metai. Aš Marijampolės gimnazijoje. 


1877 metai. Nežinau, dėl kokios priežasties, bet per vėlai nuvežė mus į 
Marijampolę po atostogų. Geresni bendrabučiai buvo jau pilni. Mums te- 
ko apsigyventi pas našlę... Jos bendrabutis turėjo negerą vardą: ir alkana, ir 
šalta gyventi pas ją. 

Rudenį, kai reikėjo mokėti mokslapinigius, aš pavadinau prašymą, kad 
atleistų, ir buvau tikras, kad mane atleis, nesirūpinau turėti pinigų tam reika- 
lui... Po mokytojų tarybos posėdžio, kuriame buvo svarstomi prašymai dėl 
atleidimo, ... pranešė man, kad direktorius nenorįs nė girdėti mano pavar- 
dės; kodėl, jis nesakąs. Kadangi neturėjau pinigų... tai buvau laikinai išvary- 
tas iš gimnazijos. Po kelių dienų... aš užsimokėjau mokslapinigius [...]. 

Ėjo Rusijos karas su Turkija. Vyriausybė skelbė žinias iš karo lauko, lipi- 
nant telegramas prie namų sienų. Telegramose buvo pranešama apie mū- 
šius, Rusijos laimėtus... Pvz., sužeista keletas kareivių ir užmuštas vienas 
arklys. ... niekas jomis netikėjo, iš jų juokdavomės, nes buvo tikrų žinių, 
kad nors Rusija apveikia turkus, bet jos kariuomenės daugybė žūsta. Mano 
brolis Antanas, vežamas su gvardija Turkijon, parašė iš kelionės laišką bro- 
liui kunigui, o šis persiuntė mudviem su Jonuku pasiskaityti. Tame laiške 
Antanas rašė: vienoje geležinkelio stotyje susitikę du traukiniai jų vežamų 
karo frontan; kad karininkai neiną mūšin savo dalių priešaky, bet slapstąsi 
užpakalyje. Brolis Antanas laiške pridėjo: mes priversime karininkus eiti 
priešakyje [-..]. 


1878 metai. Štai atėjo pas mus kokia nepažįstama moteris nuo Mari- 
jampolės ir pranešė, kad mūsų Antanas kare užmuštas. Mano brolio Anta- 
no koks draugas grįžo iš karo ir atsiuntė mums tą žinią. Tas vyras rašė, kad 
mūsų Antanas tapo nukautas dviem kulipkom Lom Palankos apylinkėje, 
retame susišaudyme su turkais; jisai reiškė abejones, ar turkų kulipkos nu- 
kovė Antaną, prileisdamas, kad jį galėjo nukauti koks karininkas rusas iš 
keršto, nes mūsų Antanas buvęs griežtas su karininkais. Atsiminkime An- 
tano laišką broliui kunigui. Mes iš gailesčio apsiverkėme, o brolis Stasys 
verkdamas sušuko: „Tas šėtonas (suprask — rusų caras) siunčia mus kariauti 
dėl kokių bulgarų laisvės, o pats smaugia čia mus“. 

..„Aš baigiau II klasę su pagyrimo lapu... Po atostogų tėvukui pavyko 
apgyvendinti mudu su Jonuku Danilevičių bendrabutyje. Šiais mokslo me- 
tais (1878-1879) bendrabučio prižiūrėtoju buvo Jonas Jablonskis, VI klasės 
mokinys... Graikų kalbą mokė mus lietuvis Staniškis... Šį rudenį mirė ka- 
ligrafijos ir lietuvių kalbos mokytojas Rutkauskas. III klasėje jis dėstė tik 
lietuvių kalbą... Mes gailėjomės mokytojo Rutkausko, kai jis mirė. Į jo 
vietą tapo paskirtas rusas... [...] 


1879 metai. Iš mūsų 7 brolių: vyriausiasis Silvestras buvo kunigas, An- 
tanas žuvo kare Turkijoje, Laurynas jau buvo išleistas į žentus, mudu su 
Jonuku mokinomės; tėviškėje buvo Baltrus ir Stasys. Tėtis skyrė tėviškę 
Baltrui. Stasys pradėjo mergauti, kad kur į žentus išeitų. Garliavoje aptiko 

jis vargonininko Razmos gražią dukterį... Vėliau Razmai neėmė Stasio į 
žentus; matyt, mes buvome per neturtingi jiems. O Stasys buvo išleidęs 
daug pinigų Razmoms vaišinti ir dovanoms. Tad jis iškėlė Razmai bylą ir 
jam buvo priteista iš Razmos apie 50 rublių [...]. 


1880 metai. Būdamas V klasėje gyvenau pas gimnazijos mokytoją Vin- 
cą Staniškį. Jis paėmė mane dviem mokiniams repetitorium... Staniškiuose 
gyveno V klasės Skrinskis, III klasės Akelaitis ir Jonas Staugaitis (Lietuvos 
Seimo 1926 m. pirmininkas)... Aš buvau suderėtas prižiūrėti Staugaičio ir 
Kačkausko mokymąsi. Staugaitis — geros galvos vaikas, su juo man buvo 
nedaug rūpesčio, gi Kačkauskas buvo negabus ir tinginys; su juo reikėdavo 
daug dirbti [...]. 

1880 metai reikšmingi mano ir mūsų kaimo gyvenime tuo, kad šių metų 
rudenį Leskavos kaimelis išsiskirstė į vienkiemius. Jau keleri metai ėjo apie 
tai kalbos tarp kaimynų. Mūsų šeima labai norėjo, kad kaimas skirstytųsi į 
kolonijas. Buvo tikėtasi, kad seksis geriau ūkininkauti. Bet kai kurie kaimy- 
nai, ypač Zienius, kurio „šniūruose“ (rėžiuose) buvo gerų pievų, nenorėjo. 
Šįmet kaimynas Mickus, dabartinio gydytojo Mickaus, gyvenančio Kaune, 
tėvas, privertė visus eiti į kolonijas. Jisai pasėjo vasarinių javų savo šniūrų 
keturiuose galuose pūdyme ir griežtai sekė, kad nenuganytų, imdamas tvartan 
gyvulius, kuriuos užtikdavo užėjus į jo apsėtą dirvą. Pasisamdė kaimas pri- 
vatinį matininką, rodosi, Veiverių mokytoją Tomą Žilinską, ir jis padarė 
kolonijas, kurias ūkininkai pasiskirstė varžytynėmis. Mickus užsiliko kai- 
mavietėje, o kitiems jis primokėjo — vienam daugiau, kitam mažiau, žiūrint 
kolonijos kokybės. Mums turėjo primokėti 200 rb. Kitais metais Mickui 
pasirodė, kad jam teko per maža kolonija. Jis apsiskundė kamisoriui, tas 
atsiuntė valdišką matininką Korotiejevą, kuris rado Mickaus koloniją per 
didelę ir atkirto mano tėvelio naudai kaimavietišką kraštą. Tuomet Mickus 
nenorėjo mokėti mums 100 rb. Tėvelis užvedė bylą. Mickus gynėsi, kad jau 
sumokėjęs. Teisėjas Snarskis paklausė, ar prisieksi, kad sumokėjai. Mickus 
apsiėmė prisiekti, bet klebonas neprileido jį siekti ir pinigai buvo priteisti 
mano tėveliui. Mickus ilgai pyko ant mūsų šeimos. Kai baigėsi atostogos, 
broliai Baltrus ir Stasys buvo pradėję griauti tvartus ir vežti statyti apsirink- 
toje troboms vietoje, — lyg kalnelyje. Parinkta jau buvo ir žemės dalis 

rugių laukui. Rugius šį kartą teko mums sėti tuoj po vasarojaus, nes kai- 
mo vasarojaus laukas teko mūsų kolonijai. Kai parvažiavau Kalėdų atosto- 
goms, radau visas trobas pastatytas naujoje vietoje... Gryčia buvo padary- 
ta jau nedūminė. Pirmai nakčiai mama paguldė mane, kad būtų šilta, 
gryčioje — „kerčioje“. Kertė — tai garbingas gryčios kampas, kur stovi 
valgiui stalas ir kur sodinamas mėgstamas svečias. Iš ryto mama anksti 
uždengė kaminą, kad būtų šilta man miegoti, Pasirodė, buvo per anksti 
uždengta. Į kampą, kur aš gulėjau, prisėdo smalkių ir aš jų prisikvėpavau. 
Kai atėjo vyrai iš kluono, kūlę, pusryčių, aš turėjau keltis. Kai tik atsisto- 
jau ant kojų, tuoj pargriuvau į aslą negyvas. Mane išnešė į seklyčią ir aš 
atgavau sąmonę. Jeigu kiek ilgiau būtų neatėję vyrai pusryčių, aš būčiau 
užmigęs, — mirtis būtų buvusi labai lengva. Gailiuos, kad tai neįvyko. 


1881 metai. Kovo 1 (13) d. tapo užmuštas bomba caras Aleksandras II. 
Kovo 2 (14) d. mes, visi gimnazijos mokiniai, buvome nuvesti bažnyčion 
ir prisaikdinti naujam carui būti ištikimais pavaldiniais. Priesaikos žodžių 
nekalbėjome, bet klasėje tam tikram lape pasirašėme, kad prisiekiame. Klasės 
šeimininkas Vasiljevas prižiūrėjo pasirašymą... 

Šį metą užgavėnėms buvau parvažiavęs namon, todėl kad greta buvo 
katalikiškos ir pravoslaviškos, — tai atostogų laiko daugiau susidarė. Mudu 
su broliu Stasiu važiavome ... į Metelius pas brolį kunigą į svečius. Kai 
mudu sugrįžome namon, ... aš štai ką sužinojau. Tėvelis ir mama užkalbi- 
no parvažiavusį sūnų kunigą, kad jau metas būtų, atėjus vasarai, vežti ma- 
ne į Seinus. Kunigas atsakęs, kad aš esąs jaunas ir kad man reikia duoti 
baigti gimnaziją. Taip šis klausimas nebuvo mūsų šeimoje keliamas, iki aš 
pasiekiau VIII klasę [...]. 

Birželio mėnesį egzaminus buvau baigęs, sėdžiu aš su draugais miesto 
sode pavakare, apie 6 valandą ... tik žiūriu — ateina taku mano brolis Rau- 
las, kuris gyveno jau ne tėviškėje, žentuose ... Raulas atvažiavo vežtis ma- 
nęs į šermenis, — mūsų tėvelis mirė. Jis mirė .:. iš ryto, birželio 22 dieną. 
Mudu su Raulu važiavome visą trumpą vasaros naktį. Buvo graži, graži, 
šilta naktis. Dangus pilnas žvaigždžių ir švietė skaisti kometa... Iki nepa- 
mačiau pašarvoto tėvelio, nebuvau verkęs, o kai pamačiau pašarvotą, aš 
negalėjau susilaikyti nuo verksmo |[...]. 

Grįžau Marijampolėn dalyvauti išleidžiamame akte, gauti liudijimą, kad 
perkeltas į VI klasę, ir dovaną. Šį kartą gavau gerą knygą, Guzevičiaus 
„Istorijos chrestomatiją“. Rodos, Staniškis parinko man ją... Gyvenant Sta- 
niškiuose, ten atsilankydavo klieriko rūbais Petras Kriaučiūnas. Mums te- 
ko girdėti apie jį, kad jis visur lietuviškai kalba. Kartą man teko atidaryti 
duris, kai varpelis paskambino. Buvo atėjęs pas Staniškį P. Kriaučiūnas, 
kuris tarė man „ačiū“ už durų atidarymą. Tasai „ačiū“ ir dabar mano ausy- 
se, kai prisimenu. Man, papratusiam iš ponų ir kunigų girdėti tik lenkišką 


m“ 


kalbą, tas lietuviškas „ačiū“ padarė gilų įspūdį [...]. 


1882 metai. Po Velykų tapo pakeistas gimnazijos direktorius: A. L. Ab- 
ramavičius tapo paskirtas Suvalkų gubernijos pradžios mokyklų direkto- 
rium, o mūsų gimnazijos direktorium tapo paskirtas iš Vilniaus toks Sier- 
no Solovjevič. Jisai pasirodė labai aštrus, žiaurus ir rusintojas — politikanas. 
Jis pats dalyvavo IV, VI ir VIII klasių žodiniuose egzaminuose ir daug 
mokinių nukirto. Mokslo metams pasibaigus tapo atstatyti keli mokytojai. 
VI klasę baigdamas aš gavau tik pagyrimo lapą... Direktoriaus Abramavi- 
čiaus mes iš karto nesigailėjom, kad netekome. Jisai imdavo kyšius ir tai 
labai nepatiko mūsų jaunoms sieloms. Tačiau reikia pasakyti štai ką. Už 
kyšį jis padėdavo kyšio davėjui, bet kitiems jis nekenkdavo, tyčiomis ne- 
sunkindavo eiti mokslą. Už kyšius Abramavičius priimdavo gimnazijon 
daug žydų iš Vilniaus, iš Kauno. Frenkelis iš Vilniaus padovanojo Abrama- 
vičiui arklių porą ir Frenkeliukas važinėdavo po miestą kartu su direkto- 
riaus dukra Katinka. Bet Abramavičius be kyšių priimdavo ūkininkų vai- 
kus į I klasę vyresnio amžiaus, nei įstatyme buvo numatyta. Prie Abrama- 
vičiaus Marijampolės gimnazija buvo beveik pirmoji savo geru vardu viso- 
je Varšuvos apygardoje: joje buvo labai daug mokinių, iš viso apie 600, — 
keturios žemesnės klasės turėjo po du skyrius; iš daugelio mokinių daug 
buvo gabių. Be to, Marijampolės gimnazijoje nemažai išlaikydavo keturių 
ir šešių klasių kurso egzaminus eksternais. Abramavičius nesibrangindavo 
dėl kyšio [...]. 


1883 metai. Pavasarį Rusija šventė caro Aleksandro III vainikavimą (ko- 
ronaciją). Mūsų gimnazija tris dienas nedirbo; mokiniai buvo varomi baž- 

nyčion melstis. Gimnazijoj jie buvo vaišinami saldainiais, kai kas, tarp jų 
aš, neėmėme tų vaišių, bet į gimnaziją reikėjo nueiti ir buvau nuėjęs. Po- 
nai sudėtais pinigais kėlė iškilmingus pietus gimnazijos salėje. 

Aš VIII klasės mokinys. ...Man ... buvo rūpestis kuo geriausiai gauti 
[pažymius], kad galėčiau gauti vadinamąją „lietuvišką“ stipendiją Maskvos 
universitetan įstojus. Aš labai rūpestingai parašiau pirmąjį rašto darbą ... 
vis dėlto nepataikiau gerai parašyti, gavau tik 3 įvertinimą. Kai kas draugų 
buvo gavę 4, ar gavo kas 5, neatmenu. Antram rašto darbui ... davė temą, 
rodos, „Ekonominė upių reikšmė“, ar ką panašaus. Aš išstudijavau šiam 
darbui parašyti Džono Stiuarto Milio politinę ekonomiją. Šumavičius grą- 
žino klasei rašto darbus; žiūriu — man pažymio nepastatyta, tik žodžiais 
įrašytas gana platus įvertinimas, kad vidna načitannost (matomas apsiskai- 
tymas) ir t. t. [...] 

Mūsų bendrabutyje keli mokiniai, rodos, trys buvo VI klasėje, tarp jų 
Stasys Matulaitis (dabar, 1935 metais — Minsko universiteto profesorius). 
Prižiūrėti tokius aukštesnės klasės draugus būtų sunku, jeigu jie būtų buvę 
reikalingi priežiūros darbų. Bet mūsų bendrabučio jaunuoliai buvo visi 
rimti ir korektiški, gyvenome geruose santykiuose. Studentas Pšibilskis iš 
rudens ilgai gyveno pas savo mamą; su manim dažnai kalbėdavosi, davė 
man rimtų knygų, tarp kitų H. Spencerio veikalų, rusų kalbon išverstų, 
skaityti. Paties studento Pšibilskio žinių bagažas buvo ne per didelis, mėgo 
bendromis, aukšto garo frazėmis puoštis... [...| 

Šiais 1883 metais, dar pavasarį, gavome „Aušrą“ nusipirkti. Aš dabar 
neatsimenu, iš ko gavau pirmą kartą pirmąjį numerį pasiskaityti: ar iš Petro 
Kriaučiūno, ar iš draugo Mato Pranckevičiaus. Šitas pastarasis buvo kilęs iš 
Keturvalakių parapijos. Gi P. Kriaučiūnas, kai tik baigė dvasinę akademiją, 
gyvendavo Keturvalakiuose ir ten pažinčių turėdavo. Ir M. Pranckevičius 
buvo anksčiau ir arčiau susipažinęs su P. Kriaučiūnu. Galėjo taip būti, kad 
M. Pranckevičius gavo „Aušrą“ iš P. Kriaučiūno, gi aš — iš M. Pranckevi- 
čiaus. Kitus „Aušros“ numerius pirkdavau iš P. Kriaučiūno. Jisai gyveno 
viešbutyje, kad lengviau galima būtų mokiniams pas jį užeiti, kad lanky- 
masis nekreiptų žandarų, šnipų dėmesio. Viešbučio kieman privažiuodavo 
daug vežimų; į viešbutį, į jo restoraną daug žmonių vaikščiodavo. Ir mes 
nepastebimi įbėgdavome. Ypač šventadieniais P. Kriaučiūno kambarys prieš 

pietus būdavo pilnas lietuvių gimnazistų. Iš P. Kriaučiūno buvau gavęs 
skaityti, pavyzdžiui, lenkų kalba tokią knygą, kurioje buvo kritikuojama 
Darvino rūšių kilimo teorija. (Mes gaudavome iš P. Kriaučiūno įvairių 
knygų skaityti.) Tuo būdu aš pradėjau susipažinti su Darvino teorija. 


1884 metai. Artinasi VIII klasės baigimas. Mano mamai, sesutėms ir 
broliams rūpi, kad aš eičiau į kunigus [...]. Baigėme gimnaziją, gavome 
brandos atestatus. o mudu su Henriku Krulikausku gavome po sidabrinį 
medalį [...]. 

Mokslo metai prasideda gimnazijose anksčiau, nei universitetuose. Pasi- 
baigus mano darbui Kačkauskuose, turėjau dar kelias savaites iki išvažiuo- 
jant Maskvon. Aš tikėjausi gausiąs stipendiją, vadinamąją lietuvišką. Šitas 
stipendijas skirdavo Varšuvos mokslo apygardos globėjas stojantiems Mask- 
vos universitetan [...]. 

Aš susitariau laiškais su Maskvos universiteto studentais Antanu Vilkutai- 
čiu ir Laurynu Tercijonu kartu važiuoti Maskvon. Jiems buvo pakeliui užva- 
žiuoti į mano tėviškę, vykstant į Mauručių geležinkelio stotį. Rugsėjo pra- 
džioje sutartą dieną juodu atvažiavo, pernakvojo pas mus. Mano mama ir kiti 
namiškiai buvo liūdni, kad aš taip toli išvažiuoju. Tercijonas, labai linksmas 
ir šnekus vyras, ramino, linksmino manuosius. Ryto metą važiuojame dviem 
vežimais. Seserys, netekėjusi Katriuka ir ištekėjusi netoli nuo tėviškės Mag- 
duka palydi mane iki kryžkelės, nuo kurios Magdukai reikia kitu keliu eiti 
namon. Atsisveikinome. Jodvi susėdusios pievoje, susikabinusios verkia, kad 
aš išvykstu į tolimą nežinomą šalį. Mama surengė mane į kelionę — įdėjo 
skanių užkandžių: sūrių, sviesto, dešrų, pyrago ir kita. 

Medžiaginės gyvenimo apystovos. Mano tėvelis turėjo apie 30 margų 
žemės... Mūsų ūkis buvo pusialaukis. Pilnalaukis ūkis buvo apie 60 margų. 
Tad mano tėviškė priklauso prie vidutinių, didumo atžvilgiu, ūkių, o grei- 
čiau galima sakyti, — mes esame mažažemiai. Tačiau mano gimdytojai bu- 
vo labai darbštūs ir rūpestingi žmonės [...]. 

Darbai. Mūsų šeimos nariai labai daug ir sunkiai dirbdavo. Aš mačiau 
kuliamąsias, arkliais vežamas mašinas, tiktai Zakšauskuose ir Kačkauskuo- 
se. Ūkininkai dar niekas jų neturėjo. Ir akselinės mašinos ilgai neturėjome, 
kai aš buvau dar nepradėjęs eiti mokslan. Arklių kervertui, arba penketui — 

tėvelis tiek laikydavo, — akselį pjaudavo mūsų vyrai, dažniausiai brolis Bal- 
trus, dalge, pritaisyta prie tam tikro ant medinių kojų stovinčio siauro lo- 
vio. Vyrai javus kuldavo beveik visą žiemą spragilais, anksti rytą apie 2 val. 
keldamiesi... 

Dabar (1935 m.) beaugąs jaunimas negali nė įsivaizduoti, kokie sunkūs 
darbai ir kiek daug darbų seniau tekdavo ūkininkams nudirbti... Moterys 
verpdavo ir verpdavo, o pavasarį ausdavo ir ausdavo. Reikėjo visą šeimą 
aprengti: ir baltiniais, ir išeiginiais, ir darbo drabužiais; net ir milą suverpti 
ir išausti, o tik suveldavo jį malūne... O kai imdavo vilnas karšti, linus 
brukti, — kiek dulkių prisigerdavo moterys! Kiek jos šaldavo žlugtą skalb- 
damos žiemą prie eketės! 

Pasilinksminimai. Beveik jokių. Vyrai seniau mušdavo ritulį. Kartu su 
merginomis suėję pašokdavo. Vyrai žiemą ar šiaip kada lošdavo kortomis. 
Lankydamiesi giminės pas gimines svečiuose pasivaišindavo, pasišnekėda- 
vo, padainuodavo... Vėliau, kunigams barant, šokiai, vadinami „gužynė- 
mis“, išnyko. Vyrai ėmė eiti į smukles, gerti ir kelti tarp savęs vaidus, 
muštynes. Muštynėse ne tik sužaloja kai ką, bet ir užmuša. 

Švietimas. Vienas kitas išmokdavo skaityti maldų knygas, iš jų melstis, 
giedoti šventas giesmes. Daugiau nieko. 

Dorovė. Devintinės kunigai mokydavo vaikus katekizmo, pagrindinių 
doros dėsnių. Kunigai liepdavo motinoms, tėvams išmokti namie, o patys 
klausinėdavo vaikus. Be to, kunigai savo pamokslais šį tą pamokindavo, bet 
jų pamokslai retai būdavo naudingi, retai turėdavo pastovios įtakos žmo- 
nėms. Dažniausiai tik tai valandai įspūdis ir gana. Retas pamokslininkas 
rimtai pamokindavo klausytojus. Dažnai tik „pekla“ gąsdindavo. 

Bendra žmonių nuotaika. Dar neseniai tapo panaikintos baudžiavos. 
Tuomet kaimiečiai buvo prislėgti, „ponų“ valdomi ir skriaudžiami, o gin- 
tis ir priešintis negalėjo, neturėjo teisės. Kaimiečiai priversti buvo būti 
nuolaidūs, paklusnūs ponams, lenktis prieš ponus. O ponas kaimiečiams 
buvo kiekvienas, kas šiokias tokias visuomenės pareigas ėjo, — ne tik dva- 
rininkas, kurio baudžiauninkas kaimietis buvo, bet koks valsčiaus raštinin- 
kėlis ar vargonininkas — visi buvo ponai. Didžiausią nuolankumą, nusiže- 
minimą skiepijo ir auklėjo kaimiečiams katalikų bažnyčia, jos atstovai ku- 
nigai. Kunigai pirmiausia auklėdavo savo parapijiečių paklusnumą sau, ku- 

nigams; kartu ir didžiausią gerbimą. Kunigas nešioja savo rankomis Dievą 
(šv. sakramentą, arba komuniją). Kunigas per išpažintį atveria žmogui dan- 
gaus vartus, atleidžia žmogui nuodėmes prieš Dievą. Bendra lietuvio kai- 
miečio nuotaika buvo pietas, — pamaldumas ir nusižeminimas prieš kuni- 
gą. Ir senas kaimietis bučiuodavo ranką kad ir visai jaunam kunigui, svei- 
kindamasis arba dėkodamas už ką. Praeidamas ar pravažiuodamas pro ku- 
nigą kaimietis būtinai nusiima kepurę ir pasako: „Tegul bus pagarbintas 
Jėzus Kristus“. Šitais žodžiais sveikindavosi ir tarp savęs kaimiečiai. Vienas 
susitikusiųjų pasako tuos žodžius, gi kitas atsako — „Ant amžių amžinųjų“. 
Ir visuomet, pavyzdžiui, atėję į svečius, taip sveikindavosi. Taip pat vyrai, 
taip pat moterys, — šios, žinoma, tik palenkdavo galvą praeidamos ar prava- 
žiuodamos pro kunigą, o pasisveikindamos bučiuodavo jam ranką. Prie 
kelių, kryžkelėse, kaimuose buvo pastatytų kryžių; praeidamas ar prava- 
žiuodamas pro kryžių kaimietis būtinai nuima kepurę ir taria aukščiau pa- 
sakytus sveikinimosi žodžius. Nuolankumas, rankų bučiavimas buvo „ma- 
doje“ ir šiaip, tarp savęs — jaunieji senesniems, vyresniems bučiuodavo 
ranką pasisveikindami ar dėkodami. Mes, gimnazistai, palengva laisvinda- 
vomės iš nuolankumo ir nusižeminimo varžtų; tai prieš kryžių nenusiimi 
kepurės, tai pro kunigą praeini nenusiimdamas kepurės, tai vyresniajam tik 
paduodi ranką pasisveikindami ir panašiai. Net tėvai, rodos, bučiuodavo 
ranką savo sūnui kunigui. Kartą mano tėviškėje buvo svečių — buvo parva- 
žiavęs mūsų kunigas, o su juo dar pora kunigų. Buvo įsilinksminę besivai- 
šindami. Skriaudžių vikaras Dembinskas sako mano broliui kunigui: „Ką, 
ar tu negali pabučiuoti rankos savo tėvui?“ „Kodėl aš negalėsiu“, — atsakė 
mano brolis, paėmė tėvo, su jais greta sėdėjusio, ranką ir pabučiavo. Tai 
buvo neįprasta, 

Tautiškumas. Kaimiečiai mokėjo tik lietuviškai kalbėti, bet savo kalbos 
nebrangino. Ir tai visai suprantama. Visi, prieš ką kaimietis lenkia savo 
galvą, ką jisai gerbia, lenkiškai kalba — kunigas, vargonininkas, vaitas, sek- 
retorius, padlesnas ir t. t. Jei ne lenkiškai, tai rusiškai. Štai Veiverių „kla- 
sių“ (mokytojų seminarijos) pažįstami mokiniai būdavo pas mus svečiuo- 
se; jie rusiškas dainas dainuodavo: Maki, maki, makovici, zolotyje golovici 
(aguonos, aguonos, aguonėlės, aukso galvelės). Ir kita. Aš buvau dar visai 
mažas, kai man teko išgirsti šias dainas. Tad iš savo namiškių, tėvelio ar 

kurio brolio esu girdėjęs — „su lietuvių kalba toli nenuvažiuosi“. Atsimenu 
tokį ginčą tarp mano tėvelio ir vyresniojo mūsų jaunimo. Skriaudžių baž- 
nyčioje buvo giedama „Viešpats su tavimi“, o kunigas sumanė įvesti „Po- 
nas su tavimi“. Jaunimas gyrė kunigo sumanymą, o tėvelis peikė, įrodinė- 
jo, kad reikia sakyti „Viešpats su tavimi“. 

Savo apylinkės patriotizmas. Mūsų apylinkės žmonės gėrėdavosi savąja 
tarme, laikydavo ją gražiausia, o kitas pašiepdavo. Pavyzdžiui, dzūkai buvo 
pašiepiami „kuc kuc“ saką; viena moteris klausia kitos šventoriuje, ar ne- 
matė jos vaiko, o toji atsako: „Ogi po Dievo bimbilu pyragų maumoja!“ 
Mes — kapsai, ir mums patinka „kap, tiap“; zanavykus pašiepiam — „kaip, 
taip“, „maita“, skūnia (kluonas), staldas (tvartas) ir kita. Paprieniokus, gar- 
liauskinius pašiepiam juos sakant „kumela, panela, ty (ten)“ ir kita. Zana- 
vykai ir apskritai gyvenantieji arčiau Marijampolės, Vilkaviškio buvo vadi- 
nami „laukininkais“, o mūsų apylinkės — „girininkais“. Girininkai gėrėda- 
vosi laukininkų ūkininkavimu; jų ūkiai didesni, žemė geriau įdirbama, 
gyvuliai gražesni. 

Marijampolė. Miestas buvo visai lenkiškas. Dar tik neseniai pradėta rusų 
kalba piršti. Tik valstybinėse įstaigose po 1863 m. maišto palengva tapo įve- 
dama rusų kalba. Be to, ulonų du eskadronai buvo Marijampolėje, tai kariš- 
kiai platino rusų kalbos pažinimą. Bet šiaip gyventojai ir žydai buvo įpratę 
lenkiškai kalbėti. Mes, gimnazistai, už gimnazijos sienų dažniausiai girdėda- 
vome lenkų kalbą ir patys dažniau lenkiškai kalbėdavomės, nei rusiškai. 

Aš Maskvos universitete. Mes trise: aš, Tercijonas ir Vilkutaitis išvažia- 
vome iš Mauručių geležinkelio stoties apie 10 val. ryto. Geležinkeliai tuo- 
met priklausė akcinėms kompanijoms ir kiekvienas geležinkelis tik savo 
linijomis važiuoti parduodavo bilietus. Mauručiuose mums pardavė bilie- 
tus tik iki Vileikos, Petrapilio-Varšuvos geležinkeliu. Vileikoje per valan- 
dos pusę reikėjo ir bilietus nusipirkti, ir daiktus persinešti prie kito ge- 
ležinkelio, Liepojos-Romnų, ir juos susikrauti vagonan. Mums trims lengva 
buvo visa tai atlikti. Vileikoje pardavė bilietus tik iki Minsko. Minskan 
atvykome vakare, sutemus. Čia perduodamasis traukinėlis perveža į kitą 
miesto šoną, į Maskvos-Brastos geležinkelio stotį. Reikėjo du kartus išsi- 
nešti iš vagono ir įsinešti į vagoną daiktus. Minske pardavė bilietus iki 
Maskvos, — daugiau persėsti nereikėjo. Iki Maskvos važiavome, skaitant 

nuo Mauručių, daugiau kaip dvi paras. Po dviejų naktų pasiekėme Maskvą 
apie 5 valandą po pietų. Kai važiavome dieną, aš stebėjau iš vagono lango 
naujus kraštus. Išvažiavus iš Vileikos, iki buvo šviesu, mačiau kaimų trobas. 
Jos atrodė tokios ir jų pas ūkininką tiek, kaip ir Lietuvoje. Kitą dieną ryt- 
metį pravažiavome Smolenską, kuris priminė man kai kuriuos mūsų isto- 
rijos įvykius. Už Smolensko greitai prasidėjo didžiarusiai. Baltgudžiai darė 
liūdną įspūdį savo skurdžia išvaizda — apsiavę naginėmis arba vyžomis, o 
apsiaustai — balto storo audeklo, tokio, koks audžiamas maišams. Rusų kraš- 
tas darė dar liūdnesnį įspūdį. Čia pamačiau rugius dar pjautuvais pjaunant. 
Lietuvoje rugiai buvo seniai nukirsti ir suvežti į kluonus. Ūkininkai turi tik 
po vieną trobą, gyvena kaimais, labai dideliais. Vienam trobos gale gyvena 
žmonės, kitame laikomi gyvuliai. Svirnų neturi; kluonų taip pat neturi. Ru- 
gius ir vasarojų džiauna kieme, po atviru dangum, kabindami ant karčių. 
Grendinį pasidaro kieme ir čia kulia spragilais. Javų turi nedaug ir, matyt, 
greit iškulia. Kai pirmą kartą savo gyvenime pamačiau javus pjautuvais pjau- 
nant, taip lygiai pirmą kartą stebėjaus, bet juo tik žolių kiaulėms papjaudavo. 
Skurdus rusų ūkininkų gyvenimo vaizdas. Dvarai gražiai atrodė — iš tolo 
kaip ir Lietuvoje. Traukinys, rodosi man, nepratusiam geležinkeliu važiuoti, 
greitai bėga, bet stotyse gana ilgai stovi. Mes turime knygelę, kurioje buvo 
surašyti visi geležinkeliai ir visos stotys. Aš domėjausi jomis, domėjausi gamtos 
vaizdais, mes pasikalbėdavome, šį tą skaičiau. Vis dėlto nusibodo, iki pasie- 
kėme Maskvą. Privažiuojant šį miestą pirmiausia pasirodė Kristaus Išganyto- 
jo katedra savo auksiniu stogu (šitas pastatas neseniai komunistų valdžios 
įsakymu nugriautas). Maskvos geležinkelio stoty mus pasitiko Pranas Mašio- 
tas, kuris anksčiau už mus buvo sugrįžęs Maskvon iš Lietuvos. 

P. Mašiotas pasakė man, kad Jonas Jablonskis kviečia mane stoti pas jį, iki 
susirasiu kambarį. Mudu su Mašiotu nuvažiavome pas Jablonskį. Vieną 
kartą, kai mudu su Jablonskiu buvome išėję miestan, buvo atėjęs Jokūbas 
Jasinskis, bebaigiąs mokslą medikas. Sugrįžę namon mudu radome Jasins- 
kio raštelį: „Sūrs gers, dieve duok sveikatu gaspadinei, kuri jį slėgė“ — mat 
jis užkando mano atsivežto sūrio, kuris gulėjo ant stalo. Po kelių dienų, 
mums suradus man kambarėlį už 12 rublių, aš išsikėliau iš Jablonskio. Aš 
žinojau, kad stipendija po 30 rublių mėnesiui ir 40 rublių kelionei man 
paskirta Varšuvos globėjo, bet pinigai dar nebuvo atsiųsti Maskvon. Čia 

buvo draugija neturtingiems studentams šelpti, jos iždininkas buvo ad- 
vokatas Trostjanskis. Jis paskolino man iš draugijos kasos 30 rb. ir aš turėjau 
kuom gyventi. Kai gavau stipendijos pinigų, iš karto už kelis mėnesius, pra- 
dedant liepos mėnesiu, buvo didelė pinigų suma, — rodos, 160 rublių, — 
sugrąžinau skolą Trostjanskiui, o 100 rb. pasiskolino iš manęs Jablonskis. Už 
šitą pasiskolinimą aš visuomet turėjau savo sieloje nepasitenkinimo jaus- 
mą: Jablonskis turėdavo dvi stipendijas — lietuvišką 30 rb. ir fakulteto 10 
rb., be to, turėjo gerai apmokamą pamoką. Jam nebuvo būtino reikalo, bet 
jisai pasiskolino iš manęs knygoms pirkti. Aš jam negalėjau atsakyti dėl 
mudviejų gerų santykių, gi man reikėjo ir knygų, ir patalo. Jablonskis Mask- 
voj negrąžino man tų pinigų, o paskui kartais atsiųsdavo mažais kiekiais, 
taip toji žymi suma nežymiai sutirpo man [...|. 

Aš įstojau Gamtos ir matematikos fakultetan, matematikos skyriun. Moks- 
las labai man patiko, ypač analizės geometrija, fizika ir chemija (neorgani- 
nė). Fizikos profesorium buvo gilus mokslininkas Stolietovas, bet blogas 
dėstytojas. 

Šiais mokslo metais lietuvių studentų buvo mažai Maskvoje. J. Jablons- 
kis, P. Mašiotas, A. Vilkutaitis, L. Tercijonas, aš ir J. Jasinskis. Dar provizo- 
rinius egzaminus laikė Baltrus Čepulis. Mūsų draugijos lyg ir nebuvo. 
Žinojau, kad draugija buvo buvusi, kad yra knygynėlis ir kad knygas sau- 
goja pas save A. Vilkutaitis. Tačiau nei susirinkimų nedarėme, nei kasos 
neturėjome [-..]. 

Dar gyvendamas pas Jablonskį, aš rašiau laišką savo broliui kunigui. Bū- 
nant man gimnazistu, mudu su broliu kunigu lenkiškai koresponduodavo- 
me. Dabar, imdamasis rašyti laišką, aš kalbuosi su Jablonskiu: „Kaip man 
rašyti? Rašysiu lietuviškai“. „Žinoma, rašyk lietuviškai“, — pasakė Jablons- 
kis. Į mano lietuvišką laišką brolis atsakė lietuvišku laišku ir daugiau nie- 
kad kitaip nesikalbėdavome mudu, kaip tik savąja kalba. 


1885 metai. Jablonskio noru mudu gerdavome iš ryto kavą, kurią aš reng- 
davau ant spiritinės mašinėlės, užpylęs virdulio vandeniu. Jablonskis mėgda- 
vo ilgiau iš ryto pagulėti, o mano įprasta buvo nuo mažų dienų anksti kelti. 
Atėjus egzaminams (Jablonskis šį pavasarį baigė universitetą), Jablonskis tau- 
pydavo laiką, neidavo kai kada pietų į valgyklą. Mes turėjome blėkinių kavos 

dėžučių. Jisai sumanė virti sau sriubą namie — pripylė vandens į blėkinę 
dėžutę, įdėjo lašinių kąsnį, šiek tiek druskos ir virė ant spiritinės mašinėlės. 
Išvirė. Bet valgyti nebuvo galima! Kulinarija nevyko! 

Kaip Marijampolėje neturtingos našlės uždarbiavo laikydamos moki- 
nių bendrabučius (tik kai kurie bendrabučiai buvo laikomi pasiturinčių, 
pvz., Danilevičių), taip Maskvoje tokios pat našlės uždarbiavo, samdyda- 
mos butus ir nuo savęs išnuomodamos kambarius, o kartais dar gaminda- 
mos pietus savo kambarių nuomininkams. Tokios našlės bute aš vienas 
nuomavau kambarėlį. Kalėdų atostogų metu, man vienam užimant kam- 
barį, kuomet Jablonskis buvo išvykęs Lietuvon, aš patyriau tokį didmies- 
čio paprotį. Gretimam su mano kambariu gyveno jauna graži panelė pran- 
cūzė. Ją užlaikė kažkoks fabriko direktorius, taip pat prancūzas, dar nese- 
nas asmuo. Jis ateidavo pas panelę pietų... Papietavę juodu eidavo gulti. 
Kartą, kai prancūzas išėjo iš mūsų buto, tuoj paskui jį išsiskubino ir jo 
meilužė. Po kokio valandos ketvirčio pareina, pareina su riksmu ir triukš- 
mu abudu. Mergina triukšmauja, vyras teisinasi ramiai. Tik girdžiu „tekšt, 
tekšt“, tai mergina skėlė meilužiui antausin. Mat ji sugavo savo meilužį 
gatvėje su kita moterim. 

Man, provincialui, atrodė keista, kad padori moteris, turėdama padorią jau- 
ną dukrelę, savo bute laiko parsiduodančią merginą. Bet reikia uždarbiauti! 

Maskvoje aš susitikdavau savo gimnazijos draugą Šemetą ir iš Varšuvos 
persikėlusį Maskvon, anksčiau už mus baigusį gimnaziją Klinkenšteiną. 
Šemetas prikalbino mane pirmą kartą nueiti į operą ir net bilietą parūpino, 
žinoma, už mano pinigus. Jis prikalbino į operą Makkaveji — siužetas iš 
žydų istorijos. Svarbiausią vyro solisto rolę vaidino ir dainavo žydas Bori- 
sovas. Nusipirkome pigiausius bilietus po 35 kapeikų, labai aukštai, „ga- 
liorkoje“. Čia buvo pilna studentų žydų. Jie daug plojo ir šaukė: „Borisov, 
Borisov“. Man pirmą kartą nepatiko opera: keista, — kur lauktum kalbant 
artistą, jis dainuoja! Keista, kaip menkniekiai įsirėžia į smegenis, į žmogaus 
atmintį taip stipriai, kad juos visą amžių atsimeni [...]. 

Man nepasisekė išlaikyti fizikos egzaminą. Ištraukiau bilietą, kurio ne- 
buvau išmokęs — šviesos poliarizacija. Prof. Cigleris daugiausia nukirsdavo 
pirmame kurse iš analitinės geometrijos, o aš iš jo gavau 4 su pliusu. Bet 
gana buvo iš vieno suklupti ir studentas buvo paliekamas tam pačiam kur- 

se. Tokiam buvo atimama stipendija. Ir aš netekau jos... Dėl stipendijos 
netekimo buvau labai susirūpinęs... [...] 

Aš perėjau į Teisų fakultetą; į tą patį fakultetą įstojo šįmet baigę gimna- 
ziją M. Lozoraitis ir V. Mačys, taip pat ir A. Kriščiukaitis. Mes keturi visus 
ketverius metus kartu studijavome, visi keturi ir auditorijose greta sėdėjo- 
me. A. Kriščiukaitis ir V. Mačys, kuris šiais metais dar nebuvo gavęs sti- 
pendijos, nes jam paveržė ją suvalkietis lenkas, skurdžiai gyveno. Juodu 
apsigyveno vadinamojoje „Liapinkoje“, — studentų bendrabutis pirklio Lia- 
pino namuose. Tame bendrabutyje buvo leidžiama dovanai gyventi ir ta- 
me pat kieme iš valgyklos už 15 kap. pietus gauti. Kambariai „Liapinkoje“ 
buvo žiemą šalti, vasarą — tvankūs, o pietūs labai blogi. Bet beturčiai pra- 
misdavo. [...] 


1886 metai. Kad ir padaugėjo mūsų, lietuvių studentų, šiais 1885-1886 
mokslo metais, bet mes organizuotai negyvenome ir nedirbome [...|. 

Nuo 1885 metų rudens buvo įvestas gyveniman Maskvoje naujas 1884 
metų universitetų statutas. Caro Aleksandro III reakcija kasdien stiprėjo. 
Studentams buvo uždraustos jų kuopos, draugijos. Studentija buvo ati- 
duota universiteto inspekcijos aštrion priežiūron. Inspektorius tuoj uždarė 
studentų valgyklą, kuri pigiais ir sveikais pietumis papenėdavo apie 800 
asmenų kasdien. Bet mat čia susirinkdavo studentai, buvo jų organizacija 
valgyklai palaikyti, o naujai reakcijos tvarkai tatai buvo nepakenčiama. Aš 
toj valgykloj tik kartą buvau, man nepatiko kamšatis. Tas buvo 1884 me- 
tais, o 1885 metų rudenį valgykla tapo panaikinta. Tapo įvesta studentams 
uniforma, kontrolė, ar studentas lanko lekcijas. Pedelis prie durų žymėda- 
vo sąraše, kas atėjo. Inspektorius suorganizavo chorą ir orkestrą iš asmenų, 
carizmui palankių [...] pakalikų, buvo daug šnipų. 

Inspektorius Brizgalovas įtikino švietimo ministrą Delianovą, o šis — ca- 
rą, kad carui nėra pavojaus atsilankyti Maskvos universitete. Gegužės mė- 
nesį caras Aleksandras III, grįždamas iš Krymo Petrapilin, sustojo kelioms 
dienoms Maskvoje ir su cariene atlankė universitetą, kur jam buvo suruoš- 
tas koncertėlis. Lietuvių studentų vienas A. Kriščiukaitis buvo žiūrėti tos 
iškilmės universitete ir pasakojo mums. Studentai buvo įleidžiami univer- 
sitetan tik per vienus vartus, kuriuose stovėjo inspektorius su visais padė- 

jėjais ir pedeliais. Tik tas studentas buvo įleistas, prieš kurį nė vienas iš 
inspekcijos asmenų nepareiškė abejonės. Caras ir carienė, ši laikydamasi 
už vyro rankos, ėję į rūmus tarp studentų dviejų eilių, kurių vienoje stovė- 
jęs A. Kriščiukaitis, — išsigandę taip, kad caro ranka, kurią laikė prie kaktos 
atiduodamas garbę, drebėjo. Bet viskas tvarkoje įvyko. Rektorius Bogolie- 
povas, kuris mums dėstė romėnų teisės istoriją, pirmoje po šio įvykio pa- 
skaitoje išdrožė prakalbėlę, kad nuo šio istorinio momento tarp valstybės 
valdžios ir mokslo būsiąs savitarpio pasitikėjimas. Mes labai skeptiškai pri- 
ėmėm šitą rektoriaus kalbą. Profesorių dauguma taikėsi prie reakcijos sąly- 
gų. Pavyzdys. Politinę ekonomiją mums dėstė garsusis ekonomistas Alek- 
sandras Ivanovičius Čuprovas, kurio veikalas Železnodorožnoje choziaistvo 
(geležinkelio ūkis) yra minimas Karlo Markso „Kapitale“. Čuprovas buvo 
liberalas, humanistas, iškalbingas lektorius ir labai studentų mylimas. Jis 
mums skaitė politinę ekonomiją taip plačiai, kad nepriėjo prie socializmo 
ir komunizmo — laiko neišteko. Mes supratome, kad Čuprovas tyčia išplėtė 
savo kursą taip, kad netektų paliesti pavojingų tuomet dėstyti teorijų. 

Bendrai lavintis aš daug knygų skaitydavau ir studijuodavau viešojoje 
bibliotekoje, vadinamoje Rumiancevskoja. Netoli nuo mano gyvenamosios 
vietos — „Užmaskvaupyje“ (Zamoskvorečė — red. past.) buvo paveikslų ga- 
lerija, vadinama Treijakouvskaja galerija, į kurią tam tikromis dienomis bu- 
vo leidžiama nemokamai. Aš joje buvodavau ir vienas, ir su draugais [...]. 

Aš šių metų vasaros atostogas praleidau taip pat tėviškėje. Tai buvo Vil- 
niaus generalgubernatoriaus Kochanovo laikai. Buvo gandai, kad šis satra- 
pas, prieš užimdamas tą tarnybą, buvo pasižadėjęs per kelis metus galutinai 
surusinti lietuvius. Rodos, šią vasarą buvęs Kaunan žiūrėti tvirtovės caro 
brolis Vladimiras. Buvęs toks įvykis. Raudondvaryje buvę Kauno guber- 
nijos bajorijos suruošti iškilmingi pietūs. Po pietų besikalbant didysis ku- 
nigaikštis paklausęs Kochanovo, kokios tautos žmonės gyvena apylinkėje. 
Kochanovas atsakęs „rusai“, bet buvęs prie to bajorų vadas Puslovskis pa- 
taisęs, kad čion gyveną lietuviai [...]. 

Prieš išvažiuodamas Maskvon, atlankiau brolį kunigą Pajevonyje ir gavau 
iš jo 100 rublių, iš kurių 30 rublių išprašė iš manęs brolis Stasys. Maskvoje 
mudu su A. Krisčiukaičiu kartu apsigyvenome ir šiuos visus mokslo metus 
kartu gyvenome. Jisai gaudavo iš tėvo pinigų, o aš turėjau pamoką po 20 


354 


PERGYVĖNIMAI IR ATSIMINIMAI 


rublių mėnesiui, kurią perleido man P. Mašiotas, pirklių Čulkovų šeimoje. 
Šį rudenį lietuvių studentų Maskvoje dar padaugėjo. Nežinau, neatsimenu, 
kieno iniciatyva, gal mano, mes šį rudenį susiorganizavome. Mūsų, savaime 
suprantama, slaptos draugijos įstatų projektą aš surašiau. Buvo įtrauktas straips- 
nis, kad kiekvienas draugijos narys privalo per vienus mokslo metus parašyti 
ir draugijos susirinkime paskaityti nors vieną referatą. Šitas mano sumany- 
mas sukėlė daug ginčų, rado daug prieštaraujančių; ypač stipriai oponavo 
Stasys Matulaitis. Tačiau balsų dauguma toji taisyklė buvo priimta. Savaime 
suprantama, kad toji taisyklė buvo tik moralinio pobūdžio, ji neturėjo jokios 
sankcijos. Tačiau ši moralė, raštu formuluota prievolė, turėjo gausias geras 
išdavas — studentai maskviečiai vėliau patiekė „Šviesai“, „Varpui“ ir „Ūki- 
ninkui“ daug raštų. Be to, pamėginęs rašyti studentu būdamas, vienas kitas 
ir ateityje liko lietuviškos literatūros darbuotojas. 

Prano Mašioto pasiūlymu susirinkimus darė tai vienų, tai kitų draugų, 
gyvenusių dviese, erdviame kambaryje. Būtinai pasistatydavome ant stalo 
kelis alaus butelius, kad turėtume kuom teisintis, jei užkluptų policija. Gi 
linksmintis, drauge išsigerti studentams ne tik nebuvo draudžiama, bet 
inspektoriaus Brizgalovo studentai buvo skatinami [-..]. 

Tobuliau susiorganizavę į draugiją, mes ėmėme uoliai dirbti: rašyti ir skai- 
tyti referatus, akuračiai darydami susirinkimus, mokėjome įnašus kason ir t. t. 
Knygininku buvo A. Vilkutaitis, o kasininku, rodos, P. Mašiotas [...]. 

Petrapilio Mokslo Akademija leido Juškos lietuvišką-rusišką (lenkišką) žo- 
dyną. To žodyno redaktorius šiuo laiku buvo Maskvos universiteto Lygina- 
mosios kalbotyros katedros ordinarinis profesorius Filipas Teodorovičius For- 
tunatovas, kuris dėstė ir lietuvių kalbos pamokas universitete. [Prašant] lietu- 
vių studentų padėti jam žodyno korektūrą vesti, negalima buvo neigiamai 
atsakyti jam. Kurį neilgą laiką Antanas Vilkutaitis buvo tą darbą Fortunatovui 
dirbęs. Draugijai išrinkus mane pirmininku, A.Vilkutaitis atsisakė korektūros 
ir man, kaip pirmininkui (niekas nenorėjo), teko apsiimti Juškos žodyno ko- 
rektūrą darant padėti Fortunatovui. Dėl tos priežasties man tekdavo buvoti 
Fortunatovo bute kaip svečiui. Ketvirtadienių vakarai jo buvo skirti svečiams. 
Fortunatovas buvo vedęs iš Kauno gubernijos kilusią moterį, kuri laikė save 
lietuvaite. Jos mergiškos pavardės nežinau. Juodu juokaudavo į mane, kad esą 
kai Fortunatovas skaito sanskrito žodžius, jo žmona suprantanti... [...] 

Po 1877-1878 m. rusų su turkais karo Rusija laikė Bulgariją savo protekto- 
rate, siekdama ateityje inkorporuoti ją, padaryti savąja gubernija. Tam tiks- 
lui ji kurstė Bulgarijos kunigaikštį Aleksandrą Batenbergą siaurinti konstitu- 
cines žmonių laisves. Bulgarai jį išvarė ir Bulgarijos santykiai su Rusija buvo 
nutraukti, nenusileidžiant bulgarų vyriausybei (...) Stambulovo vedamai, Ru- 
sijos reikalavimams. Dėl šių įvykių kartą Fortunatovo bute įvyko karštas 
ginčas tarp Stepono Fortunatovo ir Šachmatovo bei Brauno iš kitos: pasta- 
rieji gyrė Rusijos valdžią, o S. Fortunatovas tvirtino, kad Rusija padarė 
podlost (niekšybę), palaikydama Aleksandrą jo mėginime siaurinti konsti- 
tuciją. Kad Rusija palaikė jį, jis puikiai žinąs, nes savo kišene patyręs: bu- 
vęs parašęs laikraščiui Russkije viedomosti įžanginį straipsnį, išpeikiantį Ba- 
tenbergo veikimą. Straipsnis negalėjo būti išspausdintas dėl to, kad buvo 
gautas vidaus reikalų ministro įsakymas nieko nerašyti apie tą įvykį [-..]- 

Pakilus po vakarienės nuo stalo aš paklausiau šeimininką, kaip jis žiūri į 
šiuos įvykius ir į Bulgarijos griežtą atsiskyrimą nuo Rusijos? Fortunatovas, 
susijaudinęs, virpančiomis lūpomis atsakė man: Ja by sovietoval bulgaram 
podalše deržatsia ot Rosii (aš patarčiau bulgarams toliau laikytis nuo Rusi- 
jos). Toks buvo grynos širdies asmuo, žmonių laisvės tikras šalininkas, tas 
ir mūsų tikras draugas [...]. 


1887 metai. Aš pradėjau rašyti į J. Šliūpo leidžiamą Amerikoje „Lietu- 
viškąjį balsą“. Man buvo didelis džiaugsmas, kai Maskvon atkeliavo laik- 
raščio numeris, kuriame buvo išspausdinta mano rašytoji korespondencija, 
pasirašyta „Liūtas“. Šitą slapyvardį sugalvojau išversdamas savo pavardę iš 
lotynų kalbos [...]. 

„Aušra“ 1886 metais užgeso. Mūsų susiorganizavusiai draugijai labai pa- 
rūpo naujo laikraščio leidimas, nors tuo tarpu tenkinomės J. Šliūpo leidžiamu 
Amerikoje „Lietuviškuoju balsu“, kurį rėmėme savo raštais ir skatikais. 
Kartą J. Šliūpas parašė mums (korespondavau su juo aš) apie savo didelį 
vargą; jis vienas turįs straipsnius rašyti ir korektūrą vesti, ir raidžių rinkiko 
darbą dirbti; nuo per didelio darbo jam skaudą akys. Mes tuoj sudėjome 
apie 40 rublių ir pasiuntėme jam [...J. 

"Tačiau lietuvių tautai reikėjo laikraščio, kuris būtų arti Lietuvos leidžia- 
mas. Mes, maskviečiai, nusistatėme ir sutarėme, kad mums reikia į tą rei- 

kalą įtraukti kunigus ir klierikus. Ir ėmėme koresponduoti su klierikais ir 
kunigais — giminėmis ir pažįstamais, laikraščio leidimo reikalu. Aš tarp 
kitų rašiau kun. Pranaičiui, kuris tuomet buvo Dvasinės akademijos Petra- 
pilyje studentas. J. Šliūpas, kuriam aš buvau pranešęs mūsų mintį, neprita- 
„ kiek atsimenu, 

rė jai. „Ką jūs, vyrai, tikitės ko gero iš tų ilgaskvernių 
panašiais žodžiais atsiliepė J. Šliūpas, bet mes likome kitos nuomonės. Šių 
metų vasaros atostogas aš praleidau Pajevonyje, gyvendamas pas savo brolį 
kunigą Silvestrą. Jis mane užsikvietė. Jis geru gyveno su klebonu Buči- 
nausku, tai valgydavau aš kartu su kunigais. Per vasaros atostogas teko 
sueiti nemažai jaunų kunigų ir klierikų ir rasti jų pritarimo mūsų minčiai. 
Pirmutinis gyvai pritarė mums mano brolis kunigas. A. Kriščiukaitis dar 
prieš atostogas buvo apsiėmęs nuvykti Tilžėn pasikalbėti su spaustuvinin- 
kais; ir tai išpildė atostogų metu. Tilžėje jis sužinojo esant Kaunijoje asme- 
nų, kuriems rūpi tas pats reikalas, kaip mums. Ir nuo šių, 1887, metų 
rugpiūčio pasirodė „Šviesa“, kurios 1 numeryje tilpo mano rašto „Keli 
žodžiai apie prekystę (kupčystę) ir amatus“ pradžia [...]. 
Nuo šios vasaros aš vėl gavau lietuviškąją stipendiją. 


1888 metai. „Šviesa“ tuoj iš pat pradžių nepatiko mums savo daugelio 
straipsnių obskurantizmu ir klerikaline pakraipa. Mes pradėjome galvoti apie 
pasaulietinio turinio laikraštį. Dabar jau neatmenu, kas ką pirmieji laiškais 
užkalbinome šiuo reikalu — ar mes, maskviečiai, varšuviečius, ar šie mus. 
Gana to, kad tarp manęs, maskviečių vardu kalbėjusio, ir Vinco Kudirkos, 
varšuviečių vardu, užsimezgė korespondencija. Artinantis vasaros atostogoms 
mes laiškais susitarėme susivažiuoti Marijampolėje Petrinių dieną (birželio 
29 d.) „Varšuviniame“ viešbutyje. Šitas suvažiavimas įvyko [...]. 

Tarimosi objektas buvo pasaulietinio turinio pažangios pakraipos laik- 
raščio, inteligentijai tinkamo, leidimas. Nebuvo nuomonės, kad tokio laik- 
raščio mums nereikėtų, bet buvo nurodoma, ypač maskviečių, kad nežino- 
me, kur gauti lėšų laikraščiui leisti. Šituo svarbiausiu klausimu niekas nie- 
ko konkretaus nepasiūlė. Susivažiavimas, nepadaręs aiškaus nutarimo, išsi- 
skirstė, Čia aš pirmą kartą asmeniškai susipažinau su V. Kudirka [...]. 

Po vasaros atostogų sugrįžę Maskvon mudu su V. Mačiu apsigyvenome 
vienam kambaryje, nusisamdę jį iš našlės nuomojamame bute. Kitą, ma- 

žesnį už mūsiškį, kambarį buvo išsinuomavęs studentas medikas, rusas. 
Neilgai trukus vieną rytą šeimininkė pranešė mums, kad naktį žandarai 
suėmę studentą mediką ir išsivedę. Mudu su Mačiu nieko nebuvome gir- 
dėję, niekas nesutrukdė mūsų miego. Šeimininkė paaiškino, kad žandarų 
karininkas labai tyliai atliko savo darbą. Jisai, paėmęs kiemsargį, palengva 
pabarškino į virtuvės langą, kiemsargiui negarsiai liepė atidaryti duris. Žan- 
darai įėję negarsiai paklausė, kuris tokio ir tokio studento kambarys, prisi- 
kėlė jį, liepė apsirengti, padarė kratą ir išsivedė. Studentas dar pasakęs žan- 
darams: „Kodėl jūs sutrukdote man baigti mokslą?“ (jis buvo penkto kur- 
so studentas), o žandarai atsakę: „Jūs pats sau tai darote“ [...]. 

Kai po 1926 metų gruodžio 16/17 dienos, kuriam laikui praėjus, atėjo į 
mano butą, kuriame du atskirus kambarius buvo užėmę Steponas Kairys 
su savo žmona (mano dukrele), Lietuvos „žandarai“ kratos daryti pas Ste- 
poną Kairį, mums teko patirti respublikos valdininkų kitokį įstatymų su- 
pratimą: įėję į prieangį ir sužinoję, kad S. Kairys yra mūsų valgomajame 
kambaryje (jis tuomet vakarieniaudavo), žengė stačiai į mano kabinetą, ku- 
riame aš dirbau, nors į valgomąjį galima buvo įeiti iš koridoriaus, visai nieko 
man nesakė, neatsiprašė, per mano kabinetą žengė į valgomąjį S. Kairio ir 
pakvietė jį į jo užimamus kambarius. Buvus man mintis skųstis vidaus reika- 
lų ministrui dėl brutalaus jo valdininkų pasielgimo, bet mečiau tą mintį; 
negi verta „deržimordai“ Musteikiui skustis! Aš čia išėjau iš chronologinės 
tvarkos norėdamas sugretinti carinės Rusijos ir mūsų smetoninės Lietuvos 
tvarką [...]. 

1887-1888 mokslo metais, kaip ir 1886-1887 m., aš lankydavausi pas prof. 
Fortunatovą Juškos žodyno korektūros reikalais. Kartą teko iš Fortunatovų 
kurį laiką eiti su prof. Braunu. Kalbėjomės apie mūsų tautinį kultūrinį veiki- 
mą tautiškam Žmonių susipratimui žadinti. Prof. Braunas tarė į mane, kodėl 
mes neruošią teatrališkų vaidinimų savo kalba; jie žadintų liaudies sąmonę. 
Aš aiškinausi valdžios varžymais, bet nutylėjau, kad mes neturime nei veika- 
lų, nei žmonių. Taip tuomet būta, bet greit kitaip virto [...]. 

Mes, maskviečiai, šį rudenį tenkinomės „Šviesa“ ir J: Šliūpo „Lietuviškuoju 
balsu“. Aš dabar neatmenu, ar teko man ką rašyti varšuviečiams rengiamo 
leisti laikraščio reikalu prieš tai, kai jie Vinco Kudirkos asmenyje atsiuntė 
mums „Varpo“ programą ir prospektą. Jų laišką su priedais mes gavome 

žiemos pradžioje; rodos, spalio pabaigoje ar lapkričio pradžioje. Tuo laiku 
Maskvoje buvo Jonas Jablonskis. Jis buvo atvykęs filologijos kandidato laipsnį 
gauti, nes be to laipsnio Rygos apygardos mokyklų globėjas nesutiko skirti 
jį gimnazijos mokytoju, o prie to pono Jablonskis buvo gavęs protekciją. 
Varšuviečių buvo pridėtas „Varpui“ antgalvis: „politinis, literatūrinis ir kt.“. 
Jablonskis ištaisė: „literatūros, politikos ir mokslo“. Kokių pastabų mes 
darėme, aš dabar neatmenu; greit grąžinome varšuviečiams [...). 

Mūsų kurse tokių kaip aš, t. y. įstojusių universitetan 1884 m., dar veikiant 
1864 metų universitetų statutui, buvo apie 70 vyrų. Pasirodė, kad ... [stu- 
dentai] rusai, man asmeniškai nepažįstami ir man nežinant, buvo padavę 
švietimo ministrui per rektorių prašymą, kad įstojusiems senam statutui vei- 
kiant būtų leista laikyti egzaminus to statuto tvarka, t. y. ne valstybinėje 
komisijoje, bet pas dalyko dėstytoją profesorių. Tas prašymas tapo patenkin- 
tas, apie ką draugai painformavo mane. Aš nudžiugau ir nusistačiau išlaikyti 
visus egzaminus iki šių mokslo metų (1888-1889) pabaigos [...]. 

Labiausiai ekonominiai sumetimai vertė mane įtempti jėgas ir baigti aukš- 
tąjį mokslą iki vasaros atostogų, kad nereiktų arba liktis Maskvoje, arba ru- 
denį grįžti jon, kuomet stipendijos jau neturėsiu. Tą nusistatymą įvykdžiau. 
Man teko daug dirbti. Prieš Kalėdų atostogas aš išlaikiau dešimt egzaminų. 
Be to, ir šiais metais dirbau Juškos žodyno korektūros darbą [...]. 


1889 metai. Nuo šių metų pradžios pradėjo skambinti „Varpas“. Mes, 
maskviečiai, gavę jo 1-ąjį numerį, labai nudžiugome ir suskatome ruošti 
jam straipsnių ir kaip galėdami stiprinti jo medžiaginius pamatus. kvie- 
čiant pažįstamus prenumeruoti laikraštį ir aukoti pinigų laikraščiui leisti. 

Tiek mes, tiek ir varšuviečiai tuoj pajutome, kad vieno „Varpo“ mums 
negana, kad liaudžiai reikia atskiro, populiaresnio turinio laikraščio. Ir bū- 
simo laikraščio, ir „Varpo“ reikalais mes ir varšuviečiai laiškais susitarėme 
susivažiuoti po Joninių tą dieną M. Lozoraičio tėviškėn... [...) 

Paskaitoms pavasarį pasibaigus ir užėjus egzaminų periodui, aš išlaikiau 
likusius dešimt egzaminų. Iš visų egzaminų, iš viso 20, aš gavau pažymius 
„labai gerai“ arba „gerai“ ir baigiau aukštąjį teisės mokslą teisių kandidato 
laipsniu, bet dar reikėjo parašyti diplominį darbą, o iki jį parašant gavau tik 
laikiną liudijimą, kuriame buvo pasakyta s pravom na stepen kandidata prav 


359 


2 dalis ! 


(su teise į teisių kandidato laipsnį). 1864 m., universiteto statutu remiantis, 
žemesnis baigimo laipsnis buvo deistvitelnij student (tikrasis studentas). Aš 
tuomet daugiau domėjausi ekonomika ir diplominiam darbui temą pasi- 
rinkau iš politinės ekonomijos pas prof. A. Čuprovą — Častno-choziaistven- 
naja i obščestvenno-choziaistvennaja organizacija proizvodstva (Privatinė ir 
draugijinė ūkio organizacija). Darbui rašyti knygų gavau pasiskolinti iš prof. 
Čuprovo ir vežtis jas Lietuvon. Tą patį raštą lietuvių kalba aš išspausdinau 
„Varpe“ [...]. 

Bendras žvilgsnis į mano gyvenimą Maskvoje. Rusijos vyriausybė, kon- 
fiskavusi daug turtų, kurie priklausė katalikų bažnyčiai Lietuvoje, iš nuošim- 
čių Maskvos universitete įsteigė baigusiems Marijampolės ir Suvalkų gim- 
nazijas lietuviams studentams stipendijas, iš pradžių vienuolika, vėliau su- 
mažino iki 9, tikėdamasi, kad tie vyrai taps rusais, surusės. Apsiriko, — išsky- 
rus vieną kitą, dauguma stipendininkų liko lietuviai. Nesužavėjo ir nepaver- 
gė ir manęs rusų kultūra. Nors teko man pažinti gerų, žmoniškų, tolerantin- 
gų rusų maskviečių..., bet priespauda, kurioje Rusijos valdžia laikė Lietuvą, 
mano sieloje buvo rišama ir su rusų tauta, ypač kad gimnazijoje būnant ir 
lenkų kultūros įtakoje man augant, mane veikė nuolat tos maskolių prie- 
spaudos priminimai. O ir savo kraštas, savo krašto žmonės traukė mano sielą 
prie savęs. Kiekvieną vasarą aš neieškojau uždarbių Rusijoje, bet veržiausi 
Lietuvon, bendrauti su savaisiais... Bet susiformuojant man kaip žmogui, 
Maskva labai teigiamai paveikė mane, ypač universitetas, spauda (laikraščiai 
ir žurnalai), literatūra, teatras ir kitos kultūrinės įstaigos. [...] 

Maskvoje buvo teisininkų draugija prie universiteto; draugijos posėdžiai 
būdavo universiteto patalpose, dažniausiai rektoriaus erdviame kabinete. 
Aš dažnai būdavau tos draugijos susirinkimuose, nes studentams buvo lei- 
džiama, kas nors iš profesorių ar šiaip mokslininkų skaitydavo referatą, o 
po to būdavo diskusijos. Savo, rodosi, 15 ar daugiau metų sukaktuves švęs- 
dama draugija padarė viešąjį susirinkimą universiteto salėje. Buvo kelios 
kalbos, kuriose įvairiais atžvilgiais buvo kritikuojamas Rusijos baudžiama- 
sis kodeksas. Draugijos pirmininkas buvo išvarytas iš universiteto dėl poli- 
tinių pažiūrų S. Muromcevas, buvęs romėnų teisės profesorius. Politech- 
nikos muziejaus patalpose būdavo viešos mokslininkų paskaitos, pavyz- 
džiui, buvusio profesoriaus, taip pat dėl politinės neištikimybės išvaryto 

Colcevo, literatūros kritiko. Labiausiai liko man atmintyje viena M. Kova- 
levskio viešoji Politechnikos muziejuje paskaita, kurios tema buvo „„Vaka- 
rų Europos valstybės įstaigų krizė“. Čia buvo M. Kovalevskio nagrinėjami 
įvairūs demokratijos ir parlamentarizmo trūkumai, kritikuojami tų trūku- 
mų nurodymai ir piešiamos priemonės tiems trūkumams šalinti arba jų 
neigiamai reikšmei silpninti. Galop priminsiu dar knygynus, skaityklas, 
paveikslų galerijas. Tokioje atmosferoje, turtinančioje žiniomis protą. lavi- 
nančioje jį, gilinančioje ir skaidrinančioje dorą ir auklėjančioje grožio jaus- 
mus, turėjau laimės gyventi Maskvoje penkerius mokslo metus [...]. 

Šįmet, baigiant man universitetą, A. Kriaučiūnas, kuris vienais metais 
anksčiau už mane buvo baigęs aukštąjį teisių mokslą ir buvo apsigyvenęs 
Kaune advokatauti, parašė man laišką, patardamas užeiti pas S. Railą, kai 
grįšiu Lietuvon. Raila gerai, simpatiškai kalbąs apie mane, tai gal apmoka- 
mu padėjėju paimtų jis mane, rašė Kriaučiūnas. |...) 

Grįždamas Lietuvon, sustojau Kaune, suradau „Petrapilio“ viešbutyje, 
buvusiame prie Rotušės aikštės, kur dabar ligoninės aptieka, Kriaučiūną ir 
mudu užėjom pas S. Railą. Iš pasikalbėjimo pajutau, kad Kriaučiūno pri- 
leidimai dėl galimo mano uždarbio pas Railą neturi realaus pagrindo. |...] 

Privatinio advokato, gyvenančio Marijampolėje, Zablockio patarimu aš 
sudariau sau tokį planą: kurį laiką patarnauti kandidatu, susipažįstant su teis- 
mo visų skyrių praktika: civilinio, baudžiamojo, hipotekos ir t. t., o paskui 
imtis advokatauti. Buvau nusistatęs būtinai Lietuvoje dirbti, o buvo žinoma, 
kad valdiškos tarnybos man, kaip katalikui, negalima gauti, tad lieka advoka- 
to profesija. Rudens pradžioje atvykau į Suvalkus ir apsigyvenau pas S. Vai- 
cekauską, lietuvį, keliais metais anksčiau už mane baigusį Maskvos universi- 
tetą, apygardos teismo sekretorių. Teismo kandidatai tuomet negaudavo al- 
gos. Jie turėdavo iš savęs gyventi, gi jų tarnybinis uždarbis buvo visai pri- 
puolamas — tai teismo pirmininkas iš kanceliarinių pinigų santaupų paskir- 
davo kartais kokią nedidelę pinigų sumą, tai kandidatas gaudavo apmokamą 
komandiruotę, etatinę kanceliarijos tarnybą laikinai eiti, arba teismo tardy- 
tojo pareigas eiti, tuomet jis gaudavo einamos tarnybos visą algą. [--.] 

Padirbėjęs apie 3 mėnesius baudžiamojo skyriaus raštinėje, pasiprašiau 


pirmininko perkelti į civilinį skyrių ir tapau perkeltas. [...] 

1890 metai. Patekęs į civilinį skyrių, aš pasinėriau knygose ir bylose — 
studijavau Napoleono kodeksą, hipotekos įstatus, civilinį procesą ir teori- 
nius bei praktiškus komentarus, studijavau bylas, perėjusias visas teismo 
instancijas. Bylose rasdavau puikių, pavyzdinių dėl suglausto ir aiškaus, pre- 
cizuoto teisinio galvojimo sprendimų. Ypač tokios kokybės buvo sprendi- 
mai, rašyti civilinį skyrių vedusio teismo pirmininko padėjėjo lenko..., kurio 
aš jau neradau tarnaujant, tą pat vietą paėmusio Jablonskio, kuris prie manęs 
šių metų pradžioje išėjo iš tarnybos... Kaip baudžiamajame skyriuje būda- 
mas, taip ir civiliniame aš prašiausi, kad mane leistų sekretoriauti posėdžiuo- 
se. Sekretoriai, jų padėjėjai ir kiti kandidatai mielu noru užleisdavo man tą 
darbą dirbti, nes jiems buvo įkyrėjęs protokolų rašymas. Man gi buvo labai 
naudinga, ypač civiliniame skyriuje, sėdėti posėdžiuose. Čia gyvi advokatų 
teisiniai ginčai ir teismo išvada labai skaidrino mano teisinį galvojimą. Padir- 
bėjęs apie 3 mėnesius, aš beveik kiekvienoje byloje atspėdavau, koks bus 
teismo sprendimas, advokatai klausdavo mano nuomonės, teismui išėjus pa- 
sitarimo kambarin, ir aš buvau nusistatęs advokatauti Suvalkijoje, kai apsipa- 
žinsiu su teismo praktika. Tai ketinau, padirbėjęs apygardos teisme, persikel- 
ti Marijampolėn į taikos teisėjų suvažiavimą papraktikuoti. [...] 

Kalėdomis buvau savo tėviškėje pasimatyti su savo senute mama, kuriai 
nesmagus buvo gyvenimas prie piktos marčios, o aš, proletaras, nors baigęs 
aukštąjį mokslą, negalėjau savo gyvenimu jos paguosti, paraminti, o jai 
labai rūpėjo, kad jos Petrukas gerai gyventų. Koks aš buvau nepraktiškas, 
koks nedrąsus gyvenimui sau vagą varyti! Kad būčiau išdrįsęs advokatauti, 
būtų kitaip buvę. [...] 


1891 metai. Šiais metais suėjo 15 metų, kai buvo įsteigtas Suvalkų apy- 
gardos teismas. Pirmininkas Solskis, kuris visus tuos 15 metų pirmininka- 
vo, sumanė sudaryti ir išspausdinti teismo darbuotės 15 metų apyskaitą, 
žadėdamas atlyginti už tą darbą. Ypač civilinio skyriaus apyskaitą jis pave- 
dė man išimtinai, gi baudžiamojo skyriaus sakėsi ir pats padėsiąs. Aš tą 
darbą padariau ir statistinius davinius socialiai komentavau. Baudžiamojo 
skyriaus statistinius davinius gavau iš Solskio. Tai buvo tam tikras moksli- 
nio turinio mano darbas. Aš turėjau tos spausdintos apyskaitos vieną eg- 
zempliorių, bet 1926 m. mano namų gaisro metu ji sudegė. Vasarą aš ga- 

vau vieną mėnesį eiti Suvalkų apskrities tardytojo pareigas. Apyskaitos ren- 
gimas ir šios tardytojo pareigos neleido man dalyvauti šių metų lietuvių 
inteligentų suvažiavime, tai neatmenu jo nei vietos, nei datos. [...] 

Suvalkų apskrityje buvo kai kur lietuvių gyvenama, gi važinėdamas Vižai- 
nio link iš vietovių vardų įsitikinau, kad seniau ten lietuvių gyventa. [...] 

Betarnaujant teismo kandidatu manyje brendo vis didesnis nusivylimas 
advokatais doros atžvilgiu ir augo baimė, kad aš, neturėdamas pradžioje 
lėšų pragyvenimui ir tapęs advokatu, nenuslysčiau nuo doros pagrindo. Gi 
advokatų nemoralių veiksmų — faktų vis daugiau ir daugiau tekdavo suži- 
noti. Štai A. Kriaučiūnas pasakojo, jog N. N. jaunas advokatas, kad išvilio- 
tų didesnį honorarą iš ūkininkės, kurios vyras buvo kaltinamas trobų pade- 
gimu, sakėsi jai, kad jam reikią prokurorą pusryčiais pavaišinti, o senis 
advokatas tai pačiai ūkininkei sakėsi, kad jam reikėsią teismą pietumis pa- 
vaišinti. Gi šie advokatai buvo jau turtingi. Taip jie motyvavo didesniam 
honorarui gauti. Vėl kitas jaunas advokatas stačiai apgavo vieną senutę, 
savo įgaliotoją, o jis buvo pasiturinčių tėvų sūnus, buvo vedęs turtingą 
varšuvietę ir jau turėjo nemažą praktiką. Tokie faktai baugino mane: jeigu 
pasiturintieji jauni mano kolegos teisininkai, kurie pasikalbėjime skelbia 
labai aukštos doros dėsnius, šitaip elgiasi gyvenime, tai ar ištversiu aš, ne- 
turįs lėšų pradžiai advokatavimo. Be to, turėjau noro vesti. Tai ir maniau, 
kad man reikia valstybės tarnyboj šiek tiek susitaupyti lėšų ir tik tuomet 
pradėti advokatauti. [...] 

Gi rudenį buvo atvažiavęs į Suvalkus Varšuvos apeliacinių rūmų pirmi- 
ninkas. Jisai prie progos prašęs teisėjus įtikinti mus, katalikus kandidatus, 
kad mums nėra tikslo sėdėti Suvalkuose, kad mes galime tikėtis gauti tar- 
nybas tik tolimoje Rusijoje. Višnickis uždirbęs pinigų išvažiavo į Novgo- 
rodą, Dvarakauskas (vyriausias kandidatas) taip pat užsidirbęs išvažiavo į 
Rusijos pietus, o mudu su Žebrausku pasidavėme į Turkestaną, nes patys 
išvažiuoti neturėjome lėšų. 

Šiais metais buvo išleistas įstatymas, kuriuo buvo įsteigtos etatinės, ap- 
mokamos teismo kandidatų vietos, tarp kurių Suvalkuose buvo įsteigtos 
dvi. Teismo pirmininkas ir prokuroras nudžiugo, kad mudu su Dvarakaus- 
ku, labiausiai neturtingi, būsime aprūpinti, nes etatiniam kandidatui buvo 
paskirta gana gera alga, 600 rubliai metams. Tas algas turėjo teisę skirti 


363 


2 dalis 


apeliacinių rūmų vyriausias pirmininkas. Suvalkų pirmininkas pristatė mudu 
su Dvarakausku. Štai gauna jis iš Varšuvos atsakymą: ne našiol vozmožnim 
(neradau galimu), mat katalikams net šios vietelės Suvalkuose buvo jau 
nepasiekiamos. Šis įvykis buvo dar prieš atsilankant tam ponui Suvalkuo- 
se. Negavau kandidato algos, negavau komandiruotės, visi teisėjai susitik- 
dami kalbina ryžtis prašyti tarnybos tolimuose kraštuose. Advokatavimo 
sąlygos baugina. Tai ir padaviau prašymą tarnybai gauti tolimuose Rusijos 
kraštuose. Pirmininkas Solskis nieko nesumokėjo man už didelį darbą — 
apyskaitos sudarymą, nors pavesdamas tą darbą buvo pažadėjęs. Skurdžiai 
gyvenau iš menkų komandiruočių santaupų. 


1892 metai. Kovo mėnesį aš gavau gerą, ilgam laikui, komandiruotę: 
eiti apsirgusio Naumiesčio apskrities teismo tardytojo pareigas. Solskis turbūt 
laikė, kad šia komandiruote jis atsilygina su manim už apyskaitos surašy- 
mą. Tardytojas Jurovas sunkiai apsirgo, gi apskrityje įvyko žmogžudystė ir 
man teko skubiai išvykti Naumiestin. Jurovas sirgo širdies maišelio uždegi- 
mu, pasidarius žaizdoms iš maišelio plėvės vidaus pusės. Gal jis būtų išgijęs, 
jeigu būtų galėjęs ramiai gulėti, bet jis buvo stiprus vyras, gyvo tempera- 
mento, mėgstąs žmonėtis. Man atvykus jis, nors daugiausia gulėdavo lovoj, 
bet dieną išeidavo miestan, o kartais ir vakare svečiuosna, kur neatsisakydavo 
išgerti. Pasirgęs apie 3 mėn. mirė. [...] 

Mano studentavimo Maskvos universitete laikai. „Aušra“ 1885 metais 
pradėjo blėsti, o 1886 metais visai užgeso. Svarbiausioji to priežastis, mano 
manymu, buvo toji, kad kunigija nedraugingai sutiko „Aušrą“. Buvęs, pa- 
vyzdžiui, įvykis, kad Vilkaviškio bažnyčioje „Aušra“ iš sakyklos buvusi 
iškeikta. Pasaulietinės inteligentijos, kuri galėtų skaityti lietuvišką laikraš- 
tį, tuomet buvo visai mažai, rankų pirštų skaičiaus per daug jai suskaityti. 
Kunigų lietuvių buvo gana daug ir jie, apskritai kalbant, buvo pasiturį bent 
tiek, kad galėtų prenumeruoti laikraštį. Mecenatų galėjo atsirasti tiktai to- 
kių, kad vieną kitą numerį galėjo išleisti savais pinigais. Mes, Maskvos 
studentai, sutarėme, kad mums be laikraščio, kuris būtų leidžiamas netoli 
nuo Lietuvos sienų, kur kas arčiau nei Amerika, negalima gyventi ir kad 
laikraščio leidimo reikalu mums reikia susitarti su pažįstamais kunigais, 
prašant juos prisidėti ir traukti prie bendro reikalo kitus kunigus. Šitąjį 

savo susitarimą ėmėme vykdyti. Kunigų ir klierikų pritarimą radome ir 
šios akcijos rezultatas — pradėjo eiti Tilžėje nuo 1887 metų rugpjūčio mė- 
nesio „Šviesa“. Tačiau šis laikraštis, ne mūsų redaguojamas, greit, beveik 
nuo pirmųjų savo numerių, apvylė mus. Buvo talpinami visai obskurantiš- 
ko turinio straipsniai, pavyzdžiui, „Sidabrinis grašis“, dėl kurių ir vienam 
sėdint kambaryje reikėjo užkaisti iš gėdos, kad greta su tokiu straipsniu 
tilpo ir manasis. Kentėme ir straipsnius talpinome, bet ėmėme rūpintis dėl 
naujo, tinkamo turinio laikraščio. Kreipėmės į kitų universitetų lietuvių 
studentus. Aš tuomet buvau slaptos Maskvos lietuvių draugijos pirminin- 
kas ir tasai susirašinėjimas teko daugiausia man vesti. [...] 


1893 metai. Sausio 4 (16) dieną mudu su žmona pašto arkliais pavakare 
pasiekėme Taškentą. Dar būdamas Lietuvoje laiškais susisiekiau su gydy- 
toju Jonu Spuduliu, kuris tuomet gyveno Taškente ir apie kurį buvo pra- 
nešęs man J. Jablonskis. [...] 

Sulig įstatymo aš buvau paskirtas Syrdarjos srities teismo (Syrdarjinskij 
oblastnoj sud) žinion, gi teismas turėjo paskirti man nuovadą. [...| 

Matyt, neblogą įspūdį padariau viršininkams, kad paskyrė mane Taš- 
kento apskrities tardytoju. [...] 

Pirmas didelis tarnybos rūpesnis buvo tas, kad man tenka dirbti su ver- 
tėjo pagalba, nes vietos gyventojai nemoka rusų kalbos. Tardytojui duoda- 
ma per 80 rublių visoms tarnybos išlaidoms — vertėjui apmokėti, raštinės 
reikalams ir kelionėms. Tad nėra iš ko brangiai vertėją apmokėti, o ir žmo- 
nių kvalifikuotų nebuvo. [...] 

Turkestano krašte veikė senas rusų baudžiamasis procesas, inkvizicinis — 
srities teismas teisė remdamasis tik tardytojo protokolais, o pats neturėjo 
teisės daryti teismo tardymą. Tai tardytojo atsakomybė prieš sąžinę buvo 
labai didelė, visiška. Aš tuojau ėmiausi mokintis kalbos, kuri yra šio krašto 
pagrindinė, tai tiurkų kalba, gimininga totorių kalbai. Po kokių 3-4 mėnesių 
aš jau galėjau kontroliuoti savo vertėją, nors pats dar negalėjau kalbėti. [...] 

Savo tarnybos pareigų atžvilgiu nusistačiau, kad teismo teisingumas la- 
bai priklauso nuo teismo vykdymo greitumo: greit ir gerai spręsti, tardyti 
bylą yra savaime siekti teisingumo. Šitas dėsnis buvo man vadovaujamas iki 
aš dirbau tą ar kitą teisingumo ministerijos žinyboje darbą. Būdamas teis- 

mo tardytoju Taškente, aš pasiekiau, kad 75 proc. mano tardomų bylų 
buvo tardoma ir baigiama tardyti ne daugiau kaip vieno mėnesio laiku. (...] 

Rusų įstatymas skyrė čiabuvius į dvi tautas: 1) sartus, kurie — sėslūs, 
žemdirbiai, pirkliai, amatininkai. Jie tvarkomi rašyto įstatymo, tikriau — 
papročio, vadinamo šariat; 2) kirgizus, kurie — klajokliai, gyvulių auginto- 
jai. Šitie tvarkomi nerašyto papročio, vadinamo adat. Kiekviena tauta turė- 
jo savo renkamus teisėjus; sartų teisėjas vadinamas yra kazi (rus. kazij), 


kirgizų — bij. Kai abi šalys — nukentėjęs ir skriaudėjas kaltininkas, ieškovas | 


ir atsakovas priklauso tai pačiai tautai, tai visos civilinės ir baudžiamosios 
bylos dėl nesunkių nusikaltimų, kaip antai vagystė, priklausė liaudies tei- 
sėjui (rusiškai narodnij sudja) — kazi arba bij; kai šalys priklauso įvairioms 
tautoms, tai visokia byla teisminga rusiškam teismui. Liaudies teisėjai ne- 
gaudavo algos, o imdavo atlyginimą iš bylininkų, sulig papročio. [...| 


1894 metai. Šįmet gilaus rudens dieną mirė Livadijoje caras Aleksan- 
dras III. Aš savyje džiaugiausi, kad taip atsitiko, dėl to, kad tasai caras buvo 
žiaurus retrogradas ir rusifikuotojas. Revoliucionieriai nuolat medžiojo jį, 
jis iš baimės daug degtinės nuolat gerdavo ir nuo girtuokliavimo mirė gana 
jaunas — 49 metų amžiaus. Iš prigimties jis buvo milžinas. Laikraščiai di- 
delėmis raidėmis pranešė pasauliui caro Aleksandro III paskutinius žo- 
džius, pasakytus įpėdiniui — bud spokojen, ja spokojen (būk ramus, aš esu 
ramus). Tenka manyti, kad mirštantis galvojo apie įpėdinio valdymą. [-..] 

Man teko antrą kartą savo gyvenime prisiekti carui. Pirmą kartą man bū- 
nant V klasėje, kai sostan sėdo Aleksandras III, o dabar Nikolajui II. Katalikų 
kunigo nebuvo Taškente, prisiekėme aikštėje prie soboro. Priesaikos metu 
prokuroro sekretorius Kasperavičius kur toli nuo kitų teisininkų stovėjo ir 
prokuroras Voroninas nematė jo prisiekiant. Nors Kasperavičius tikino savo 
viršininką, jog jis prisiekęs, bet Voroninas kitą dieną nusivedė Kasperavičių 
soboran ir pakvietęs popą prisaikdino jį. Voroninas ir kiti rusai valdininkai, 
aukštesnieji, buvo labai nusiminę dėl Aleksandro III mirties, aš tuomet gerai 
nežinojau, kad Nikolajus II yra menkų gabumų, silpnos valios, bet neuraste- 
nikas — užsispyrėlis, ir nesupratau rusų nusiminimo. Man rodėsi vis vien — 
mirė vienas caras skriaudėjas, yra kitas toks pat. Žinoma, aš tik savyje galėjau 
taip galvoti arba su savais, lietuviais, taip kalbėtis. Gali kas pagalvoti apie 

mane, kaipgi aš galėjau valstybinę tarnybą eiti, taip žiūrėdamas į carą? Įtari- 
mas būtų be pagrindo, aš savo darbu tarnavau žmonėms, ne carui, nors 
formaliai buvo ir kitaip, nors priesaika buvo duodama carui. |...] 


1898 metai. Kovo mėnesį galop vykstu Lietuvon atostogų... Aš išbuvau 
atostogose iš viso šešis mėnesius, iš jų apie vienas mėnuo išėjo kelionėms, 
o penkis taisiau savo sveikatą, drugio sunaikintą, pas brolį. Kitus brolius ir 
seseris aš tik trumpai atlankiau. Mano mama buvo mirusi. [...] 

Lietuvos klimatas pataisė mano sveikatą. |...) 


1899 metai. Pavasario pradžioje kariuomenės teismas nusmerkė Cho- 
džente, Samarkando srities apskrities mieste du žmogžudžius ir plėšikus pa- 
karti. Įvykdant sprendimą reikia dalyvauti prokuratūros atstovui. Chodžen- 
tas yra mano nuovadoje. Bet aš sakau prokurorui, kad šitas veiksmas, būtent 
civilinės prokuratūros dalyvavimas vykdant mirties bausmę, yra išimtinė, 
neįeinanti į eilines, pareiga ir todėl ji stačiai man nepriklauso, kad reikėtų 
pavesti likimui išspręsti klausimą, kas iš dviejų prokuroro [pavaduotojų] turi 
atlikti šią labai nemalonią pareigą. Prokuroras sutiko si manim ir davė trauk- 
ti burtą. Kostilevas ištraukė burtą važiuoti Chodžentan... [...] 


1900 metai. Eina pernai prasidėjęs būrų (Afrikos Transvalio) karas su 
Anglija. Daug kas pasaulyje užjaučia būrams, kad jie gina savo laisvę nuo 
Anglijos. Iš įvairių kraštų vyksta savanoriai būrams pagalbon. Aš gi kitaip 
nusistatęs. Man teko skaityti, kad būrai laiko beveik vergais afrikiečius 
aborigenus, žiauriai elgiasi su jais ir labai išnaudoja juos, gi anglai nori 
duoti ir tiems žmonėms lygias teises. Aš neužjaučiu būrams ir savo sieloje 
esu Anglijos šalininkas šitame kare. |...] 


1901 metai. Šių metų vasarą aš gavau keturių mėnesių atostogas. Mudu 
su žmona, keturiais vaikais ir tarnaite važiavome Lietuvon viešėti ir nuo 


drugio gelbėtis. [...] 


1902 metai. Aš paskirtas Naujojo Margelano apygardos teismo nariu... 
Samarkando teisininkai labai širdingai ir gražiai išlydėjo mus. Kiekviena 

šeima pas save pavaišino mus. Be to, karininkų klube buvo suruošti iškil- 
mingi pietūs, su karišku orkestru ir prakalbomis. Teisininkai atvirai reiškė, 
tarp kitko, padėkos mudviem su žmona, kad mes išvažiuodami davėme 
progos jiems vėl susijungti vienon teisininkų šeimon. [...] 

Šio krašto apygardos teismų sudėtis maža — pirmininkas ir 3-4 nariai; 
Naujojo Margelano teisme trys nariai, kurių vienas eina ir vyresniojo no- 
taro pareigas. Man teko vesti civilinį skyrių ir vyresniojo notaro pareigas 
eiti. Savaime suprantama, kad kaip kiekvienam, taip ir man tekdavo posė- 
džiauti ir baudžiamosiose bylose. [...) 


1904 metai. Štai karinio gubernatoriaus pasiuntinys atneša gautą iš 
Petrapilio telegramą. Naujajame Margelane nebuvo jokio laikraščio ir 
telegrafinės žinios buvo gaunamos gubernatoriaus ir iš jo plisdavo po 
miestą... Perskaitęs telegramą, teismo rūmų prokuroro padėjėjas, kije- 
vietis Grinevičius pašoko nuo kėdės, trenkė kortas ant stalo tardamas — 
nu, teper Konstantinopol dlia Rosii na vieki proščaj (na, dabar Konstanti- 
nopolis amžiams dingęs Rusijai). Telegramoje buvo pranešama, kad ja- 
ponai pradėjo prieš Rusiją karo veiksmus, naktį minomis sugadinę ge- 
riausius karo laivus Port Artūro uoste. Išsiveržusieji iš Grinevičiaus lūpų 
žodžiai rodo, kad rusai biurokratai visuomet svajojo užimsią Konstanti- 
nopolį ir prijungsią prie Rusijos. Gi jiems iš anksto buvo aišku, kad Japo- 
nija apgalės Rusiją, kurią labai susilpnins karas su Japonija, taip. kad ji 
nepajėgs vykdyti savo siekimų dėl Konstantinopolio. Tokia yra prokuro- 
ro padėjėjo Grinevičiaus žodžių tikra prasmė. Nuo pat pirmųjų karo veiks- 
mų sausumoje prasidėjo rusų kariuomenės nepasisekimai — japonai per- 
ėjo upę Jalų ir stūmė rusus: vieną kariuomenę Port Artūro, kitą Mukdeno 
kryptimi. Aš savyje džiaugiausi, kad rusams nesisekė kariauti, tikėdamasis, 
kad iš to gali išeiti valstybės tvarkos pakitimai geron pusėn. Bet tokį savo 
jausmą ir mintis negi kam pareikši? Kartą po tarnybos vaikščioju aš su 
dviem ar trimis teisėjais po miesto šodą, kalbamės apie įvykius tolimam 
karo fronte. Mano draugai reiškia nusiminimą dėl savo kariuomenės nepa- 
sisekimų, dėl laukiamo visiško karo pralaimėjimo. Aš ėmiau ir neiškenčiau 
nepasakęs savo nusistatymo, nors ir labai atsargiai; aš tariau: „Liūdna jums, 
ponai, bet mano padėtis yra dar sunkesnė iš mano įsitikinimo žiūrint; blo- 

ga, jei pralaimėsime karą, bet ne geriau bus ir tuomet, jei laimėsime karą. 
Dabar gyvename didelėje priespaudoje, absoliutizmo spąstuose, kariškių 
(vojenščiny) slopinami, gi laimėjus karą toji padėtis dar sustiprės taip, kad 
sunku bus atsikvėpti“. Beveik žodis žodin vertime atpasakoju tai, ką tuo- 
met buvau taręs. Draugai nutilo. Nieko man neatsakė ir nukreipė pasikal- 
bėjimą į ką kita. Nuo šito momento iki karo pabaigos jie vengė kalbėti su 
manim apie karą, o jei kuomet ir tekdavo kiek liesti karo veiksmus, tų 
draugų kalboje buvo jaučiamas nepasitikėjimas manim. |...] 

Ir šią vasarą aš su šeimyna atostogavau [kelis| mėnesius Lietuvoje. Koks 
buvo mano nusistatymas dėl karo su japonais, toks ir kitų lietuvių... Aš | 
neabejoju, kad karo nepasisekimai padėjo mums, lietuviams, greičiau gau- 
ti leidimą spausdinti raštus savomis — lotyniškomis raidėmis. Kai japonai 
pliekė kailį rytuose, netikslinga buvo rusams pykinti prieš save valstybę 
vakarų pakraštyje. [...] 

Mūsų tautinis susipratimas žymiai sustiprėjęs, ką man liudijo kad ir toks 
faktas: atvažiavo pas mano brolį į svečius Šunskų klebonas kun. Natkevi- 
čius, kuris visuomet buvo senos lenkiškos dvasios asmuo. Dabar jis vien 
lietuviškai kalbėjo. [...] 

Japonų mūšių laimėjimai stipriai aplamdė ir Lietuvoje tarnaujančių rusų 
valdininkų sparnus, ką rodė kai kurie jų žmoniškesni pasielgimai, mano 
nugirdėti iš žmonių, bet dabar jau užmiršti. [...] 

Aš linksmai praleidau atostogas. Mano šeima — žmona ir vaikučių ket- 
vertas gana sveiki, spauda mūsų iškovota, rusams karas nesiseka. Viltis su- 
laukti geresnių laikų stiprėja. Sunkios mums kelionės Lietuvon ir atgal, 
bet jos apsimoka vargti — kelis mėnesius pagyvenama tėvynės sveikoje oru 
ir dvasia aplinkoje. [...] 

Gi liktis gyventi Lietuvoje negaliu. Faktas, kad turiu didelę šeimą, o 
mano sveikata, drugio suardyta, yra gana silpna, pakeitė mano gyvenimo 
planą. Dabar aš esu nusistatęs pensijos pusę ištarnauti ir tik tada grįžti 
Lietuvon. Gi jeigu mirčiau pensijos neištarnavęs, šeima gautų šiokią tokią 
pensiją. Bet jeigu dabar, pensijos neištarnavęs, mesčiau tarnybą ir grįžčiau 
Lietuvon, o grįžęs mirčiau, mano šeima liktų elgetos. Štai kas stipriais 
pančiais laiko pririšęs mane prie tarnybos. Laikas pensijai ištarnauti Tur- 
kestane yra sutrumpintas. [...] 

[...] gavau paštu iš gydytojo Stasio Matulaičio jo parašytą ir išleistą brošiū- 
rėlę. S. Matulaitis buvo mobilizuotas ir tą brošiūrėlę jis man pasiuntė iš kažko- 
kios Sibiro geležinkelio stoties, vykdamas frontan. Brošiūrėlės vardo aš da- 
bar neatsimenu ir jos dabar neturiu. Perskaitęs daviau ją daktarui Jonui Spu- 
duliui, kuris negrąžino man jos, o kito egzemplioriaus negavau nusipirkti. 
Brošiūrėlėje esu aš (nors pavardės nėra) su mano šeima bjauriai aprašytas, 
pranašaujant, kad mano sūnūs užaugę tarnauja rusų žandarais ir pan. 

Besibaigiant šiems 1904 metams vieną gražų gruodžio mėnesio rytą ma- 
ne ištiko dvi geros naujienos. Naująjį Margelaną pasiekė žinia, kad japonai 
paėmė tvirtovę Port Artūrą, ir mano žmona pagimdė sūnų, kuriam davė- 
me vardą — Algirdas. Tai buvo gruodžio 21 d. (senuoju kalendoriumi). 
Trečioji šių metų pabaigos didelė linksmybė buvo ši — gavau „Vilniaus 
žinių“ numerį — kvieslį. Pasirodė, mes jau turime turtuolį mecenatą, kuris 
savo lėšomis pajėgia leisti dienraštį. Koks džiaugsmas neišpasakytas! Koks 
mano pasididžiavimas, garbė! Aš galiu lygintis su kitaraučiais, [...] kad ir 
mes, lietuviai, turime dienraštį. [...] 


1905 metai. Rusijai nesiseka karas. Karininkija netenka prestižo visuo- 
menės nuomonėje, kuri, laikraščių reiškiama, eina vis drąsyn. Vyksta strei- 
kai. Vidaus valstybės gyvenimas darosi labiau ir labiau neramus. Karas bai- 
giamas dideliu pralaimėjimu ir gėda Rusijai, kuri netenka Port Artūro, Sa- 
chalino pusės ir t. t. Kariuomenės vadas, buvęs ministras Kuropatkinas, karo 
pradžioje prieš važiuodamas į Tolimuosius Rytus važinėjo po Rusijos šventas 
vietas, miestus ir visur buvo apdovanojamas ikonomis (šventintais paveiks- 
lais). Dabar karą pralaimėjus Kuropatkinas yra niekinamas, pašiepiamas. [...] 

Streikai vis didesni ir dažniau vyksta. [...]. 

Po tarnybos darbo, popiet, laisvu laiku mano sandarbininkai nuolat kal- 
ba apie įvykius valstybės centre, reiškia neramumą dėl ateities. Aš savo 
sieloje gyvenu gera viltimi. Man jau vien dėl to linksmas ūpas, kad aš 
nuolat gaunu savo gimtąja kalba dienraštį „Vilniaus žinios“. 

Pabaigę darbą Namangane, grįžtame namon [...] mūsų laukė mūsų žmo- 
nos. Jos sutiko mus baltomis skepetaitėmis plevėsuodamos ir linksmai šauk- 
damos manifest, manifest. Skubiais žodžiais ponios praneša mums manifes- 
to turinį. Pasirodo, caro paskelbti konstitucijos Rusijai pagrindai, — spalio 

mėnesio 17(30) dienos manifestas. Džiaugsmo ašaros byra man iš akių. Tai 
vienas iš didžiausių žmonijos istorijoje įvykių. Sulaužyti geležiniai pan- 
čiai, kuriais sukaustyti gyveno 150 milijonų žmonių. Toks įvykis turi dide- 
lės įtakos visos Žmonijos gyvenimui. |...) 

Praėjus keliolikai dienų, kai tapo gautas „Vyriausybės žiniose“ (Pravi- 
telstvennij viestnik) atspausdintas tasai brangus manifestas, kariškas guber- 
natorius sukvietė visų žinybų aukštesnius valdininkus susirinkiman pasi- 
tarti dėl manifesto vykdymo. Ir man teko būti tame susirinkime. Aš buvau 
nusistatęs nesikišti su savo nuomone. Mudu su teismo pirmininku Kova- 
levu sėdėjom greta vienas kito. Gubernatoriui pradėjus posėdį ir pranešus 
jo tikslą, pirmas paėmė žodį prokuroras Kgajevskis. Jis pareiškė, kad Tur- 
kestano kraštas, tad ir Ferganos sritis, yra karinės valdžios žinyboje (mat 
čia tiktai paštas buvo vidaus reikalų ministerijos žinyboje) ir yra karo sto- 
vis, gi manifestas nėra koks aiškus įstatymas, tad jo esą negalima vykdyti ir 
juo negalima vadovautis. Prokurorui pabaigus kalbėti, visi tyli. Kovalevas 
stuktelėjo alkūne mane ir šnabžda, kad aš prabilčiau. O prokuroro kalbos 
turinys, visai netikėtas, sunervino mane. Ir neištvėriau savame nusistaty- 
me nekalbėti. Paprašiau žodžio ir prabilau. Aš iškritikavau prokuroro nuo- 
monę, pajuokiau — sakiau, nejaugi caro įsakymas, manifesto forma at- 
spausdintas spaudos organuose, kuriuose skelbiami įstatymai (be „Vyriau- 
sybės žinių“, manifestas buvo atspausdintas ir Sobranije uzakonenij i raspo- 
riaženij pravitelstva), tenka įdėti į voką ir atgal siųsti Petrapilin?! Ir t. t. Aš 
kalbėjau, kad manifestas yra vykdytinas ir kad administracija savo veiks- 
mų pagrindu privalo vadovautis manifeste paskelbtais dėsniais, iki jam 
realizuoti bus išleisti konkretūs įstatymai. Pavyzdžiui, turi būti leidžiami 
susirinkimai. draugijų steigimas ir panašiai. Visas susirinkimas, išskyrus 
prokurorą, plojo mano kalbos tarpais ir ją pabaigus. Po manęs dar kai kas 
prasitarė tokia pat linkme, kaip ir aš. Po šito susirinkimo gubernatorius 
kvietė mane kelis kartus pasitarti. Vieną kartą, išeidamas iš gubernato- 
riaus rūmų, susitikau prokurorą įeinantį į rūmus. Šitojo asmens paslėptas 
nepalankumas man buvo aiškus. 

Dienai kitai praėjus, vieną pavakarį užėjo pas mane Paradizovas ir mokes- 
čių inspektorius Klečkovskis (surusėjęs lenkas) ir kalbina, kad aš su žmona 
ateitumne 8 valandą vakaro į tokį ir tokį restoraną dalyvauti bendrame inteli- 

gentijos susirinkime, kuris yra sumanytas kartu pasidžiaugti dėl iškovotos 
konstitucijos. Sunku buvo atsisakyti, mudu su žmona sutikome. |-..] 

Eidamas iš namų, aš pasisakiau savo žmonai, kad vengsiu kištis į kokius 
sumanymus, — jei jie bus padaryti, dėl to, kad mes turime didelę šeimą ir 
jos reikalai pirmiausia man rūpi. Nuėję mes radome priruoštus vakarienei 
stalus. (Žinoma, ir man teko prisidėti vakarienės išlaidas apmokėti.) Prieš 
sėdant už stalų, siūloma išsirinkti susirinkimo pirmininką ir juo rinkti ma- 
ne. Visi ploja, prašo. Netikėtai ištiktas aš nepajėgiau atsisakyti: ir neman- 
dagu, ir koktu atrodė man, lyg norėčiau, kad dar daugiau melstų manęs. 
Sutikau. Buvo prakalbos. Noblesse oblige; kad esu pirmininkas, reikia ir 
man prabilti. Kalbėjau ir aš. Kalbėtojai kelia sumanymą, kad inteligentijai 
reikia sudaryti draugiją, reikia susiburti ir veikti visuomenėje manifesto, 
reiškia konstitucijos, dvasioje, aiškinti jos esmę visuomenėje ir t. t. O jau 
gautas Naujajame Margelane einančio Maskvoje dienraščio Russkije viedo- 
mosti numeris, kuriame buvo išspausdinta „konstitucinės-demokratinės liau- 
dies laisvės partijos“ programa (konstitucionno-demokratičeskaja partija na- 
rodnoj svobody), vėliau trumpai pavadintos „kadetų partija“. Programa ati- 
tiko mūsų susirinkimo dalyvių pažiūras ir įsitikinimus. Aš savo žodyje 
maždaug štai ką kalbėjau. Konstitucija tapo didelėmis pastangomis ir au- 
komis iškovota. Ji turi daug priešininkų, kurie sieks panaikinti konstituciją 
ir jiems lengva bus to pasiekti, nes ir caras yra jų pusėje. Tad reikia, kad 
visur valstybėje, visuose jos punktuose, net ir mažiausiuose ir tolimiau- 
siuose, gyventojai pareikštų savo valią, savo džiaugsmą dėl iškovotos kon- 
stitucijos ir imtų ja naudotis, iškovotas teises vykdyti, konstituciją tvirtinti 
gyvenime. Tokias mintis pareiškęs aš jau negalėjau atsisakyti prisidėti prie 
sumanytos draugijos. Tad ir įsteigėme kadetų partiją. O joje visi dalyviai 
apšaukė mane pirmininku. Tai tau, Jurgi, ir kepurė! Buvau nusistatęs nesi- 
kišti į viešąjį darbą, o įvykių banga iškėlė mane į viršų. |...] 

Mūsų grupė darė savo susirinkimus vakarais. Pirmąjį organizacinį (stei- 
giamąjį) susirinkimą padarėme teismo salėje. Mano santykiai su teismo 
pirmininku buvo tokie geri, kad man paprašius jis leido daryti susirinkimą 
teismo salėje. Kovalevas pats nedalyvavo nei grupėje, nei susirinkime. Or- 
ganizacinis susirinkimas praėjo gana sklandžiai, nors jame buvo ir prieši- 
ninkų, būtent vienas kitas socialdemokratas. Vėliau pirmininkas Kovalevas 

gavo iš vyriausybės pastabų — kaip jis drįso leisti daryti politinį susirinkimą 
teismo salėje, — juk galėjo būti išniekintas caro paveikslas... 

Skaitau „Vilniaus žiniose“ J. Basanavičiaus ir J. Kriaučiūno pasirašytą 
kvietimą susivažiaviman, kuris turįs įvykti Vilniuje lapkričio 21-22 d. (se- 
nuoju kalendoriumi). Džiaugiuos, kad lietuvių susivažiavimas įvyksta ir 
kartu liūstu, kad negaliu dalyvauti jame, negaliu pasiekti jo savo asmeniu. 
Siunčiu sveikinamąją telegramą Jono Kriaučiūno vardu. Ir dabar nežinau, 
ar mano telegrama buvo gauta ir ar ji buvo suvažiavime skaityta. [...| 

Lapkričio mėnesio pabaiga, ar gruodžio pradžia. Aš neturiu datų užsira- 
šęs ir neatsimenu. Didelis streikas eina visoje Rusijoje, ne tik fabrikų darbi- 
ninkai streikuoja, bet, svarbiausia, streikuoja geležinkeliai, paštas, telegrafas. 
Vieną vakarą nuėjau geležinkelio stotin pasidomėti, kas vyksta geležinkely- 
je. Man ten esant, atvyko iš Kokando garvežys su vienu vagonu, kuriame 
važiavo tik streikuojančių organizacijos vyrai, o garvežio priešakyje plevėsa- 
vo raudona vėliava. Šitie streikai, šitie revoliuciniai veiksmai davė Rusijai 
gruodžio 11 d. demokratiškų rinkimų Valstybės Dūmon įstatymą. [...] 

Vieną vakarą, besitęsiančių streikų metu, mūsų grupė turėjo savo posėdį 
Jevtichidijo salėje. Buvo daugiau kaip šimtas žmonių, vyrų ir moterų. Aš 
pirmininkavau susirinkimui. Nakties 11 valanda. Mes baigiame savo susi- 
rinkimą. Tik štai įeina salėn geležinkelio stoties viršininkas ir praneša mums 
gautą iš Taškento telegramą, kurioje buvo pranešama štai kas: buvo prisi- 
dėjęs prie revoliucijos, sustreikavęs batalionas, kuris gyveno kareivinėse, 
esančiose tvirtovėje. O tvirtovėje buvo nemažai šaunamosios medžiagos. 
Sukilusiam batalionui numalšinti buvo pasiųsta kariuomenės dalis, kurios 
vadas ir karininkai apgavo tvirtovėje užsidariusius: šaukė, kad ir jie prisi- 
deda prie sukilimo, vadino brolyčiais ir prašė atidaryti tvirtovės duris ir 
įsileisti. Kuomet sustreikavusieji, atidarę tvirtovės duris, išbėgo išskėsto- 
mis rankomis pasitikti ir apsikabinti su savo draugais kareiviais, šie atiden- 
gė ugnį ir tuo būdu, jėga, numalšino sukilimą. Buvo užmuštų. Toks buvo 
telegramos turinys. Mūsų susirinkimas labai susijaudino dėl tokio klastin- 
go vienos kariuomenės dalies pasielgimo su kita. Pasireiškė didelis pasi- 
piktinimas ta kraujinga klasta. Buvo nusistatoma eiti miestan, surasti popą 
(šventiką), vestis jį cerkvėn ir laikyti žuvusiųjų pamaldas. Man pavyko 
nuraminti susirinkimą ir nedaryti naktį triukšmo mieste, neiti cerkvėn. 

Tačiau, nuraminus ir atkalbinus nuo vienų veiksmų, man teko eiti kom- 
promisan ir sutikti kita ką padaryti. Buvo nutarta pasiųsti užuojautos nu- 
kentėjusiai kariuomenės daliai ir papeikimo klastingai šaudžiusiai savo drau- 
gus telegramą. Man, kaip pirmininkui, teko pasirašyti šitą telegramą. Ji 
geležinkelio stoties viršininko tapo pasiųsta pasauliui su streikuojančių ge- 
ležinkeliečių ir paštininkų pagalba. Ta telegrama padarė mano pavardę ži- 
nomą streikuojančių vadovybei ir nuo jos paskelbimo buvo siunčiamos 
man tos telegramos, kurios buvo siuntinėjamos po Rusiją. Taip buvo dar 
kelias „dienas, iki tęsėsi streikas. [...] 

Mano pasirašytoji telegrama buvo savo turiniu nusikalstamasis veiksmas. 
Jos vienas egzempliorius buvo prokuroro Kgajevskio gautas. Prokuroras tuo- 
jau surašė pranešimą Taškento teismo rūmų prokurorui, o šis teisingumo 
ministrui, visai apeidami teismo rūmų pirmininką — mano tiesioginį aukš- 
čiausiąjį vietos viršininką, kuris man simpatizavo. Teisingumo ministras Aki- 
movas su telegramos tekstu nuvyko pas carą ir šio įsakymu 1906 metų sausio 
21 d. (senuoju kalendoriumi) aš tapau atleistas iš tarnybos. Aš jau įkėliau 
koją į 1906 metus. Grįšiu dar į 1905 metus. Pradėjus atslūgti revoliucinei 
bangai, mes, Naujojo Margelano teisininkai, kurie buvo įstoję į kadetų par- 
tiją, išėjome iš jos dėl to, kad teisėjui negalima būti partijos žmogumi... |...) 

Dabar Lietuvoje tautinis diktatūrinis režimas verčia teisėjus įsirašyti į 
tautininkų partiją. Tai yra netikęs teisėjams dalykas. [...] 

Sekmadienio priešpietį atėjo pas mane Naujojo Margelano teismo pirmi- 
ninkas Kovalevas. Nepaprastas ir nelauktas atsilankymas sukėlė man mintį, 
kad jie ateina negerą naujieną nešdamas. Ir neapsirikau. Kovalevas pranešė, 
kad gautas įsakymas apie mano atleidimą iš tarnybos, man neprašant. [...] 

Aš ūmai padaviau prašymą, kad teismas priimtų mane į prisiekusių 
advokatų skaičių. Prokuroras ... prieštaravo, esą tokį politinį nusikaltėlį. 
caro išvarytą iš tarnybos, negalima priimti prisiekusiu advokatu. Teismas 
buvo už mano priėmimą, bet pabūgo ir nedavė nutarimo. [Teismo pir- 
mininkas] tuojau parašė ... Petrapilin, ar teisingumo ministras nėra prie- 
šingas, kad aš būčiau prisiekęs advokatas, [iš ten] ... atrašė, kad teisingu- 
mo ministras nemato kliūčių stoti man į prisiekusių advokatų skaičių, 
net stebisi teismo abejojimu dėl mano teisės būti prisiekusiu advokatu. 
Tapau priimtas. [...] 

Kokando pirkliai europiečiai, Lodzės ir Maskvos manufaktūros fabrikų at- 
stovai, per savo delegatą, atsilankiusį pas mane, pasiūlė man, išvarius mane iš 
tarnybos, penkis tūkstančius rublių, kad turėčiau iš ko pradžioje gyventi ir 
išlaikyti šeimą. Aš padėkojau už jų gerą širdį, bet neėmiau pinigų, pareikšda- 
mas, jog tikiuosi uždirbsiąs pragyvenimui, pradžiai šiek tiek turiu savo lėšų. 
Turėjau susitaupęs apie 2000 rublių. Aš nusistačiau grįžti Lietuvon. Mano 
planas išsitarnauti nors pensijos pusę sudužo. Drugys mano sveikatą graužia, 
taip pat ir vaikų. Be to, man rūpi ir tautos reikalai. Tačiau aš negalėjau tuojau 
važiuoti, dėl to, kad reikėjo laukti mokslo metų pabaigos gimnazijoje, nes 
mano vyresnysis sūnus buvo I klasėje, o antrasis, Jonukas — prirengiamojoje. 
Pasibaigus mokslo metams tuoj važiuoti negalima dėl didelių vasarą šiame 
krašte karščių, kurie labai kankintų mus vagone. Mudu su žmona nutarėme 
išvažiuoti iš Naujojo Margelano rugpjūčio mėnesio pabaigoje. Tad Naujaja- 
me Margelane aš advokatu dirbau apie šešis mėnesius. 

Kai buvo renkami atstovai pirmon Valstybės Dūmon, Turkestanui dar ne- 
buvo išleistas rinkimų įstatymas. Tas įstatymas tapo išleistas, jau Valstybės 
Dūmai besirenkant. Prasidėjo rinkimų agitacija. Kiekvienos srities, tad ir 
Ferganos, rusai gyventojai, prie kurių buvo priskaitomi visi ne aborigenai, 
turėjo teisę rinkti vieną atstovą. Ferganos inteligentija iškėlė mano kandida- 
tūrą. Teko man dalyvauti rinkimų agitacijoje. Prieš mane agitavo socialde- 
mokratai. Agitacijos neteko baigti dėl to, kad tapo paleista pirmoji Dūma. O 
aš labai norėjau sugrįžti Lietuvon, turėdamas Valstybės Dūmos nario vardą. 
Galbūt mano noras būtų likęs tik noru, kad ir nebūtų buvusi Dūma paleista 
ir būtų įvykę rinkimai, nes į antrą Dūmą Fergana išrinko socialdemokratą 
Nalivkiną, seną žmogų, buvusį Ferganos vicegubernatorių. Nors aš dėl išva- 
rymo iš tarnybos ir to priežasties buvau įgijęs populiarumo, bet socialde- 
mokratai gal būtų nugalėję mano kandidatūrą. [...] 

Atėjo rugpjūčio mėnuo. Mes rengiamės apleisti Naująjį Margelaną ir grįž- 
ti Lietuvon. Vietos inteligentija labai gražiai ir širdingai atsisveikino su mu- 
mis. Buvo iškilmingi pietūs; gavau auksinį laikrodį su mano rusiškais inicia- 
lais ir gražiu užrašu viduryje, gavau daugelio asmenų pasirašytą adresą. [...] 

Orenburge atsisveikinu su Azija, kurioje teko gyventi 13 su viršum me- 
tų. Ne pro šalį bus pastebėti tokią mano gyvenime keistenybę — kiekvie- 
noje valstybinės tarnybos rūšyje man teko išbūti apie trejus metus |...]. 

Vilnius. Besiartinant prie Lietuvos širdis smarkiau pradėjo plakti, besitikint 
kas kartą pamatyti tuos žmones ir vietas, kurių ji buvo taip labai išsiilgusi. 
Važinėju aš geležinkeliu jau 30 metų ir kaip tada, kada dar man mažam tek- 
davo keliauti juo, taip ir paskiau, ir dabar lietuviai mažai važinėja traukiniais. 
Žinoma, geležinkelis reikalingas labiausiai pirkliams ir fabrikantams, kurių 
tarp lietuvių beveik nėra. Užtat važinėjant per Lietuvą ir matai, kad daugu- 
mas keleivių tai žydai, kurių rankose kapitalai, prekystė ir pramonė. [...] 

Lietuviai geležinkeliu važinėja tiktai į teismus, į bažnyčias ir šventas vie- 
tas. Paskutiniais metais apvaikščiojant jubiliejų maldininkai susitardami kuo- 
pomis samdė sau prekinius vagonus ir lankė Vilniaus Aušros Vartų mal- 
dyklą. Papratusių viską kiekvienas sau skyrium daryti, tai geras ženklas — 
ar nepradėsime mes tvirčiau susiprasti, kad suvienytomis rankomis daug 
ką gera galėtume padaryti, o paskui ir įvykdyti tą susipratimą. Tame dalyke 
kai kur dar užtikau gerų faktų. Vienoje vietoje keli piliečiai susitarę įtaisė 
garinę dirbtuvę lentoms pjauti, kitoje vietoje du ar trys iš vieno vėjo ma- 
lūną įtaisė, ten, girdėt, kurioje krautuvę uždėjo. Vienykimės, vienykimės, 
broliai, o daug rasime veikimo savo mielam krašte, nereiks pačiam stip- 
riausiam jaunimui bėgti į svetimas šalis. O dabar dėlei vienybės stokos mes 
suvisai silpni esame ir toliau save silpniname už maža ką besitąsydami po 
teismus. [...] 

Atsilankęs Varšuvoj ir Vilniuj girdėjau ten ir ten lietuvius norinčius lab- 
daringą draugovę įtaisyti. Dabar iš „Vilniaus žinių“ matau Vilniuje tą lie- 
tuvių norą įvykusį, o apie Varšuvos labdaros lietuvių draugiją nieko negir- 
dėti. Varšuviečiai pasakojo, ten esą gana didelis lietuvių spiečius, tik dau- 
gelis iš jų apsivedė su lenkėmis ir per tai [susikūrė] šeimynos lenkiškos. 
Tokiems mūsų broliams, padauginusiems svetimą tautą, priderėtų nors 
šiuo tuo ir savo žemei atsilyginti. Susitvėrę draugovę, skaitydami savo 
laikraščius, ... saviškius jie prilaikytų nuo pražūties... Kaip kariuomenėj 
atsparumas priguli nuo jos dvasios, tai labiau aprūpinimas kitų visokių 
tautos reikalų priguli atskirų ypatų dvasiai ir nuo jų supratimo savo dvasiš- 
kų poreikių ir anų pildymo. Prigulėtų visgi atsiminti esą savo kraštui kal- 
tais, o pripažinus kaltais kuo nors atsilyginti. Visur, kur man teko apsilan- 
kyti ir su kuom teko kalbėti, vien skundai dėl sunkių metų ir neužderėji- 

Vasaros [Lietuvoje] 1902 ir 1903 metų buvo suvis blogos, o 1904 m. 
truputį geresnė, bet vis ne tokia, kad galima būtų žmonėms atsitaisyti nuo 
neužderėjimų tų dvejų metų. O prie to darbininkų stoka. Ne viename 
Suvalkų kaime man metėsi į akis tai, kad bažnyčioje šventą dieną labai 
mažai suaugusių vyrų, daugiausia tiktai seniai, piemenukai ir pusbernukai. 
Patys tie darbininkai arba kariuomenėn paimti, arba Amerikon išėję. 

Linksma buvo sužinoti, kad daugelyje Suvalkų parapijų žmonės, kunigų 
kalbinami, prisižadėjo negerti svaiginančių gėrimų, ypač degtinės, ir tvir- 
tai pildė tą savo prisižadėjimą. Būtų gerai, kad ir visur Lietuvoje kunigai, 
naudodamiesi savo žmonėms įtaka, prikalbintų parapijiečius prie blaivy- 
bės. Girtuoklystė — viena didžiausių mus kankinančių ydų. Prienų ir Bal- 
bieriškio žydeliai tuomet, kada dar nebuvo užvestas „monopolis“ ir tuose 
miesteliuose buvo pilna karčemų, išsirūpinę leidimą ir užvedė paprotį to- 
kį, kad ten kiekvienas prekymetis (jomarkas) turi dar pajomarkį, tikrasis 
prekymetis vis lyg nepasiseka, ir apgarsina po savaitės kitą prekymetį. Pa- 
prieniškiai ir plukdo savo skatikėlius žydų stikleliuose. 

Nors dabar mažiau karčemų, bet norintiems lengva rasti kur prisigerti. 
Jei kas nepasigers, tai atlankydamas miestą vis šiokį tokį pelną ir gyven- 
tojams duos. Užtat tas paprotys ir dabar ten laikosi. Daugelis lanko tuos 
pačius prekymečius be jokio reikalo, tiktai pagal paprotį ir norą pasivie- 
šėti su pažįstamais. Tokie nereikalingi prekymečiai prie daugelio vasaros 
darbymečio, laike atlaidų, atima iš žmonių daug darbo dienų. Kai kurio- 
se parapijose maldingi žmonės užlaiko ne tik savo bažnyčios atlaidus, bet 
ir kitų. [-..] 

Dėl ko lietuvių inteligentų mažai gyvena savo krašte, ypač kaimuose? 
Jau kelissyk buvo apsvarstomas „Vilniaus žiniose“ ir šitas klausimas. Dėl jo 
didelės svarbos, tikėjausi, ir mano balsas būsiąs išklausytas, priimtas. Man 
rodosi, visi, kurie jau išreiškė tame dalyke savo nuomonę, nenorėjo arba 
lyg drovėjosi aiškiai ir tiesiai parodyti didžiausią ir tikriausią priežastį mūsų 
inteligentų išeivystės iš savo krašto, nors kai kurie iš jų, teisybė, jau gana 
arti buvo priėję prie jos. Iki šiam laikui lietuviai tiktai ūkininkai, visi kiti 
mūsų krašto luomai, bajorai ir kiti dvarų savininkai, pirkliai, fabrikantai ir 
matininkai, visi jie prie lietuvių save nepriskaito ir lietuvių laimė jiems 
nerūpi. Taigi ir mūsų inteligentija kyla tiktai iš ūkininkų. Ar daug gi rasite 

tarp ūkininkų tokių, kurie, daug skatikų išleidę savo vaiko mokslui, paskui 
dar galėtų jį grąžinti namon ūkio vesti? Beveik nė vieno. [...] 

Dabar apie advokatus. Vienas duoda sukalbėtą nuošimtį nuo savo už- 
darbio kanceliarijos raštininkams, kurie jam atsiunčia klientus. Kitas mieste 
laiko ant ulyčių ir po užvažiuojamąsias vietas tam tikrus klientų gaudyto- 
jus, kuriems už tai moka algą. Trečias kiekvienoje byloje, nors ir aiškiai 
neteisingoje, prižada viską laimėti, nors ir nedidelėje byloje prigąsdina, 
kad sunkūs darbai byloje esą, bet jei daugiau užmokėsi, tai vis išgelbės. 
Mūsų broliai, ar daktarai, ar juristai, bjaurisi tokių nedoroviškų kelių pri- 
traukimo sau klientų ir padidinimo sau uždarbio. Tūlas iš jų bijosi, kad 
neturėdamas iš ko gyventi kurį laiką be užtektino uždarbio, iki doru keliu 
neišdirbs sau geros nuomonės, turi šalintis iš Lietuvos ir ieškoti vietų su 
algomis, kurių savo krašte negali gauti. Juo didesnė garbė tiems mūsiš- 
kiams, kurie nežiūri visų tų kliūčių, apsigyvena ir gyvena savo krašte. 
Jeigu tik gali išlaikyti metus kitus iš pradžios, toliau jau kasdien lengviau 
padėjimas jų eina lengvyn, savo dora ir išmintimi priverčia visuomenę 
vertinti juos. Dar daugiau tokių, kuriems sunku iš sykio stoti į eilę kovoje 
už būvį; o iš pradžių išsikėlus iš savo krašto atsiranda paskui daug kitų 
priežasčių, trukdančių jiems sugrįžimą namon. Žodžiu kalbant, silpnu- 
mas, neturtingumas neduoda daugeliui iš mūsų inteligentų apsigyventi 
Lietuvoje. Žinoma, aš čion kalbu apie tuos iš jų, kurių širdyse dega savo 
krašto ir brolių meilė, kurie supranta reikalingumą inteligentų apsigyve- 
nimo savo krašte ir kurie to negali padaryti. Aš nekalbu apie tuos, ku- 
riems viskas tai nerūpi ir kuriems rūpi tik savo ypatiškas geresnis medžia- 
giškas padėjimas. Toliau mums nėra apie ką kalbėti, nes iki jų mūsų balsas 
neprieis, o jeigu prieitų, tai būtų tik išgirstas. Tiems gi, kurie norėtų savo 
krašte apsigyventi, bet negali, vienos tik iškalbos, būk jie išsikėlę tik bal- 
tos duonos ieškoti, ir tos kalbos vargu ar teisingos. Balta duona čion vadi- 
nama lengvas ir geras gyvenimas. Juk Lietuvoje daug svetimtaučių gyven- 
dami daktarais ir advokatais pralobsta, tai kokie būtų neišmintingi mūsų 
broliai ir neapsigyventų, o keltųsi ten, kur nenori, ieškoti to, ką Lietuvoje 
svetimtaučiai randa. Argi jau taip daug svetimuose kraštuose tų mūsų 
brolių, smagiai ir lengvai gyvenančių, ar ne kruvinu prakaitu jie ten už- 
dirba sau duonos kąsnį, kuris jiems ten dar neskanus, nekaip likusiems 

Lietuvoje, kur ta juoda duona sveika ir gardi pirmiausia jau dėl to, kad į ją 
neprimaišytas jausmo kartumas. [...| 

„Aušros“ 1884 m. 7-8 numeryje buvo paduotas toks lietuvių skaičius 
Rusijos sienose, paimtas iš „Vilniaus kalendoriaus“: Vilniaus sritis — 548000; 
Kauno — 1095000; Gardino — 308100; Minsko — 54000; Mogiliovo — 1215; 
Vitebsko — 300; Suvalkų — 413666; iš viso — 2420281. Kitose šalyse — 
247500; iš viso 2667481. „Vilniaus žinių“ 85 numeryje paduotas iš Pravi- 
telstvennyj viestnik — 1210500 lietuvių ir 448032 žemaičiai, iš viso — 1658532. 
Gi Staniševskis lenkiškame laikraštyje skaito abelnai lietuvių su žemaičiais 
dar mažiau — 1627000. „Vilniaus žinios“, paduodamos valdžios skaitiklių, 
vienkart užtėmijo, kad pagal vyskupysčių žinias lietuvių esą 2685000. Man 
suskaičius tuos skaičius palei vienas kitą, šiurpuliai perėjo mane. Kas tai, ar 
mums gamtos lemta išnykti iš šito pasaulio, kaip nyksta Amerikos indėnai 
ir Tolimosios Šiaurės gyventojai? Jeigu tikėtum valdžios skaičiumi, tai per 
dvidešimtį metų mūsų mažiau pasidarė vienu milijonu žmonių; kad ir vys- 
kupysčių skaičius priimtume, tai visgi mūsų priaugo taip mažai nuo 1884 
metų, kad tai rodytų mus nykstant. Tačiau kiekvienas iš tikrojo gyvenimo 
turime kitokias žinias: visų lietuvių šeimynos gana skaitlingos, mažai tera- 
site šeimynų. kur būtų 2 ar 3 vaikai, o bevaikių suvis nedaug; daugumas 
šeimynų turi po kelis vaikus. Dabar gi mūsų skaičius visgi mažinasi? 

1894 metais buvo žmonių surašymas ir reikėtų tikėtis turėti tikras žinias, 
kiek mūsų yra. Bet iš gyvenimo atsitikimų taip pat žinome, kad tokių žinių 
tas sąrašas negalėjo duoti. Pirma, mūsų daugumas nemoka rašyti ir negalė- 
jo patys įrašyti paduotų klausimų atsakymus; įrašė tam tikri žmonės, tarp 
kurių nemažai buvo tokių, kuriems malonu buvo sumažinti lietuvių skai- 
čių ir tą savo norą jiems lengva buvo išpildyti. Bet dar daugiau sumažino- 
me savo skaičių mes patys: dar ir dabar nemažai lietuvių vadina save „pa- 
liokais“, nesuprasdami, ką tas žodis reiškia ir lygindami jį prie kataliko; 
nemažai tokių, kurie supranta skirtumą tarp lietuvių ir lenkų, bet laiko 
save lenkais. Parinkite tik tas neskaitlingas žinias, kurios tilpo į „Vilniaus 
žinias“, apie ištautėjusias lietuvių vietas ir apie ištautėjusius mūsų brolius, 
ir surašysite ilgą mūsų lietuvių negyvųjų sąrašą. Kaip blogoje dirvoje vie- 
toje rugių užauga dirsių, taip pat mus daug kur vietoj lietuvių privysta 
svetimtaučių. Kaimynai, taip sakant, tunka mūsų krauju: kur kas vienam 

krašte virstam į vokiečius, kitam į latvius, trečiam į baltarusius, o į lenkus 
tai visur, net pačiame Lietuvos viduryje. Kad ir kaip gintųsi mūsų dvasi- 
ninkija, bet savo širdyje turi prisipažinti esanti kalta sykiu su bajorija dėl 
platinimo pas mus lenkystės. Ant lenkų ir kitų kaimynų mums nėra už ką 
pykti, jeigu mes išsižadame savo tautybės, tikrai ir mums patiktų, jeigu kiti 
svetimtaučiai virstų į lietuvius; bet patys sau privalome išsiaiškinti mūsų 
nuodėmės visą gilumą, idant sąžiningi, dori lietuviai mestų mūsų brangi- 
namus žmogaus dalykus, įveikdami mus gautų galą. Tarptautiniuose relik- 
tuose žmonės elgiasi ne pagal Kristaus mokslą ir artimo meilę, nors vadi- 
nasi krikščionimis, bet pagal tai, kaip juos veda naudos ieškojimas. Galin- 
gos valstybės su galingomis kitaip apsieina, nei su silpnomis; su skaitlin- 
gesnėmis ir stipriomis tautomis kitaip, geriau nei su silpnesnėmis. Kiti 
pasaulio atsitikimai tvirtina tai, bet nėra ko ieškoti pavyzdžio kitur, nes ant 
savęs tai gerai patyrėme. Paskutinis lenkmetis buvo lenkų darbas Lietuvo- 
je. Tikrai lenkuojantieji, dalis, prisidėjo prie jo, liaudis neprisidėjo. Tačiau 
lietuviai buvo kur kas aštriau nubausti nei lenkai. Teisybė, negalima sakyti, 
kad tai būtų bausmės už nusidėjimus jiems uždėtos. Tai buvo sudaryta 
Muravjovo visa mūsų aprusinimo programa. Beveik prieš dvidešimt metų 
Vilniuje buvo išleistos dvi knygos. Ten galima rasti tokią žinomo Murav- 
jovo apie mus nuomonę; lietuviai esą menka tauta, užtenka tik smarkiau su 
jais apsieiti, tai jie greit visi būsią rusais. Pagal šitą nuomonę su mumis ir 
elgtasi kelias dešimtis metų. Nuo jos nenorima ir dabar suvis atsisakyti, ką 
liudija palengvinimai, duoti lenkams ir lietuviams. Bet nežiūrint visų mė- 
ginimų mus surusinti, mes tebegyvuojame, nors ir susilpnėję dauguma, 
bet sustiprėję dvasia. Nedaug iš mūsų išvirto į rusus, o daug į lenkus, to tik 
dalyvė valdžia. Užtat nėra ką stebėtis, jeigu lenkai nelinksmai sutiko spau- 
dos mums sugrąžinimą. Taigi dabar, virtus kitiems laikams, pridera mums 
susiprasti ir nekaltinant kitų dėl mūsų ištautėjimo, patiems sau išsiaiškinti 
visą nepadorumą tų, kurie tampa išgamomis ir išsižada savo tėvų ir gimi- 
nių. Kiekvienas lietuvis, kuris virsta kitataučiu, silpnina savo tautą ir tokiu 
būdu prisideda prie visokių nuskriaudimų, kuriuos jai kiti daro dėl jos 
silpnumo. Skriausti susilpusią savo motiną, tai nežmoniškas darbas! 
Liaudis ginasi nuo pražūties; ji užlaiko savo kalbą ir papročius ir tik pa- 
kraščiais, per ilgus laikus neturėdami jokios užuovėjos, nyko nuo šiurkščių 

vėjų. Dabar virto kiti laikai. Prie liaudies prisideda jos apsišvietę sūnūs 
visokio luomo ir padėjimo; ne tik svietiški, bet ir kunigija, kuri ilgą laiką 
buvo dirbusi lietuvių sulenkinimą. Tiktai negirdėt dar prabundant mieste- 
lėnų ir bajorijos. [...] 


1906 metai. Aš —Lietuvoje. 

Kaunan mes parvažiavome rugsėjo 6 (19) d. apie 6 val. po pietų. Gele- 
žinkelio stoty mūsų laukė mano uošvis Juozas Marcinkevičius. Kaip jau 
anksčiau buvau pažymėjęs, aš laiškais priprašiau, kad mano žmonos tėvai 
gyventų Kaune kartu su mumis. Jie sutiko ir nusamdė butą: tas butas, kuris 
buvo nusamdytas visiems metams, medinis atskiras Ulinskių namelis, — 
kuris dabar neseniai tapo nugriautas, o stovėjo S. Daukanto g. prieš „Metro- 
polį“, — buvo iki Mykolinių užimtas; tad dviem mėnesiams buvo pasam- 
dytas butas namuose greta Soboro. [...] | 

Mums gyvenant Turkestane teko kelis kartus daryti ilgas sunkias kelio- 
nes, kai iš ten lankėme Lietuvą. Tokia pat sunki kelionė buvo ši paskutinė. 
Ir aš išlipęs Kauno stoty iš vagono pasakiau sau: „Dabar gana daugiau tokių 
kelionių“; man lengva pasidarė širdyje, — kad mes savo tėvynėje pastoviai 
gyvensime. 

Grįždamas tėvynėn aš iš anksto žinojau, kad mano, kaip advokato, praktika 
„ bus visiškai kitokia uždarbio atžvilgiu nei toji, kurią turėjau Naujajame Mar- 
gelane. Ten aš turėjau stambias bylas, gerai apmokamas ir lengvas dirbti dėl 
to, kad ginamos teisės buvo paremtos raštais: įkeitimo aktais, vekseliais ir kt. 
Lietuvoje aš turėsiu, — kai praktikos įsigysiu, — sunkias bylas, mažai pelnin- 
gas, bet sunkias dirbti, dėl to, kad klientai bus daugiausia lietuviai valstiečiai, 
kurie raštų beveik neturi savo teisėms įrodyti ir kurie nesugeba trumpai ir 
aiškiai savo ginčą dėl teisės išaiškinti. Lietuvos turtingieji žmonės: pirkliai 
žydai ir žemvaldžiai lenkai turi savųjų tautų advokatus. [...] 

Apsigyvenęs Kaune, aš radau šiokią tokią lietuvių visuomenę; tikriau 
sakant, lietuvių apgyventos teritorijos centre Kaune buvo maža lietuvių 
kolonija, kurios visuomeninis gyvenimas jau buvo užsimezgęs. Kolonijos 
priešakyje buvo inteligentai: a) prisiekę advokatai M. Lozoraitis, S. Raila ir 
K. Samajauskas; prisiekusio advokato padėjėjas V. Stašinskis ir privatinis 
advokatas A. Liorentas; gydytojai — Rokas Šliūpas ir Juozas Stonkus; moky- 

tojai — emeritas Tomas Žilinskas, Juozas Vokietaitis, E Damijonaitis, Urbo- 
nas ir kiti; skaitlingiausioji inteligentijos dalis buvo kunigai — A. Dambraus- 
kas (Jakštas), ]. Maironis-Maculevičius, K. Olšauskis, Žadeikis, Pronskietis, 
Lumbis, J. Bikinas (Dumbrė) ir kiti; miesto valdybos tarnautojas K. Cemno- 
lonskis, pirklys K. Račkauskas, Vaitkevičiai (vyras ir žmona). Jau veikė kelios 
lietuvių kultūrinės draugijos — Šv. Kazimiero katalikiškiems spaudiniams 
leisti; draugija „Saulė“ mokykloms steigti ir išlaikyti; „Daina“ — dainai, mu- 
zikai ir teatrui ugdyti; Šv. Zitos tarnaičių profesinė draugija ir Šv. Juozapo 
darbininkų profesinė draugija. Kadangi pastarosios dvi — grynai profesinės, 
o Šv. Kazimiero — tikybinė draugija, tai aš negalėjau stoti į jas nariu ir įsira- 
šiau nariu „Dainos“ ir „Saulės“ draugijų. Nors pastaroji buvo kunigų steigta 
ir vedama, bet švietimas yra bendras visų žmonių reikalas, tai aš radau būti- 
no reikalo prisidėti prie „Saulės“ veikimo. Aš greit susipažinau su aukščiau 
išvardytais asmenimis. Tokiu būdu gana ūmiu laiku įsitraukiau į Kauno lie- 
tuvių visuomeninį gyvenimą. Savaime suprantama, kad advokatiškos prakti- 
kos aš šiais metais Kaune neturėjau. Gana greit pradėta rūpintis rinkimais 
antron valstybės Dūmon. [...] iš „Vilniaus žinių“ žinojau, kad lietuviai ir 
žydai susitarė eiti išvien; Kauno gubernija turėjo teisę rinkti 6 atstovus, iš jų 
lietuvių ir žydų susitarimu vienas turi būti žydas, o penki lietuviai. [...] 
Artinantis rinkimams į 2-ąją Dūmą, lenkai dvarininkai pirmieji mėgino 
tartis su lietuviais. Lenkai turėjo nuolatinį gubernijos komitetą rinkimams 
ruošti, lietuviai neturėjo tokio komiteto. Kauno lietuvių inteligentija, ku- 
nigams sumanius ir pasiūlius, susirinko ir iš savo tarpo išrinko komitetą 
rinkimams ruošti; konkrečiau kalbant, pasitarimams su lenkais ir žydais ir 
susitarimui su kuom nors iš jų daryti. Į tą komitetą patekau ir aš. Pasitari- 
mui su lenkais buvome susiėję dr. Roko Šliūpo bute. Iš lenkų pusės buvo 
Tadas Daugirdas, Kognovickis ir trečias, kurio dabar neatsimenu. Iš lietu- 
vių pusės buvome R. Šliūpas, aš ir, rodosi, dr. Jonas Stonkus. Pasitarimas 
parodė, kad mes negalime susitarti su lenkais. Smulkmenų aš neatsimenu, 
bet lenkams pasirodė nepriimtinos dvi mūsų pastatytos sąlygos: a) vienas 
atstovas turi būti žydas ir b) iš dvarininkų tarpo turi būti išrinktas lietuviš- 
kos orientacijos asmuo. Tad daugiau neteko mums su lenkais tartis. 
Pirmas su žydų komitetu mūsų pasitarimas buvo mano bute. Iš žydų pusės 
dalyvavo: prisiekęs advokatas Abramsonas, Gr. Volfas ir, rodosi, daktaras Ver- 

blovskis. Iš mūsų pusės tie patys, kurie aukščiau išvardyti. Su žydais šį kartą 
buvo tik pradėtas pasitarimas, gi kitais kartais man neteko dalyvauti. [...] Iš 
dr. R. Šliūpo teko išgirsti buvusį karštesnį ginčą: daktaras Verblovskis pasa- 
kęs: Nu, čto, vi dumajete zastavit nas učitsa govorit po litovski? (na ką, jūs 
manote priversią mus mokytis lietuviškai kalbėti). R. Šliūpas atsakęs: Nu, 
i zastavim (na, ir priversime). [...] 

Kaip jau buvau pareiškęs, aš negalėjau dalyvauti rinkimų Valstybės Dū- 
mon rengime Kaune iki galo. Štai kodėl. Man, kaip ilgai Lietuvoje negyve- 
nusiam ir neveikusiam, visai netikėtai kilo sumanymas, kad aš kelčiau savo 
kandidatūrą Suvalkų gubernijoje. Šitą sumanymą man pranešė mano švoge- 
ris Simanas Alianskas, kurio prašė Skriaudžių klebonas kun. Bliudžius pasa- 
kyti man, kad aš kandidataučiau ir kad esą Suvalkijos lietuviai rinksią mane 
Valstybės Dūmos nariu. Aš dar nebuvau perleidęs savo tėviškės įpėdiniškos 
dalies, — reiškia, turėjau teisę į apie 3 margus žemės, tad turėjau ir pasyvią, ir 
aktyvią rinkimų teisę tarp mažažemių. Aš sutikau ir prašiau švogerį pranešti 
kun. Bliudžiui, kad sutinku būti renkamas. Ir štai kunigų leidžiamas Seinuo- 
se savaitinis laikraštis „Šaltinis“ ėmė remti A. Bulotos ir mano kandidatūras. 
Man teko rinkimų reikalais važinėti į Marijampolės apskritį formalumams 
sutvarkyti. Man neteko užsiimti agitacija. [...] Buvo prekybinis lietuvių koo- 
peratyvas „Nemunas“, į kurį tuoj įstojau. [...] 


1907 metai. Valstybės Dūma šaukiama susirinkti pirman posėdin vasa- 
rio mėn. 20 d. Aš priklausau mažažemių rinkikų skaičiun. Jų rinkimai — 
trijų laipsnių: a) kiekvienas valsčius renka du asmenis į apskrities susirinki- 
mą; b) šie valsčių mažažemių išrinktieji, susivažiavę apskrities mieste, tei- 
sėjui pirmininkaujant renka du rinkikus į gubernijos „rinkikų“ suvažiavi- 
mą ir €) šis gubernijos rinkikų suvažiavimas, į kurį atvyksta didžiažemių ir 
miestų „rinkikai“, bendrame posėdyje turi išrinkti du Valstybės Dūmos 
narius nuo visų Suvalkų gubernijos gyventojų. Mano cenzas, apie 3 žemės 
margai, yra mano tėviškėje, Leskavos kaime, Gudelių valsčiuje, valsčiaus 
raštinė yra Ąžuolų Būdoje. Prie mažažemių priklauso mano švogeris Si- 
manas Alianskas, kuris turi apie 18 margų Pašiekštupio kaime. Aš nuvykau 
iš Kauno pas Alianskus. Pas juos pernakvojau ir gražios, labai šaltos dienos 
rytą mudu su Aliansku rogutėmis nuvažiavome į Ąžuolų Būdą. Balsuotojų 

susirinko gal apie 100 su viršum asmenų. Buvo ir priešingų man balsų, bet į 
apskrities suvažiavimą tapome išrinkti mudu su Aliansku, kuris turėjo daug 
pažįstamų ir bičiulių tarp balsuotojų. Paskirtą dieną mudu nuvažiavome Ma- 
rijampolėn ir apsistojome ne viešbutyje, bet paprastoje arbatinėje, kurioje 
radome daugiau rinkikų apsistojusių. Paskirtą valandą nuėjome į taikos tei- 
sėjų suvažiavimo salę (sjezd mirovich sudej), kur turėjo įvykti rinkimai. Prieš 
rinkimus į salę atėjo kunigas Motiejus Gustaitis, su kuriuo čia pirmą kartą aš 
susipažinau ir kuris, kaip jau buvau girdėjęs, eina priešakyje tų, kas agituoja 
už mane ir už A. Bulotą. Kun. Gustaitis, truputį pasikalbėjęs su balsuotojais, 
tuoj išėjo. Rinkimai sklandžiai praėjo. Į Suvalkus tapome išrinkti aš ir vienas 
asmuo iš Veiverių. Alianskis nenorėjo važiuot į Suvalkus. Galop atėjo laikas 
man vykti į Suvalkus. Važiavau iš Kauno geležinkeliu. Suvalkuose buvo prieš 
renkamieji pasitarimai. Tarp rinkikų buvo 2 ar 3 žydai, jie ėjo išvien su 
lietuviais, bet pasitarimuose Vilkaviškio m. rinkikas karštai kalbėjo už kultū- 
rinę žydų autonomiją. Pasitarimas su lenkų atstovais įvyko teismo hipotekos 
skyriaus sekretoriaus lietuvio, mano draugo iš pradžios mokyklos laikų Šuns- 
kuose — Jono Kasakaičio bute. Su lenkais susitarti negalėjome. Pagrindinis 
klausimas, kuris mus visai išskyrė, buvo Suvalkų gubernijos būsimas liki- 
mas. Mes reiškėme pretenzijas, kad Suvalkija turi priklausyti autonominei 
Lietuvai, o lenkai, advokato Gustavo Zablockio asmenyje, pareiškė, kad jie 
laikytų tai ketvirtu Lenkijos padalinimu. [...] 

Rinkikai paskirtą dieną susiėjome į Suvalkų apygardos teismo salę, nes ten 
buvo administracijos paskirta rinkimams vieta. Tiek rinkimų vietą, tiek ir 
jiems vesti asmenį paskyrė gubernatorius. Rinkimams vesti buvo paskirtas 
dvarininkas Sulkovkis, lenkas, dvarininkų kreditinės bendrovės Suvalkų sky- 
riaus direkcijos narys. Atidarydamas rinkimų posėdį, Sulkovskis pasakė Ilen- 
kų kalba prakalbą, kurią pradėjo šiais žodžiais: My zebrali sie tu, na tej polskiej 
ziemi (mes susirinkome čia, šioje lenkų žemėje). Tie žodžiai kaip yla įdūrė 
man į širdį. Bet aš nesuprotestavau, laukiau, kad užprotestuos arba J. Basana- 
vičius, kaip mūsų patriarchas, arba Andrius Bulota, kurį laikraščiai piešė kaip 
drąsų kovotoją dėl teisių. Tačiau niekas iš mūsų nieko nepasakė į Sulkovskio 
kalbą. Pasirodėme tautiniu atžvilgiu ištižėliai. Lenkas neturėjo teisės lenkiš- 
kai kalbėti dėl to, kad rinkikų dauguma buvo lietuviai, ir 2) jis neturėjo 
teisės skelbti Suvalkus „lenkų žeme“, nors administraciškai Suvalkų guber- 

nija buvo priskirta prie 10 lenkų karalystės gubernijų. Prieš renkamuose 
pasitarimuose buvo sutarta rinkti mudu su A. Bulota ir rinkimai sklandžiai, 
greit buvo atlikti. Lenkų 12 už mus nebalsavo. |... 

Išrinkti Valstybės Dūmos nariais nuo Suvalkų gubernijos, mudu su An- 
drium Bulota, man pasiūlius, nuėjome daryti vizitą gubernatoriui. Beei- 
nant mudviem, A. Bulota ėmė peikti tą rusų politinę partiją, prie kurios 
prisišlieti aš buvau nusistatąs, būtent konstitucinių demokratų, arba trum- 
piau — kadetų. Man p. Bulotos pasielgimas atrodė labai netaktiškas: mudu 
ką tik susipažinome, be to, einame gatve kaip draugai, o ne mitinge veda- 
me ginčą. Bet aš nieko griežto nepareiškiau. [...] 

Aš vizitavau Kauno gubernatorių Veriovkiną. Suvalkų gubernatorium tuo- 
met buvo Stremonchovas. Ir šis, ir Veriovkinas buvo tikri caro, absoliutaus 
monarcho, tarnai, bet gana žmoniški asmenys, lankstūs administratoriai. Mano 
pažintis su jais vėliau buvo naudinga, rūpinant kai kuriuos viešus reikalus, 
iki juodu buvo vienas Kauno, kitas — Suvalkų gubernatorius. (...] 

Atėjo laikas man važiuoti Petrapilin. Kauno gubernijos lietuviai atstovai 
buvo visi penki socialdemokratai, tarp jų Kauno advokatas Vladas Stašins- 
kis. Su šituo mudu gerai sutarėme, bet po rinkimų Stašinskis jau vengė 
matytis su manim, matyt, dėl to, kad jis prisidėjo prie partijos, labai priešin- 
gos kadetams. [...) 

Rusija, gi su ja ir Lietuva, gyveno dar tik pirmas konstitucinio gyvenimo 
dienas. Rodosi, reikėtų dar daug džiaugsmo rodyti, kad turime savo atsto- 
vus Valstybės Dūmon ir tą džiaugsmą reikšti savo atstovus pagerbiant, išly- 
dint į jų sunkų darbą. Aš esu tikras, kad jeigu būčiau važiavęs Valstybės 
Dūmon iš Naujojo Margelano, su dideliu triumfu būčiau buvęs išlydėtas. 
Atstovas Kupstas pasakojosi, kad Panevėžio miesto proletariatas jį gražiai, 
iškilmingai išlydėjęs. [...] 

Traukinys ėjo iš Kauno apie 11 val. ryto. Kitos dienos rytą pasiekiau 
Petrapilį. Petrapilis maloniai pasitiko mane. Aš buvau pranešęs draugui, 
advokatui Adomui Spurgai, kuomet atvyksiu Petrapilin. Jis atvyko stotin, 
užsikvietė mane į svečius, padėjo surasti man kambarį. [-..] 

Pirmus kelis Valstybės Dūmos posėdžius, iki tam tikra komisija suskirstė 
vietas frakcijomis, aš sėdėjau greta lietuvių socdekų, kurie buvo man už- 
ėmę vietą, nes jie anksčiau už mane buvo atvykę į Petrapilį. [-..] 

Prasidėjo įtemptas man darbas. Absoliutizmo saugotojai — caras ir jo mi- 
nistrai, — stengėsi siaurinti gyventojų atstovybės (Valstybės Dūmos) ir šiaip 
siauras teises. Pirmąją Valstybės Dūmą paleido (panaikino), motyvuodami 
jos nedarbingumu, neva ji tiktai mitingavusi, gi įstatymų nekūrusi. Teisybė, 
pirmosios Dūmos taktika buvo tvirtovės šturmas, carizmo puolimas su vilti- 
mi išreikalauti parlamentinės tvarkos, kad ministrų kabinetas būtų atsakin- 
gas prieš Dūmą. Nepasisekė. Bet ir vyriausybė pateikė Dūmai tik vieną įsta- 
tymo projektą — Dorpato universitete įsteigti skalbyklą! [...] 

Tačiau kas turi jėgą, to nepakaltinsi. Tad antroji Dūma, turėdama galvo- 
je, kad pirmoji Dūma buvo paleista dėl nedarbingumo, nusistatė dirbti, 
įstatymų projektus svarstyti, parodyti savo darbingumą. [...] 

Kadetų partija savo skaitlingumu, apie 110 asmenų, inteligentiškomis 
jėgomis (beveik 100 asmenų aukštąjį mokslą baigę vyrai) ir savo vidurine 
pozicija turėjo antrosios Dūmos darbų vedamąją rolę, kuriamąjį darbą. Aš 
prisidėjau prie kadetų partijos. Kritikos darbas yra nepalyginti lengvesnis, 
nei kūrybinis darbas. O kairieji, pradedant trudovikais ir baigiant socde- 
kais, užėmė opozicijos, kritikų darbą. Tad ir mano tautiečiai: A. Bulota 
(trudovikas) ir penki socdekai (A. Povylius, Kumelis, Kupstas, dr. P. Guda- 
vičius ir advokatas V. Stašinskis) buvo lengvesnio darbo atstovai. Antrosios 
Dūmos nariai dirbo (kalbu apie kadetus) Dūmos posėdžiuose, savo frakci- 
jos vakariniuose posėdžiuose, be to, savo partijos sudarytose komisijose 
įvairiems klausimams aiškinti ir įstatymų projektams ruošti. [...] 

Prieš 1-ąjį Valstybės Dūmos posėdį, kuriame turėjo būti išrinktas jo pir- 
mininkas, ėjo frakcijų posėdžiai: iš pradžių kiekvienos frakcijos atskirai, o 
paskui, kadetams pasiūlius, — jų frakcijos bute bendras su kitomis kaires- 
nėmis frakcijomis posėdis, aptarti: ką reikia rinkti į Dūmos prezidiumą — 
pirmininką, jo du pavaduotojus, sekretorius, pasekretorius [...]. 

Kadetai nusistatė — kadangi jų frakcijai tenka vedamasis Dūmos darbas, tai 
jie turi teisę turėti savo frakcijos pirmininką, o kad pirmininko su sekreto- 
rium santykiai būtų normalūs ir darbas eitų sklandžiai, tai jų partijos turi būti 
ir sekretorius. Šį klausimą referuoti susirinkime su kitomis frakcijomis buvo 
pavesta prof. V. Gesenui. Jis taip ir motyvavo — kadetų pretenziją turėti iš savo 
frakcijos Dūmos pirmininką ir sekretorių. Dėl pirmininko asmens buvo nu- 
rodyta, kad jis turi būti carui ir jo dvarui priimtinas, vadinasi, bajoras. Tokiu 

buvo parinktas Golovinas (maskvietis). Gesenui pabaigus kalbėti, iš svečių 
tarpo pirmas paėmė žodį mūsiškis ponas Andrius Bulota trudovikų (darbie- 
čių) vardu. Jis žodis žodin taip pradėjo savo kalbą: Ne znaju, čto za zolotije 
golovuški u etich kadet, jesli oni odni dumajut rabotat... toliau neatsimenu žo- 
džių (nežinau, kokios aukso galvos šitųjų kadetų, kad jie mano vieni dirbsią). 
Tuos žodžius p. Bulotai ištarus, prasidėjo karštas atėjusių svečių, kairiųjų frak- 
cijų (trudovikų socialistų-revoliucionierių ir socialdemokratų) atstovų ploji- 
mas. Man buvo šiurpu klausyti nekultūringą, netaktišką ir be pagrindo Bulo- 
tos pareiškimą. Kadetai nepretendavo vieni dirbti, bet nurodinėjo, kad Dū- 
mos sudėtis lemia jiems vedamąjį darbą ir t. t. Kadetų frakcija, kaip sakiau, 
buvo tokio pat aukštojo mokslo vyrai, kaip p. Bulota, tad koksai įžūlumas 
tarti: zolotije golovuški. Na, bet ūpas dar revoliucinis, kairus ir griežtas, ir pono 
Bulotos žodis sutiktas katutėmis. Jis patenkintas. Savaime suprantama, kad iš 
jo radikalumo buvo gautas tik tuščias burbulas, gi Dūmos pirmininku ir sek- 
retorium tapo išrinkti kadetų nurodytieji jų frakcijos vyrai [...]. 

Kadetų frakcijoje buvo Kauno gubernijos šeštasis atstovas advokatas Ab- 
ramsonas. Jo pasiūlymu aš patekau į Dūmos komisiją švietimo klausimams 
rišti ir tapau išrinktas tos komisijos sekretorium. [-..] 

Frakcijos posėdyje aš labai energingai gyniau savo norą patekti į žemės 
reformos komisiją. Projekte nebuvo liečiama „Lenkų karalystė“, kuriai pri- 
klausė Suvalkų gubernija. Aš nurodžiau kadetams, kad Suvaikų gubernijos 
gyventojai yra pavedę man rūpintis, jog žemės reforma būtų daroma ir 
Suvalkų gubernijoje, tad man reikia patekti komisijon. Posėdyje šį kartą 
buvo prof. Petražickis. Jis pareiškė kadetų frakcijai, kad jei žemės reformos 
klausimas bus keliamas ir Suvalkų gubernijai, tai tas atstums nuo kadetų 
lenkų kolo (frakciją). Aš atkirtau p. Petražickui, kad lenkų kolo negali truk- 
dyti rūpinti daugumos vietos gyventojų reikalus. Savaime suprantama, kad 
Petražickio pareiškimas nulėmė prieš mane šio klausimo išsprendimą ir aš 
nepatekau komisijon. Antrojoje Dūmoje lenkų kolo turėjo 33 asmenis ir jo 
balsai buvo labai reikalingi kadetams, sprendžiant klausimus. [...] 

Bulota buvo davęs man viltį, kad aš trudovikų gal būsiu pervestas žemės 
reformos komisijon, bet ir tai neįvyko. Aš lankiau tos komisijos posėdžius ir 
neturėdamas balsavimo teisės... posėdžiuose žemės reformos klausimu kal- 
bėti norėjo daugybė narių; aš nesuspėjau anksčiau užsirašyti ir man neteko 

kalbėti... Man teko savo prirengtą žodį šiuo klausimu atspausdinti brošiūroje 
rusų kalba. Šiai brošiūrai spausdinti pinigų paskolino kunigai Bučys ir Mai- 
ronis, kuriems aš tą skolą grąžinau, kai advokatavimu įsigyvenau. [...] 

Pirmomis Dūmos darbo dienomis advokatas S. Bytautas pasikvietė mus, 
visus septynis lietuvius atstovus, arbatėlės pasitarti dėl bendro darbo. Čia 
pirmą kartą pažinau Steponą Kairį, dabartinį mano žentą. Pasirodė, kad jis 
atlydėjo lietuvius socdekų atstovus Petrapilin ir veda jų žingsnius socialde- 
mokratijos vaga. Kai ėmėme tartis, kartais kuris socialdemokratų, pavyz- 
džiui, A. Povylius, lyg nuslysdavo nuo socialdemokratiško „tikiu“ tako ir 
pradėdavo reikšti mintį, kad mums visiems reikia bendrai dirbti lietuvių 
tautos bendrais reikalais. Po tokio pareiškimo, kuris socialdemokratijos ka- 
nonams buvo priešingas, imdavo žodį S. Kairys ir atstatydavo socialdemok- 
ratišką mintį į tinkamą vagą. Mūsų pasitarimas baigėsi štai kuo: mes galime 
ir privalome tik informuotis ir tam tikslui rinktis, bet organiškai dirbti, ben- 
drai kurti negalime dėl socialinių ir politinių pažiūrų skirtumo. 

Taip ir veikėme kas sau: aš kadetuose, Bulota — trudovikuose, o kiti 5 — 
socialdemokratuose. Štai įneštas Dūmon pradžios mokyklų reformos įsta- 
tymo projektas. Švietimas yra visiems reikalingas. Ateina pas mane mūsų 
socialdemokratai ir siūlo bendrai svarstyti mokyklų reformos klausimą lie- 
tuvių tautos reikalų atžvilgiu. Tai tau ir socialdemokratiška ortodoksija! 
Gyvenimo tikrybė iškelia aikštėn jos klaidingumą. Aš nudžiugau, kad ma- 
no tautiečiai rado bendro darbo platformą, kuri man asmeniškai visuomet 
buvo prieš akis ir kurią aš tvirtinau esant ir pasitarime p. S. Bytauto bute. 
Pasitarus mums visiems tuoj tapo aišku, kad mes neturime statistinės me- 
džiagos šiam klausimui nušviesti ir kad mums tiek statistinei medžiagai 
rinkti, tiek ir apskritai mokyklų klausimui aiškinti reikia kitų lietuvių inte- 
ligentų pagalbos. Sutarėme pirmiausia kreiptis į Dvasinės Katalikų Akade- 
mijos profesorius kun. Bučį ir kun. Maironį. Įvyko pasitarimas su pastarai- 
siais. Tapo numatytos komisijos medžiagai rinkti ir klausimams aiškinti. 
Tikras gyvenimo reikalas susodino už vieno stalo kunigus ir socialdemok- 
"ratus, lygiai taip, kaip sujungė vienon vyriausybėn Steigiamajam Seimui 
susirinkus kunigų ir socialistų liaudininkų partijas. Gi 1906 metais dr. Ka- 
zimieras Grinius, man atsilankius pas jį po to, kai grįžau iš Turkestano, taip 
išsitarė: „Ką, kunigas dabar yra tik pajuokimo objektas“. [...] 

Velykų atostogoms mudu su Abramsonu parvažiavome Kaunan. [...] 

Kadangi dar Didžiojo Vilniaus Seimo 1905 m. buvo nutarta, kad lietu- 
vių tauta siekia turėti autonomiją etnografinėse ribose, — tai kolo projektas 
padarė Lietuvos autonomijos klausimą aktualų mums, lietuviams atsto- 
vams. Ir mes, visi septyni, susitarėme sukviesti lietuvių tautos inteligentiją 
Atvelykio dieną į Vilnių pasitarti autonomijos klausimu. Susirinkimas įvy- 
ko Kanklių draugijos salėje. Susirinko apie 100 inteligentų. Aš tapau iš- 
rinktas pirmininkauti šiam susirinkimui. (...] Susirinkimas nutarė: pavesti 
atstovų nuožiūrai, kai matys tinkamas aplinkybes, įnešti Valstybės Dūmon 
Lietuvos autonomijos projektą. [...] 

Man sugrįžus Petrapilin po Velykų atostogų vėl teko pasinerti į skubų ir 
sunkų darbą. [...] 

Nuolat buvo girdimos kalbos, kad ir II Dūma bus paleista... Kai mi- 
nistras pirmininkas Stolypinas skaitė savo deklaraciją, jis vedamajai darbą 
Dūmos daliai kalbėjo, kad jam rūpi surasti bendrą kalbą, kuria jis galėtų 
susikalbėti, susiprasti su Dūma, reiškia, bendrų siekimų ir bendrą pažiūrą 
dėl priemonių. Savaime suprantama, kad ši Dūma, būdama per daug 
kairiojo nusistatymo, buvo tolima Stolypinui ir apie susipratimą su juo 
negalima buvo svajoti. Kadetai turėjo žinių, kad Stolypinas išprovokuos 
Dūmos paleidimo reikalą, pulsiąs socialdemokratus. Jie laukė, kad Stoly- 
pinas sudarys socialdemokratams baudžiamąją bylą, pareikalaus, kad Dūma 
išduotų juos, gi Dūma atsisakys išduoti, tai Stolypinas paleis Dūmą. Taip 
ir įvyko. 

Antroji Dūma išgyveno 103 dienas. Birželio 3 d. (sekmadienį) iš ryto 
prie namų sienų radome išlipintus pranešimus apie Dūmos paleidimą. Ne 
tik Dūmos darbas tapo nutrauktas, bet caro buvo padarytas coup d'etat, 
perversmas, nes be Dūmos buvo pakeistas atstovų rinkimų įstatymas, kuris 
privilegijuotiems luomams davė didesnes renkamąsias teises. Lenkijos 10 
gubernijų atstovų skaičius buvo labai sumažintas ir Suvalkų gubernijai bu- 
vo paliktas tik vienas atstovas. |...] 

Man, kaip Dūmos nariui, buvo atsiųsta iš įvairių Lietuvos vietų sueigų 
nutarimai, kuriais buvo nurodoma žmonių būtini reikalai ir tie reikalavi- 
mai, kuriuos atstovui buvo pavedama teikti Dūmai ir vyriausybei. Beveik 
kiekviename nutarime buvo reikalaujama dvarų parceliacijos, žemės val- 


390 


PERGYVENIMAI IR ATSIMINIMAI 


dymo reformos. Aš buvau gavęs per 200 tų nutarimų. Visus juos įteikiau 
„Lietuvos ūkininko“ redakcijai. Jie turėtų būti archyve. [...] 

Aš žinau, kad Prancūzijos 1789 metų „Tautos susirinkimo“ narių gautus 
vietos rinkikų sueigų nutarimus daug mokslininkų yra ištyrę ir su jų pagal- 
ba yra nustatę tų laikų Prancūzijos ekonominę, socialinę ir valstybinę būk- 
lę. Mūsų (manau, kad ir kiti atstovai buvo gavę nutarimų) gautieji nutari- 
mai gal visai kur dingo dėl žiauraus Didžiojo karo aplinkybių. Bent man 
neteko girdėti, kad rengiant Žemės reformos įstatymą būtų kas pasidomė- 
jęs dėl kalbamų nutarimų tyrimo. Iš pono A. Bulotos buvau girdėjęs, kad 
jisai jo gautus nutarimus ten pat įdavęs, kur ir aš. [...] 

Žemės reformos klausimu aš buvau tos nuomonės, kad atimant žemę iš 
dvarininkų reikia savininkams atlyginti už žemę padarius teisingą įkaina- 
vimą. Jeigu atsimintume, kad istorijos eigoje žemė arba buvo dvarininkų 
užgrobta ir žemdirbiai buvo jų ilgus amžius išnaudojami, arba dvarinin- 
kams žemė buvo monarchų padovanota, dažniausiai už menkus, bjaurius 
asmeniškus patarnavimus monarchui, tai teisinga būtų atimti žemę be at- 
lyginimo ir atiduoti ją žemdirbiams. Aš gi buvau nuomonės, kad reikia 
atlyginti už žemę šiais motyvais: 1) yra dvarų savininkų, kurie savo uždirb- 
tais pinigais yra pirkę dvarą, 2) dabartiniai dvarų savininkai negali būti 
baudžiami už istorijos įvykius, 3) ir miestų turtuoliai yra įsigiję namus, 
kapitalus ir kitus turtus skriaudingais darbininkams būdais, tai reiktų ir iš 
jų atimti tuos turtus. Tokia plati ir radikali reforma nebuvo siūloma nė 
kairesniųjų partijų. Jei atimti, tai iš visų skriaudėjų, — o jei iš kai kurių 
neatimama, tai iš žemvaldžių reikia priverstinai išpirkti. Komunistai bolše- 
vikai buvo logiški, nuoseklūs — jie nacionalizavo visus turtus — ir miestų, ir 
dvarų. Tai Lenino grab nagrablennoje (plėšk tai, kas plėšimu įsigyta). [...] 

Sugrįžus man iš Petrapilio Kaunan, mano advokato praktika pradėjo sek- 
tis: mat Valstybės Dūmoje dalyvavimas pagarsino mane Lietuvoje, tapau 
žmonėms žinomas, kad gyvenu Kaune ir užsiimu advokato darbu. [...] 

Bet turiu paliesti dar kai kuriuos veiksmus Petrapilyje. Netrukus po to, 
kai aš nuvykau ten Dūmon dirbti, į Petrapilį atvažiavo švietimo draugijos 
„Saulė“ atstovai kun. Olšauskis ir daktaras Rokas Šliūpas — tos draugijos 
kai kuriuos reikalus rūpinti pas švietimo, žemės ūkio ir valstybės turtų 
ministrus. Kad jie būtų priimti nurodytų ministrų, juodu pasiprašė Valsty- 

bės Tarybos narį, Kauno gubernijos dvarininkų rinktą grafą Aleksandrą 
Tiškevičių ir mane kartu eiti. Tiškevičius susitarė su vienu ir kitu ministru 
dėl audiencijos dienos ir valandos. Prieš vykstant pas ministrus grafas pri- 
ėmė pas save mus pusryčiais. Jisai turėjo pasisamdęs butą ir gyveno na- 
muose Nevos krante. „Saulės“ atstovai prašė: valstybės turtų ministro — miš- 
ko mokykloms statyti, gi švietimo ministro — įvairių leidimų ir teisių „mo- 
kytojų kursams“, kuriuos „Saulė“ laikė Kaune. Švietimo viceministras Ge- 
rasimovas pasirodė palankus mums, lietuviams, o švietimo ministras Kauf- 
manas — gana kietas. Tarp kitko, jis pasakė: „Šiandien jūs prašote, o ryt 
ateis lenkai to pat prašyti“. Į tai grafas Tiškevičius šiais žodžiais pastebėjo: 
no s nimi vy menia ne uvidite (bet su jais jūs manęs nepamatysite). [...] Aš 
dabar negaliu pasakyti, ar buvo kokia nauda lietuviams iš tų mūsų atsilan- 
kymų pas ministrus. [...] Mudu su A. Bulota buvome nuvykę pas vidaus 
reikalų ministrą Makarovą prašyti palengvinti likimą vieno Kybartų žydo, 
kuris buvo, rodos, kažkur toli tremiamas. 

1907 m. vasarą Kauno kunigai lietuviai sumanė sukviesti Kaune lietuvių 
moterų suvažiavimą (kongresą). Jiems prašant prie to darbo prisidėjau ir aš. 
Buvo gautas gubernatoriaus leidimas ir imtasi ruošti. Aš, ilgai gyvendamas 
svetur, buvau atitolęs nuo Lietuvos gyvenimo ir nežinojau, kokios yra mote- 
rys lietuvės inteligentės, kurios galėtų referatus skaityti ir susirinkimą vesti. 
Iš dalyvavimo spaudoje žinojau Bitę (G. Petkevičaitę), Žemaitę ir dar kai ką. 
Kunigai nurodė Zofiją Kymantaitę, Ona Pleirytę-Puidienę, kurios pasirodė 
suvažiavime ypač išsilavinusios ir gabios moterys. Suvažiavimui prasidedant, 
rengiamas komitetas ir išrinktas prezidiumas priprašė, kad ir aš sėdėčiau pre- 
zidiume, kaip nuolat prezidiumui reikalingas teisės patarėjas. Buvo skaitomi 
referatai; tarp kitų moterų, referatą skaitė ir mano žmona. Šitas moterų suva- 
žiavimas buvo kun. J. Tumo plačiai aprašytas „Viltyje“. Apie mano žmonos 
referatą Tumas savo įvertinimą taip baigė: „Leonienės pranešimą padėčiau 
pirmon vieton, kaip istorišką apžvalgą moterų padėjimo visokiais laikais ir 
visokiuose kraštuose“ (žr. „Viltis“, Nr. 5, 1907-X-12/25). [-..] 

Lietuvių moterų suvažiavimas Kaune 1907. IX. 23 ir 24 d... Išvardiju kai 
kuriuos asmenis, — Gabrielė Petkevičaitė — suvažiavimo pirmininkė, Celi- 
na Leonienė, Zofija Kymantaitė (Čiurlionienė). Ona Pleirytė-Puidienė — 

suvažiavimo sekretorė. Pirmininkė G. Petkevičaitė dėl savo silpnų fizi- 
nių jėgų ir silpno balso tik formaliai pirmininkavo, gi tikrybėje ją pava- 
davo suvažiavimo sekretorė p. Ona Pleirytė-Puidienė, kuri pasirodė ypač 
gabi ir tinkama dideliam susirinkimui tvarkyti ir jo darbą vesti. Pasirodė, 
aš buvau visai be reikalo pakviestas prezidiuman patarėju, dėl to, kad p. 
Puidienei patarimų nereikėjo, ji pati visai orientavosi, kaip kiekvienu 
kilusiu klausimu elgtis. [...] Suvažiavime buvo prieita prie rinkimų ko- 
miteto, kuris turėjo vykdyti suvažiavimo rezoliucijas, ypač sukurti lietu- 
vių moterų draugiją. Pasireiškė dvi srovės: katalikių konservatyvi srovė ir 
pažangiųjų srovė. Debatuose dėl kandidatų dalyvavo ir vyrai. Po to, kai 
pakalbėjo A. Janulaitis, kun. J. Tumas replikuodamas, tarp kitko, išsitarė, 
kad Janulaitis esąs socialistas. Kun. J. Tumui pabaigus kalbėti ir išėjus į 
kuluarus, ant jo daug kas užsipuolė, iškalbėdami, kad jis savo kalba pada- 
rė lyg įskundimą valdžiai prieš Janulaitį. Mat tuomet socialistai buvo valdžios 
persekiojami, buvo laikomi priešvalstybine organizacija. Kun. J. Tumas, 
kuriam visai nebuvo noro ką įskųsti, buvo labai nusiminęs, girdėdamas 
priekaištus, kad iš jo kalbos gali kas bloga būti Janulaičiui. Bereikalingi 
buvo išmetinėjimai! Dėl vieno išsireiškimo policija nekėlė bylos, gal jo ir 
nenugirdo. Balsuojant kandidates į komitetą, buvusieji salėje kunigai pa- 
tyla agitavo moteris, už ką balsuoti ir už ką ne. Iš prezidiumo užstalės aš 
pastebėjau, kad būdamas vienoje parterio ložėje (tuomet jų buvo kelios) 
kun. K. Olšauskis labai energingai agituoja ir tuo būdu trukdo ramų 
balsavimą. Aš greit nuėjau kuluarais prie tos ložės ir kai atidariau ložės 
duris, kun. Olšauskis, kaip mestas sviedinys, atšoko nuo barjero prie du- 
rų, ložės gilyn ir tuoj pratarė į mane, kad jis nieko nedarąs. Aš pasakiau, 
kad savo akimis esu matęs kun. Olšauskį netvarką darant ir paprašiau 
daugiau to nedaryti. [...] 

Po suvažiavimo įvyko moterų skilimas. Katalikės sukūrė savo draugiją, kuri 
ir dabar yra gyva, gi kairiojo sparno moterys nesukūrė savo draugijos. [-..] 

Trečiajai Valstybės Dūmai susirinkti buvo paskirta lapkričio 1-oji diena. 
Suvalkų gubernija dabar turėjo teisę rinkti tik vieną atstovą. Aš atsisakiau 
būti renkamas, tai A. Bulotos išrinkimas buvo užtikrintas, nes antrojoje Dū- 
moje neilgai veikdamas jis dar nebuvo prasikaltęs prieš kunigus, kurių įtaka 
rinkimams per „Žiburio“ draugiją ir šiaip gyvenime buvo lemiama. [...] 

Suvalkų gubernijos rinkimams šį kartą nereikėjo agitacijos ir ypatingo 
rūpesčio. Kas kita dėl Kauno gubernijos. Rinkimų įstatymas, kaip buvau 
rašęs, tapo pakeistas. Iš šešių atstovų turėjo būti renkami trys: vienas iš 
valstiečių, vienas iš dvarininkų bajorų ir vienas iš miestiečių. Ketvirtas 
turėjo būti renkamas rusų tautos gyventojų atstovų, ir tik du atstovai buvo 
renkami visų gyventojų atstovais. Tad lietuvių galėjo būti: a) arba tik vie- 
nas, nes valstiečių luome dauguma buvo lietuviai; b) arba trys, jei pavyktų 
lietuvius išrinkti tuos du, kuriems nebuvo paskirta būti kokio luomo atsto- 
vais; c) arba keturi, jei dar prie trijų pasisektų išrinkti bajorą lietuvį; bet 
šitas galimumas nebuvo realus. Jeigu pasisektų lietuviams su žydais turėti 
daugumą renkant du bendrus atstovus, tuomet miestietis atstovas būtų iš- 
rinktas žydas. Rinkikų skaičius 75; žydai su valstiečiais sudarė 38 balsus, o 
dvarininkai su lenkais, mieste išrinktais rinkikais, sudarė 37 balsus. Buvo 
mėginta Kaune nuo mažojo cenzo gyventojų man kandidatuoti į rinkikus. 
Aš nenorėjau to mėginimo daryti, bet lietuviškos visuomenės tapau pri- 
kalbintas. Aš gavau tik 1/4 balsų, o sulenkėjęs lietuvis darbininkas, net 
lietuviška pavarde, rodos, Gintautas ar kokia kita, — tapo išrinktas. Kai tik 
rinkikai tapo išrinkti, lietuvių laikraščiuose buvo pranešta, kad vienas Uk- 
mergės apskrities rinkikas, Kiškis, yra lietuviams netikras. Reiškia, jis gali 
būti dvarininkų papirktas, kad kartu su jais balsuotų. O gana buvo tik 
vienam persimesti prie dvarininkų ir jie turėtų 38 balsus prieš 37, — abso- 
liučią daugumą ir galėtų išrinkti visus 4 atstovus savuosius (tik vienas vals- 
tiečių ir rusų atstovas būtų ne lenkų dvarininkų atstovas). Dvarininkai bu- 
vo lietuviams siūlę tartis su jais dėl rinkimų, bet jie iškėlė sąlygą žydo 
atstovo nerinkti. Šitoji sąlyga mums, lietuviams, buvo nepriimtina, todėl 
pasitarimų su lenkais nebuvo daroma. Ir su žydais neteko daug tartis, nes 
jau buvo nusistovėjusios sutartys ir sąlygos iš pirmųjų dviejų Dūmų: vie- 
nas žydas, o kiti lietuviai atstovai, gi renkami turi būti tie asmenys, kuriuos 
nurodys iš savo tarpo: žydai — žydą, lietuviai — lietuvius. Kauno lietuvių 
komitetas buvo prašęs kunigų, kad paveiktų Kiškį neparsiduoti lenkams. Aš 
parašiau, nepamenu į kokį lietuvišką laikraštį, straipsnį, reikšdamas lietu- 
viams reikalą: visai nebalsuoti, kai pasirodytų, kad vienas lietuvis balsuoja su 
dvarininkais, idant atstovai negalėtų girtis, jog jie yra lietuvių valstiečių rinkti. 
Po šito straipsnio lenkų komiteto narys Kognovickis, su kuriuo buvau pasi- 

pažinęs dar tariantis dėl rinkimų į antrąją Dūmą, pradėjo nepažinti manęs, 
susitikdamas Kauno gatvėje. „Aš pirmas neimsiu prieš tave kepurės, — ma- 
nau sau, — jeigu jau nepažįsti manęs; man ir nereikia tavo pažinties.“ [...] 

Prieš paskirtą atstovams rinkti dieną Kaunan dviem dienomis anksčiau 
suvažiavo lietuviai valstiečiai rinkikai, jaunų vyrų ponų Vlado Poželos ir 
Prano Mažylio (dabar advokatas ir daktaras) lydimi, ir apsigyveno „Petra- 
pilio“ viešbutyje, kuris buvo namuose prie Rotušės aikštės. [...] 

Valstybės Dūmon tapo mūsų su žydais bloko išrinkti žydas Frydmanas ir 
lietuviai: Keinys, Požėla ir Kuzma. Rinkimai įvyko šeštadienį. [...]. 

Parvykęs iš Turkestano ir apsigyvenęs Kaune, radau čia advokatą Mo- 
tiejų Lozoraitį sunkios ligos kamuojamą ir gulintį lovoje. Gaila buvo 
žiūrint į tą paliegėlį ir klausant jo gilių teisės galvojimų ir skaisčių doros 
minčių. Iš visų advokatų, su kuriais man teko kalbėti apie M. Lozoraitį, 
girdėjau gilios pagarbos ir aukšto vertinimo išreiškimus jam. 1907 m. 
liepos 31 d. (18 d. senuoju kalendoriumi) jo atminimui parašiau nekro- 
logą, kuris tapo išspausdintas žurnale „Draugija“. Tai buvo lietuviškos 
advokatūros pionierius Lietuvoje [...]. 


1908 metai. Tikrai neatsimenu, ar 1907 m. pabaigoje, ar 1908 m. pradžio- 
je, bet žiemos metu, buvo „Saulės“ draugijos mokyklos namo Šančiuose, 
naujai pastatyto, pašventinimas, kuriame man teko būti. Saldu, saldu buvo 
krūtinėje, klausant lietuvių kalba kalbantį vyskupą sufraganą Kasperą Gir- 
tautą. Jo kalba gramatikos ir sintaksės atžvilgiu buvo netobula, bet malo- 
nus man buvo pats lietuviškos kalbos faktas. Jos klausėsi ir pradžios mo- 
kyklų gubernijos direktorius Kukuškinas, su kuriuo „Saulės“ pirmininkas 
kun. Olšauskis išsibučiavo po to, kai Kukuškinas išreiškė, žinoma, rusiškai, 
gerų linkėjimų mokyklai ir draugijai. Namas erdvus ir patogus. Mokyklos 
vedėjas — gabus vyras ir karštas patriotas Matijošaitis. [...] 

Lietuviai menininkai suruošė antrąją dailės parodą Vilniuje. „Daina“ su- 
manė perkelti tą parodą, jai Vilniuje pasibaigus, Kaunan. Buvo sutarta. Dai- 
lininkų priešakyje buvo M. Čiurlionis ir Žmuidzinavičius; taip pat ir P. Rim- 
ša. „Daina“ pasamdė parodai gražų butą ir labai geroje vietoje — prieš miesto 
sodną ir sodnelį prie dabartinės Laisvės alėjos, antrame aukšte Koganų na- 
muose. Čiurlionio paveikslų daugelis buvo žiūrėtojams nesuprantami. Žiū- 

rint Vilniaus parodą, dainiečiai pamėginome pasiūlyti autoriui, ar negalima 
būtų kataloge trumpus paaiškinimus duoti. Tokį pasiūlymą mes pasiuntėme 
Vilniun raštu. Atvykęs Kaunan su draugais ruošti parodą M. Čiurlionis už- 
ėjo pas mane ir maloniame pasikalbėjime paaiškino, kad tokių paaiškinimų 
negalima rašyti, kad geriausia yra, kai žiūrėtojai patys paveikslą sau išaiškina. 
„Dainos“ valdyba nutarė parodos atidarymą padaryti iškilmingą. Atidaryda- 
mas parodą (sekmadienį) aš pasakiau trumpą prakalbą trimis kalbomis. Pir- 
miausia lietuvių, paskui — rusų ir galop lenkų. Man atsakė: vyskupas Girtau- 
tas lietuviškai, gubernatorius Veriovkinas rusiškai ir miesto galva Bžozovskis 
lietuviškai. Lenkiškai pratarė gydytojas Grodeckis. [...] 

Šį pavasarį man ir mano šeimai teko susipažinti su ponia Didžiulienė 
(„Žmona“) ir jos kai kuriomis dukrelėmis. Joms reikėjo lankytis Kaune 
dėl to, kad buvo suimti ir teisiami šeimos galva Stasys Didžiulis ir jo 
sūnus Antanas. Pastarasis buvo kaltinamas pasakęs priešvalstybinę politi- 
nę prakalbą, o tėvas surengęs susirinkimą tai prakalbai. Didžiulius gynė 
garsusis Vilniaus advokatas lenkas Tadas Vrublevskis. Teismo dieną anksti 
rytą atbėga pas mane Didžiulienė, kuri jau ne kartą, ir iš vakaro, buvo 
buvusi pas mus, ir tariasi, kas daryti, kad Vrublevskis ką tik pasakė jai, jog 
jis einąs ginti Didžiulius „pirštinėse“ (w rekawiczkach), suprask, byla ne- 
švari. Aš atsakiau, kad dabar ne laikas keisti advokatą, be to, Vrublevskis 
yra didelio vardo gynėjas ir negirdėti, kad kas juo nusiskųstų. Aš buvau 
klausyti Didžiulių bylos. Toks jų kaimynas Jotautas liudijo, kad lietuviai 
lankydavo Didžiulius, bučiuodavo jų rankas ir laikydavo senį Didžiulį bū- 
simu Lietuvos karalium. Kai teisėjai ėjo sėsti į savo kėdes bylai spręsti, aš 
stovėjau arti durų į salę ir girdėjau, kaip vienas iš jų praeidamas į pažįsta- 
mus advokatus juokais tarė: idiom sudit litovuskavo korolia (einame teisti 
lietuvių karalių). Tadas Vrublevskis savo ginamąją kalbą pradėjo tokiais 
žodžiais, nuo kurių šiurpuliai per mane perėjo. Štai tie žodžiai: Gospoda 
sudji! Vy znajete, kad protiven mnie, kak i vam, etot lozung „Litva dlia litov- 
cev“ (ponai teisėjai, Jūs žinote, koks bjaurus yra man, kaip ir jums, tas 
lozungas (obalsis) „Lietuva — lietuviams“). 

Didžiuliai tapo nuteisti: ištremti Sibiran visam amžiui. Jie kreipėsi prie 
manęs kasaciją rašyti. Aš nurodžiau, kad tai yra Vrublevskio pareiga. Bet 
jie Vrublevskio atsisakė ir priprašė mane. Todėl aš susipažinau su jų byla. 

Jos daviniuose nebuvo nusikaltimo, Baudžiamojo statuto 129 str. 1 ir 2 
punktuose numatyto, o buvo tik nusikaltimas, numatytas 129 str. 3 punk- 
te, bet jie buvo nuteisti ir 129 str. 1 punktu. Kasacijos skundas buvo atmes- 
tas. Girdėti buvo, kad su viešąja byla ėjo dar neviešas dossier, kuriame buvo 
piešiami Stasio Didžiulio siekimai Lietuvos karalystės. 

Man Didžiulių bylos sprendimas yra vienas neteisingiausių sprendimų, 
o advokato Vrublevskio gynimo kalba — viena iš nesąžiningiausių kalbų 
ginamojo nenaudai. Taip kalbėti, kaip pradėjo savo kalbą Vrublevskis, reiškia 
erzinti kalakutus raudonu skuduru. [...] 

Nuo rudens pradžios „Daina“ pasikvietė nuolatinį apmokamą režisierių 
poną Gabrielį Landsbergį. Kalėdų šventėms, tarp kito ko, jisai suruošė 
vaikų spektaklį, kuriame dalyvavo ir mūsų dukrelė Onutė, patys vaikai 
vaidino. Onutė buvo aprengta tautiškais rūbeliais. [...] 

Tikrai neatsimenu, kokiu laiku, bet žiemą man teko būti apie dvi dienas 
advokato reikalais Panevėžyje. Apsigyvenau Jono Jablonskio šeimoje ir 
pažinau jo vyresniuosius vaikus — sūnų ir dukreles. Nuo šio laiko eina 
mano pažintis su tais simpatingais žmonėmis, jaunos kartos pavyzdingais 
atstovais. Jonas Jablonskis, kaip laisvai samdomas mokytojas, dėstė lietuvių 
kalbą mokytojų seminarijoje. [...] 


1909 metai. „Dainoje“ spektaklius režisavo G. Landsbergis. Jo dėka „Dai- 
nos“ darbuotė buvo gyva. Tarp kitų veikalų buvo suvaidintas vertingas 
turiniu ir labai sceniškas veikalas „Inteligentai“, kurį po Kauno „Daina“ 
daug kur vaidino. Tačiau su G. Landsbergiu „Dainai“ teko atsiskirti dėl to, 
kad jis norėjo vis savo kūrinius vaidinti ir mums sunku buvo kovoti su tuo 
jo nusistatymu. |... 

Pavasarį Braslavos vikaras kun. J. Armalis pakvietė mane ginti Kauno 
apygardos teismo išvažiuojamoje sesijoje Ežerėnuose (Zarasuose) M. Bag- 
donavičiaus ir K. Janulytės baudžiamąją bylą už „slaptos mokyklos laiky- 
mą“. M. Bagdonavičiaus namuose lietuviškai mokė vaikučius kun. Arma- 
lio pakviesta panelė Janulytė. Man šiurpu buvo klausyti, kai lietuviai liudi- 
ninkai, seni žmonės, taip liudijo rusų kalba: učila etoj staroj movoj (mokė ta 
sena kalba). Nė vienas neprasitarė „mūsų gimtąja kalba“. Aš šią „bylą“ 


trumpai aprašiau „Viltyje“. [...] 

Mes, kauniečiai, kreipėmės į Kauno vyskupijos valdytoją G. Girtautą 
memorandumu, išdėstydami jame reikalavimus dėl pamaldų lietuvių kal- 
ba Kauno bažnyčiose. Lenkai įteikė kontrreikalavimus. [...] 

Pavasarį atvyko Kaunan baigęs aukštąjį mokslą agronomas Juozas Tūbe- 
lis. Jis atsilankė mano šeimoje ir nuo to laiko eina mūsų pažintis. [...] 

Rudenį Vilniaus apeliaciniai rūmai nuteisė buvusius antros Dūmos narius 
lietuvius P. Gudavičių, V. Stašinskį, A. Povylių, Kupstą ir Kumelį vieniems 
metams tvirtovėn, kurios nesant, buvo laikomi atskirame kambaryje Kauno 
kalėjime. Kauno advokatai susidėjo, kiekvienam teko duoti 125 rublius, sa- 
vo kolegai V. Stašinskiui ir jo šeimai pragyventi tuos metus. V. Stašinskio 
žmona virdavo ir siųsdavo pietus savo vyrui, o kitų ponių komitetas rūpino 
valgį kitiems keturiems atstovams. [...] 

Tačiau [reikia] arčiau pažinti revoliucinį 1905-1906 m. judėjimą Lietuvoje 
iš iškeltų baudžiamųjų bylų, reakcijai stiprėjant. Vienoje byloje, dabar neat- 
simenu kokioje, radau Kauno gubernatoriaus Veriovkino slaptą raštą bau- 
džiamojo kariuomenės būrio (karatelnyj otriad) vadui, kuris įgaliojamas tuo 
raštu imtis griežtų priemonių. Veriovkinas — lankstus asmuo, jis mokėjo ir 
būti rusų cariškos valdžios ištikimu tarnu, ir gyventojams rodyti save huma- 
nišku esant žmogumi. Mes, kauniečiai, juokdavomės, — kai reikia kokį griežtą 
gubernatoriaus parėdymą padaryti, tuomet Veriovkinas išvažiuoja iš Kauno 
ir paveda atlikti tai vicegubernatoriui Griazevui. [...] 

Rudens pradžioje gydytojas Sketeris pasiūlė man ginti jo žmonos brolį, 
studentą Antaną Didžiulį ir jo draugą Joną Liaskauską, kaltinamus tuo, kad 
1905 m. Kavarske nušovė „uriadniką“ V. Matuliauską. Aš sutikau. Bylai 
geriau pažinti aš važinėjau Kavarskan apžiūrėti vietą, kurioje buvo nušau- 
tas Matuliauskas. Kavarske gyveno Valstybės Dūmos narys P. Kuzma, kurį 
radau dar neišvažiavusį Petrapilin. Byla buvo sprendžiama vėlai rudenį, 
rugiams sužėlus. Gražiomis rudens dienomis aš važinėjau Kavarskan. Vie- 
tos pažinimas buvo labai naudingas man klausinėjant liudytojus Vilniaus 
apeliacinių rūmų posėdyje. Liudytojai beveik visi rusai pravoslavai, apie 10 
asmenų tvirtino matę, kaip kaltinamieji nušovė uriadniką. Tačiau, kadangi 
tai buvo melas, dėl to, kad šitie kaltinamieji nebuvo to padarę ir liudytojai 
nebuvo matę to įvykio, tai iš parodymų buvo gautas tikras mišinys — prieš- 
taravimai ant prieštaravimų. Savo ginamojoje kalboje aš priminiau teis- 

mui: kai žmogus ką girdi arba savo akimis ką mato, tai gautas įspūdis taip 
giliai įsibrėžia jo smegenų centruose, kad jisai gerai atsimena girdėtą, o 
ypač regėtą; tuo yra paremtas vaikų mokymas su paveikslėlių pagalba. O 
kai žmogus ką pramano, išgalvoja, tuomet esti silpni įsibrėžimai smegenų 
centruose ir jisai pamiršta tai, kaip jis buvo sugalvojęs ką sakyti. Gi kai ne 
vienas žmogus, o keli yra sugalvoję ką pasakoti, tai jų kiekvienas užmiršta 
iš susitarto — vienas vieną, kitas kitą aplinkybę, ir tuo būdu paaiškėja, kad 
jie yra išgalvoję tai, apie ką kalba, bet nėra matę. Liudytojų melagystė 
buvo aiški kaip diena. Teismas šituodu vyrus išteisino, bet A. Didžiulis jau 
buvo pasmerktas kitoj byloj už kalbos pasakymą. [-.] 

„Šaltinis“ ir „Viltis“ pradėjo pulti Dūmos narį A. Bulotą. Jisai Dūmoje 
mokyklų klausimą svarstant išsitarė, kad tikybos nereikia mokinti pradžios 
mokyklose ir kita. Kai kunigai ėmė pulti Bulorą dėl šito, jisai, žinau, važi- 
nėjo pas kai kuriuos kunigus teisintis, pavyzdžiui, buvo pas Sasnavos kle- 
boną Čėsną. Tai tau ir radikalas kalnavertys! 


1910 metai. Eina revoliucijos likvidacija. [...] Vasario 22 d. (senuoju 
kalendoriumi) tame pat teisme gyniau Joną Tumą. Besiaiškinant su juo 
bylos aplinkybes, man paaiškėjo, kad nors,asmuo nedidelio išsilavinimo, 
bet daug mano apie save ir linkęs daug kalbėti. Buvo kaltinamas priešvals- 
tybine prakalba. Aš norėjau ginti mažu sugebėjimu kalbėti ir buvau pata- 
ręs teisiamajam mažai kalbėti. Neišlaikė pažado. Daug kalbėjo ir teisėjus 
įtikino, kad galėjo kurstyti klausytojus. Gavo 8 mėn. kalėjimo. [...] 

Pavasarį gyniau Stauskį. Šitas išsilavinęs asmuo, bet labai malonus. Ro- 
dos, gavo apie 1 metus sėdėti. [...] 

Pavasarį marijampoliečiai užsikvietė kelis prelegentus su paskaitomis. Nu- 
vykome mudu kartu su kun. J. Tumu. Mus pasitiko „Žiburio“ progimna- 
zijos vedėja M. Pečkauskaitė, mokinių lydima, su gėlėmis. Skaičiau tema 
„Teisė ir dora“. Paskaitos buvo išspausdintos „Viltyje“. [...] 

“Birželio 6 d. įvyko naujai paskirto vyskupo G. Cirtauto ingresas. Kau- 
no lietuvių draugijos, tarp jų ir „Daina“, dalyvavo vyskupo ingrese ir po 
pamaldų pasveikino jį jo rūmuose, įteikdamos adresus. Draugijų vardu 
man teko kalbėti. Šis įvykis gal buvo pirmutinis istorijoje, kad lietuvių 
visuomenė savo gimtąja kalba pasveikino vyskupą, jam savo sostą ap- 

imant. G. Cirtautas buvo senų įpročių asmuo; todėl jisai buvo palankus 
lenkams. Tačiau, kaip stipraus proto ir geros širdies asmuo, jis suprato laiko 
dvasią ir jau stojo lietuvių tautiško darbo dirbti, pavyzdžiui, pasireiškė, 
šventinat „Saulės“ mokyklai namus Šančiuose arba rengiant socialinius 
kursus. Lenkai gi buvo priešingi iš pagrindų mūsų tautiniam atgimimui, 
Tad jie buvo nedraugingai nusistatę dėl G. Cirtauto ir jo ingrese nedalyva- 
vo, išskyrus, rodosi, du Kauno asmenis. Paskiau man teko girdėti, kad jie 
suprato klaidą padarę ir gailėjosi ją padarę, nes toks jų pasielgimas turėjo 
pastūmėti Cirtautą griežčiau savo tautos reikalus rūpinti. |...) 

Praėjusią žiemą buvo toks įvykis. „Saulės“ mokyklos Šančiuose patalpo- 
je buvo surengtas vakaras. Vaidinimą ir kitas programos dalis atlikus, buvo 
sudainuotas ir sugriežtas lietuvių tautos himnas „Lietuva, tėvyne mūsų...“ 
Himno dainavimo metu visi stovėjo, stovėjo ir policijos atstovas. Pastarasis 
tuoj pareikalavo sugriežti: Bože caria chrani... Įvyko tam tikra netvarka, dėl 
to, kad valstybinis himnas publikai netikėtai buvo užgriežtas — vieni atsi- 
stojo, kiti sėdėjo ir tik paskiau atsistojo, policijos atstovui griežtai reikalau- 
jant. Buvo užvesta dėl to įvykio kvota, bet liko be pasekmių. [...] 

Rudenį mirė du garsūs Rusijos vyrai, kurie savo rašto darbais buvo pada- 
rę didelės man įtakos — teisininkas filosofas Sergijus Muromcevas ir roma- 
nistas filosofas Levas Tolstojus. Muromcevas savo protu ir dora buvo kaip 
uola tvirtas ir aiškus grynos, sąžinės asmuo. Kai aš buvau studentas, jisai 
buvo jau išvarytas iš profesūros dėl savo parlamentinio nusistatymo. Jo spau- 
diniais aš gėrėjausi. [...] 

Rugsėjo 17 d. (senuoju kalendoriumi) aš tapau išrinktas Kauno miesto 
savivaldybės nariu. Balsuoti turėjo teisę tik turintieji tam tikrą turto cenzą. 
Tokių kauniečių lietuvių buvo labai mažai ir aš buvau išrinktas rusų ir 
vokiečių balsais. Žydai atskirai rinko, pagal įstatymą, 3 narius, o lenkai 
buvo mano priešai. Tačiau kai patekau savivaldybėn, tai jie su manim ge- 
ruoju gyveno. Patekęs į finansų komisiją, aš, ruošiant 1911 metų sąmatą, 
pasiūliau įnešti šiokią tokią sumą namų pigiems butams statyti, įsteigiant 
tam tikslui fondą, nes iš karto ganėtinos pinigų sumos nebuvo galima asig- 
nuoti. Ponas L. Ožinskis pirmas pakėlė balsą prieš mano pasiūlymą, ap- 
šaukdamas jį „priešlaikiniu“. Pasiūlymas tapo atmestas. Kaunas šiuo at- 
žvilgiu yra atsilikęs miestas. [...] 

Lapkričio 12 d. (senuoju kalendoriumi) gyniau kartu su kitais advokatais 
studentą Vladą Poželą ir kitus politinėje byloje dėl dalyvavimo 1905 m. revo- 
liucijoje. Iš bylų teko įsitikinti, kad tiek E. Galvanauskas Panevėžio apskrity- 
je, tiek V. Požela visoje Lietuvoje buvo labai veiklus revoliucijos veikėjas. 
Tačiau baudžiamoji byla pasibaigė dėl jo labai lengvai — tapo nuteistas vienus 
metus kalėti tvirtovėje, kuri buvo pakeičiama atskiru sėdėjimu kalėjime. 

Kai ėjo tardymas, V. Poželos brolis sudėjo pas mane jo bylos reikalams 
vieną tūkstantį penkis šimtus rublių. Iš tų pinigų aš turėjau davinėti pane- 
lei Filomenai Grincevičaitei iš Vilniaus, kuri rūpinosi V. Poželos, arba kaip 
ji vadino — Vladasio byla. Ši panelė kalbėjo tik lenkų kalba ir V. Poželą ji 
vadino mažybiniu vardu — Vladukas. Tie pinigai visi buvo sunaudoti, bet 
pasirodė ne veltui, matoma, žandarų karininkas, kuris vedė tardymą, tapo 
palankus V. Poželai ir todėl nebaisiai nupiešė jo nusikaltimą. [...| 

Šių metų rudenį Vilniaus vyskupas išvarė iš Vilniaus kun. J. Tumą. Mes, 
kauniečiai, pasiuntėme kun. Tumui užuojautą ir pritarimą jo darbuotei. [...] 


1911 metai. Šiais metais mes, kauniečiai, gavome pažinti dramą „Ūka- 
nose“, studento Petro Klimo verstą. |...] 

Pavasarį mirė menininkas M. K. Čiurlionis. Didelė mūsų visuomenei 
žala, netekus genialaus paišytojo ir muziko, savo kūriniais reiškusio gilias 
filosofines mintis. O ir malonus gi jis buvo asmuo! [...] 

„Daina“ suruošė Kaune antrąją dailės parodą iš Vilniaus 5-osios paro- 
dos ir Čiurlionio pomirtinės parodos. Šitoje parodoje P. Rimša išstatė 
savo „Kovą“, kurią po parodos pasisekė man iš jo nusipirkti, rodos, už 75 
rublius. Skulptūra rodo lenkų erelį, Vyties mindžiojamą, bet į arklio šo- 
ną įsikandusį. Lenkai buvo nugirdę apie šią skulptūrą. Parodą atidarius, 
atėjo jų lyderis Vitolas Bociarskis, apėjo visus kambarius, beveik nesu- 
stodamas ties nė vienu eksponatu, ir išėjo: lenkai nelankė šios mūsų pa- 
rodos. [...] 

Šiais metais Kaune įsteigta antroji savitarpio kredito draugija. Ji — lietu- 
vių draugija, o pirmoji tokia draugija yra žydų draugija. Mes plečiame 
savo visuomeninį darbą, eidami į ekonominio gyvenimo dirvonus. Šiais 
metais pradėjo veikti Vilniuje „Vilijos“ bendrovė — pramonės bendrovė. 
Aš įstojau ir vienon, ir kiton nariu, savo kukliu pajum. [...] 

Birželio pradžioje Kaune skraidė, atvykęs su savo aeroplanu, Utočkinas. 
Pirmą kartą man teko iš arti matyti šį stebuklingą technikos įrankį. [...] 

Kauno miesto savivaldybė nutarė eiti prie vandentiekio ir kanalizacijos 
įvedimo mieste. Aš patekau į komisiją šiam reikalui rūpinti. Miestas gavo 
šiam reikalui rengti pašalpą apie 95 000 rublių. Tuoj tapo pakviestas jaunas 
inžinierius miesto žemės topografijai nustatyti, kiekvienam punktui, jo aukš- 
tumui nuo jūros paviršiaus nustatyti. Buvo tuoj pradėta ieškoti, pasikvietus 
specialistą iš Vokietijos, vandens, iš kur jis tektų imti miestui. Smulkiai aš čia 
to nepasakosiu. Pabrėžiu tik, kad S. Kairys visai kitą vandens šaltinį surado, 
nepasinaudojo nė vienu variantu, kurie buvo prieš karą bandyti. [...| 

Rugsėjo 2 dieną iš ryto einu apygardos teisman. Šaligatvyje sustabdė 
mane mano pažįstamas notaras Ilja Grigorovičius, rusas juodašimtis, visai 
nusiminęs ir susigraudinęs sako man: „Nelaimė Rusijai, Stolypinas nušau- 
tas“. Aš pamaniau sau: „Ačiū Dievui, kad toji pikta dvasia išnyko iš šio 
pasaulio“. Bet, žinoma, paviršutiniškai reiškiau Grigorovičiui užuojautą... 
Oi, kiek kartų tenka žmogui būti neatviram savo gyvenimo eigoje! [...] 

Šių metų vėlyvą rudenį suėjo 60 metų Jono Basanavičiaus amžiaus. Vil- 
niečiai iškilmingai šventė tas sukaktuves. Daug kas sveikino jubiliatą. Ma- 
no atmintyje užsiliko p. Bulotos pasveikinamojo žodžio pradžia: „Nors 
Tamsta ir ne politikas, o aš politikas, vis dėlto ir aš sveikinu Tamstą...“ 
Kažin kas iš jųdviejų gilesnis politikas — Jonas Basanavičius ar A. Bulota? 
Aš asmeniškai laikau J. Basanavičių gilesniu politiku nei A. Bulota. Jau 
gana ir to fakto, kad einant rinkimams į pirmąją Valstybės Dūmą, J. Basa- 
navičius buvo atvažiavęs iš Vilniaus Kaunan, kad sudarytų lietuvių ir žydų 
bloką. Apie tai aš, gyvendamas Naujajame Margelane, buvau skaitęs mūsų 
laikraščiuose. [...] 

Stolypino nužudymas turėjo dideles geras išdavas Rusijos gyventojams. 
Šis faktas aiškiai paliudijo, kiek daug reikšmės turi visuomenės gyvenimui 
vienas asmuo, kai jis turi savo valioje valstybės vairą. Amžina filosofinė 
problema — visuomenės ir asmens savitarpio įtaka. [...] 


1912 metai. Turiu pastebėti, kad nors J. Basanavičiaus 60 m. amžiaus 


sukaktuvės buvo 1911 metais, bet jos Vilniuje švenčiamos buvo šių, 1912 
metų pradžioje. |...] 

„Daina“ suruošė koncertą — balių Kalėdų atostogų metu, Petrapilio ir 
Maskvos studentų lietuvių naudai. Vakaras labai pasisekė. Programai išpil- 
dyti buvo pasikviestas iš Petrapilio Kipras Petrauskas. Pirmą kartą man 
teko su juo susipažinti. Buvo jis liesas, įlinkusia krūtine, aukštas jaunikai- 
tis, malonus ir kuklus vyrukas. |...] 

Dailės parodoje Vilniuje P. Rimša išstatė savo „Kovą“, antrąjį kūrinį, 
didesnį nei man parduotas, bet tokios pat kompozicijos. Lenkams puolus 
P. Rimšą už tą skulptūrą, jis ją sudaužė. O mano įsigytoji ir dabar stovi 
mano kabinete. [...] 

M. Sleževičius skolino iš manęs pinigų nekilnojamam turtui įsigyti Ra- 
seinių apskrityje, rinkimams Valstybės Dūmon cenzui turėti. [...] 

Gubernatorius Veriovkinas perkeltas tokion pačion vieton į Vilnių. Atsi- 
sveikinimo pietuose, kuriuos iškėlė jam Kauno visuomenė, aš dalyvavau ir 
tarp kitų pasakiau kalbą, pagirdamas Veriovkino humaniškumą. Dabar tu- 
rinio savo kalbos neatsimenu. Amerikos kairiųjų lietuvių laikraščiai labai 
puolė mane už šitą kalbą, o mes, Kauno lietuviai, dar padovanojome Ve- 
riovkinui A. Žmuidzinavičiaus darbo paveikslą „Vytis“ — jojantis per miš- 
kus rytų pusėn raitelis. Priimdamas Veriovkinas pastebėjo patriotišką pa- 
veikslo turinį. Aš pasakiau: rviotsia k svietu (veržiasi švieson). |...] 

Artinasi rinkimai Valstybės Dūmon. Lenkai, vadinamieji pirmeiviai, kaip 
-antai advokatai Junavičius ir Urbonavičius, pasiūlė tartis su jais dėl rinki- 
mų Kauno miesto rinkikų. Pasitarimas, kuris įvyko Urbonavičiaus bute, 
nedavė teigiamų rezultatų. Santykyje su lietuviais kiekvienas lenkas... yra 
didelis nacionalistas, net ir Lietuvoje. Lietuvių taktika jau nustatyta: eiti 
bloke su žydais. Pavojus buvo tiktai, kad kas neparsiduotų lenkams. [4] 

Mano pozicija šiais rinkimais buvo sunki, o kai kam atrodė keista. Renkant 
atstovus į pirmąsias dvi Dūmas, rinkimai buvo dar visai naujas visuomenei 
dalykas. Nors laikraščių leidimu mūsų srovės jau buvo pasireiškusios, bet 
siunčiant atstovus į Dūmą lietuviams rūpėjo tik lietuvius atstovus išrinkti, o 
ne svetimtaučius. Mat Dūmos darbu tautos atstovai dar nebuvo prasikaltę 
prieš sroves. Trečiajai Dūmai ilgai, visus penkerius metus ( 1907-1913) be- 
dirbant, A. Bulota prasikalto katalikams, o P. Kuzma prasikalto „pirmei- 
viams“. Srovių atsargumas dėl atstovo asmens paaštrėjo. Tik aš vienas likau 
visai savotiško nusistatymo. Aš maniau, kad reikia lietuviams rinkti savąjį 

žmogų (lietuvį), bet kiek galima inteligentiškesnį, vis vien kokios srovės jis 
bebūtų, dėl to, kad Dūmos darbas yra pakeliamas tiktai žmogui inteligentui 
ir dėl to, kad lietuvių atstovų yra visai mažai. Žinoma, jei konkuruotų du 
asmenys inteligentai, aš pasirinkčiau tą, kuris pažangesnių pažiūrų. O visai 
mažai tinkamu Rusijos Dūmoje lietuvių atstovu aš laikau kunigą. 

Ir štai dabar, rašydamas šiuos atsiminimus, atgal žiūrėdamas matau, kad 
faktai patvirtino mano įsitikinimus. Ką gero yra padaręs atstovas Keinys, 
beveik dešimtis metų išbuvęs Dūmoje? Lietuvai besikuriant tasai brangus 
mokslas. Keiniui duotas, liko be naudos. Negirdėti, kad jis kur pozityviai 
dirbtų visuomenės naudai. O Dūmoje ką pozityvaus padarė Keinys? Nieko. 
Ir kunigo Laukaičio atstovavimas Dūmoje liko nevaisingas lietuvių naudai. 

Nurodyto nusistatymo būdamas, aš stojau kovon su savo draugais pir- 
meiviais, ėjusiais prieš M. Yčą, — už jį. Kai rinkikai atvyko Kaunan ir 
apsigyveno viešbutyje prie Ukmergės plento, ten ėjo ginčai ir pasitarimai. 
Kad nebūtų parsidavęs lenkams vienas lietuvis panevėžietis, lietuviai bū- 
tumne turėję lietuvį atstovą nuo dvarininkų kurijos, būtent kunigą Juozapa- 
vičių. Bet, pasirodė, esama parsidavėlio. Na, nors dalinai pataisyta toji nuo- 
dėmė, kai Dainauskas tapo išguitas iš rinkimų, o kiti rinkikai lietuviai tapo 
kun. Tumo prisaikdinti. Iš pasikalbėjimo su M. Yču aš jaučiau, kad lietu- 
viai rinkikai iš Panevėžio apskrities buvo išrinkti, pasinaudojant papirki- 
mu. Kai jau ištvirkimas palietė asmenį, tai jau jisai yra ligonis. Panevėžyje 
jis papirko kitus, kad jį rinktų, o Kaune pats davėsi pasipirkti. [-..] 


1913 metai. Jono Jablonskio įprašytas, aš drauge su savo broliu Jonu 
leidžiame Žemaitės raštus, mokėdami autorei už teisę leisti, o J. Jablons- 
kiui už redagavimą (kalbos taisymą). [...) 

Kijevo apygardos teismo sprendžiama žydo Beilio byla, kurioje jis kalti- 
namas vaiko Jusčinsko nužudymu ritualiniams tikslams. Iš kelių ekspertų 
vienintelis tik lietuvis kun. Pranaitis, Talmudo žinovas, tvirtino, kad žydai 
vartoją krikščionių kraują tikybos reikalams. Šlykštus teigimas! ... Aš ne- 
galėjau pakęsti tokiam įvykiui nereagavęs ir parašiau „Lietuvos ūkininkui“ 
straipsnį, pajuokdamas šitą kun. Pranaičio prietarą, apdengtą „mokslo“ sku- 
durais. Kuriam laikui praėjus ponia F. Bortkevičienė skundėsi, kad dėl 
mano to straipsnelio sumokėjusi 1914 metams „Lietuvos ūkininko“ pre- 

numeratą. Atrodė man, kad ji apgailestauja to straipsnio išspausdinimą. 
Pinigas visiems turi lemiančios įtakos! 

Kvailys caras Nikolajus II ir jo nužemintas tarnas teisingumo ministras 
Ščeglovitovas užsimanė sudaryti ritualinės žmogžudystės bylą žydui ir su- 
darė, kas yra charakteringa tamsios reakcijos veikėjams, gi tokiam nežmo- 
niškam sumanymui remti surado specialistą — žinovą, katalikų kunigą, lie- 
tuvį Pranaitį! Šlykštu ir gėda! 


1914 metai. Mano švogeris Simonas Kvalita, kuris pardavęs ūkį ir apsigy- 
venęs Aleksote, kaip įpratęs dirbti žmogus, nuobodžiavo be darbo, ėmė par- 
sisamdė troptininku ir buvo nuplaukęs su troptais į Tilžę. Sugrįžęs pasakojo, 
kad vokiečiai tikri esą, jog netrukus būsiąs karas tarp Vokietijos ir Rusijos — 
visose aludėse, kur Kvalitai teko užeiti, viena ir ta pati kalba apie būsimą karą 
ir vienokia nuotaika. Vokiečiai (kaip Kvalita vadino Vokietijos pavaldinius 
lietuvius) labai pajuokia ir niekina rusų carą, vadindami jį kvailiu. [...] 

Čia toliau aš paliesiu mano advokato darbą visu šiuo laikotarpiu nuo 
1907 iki 1914 metų. 

Aš advokatas Kaune 1907-1914 metais. Advokatui daugiausia darbo ir 
uždarbio duoda civilinės bylos. Tiktai didelėse valstybėse ir tik nedidelis 
labai gabių ir iškalbingų advokatų skaičius verčiasi beveik vien baudžia- 
momis bylomis, pavyzdžiui, Rusijoje Plevako ir kiti. 

Mano advokatiška praktika buvo beveik vien civilinė. Civilinė teisė man 
buvo žinoma toji, kuri veikė Suvalkuose, ir Svod zakonov (Įstatymų sąva- 
das) X tomo 1 dalis, su kuria teko susipažinti būnant teisėju Turkestane. 
Kaune susidūriau su valstiečių ypatinga teise dėl jų valdomos žemės. Ligo- 
nis advokatas M. Lozoraitis, belankant man jį, nurodė man Senato spren- 
dimus, kurie turėjo vadovaujamos reikšmės tai teisei suprasti. Rusų teismai 
ilgai klaidžiojo dėl „valstiečių teisės“ žemei. Teisėjai, mokydamiesi uni- 
versitetuose, įgydavo nuosavybės teisės pažinimą. Nuosavybės teise pa- 
grįsta yra romėnų civilinė teisė, nuosavybės teise pagrįsta ir veikiančioji 
Rusijoje civilinė teisė (X t. 1 d.). Rusijos valstiečių milijonai gyvena pa- 
pročio teise, kuri daugiau pripažįsta vadinamą obščinnoje pravo žemei. To- 
kios „obščinos“ Lietuvoje jau seniai nėra buvę. Lietuvio valstiečio teisinė 
sąmonė buvo paremta taip pat nuosavybės teise. Lietuviai valstiečiai, gavę 

išpirkimui žemę (na vykup), manė esą tos žemės visiški savininkai, ir teis- 
mai kurį laiką tokiais savininkais laikė valstiečius. Kauno apygardos teismo 
archyve man teko susitikti su bylomis, kuriose valstiečio testamentas buvo 
teismo patvirtintas vykdyti, nors tasai testamentas lietė valstiečio žemę, jo 
gautą iš valdžios kaimų skirstymais viensėdžiais, dėl to, kad tam reikėjo 
vienbalsio visų kaimo žemės ūkių naudotojų nutarimo, o kaip dalyvaus 
nutarime mažamečiai arba nepilnamečiai? 

Taigi bylų didelė dauguma teismuos buvo įvairiausios valstiečių šeimų 
narių savitarpio bylos dėl „bendro valdymo“ žemės ūkių. Įvedus Lietuvoje 
(išskyrus Suvalkų guberniją) žemiečių viršininkų institutą, šitos bylos, nors 
ir dėl labai didelių ir brangių ūkių, buvo priklausomos valsčiaus teismui, 
antroji teismo instancija buvo „apskrities suvažiavimas“, kuriame sėdėjo 
vienas apygardos teismo narys ir du žemiečių viršininkai, o trečioji „kasa- 
cinė instancija“, taip sakant, senatas — buvo gubernskoje prisutstvije (guber- 
nijos taryba). Todėl Kaunan atvykdavo valstiečiai lietuviai iš visų didelės 

Kauno gubernijos vietų žemės bylų reikalais. Aš, kelis metus papraktika- 
vęs, iš kliento kalbos galėjau spręsti, iš kurio Kaunijos krašto yra klientas. 
Kai aš buvau Maskvoje studentu, profesorius Fortunatovas, lietuvių kalbos 
žinovas, sakydavosi, ir tuo pasisakymu mane stebindavo, kad iš žmogaus 
kalbos žino, iš kurios Lietuvos vietos yra kalbąs su juo lietuvis. Dabar ir aš 
tapau galįs tai pažinti, 

Mano atmintyje neišdildomai užsiliko pirmas mano pasikalbėjimas su 
klientu žemaičiu nuo Eržvilko, Vincu Stoniu; labai sunku buvo man jį 
suprasti tiek dėl neįprastos žemaitiškos tarmės, tiek dar labiau dėl šio žmo- 
gaus asmeniškų ypatybių kalbėti. Jis beveik po kiekvieno žodžio, reikalin- 
go minčiai išreikšti, vartojo dar vieną iš šių dviejų žodžių: „rokū“, „tas- 
gat“. Žodį tars ir įdeda „rokū“, arba „tasgat“. Aš ištempęs ausis klausau, ką 
čia tas malonus pilietis kalba? Na bet susikalbėjome, susipratome. 

Taikant įstatymą dėl „bendro darbo šeimos narių naudojimo“ valstiečių 
skirtinos žemės ūkio, teismams tekdavo griebtis dirbtinių aiškinimų, dėl 
to, kad nuoseklus įstatymo aiškinimas turėtų aiškų didelį neteisingumą. 
Šeimos galva buvo pripažįstamas žemės ūkio tvarkytoju, būtent kad jis gali 
tvarkyti kas reikia — arti, sėti, akėti; gali išnuomoti kitam žemės ūkį. Bet štai 
šeimos galvai pasirodo naudinga žemės ūkį parduoti. Jis neturi teisės to pa- 
daryti, nes ne jis yra savininkas, bet visa šeima. Ką gi daryti? Jis išnuomoja 
ūkį, pavyzdžiui, 12 metų, bet tikrybėje parduoda, gauna visus pinigus, kurių 
gavimui užtikrinti išduoda vekselius, gi nuomos sutartyje rašoma, kad nuo- 
mos mokestis už visus 12 metų gautas iš anksto ir kad nuomininkas šeimi- 
ninkauja ūkyje savo nuožiūra. Tokiais atvejais teismai po 10 metų valdymo 
pripažindavo įsisenėjimą ir atgal ūkio neatiteisdavo iš pirkusio, nors pagal 
teisės logiką įsisenėjimas neturėtų būti pripažįstamas dėl to, kad pardavėjo 
išnuomotoji žemė buvo šeimos narių nepilnamečių. Teismas (senatas) aiš- 
kindavo taip, kad valdymą turi teisę vykdyti vienas šeimos galva, o kadangi 
jis nėra vykdęs daugiau kaip 10 metų, tai ir jis, ir visa šeima jo asmenyje ir 
yra netekę to turto, kurį visą tą laiką valdė kaip savo pirkėjas. [-..] 

1906 m. lapkričio 9 d. caras, tikriau sakant, ministras pirmininkas Stoly- 
pinas, remdamasis Rusijos pagrindinio įstatymo 87 straipsniu, be Valsty- 
bės Dūmos, išleido įstatymą dėl valstiečių skirtinos žemės. Sis įstatymas 
Lietuvos valstiečiams pripažino asmens nuosavybės teisę ir, kaipo toks, 

buvo ir yra labai naudingas mūsų kraštui. Jisai atitiko lietuvio teisinę 
sąmonę. Tačiau civilinės teisės srityje tenka vadovautis tuo įstatymu, ku- 
ris veikė civilinio santykio susidarymo momentu, todėl ir advokatams, ir 
teismams nuolat reikėjo remtis ir veikusia iki 1906.XI.9 civiline teise dėl 
valstiečių skirtinos žemės. Po šito įstatymo išleidimo valstiečiai galėjo 
geriau tvarkyti savo ūkius ir galėjo galvoti apie kaimų skirstymąsi į vien- 
sėdžius. Valstybės valdžia intensyviai ėmė rūpintis tuo skirstymu. Iš pra- 
džių reikėjo, kaip ir Suvalkijoje, kad kaimų nutarimas dėl skirstymosi į 
viensėdžius įvyktų vienbalsiai, tai vis saugojant „šventą“ nuosavybės tei- 
sę. Paskui buvo išleistas įstatymas, kuriuo kaimas galėjo skirstytis, jei tą 
nutarė kvalifikuota dauguma (2/3), o dar vėliau buvo išleistas įstatymas, 
kuris reikalavo paprastos balsų daugumos. Buvo įsteigtos žemės tvarko- 
mosios komisijos skirstymosi byloms spręsti, skirstymo darbui dirbti ir 
ginčams rišti. Žemės tvarkymo bylos ir ginčai buvo nauja bylų rūšis ad- 
vokato praktikai. 

Aš mažai bylų turėjau tokių, kurias vesti įgaliotų dvarininkas arba mies- 
tietis. Dvarininkai daugiausia lenkai, o miestiečiai daugiausia — žydai. Ro- 
dosi, tautų atžvilgiu aš esu tolerantingas, bet tų tautų žmonės turbūt kitaip 
žiūrėjo į mane. Kokia bebūtų priežastis, ne man spręsti, faktas tas, kad 
mano klientai buvo beveik tik valstiečiai. 1908, rodos, metais man teko 
ginti Suvalkų apygardos teismo išvažiuojamoje sesijoje daug valstiečių, kurie 
buvo kaltinami Gelgaudiškio dvarininko miško iškirtimu revoliucijos me- 
tu (1905 m.), ir dvarininko byloje buvo pateiktas didelės sumos civilinis 
ieškinys už nuostolius. Dėl civilinio ieškinio didelės (daugiau kaip 300 rb.) 
kelių tūkstančių rublių sumos bylą sprendė apygardos teismas. Beveik visi 
kaltinamieji, kurių buvo kelios dešimtys, buvo sutarę su manimi, kad gin- 
čiau juos. Atlyginimo mokestis buvo išskirstytas tarp visų ir, išskyrus rank- 
pinigius, kitus pinigus jie turėjo įmokėti man Šakiuose prieš bylą. Atvykus 
man į Šakius kaltinamųjų dauguma sumokėjo man pinigus, o apie kaltina- 
mųjų dalį buvo pranešta, kad jie atsisako gynėjo. Aš pareiškiau, kad vis tiek 
ginsiu juos. Veiksmų solidarumas reikalavo ir solidaraus gynimo. Byla ge- 
rai tapo išspręsta kaltinamiems. Koks malonus buvo mano nusistebėjimas, 
kai po sprendimo apgarsinimo tie kaltinamieji, kurie buvo atsisakę manęs, 
pradėjo nešti man pinigus už gynimą. 

Ginti man padėjo toji aplinkybė, kad kaltinamieji turėjo miško servituto 
teisę Gelgaudiškio dvaro miškuose. Po šios bylos, kuri buvo sprendžiama, 
rodos, birželio mėnesį, iki sekančių ar kurių kitų metų, dabar gerai neatsi- 
menu, Gelgaudiškio valsčiaus vaitui, jaunam vyrui Mackevičiui padedant, 
to valsčiaus 44 kaimų ūkininkai — apie keli šimtai, susiorganizavo ir pa- 
samdė mane savo metiniu įgaliotiniu servituto byloms vesti už atlyginimą 
metams 1500 rublių. Ūkininkams susiorganizavus, buvo lengva sudėti, to- 
ji gana didelė pinigų suma man buvo gražus atlyginimas. Bylos buvo dva- 
rininko keliamos dėl perviršijimo servituto teisės. Kiekvienoje byloje kal- 
tinamasis žodžiu įgaliodavo mane. Šias bylas spręsdavo „valstiečių įstai- 
gos“, būtent: komisorius valstiečių reikalams (komisar po krestjanskim die- 
lam), I instancija — Suvalkų gubernijos taryba valstiečių reikalams. Liudy- 
tojai bylose būdavo dvarininko miškų sargyba — eiguliai ir girininkai. Ma- 
no klientams beveik nebuvo vilties bylas laimėti ir tai mano su jais buvo 
aiškiai iš anksto aptarta. Be to, komisorius aiškiai laikė dvarininko pusę — 
atvykęs į Gelgaudiškį, dvarininko rūmuose gyvendavo ir vaišindavosi; by- 
las svarstydamas nemandagiai apsieidavo su valstiečiais. Tad šitie norėjo 
advokato asmenyje turėti užvėjį, kad jie būtų byloje traktuojami kaip lygi 
šalis. Be to, kartais pasisekdavo ir dvaro tarnų šunybę — melagingumą 
išaiškinti. Apskritai sakant, valstiečiai norėjo kaip galima savo teises ginti, 
kad ir be naudingo rezultato, bet kad priverstų komisorių ir dvarininką su 
jais skaitytis. Tad ir apeliacijas duodavome, nors ir be vilties laimėti. 
Mano su klientais buvo visiškas susipratimas bylų vedimo ir laimėjimo 
atžvilgiu. Retkarčiais pavaduodavau save savo padėjėju p. A. Tumėnu. 
Bylų būdavo daug skiriama kelioms iš eilės dienoms. Kartą į Suvalkus 
pasikviečiau pagalbon du savo padėjėjus: A. Tumėną (dabar, 1935 me- 
tais, advokatą) ir J. Brazaitį (dabar — Vyriausiojo Tribunolo baudžiamojo 
skyriaus pirmininką). Pertraukos metu pietums mes buvome išsiskyrę. Bai- 
giantis pertraukai ateinu aš į tą vietą, kur buvome susitarę susitikti, randu 
šaligatvyje besikalbančius Brazaitį ir Tumėną ir išgirstu A. Tumėno žo- 
džius: „Tai kad jam jie tiki“. Supratau, Brazaitis turėjo pareikšti įtarimą 
mano adresu, kaip aš galiu imtis vesti tokias bylas, kuriose nėra vilties ką 
gera žmonėms padaryti, o Tumėnas, kuris jau buvo pavadavęs mane Gel- 
gaudiškyje, atsakė į įtarimą. Aš su savo klientais nepasitenkinome tik kal- 


409 


2 dalis 


tinamųjų role. Mes išėjome kovon kaltintojais. Iškėlėme dvaro savininkui 
Komarui kaltinimą, kad jis per daug naikina savo mišką, kad susidaro pa- 
vojus valstiečiams negauti viso servituto. Pilnas ūkis turėjo teisę gauti kas- 
met du sienojus troboms taisyti ir parsivežti 24 dviarklius vežimus medžia- 
gos — kelmų ir sausų šakų kurui. Apskaičiavus ir susumavus visų servituti- 
ninkų gautiną miško medžiagą, gaunamas labai žymus kiekis. Skunde pa- 
reikalavome, kad būtų apžiūrėti dvaro miškų kirtimai. Taigi birželio mė- 
nesį ir važinėjome, ir vaikščiojome po Gelgaudiškio dvaro miškus — komi- 
sorius, aš, valstiečių atstovai, mano keli įgaliotojai, dvarininkas Komaras, 
jo miško sargai, be to, ekspertai. Pjaunami buvo kelmų galai patikrinti, 
kaip seniai medis nupjautas, skaitomi buvo nupjauti ir nukirsti medžiai, 
kad nustačius, koks vienais metais iškirstas. Dvarininkas Komaras, jaunas 
vyras, labai turtingas, siuto iš pykčio, kad valstiečių reikalavimu taip tiria- 
mi jo veiksmai, daryti jo nuosavame miške. Štai jis prieina prie manęs ir 
taria: wiesz pan co, panie Leonas. Ja lasu mam 8000 morgow, jednego parku 
blizko palacu mam 300 morgow! (žinai ką Tamsta, pone Leonai, aš turiu 
miško 8000 margų, vien parko arti mano rūmų 300 margų). Aš jam atsa- 
kiau: Tak, panie; pan jestesz panem calą gebą, ale trzecia częsc panskiego imie- 
nia, wedlug naszego obrachunku, naležy moim klijentom (Taip, pone; ponas 
esi ponas pilna burna, bet tamstos turto trečdalis priklauso mano įgalioto- 
jams). „It musę kandęs“ (kalbant Valančiaus žodžiais) Komaras nusisuko ir 
nuėjo nuo manęs. Aš su valstiečiais, keldami šią bylą, nesvajojome, kad 
laimėsime ją, kad mes ką padarysime Komarui, bet mano klientai, išaiškinus 
jiems, kad jie gali kelti tokią bylą, būtinai prašė kelti ją ir buvo patenkinti, 
kai galėjo, kaip lygi bylos šalis, tikrinti didelės ambicijos pono veiksmus. 

Aš neatmenu, kuom baigėsi ši byla, greičiau galiu manyti, kad ji neužsi- 
baigė iki Didžiojo karo, aš gi buvau įgaliotinis ne mažiau kaip dvejus me- 
tus; o gal kiek ilgiau, bet neatmenu. [...] 

1909 m. kovo 7 d. (22/II) įvyko Suvalkų Kalvarijos bažnyčioje muštynės, 
tikriau sakant, pradžioje tik stumdymasis tarp miestiečių lenkų ir kaimiečių 
lietuvių dėl giedojimo lietuvių ar lenkų kalba. Miestiečiai buvo pasirengę 
mušti lietuvius, nors šių buvo didelė dauguma. Miestiečiai turėjo pažįstamų 
kareivių rusų; šiuos pasikvietė talkon ir lietuvius gerokai apkūlė. Dėl tų muš- 
tynių buvo iškelta baudžiamoji byla. Policija kaltinamaisiais patraukė iš abie- 

jų pusių po kelis. Kalvarijos kunigai pakvietė mane ginti lietuvius. Taikos 
teisėjas, rusas, pasirodė tikras „kelmas“, palankus miestiečiams, kurių vieni 
malkas dovanai jam sukirsdavo, kiti kitus patarnavimus pateikdavo, tai aš 
sužinojau iš savo klientų ir iš kunigų. Gi teisėjo būdas bylą aiškinti man tas 
žinias patvirtino. Teisėjas jau seniai ilgai tarnavo Kalvarijoje ir su miestiečiais 
buvo pasipažinęs. Bylos nagrinėjimo procese miestiečiai, tiek kaltinamieji, 
tiek liudytojai, laikėsi kaip kokioje įprastoje jiems smuklėje. Kai tik ką pasa- 
kys liudytojas lietuvis, jie, kaip žydai Kristų plakant, rėkė, juokėsi, tyčiojosi, 
o teisėjas visa tai jiems leido. Mano ginamųjų du lengvai nubaudė, o lenkus 
visus išteisino tas teisingumo atstovas! 

Kunigai, rodosi, liko nepatenkinti manim, kad aš per lėtai elgiausi. Gal- 
būt, bet aš nesijaučiau prasikaltęs — teisme teisėjas šeimininkas, o ne advo- 
katas, be to, miestiečiai ne tik kad teisėjo buvo palaikomi, bet ir šiaip 
gudresni už kaimiečius, buvo susitarę su liudytojais ir jie sklandžiai aiškino 
bei įrodinėjo, kad lietuviai puolė miestiečius. Mano ginamieji neturėjo 
liudytojų, kurie aiškiai būtų išdėstę įvykį, taip netikėtai lenkų ir kareivių 
užpulti lietuviai ir nepastebėjo, kas buvo liudytojai iš kaimiečių tarpo. Ši 
byla paliko man visam amžiui bjauriausią įspūdį dėl teisėjo šališkumo ir 
aiškaus pritarimo miestelio žulikėlių chuliganiškiems veiksmams santyky- 
je su padoriais ūkininkais, kokie buvo mano klientai. 

Iš advokato darbuotės aš čia pažymiu tuos savo veiksmus ir tas mano 
vestas bylas, kurias atsimenu, kurie ir kurios turi visuomeninės reikšmės ir 
intereso. Pavyzdžiui, Rietavo dvaro buvusių baudžiauninkų byla dėl gania- 
vos teisių yra reikšminga ne tik dėl valstiečių sugebėjimo susiorganizuoti ir 
sau vieną advokatą nusisamdyti, bet ir štai kodėl. Vykdant 1861 m. vasario 
19 dienos įstatymą, kunigaikštis Oginskis, matyt, perniek laikė valdininką 
(mirovoj posrednik) šiems reikalams. Tai tasai ir įvarė dvarui kylį valstiečių 
naudai — teisę ganyti 15 000 dešimtinių plote. Paskui galingas dvarininkas 
susigriebė ir ėmė trukdyti, kelti ginčą, kad nenurodyta, kur būtent ganyti 
duota teisė. Ir dvarininko galingumo dėka tie jo iškelti ginčai nebuvo išaiš- 
kinti per kelias metų dešimtis. Aš dabar neatsimenu kaimo vardo, bet turė- 
jau dar tokį kaimo reikalą — dėl pripažinimo to kaimo ūkininkams, kaip 
buvusiems baudžiauninkams, teisės išpirkti žemę, t. y. įvykdyti jiems mi- 
nėtą 1861 metų įstatymą. Galingas dvarininkas, rodosi, Biržų Tiškevičius 

ginčijo, kad tasai kaimas baudžiauninkų teisės išpirkti žemę neturi ir gin- 
čas dar nebuvo baigtas, iki jis man pateko. Reiškia, byla taip pat ėjo per 
kelias metų dešimtis. Pažymėsiu dar kai kurias bylas, turinčias visuome- 
niško intereso. 

Kun. Juozas Tumas 1905 metų revoliucijos laike buvo, rodos, Smilgių 
vikaras. Jam, kaip katalikų kunigui, geri buvo ir dvarininkai, ir valstiečiai. Jis 
stengėsi ir tuos, ir kitus veikti, kad nekiltų tarp jų griežtų susidūrimų. Bet, 
kaip asmuo ekspansyvus ir turįs savy daug nuoširdumo, kunigas Tumas savo 
prakalbose šį tą išsitarė prieš rusų valdžią. Buvo iškelta jam baudžiamoji byla 
pagal Baudžiamojo statuto 129 straipsnį. Kun. Tumas pasikvietė gynėjais 
mane ir P Vileišį. Šita byla labai domėjosi „Šaltinis“ ir, kai Vilniaus teismo 
rūmai išteisino kun. J. Tumą, „Šaltinis“ eilėmis išgyrė mudviejų su Vileišiu 
gynimą. Mes įrodinėjome, kad katalikų kunigas savo esme negali būti revo- 
liucionierius ir šiuo atveju kunigas Tumas nėra juo buvęs. 

Dabar apie Kauno advokatus prieš Didįjį karą. 

Lietuviai 1) prisiekę advokatai: Motiejus Lozoraitis (aš, sugrįžęs Lietu- 
von ir apsigyvenęs Kaune 1906 m. rudenį, radau Lozoraitį jau sunkų ligo- 
nį, išdžiūvusį, gulintį lovoje. nevaldantį kojų, bet viso proto. Tai buvo 
aukštos doros, labai gabus, visų tautų gerbiamas asmuo. 1907 metų vasarą 
jis mirė); Stasys Raila („Aušroje“ kai ką buvo spausdinęs slapyvarde „Stajė 
Šunbajoris“. Nuo lietuvių visuomenės atokiai laikėsi, o vėliau, pardavęs 
savo nekilnojamąjį turtą, išsikėlė gyventi kažkur į Pietų Rusiją. Su juo 
neteko arčiau susigyventi); Kazys Samajauskas (nors tai ir buvo aiškus lie- 
tuvis, bet jis bendraudavo tik su kunigu A. Dambrausku, o šiaip lietuvių 
visuomeniškam gyvenime beveik nedalyvaudavo. Keistoko protavimo vy- 
ras. Pats laikė save geriausiu advokatu iš visų lietuvių advokatų. Advokatas 
Žukauskas, kuris paskiau buvo Suvalkų Naumiesčio notaru, neseniai mirė 
Marijampolės apygardos teismo pirmininku būdamas, man štai ką pasako- 
jo: Žukauskas tarnavo pas Biržų Tiškevičių įgaliotiniu juriskonsultu. Kai 
jis gavo notaro vietą Naumiestyje, tai pasiūlęs Samajauskui užimti jo turėtą 
vietą pas Tiškevičių. Tokį pasiūlymą padarė todėl, kad žinojo, jog Sama- 
jauskas mažą praktiką teturi. Samajauskas atsisakęs tarnauti pas Tiškevičių, 
nes „jis turįs palaikyti lietuvio advokato garbę Lietuvoje“); Vladas Stašins- 
kis, — gabus ir gilus teisininkas, o lietuviškam darbui, rusiškai tariant, u 

sebia na umie: geriau mažiau veikti, kad turtingiems kitataučiams nejsi- 
pyktų. Šiaip aukštos markės asmuo ir proto, ir doros atžvilgiu. 

2) privatiniai advokatai: Kajetonas Cemnolonskis (po karo mirė, labai 
padorus asmuo, nors ir aplenkėjęs, bet nuoširdus lietuvis); Antanas Lio- 
rentas (ir dabar advokatauja, menkų žinių ir neaukštos dorovės asmuo. 
Trūkstant žmonių 1918 metais aš, būdamas teisingumo ministru, pasky- 
riau tarp kitų man abejotinų asmenų ir jį taikos teisėju, atvirai paprašiau 
neimti kyšių. Žadėjo, bet neištesėjo. Karobliui esant teisingumo ministru 
buvau prašyti, kad kelis, tarp jų ir Liorentą, varytų iš tarnybos dėl kyšių 
ėmimo. Taip ir buvo padaryta). 

Lenkai — jų buvo daug ir visi padorūs žmonės, išskyrus Vaišvilą (kuriam aš 
vizito nedariau kitų kolegų įspėtas, gal ir M. Lozoraičio); du Bociarskiai — 
Dominikas ir jo sūnus Vytautas (šie stovėjo lenkiškos visuomenės priešaky), 
Hopenas, Obeserskis, Podčaskis, Junavyčia, Urbonavyčia. 

Rusai — Baklaševas ir Šipilinas — abu padorūs vyrai. Šipilinas buvo ge- 
riausiųjų Kauno advokatų eilėje. Buvo dar trečias — Vladimirskis, bet tas 
greit, man Kaune apsigyvenus, mirė. 

Žydai — šitų buvo nedaug, dėl to, kad įstatymas kliudė jiems tapti advo- 
katais. Tai Abramsonas, su kuriuo buvau kartu Valstybės Dūmoje, vertin- 
gas asmuo, nuo per didelio darbo anksti mirė; Gidonis, tas persikėlė Petra- 
pilin, ir Ozeris Finkelšteinas, labai gabus ir padorus asmuo, stovėjo žydų 
visuomenės priešakyje. Privatinių advokatų žydų ir kitų tautų buvo labai 
nedaug. Iš jų paminėtinas Dimenšteinas, kuris turėjo didesnę praktiką net 
už kurį prisiekusį advokatą. Jam įsigyti didelę praktiką padėjo ne tik jo 
gabumas ir nepaprastas darbštumas, bet ir sugebėjimas turėti artimas pa- 
žintis su valdininkais ir teisėjais — tai jiems paskolinti pinigų, tai patarnau- 
ti, kai kam ir kyšių duodant. Grynos doros teisėjai nemėgo Dimenšteino, 
pavyzdžiui, Gaselkusas. 

Gavau žinią, kad d-ras J. Basanavičius sunkiai susirgo. Didelis smūgis 
bus mūsų tautai, jei tasai brangus asmuo išvyks iš šio pasaulio. Atviruku 
prašiau daktaro A. Vileišio išreikšti ligoniui tą mano jausmą. [...] 

Šiandien atsilankė pas mane iš Vilniaus inžinierius p. Čurlys paraginti 
mane veikliau rinkti pinigus Čiurlionio paveikslams pirkti. Malonų įspūdį 


padarė man šitai. [...] 

Daugiausia laiko man atima, žinoma, profesionalus advokato darbas. Ne- 
kalbu apie pareigų atlikimą įvairiuose teismuose. Bet namie klientų pri- 
ėmimas daug laiko suėda. Mano klientai — beveik vien valstiečiai arba šiaip 
liaudis. Jų reikalai dažniausiai ne dokumentais paremti. Juos išklausyti, 
suvokti kame reikalas ir duoti patarimą arba padaryti juridinę diagnozę, — 
tai savo sunkumu ir laiko gaišinimu visai ne tai, ką padėjimas iš „užstato“ 
akto arba kitokio dokumento išieškoti skolą. Tas pats sunkumas, kaip ir 
ginčuose valstiečių su dvarininkais apie žemę. Dvarininko advokatas gau- 
na iš savo kliento dokumentus apie žemės nuosavybę ir tokiu būdu turi 
tvirtą savo išvedimams poziciją. Valstietis savo pretenzijas remia nepripa- 
žintomis teisėmis, — ilgu valdymu ir panašiai, bet ne dokumentais. O jeigu 
valstiečio teisė paremta ir dokumentu, — pavyzdžiui, ganymo servitutas, — 
tai tasai dažnai taip neaiškiai apibrėžtas, kad patsai dokumentas tai dar tik 
svyruojanti į visas puses nendrė. [...] 

Iškilus karui visi tikėjosi, kad vokiečiai tuoj apguls Kauną. Apgulus jiems 
tvirtovę, joje gali kilti badas... pas save mažai beturėjau pinigų ir negalėjau su 
didele šeimyna kraustytis kitan kraštan, kur nebūtų iš kur gauti pagalbos... [...] 

Pasakojo, neva komendantas pranešęs Vyskupijos valdytojui, kad esanti 
viltis, jog viskas baigsis taikos keliu... Išgirdęs tai, aš paskui ramiai miego- 
jau iki 6 val. ryto. O čia jau būta apskelbta karo. Iš ryto apie 9 val. sužino- 
jom. Greit surašiau kontraktėlį su žmogumi, kuris liko prižiūrėti mano 
namus, greit susidėjom su žmona kai kuriuos daiktus ir ketinome važiuoti 
į Garliavą, o ten su pagalba pažįstamų kunigų pasisamdyti arklius toliau 
keliauti į Subačiškes pas Šalkauskus. Daiktų mažai imame, nes ketiname 
jau į Garliavą važiuoti su miesto vežėju, fajetone. [...] 

Dabar matyt, karas bus ilgas ir daug svieto bus išžudyta. O kiek medžia- 
ginių nuostolių! Net baisu pamąstyti. Žmonės pasakoja, būk palei Kara- 
liaučių daug rusų kariuomenės jau gulę kaulais, būk esą užmušta trys ge- 
nerolai ir aukšti generalinio štabo karininkai. Bet ir vokiečių kronprincas 
esą sunkiai sužeistas. [..:] 

Matydamas daug kariuomenės vežant prieš vokiečius, raminausi, kad jie 
neateis į mūsų kraštą ir kad karo laukas bus jų šalyje. Paskiau pasirodė, jog 
tomis dienomis jau rengiama buvo rusų kariuomenei pirtis. Bet rašysiu iš 
eilės... [...] 

Atsidūręs ... Vilniuje ... tuoj nuėjau gulti, idant atsilsėčiau už pracitas nak- 
tis. Rugpjūčio 24 dieną, sekmadienį, arbatos atsigėręs nuėjau pas p. A. Sme- 
toną, bet pasirodė, kad jo Vilniuje nėra ir kad Jablonskis man parašė tik savo 
mintį apie jo butą. Smetonos bute radau p. Šimkų su žmona. ... Netrukus 
parvažiavo ir p. Yčas iš Petrapilio su p. Noreika. Čion sužinojau apie išleistą 
Vilniaus lietuvių deklaraciją. Tik Vilniuje sužinojau apie Samsonovo ... mirtį 
ir apie didelį rusų kariuomenės nepasisekimą. Bet vis niekas nesitikėjo, kad 
tasai nepasisekimas priverstų rusų kariuomenę net bėgri iš Vokietijos. [...| 

Vilniuje begyvenant, nuolat teko nerimauti, nervintis, gaunant vis blo- 
gas žinias iš karo lauko Suvalkijos teritorijoje. [-..] 

Sugrįžęs Vilniun buvau įtrauktas į lietuvių politikų šiokį tokį veikimą, 
apie kurį čion ir priminsiu. Rugpjūčio 25-tą dieną Vilniuje gyvenanti inte- 
ligentija tam tikrame susirinkime svarstė deklaracijos išleidimą ir dabartinio 
momento padėjimą. Kas dėl deklaracijos, dauguma balsų buvo ... jog viešai 
jos peikti ar apskritai kritikuoti nepridera... Kas dėl bendro padėjimo, rai 
susirinkimas rado reikalinga išrinkti tam tikrą komitetą, kuris rūpintųsi lie- 
tuvių tautos reikalais, jai atstovautų, jos reikalus aiškintų pasauliui, o reikale 
ir gintų. Tan komitetan aš atsakiau įeiti dėlei savo šeimyniško padėjimo. [...) 

Štai rugsėjo 24 d., labai liūdna. Iš telegramų matyti buvo, jog mūsų atsto- 
vai Valstybės Dūmoje savo tautos vardu neatsiliepė, kitos gi tautos (lenkai, 
žydai, armėnai, latviai, estai) atsiliepė. Lyg kas būtų man veidan spjovęs, taip 
nesmagiai jaučiausi dėlei to atsitikimo. Vakarop tą pačią dieną sužinojau, kad 
vokiečiai vėl Suvalkiją užima. Toji žinia suvis apremdė man dienos šviesą. 
Žymi mūsų krašto dalis tapo suvis sunaikinta. O ir giminės mano viso ko 
pamatys ir prisikęs... žinios vis blogos. Iki šiai dienai vyriausias štabas dar 
slėpė, o šiandien jau praneša, jog rusų kariuomenė traukiasi iki Nemuno. 

Daug epizodų tenka išgirsti iš kariuomenės traukimosi atgal tokių, kurie 
liudija didelę betvarkę ir technikos prisirengimo stoką. Kas blogiausia, tai 


demoralizacija. [...] 


1915 metai. Atlankė mane p. Naruševičius — inžinierius iš Maskvos. 
Pirmą kartą mudu matomės. Malonu buvo pasikalbėti su žmogum, kuriam 
tikrai rūpi tautos reikalai ir likimas. Pasirodo, kaip man bestudijuojant Mask- 
vos studentų draugija buvo viena iš veikliausių to laiko kuopų tautos susi- 

pratimo ir kultūros kėlimo darbe, taip ir dabar tarp Maskvos lietuvių tautos 
meilės pulsas smarkiai plaka, gal smarkiau nei kur kitur. Maskviečiai susi- 
rūpinę, kad valdžia, išleisdama sulig 87 str. Įstatus apie Lenkijos miestų 
savivaldą, nedavė lietuviams lietuvių miestų savivaldybėse kalbėti lenkų 
kalba. Jie susirūpinę mūsų atstovų neatsiliepimu tautos vardu Valstybės 
Dūmoje. Jie nusiminę dėl p. Yčo pasielgimo, kad apsiėmęs laikyti Mask- 
voje paskaitą neprisirengęs ir netikusiai savo pareigą atlikęs. Daug apie ką 
pasikalbėjome. Kad tokių asmenų, kaip p. Naruševičius, daug mūsų tauta 
turėtų! Tai kitaip tautos darbai eitų. [...] 

Velykomis advokatas Tumėnas iš Zarasų, apsilankęs pas mane, pakalbino 
vasarai apsigyventi prie Zarasų. Parašiau apie tai Jablonskiui, kuriam ta 
mintis patiko, susitarėm ir dabar abi šeimynos čion, netoli viena kitos gy- 
venome. Jaunimas per kiauras dienas bičiuliauja, aš taip pat dažnai nueinu 
į Jablonskius pasikalbėti, nes Jablonskis kojomis taip silpnas, kad ateiti pas 
mus negali. jablonskių šeimyna tai pavyzdinga lietuvių šeimyna ir aš džiau- 
giuosi, kad mano vaikai ilgesnį laiką su jablonskučiais pabendraus. Jab- 
lonskis mūsų kalbininkas, kalbos mokslo žmogus, mėgsta įvairius dalykus 
savo specialybėje svarstyti. Aš tuose dalykuose gana profanas. Bet Jablons- 
kiui nesvetimi ir visuomenės įvairūs klausimai. Tokiu būdu medžiagos pa- 
sikalbėjimams mums užtenka. Jo vyresnysis sūnus, Konstantas, jau išėjo 
keturis kursus juristų skyriaus. Vyras išsilavinęs ir rimtas, bet pažinti jį 
sunku, nes mažai kalbąs namuose. |...] 

Būdamas Zarasuose sužinojau, jog rusai jau išvaryti iš Lvovo. Lietuvių 
tautos nauda ir mano asmeniški reikalai liepia linkėti rusams laimėjimo, bet 
dėlei nežmoniško jų šeimininkavimo Galicijoje verčia džiaugtis, kad tasai 
šeimininkavimas pašalintas. O Lietuvai reikės dar daug kęsti ir beveik suvis 
sunaikintai tapti. Kaip pasiseks man su šeimyna tą karą iškęsti, pragyventi ir 
po karo išsilaikyti, baisu apie tai ir mąstyti. Kas dabar dedasi visoje Suvalki- 
joje, taigi ir su mano artimaisiais giminėmis, baisu apie tai galvoti. [...] 

Kalkūnuose mačiau daug suvažiavusių ūkininkų. Jie valdžios sukviesti 
paimti ganiavai karves, atvežamas iš vakarų pusės. Mat ant 30 varstų nuo 
pozicijų visi gyventojai išvaromi ir visokia manta naikinama arba išveža- 
ma, kad užėjęs vokietis negautų jokios naudos. Rusai, rodosi, Napoleono I 
laikų karo taktikos griebiasi. Iš Vilniaus vasarnamin važiuodamas, kai ku- 

riuos daiktus palikau Vilniuje, tikėdamas rudeniop sugrįšiąs Vilniun, toji 
viltis manyje kilo ypač dėlei Italijos prie sąjungininkų prisidėjimo. Dabar 
didelė abejonė kyla, ar teks Vilniun sugrįžti. Jau ir šiuo laiku be leidimo 
tam tikros karinės valdžios arba gubernatoriaus Vilniun įvažiuoti negali- 
ma. Kaunas, kiek girdėt, jau vokiečių puolamas. Jei jį paims, tai ir Vilniuj 
atsidurs vokiečiai. [...] 

Gyvenome netoli Zarasų. Zarasų parapijoje eina kova tarp lenkų ir 
lietuvių už kalbos teises bažnyčioje. Dabartinis vyskupas Karevičius iš 
naujo pareikalavo, kad klebonas vykdytų vyskupo Cirtauto paliepimą įvesti 
pamokslus lietuvių kalba, bet jų tvarką šiek tiek permainė. Mudu su 
Jablonskiu ir su kai kuriais vaikais nuvykome šventadienį bažnyčion pa- 
siklausyti, kas atsitiko. Girdėti buvo, kad lenkai pasiryžę neleisti lietuvių 
kalba pamokslo sakyti ir giedoti. Šią dieną klebonas turėjo paskelbti žmo- 
nėms vyskupo įvedamą tvarką. Mes spėjome nuvykti laiku ir aš gerai 
girdėjau, ką klebonas Bortkevičia kalbėjo, skelbdamas tą tvarką. Iš jo 
prakalbos aišku buvo, kad jis priešingas lietuvių kalbos teisėms bažny- 
čioje. Būtent jis taip kalbėjo, kad lietuvių esą taip mažai, kad neverta 
užvesti pamaldų, bet kadangi vyskupas liepia, tai kodėl neleisti jiems 
susiėjus melstis. [...] | 

Prieš mano akis iliustracija, kurioje nuimta Anglijos visų partijų koalici- 
jos ministerija. Karui kilus, viešpatavo ir tebeviešpatauja liberalų partija. 
Kitos partijos nekišo baslių jai į valstybinio vežimo ratus; priešingai, karo 
vedimo reikalais kitų partijų vadai pritarė liberalų ministerijai. Tačiau dėl 
karo ilgumo, sunkumo ir didelių aukų kaip žmonėmis, taip ir turtu, anglai 
rado reikalinga sudaryti koalicijos ministrų kabinetą. Kadangi viešpatau- 
janti partija turi už save tautos daugumą, tai ir kabinete jos narių yra dau- 
giau, nei kitų partijų, kurios turi kabinete tik atstovus, yra ir nepartinių. 
Prancūzijoje tuojau, kai tik kilo karas, susidarė taip pat koalicinis ministrų 
kabinetas, į kurį įėjo ir socialistai. Tas pat įvyko ir Belgijoje. Austrijoje ir 
Vokietijoje to nedaroma, dėl to kad tose valstybėse stipriai laikosi monar- 
chai, ir kur yra didelė šalies vienybė. 

Anglija, Belgija, Prancūzija — tai visų laisviausios pasaulyje šalys ir tautos, 
kurios eina kitų tautų priešakyje civilizacijos ir kultūros atžvilgiu. Anglijoje 
partijos veikia nuo šimtų metų. Bet kilus be galo dideliam karui, tauta rado 

reikalinga, idant visos partijos vienybėje veiktų. Mūsų, lietuvių tautos nega- 
lima lyginti prie anglų, nes ji neturi politiškos nepriklausomybės. Bet analo- 
gija daryti leista ir teisėta. Kultūros kova dar sunkesnė už karą. O mes, lietu- 
viai, šiuo atžvilgiu esame didesniame pavojuje nei Anglija dėl savo politiško 
gyvenimo. Mes suvis neturime sąjungininkų, kurie mus užtartų ar paremtų. 
Mes neatskirti nuo priešų mariomis, kaip anglai. O tų priešų mes turime be 
galo daug iš visų mūsų teritorijos šalių — vokiečiai, lenkai ir rusai, o iš dalies 
ir latviai, kurie mus irgi latvina. Maža to, jie gyvena ir įsigalėję pačioje Lie- 
tuvoje — lenkai, rusai ir rusų pagalbininkai mūsų rusinime žydai. Ekono- 
miškai mes silpnesni ir pačioje Lietuvoje už kiekvieną iš jų, — įskaitant net 
Lietuvoje gyvenančius. Lietuvos žydai turi daugiau turto nei lietuvių tauta. 
Mūsų dvarininkai lenkai taip pat mažai ką mažiau turi turtų, bet prie jų 
pridėjus lenkus miestiečius, bus daugiau turto lenkų rankose, o kadangi jų 
mažiau, tai jie turtingesni ir daugiau turto gali aukoti viešiems tautos reika- 
lams. Rusų valdžia turi valstybės turtus ir mūsų rusinime gali turėti kiek 
reikia pinigų, tai matome iš jų veikimo. Tad turėdami tiek priešų ir dar tokių 
stiprių, patys būdami silpni ir žmonėmis, ir turtu, mes dargi esame pasidali- 
nę į daugiau partijų, nekaip anglai. 

Prie aukščiau išdėstytų aplinkybių, lemiančių mums nykimą, reikia dar 
pridėti nuolatinį pavienių asmenų ir šeimynų nutautėjimą. Tas nutautėji- 
mas skaitlingai savaime vyksta miestuose ir Lietuvos pakraščiuose, kurie 
vis artinasi prie jos vidurio. Tą nutautėjimo procesą mes tikėjomės sustab- 
dyti. Patys savo šeimyną nesugeba lietuviai išauginti, o kai kurie ir patys 
žūsta svetimtaučių bangose. Atsiminkimę tik — mūsų mecenato P. Vileišio 
vaikai ne visi lietuviai, kai kurie būsią net lenkai. P. Matulaičio, V. Pietario 
vaikai nelietuviai, tiek sūnūs, tiek ir dukterys. Čia turėtų būti priskaitomi 
tie jauni vyrai, kurie dabar studentaudami dalyvauja lietuvių gyvenime, o 
pabaigę mokslus kažin kur žūsta... [...] 

Atsikartoja tas pats, kas ir Lietuvos istorijoje. Skirtumas tas, kad tuomet 
savo tautos reikalus užniek palaikė lietuviai dėl moterų meilės, visokių 
didybės ženklų, dėl ekonominės naudos ir t. t. Teisybė, lietuvių inteligen- 
tijos padaugėjo, lietuvių tautinis susipratimas prasiplatino ir paaugo per 
paskutinius 25 metus. Bet šių dienų tautos viešo gyvenimo atsilikimas ke- 
lia manyje didelius abejojimus apie jos ateitį. [-..] 

IV Lietuvos ministrų kabinetas, vadovaujamas ministro pirmininko M. Sleževičiaus. 
Petras Leonas sėdi trečias iš kairės 


1916 metai. Mano gi sutaupytos lėšos baigiasi. Advokatui naujojoje gy- 
venamoje vietoje sunku turėti uždarbį, ypač tokį, kuris man reikalingas 
didelės šeimynos užlaikymui. Prie šitų galvos ir nervų kvaršinimų, kuriuos 
man, ne literatui, sunku išdėstyti, reikia pridėti neramumus šeimynoje dėl 
sunervintos žmonos. Pasvarstęs, pasikalbėjęs, kelias naktis be miego pra- 
leidęs, galų gale nusprendžiau važiuoti Maskvon. Tikėjausi, lengviau būsią 
ten vaikus mokyklosna sutalpinti, o ir uždarbį, nors mažą, surasti per lietu- 
vių ir šiek tiek pažįstamų dar antrosios Valstybės Dūmos rusų pagalbą. [...] 

Liepos 23 dieną išvažiavome iš Vitkaus palivarko geležinkelio stotin Tur- 
mantan. Dvinskan nevažiavome, nors į ten geresnis kelias, nes žinia buvo, 
jog ten daugybė pabėgėlių. Pataikėme gerai. Turmante žmonių buvo ne- 
daug. Traukinys pasivėlino kelias valandas, bet vis tik vakare tą pat dieną 
išvažiavome tolyn. [...] 

Šeštadienį iš ryto (liepos 25 dieną senu kalendoriumi) atvykome Mask- 
von. Čia stotyje apsiprausėme, atsigėrėme arbatos, atsigaivinome. Nuvy- 

kau pas jaunų dienų gerą pažįstamą p. Čepulį. Jisai labai maloniai pasikvie- 
tė mane su visa šeimyna apsistoti jo bute, iki susirasiu sau nuolatinį butą. 
Tiek jisai, tiek ir p. Naruševičius pritarė mano norui apsigyventi Maskvo- 
je, ramindamas, jog aš rasiąs čion darbo. [...] 

Pabėgėlių didelė banga jau pasiekė ir Maskvą. Miestui ir tautinėms orga- 
nizacijoms reikėjo jau imtis darbo — duoti pastogę ir maistą tiems nelai- 
mingiems. Vienkart prie tų nelaimingųjų ir aš prigulėjau. Reikėjo man 
bėgioti po mokyklas, idant savo vaikus įtalpinti, ir reikėjo šen ten kreiptis 
mėginant rasti sau uždarbio. Rekomenduojamas p. Naruševičiaus padariau 
žygius miesto valdybos viename skyriuje ir apie mėnesį palaukus gavau 
ten vietą su 125 rublių algos mėnesiui. Tokiam mieste kaip Maskva ir su 
tokia didele šeimyna kaip mano tai būta elgetos uždarbis, bet tai džiau- 
giausi — geriau šis tas, nekaip nieko. Bet į tą laiką, kuomet buvo darbo 
miesto valdybos skyriuje, aš gavau pasiūlymus Centro Komiteto Lietuvių 
Draugijos narių dėl karo šelpti — būti įgaliotiniu su alga 200 rublių mėne- 
siui ir Maskvos komiteto karo aukoms šelpti pas p. Naruševičių — būti 
komiteto pirmininku, faktiškai dirbančiu, — su alga 200 rublių. Aš ir apsi- 
ėmiau šias dvi pareigas, kadangi jas galima buvo sujungti, ir atsisakiau 
darbo miesto valdybos skyriuje. Taip ir darbuojuos lietuvių pabėgėlių šel- 
pime Maskvoje. Be to, tenka važinėti Petrogradan į Centrinio Komiteto, 
jo prezidiumo posėdžius, nes esu to komiteto nariu ir vicepirmininku Mask- 
vos komitete ir kaipo įgaliotinis Centro komitete turiu be galo daug darbo. 
Nuo komiteto biuro gyvenu toli. Gerai, kuomet tramvajai vaikščioja. Bet 
du kartus buvo streikai. [...] 

Praėjus didelei bangai karo ištremtųjų žmonių iš savo gūžtų Rusijon 
keliauti, aiškus buvo reikalas gyvenančiai ir naujai išsikėlusiai Rusijon mū- 
sų inteligentijai suvažiuoti ir susiorganizuoti šelpimo darbui. Iniciatyva 
turėjo išeiti iš Lietuvių draugijos nukentėjusiems nuo karo šelpti. Maskvo- 
je ... buvo sukviestas komitetas ir ... buvo nutarta kviesti suvažiavimą... 
Gaila, kad suvažiavimas ilgai nebuvo įvykdytas. Lenkai, latviai ir žydai 
seniai tai padarė ir susitvarkė. 


1919 metai. Iki Didžiojo karo savo „Atsiminimus ir pergyvenimus“ ra- 
šiau pamečiui, pradedant nuo mano įstojimo mokyklon. Didžiojo karo 

laikotarpiu savo „Atsiminimus ir pergyvenimus“ skyrium esu surašęs... Tad 
čia nedaug kas tenka man kalbėti apie 1919 metus. [...] 

Atsistatydinus M. Sleževičiaus ministrų kabinetui, kuriame aš ėjau vi- 
daus reikalų ministro pareigas, E. Galvanausko buvo siūloma man įeiti į jo 
kabinetą. Ne tik jis pats siūlė, bet ir per kitus asmenis mėgino paveikti 
mane, kad priimčiau jo siūlymą. Bent vieną tokį asmenį atsimenu. Tai 
buvo V. Stašinskis. Šiam aš atsakiau: „O kodėl pats neimi to portfelio?“ 
Siūloma buvo teisingumo ministro portfelis. V. Stašinskį aš supratau, kodėl 
jis nenori būti ministru — po Didžiojo karo, susikūrus valstybei, turėjo kilti 
daug civilinių bylų ir buvo pagrindo advokatui tikėtis didelio uždarbio. 
Mane dar kalbino būti ministru Anglijos politinis atstovas (konsulas). Šita- 
sai nuoširdžiai kalbino. Jam aš atsakiau, kad randu netinkamą sau vien 
dešiniųjų kabinetą, kad matau dar koalicinio kabineto reikalingumą. Šitoji 
priežastis man buvo lemiančioji. Kas dėl V. Stašinskio mano spėjamųjų 
priežasčių nesiimti ministro pareigų, tai tas priežastis aš tikrai atspėjau. Bet 
ne tik Stašinskis, o ir aš, ir net Kazys Samajauskas pradėjo gana gerai už- 
darbiauti kaip advokatai. [...] 

Turiu žydų veikėjų memorandumą rusų kalba apie lenkų kariuomenės 
ekscesus ir žydams padarytus nuostolius Vilniuje ir kitose to krašto vieto- 
se. Mano turimame memorandumo egzemplioriuje paišeliu pažymėta, kad 
tasai memorandumas per ministrą pirmininką Sleževičių buvo pasiųstas 
Voldemarui, — reiškia, kai šis buvo Paryžiuje. Tenka stebėtis žydų tautos 
jėgų ir sugebėjimo didumu, kad be valstybinio aparato ir taip greitai jie 
surinko tiek daug faktų, kiek yra sužymėta kalbamame memorandume. 
[-..]. Bet ekscesai — ekscesais, žiaurumai — žiaurumais lieka, o jėga — jėga. 
Ir prieš pastarąją viskas nusilenkia ir su jos valia turi sutikti ir sutinka. Taip 
ir žydams teko nusiminti dėl lenkų, kai šie, prancūzų globojami, sukūrė 
didelę valstybę ir pasidarė galingais. Nurodyto memorandumo mano turi- 
mą egzempliorių laikau atskiram kai kurių dokumentų, pas mane išliku- 
sių, rinkinyje. [...] | 

Tame pat rinkinyje laikau mirusio inž. T. Naruševičiaus raštų apie jo 
darbuotę prie Lietuvos delegacijos Paryžiuje nuorašus. Iš tų raštų matoma, 
kokios sunkios buvo Lietuvos valstybės kūrimosi sąlygos ir kokį didelį po- 
zityvų darbą yra padaręs Paryžiuje būdamas T. Naruševičius. [...] 

Dar tik ėjo valstybės kūrimo darbas, dar valstybė stovėjo visai ant silpnų 
kojų, o jau prasidėjo tarpžinybinis varžymasis dėl valdžios svarbos, dėl to, 
kas turi daugiau galios įsakinėti. Valstybei besikuriant, visokius antivalsty- 
binius gaivalus dar bemalšinant ir, be to, beeinant kovoms su išoriniais 
priešais, karinė valdžia turėjo didelės reikšmės ir vidaus gyvenime. Bet 
vietos satrapėliai stengėsi reikšti kiek galima daugiau savo valdžios: ten ir 
tuomet, kur ir kuomet tos valdžios reikšti jiems nepriderėjo, kur gana 
buvo vidaus reikalų ministerijos organų. Vietos kariškių satrapėlių plačius 
užsimojimus palaikydavo krašto apsaugos ministras p. Merkys. Pas mane 
yra užsilikę dviejų Kauno komendantų įsakymų nuorašai, man kaipo vi- 
daus reikalų ministrui pristatyti Kauno miesto milicijos vado. Milicija tuo- 
met buvo vadinama dabartinė policija. Ir šituos du nuorašus su milicijos 
vado raštu ... laikau tame pat rinkinyje. Šitie pastarieji trys raštai turėtų 
būti VRM archyve, bet kadangi jie, nežinau kodėl, buvo mano pasiimti 
perduodant ministeriją, tai telieka mano rinkinyje. Mano rezoliucija ant 
milicijos vado rašto rodo, kad mačiau reikalą surinkti daugiau faktų, įro- 
dančių netinkamus komendantų veiksmus, ir tuomet įnešti klausimą į mi- 
nistrų kabinetą ... Kai įvesta buvo milicijai uniforma, kuri mano buvo 
nustatyta panaši į kariškių uniformą, tik apvedžiojimų spalva buvo kitokia, 
p. Merkys kreipėsi į mane, kad jis nesutinkąs su tokia milicijos uniforma. 
Aš atsakiau, kad maža to, kad Tamsta nesutinka, o aš randu ją tinkamą. „Aš 
įsakysiu nuplėšti ją nuo milicininkų“, — tarė p. Merkys. „Pamėgink tams- 
ta“, — atsakiau. Uniforma tuomet pasiliko kurią buvau nustatęs... [-..] 

Į tą patį rinkinį esu įdėjęs pasilikusį pas mane, turintį būti Vidaus reikalų 
ministerijos archyve, nuorašą prancūzų karo ministerijos Lietuvoje rašto iš 
1919.VIII.3 mūsų ministrui pirmininkui dėl demarkacijos linijos su len- 
kais. Toji linija kelis kartus buvo keičiama. Šitame rašte pasakyta, kad vals- 
tybių sienos bus Taikos Kongreso nustatytos. Bet [buvo] Lietuvos su Len- 
kija jėga nustatyta, o ne Taikos Kongreso. [...] 

Dabar apie vadinamą „poeviakų“ bylą, tikrai vadinant baudžiamąja byla, 
kurioje buvo kaltinami: Polska Organizacja Vojskova ir Organizacija Strzel- 
cov Nadniemanskich, trumpai — POV ir OSN nariai Raimundas Kovalec, 
apygardos komendantas ir kt. Kvota buvo daroma man esant vidaus reikalų 
ministru, apie ką esu rašęs kitur. Kai artinosi bylos svarstymas kariuome- 

nės teisme, kreipėsi į mane, neatsimenu per ką, kad būtų gerai, jei ir aš 
dalyvaučiau iš valstybės pusės, kaip civilinio ieškinio įgaliotinis. Tokiu įga- 
liotiniu jau buvo apsiėmęs jaunas, mažai prityręs prisiekusio advokato pa- 
dėjėjas Stasys Šilingas. Prokuroras taip pat buvo jaunas — Papečkys, o kal- 
tinamieji turėjo prityrusį gynėją. Tai Šniukšta norėjo, kad jėgos būtų su- 
'stiprintos kaltinimo pusėje. Aš sutikau, nekeldamas jokių sąlygų. Atlikau 
šį nelengvą darbą be jokio atlyginimo. Ar gavo kokį atlyginimą Šilingas, aš 
nežinau, jo neklausiau. Formaliai civilinį ieškinį pareiškė, rodosi, dvi mi- 
nisterijos: Susisiekimo ir Finansų, bet dėl pastarosios gerai neatsimenu. 
Susisiekimo ministerija ieškojo atlyginimo už nuostolius, „poeviakų“ pa- 
darytus pjaustant telegrafo stulpus, nutraukiant susižinojimą ir kita. Ka- 
riuomenės teismas tuomet vadinosi Armijos teismu. Kaltinamųjų buvo 
apie 60 asmenų. Armijos teismo salė buvo per maža tokiai didelei žmonių 
skaičiumi bylai ir teismas posėdžiavo Kauno apygardos teismo salėje. Turiu 
pabrėžti, kad jaunas prokuroras Papečkys pasirodė gabus teisininkas, gerai 
besiorientuojąs proceso klausimuose. Šitą klausimą nemažai stengėsi kelti 
kaltinamųjų advokatai Bulota, Cimkauskas, Krasauskas ir kiti. Mano daly- 
vavimas priešingoje jiems pusėje vis dėlto buvo naudingas bylos eigai. Reikia 
dar pasakyti, kad ir pats Šniukšta buvo mažai praktikos turėjęs baudžiama- 
me procese, nes seniau jis buvo vis dirbęs civilinės teisės srityje. Tad mano 
replikos gynėjų dirbtinai keliamais klausimais buvo labai reikalingos ir ne- 
leisdavo bylos eigai iškrypti iš teisėtos vagos. Čia [paminiu] Armijos teis- 
mo raštą man ... Rašte klaidingai sakoma, kad aš paskirtas civilinio ieškovo 
įgaliotiniu. Paskirti niekas negalėjo, o galima buvo tik susitarti. Kaltina- 
mieji, nors kai kas, manau, mokėjo kalbėti lietuvių kalba, bet kalbėjo dau- 
giausia lenkiškai ir ši aplinkybė trukdė bylos eigą. Su vertėju reikia kur kas 
daugiau laiko tam pačiam veiksmui atlikti. Visuomenės suinteresuotumas 
byla buvo labai didelis. Teismo salėje buvo pilna žmonių, ypač daug pub- 
likos būdavo popietinėmis posėdžiavimo valandomis. Čia ne pro šalį bus 
užfiksuoti mūsų kariškosios vyriausybės grynai biurokratinį naivumą. Ad- 
vokatas Krasauskas, kadangi Didžiojo karo metu buvo rusų armijos mobi- 
lizuotas karininkas, tai ir mūsų armijoje jis pradžioje tarnavo, bet ne ri- 
kiuotėje, o krašto apsaugos ministerijos juriskonsultu. Paleistas iš kariuo- 
menės jis gynė savo tautiečius „poeviakus“, o po tos bylos visai išsidangino 

Lenkijon. Vėliau Krašto apsaugos ministerijos juriskonsultu vėl lenkas tar- 
navo. Na, o ir juridiniai klausimai kartais liečia slaptus dalykus. Šitos bylos 
savo užrašus aš turiu ir galėsiu plačiau kalbėti apie ją. Bet kaltinamasis 
aktas buvo spausdintas ir teismo protokolas yra svarbius momentus užfik- 
savęs, tad man neverta daug kalbėti... Kitų raštų nuorašus civiliniam ieški- 
niui įrodyti likau tame dokumentų rinkinyje, apie kurį anksčiau paminėta. 
Ten pat laikau mašinėle rašytą savo kalbą, pasakytą civiliniam ieškiniui 
palaikyti. Kadangi mašinėle rašytas tekstas jau taip išbluko, kad dabar jau 
sunku įskaityti, laikui einant jis visai išbluks, tai savo tą kalbą aš čia įrašau. 
Istorinė byla, tai ir kalba tebus užsilikusi... 

„Gerbiamieji teisėjai! Po Valstybės Gynėjo ir mano bendradarbio civili- 
niam ieškiniui paremti pil. Šilingo išsamių kalbų man gal ir nereikėtų var- 
ginti Tamstų savo kalba, bet šitoji byla labai paini — pačių kaltinamųjų 
prieš jus stovi 51 asmuo, todėl manau būsią prie reikalo, jei aš pasakysiu 
kelis papildomus tos kalbos žodžius. Civilinio ieškinio suma pilnai įrodyta 
paskelbtais dokumentais. Bet kyla klausimas, iš ko reikia priteisti tasai ieški- 
nys? Fizinio kaltininko, kuris sutraukė telegrafo ir telefono vielas ir nu- 
pjaustė stulpus, nesužinota. Gal tai padarė išdykėliai piemenukai, blogai 
žaisdami? O jei tai kaltinamųjų darbas, tai gal tasai darbas toks, kad jis ir jo 
pasekmės privalo būti svarstomos ne Armijos teismo, bet civilinio apygar- 
dos teismo? Į šituos klausimus aš pasistengsiu kiek galima trumpiau atsa- 
kyti. Prileidimas, kad telefono ir telegrafo vielų ir stulpų sugadinimas tai 
piemenukų ar kieno nors kito pripuolamas darbas, atpuola, jeigu prisimin- 
sim, kad vielų ir stulpų buvo daug sugadinta, kad tai padaryta viena nakčia 
ir, be to, įvairiose, tolimose nuo viena kitos vietose. 

O jeigu dar prisiminsime, kad organizacijos POV ir OSN, kaip visiškai nu- 
statyta dokumentais, pasiaiškinimu kaltinamojo Kovaleco ir liudytojų Liudo 
Giros ir Daukanto pareiškimais, buvo surengusios padaryti sukilimą naktį iš 28 
į 29 dieną rugpjūčio mėnesį, kad į jų prirengiamąjį sukilimo darbą įėjo ir 
telegrafų ir telefonų sugadinimas, ir kad pastarasis buvo padarytas naktį iš 27 į 
28 dieną to paties rugpjūčio mėnesio, tai mums bus aišku, jog telegrafų ir 
telefonų sugadinimas, apie kurį kalbama šioje byloje, yra kaltinamųjų darbas. 

Koks tasai darbas politiniu ir juridiniu žvilgsniu? Kai kurie kaltinamieji, 
tarp jų ypač pil. Kovalec plačiai čion aiškino, kad jis savo veikimu organi- 

zacijose POV ir OSN ėjo demokratijos dėsniais, rengė Lietuvai laimingą 
ateitį ir norėjo tverti Didžiąją ir Nepriklausomąją Lietuvą. Ar iš tikro taip? 
Atsižiūrėjus, kad pil. Kovalec įvardintose organizacijose bendrai dirbo su 
tokiais Rusijos autokratų Aleksandro II ir Nikolajaus II sandarbininkais, 
kaip kaltinamasis Kazys Sipavičius, kuris nerado sau galimybės bendrai dirbti 
su Lietuvos liaudim, kad pilietis Kovalec bendrai, petys į petį, dirbo su 
Lietuvos „obšarnikais“ (stambiais dvarininkais), kaip Z. Plioteris ir Geišto- 
ras ir kiti, su kurių interesais supuola išvardintų organizacijų interesai Lie- 
tuvoje, kad pilietis Kovalec laiko neatitinkamu demokratystės reikalavimams 
Lietuvos Ministrų Kabinetą su socialistu liaudininku Sleževičium priešaky- 
je ir dalyvaujant jame socialdemokratams Kairiui ir Pakniui, ir rado sau 
tinkama tverti komisiją su buvusiu Kaizerio feldfebeliu Aukštolaičiu, ir kad 
tarp išvardintų organizacijų dokumentų mes randame ir kitą geležinkelie- 
čių sąrašą, tai apie kaltinamųjų demokratiškumą atsieina labai abejoti. 
Kalbėjusieji prieš mane jau išsiaiškino lenkiškumo reikšmę mūsų gyve- 
nime. Mūsų istorijos likimu daugelio mūsų piliečių sielose yra įsigyvenęs 
jausmas, kuris lenkiškumą identifikuoja su poniškumu, su žmonių nelygy- 
be. Tiems piliečiams rodosi, kas lenkiška, prieš tą reikia lenkti galvą. Tik- 
ras demokratas privalo siekti to, kad kiekvienas asmuo, vis tiek ar jis būtų 
kareivis, ar juodo darbo darbininkas, ar valdininkas, išpildęs savo pareigas, 
jaustųsi tikras ponas esąs, kuris gali tarti apie save: „aš karalius, aš Dievas, 
žodžiu sakant, aš žmogus“. Lenkiškumo platinimas pas mus palaiko nuo 
seniai įsigyvenusį sielose vergiškumo jausmą ir todėl yra priešingas de- 
mokratystei. Ir materialinio gyvenimo srityje lenkiškumas neša mums pra- 
gaištingas pasekmes. Tik pasižiūrėkime. Kitur miestai turi kultūrinančią 
įtaką į aplinkinius gyventojus. Pas mus gi tie miestai, kurių apylinkės su- 
lenkėjo, padarė į apylinkių gyventojus blogą įtaką. Pavyzdžiui, Kauno apy- 
linkės gyventojai (išskyrus buvusią Suvalkiją, į kurią Kaunas mažai įtakos 
turėjo) yra tamsesni, labiau nuskurdę, nekaip tolesnių vietų, taip pat reikia 
pasakyti ir apie Vilnių. Mūsų kaimų gyventojai mažiau apsišvietę ir dides- 
niame skurde gyvena ten, kur jie sulenkėję ir jų tamsumas ir skurdas juo 
didesnis, juo toliau einame į rytus, kur didesnė lenkystės įtaka. Taigi jeigu 
pilietis Kovalec su savo bendradarbiais nešė mums lenkiškumą, jie neturi 


teisės puoštis demokratyste. 

Politikos žvilgsniu organizacijų POV ir OSN tikslas Lietuvoje štai toks: 
Čarnockienė rašė, kad POV stovi lenkiškų interesų gynybos pagrinde su 
ginklu rankoje. Dokumente apžiūrėtuose bylos lapuose 53-55, kur kalba- 
ma apie bendrą politiką, pasakyta, kad jei Lietuva neitų unijon su Lenkija, 
tai privalo Lietuvos plotus inkorporuoti į lenkų respubliką. Dokumente, 
apžiūrėtame bylos (2 dalis) 91 ir 92 lapuose, pasakyta, kad POV Kaunijos 
teritorija lieka, vyriausios lenkų karo vadovybės įsakymo 1919.VI.16 pras- 
me, ... — suvienyta ir nepriklausoma Lenkija su išėjimu į jūrą. 

POV priesaikoje, tarp kita ko, prisižadama dėl suvienytos ir nepriklauso- 
mos tėvynės Lenkijos savo kraują ir gyvybę pašvęsti. 

Tarp atsišaukimų, apžiūrėtų byloje (6 dalis, 167-169 lapai), kalbama, kad 
Taryba ir jos vyriausybė yra lenkų tautos priešas ir kad ji veda pasitarimus 
su rusais ir vokiečiais prieš lenkų valstybę. 

Dokumente, apžiūrėtame byloje (2 dalis, 314 lapas), pasakyta, kad reikia tik 
trumpam momentui užimti Kauną, palengvinti lenkų kariuomenei įeiti į jį. 

Šitų raštų užteks, idant parodytume tikslą POV, gi kad OSN buvo toji 
pati organizacija POV, aš laikau pilnai išrodytu dalyku be tolesnių mano 
išvedžiojimų. 

Idant pasiektų savo tikslą ir per sukilimą išduotų Lietuvą Lenkijai, 
organizacijos POV ir OSN veikė aukščiausiame kontakte su Lenkijos 
kariuomene, kas matyti iš sekančių faktų. Jų vadas Orvid, tai lenkų 
kariuomenės generalinio štabo karininkas Kosciolkovskis; kaltinamasis 
Kovalec — tai lenkų kariuomenės karininkas, o buvęs prie Lietuvos ge- 
neralinio štabo lenkų karininkas Vonsevič dalyvavo POV ir OSN orga- 
nizacijose. Tos organizacijos gaudavo iš lenkų štabo Vilniuje pinigų, ką 
pripažino ir kaltinamasis Kovalec. 

Byloje (1 dalis, 187 ir 188 lapai) yra aprašyti dokumentai, iš kurių mato- 
me, kad ekspozityva (į pirmos divizijos intendantūros sandėlį) ta, kad iš- 
duotų įvairius daiktus OSN. 

Apžiūrėtoje byloje (1 dalis, 163-169 lapai) Juzviko instancijoje pasakyta: 
„remdamasis lenkų kariuomenės vyriausios vadovybės biuro įsakymu 
1919.V1I.18 apylinkę DOK pakeičiu į Kauno apylinkę POV“. 

To, kas čion mano atpasakota, užtenka įrodymui, kad POV ir OSN buvo 
artimiausiame kontakte su vyriausiąja lenkų kariuomenės vadovybe. 

Turėdamos tikslą palengvinti lenkų kariuomenei užimti Kauną ir dar 
neokupuotą Lietuvos dalį, organizacijos POV ir OSN rimtai rengėsi ir 
prisirengė prie sukilimo, kuris turėjo įvykti naktį 28-29 d. rugpjūčio ir 
tik nepasisekus padaryti sukilimą vėliau. Kaip sako liudytojas Daukantas, 
lenkų štabe Vilniuje buvo aiškintasi, jog tai buvę tik manevrai, kurie 
gerai pasisekė, 

Tasai prisirengimas matomas iš sekančių aplinkybių: iš ginklų sandė- 
lio, kurį prižiūrėjo pabėgęs kaltinamasis Stasys Nekrašas, buvo išeikvota 
daug revolverių; daug revolverių buvo rasta pas pasislėpusį nuo teismo 
Joną Kodzevičių. 

Bylos (1 dalis, 228 ir 229 lapai) protokolas, jame apžiūrėtas įsakymas, 
kuriuo įsakyta Maišiagalos komendantui duoti 50 karabinų, po 100 šovi- 
nių, 20 rankinių granatų ir t. t. 

Apžiūrėtame (bylos II dalis, 168 lapas) raporte rašoma, kad reikia ginklų, 
šovinių, labai pageidaujamos bombos ir revolveriai. Vilijos perėjimas že- 
miau Gegužinės yra užtikrintas. Įsakymas Ukmergės komendantui, kad 
reikia surinkti prisiekusius vėliausiai 28/VIII. 

Apžiūrėtame (bylos 2 dalis, 21 lapas) instruktoriaus Blickio raporte 
1919.VIII.27, atitinkamai įsakymui iš 23/VIII, parašyta, jog viskas pri- 
rengta... „Tuoj, kai užimsime Kauną, galės būti užimti Pravieniškiai nedi- 
delėmis jėgomis... reikalinga ... apsiaustis ... priešingu atveju, nematyda- 
mas aiškios pagalbos, nepradėsiu.“ 

Naktį rugpjūčio 27-28 įvairiose vietose buvo sugadinti telegrafai ir te- 
lefonai. 

Taigi nusikalstamas darbas yra pilnai įrodytas. Aš priminiau tik kai ku- 
riuos ryškesnius bylos davinius. Jų yra labai daug, visi daviniai, kurie iš- 
dėstyti kaltinamame akte, pasitvirtino teismo tardymą atliekant ir plačiai 
apibūdinti kalbėjusių prieš mane. 

Lieka dar paliesti klausimą, kas gi kaltas? Atsakymui į šį klausimą svar- 
biausią, mano manymu, reikšmę turi vadinamieji evidencijos lapai. Jų įver- 
tinime tenka apsistoti prie liudytojo Daukanto pareiškimo. Prie progos aš 
bendrai turiu pasisakyti, kad liudytojo Daukanto pareiškimai šioje byloje 
pilnai tikėtini, dėl to, kad juos patvirtina kitos aplinkybės. Todėl ir dėl 
evidencijos lapų reikia paimti jų tą reikšmę, kurią piešia Daukantas, būtent 

kad į juos buvo įrašomi tik jau įstojusieji į organizaciją, o ne Kovaleco 
pareiškimą, būk jie turi tik sąrašo projekto reikšmę. | 

Kad į evidencijos lapus buvo įrašomi organizacijų tikri nariai, tai, be 
liudytojo Daukanto pareiškimo, dar aišku iš šių bylos aplinkybių: slapyvar- 
dėmis ir šifru parašytų evidencijos lapų turinys atitinkamose dalyse sutinka 
su pareiškimais tų kaltinamųjų, kurie pripažino esą įrašyti ir kurie pasakė 
savo slapyvardžius. Kitų slapyvardžiai ir pavardės patvirtinamos tuo, kad 
kaligrafiška ekspertizė pripažino jų ranka rašytus raportus. Kaligrafiška eks- 
pertizė, reikia pripažinti, tinkamai padaryta, dėl to, kad ji supuola ir su tų 
kaltinamųjų pareiškimais, kurie pripažino raštus savais. Kai kurie kaltina- 
mieji, ypač kaimiečiai, pripažino, kad jie buvo įrašomi į kažkokius sąrašus 
ir nurodo slapyvardžius, ir jų apreiškimai atitinka evidencijos lapų turinį. 

Kai kurie vėl kaltinamieji pripažįsta, kad jie buvo prisaikdinami, kas pa- 
tvirtina Daukanto pareiškimą ir tokiu būdu evidencijos lapų reikšmę. 

Iš visa to man aišku, kad evidencijos lapai parodo, kas kaltinamųjų pri- 
klausė prie POV ir OSN. Abejonė galėtų kilti dėl pilietės Eugenijos Pet- 
rovičaitės, apie kurios nusistatymą mums liudijo Lietuvos piliečiai Čiur- 
lionienė ir Paknys, dėl kurių pareiškimo negali būti abejonės. Bet pilietė 
E. Petrovičaitė, kaip atsidavęs labdaringumui asmuo, galėjo, šiems liudy- 
tojams nežinant, pasižadėti būti naudinga ir POV bei OSN nariams kali-' 
niams. Dėl šitos kaltinamosios teismas gali rasti reikalo pritaikinti karo 
teismo proceso 913 straipsnį. 

Baigsiu savo kalbą. Įrodomosios medžiagos šioje byloje apstumas duoda 
man pagrindo tikėtis, kad Tamstos, Gerbiamieji teisėjai, civilinį ieškinį 
patenkinsite.“ 

Po kaltinamųjų gynėjų kalbų buvo replikuota. Įrašau čia ir savo repliką. 

„Gražiais žodžiais gerbiamas Bulota užbaigė savo kalbą, išreikšdamas 
pageidavimą, kad tautos susijungtų meilėje. Bet toks idealus susijungi- 
mas, apie kurį jis kalbėjo, galimas tik tarp laisvų ir lygių tautų. Kaltina- 
mieji gi rengė Lietuvai tokį susijungimą, kur lenkai viešpatautų, o lietu- 
viai būtų traktuojami kaip gera ir nuolanki liaudis. Kad gynėjas Grajaus- 
kas idealizavo kaltinamųjų darbą, tai man nestebėtina, dėl to, kad tai 
primena man, jog ir mūsų Steigiamajame Seime yra atstovų, kurie Sei- 
mui tariant nusistatymą tėvynės gynimo reikalu, demonstratyviai išėjo iš 

salės. Bet aš negaliu suprasti, ką reiškia gynėjo Bulotos pasisakymas, kad 
jis čion veikia kaip trečias asmuo. Nesupratu dėl to, kad čion yra tik 
bylos dalyviai, o ne tretieji asmenys. Visų gynėjų kalbose buvo iškelti 
juridiniai klausimai, kuriais, Gerbiamieji Teisėjai, leisite man išsitarti. 
Buvo tvirtinama, kad negali būti to nusikalstamo darbo, kuris primeta- 
mas kaltininkams, dėl to, kad tuomet pati Lietuvos valdžia neturėjo su- 
verenumo, ką gynėjai nužiūri iš to, kad Baudžiamojo kodekso dalis apie 
sukilimą prieš aukščiausiąją valdžią panaikinta ir kad nebuvo tikros Kon- 
stitucijos, o buvo tik jos Pamatiniai dėsniai. Keista girdėti iš juristų, kad 
valstybės suverenumas priklauso nuo jos Baudžiamojo kodekso, arba nuo 
rašytos Konstitucijos. Besikurianti valstybė tankiausiai kardu gina savo 
suverenumą, 0 ne įstatymais. Argi gynėjai mano, kad ir Vokietija, nuver- 
tusi Kaizerį, iki Steigiamojo Seimo, ir Rusija po pašalinimo caro nebuvo 
suvereninės valstybės, dėl to kad neturėjo konstitucijų? Šiuo klausimu 
kaltinamasis Kovalec kur kas gilesnis už gynėjus politikas ir juristas, nes 
jis į mano klausimą atsakė: „Kas gali duoti teisę būti valstybe besitve- 
riančiai valstybei?“ 

Be pamato pareiškimas, kad byloje nėra dokumento apie tai, jog Lenkija 
nusikalstamo darbo metu buvo Lietuvos priešininkė. Tamstos, Gerbiamie- 
ji Teisėjai, žinote tai. 

Gynėjų tvirtinimas, būk inkriminuojamas šioje byloje darbas esąs nu- 
matytas panaikintais Baudžiamojo kodekso 100-102 straipsniais, gi jų 
nesant, 126 straipsniu, neatitinka tikrenybės. Baudžiamojo kodekso pa- 
naikintoji dalis daugiausia kalba apie monarcho ir jo giminės įžeidimą, 
tai jei gynėjams ypač rūpi apginti mūsų Respublikos prezidentą nuo įžei- 
dimų, lai jie pasirūpina suruošti tam tikro įstatymo sumanymą. Straips- 
nyje 100-me buvo dar kalbama apie valstybinės tvarkos keitimą ir valsty- 
binės teritorijos dalies atplėšimą. Taigi šitas įstatymas, kad ir veiktų, ne- 
būtų pritaikomas prie šios bylos, dėl to, kad jų dalykas visai kitoks, bū- 
tent: valstybės išdavimas, kas numatyta Baudžiamojo kodekso 108 ir 118 
straipsniuose. 

Kai kuriems asmenims iš kaltinamųjų užtenka parodyti tėvynės išdavi- 
mo priešui veikimą, bet tų gi kaltinamųjų, kurie buvo tik prisidėję prie 
POV ir OSN, bet dar nieko blogo valstybei nebuvo darę, kaip antai jauni- 

kaitis Furgonas ir kt., Armijos Teismas galbūt ras reikalo padaryti žygius, 
nurodytus Karo teismo 913 straipsnyje.“ 

Aprašytoji byla kilo 1919 metais, todėl ir jos nagrinėjimą įdėjau į šitų 
metų įvykių aprašymą, nors jis vyko 1920 metams baigiantis ir 1921 me- 
tams prasidėjus. 

Anais laikais Armijos Teismo sprendimus politinėse bylose buvo galima 
duoti Vyriausiajam Tribunolui apeliacijos skundus ir protestus. Vyriausia- 
sis Tribunolas svarstė šią bylą 1921 metų kovo 31 d. ... Civilinis ieškinys 
buvo Armijos Teismo patenkintas. Vyr. Tribunole man nedaug darbo te- 
buvo, žinant bylą iš dalyvavimo Armijos Teisme. 


1920 metai. Ernesto Galvanausko ministrų kabinete, sukurtame 1919 
metų rudenį, teisingumo ministru buvo Liudas Noreika. Tas pats, praėjus 
keleriems metams po kurio mirties, kunigas Tumas spaudoje pranešė, kad 
juodu su L. Noreika buvo surašę Lietuvos monarchijos konstitucijos pro- 
jektą. L. Noreika, ministrų kabineto pavedimu, sudarė komisiją „Konsti- 
tucijos projektui ruošti“. Ton komisijon nariais buvo jo pakviesti asmenys, 
gi pats ministras L. Noreika pirmininkavo. Komisijon buvau pakviestas ir 
aš. Pirmojo komisijos posėdžio pirmininkas, kaip pats nedaug nusimanęs 
asmuo, darbo vadžias išleido iš savo rankų ir jos pateko į advokato S. Ro- 
zenbaumo rankas, Šis keliuose pasėdžiuose skaitė komisijos nariams, kaip 
mokiniams, paskaitas iš valstybinės konstitucinės teisės apie monarchijų ir 
respublikų tipus. Taip komisija ir nepriėjo prie pozityvaus darbo ir jokio 
konstitucijos projekto Steigiamajam Seimui nesuruošė, 

Be nurodytos kliūties, svarbi buvo ir toji, kad visi komisijos nariai ir 
pirmininkas turėjo daug kitų jiems privalomų darbų, gi šios komisijos dar- 
bas, kaip neapmokamas, buvo neprivalomas, todėl posėdžiai dažnai ne- 
įvykdavo. Yra pas mane užsilikę keli kvietimai ir kunigų suruoštoji konsti- 
tucijos projekto dalis, kuri turėjo liesti katalikų bažnyčios teises Lietuvos 
valstybėje. Šituos dokumentus laikau bendrame rinkinyje. 

Mūsų delegacija prie Taikos Kongreso nors nebuvo įsileista, bet ginda- 
ma Lietuvos valstybės kūrimo reikalus turėjo santykių su Taikos Kongre- 
su. Kaip man teko girdėti, didžiųjų valstybių atstovams Taikos Kongrese 
reikalaujant, Lietuva turėjo raštu pasižadėti saugoti žydų kultūrinės auto- 

nomijos teises, jeigu Lietuvai bus lemta būti valstybe. Ministrų Kabinete 
ponas premjeras M. Sleževičius nesiteikė painformuoti savo kolegas apie 
taip svarbų aktą, kurį delegacijos pirmininkas Voldemaras įteikė Taikos 
Kongresui. Tąją informaciją aš gavau iš „Žydų tautos tarnybos“ Lietuvoje 
vicepirmininko advokato Ozerio Finkelšteino. Jis man atsiuntė Voldemaro 
pasižadėjimo nuorašus prancūzų ir lietuvių kalba. Prancūzų kalba tekstą 
laikau dokumentų rinkinyje, o lietuvių kalba įdedu čia kartu su pono O. 
Finkelšteino raštu rusų kalba. Šį raštą čia verčiu savo kalbon, dovanodamas 
velioniui savo kolegai jo nekorektiškumą. Jis jau mokėjo lietuviškai, nors 
ir netobulai, įėjo į Steigiamąjį Seimą nariu. 

Rašto vertimas: „Ponui Leonui, čia. Maloningas Pone! Siunčiu Tamstos 
asmenyje partijai „Santara“ Paryžiaus deklaracijos apie žydų tautos teisę tekstą 
ir vertimą. Žydų tautos taryba mano, kad Tamsta rasite per tikrą Tamstos 
partijos vedamųjų sferų atsinešimą prie šio svarbaus dokumento paskelbti 
Jūsų partijos organe. Su tikra pagarba. (parašas) O. Finkelšteinas“. 

Šitas pasižadėjimas turi tarptautinės teisės sutarties galios ir Lietuva pri- 
valo saugoti jį. 

Prasitariau, kad M. Sleževičius neinformavo ministrų apie šį pasižadėjimą. 
Gal ir neturi pagrindo mano šis priekaištas p. Sleževičiui. Galbūt, kad jo 
paties neinformavo A. Voldemaras. Šis žmogus iš pradžių, susikūrus pirmam 
M. Sleževičiaus ministrų kabinetui (antram iš eilės), laikė save užsienio rei- 
kalų ministru, nors nebuvo paskirtas juo. O kai buvo priverstas nesivadinti 
užsienio reikalų ministru, nes svetimoms valstybėms buvo pranešta, kas yra 
jisai, tai visą laiką veikė kaip ministro pirmininko M. Sleževičiaus priešas. 

Ar rašė ką „Santara“ savo organe dėl čia nurodyto pasižadėjimo žydų kul- 
tūrinės autonomijos atžvilgiu, aš dabar negaliu pasakyti, galiu tik teigti, kad 
tų laikų „Santara“ buvo grynai žmoniškų principų tautinių mažumų atžvil- 
giu. Tai pasireiškė, pavyzdžiui, kalbų klausimo teismuose sutvarkymu. Tei- 
sėjai buvo įpareigoti mokėti žymių mažumų kalbas, į kurias žargonas nebu- 
vo įterptas. Šis sutvarkymas buvo padarytas, man esant teisingumo ministru. 

Ministro pirmininko aš buvau pakviestas eiti Vyriausios Steigiamajan 
Seiman Rinkimų komisijos pirmininko pareigas. Pradėjus Komisijai dirb- 
ti, tuoj reikėjo apsaugoti piliečių agitacijos teisę, reiškia, teisę daryti susi- 
rinkimus, mitingus, leisti propagandinius spaudinius ir t. t. O valstybėje 

buvo karo padėtis. Aš ėmiau pakartotinai reikalauti iš vyriausybės per mi- 
nistrą pirmininką, kad karo padėtis būtų panaikinta, priešingu atveju gra- 
sindamas atsistatydinti, nes daryti Steigiamojo Seimo rinkimus esant karo 
padėčiai — absurdas. E. Galvanauskas buvo vienos su manim nuomonės, 
bet naikinti karo padėtį bijojo ir trukdė „Pažangos partija“ — dabartiniai 
tautininkai su valstybės prezidentu Antanu Smetona priešaky. Ir tik kai 
sugalvojo ir išleido Baudžiamojo statuto papildymą ir pakeitimą, kuriuo jų 
„šventos asabos“ apsaugojamos žiauriomis bausmėmis, tuomet panaikino 
karo padėtį. 

Jau ėjo priešrinkiminė agitacija, kai Valstybės Taryba kooptavo keturis as- 
menis iš Klaipėdos Krašto Tarybos nariais. Naujiems Tarybos nariams pa- 
gerbti buvo suruošti „Metropolyje“ vieši pietūs, kurių metu A. Smetona 
savo kalboje pareiškė abejonių, ar mokės, ar pajėgs Steigiamasis Seimas val- 
dyti valstybę. Ar pastebėjo kas kitas šitą mintį, nežinau, man ji įsirėžė į at- 
mintį kaip diktatūros siekiančio asmens pagrindinė mintis. Tą pačią abejonę 
A. Smetona pareiškė 1920 m. gegužės 15 dieną atidarydamas teatre pirmąjį 
Steigiamojo Seimo posėdį. Šį kartą jam buvo faktiškas pagrindas tam abejo- 
jimui reikšti, dėl to, kad jisai su savo partija į Steigiamąjį Seimą nepateko. Gi 
viename M. Sleževičiaus ministrų kabineto, kuriame aš buvau vidaus reikalų 
ministru, posėdyje kažkuriame ginče (kokiame, dabar neatsimenu) teisingu- 
mo ministras L. Noreika pareiškė: „Mes, pažangiečiai, mokame valdyti vals- 
tybę“. Mat ir tuomet jų grupės žmogus buvo valstybės prezidentas. 

Į pirmąjį iškilmingą Steigiamojo Seimo posėdį jo prezidiumas atsiuntė 
man bilietą kažkur parteryje tarp minios. Aš grąžinau bilietą, pareikšda- 
mas, kad Vyriausios Steigiamojo Seimo Rinkimų komisijos pirmininkas 
turi teisę pretenduoti į geresnę, jam tinkamesnę vietą. Gavau ložę. Paskui 
kai siųsdavo man bilietą į Seimo posėdžius, siųsdavo kėdžių pirmoje eilėje. 
Kalbu apie dešiniųjų daugumos laikus. 

Tiek 1918 metais kuriant Vilniuje laikinąją Konstituciją tik mano mo- 
tyvuotu pasiūlymu buvo į ją įdėtas straipsnis, kad visi veikusieji iki Di- 
džiojo karo įstatymai pasilieka galioje, jei jie neprieštarauja šios Konsti- 
tucijos dėsniams, tiek ir Steigiamajam Seimui kuriant Laikinąją Konsti- 
tuciją man teko aiškinti ministrui pirmininkui K. Griniui to straipsnio 
būtinumą. 

1920 metai — kovų su lenkais metai. Tam tikroje vietoje man teko rašyti, 
kad J. Šliūpas piršo rusų generalinio štabo karininką latvį mums į tarnybą. 
Šiais metais tasai asmuo buvo įpirštas, buvo priimtas į mūsų generalinį štabą. 
Na, ir patarnavo jis savo tėvynei Latvijai, o ne mums! Jo patarimu visa mūsų 
kariuomenė buvo nugrūsta į Augustavo miškus, kur labai nukentėjo nuo len- 
kų, o latviai, tuo pasinaudodami, įvarė Lietuvai peilį į nugarą, užėmė lietuviš- 
kus valsčius arti Obelių, kuriuose ir latvių gyvena, bet lietuvių ten dauguma. 

Neapgalvotas vyriausybės persikėlimas iš Kauno į Vilnių ir graudus jos 
bėgimas atgal. Aš buvau Valstybės Kontrolės juriskonsultas, bet kontrolie- 
riui Zubrickui paklausus manęs, ar aš kelsiuos Vilniun, atsakiau, kad galės 
be manęs apsieiti. „Tai ką, Tamsta, netiki, kad mes išsilaikysime Vilniuje!“ — 
paklausė manęs Zubrickis. Aš išreiškiau abejonę. Kadangi Valstybės Kontro- 
lei neilgai teko būti Vilniuje, tai kito juriskonsulto nespėjo pasisamdyti, o 
grįžus jau Kaunan aš vėl ėjau tas pareigas ir Zubrickis buvo kontrolierium. 

Prieš Didįjį karą P. Klimas studentams išvertė iš ukrainiečių kalbos dra- 
matišką gražų veikalą „Ūkanose“ ir siūlė man pirkti tą vertimą. Aš pirkau. 
Veikalas buvo vaidintas Kaune ir turėjo pasisekimą. Veikalas teatrui labai 
tinkąs ir po vaidinimo Kaune jis buvo daug kur vaidintas, net Petrapilyje. 
Lietuvių organizacijos skolindavo veikalą iš „Dainos“. Nors veikalas buvo 
mano nuosavybė, bet „Daina“ jį vaidino ir pagarsino. Šiais 1920 metais 
man buvo užėjęs noras atspausdinti [veikalą] „Ūkanose“ ir tuo reikalu krei- 
piausi į jo lietuviško teksto autorių P. Klimą. Jo atsakymas raštu pas mane 
užsiliko. P. Klimas užimtas valstybės tarnybos darbais, pažadėto darbo ne- 
padarė ir veikalas liko neatspausdintas. Veikalas buvo man grąžintas. [...] 

Užgrobus lenkams Vilnių ir atsisakius jiems „Suvalkų sutarties“ su mu- 
mis, kas tarptautiniuose santykiuose yra visai natūralus reiškinys, pradėta iš 
Lietuvos pusės kova su Lenkija teisės ir moralės srityje neturi realių nau- 
dingų mums išdavų. Kaip gamtoje, taip ir tarptautiniuose santykiuose vir- 
šų ima galingesnis, stipresnis. Ne tik tarp dviejų, Lietuvos ir Lenkijos, 
santykių pastaroji yra kur kas galingesnė, bet šiais laikais Lenkija buvo kaip 
savas, labai mylimas kūdikis, Prancūzijos globojama. [...] | 

Gana žymų vietos gyventojų nuošimtį sudaro žydai, o jie visur pasaulyje 
turi didelės įtakos. Lietuvių ieškota paramos žydų visuomenėje. Pas mane 
užsiliko Vilniaus žydų visuomenės veikėjų pareikštos nuomonės raštu. 

Kai kas jaunų veikėjų, jų priešakyje Z. Žemaitis, sugalvojo steigti „Aukš- 
tuosius Kursus“. Aš nebuvau kviečiamas į pasitarimus tuo reikalu ir neda- 
lyvavau „Aukštųjų Kursų“ statuto kūrime. Štai kartą pas mane atėjo Rapo- 
las Skipitis su dar kažkuo, gal su Tadu Petkevičium, kalbinti, kad aš sutikčiau 
profesoriauti „Aukštųjų Kursų“ teisių skyriuje. Gana senam žmogui, nes 
ėjau 56 amžiaus metus, savo gyvenime aukštojo mokslo niekuomet nedės- 
čiusiam, sunku buvo man sutikti apsiimti tą darbą. Simpatingų ir artimų 
bendra ideologija argumentai nugalėjo man. O argumentų reikšmė buvo 
toji, kad aš, jų nuomone, galįs pajėgti lietuvių tautai tą darbą dirbti. Sutikau 
su kitais asmenimis, kurie buvo apsiėmę teisių skyriuje profesoriauti, su- * 
darėme tarybą. Kieno buvo parinktas teisių skyriaus vedėju (lyg dekanu) 
A. Voldemaras — ar mūsų tarybos, ar „Aukštųjų Kursų“ iniciatorių, aš 
dabar neatsimenu, bet jis juo buvo. Pagrindas A. Voldemarui vadovauti 
teisių skyriui buvo tas, kad Rusijoje jis buvo paliktas prie Petrogrado uni- 
versiteto ir Didžiojo karo metu, kuriant Permės universitetą, A. Voldema- 
ras buvo paskirtas to universiteto docentu ar privatdocentu. Be to, jis buvo 
mūsų pirmasis ministras pirmininkas. Teisių skyriaus taryba sudarė paskai- 
tų planą ir jos nariai pasiskirstėme, kas kurį dalyką dėstys. Man teko apsi- 
imti dėstyti pirmais mokslo metais „Teisės enciklopediją“. „Aukštųjų Kur- 
sų“ vadovybės (kūrėjų) buvau įprašytas „Aukštųjų Kursų“ atidarymo iškil- 
mėse laikyti paskaitą. Atidarymo iškilmės įvyko dabar „Aušros“ mergaičių 
gimnazijos (tuomet rengiamoje Seimui) salėje. Inteligentijos prisirinko pilna 
salė. Iškilmė vyko vakare. Mano paskaita „Teisė yra istorijos kūrinys“ yra 
atspausdinta kaip priedėlis prie mano „Teisės enciklopedijos“. 

Mano dėstomas dalykas, kaip grynai teoretinis-filosofinis, reikalavo iš 
manęs daug darbo, dėl to, kad gyvenime teko turėti reikalo su veikiamąja 
teise, o ne su abstraktinėmis jos sąvokomis ir dėsniais, ir dėl to, kad lietu- 
vių kalba buvo tai visai naujas darbas, neturįs jokios literatūros. Su sky- 
riaus vedėju A. Voldemaru santykiai buvo visai geri — atmintyje neliko 
jokio šešėlio. Man tekdavo paskaitas atlikinėti dviejuose rūmuose, vaka- 
rais, kur kokią dieną buvo laisvas kambarys, man nuskirtas, — dabar dviejų 
„Aušros“ gimnazijų — berniukų ir mergaičių rūmuose. „Aukštieji Kursai“ 
veikė dvejus mokslo metus. Keista, kad aš dabar neatsimenu, ką aš dėsčiau 
vadinamam antram kursui, antrų metų klausytojams. Parengiamieji „Aukš- 

tųjų Kursų“ atidengimui darbai — jų statuto sukūrimas, programų visiems 
skyriams sustatymas, lektorių suradimas ir t. t., buvo atlikti 1919 metų rude- 
nį ir 1920 metų sausio mėnesį. Mes, lietuviai, dar 1918 metų pabaigoje 
buvome išleidę Vilniuje Vilniaus universiteto įstatymą, bet lenkų (o laikino- 
ji ir bolševikų) okupacija sutrukdė įvykdyti jį. Latviai įsteigė Rygos univer- 
sitetą 1919 metų spalių mėnesį. Neatsilikome ir mes, nors Kaune neturėjo- 
me tokios aukštosios mokyklos palikimo, kokį turėjo latviai iš Rygos poli- 
technikumo ir estai iš Tartu (Dorpato) universiteto. Iš ... dokumentų mato- 
ma, kad pradžioje „Aukštųjų Kursų“ vadovu buvo Z. Žemaitis. 1920 metų 
pavasarį buvo daromi rinkimai ir vadovu tapo išrinktas Vabalas-Gudaitis, 
kuris išbuvo iki „Aukštųjų Kursų“ pabaigos, iki tapo įsteigtas universitetas ir 
„Aukštieji Kursai“ tapo likviduoti, nes studentai perėjo į universitetą. 

„Aukštųjų Kursų“ teisių skyriuje mokslas ėjo keturis semestrus. Įsteigus 
universitetą, kurio Teisių fakulteto dekanu teko būti man, „Aukštųjų Kur- 
sų“ 4-to semestro studentai buvo priimti į 5-tą semestrą. Bet apie tai kal- 
bėsiu vėliau, kai aprašinėsiu 1922 metų įvykius. Kodėl ponas Žemaitis 
neilgai buvo vadovu, tikrai neatsimenu. Tikriausiai bus todėl, kad buvo 
išvažiavęs kartu dar su dviem asmenimis į Varšuvą diplomatiniais reikalais. 

Teisių skyriaus sekretorium buvo p. Biuchleris... Paskaitų tvarkaraštis — 
tai šių mokslo metų tvarkaraštis. Aš turiu teisių skyriaus lektorių ir pirmais 
įstojusių klausytojų fotografiją. Šitie studentai labai nenormaliomis sąly- 
gomis ėjo aukštąjį mokslą, bet kadangi jie rūpestingai dirbo, tai tapo rimti 
"teisininkai. Iš jų yra ir advokatų, pavyzdžiui, A. Jakobas ir Birutė Grigai- 
tytė-Novickienė. Pirmasis yra Vidaus reikalų ministerijos juriskonsultas, o 
antroji — Kooperacijos banko juriskonsultė. Lektoriaus pareigos man atim- 
davo daug laiko — tekdavo naktimis ruoštis paskaitoms. 

Didžiosios žmonių skerdynės, Didysis karas galutinai baigtas taikos su- 
tartimi. Austro-Vengrija, toji, anot rusų, lopų imperija išdalinta į daug 
dalių. Tai todėl, jog buvusioms iki Didžiojo karo priskirta žemių, pavyz- 
džiui, Rumunijai, Italijai, arba sukurtos naujos valstybės — Čekoslovakija. 
Tai atgaivintos — Lenkija ir jai priskirta Austrijos dalis. Apkarpyta ir Vo- 
kietija. Ir Lietuvai gal teks jos nedidelis kąsnelis — Klaipėdos apskritis — 
taip, rodosi, Klemenso yra galvojęs. Mano manymu, žmonijos geresnei 
ateičiai būtų tvirtesnis užtikrinimas, jeigu Klemenso būtų galėjęs padaryti 

su Vokietija tai, ką jis buvo manęs, bet, kai Loidas Džordžas ir Vilsonas 
nepritarė Klemenso sumanymui, tai negi Prancūzija galėjo vėl tęsti viena 
karą? O Klemenso norėjo suskaldyti Vokietiją į istorines jos dalis. 

Vokiečiai kratosi nuo užmetimo, kad jie yra Didžiojo karo kaltininkai. 
Bet tikrovėje taip yra, nugalėtojai privertė vokiečius tiesą konstatuoti, 
įtraukdami į taikos sutartį vokiečių prisipažinimą, kad jie Didžiojo karo 
kaltininkai. Jie rengėsi Didžiajam karui nuo 1871 metų, kuomet gavo iš 
Prancūzijos 5 milijardus frankų kontribucijos. 1875 metais vokiečiai dar 
nebuvo pasirengę. Tai ir rengėsi jie Didžiajam karui ir pasirengė, ką pa- 
rodė Didžiojo karo eiga. Viena Austro-Vengrija nebūtų išdrįsusi pulti 
Serbijos, kai šitą užtarė Rusija. Bet ją padrąsino Vilhelmas, kurio patari- 
mu buvo iškeltas Serbijai ultimatumas, — nepriimtinas. Ir prasidėjo ka- 
ras. Vokiečiai tikėjosi, kad Anglija neprisidės prie tokio didelio karo ir 
tikėjosi baigti jį per 3-6 mėnesius — jie taip stipriai buvo prisirengę, kad 
po kelerių metų kariavimo prireikė dar Amerikos Vokietijai nugalėti. 
Klemenso norėjo amžiams padaryti Vokietiją tokią, kad ji būtų nepavo- 
jinga kaimynams: padaryti savarankiškas atskiras valstybes — Bavariją ir 
kitas. Atskyrus kai kuriuos pakraščius, kurie Vokietijos buvo seniau ar 
vėliau užgrobti, visa ji palikta viena valstybė, kuri buvo susijungusi 1871 
metais, tiktai monarchijų vieton dabar buvo respublikos, susijungusios į 
vieną valstybę (reichą). Veimaro konstitucija sustiprino sąjungos ryšius ir 
centrinę reicho valdžią. Negalima abejoti, kad Vokietija atsigaus, sustip- 
rės ir vėl bus pabaisa kaimynams, dėl to, kad bus kompaktinė, didelė, 
gabi ir energinga tauta. 


1921 metai. M. K. Čiurlionio palikta daug jo pieštų meno kūrinių sudarė 
didelį medžiaginį turtą. Jo įpėdiniai buvo jo dukrelė ir našlė, pirmoji — 6/7, 
o antroji — 1/7 dalies. Bet kai kurie paveikslai būk velionies dar gyvo pado- 
vanoti tėvams, reiškia, buvo jo tėvų turtas. Šitų paveikslų paveldėtojais buvo 
ir M. K. Čiurlionio broliai, ir seserys. Todėl tarp tų M. K. Čiurlionio gimi- 
nių kilo ginčai dėl paveikslų pasidalijimo. Ginčams rišti jie nenorėjo kreiptis 
teisman ir susitarė kreiptis į mane, kaip į tarpininką — ne ginčams spręsti, 
bet tik padėti jiems susitarti. Pasitarimai pas mane prasidėjo dar 1920 me- 
tais, bet baigėsi 1921 metų pradžioje. Man savo rašomąja mašinėle teko 

surašyti jiems sutartis. Be paišybos kūrinių, liko dar grafikos, muzikos kū- 
riniai ir literatūros bandymai. [...] 

Negaliu pasigirti, kad už tą patarnavimą būtų pareikštas dėkingumas tin- 
kamu jautimu gyvenimui einant. Ponia Sofija, pasidariusi karšta „tautinin- 
kė“, nemėgsta ir pamatyti manęs (1936 metai). Mano laiko nemažai sugai- 
šino, užmokėjimo aš nereikalavau, o pati ponia su dukrele iš valstybės 
didelius pinigus paėmė. 

Čia man tenka įrašyti apie nemalonų santykį, susidariusį tarp manęs ir 
pono Vytauto Landsbergio, dėl to ir jo žmonos Onos Jablonskytės. 1917 
metais V. Landsbergis tarnavo karininku rusų pulke, kuris buvo fronte 
pietų-vakarų armijoje. Kai Kerenskio pastangomis buvo padarytas rusų 
kariuomenės ėjimas pirmyn, ir Landsbergiui su pulku, kuriame jis tarna- 
vo, teko eiti pirmyn nuo Tarnopolio. Puolimas nepavyko. Po to V. Land- 
sbergis buvo kaltinamas, kad jis iš mūšio lauko pasitraukė (pabėgo). Ka- 
riuomenės apygardos teismas teisė jį Proskurove. V. Landsbergis tuomet 
buvo susižadėjęs su mano dukrele Onute. Jis prašė mane atvykti Prosku- 
rovan jo ginti teisme. Aš dėl jo santykio su Onute sutikau, iš Maskvos 
važinėjau Proskurovan. Kelionė ten ir atgal buvo labai sunki — traukinių 
vagonai visur buvo kareivių perpildyti. Kadangi aš važiavau savo lėšomis, 
o tų lėšų nelabai daug turėjau, tai keliavau trečia klase. Kelionė labai 
tolima, daug pinigų ir laiko atėmė iš manęs. Iki teismo V. Landsbergis 
buvo laisvas ir Proskurove pragyvenimas man nekainavo — apsistojau jo 
kambaryje ir maistą jisai parūpino, suprantama, kad žodžiu jisai man tuo- 
met padėkojo. Šįmet V. Landsbergis nutraukė susižadėjimą su mano duk- 
rele. Po šito įvykio aš laukiau, kad jis išlygins su manim savo skolą už aną 
kelionę, vargą ir darbą. Aš to nepareikalavau, bet laukiau — jo pareiga 
atsiminti, kas mano buvo padaryta jam, suprasti, kad tai buvo daryta 
tiktai kaip būsimam žentui, o kai kitaip virto dalykai, tai dovanai pagrin- 
das išnyko. Bet jisai net pasikalbėti su manim dėl čia pasakyto darbe 
nerado reikalo. Tuo būdu aš likau jo išnaudotas. Aš tuomet neturėjau 
tokių lėšų, kad būčiau galėjęs tiek daug aukoti visai svetimam asmeniui, 
kad ir savo tautos jaunuoliui ginti. Tokio išnaudojimo dėlei aš grąčinau 
V. Landsbergiui jo fotografiją ir prašiau grąžinti manąją. Mano laišką su 


voku jis man grąžino. 

Šių metų pradžioje seniems veikėjams atėjo mintis atskirai nuo kitų savo 
veikimą pareikšti. Iš Jono Jablonskio gavau kvietimą ateiti pas jį dėl to 
sumanymo pasitarti. Buvau nuėjęs. Tarp kitų buvo atėjęs ir dr. Kazys Gri- 
nius. Šis pasiūlė leisti tam tikrą spaudos leidinį, žurnalą. Pasiūlymas buvo 
priimtas. Po to buvo išleista, rodosi, tik du numeriai „Mūsų senovės“. 
Nežinau kodėl, aš tam leidiniui nieko nerašiau, gal todėl, kad laikiau savo 
darbus ne tokiais svarbiais, kokius vertėtų skubintis skelbti. 

Tautos Taryba, dar, rodos, nepasiskelbusi savęs Valstybės Taryba, 1918 
metų vasario 16 dieną surašė aktą, skelbdama Lietuvą nepriklausoma Vals- 
tybe. Šitoji 16-oji vasario diena priimta Tautos švente. Šimet ji buvo Stei- 
giamojo Seimo iškilmingai švęsta. Aš gavau pakvietimą į iškilmingąjį Stei- 
giamojo Seimo posėdį. Posėdis buvo trumpas. Kiek atsimenu, tik Steigia- 
mojo Seimo pirmininkas A. Stulginskis paskaitė savo tam tikrą kalbą. Ga- 
vau kvietimą ir į rautą, suruoštą tos dienos vakare. Ant šito pastarojo kvie- 
timo dar tuomet, bet po rauto, padariau užrašą. Buvusieji raute man pasa- 
kojo, kad daug kas ten nusigėrė, net ir pats A. Stulginskis tą vakarą perė- 
męs saiką. Kas negėrė, arba mažai gėrė, tam buvo ... žiūrėti į tokį mažą 
kultūringą linksminimąsi. [...] 

Mano du sūneliai lanko gimnaziją. Dėl tos priežasties patekau į gimnazi- 
jos tėvų komitetą ir buvau išrinktas komiteto pirmininku. Kaipo tokiam 
man tekdavo dalyvauti gimnazijos pedagogų tarybos posėdžiuose. Iš tų 
posėdžių man liko gražūs atsiminimai apie to laiko gimnazijos direktorių 
Praną Dovydaitį, kaip labai humanišką žmogų. Tėvų komiteto iniciatyva 
buvo įsteigta draugija gimnazijos neturtingiems mokiniams šelpti. Šitos 
draugijos įstatus man teko paruošti. Tėvų komiteto negana buvo, reikėjo 
kalbamos draugijos, kad galėtų aukas visuomenėje rinkti. [...] 

Bolševikų valstybės piliečiai, turtingieji, kas galėjo, gelbėjo savo turtą, 
gabendami jį užsienin. Lietuvos pasiuntinys Maskvoje Jurgis Baltrušaitis 
yra vedęs labai turtingos Maskvos pirklių šeimos dukterį. Jam teko padėti 
- kai kam savo žmonos giminių ir artimų Žmonių išvežti iš bolševikijos tur- 
tus. Jurgis Baltrušaitis buvo laikinai padėjęs pas mane dideles daiktų dėžes, 
bet jas greit išgabeno kitur, dėl to, kad mano namai buvo tuomet mediniai 
ir brangiems daiktams laikyti buvo pavojus. Dėžės buvo užrakintos ir man 
mažai žinoma, kas jose buvo sudėta. Vieną kartą Jurgis Baltrušaitis buvo 

padėjęs pas mane pinigų žymią sumą ir dar uždarytą voką, kuriame taip pat 
turėjo būti piniginės vertybės. Šitas vertybes ir pinigus aš įdaviau Leonidui 
Porchinui pagal Jurgio Baltrušaičio nurodymą. 

Talentingas poetas, plačiai apsišvietęs ir giliai filosofiškai galvojęs Jurgis Bal- 
trušaitis iš viso yra labai simpatingas žmogus ir brangus visuomenės darbuo- 
tojas. Lietuvai yra laimingai susidariusi konjunktūra, kad šis žmogus, neseniai 
gyvenęs Maskvoje ir daug dirbęs rusų visuomenėje kultūrinį darbą pažangio- 
je žmoniškumo dvasioje, buvo įgijęs tos visuomenės didelę pagarbą. Jisai yra 
giliai gerbiamas ir bolševikų valdančiųjų sferų. Gi susikūrus nepriklausomai 
Lietuvai jisai pareiškė, kad yra jos pilietis, ir apsiėmė būti Lietuvos atstovu 
prie bolševikų vyriausybės. Turėti Jurgį Baltrušaitį savo atstovu Lietuvai buvo 
tikras laimikis. Lietuvos valstybei besikuriant buvo apskritai mažai žmonių, o 
J. Baltrušaičio asmenyje gautas visai tinkamas atstovas. [...] 

Iš mūsų atstovų, kuriems supratimo politikos srityje nedaug, manau, darbo 
buvo kultūros srityje — ypač veiklus pasirodė Jurgis Savickis. Šis vyras, 
nors nėra išėjęs aukšto mokslo, bet yra išsilavinęs, gabus ir didelio takto 
asmuo. Atstovaudamas Lietuvai Danijoje, Jurgis Savickis greit įgijo danų 
visuomenėje simpatijų ir išplėtė savo veikimą Lietuvos naudai. Palyginti 
neilgą laiką Kopenhagoje pragyvenęs, kaip atstovas, jis sugebėjo sukurti 
danų draugiją Lietuvai šelpti ir suorganizuoti tam tikrą parodą. Jo laišką 
man, kuriame prašo eksponatų, turiu. Aš dabar neatsimenu, ką aš buvau 
pasiuntęs, bet kad buvau pasiuntęs, tai matoma iš mano pažymėjimo ant 
voko, kad esu prašęs grąžinti eksponatus. Neatsimenu, bet manau, kad 
eksponatai buvo grąžinti. [...] 

Šiais metais, žiemos pradžioje, teko būti Viekšniuose, vesti bylas išva- 
žiuojamoje Kauno apygardos teismo sesijoje. Čia teko būti Biržiškų šei- 
moje ir pažinti dabartinių (1936 metai) trijų profesorių tėvus, kurie padarė 
labai malonų įspūdį. Šiaip, turėdamas pakankamo uždarbio, galėjau remti 
kultūrinius kitų sumanymus, jei ne darbu, tai bent pinigu. 


1922 metai. Šiais ir praėjusiais 1920 metais man teko būti Steigiamojo 
Seimo kai kurių komisijų kviečiamam žinovu to ar kito įstatymo projektui 
svarstyti. Daugiausia kartų teko dalyvauti žemės reformos komisijoje, A 
rios pirmininku buvo kunigas Krupavičius. Turiu čia pastebėti, kad pir- 

mininkas labai tiksliai vedė diskusijas, neduodamas be reikalo gaišinti 
laiką. Taip pat Civilinių įstatymų kai kurių ... X tomo 1 dalies, taip ir 
Napoleono kodekso, straipsnių, kuriais buvo moterų teisės griežtos, pa- 
keitimo arba panaikinimo įstatymo projektą man teko paruošti. Steigia- 
mojo Seimo moterų frakcijos delegatės atėjo pas mane ir prašė paruošti 
įstatymo projektą moterų teisėms turto atžvilgiu sulyginti su vyrų teisė- 
mis. Aš apsiėmiau ir paruošiau. Seimo komisija, kuri tą projektą rengė 
plenumui, kvietė ir mane ekspertu. Mano paruoštame projekte mažai kas 
buvo pakeista, būtent — našlei ar našlėms mano buvo projektuota duoti 
tokią paveldėjimo teisę, kokia yra duota Napoleono kodekse, bet mote- 
rims patiko V. Mačio geresnis moterims pasiūlymas, jis buvo komisijos 
priimtas, taip pat ir Steigiamojo Seimo plenumo (1/4, o vaikų nesant, ir 
kitos 3/4 valdyti iki gyvos galvos, arba iki ištekės). Toks labai dosnus 
aprūpinimas, manau, bus ne kartą pagunda jaunoms žmonoms galabinti 
senus savo vyrus, kad turtinga žmona galėtų sau turėti jauną prielaisinį, 
formaliai netekėdama už jo. 

Žemės reformos įstatymo projektą teisės atžvilgiu, kai jis buvo žemės 
reformos komisijos paruoštas, teko svarstyti, Steigiamojo Seimo prezidiu- 
mui prašant, mums trims teisininkams — S. Bielinskiui, V. Mačiui ir man. 
Dirbome bendrai — komisijoje. 

Valstybės Konstitucijos Steigiamojo Seimo komisijos paruoštas projektas 
buvo duotas teisės atžvilgiu išbaigti komisijai iš šių trijų asmenų — Antanas 
Kriščiukaitis, aš ir Antanas Smetona. Ir mums dirbant, Smetona mėgino 
įnešti pataisų prezidento prerogatyvoms sustiprinti, bet mudu su Kriščiukai- 
čiu nesutikome. Politikos, kad ir Konstitucijos straipsnius ėmėm svarstyti ir 
keisti, o matėme savo uždavinį tą, kad Steigiamojo Seimo komisijos priim- 
toji mintis būtų tikrai tinkamai išreikšta. Su mudviem turėjo sutikti ir Sme- 
tona. Pastarasis ir Steigiamojo Seimo komisijoje, kurioje mums, kaip žino- 
vams, tekdavo posėdžiauti, vis siūlydavo pataisas jo tų užsimojimų. 

Mūsų trijų komisijos paskutinis posėdis buvo Sekminių pirmą dieną, 
dešimtą valandą. Pagal susitarimą mudu su Kriščiukaičiu nuėjome į Sme- 
tonos butą. Jis tuomet gyveno kunigo Maironio bute, o pats Maironis, kaip 
seminarijos rektorius, turėjo butą seminarijos rūmuose. Man puolė į akį 
daug šventenybių, patalpintų Smetonos kabinete — tai sienose, tai ant ra- 

šomojo stalo. Prieš karą Vilniuje jo bute to nepastebėjau. Supratau, kad 
išoriniais ženklais stengiasi daryti katalikų kunigiją sau palankią. 

„ Karo muziejaus organizatorius generolas gydytojas Nagevičius, sužino- 
jęs, kad aš turiu pirkęs P. Rimšos skulptūrą „Kova“, išprašė laikinai duoti 
jam pastatyti ją Karo muziejuje. Daviau. Bet praėjus daugiau kaip metams, 
pradėjau reikalauti, kad grąžintų man „Kovą“. Reikalaudavau žodžiu. Nie- 
ko iš to nesulaukdavau. Ėmiau siųsti raštus. Galop grąžino. 

Dabar Kaune begyvenant atsinaujino pažintis tarp mudviejų su Kazi- 
mieru Būga. Man teko patarnauti jam savo „Vilties“ egzempliorium. Tu- 
riu už kelis metus surinkęs ir į apdarus įrišęs. Tiek jis, tiek S. Dabušis, 
kuris taip pat buvo paėmęs „Viltį“ už vienus metus, — grąžino man tuos 
leidinius. Kitaip atsitiko su mano „Varpu“ — pirmųjų kelių jo gyvenimo 
metų „Varpą“ paskolino iš manęs Pranas Dovydaitis. Kai pareikalavau grą- 
žinti, pasirodė, kad jis davęs E. Volteriui, tas kam kitam, paskui tos mano 
knygos buvusios pas kunigą J. Tumą. Taip ir negavau aš jų atgal ir dabar 
neturiu. Po kelių metų J. Tumas atnešė vienų metų leidinį, bet paskesnį, ir dar 
pareiškė papeikimą, kam aš neatiduodąs tų knygų į jo, Tumo, vedamą univer- 
sitete knygyną. „Nejaugi aš neturiu teisės norėti sau turėti šiokią tokią biblio- 
tekėlę“, — atsakiau jam. Ne tik „Varpo“ netekau, netekau dar kelių knygų. 
Toks knygų likimas, — geriau neduoti jų iš privataus savo rinkinio. Tarp kitų 
Valančiaus „Žemaičių vyskupystė“ išnyko man, kai pasiskolino Tadas Petke- 
vičius. Vis dėlto turiu čia konstatuoti, kad pas mane nėra užsilikę svetimų 
knygų — jeigu tekdavo iš ko pasiskolinti, tai grąžinau (liko pas mane viena 
knyga mano iš kitų fakultetų gauta esant dekanu, bet, kadangi siunčiant knygą 
buvo adrese įrašyta mano pavardė, o ne vien „Teisių fakulteto dekanui“, aš 
laikau, kad man asmeniškai buvo duota). 

Šiais metais įsteigtas Kaune Lietuvos universitetas. Universitetui steigti 
įstatymas buvo Steigiamajame Seime dar svarstomas, iki atėjo vasario 16- 
oji diena. Buvo valdančiųjų sferų nusistatyta atidaryti universitetą vasario 
16-ąją, valstybės nepriklausomybės paskelbimo dieną. Tad universitetas 
tapo atidarytas, remiantis įstatymu, kuris 1918 metais Valstybės Tarybos 
Vilniuje buvo nutartas Vilniaus universitetui. Šitame pastarajame įstatyme 
Teisių fakultetas nebuvo numatytas, o buvo Socialinių mokslų fakultetas, 
kurių vienas skyrius buvo teisių skyrius, o kitas skyrius buvo vadinamasis 

humanitarinių mokslų skyrius. Įsteigus universitetą, nustojo veikti iki to 
veikusieji „Aukštieji Kursai“... Į Socialinių mokslų fakulteto branduolį aš 
nepatekau, jame buvo paskirti: dekanu — A. Voldemaras, o profesoriais: 
Jonas Jablonskis, Augustinas Janulaitis, Kazys Būga ir kt., kurių dabar ne- 
atsimenu. Į pirmąjį fakulteto organizacinį posėdį A. Voldemaras pakvietė 
ir mane. Aš nuėjau, manydamas, kad gal įvyko ir mano paskyrimas. Posė- 
dis tęsėsi trumpai, bet aš mačiau save jame svetimą esant. Tad gavęs iš 
A. Voldemaro pakvietimą į antrąjį posėdį, aš nėjau ir raštu atsakiau, kodėl 
negaliu dalyvauti posėdyje. 

Apie 1,5 mėnesiui praslinkus išėjo Steigiamojo Seimo įstatymas univer- 
sitetui steigti ir tvarkyti. Šitame įstatyme buvo numatytas Teisių fakultetas. 
Tad kiti fakultetai jau buvo pradėję organizuotis ir dirbti, o Teisių fakulte- 
tas tik pagrindą sau gavo. 

Teisininkai turėjo kitas pareigas užėmę — kas advokato, kas teisėjo. Pagal 
veikiančius buvusius rusų įstatymus teisėjas ar advokatas negali verstis kitu 
valstybės gyvenime darbu. Susidarė didelė kliūtis. Teisių fakultetui organi- 
zuoti, prie sakytos kliūties prisidėjo ši — nė vienas teisininkas neturėjo 
formalių kvalifikacijų profesoriaus vietai užimti. Bet naujame universiteto 
įstatyme buvo spraga praslysti pro šią skylę, dėl to, kad įstatymo leidėjas 
negalėjo numatyti gyvenimo sąlygų. Prasidėjo tarp juristų ginčai klausi- 
mu, ar galime imtis darbo universitete, likdami savo turimoje profesijoje. 
Kalbino mane sutikti profesoriauti rektorius J. Šimkus. Turbūt teigiamo 
atsakymo nedaviau. Švietimo ministro Juodakio įprašytas atėjo manęs kal- 
binti mano senas draugas Pranas Mašiotas, švietimo viceministras. Šitam 
daviau palankesnį atsakymą ir su juo sutarėme, kad švietimo ministras su- 
kvies pas save teisininkų pasitarimą, kuris ir įvyko. Juodakis, įrodinėdamas, 
kad mūsų kvalifikacijos nėra menkesnės už tų, kas turi formalius titulus, 
tarp kita ko, išsakė tokį argumentą — esą tūlo iš mūsų koks kaltinamasis 
aktas, gyvenamoji kalba ar kitas veiksmas yra ne mažesnės mokslinės ver- 
tės, kaip kokia disertacija. Galų gale aš savo nuomonę pakeičiau ir radau: 
a) kad kvalifikacijos yra pakankamos, nesant asmenų, kurie turėtų geres- 
nes kvalifikacijas ir b) kad mano, kaip advokato, darbas yra tiesos laisvas 
ieškojimas ir profesoriaus darbas yra taip pat tiesos ieškojimas, tai jie vienas 
kitam neprieštarauja ir gali būti vieno ir to paties asmens dirbami. 

Universiteto senatas 1922-1923 m. Sėdi: prof. Z. Žemaitis (?), prof. M. Biržiška. prof. J. Jodelė, 
prof. V. Čepinskis, prof. J. Šimkus, prof. B. Čėsnys, prof. P Avižonis. prof. P Būčys, prof. P Leonas 


Po susirinkimo pas Juodakį dar vienas susirinkimas, be ministerijos žmo- 
nių, tik tų asmenų teisininkų, kurie buvo kalbinami dirbti Teisų fakultete, 
įvyko mano bute. Aš pasisakiau, kad rasiu sau galima profesoriauti. Po 
manęs M. Romeris pareiškė, kad kai Leonas sutinkąs, tai ir jis — Romeris — 
taip pat sutinkąs. Priešingos nuomonės liko Augustinas Janulaitis, bet jo 
veiksmuose pasireiškė visiškas nenuoseklumas. 

Po susirinkimo pas mane, kuris įvyko, rodosi, birželio mėnesį, taip ilgai 
ėjo tie pasitarimai ir svarstymai. Ministras Juodakis pristatė einančiam Res- 
publikos prezidento pareigas skirti Teisių fakulteto branduolį ir mes keli 
buvome paskirti. Tuoj prasidėjo vasaros atostogos ir Teisių fakultetas nor- 
maliai pradėjo organizuotis tik rudens pradžioje. Kolegos išrinko mane 
dekanu. O ponas A. Janulaitis sutiko dėstyti tiktai laisvai su juo susitarus, 
gi paskyrimo profesorium gana ilgą laiką nepriėmė. Vėliau ir jis apgalvojo 
ir įsitikino, kad jo veiksmuose nėra nuoseklumo. Sutiko būti ordinariniu 
profesorium, kokiu ir prezidento buvo paskirtas. Man, kaipo dekanui, rei- 

kėjo dalyvauti universiteto senate. Todėl paėmiau senato posėdžių proto- 
kolų knygą susipažinti, kas jau buvo nutarta. Štai pirmame protokole ran- 
du A. Voldemaro įrašytą apgailestavimą, kad P. Leonas, geriausias teisinin- 
kas, nėra paskirtas į socialinių mokslų branduolį. Tai mat dar buvo laikai, 
kuomet katė nebuvo perbėgusi per kelią tarp manęs ir A. Voldemaro. 

Priėmęs Konstituciją Steigiamasis Seimas išsiskirstė ir buvo paskirti 
pirmojo eilinio Seimo rinkimai. Man vėl teko būti Vyriausiosios Seimo 
Rinkimų komisijos pirmininku. Rinkimų įstatymo straipsnį dėl likučių 
sunaudojimo mano pirmininkaujamai komisijai išaiškinus didelių partijų 
naudai, o [ne] mažųjų, tarp kurių buvo Pažangos ir tautinių (žydų) ma- 
žumų partijos, A. Voldemaras pasidarė mano griežtu priešu. Prieš šios 
komisijos posėdį čia nurodytam klausimui spręsti, partijų atstovams pra- 
šant, aš padariau posėdį su jais. Šitame posėdyje žydų atstovai ir A. Vol- 
demaras įrodinėjo, kad rinkimų įstatymo atitinkamas straipsnis turi būti 
aiškinamas taip, kad jis apima ir partijas, negavusias renkamojo skaičiaus. 
Komisija išrišo šį klausimą priešinga jo nuomonei prasme. To nutarimo 
kaltininku mažosios partijos, ypač „Pažanga“ su A. Voldemaru priešaky- 
je, laikė mane. Pasirodė, kad A. Voldemaras yra tokios politikos asmuo, 
kad nepakenčia priešingos nuomonės. Nuo šio laiko jisai, kuris tų pat 
metų pavasario pradžioje universiteto senato posėdyje buvo pareiškęs per 
daug teigiamą nuomonę apie mane, laikė mane kaip darbininką, niekam 
netinkamu žmogumi. Tokį įvertinimą galima rasti jo straipsniuose „Pažan- 
gos“ partijos spaudos organe. 

Žydai parvežė trijų užsienio — Berlyno, Berno ir Paryžiaus — mokslinin- 
kų nuomonę, kuri buvo priešinga mūsų Vyriausiosios Seimo Rinkimų ko- 
misijos nutarimui, ir paskelbė spaudoje. Tuomet aš tuo pat klausimu lai- 
kiau universitete viešą paskaitą, kuri buvo taip pat atspausdinta periodinėje 
spaudoje, plačiai motyvuodamas Komisijos nutarimą ir kritikuodamas už- 
sieniečių profesorių nuomones. Šitas ginčas spaudoje ir paskaitoje gal bu- 
vo 1923 metais, laiko dabar, rašydamas šituos žodžius, gerai neatsimenu. 

Seimas susirinkęs išrinko prezidentą į posėdį atvykusių Seimo narių dau- 
guma. Dėl šito kilo nuomonių įvairumas. 

Kai tik tapo sukurta Šaulių sąjunga, aš buvau renkamas Centro valdybos 
nariu. Kokiu būdu tai įvykdavo, t. y. kas iškeldavo mane kandidatu ir ar kas 

nors paagituodavo už mane, aš nežinau. Žinau tik tiek, kad aš pats niekuo- 
met nesirūpinau būti išrinktas. Manau, kad šiais metais, nors to gerai ne- 
atsimenu, visuotinis susirinkimas ėjo „Liaudies namų“ salėje. Aš jau buvau 
Centro valdybos nariu ir kaip toks suvažiavime buvau. Centro valdybos na- 
riai iš naujo buvo renkami. Kažkas iškėlė mano kandidatūrą vėliau už kitus, 
bet balsuojant už mane buvo paduota labai daug balsų, rodosi, daugiau už 
daugelį kitų kandidatų gautą balsų skaičių. Šaulių sąjungos Centro valdybo- 
je aš neidavau prezidiuman, dėl to, kad neturėjau laiko tam darbui. Profeso- 
riaus ir advokato pareigos užimdavo man visą laiką. Paskaitoms rengtis aš 
keldavausi antrą trečią nakties valandą ir tai beveik kasdien. Tad miegodavau 
tiktai kokias 4-5 valandas. Savotiškai buvo ši sąjunga organizuota — ne Cen- 
tro valdybos prezidiumas išdavė man liudijimą, bet viršininkas, kuris buvo 
„krašto apsaugos ministro skiriamas, o ne renkamas. 


1923 metai. Sausio mėnesį buvo Teisininkų draugijos narių visuotinis 
susirinkimas. Draugijos valdybos pirmininkui A. Kriščiukaičiui pasiūlius, 
susirinkimas pakvietė mane pirmininkauti. Į einamus klausimus, advokatui 
A. Bulotai pasiūlius, aš leidau įtraukti klausimą apie Respublikos prezidento 
išrinkimo teisėtumą. Pradėjus svarstyti šį klausimą, oratoriai, rodosi, visi, kas 
kalbėjo, tarp jų ir aš, išsitarė, kad rinkimai neteisėti, kad reikėjo ne tik atvy- 
kusių į Seimo posėdį narių daugumos, bet visų Seimo narių daugumos. 
Buvo priimta tokio turinio rezoliucija. Ryto metą Kauno apygardos teismo 
rūmuose, kuriuose tuomet buvo ir Vyriausiojo Tribunolo įstaiga, laipruose 
susitinku A. Kriščiukaitį. Pasisveikinome. Jis sakė: „Einu iš posėdžio, kuria- 
me svarstėme, ar kelti baudžiamąją bylą dėl priimtos vakar rezoliucijos apie 
prezidento rinkimus“. „Na ir ką nutarėte?“ — paklausiau. Atsakė — „nekel- 
ti“. Tas pasitarimas įvyko Vyriausiojo Tribunolo prokuroro Kalvaičio inicia- 
tyva. Įdomi būtų buvusi byla, jei jie būtų sulipdę ją. Man net pats klausimas 
kelti bylą atrodė keistas — lyg kad negalima kritikuoti įstatymą arba jo inter- 
pretavimą. Dešinieji Seime turėjo daugumą ir išsprendė kaip norėjo. Teisi- 
ninkų, nuomonė negalėjo turėti jiems reikšmės. Vis dėlto labai nedideliu 
balsų skaičiumi išrinktas prezidentu A. Stulginskis, matyt, jautėsi nekaip ir 
gana greit tą Seimą paleido ir paskyrė antrojo Seimo rinkimus. Ir šį kartą 
Vyriausiosios Seimo Rinkimo komisijos pirmininku buvau aš paskirtas. 

Antrajame Seime dešinieji (krikščionys demokratai) turėjo žymią dau- 
gumą. Prezidentu A. Stulginskis šį kartą buvo išrinktas tinkama ir mūsų 
visuomenei balsų dauguma. Jisai 3 metus garbingai prezidentavo. 

Rusai, valdydami Lietuvą ir siekdami surusinti ir supravoslavinti ją, statė 
daug cerkvių, cerkvelių, statė kur reikia ir kur nereikia. Cerkvių statyba 
ypač sparčiai buvo vykdoma pastaraisiais jų viešpatavimo dešimtmečiais, 
pradedant žiauraus reakcionieriaus Aleksandro III viešpatavimu. Cerkvėms 
ar mažesniems maldos namams statyti vietos satrapai rinko aukas iš vietos 
gyventojų katalikų. Tai tik vadinamos aukos, o tikrybėje prievarta buvo 
imami pinigai, nes žmonės, ypač kas kokią visuomenišką tarnybą ėjo, pa- 
vyzdžiui, kunigai, valsčių viršaičiai, Suvalkijoje — darbininkai, nedrįsdavo 
neduoti aukos. Kai buvau teismo kandidatu Suvalkuose ir komandiruotėje 
gyvenau Vilkaviškyje, kartą vaikščiojau popiet su atvažiavusios apygardos 
teismo sesijos teisėjais. Vilkaviškyje buvo visai nedaug pravoslavų — ap- 
skrities viršininkas, jo vienas padėjėjas, taikos teisėjas, teismo tardytojas, 
žandaras, vienas kitas pasienio kariuomenės karininkas ir tiek. Bevaikščio- 
jant ir bekalbant apie šį tą, štai vienas teismo narys ir sako: „Kaip būtų 
gera, jei čia būtų cerkvė“. Keletui metų praslinkus jo pageidavimas išsipil- 
dė. Cerkvių Lietuvoje buvo priveista kaip grybų po lietaus. Tad visai natū- 
ralus buvo mano nusistatymas po Didžiojo karo cerkvių skaičių sumažinti, 
jų pastatus sunaudoti tikriems krašto reikalams. 

Šiais metais vasaros atostogų ilsėtis buvau ... Nidoje. Kai kuriuos įspū- 
džius ir faktus iš Nidos buvau tuomet aprašęs „Lietuvos žiniose“, tai savo 
užrašuose kitur. Aš čia jų nekartosiu. Pirmą kartą Nidoje buvau atsilankęs 
kompanijoje su kitais Palangos pažįstamais vasarotojais 1921 metais. Tiek 
tuomet, tiek ir šįmet aš gavau daug faktų, įrodančių Nidos lietuviškumą. 
Tikra sielos giluma išsilieja žmogaus maldoje, nuliūdime. O kaip tik Ni- 
dos kapuose buvau matęs: a) vartuose iš psalmių išrašus ne tik vokiečių, bet 
ir lietuvių kalba, ir b) gana daug kryžių ir paminklų turėjo užrašus lietuvių 
kalba. Vis dėlto gyvendamas kad ir trumpai, per 3 savaites, Nidoje, aš 
pajutau, kad Lietuvos valdovai netinkamais keliais eina Klaipėdos krašte, 
kad jie vietos artimus jo gyventojus, — daugiausia vienos tautybės su Di- 
džiosios Lietuvos dauguma žmones, stumia juos nuo savęs. Šioje žemėje 
žmogui daugiausia rūpi jo medžiaginis gyvenimas. Jei kas kitaip skelbia 

dėl savęs, tai dažniausiai yra veidmainys. Ir ...profesiniai tikybos tarnai, ir 
tie savo darbą už pinigus dirba. O Klaipėdos krašto daugumos gyventojų 
medžiaginės būklės sąlygos pablogėjo prijungus jį prie Lietuvos. Valdo- 
vai, vietoj rimtai studijavę tas sąlygas ir gerinę jas, lenda į tą kraštą su savo 
katalikiška tikyba, kuo dar labiau piktina klaipėdiečius, kurie yra nuošir- 
dūs evangelikai. Kai šis kraštas priklausė Vokietijai, visokie daiktai iš Vo- 
kietijos ėjo be muitų, reiškia, buvo pigūs, o dabar jie pabrango, gi iš Vo- 
kietijos perkamų daiktų pabrangimą Lietuva nekompensuoja klaipėdie- 
čiams. Ypač medžiaginės būklės pablogėjimą jaučia beturčiai. Pramoni- 
ninkai ir stambesnieji pirkliai kompensuoja savo prekybą su Lietuva ir per 
ją su Rytais. Ir ūkininkai tokios kompensacijos neturi. Štai mano pasikal- 
bėjimas su senu žmogum, beturčiu darbininku. Aš mėgstu kalbinti žmo- 
nes. Vieną dieną po vakarienės, vaikščiodamas su savo sūnum Vytuku, 
užkalbinau mūsų sutiktą seną žmogų. Užkalbinau lietuviškai ir jis malo- 
niai atsakė taip pat lietuviškai. Tačiau tolesniame pasikalbėjime rodė di- 
delį susierzinimą, susinervinimą. Skundėsi blogomis gyvenimo sąlygo- 
mis, kad dabar Lietuvai šį kraštą bevaldant esą labai sunku gyventi, nėra 
uždarbio, o pragyvenimas brangus. Ir vis kartojo: „ilgai taip negali būti“. 
Aš raminau ..., kad Lietuva dar tik pradėjo šį kraštą valdyti, kad toliau bus 
geriau ... atsiskyrėme. Tai buvo šeštadienio vakaras. Sekantį trečiadienį 
apie 15 (3) valandą išgirdau laivo balsą. Kaip poilsiautojas aš nežinojau, 
kas per laivas, ir greit ėjau į uostą sužinoti. Uoste prie kranto darbininkai 
nešė prekes laivan. Aš priėjęs pirmąjį darbininką, kuris tuo momentu 
buvo pasilenkęs žemėn imdamas pundą, paklausiau kur tas laivas plaukia? 
„Na ar nežinai, kad į Rusnę“, — atsakė nuo žemės darbininkas, bet jis 
sakydamas tuos žodžius pasikėlė ir atsikreipė į mane. Pamatęs mane, spjo- 
vė ir tarė: Und sie immer littauich sprechen. Tai buvo tas pats žmogus, su 
kuriuo aš kalbėjausi šeštadienį. Taip nedraugingai užbaigė jis su manim šį 
kartą kalbą. Kodėl? Matyt, po pirmo pasikalbėjimo jisai galvojo apie ma- 
ne ir galvodamas įniršo prieš mane, kaip vieną iš tų, kurie atnešė jo me- 
džiaginės būklės pablogėjimą. - 

Pavasarį, datos neatsimenu, Karo muziejaus patalpoje buvo sušauktas 
mitingas laivyno statymo propagavimui. Mat jau turėjome paėmę Klai- 
pėdą, turėjome uostą. 1922 metų rudenį Lietuva buvo apsirūpinusi savo 

valiuta. Aš turėjau kelis šimtus tūkstančių ostmarkių susitaupęs; ostmar- 
kės kursas priklausė nuo Vokietijos markės, o šitoji smuko ir smuko. Aš 
vis laukiau, kad Vokietija atitaisys savo pinigo kursą. Mitinge šalia manęs 
stovėjo bankininkas A. Prūsas. Aš jo paklausiau, kaip jam rodosi, ar vo- 
kiečių markė dar smuks, ar jos kursas kils. Prūsas man atsakė, kad, jo 
manymu, negalima tikėtis vokiečių markės kurso pagerėjimo. Aš visas 
nutirpau, kojos pakinkiuose nusilpo. Bet greit susivaldžiau pagalvojęs: 
na, tai kas, kad šių santaupų neteksiu, vėl uždirbsiu, — bet iš mano rankos 
gautomis markėmis kitas kas nenubiednėjo. 

Du kartus turėjau progos už sutaupytas markes pirkti turtą: a) buvusio 
prieš karą Kaune advokato Urbanavičiaus įgaliotinis siūlė man pirkti jo 
nekilnojamąjį turtą — didelį plecių su sodnu ir mūro namais už pusę mili- 
jono markių. Rodosi, tai buvo praėjusiais metais ar dar anksčiau, kuomet 
aš turėjau per 300 000 markių ir man būtų reikėję skolintis. Derėjau, kad 
pigiau parduotų, nesulygau ir tą butą nusipirko Martynas Yčas savo žmo- 
nos vardu. Tai tas turtas, kur ir dabar (1937 metai) yra bolševikų atstovybė. 
M. Yčas turėjo daug pelnyti, nes išparceliavo ir išpardavė daug sklypų. Čia 
pasireiškė didelis mano nepraktiškumas. Antrą pirkimą praleidau. Šis ma- 
no kaimynas advokatas Čulkovas turėjo skolų ir siūlė man pirkti iš jo ple- 
ciaus dalį, kuri yra už mano pleciaus — gilyn nuo gatvės. Šito pirkimo 
atsisakiau todėl, kad plecius jo buvo valdomas neterminuotos nuomos iš 
miesto teise, tokia teisė miestui norint visuomet gali būti atsiimta. Šitą 
plecių su visu kitu nupirko iš Čulkovo invalidams šelpti Komitetas, kuris 
jame iki šiol (1937 metai) yra pastatęs tris mūro namus. 

Vokiečių markė šių metų eigoje visai nusmuko. Rudenį aš važinėjau Ka- 
raliaučiun, nulydėjau į kliniką savo sūnų Vytuką. Kai Eitkūnuose išmai- 
niau litus į markes ir pirkau bilietus, apskaičiavau, kad vokiečiai beveik 
dovanai veža mane Karaliaučiun. Tame mieste, palikęs sūnų klinikoje, pie- 
tavau vienas ir už kuklius pietus sumokėjo 18 milijonų markių. Daugiau 
kaip šimtą milijonų markių parsivežiau ir dabar turiu. Iš Rostovo ant Dono 
ponas Žiulys parvežė man šešis tūkstančius caro rublių, sutaupytus mano 
brolio Jono, kuris 1918 metais mirė tame mieste. Tos dvi infliacijos skau- 
džiai palietė mane. Nuo 1923 metų teko iš naujo atsargiai santaupas rinkti. 
Bet daug dirbau ir pasisekė uždirbti. 

Po to, kai man esant Vyriausios rinkimų pirman Seiman komisijos pir- 
mininku teko išaiškinti balsų likučių sunaudojimo klausimą prieš mažų- 
jų partijų interesus ir prieš A. Voldemaro nuomonę, šis pastarasis tapo 
mirtinu mano priešu. Šių metų pavasario semestru baigėsi pirmojo uni- 
versiteto rektoriaus pareigų ėjimo metai, nes rektorius buvo renkamas 
tik vieniems metams. Kartą aš susitikau Kaune gatvėje kunigą Motiejų 
Gustaitį, Lazdijų gimnazijos direktorių, kuris 1917 metais užtarė mano 
kandidatūrą į Valstybės Dūmą. Nuo tų laikų mes, kai susitikdavome, 
labai maloniai pasikalbėdavome. Matyt, jis simpatizavo man. Šį kartą su- 
stojome gatvėje pasikalbėti. Kunigas M. Gustaitis, tarp kita ko, taria man 
maždaug taip: „Pas Tamstas universitete netrukus bus rektoriaus rinki- 
mai, aš girdėjau, ketinama Tamstą rinkti rektorium“. Aš jam atsakiau, 
kad aš tokių gandų nesu girdėjęs, kad aš neketinu kandidatuoti ir kad 
natūralu rinkti rektorium dabartinį prorektorių prof. V. Čepinskį. Iš kur 
kilo tie gandai, gal kunigas M. Gustaitis pats savo nuomonę plačiai pa- 
skleidė tarp pažįstamų, ypač Teologijos-filosofijos fakulteto profesorių. 
Gana to, kad gandai, būk mane ketinama rinkti rektorium, pasiekė ir 
„pažangiečius“, tarp jų ir Augustiną Voldemarą. Šitas savo grupės spau- 
dos organe ėmė pulti mane ir griežtai peikti. Esą rinkimų įstatymo aiški- 
nimu pasitarnavo krikščionims demokratams, tai šitie, labai norėdami 
atsidėkoti, o neturėdami kur dėti Leoną, kaip visai niekam netinkamą 
asmenį, sugalvojo rinkti jį rektorium. Man tie jo peikimai neteikė nei 
šalčio, nei šilumos. Bet kai jie pasirodė tokie įžūlūs ir neteisingi, rado 
reikalo pakelti protesto užuojautos man balsą. Tarp kitų atsiliepė spau- 
doje mano naudai Pranas Mašiotas. 


1924 metai. Man teko pažinti dvi prancūzes, ištekėjusias už lietuvių: 
vieną, Adomo Varno pirmąją žmoną, p. Rikkars, labiau pažinau, antrąją, 
p. Smolskienę — mažiau. Vienai teko pasidaryti gyvanašle, o antrajai, 
Smolskienei, našle. Viena ir kita turėjo po dukrelę. Smolskis buvo mūsų 
kariuomenės nušautas, būk jam mėginant pabėgti, o jis buvo suimtas 
kaip bolševikas. Neteisėtas buvo jo suėmimas, žmogžudybė buvo ir jo 
mirtis. Lygiai tokia žmogžudybė buvo ir advokato Vliuko su žmona nu- 
žudymas. Bet A. Smetona, siekdamas ateityje diktatūros, pataikavo ka- 

riškiams ir tos žmogžudybės liko nebaustos. Skirtingas būdas tų dviejų 
našlių. Ponia Rikkars nesivaržydama ėmė iš visų pažįstamų pinigus pa- 
skolos titulu, neketindama atiduoti. Aš ją taip supratau: „kadangi lietuvis 
vyras metė mane, tai jūs, lietuviai, — galvojo sau ši ponia, — turite padėti 
man gyventi“. Man nesuprantamas buvo jos buvusio vyro A. Varno pasi- 
elgimas. Jisai man atrodė visai padorus asmuo, tuo tarpu leido savo bu- 
vusiai žmonai ir savo dukrelei kęsti skurdą. A. Varnas aiškinosi man, kad 
jis neduodąs lėšų dėl to, kad buvusi jo žmona nepriima jokių iš jo pusės 
sąlygų dukrelei auklėti ir mokinti; esą jis norįs, kad dukrelė būtų augina- 
ma lietuviškoje dvasioje ir leidžiama į mūsų mokyklą, o motina su tuo 
nesutinkanti, auklėjanti ją priešingoje dvasioje ir pati mokinanti. Niekas 
iš jo tų reikalavimų neišėjo. Vis dėlto teismas priteisė iš jo alimentus, o 
dukrelė išvežta Prancūzijon. Poniai Rikkars ... ne pirmas kartas ... aš 
daviau ... pinigų. Ponia Smolskienė gana ūmai apleido Lietuvą, apsigy- 
veno Briuselyje ir, kiek žinau, savo darbu išsilaiko ir auklėja savo dukre- 
lę. Ji su Kairiais retkarčiais koresponduoja. 

Ir šįmet vasaros atostogas leidau Nidoje. Pernai gyvenau p. Blodės viešbu- 
tyje „Karalienė Luiza“. Rodosi, Napoleono laikais ji važiavusi per Kuršių 
pusiasalį ir nakvojusi namuose, kurie stovėjo toje vietoje, kurioj dabar pasta- 
tytas šis viešbutis. Jam ir vardas esąs duotas tam istoriniam faktui atminti. 
Viešbučio šeimininkas lietuvis, nuo Rusnės čia atsikėlęs, dar lietuviškai kal- 
ba. Jo vaikai, jau suaugę asmenys, sūnus ir duktė lietuviškai nekalba. 

Šį metą gyvenome kitame pensione, kurio savininkai yra našlė ir sū- 
nus. Našlė lietuviškai dar supranta, bet nei ji, nei sūnus lietuviškai nekal- 
ba. Ir pernai, ir šįmet yra daug vasarotojų Nidoje. Jie beveik visi vokie- 
čiai iš Rytų Prūsijos miestų. Kai kas yra atvykęs net iš Vokietijos gilu- 
mos. Lietuvos pasiturinti visuomenė dar yra per maža, kad galėtų vasarą 
užpildyti visus savo kurortus. Ypač kad jos dalis, nemažai žydų, važiuoja 
į užsienio kurortus. Aš savo pavyzdžiu mėginau atkreipti mūsų visuome- 
nės dėmesį, kad mums reikia Nidoje lietuvybę palaikyti ir auklėti, nes ji 
yra avanpostas nuo vokiškumo bangų. Bet iš mano to noro ir pavyzdžio 
iki šiol nieko gera (1936 metų vasara) neišėjo. Aš suprantu priemones čia 
kalbamu reikalu tik pozityvias, pirmiausia ekonomines: a) vasarodami 
duotume vietos gyventojams uždarbį, b) susipažintume su jų konkrečiais 

reikalais: ūkininkų, pirklių, žvejų, c) susipažinę imtume padėti jiems tuos 
reikalus rūpinti: steigiant kooperatyvus, šiems sudarant su Lietuvos mies- 
tais rinkos santykius. 

Kai 1920 metais aš, važiuodamas su kompanija Nidon, pamėginau lietu- 
viškai kalbėdamas nusipirkti sau bilietą, kasierius atsisakė man parduoti, 
vokiškai pareikšdamas, kad visai nesuprantąs manęs. Aš mimika ėmiau ro- 
dyti, kiek man reikia bilietų ir kurios klasės. Mimika, — pirštais, — susipra- 
tome. Bufeto padavėjas, kalbant į jį lietuviškai, atsakė, kad esą kol kas dar 
jiems neprivalu mokėti lietuviškai. Šimet aš nerodžiau užsispyrimo: mūsų 
piliečiai, — jeigu jie pasisako nemoką lietuviškai, aš tikiu jiems ir, kadangi 
šiek tiek kalbu vokiškai, tai ir susikalbu. Mes patys, lietuviai, esame kalti 
dėl savo likimo, kad amžių bėgyje apleidome savo kalbą ir kultūros kūri- 
mą. Kiekvienas ... turi pats apie save rūpintis, taip pat ir žmogus, ir žmo- 
nių natūralūs junginiai — tautos. Toks jau gamtos įstatymas. 

Vienas iš Lietuvos kilęs turtingas asmuo, gyvenąs Berne, padovanojo 
knygų Teisių fakultetui. Tos knygos iš Berno buvo nusiųstos į mūsų at- 
stovybę Berlyne. Rodosi, ši dovana įvyko todėl, kad dovanojęs knygas p. 
Griunbaumas buvo susipažinęs su V. Sidzikausku, tuomet buvusiu Lie- 
tuvos atstovu Šveicarijoje. Iš Berlyno, Sidzikausko parėdymu, knygos 
dviejose medinėse dėžėse buvo išsiųstos Kaunan. Nemanant apie jokią 
vagystę, Teisių fakulteto įgaliojimu dėžės buvo atsiųstos iki geležinkelio 
stoties ar muitinės, tikrai dabar neatsimenu iš kur, bet neatidarant jų, dėl 
to, kad ir nuo muito, ir cenzūros siuntinys buvo atleistas. Kai dėžės tapo 
atidarytos universiteto rūmuose, Teisių fakulteto raštinėje, iš jų vienoje 
buvo rastos knygos, o kitoje — knygų vieton kartono kortelės. Pagal sąra- 
šą šitoje dėžėje buvo sudėtos vertingesnės, geresnės knygos, nei antroje. 
Buvo kreiptasi į policiją. Buvo daryta kvota. Paaiškėjo, kad dėžės tvarko- 
je buvo perduotos geležinkeliui. Reiškia, knygos tapo išvogtos Vokietijo- 
je. Taigi prieš Didįjį karą pavyzdingi dorumu vokiečiai dabar pasirodė 
ištvirkę. Aš ilgai kartojau raštiškus reikalavimus aiškinti, kur ir kas išvogė 
knygas. Jos liko nesurastos, kaip nesurastas liko ir kaltininkas. Vokiečiai 
tvirtino, kad vagystė įvyko Lietuvoje. Ir vienoje dėžėje gautos knygos 
sudarė didelį dvasios turtą. Besikuriančiam fakultetui ši dovana buvo la- 
bai brangi. Fakultetas tas knygas sudėjo atskiroje spintoje, ant kurios 

uždėjo parašą, kad čia Griunbaumo dovanotos knygos. [...] Aš kalbinu 
V. Sidzikauską baigti užsienyje aukštąjį teisės mokslą, daktaruotis ir siek- 
ti būti mūsų fakultete tarptautinės teisės profesorium — pradžioje docen- 
tu ir t. t. Matyt, toji kukli, nors ir garbinga karjera nelabai viliojo p. 
Sidzikauską, įsitraukusį į diplomatinį darbą. [...] 

Klaipėdos kultūrinė lietuvių draugija „Aukuras“, kurios tikslas „tautos 
kultūrą kelti“, sumanė universiteto profesorių paskaitas Klaipėdoje. Į pra- 
nešėjų eilę paskyrė ir mane ir nuskyrė dieną, kurią aš turėjau vykti Klaipė- 
don tos pareigos atlikti. O aš kaip tik tą dieną buvau užimtas Kaune tokiu 
darbu, kuris man būtinas. Tad negalėjau vykti Klaipėdon. Nevykęs paskai- 
tų organizavimas buvo priežastis nesusipratimų ir su kitais profesoriais, 
todėl „Aukuro“ sumanymas mažai buvo vykdomas. [...] 

Šiaulių miesto „Kultūros būrelis“ pakvietė mane paskaitos laikyti Šiau- 
liuose mano pasirinktąja tema. Šį kartą aš pasirinkau tokią temą: „Lietu- 
vos valstybė ir Lietuvos šaulių uždaviniai, mūsų konstitucija remiantis“. 
Paskaita įvyko mergaičių gimnazijos salėje. Šitos paskaitos juodraščio met- 
menis turiu, bet, rodosi, ji niekur nebuvo spausdinta. Šaulių Sąjungos 
uždaviniai, ligi Smetonos režimas nepadarė jų vidaus šnipais, yra kraštui 
svarbūs ir reikalingi, — todėl aš buvau čia nurodyto turinio paskaitą pa- 
rinkęs. [...] 

Lapkričio 16 dieną buvo universiteto iškilmingai paminėtas V. Kudirka, 
nuo jo mirties 25 metams sukakus. Įdomus dalykas, kokia lanksti yra Katali- 
kų bažnyčia ir jos pranašai. ...Lietuvių tautos atgimimui V. Kudirka yra daug 
nusipelnęs. Tauta už tai labai garbina jį, o kunigams reikia vadovauti tautai. 
Tai kaipgi jie gali negarbinti V. Kudirkos? Ir štai, 25 metų nuo V. Kudirkos 
mirties sukakties proga kalbas studentams pasakė du kunigai: rektorius ... ir 
dar J. Tumas, pastarasis kiek galėdamas mažino V. Kudirkos jėgas, bet nuo- 
pelnų sumažinti nesikėsino. [...] 

Gruodžio 2 dieną Karaliaučiaus klinikoje mirė mūsų universiteto profe- 
sorius K. Būga, didelio svorio mokslininkas kalbininkas. Lietuva neteko 
didelio žmogaus, labai brangaus savo sūnaus. Man tekdavo susitikti su prof. 
Būga universitete kas savaitė, rodosi, du kartus. Prieš eisiant į auditorijas 
mudu pasivaikščiodavome koridoriuje. Prof. Būga mėgdavo aiškinti man 
savo aisčių teoriją, kur senovėje jų gyventa, iš kur atsikelta į dabar gyvena- 

mą lietuvių teritoriją ir kokie yra duomenys tai teorijai. Malonus asmuo 
jisai buvo ir aiškaus galvojimo. Laimingas jaučiaus atsimindamas tas trum- 
pas mudviejų bendravimo minutes. [...] 

Taktingai, gražiai prezidentauja ponas Aleksandras Stulginskis. Man tenka 
išgirsti gandų, kad netolerantingi katalikiškos visuomenės veikėjai turi noro 
keisti Konstituciją, t. y. daryti iš aukštybių perversmą, bet kad A. Stulgins- 
kis yra tam priešingas. Jisai vykdo savo krikščionišką demokratišką politiką 
(katalikišką), bet saikingai. Lygiai didelės pagarbos užsitarnauja mūsų vi- 
suomenėje p. Stulginskienė. Ji taip gražiai kukliai elgiasi, kad tenka tik 
gėrėtis; jokių intrigų neleidžia daryti per jos asmenį, jokių įtakų. Kai kar- 
tais man tenka būti prezidentūroje viešose vaišėse, tai tik gėriesi žmogus 
šeimininkės lygiu malonumu su visais svečiais. Ji yra pavyzdinga moteris, 
šeimos motina. O būdama jauna ir graži, ji ir išorine savo išvaizda daro 
malonumo tiems, su kuo kalbasi. [...] 


1925 metai. Vyriausiajame Tribunole teisėjų dauguma p. p. Janulaitis 
ir Rėmeris yra vyrai pažangūs, taip sakant, opozicijos žmonės. M. Romeris 
patinka pirmininkui A. Kriščiukaičiui ir savo gabumu argumentuoti nuo- 
monę. M. Rėmeriui gi daro įtakos A. Janulaitis, gyvo proto ir iniciatyvus 
asmuo. O Vyriausiąjį Tribunolą kartais pasiekia klausimai, labai svarbūs 
vyriausybei, kurių tuo ar kitu išsprendimu labai suinteresuota vyriausy- 
bė. Kai sugrįžo iš Rusijos teisėjas M. Čepas ir normaliu keliu, Vyriausio- 
jo Tribunolo bendram susirinkimui išrenkant, mėgino patekti į Tribuno- 
lo teisėjus, balsų dauguma neigiamai nubalsavo dėl to, kad M.-Čepas dar 
vadinamajam Petrapilio seime pasireiškė politiškai kaip dešinysis asmuo. 
Jisai buvo paskirtas Vyriausiojo Tribunolo teisėju, nepaisant į nurodytą 
balsavimą. 

Ministras pirmininkas A. Tumėnas, jis ir teisingumo ministras, sugalvojo 
būdą išstumti A. Janulaitį iš Vyriausiojo Tribunolo. Jisai prikalbino prezi- 
dentą A. Stulginskį ir A. Janulaitis, be jo prašymo ir sutikimo, tapo paskir- 
tas Panevėžio apygardos teismo pirmininku. Formaliai žiūrint tai buvo tar- 
nyboje paaukštinimas, bet teikiant jį be asmens noro ir sutikimo, buvo tai 
pažeminimas, pabauda. A. Janulaitis to paskyrimo nepriėmė, išėjo iš vals- 
tybinės tarnybos ir įstojo į advokatų korporaciją. Aš dėl šio įvykio, jo ne- 

teisėtumo, būtent neteisėtumo, padaryto skiriant A. Janulaitį be jo sutiki- 
mo į kitą tarnybą, pareiškiau savo nuomonę „Lietuvos žiniose“. „Rytas“ 
nepaliko mano straipsnio savotiškai neiškritikavęs. [...] 

Tiek Steigiamajame Seime, tiek ir dabartiniame man tenka kartais daly- 
vauti jo komisijose kaip ekspertui. 

Dar prieš karą susipažinau su Prano Mašioto jaunesniu broliu inžinie- 
rium Jonu Mašiotu. Jaučiu jam didelę simpatiją. Kai jis apsivedė su Ona 
Požorovskaite, aš susidraugavau su visa ta šeima — ir su ponia Ona, ir su 
jų dukrele. Jonai Mašiotai — vyras ir žmona — aukštos, grynos doros as- 
menys, pažangūs, žmoniški. Man bendravimas su jais vienas malonumas. 
Gailiuosi tik, kad darbo perteklius neduoda man galimumo dažnai maty- 
tis su jais. 

Yra Lietuvoje gal tik vienas tokio darbingumo ir darbų produktyvumo 
žmogus, koks yra Šiaulių teisininkas P. Bugailiškis. Jam nė vienas darbas, 
kad ir, rodosi, prasčiausias, palyginti su jo gabumais ir gyvenimišku sta- 
žu, nėra nepriimtinas dirbti. O kai apsiima dirbti, tai padaro kuo stro- 
piausiai ir kuo geriausiai. Besikuriant Lietuvos valstybei, aš, kaip teisin- 
gumo ministras, pasiūliau ponui Bugailiškiui būti taikos teisėju. Jisai ne- 
parodė nė mažiausio nepasitenkinimo, kad jam mano siūloma gana žema 
vieta. Teisėjo tarnyba, savaime aišku, yra garbinga ir visuomenei labai 
naudinga. P. Bugailiškis teisėjo pareigas taip sąžiningai ir gerai ėjo, kaip 
geriau negalima. Bugailiškis — iniciatyvos asmuo. Jisai kuria vietos kul- 
tūrinės organizacijas ir platina švietimą. Jo įsteigtas 1923 metams besi- 
baigiant „Kultūros“ žurnalas, kurį jisai redaguoja, įgijo skaitytojų ir lais- 
vo žodžio, mokslu paremto, autoritetą. Su „Kultūros“ pagalba paplito po 
Lietuvą organizacijos, vadinamieji „Kultūros būreliai“, tai švietimosi ir 
lavinimosi kuopelės. Jų tiek daug susiorganizavo įvairiose Lietuvos vie- 
tose, kad šiais metais įvyko „Kultūros būrelių“ atstovų suvažiavimas Kaune 
bendriems reikalams aptarti. Susivažiavimas padarė rimto įspūdžio vi- 
suomenei. Tai daugeliui tikrai netikėtas reiškinys. Kad sekasi Lietuvoje 
tarpti Ateitininkų organizacijai, tai yra visai natūralu. Jie yra katalikiškos 
visuomenės išperos. Ateitininkų organizacijos skyrius kurti, lėšomis jas 
rūpinti Lietuva turi visą Katalikų bažnyčios aparatą. Kiekvienoje parapi- 
joje kunigai, vargonininkai, dažnai ir mokytojai, ir kiti uolūs katalikai 

remia ateitininkus. „Kultūros būreliai“ pasižymi laisva mintimi ir yra 
daugiausia neturtingųjų jaunimo būreliai. Gyvenimo sąlygos jiems yra 
priešingos, labai sunkios nugalėti. Ir vis dėlto šitos grupės tarpsta. Atėjo 
laikai laisvai minčiai reikštis ir vešėti žmonėse. Laimingai susidėjo teisi- 
nės gyvenimo sąlygos — Steigiamajame Seime dešiniesiems teko ieškoti 
likos Konstitucija, kurioje yra apsaugotos pagrindinės žmogaus ir pilie- 
čio teisės ir laisvės. Vis kartais kyla gandai, kad dešinieji rengiasi keisti 
Konstituciją — daryti perversmą jėga. Buvau kviestas, rodosi, „Kultūros 
būrelio“ laikyti paskaitą Marijampolėje Konstitucijos klausimais. Dabar 
(1937 metai) neatsimenu konkrečios temos, kuria dariau pranešimą. Bet 
atsimenu, kad pareiškiau daugelio žmonių tvirtą pasiryžimą ginti Kon- 
stituciją. Tasai mano pareiškimas neturėjo realaus pagrindo dėl to, kad 
niekieno nebuvau įgaliotas. Reiškiau tokią mintį, būdamas tikras, kad 
krašte yra daug Konstitucijos šalininkų, nes Steigiamasis Seimas buvo 
viso krašto valią pareiškęs, o tai tik keli metai atgal yra įvykę. 

Susitaupiau arti šimto tūkstančių litų, gavau kreditą Lietuvos banke, 
rodosi, 50 000 litų sumai. Nusistačiau statytis dviejų aukštų mūro namus 
su trimis kambariais 3 sūnums trečiame aukšte. Aptarti statybos reikalus 
ir susitarti su inžinieriais padėjo mano žentas Stepas Kairys. Statomųjų 
namų planą daryti sutarėme inž. Friką, o darbams vykdyti inž. Ritą. Aš 
turėjau mažai lėšų statybai. Šita svarbiausioji sąlyga siaurino mano užsi- 
mojimus ir turbūt nedavė inžinieriams galimumo ką nors siūlyti plačiau 
statybą vykdyti. Jeigu inžinieriai būtų mane pakalbinę, padrąsinę, eko- 
nomingumo atžvilgiu įrodę, kad tiksliau iš karto statyti trijų aukštų na- 
mus, daryti po visais namais rūsį, aš gal būčiau ir pakeitęs savo nusistaty- 
mą. Bet namų didumo atžvilgiu jie man jokio pasiūlymo nedavė, me- 
chaniškai galvojo tik apie tai, kas mano buvo pareikšta. Dėl rūsio aš nu- 
sistačiau daryti jį tik po namo puse iš pietų — saulėtos pusės. Dabar gai- 
liuos, kad taip padaryta. [...] 


1926 metai. Pavasarį vėl atstovų Seiman rinkimai. Aš vėl paskirtas 
Vyriausiosios Rinkimų Komisijos pirmininku. Vidaus reikalų ministras 
buvo atvykęs pas mane ir gana griežtai įtikinėjo, kad Utenos apygardos 

rinkimų rezultatus reikia taip aiškinti, kad būtų jiems, krikdemams, nau- 
dingi. Nieko nepešė šis vyras. Aiškinant Marijampolės rinkimų rezulta- 
tus aš su savo balsu likau mažumoje, o dauguma balsų patarė valdančio- 
sios grupės naudai, prieš „Pažangą“, kuri, rodosi, jau buvo pasivadinusi 
Tautininkų partija. Kerštingas Voldemaras Seime dėl šitų rinkimų išrei- 
kalavo kvotos, norėdamas, kad būtų nubaustas Kauno apygardos teismo 
pirmininkas S. Petrauskas, kuris balsavo palankiai krikdemams. Kai kvotą 
darąs paklausė manęs, aš išjuokiau pačią mintį — bausti asmenį už jo, 
kaip teisėjo, nuomonę, nes Vyriausios Rinkimų Komisijos nario balsa- 
vimą aš lyginau su tėisėjo balsavimu. Iki šiol valdęs Respubliką dešiny- 
sis blokas (krikdemai, Darbo federacija, Ūkininkų sąjunga) iš rinkimų 
išėjo susilpnintas — jis neturėjo lemiančios daugumos. Liaudininkai su 
dešiniaisiais būtų turėję didelę daugumą, bet būtų nusidėję prieš savo 
rinkėjus. Tad liaudininkai sudarė koaliciją: jie, plius socialdemokratai, 
plius Ūkininkų partija, plius „Pažanga“, plius mažumų atstovai. Didelės 
įtakos liaudininkams darė socialdemokratai, kurie gavo du ministrų port- 
felius (V. Požėla ir V. Čepinskis) ir Seimo vicepirmininkas S. Kairys. 
Turėdami koalicinę daugumą, liaudininkai nesiūlė man kandidatuoti į 
Respublikos prezidentus, kaip seniau darydavo, mėgindami dirbti koa- 
licijoje su dešiniaisiais, dabar jie turėjo gryną, savąjį, — poną K. Grinių. 
Gyvenimas priverčia žmogų daryti kompromisus. Kazys Grinius seniau, 
dar prieš Didįjį karą, rodydavo save griežtu laisvamaniu santykyje su 
katalikybe, o dabar, lankydamasis šen ten kaip Respublikos prezidentas, 
pirmiausia aplankydavo vietos bažnyčią, pavyzdžiui, Šiauliuose. Social- 
demokratai spaudė liaudininkus griežčiau žengti socialinių reformų va- 
ga. Darbininkija pasijuto lygiateisė su kitais piliečiais. Dešinieji, kurių 
eilėse turtingesnioji visuomenės dalis, ypač katalikų kunigija, šaukte 
šaukė, kad Lietuvoje artinasi bolševizmo viešpatavimas. Bolševikais, bol- 
ševizmu krikštijo kiekvieno darbininko savo teisių gynimą. Paskaitęs 
dešiniųjų, arba Smetonos ir Voldemaro spaudos organe tokių aliarmų, 
aš klausdavau S. Kairio, ar negresia mums bolševizmo pavojus; į tą klau- 
simą jis tik nusijuokdavo, kad tai tik kunigėlių ir davatkų statomos bai- 
dyklės žvirbliams gąsdinti. Su S. Kairiu aš beveik kasdien matydavausi 
pietų metu, dėl to, kad įvykus liepos pradžioje gaisrui mano medinių 

namų, kuriuose Kairiai ketino gyventi, jie nuo rudens pradžios apsigy- 
veno mūsų bute, užimdami du kambariukus, tad bendrai su mumis ir 
maitinosi. Tuomet Kaune buvo butų nepriteklius, jų kaina aukšta, tai ir 
ekonominome. Ar žinojo ką nors, ar jautė S. Kairys su savo partija, ką 
rengė jų koalicininkai Smetona ir Voldemaras, susiuostę su dešiniaisiais, 
aš nežinau, jis niekuomet nė puse žodžio neprasitarė dėl besiartinančio 
iš tos pusės pavojaus. Man gruodžio 16-17 dienos perversmas buvo vi- 
siškai siurprizas. 

Po perversmo ūmiu laiku man teko vykti geležinkeliu į Šiaulius tarpi- 
ninkų komisijon ginčui tarp Šiaulių miesto ir Amerikos lietuvių bendro- 
vės rišti. Aš buvau pakviestas iš miesto pusės, o iš bendrovės pusės — 
Lietuvos banko tarnautojas Grinkevičius, jaunas vyras, man pažįstamas. 
P. Grinkevičius papasakojo man, kad prieš pat perversmą kurią dieną 
jisai pasivaikščiodamas ėjo pro Maironio namus, kuriuose gyveno Sme- 
tona, į Nemuno krantą. Prieš Maironio namus ten ir atgal vaikščiojo 
šaligatviu karininkas. Kai Grinkevičius grįžęs nuo Nemuno kranto, tuo 
pat keliu pro Maironio namus tas pats karininkas vis dar vaikščiojo. Aiš- 
ku buvo, kad karininkas yra tarnyboje. Tuomet p. Grinkevičiui kilusi 
mintis, kad pas Smetoną eina koks slaptas pasitarimas su karininkais. 
Nedovanai Smetona suteikė aukštas tarnybas buvusiems tuomet krašto 
apsaugos ministrui ponui Papečkiui ir Generalinio štabo viršininkui po- 
hui Škirpai, tai liaudininkai, pono M. Sleževičiaus ir pono K. Griniaus 
vyriausybės šulai! 

(Rašiau 1937 metais, tęsiu rašymą 1938 metais.) 

1926 metų gruodžio 16 dienos vakare išvažiavau traukiniu į Rokiškį, 
[dalyvauti] Strumskių civilinėje byloje, kuri turėjo būti sprendžiama ryt 
dieną. Nuvykau vėlyvą naktį. Tuomet Rokiškyje nebuvo patogaus viešbu- 
čio. Apsinakvinau kažkokiame mažame kambarėlyje, lyg kad viešbutyje. 
Gruodžio 17 dieną apie 10 val., atlikęs ginčo darbą byloje ir nelaukdamas 
rezoliucijos, sugrįžau savo kambarėlin. Neilgai trukus atbėgo pas mane 
viena iš mano klientų byloje, panelė Stefanija Strumskaitė ir sako: pašte- 
telegrafe ji sužinojusi, kad Kaune naktį įvyko perversmas, Prezidentu pa- 
skelbtas Smetona. Toji žinia buvo man netikėta. Kad iš Smetonos pusės 
grėstų pavojus, S. Kairys nė puse lūpų nebuvo nė karto prasitaręs. Tačiau 

miestelyje ir nuvykus man geležinkelio stotin važiuoti Kaunan, žinia buvo 
paplitusi. Parvažiavęs Kaunan savo bute sužinojau, kad S. Kairys dar laiko- 
mas generaliniame štabe suimtas. 


Kulipka — kulka 

Kamisorius — komisaras, komisijos pirmininkas 
Pietas (lot.) — dievobaimingumas, pamaldumas 
Padlesnas — girininkas 

Blėkinis — skardinis 

Pedelis — parankinis 

Satrapas — despotiškas valdovas, tironas 
Akuračiai — tvarkingai 

Antgalvis — antraštė, prierašas 

Aptieka — vaistinė 

Obskurantiškas — tamsuoliškas 

Sandarbininkai — bendradarbiai 

Noblesse oblige (Iot.) — šlovė įpareigoja 

Prekystė — prekyba 

Ulyčia — gatvė 

Ypata, ypatiškas — asmuo, asmeninis 

Abelnai — kartu 

Dorpatas — Tartu 

Užtėmyti — pastebėti 

Katutės — plojimai 

Išmetinėti — prikaišioti 

Sufraganas — vyskupas pagalbininkas, pavyskupis 
Obalsis — šūkis 

Dossier (pranc.) — popieriai, dokumentai 
Parėdymas — potvarkis 

Ingresas — iškilmingas vyskupo pareigų užėmimas 
Adresas — čia: kreipimasis, sveikinimas 

Bože, caria chrani (rus.) — dieve, saugok carą 
Troptai, troptininkas — sieliai, sielininkas 
Servitutas — teisė naudotis svetima žeme 

Žulikėlis — smulkus apgavikas, nedorėlis 

U sebia na umie (rus.) — savo mintyse 

Palivarkas — nedidelis dvaras 

Paišelis — pieštukas 

Evidencijos lapai — čia: pritariančiųjų parašų rinkimo lapai 

Asaba — asmuo 

Prielaisinis — sugyventinis 

Und sie immer littauich sprechen (vok.) — ir jie visada lietuviškai 
kalba 

Plecius — sklypas 

Kasierius — kasininkas 

Ekonominti — taupyti 

Trečiojo P. Leono raštų tomo 1-oje dalyje pateikiama dalis 1888-1937 me- 
tų jo teisinės publicistikos ir atskiros studijos. Rusijos imperijos okupacinio 
periodo lietuviškos spaudos draudimo metu autorius, skelbdamas straipsnius 
už Lietuvos ribų leidžiamoje draudžiamoje spaudoje — „Šviesa“, „Ūkinin- 
kas“, „Varpas“ — pasirašinėjo slapyvardžiais (Liūtas, Girininkas). Atgavus spau- 
dos laisvę ir Lietuvos nepriklausomybės laikotarpiu P. Leono straipsniai buvo 
skelbiami leidiniuose „Teisė“, „Kultūra“, „Teisių fakulteto darbai“, „Lieru- 
vių tauta“ ir kt. Šioje dalyje taip pat pateikiami keli pranešimai iš Lietuvos 
teisininkų suvažiavimo, „Marijampolės paskaitų“. Jų tema — apie bendrą že- 
mės valdymą, sindikatų teisinę padėtį, sutartines prievoles, kolektyvizmo pradus 
Lietuvos teisėje, demokratiją ir parlamentarizmą, istorinę žmogiškumo etikos 
ir teisės evoliuciją, teisės ir dorovės santykį, apie Lietuvos teisininkus ir visuo- 
menės teisinę sąmonę, advokatų profesiją ir organizaciją bei kt. 


2-ą trečiojo tomo dalį sudaro pluoštas atrinktų mokslinių bibliotekų fon- 
duose bei asmeniniuose archyvuose saugomų P. Leono rankraštinių atsimi- 
nimų, įvardytų „Mano pergyvenimai ir atsiminimai“. Tai liudijimai apie 
P. Leono šeimos istoriją, aplinką ir gyvenimo būdą, išgyvenimus pasirinkus 
teisininko kelią, santykius su kolegomis, valstybinės valdžios institucijomis 
bei atskiromis asmenybėmis, atspindintys ne tik mokslinę veiklą bei to meto 
aktualijas, bet ir P. Leono, kuris atkūrus nepriklausomybę buvo vienas iš 
Lietuvos teisinės sistęmos formavimo pradininkų, vienas pirmųjų teismų 
sistemos kūrėjų bei jaunosios teisininkų kartos ugdytojas, asmenybę. 

Tekstai redaguoti paliekant nepakeistus autentiškus to laikotarpio lietu- 
vių kalbos vartojimo spaudoje faktus. Po kiekviena publikacija pateikiamas 
žodynėlis — pagal kontekstą, nenurodant jų kilmės, paaiškinami autoriaus 
vartojami žodžiai ar posakiai, kuriuos skaitytojui gali būti sunku suprasti. 
Tai pasenę žodžiai (įtekmė, priešsėdis, palaikai), svetimybės (ciesorius, šniū- 
ras, prova), istorizmai (palivarkas, maskolis) ir kt. Taip pat iš lotynų, rusų, 
prancūzų ir vokiečių kalbų išversti P. Leono tekste nepaaiškinti posakiai. 
Originalo kalba autoriaus pateikti tikriniai vardai, bendrovių, laikraščių, 
knygų pavadinimai neverčiami. 

Ištaisytos aiškios korektūros klaidos, sutvarkyta skyryba, suvienodinta kai 
kurių žodžių rašyba, santrumpos. Patikslinti vietovardžiai, pavardės. 


3-ioji trečiojo tomo dalis — visų P. Leono publikacijų, publikacijų apie jį 
ir jo kūrybos vertinimų bibliografija. 


Leonas, Petras 
Le249 Raštai / Petras Leonas; (sudarytojas Vytautas Andriulis, — Vilnius : 
VĮ Teisinės informacijos centras, 2005 
ISBN 9955-557-58-3 
T. 3: Teisinė publicistika. Pergyvenimai ir atsiminimai. Teisinis palikimas. 
Bibliografija. 2005. — 480 p. : iliustr. 
ISBN 9955-557-64-8 


Trečiojo Petro Leono raštų tomo 1-oje dalyje pateikiami 1888-1937 metais 
lietuviškoje spaudoje („Šviesa“, „Ūkininkas“, „Varpas“) publikuoti jo straipsniai 
ir leidiniuose „Teisė“, „Kultūra“, „Teisių fakulteto darbai“, „Lietuvių tauta“ ir kr. 
skelbtos atskiros studijos teisine tematika, 2-4 tomo dalį sudaro pluoštas P. Leono 
rankraštinių atsiminimų apie jo šeimą, išgyvenimus pasirinkus teisininko kelią, 
santykius su kolegomis, valstybinės valdžios institucijomis bei atskiromis 
asmenybėmis. 3-ioji trečiojo tomo dalis — visų P. Leono publikacijų, publikacijų 
apie jį ir jo kūrybos vertinimų bibliografija. 


Viršelyje — Elenos Jurašaitytės-Janulaitienės pieštas Petro Leono portretas (apie 
1930-1931 metus). 

